
KREIKKALAINEN MAAILMA 


HISTORIALLINEN TAUSTA 





Länsimainen kirjallisuus alkaa Homeroksen runoista. Mutta 
vaikka Homeroksen eepokset Ilias ja Odysseia siis ovat eurooppa- 
laisen kulttuurin varhaisimpia tuotteita, ne eivät ole alkukan- 
taista runoutta. Päinvastoin ne merkitsevät omassa lajissaan 
eepillisen runouden huippusaavutusta, jota myöhempien aikakau- 
sien kertovat runoelmat eivät ole kyenneet ylittämään. Ilias ja 
Odysseia ovat korkealle kehittyneen sanataiteen tuotteita, joiden 
syntyminen historiallisen ajan aamuhämärässä on eräänlainen 
ihme. Yhtäkkiä ja tyhjästä niitä ei ole voitu luoda, vaan niitä on 
edeltänyt pitkäaikainen historiantakainen runon viljely. Ainoas- 
taan vuosisataisen kehityksen tuloksena voidaan Homeroksen 
suureepokset ymmärtää. Niissä saa kreikkalaisten henkinen 
laatu, heidän ihmeellinen lahjakkuutensa ja heidän varma plas- 
tillinen muotoilukykynsä ensimmäisen suurpiirteisen ja esikuval- 
lisen ilmaisunsa. Yhdellä iskulla on näissä eepoksissa luotu länsi- 
mainen runotyyli, jonka vaikutuksesta Ilias ja Odysseia yhä edel- 
leen ovat elävää runoutta. Nykyaikainen lukija voi niistä nauttia 
välittömämmin kuin ajallisesti paljon läheisemmästä Danten 
»Jumalaisesta näytelmästä». Homeroksen runoelmat ovat täten 
osoituksena siitä, että kreikkalaiset kykenivät heti alusta pitäen 
ilmaisemaan sellaista, mikä sittemmin on alati pysynyt luonteen- 
omaisena länsimaiselle kulttuuri-ihmiselle. He osasivat antaa 

tunnukset, joita ei sen jälkeen ole tarvinnut perusteellisesti muut- 
taa, vaan ainoastaan muovailla ja kehittää. 

Danten »Jumalainen näytelmä» voittaa Homeroksen Iliaan ja 
Odysseian muotoilun kiinteydessä, ajatuksen syvyydessä ja näke- 
myksen tulisessa voimassa. Mutta Homeroksen eepospari taasen 
on inhimillisesti avarampi, samalla kun se on rikkaampi ja moni- 
puolisempi. Siinä avautuu eteemme ihmiselämä koko runsaudes- 
saan, monesti kovana ja raakana, mutta välistä myös onnellisena 
ja ihanana. Sen, joka vertaa toisiinsa Homeroksen ja Danten 
eepoksia, on muistettava, että Dantella on ollut esikuvanaan 
roomalaisen Vergiliuksen Aeneis runoelma, johon Ilias ja Odys- 
seia ovat ratkaisevasti vaikuttaneet. Suora kehitysviiva kulkee 
siis Homeroksesta Vergiliuksen kautta Danteen. Kun pidetään 
mielessä, että Homeroksen erottaa Dantesta kahden tuhannen 
vuoden välimatka, tulee Homeroksen suuruus sitä ilmeisemmäksi. 
Itse asiassa voidaankin todeta, että myöhemmistä runoilijoista 
ainoastaan Shakespeare on kyennyt yhtä suurpiirteisesti ja ereh- 
tymättömästi ilmentämään ihmisluontoa ja sitä elämänpiiriä, 
jossa ihmiskohtalot tapahtuvat. Homeroksen rinnastaminen Dan- 
teen ja Shakespeareen jo sinänsä osoittaa Iliaan ja Odysseian paik- 
kaa maailman kirjallisuudessa. Meille suomalaisille Homeroksen 
eepokset ovat erityisen mielenkiintoiset sen johdosta, että meillä 
on oma sankarieepoksemme Kalevala, jonka kokoonpanoon Home- 
roksen runoelmat osaltaan ratkaisevasti vaikuttivat. 

Kuinka Homeroksen eepokset ovat syntyneet? Kuka oli Home- 
ros? Millainen historiantakainen kehitys on kreikkalaisella ker- 
tomarunoudella täytynyt olla, ennen kuin on voitu luoda tällaiset 
mestariteokset? Minkä verran historiallista pohjaa on eepoksissa 
kuvatuilla tapahtumilla? Nämä kysymykset ovat kaikkein mer- 
kityksellisimpiä kirjallisuudenhistoriallisia ongelmia, joita yli- 
päätään on olemassa. Kaikki sivistyskansat tuntevat pakostakin 
niitä kohtaan mielenkiintoa. Eihän voi olla historiallisesti tär- 
keämpää tehtävää kuin sen lähteen paljastaminen, josta länsimai- 

sen kirjallisuuden yhä mahtavammaksi paisunut kymi on alkanut 
virrata. 

Homeroksesta meillä ei ole mitään luotettavia historiallisia tie- 
toja enempää kuin hänen eepostensa syntymisajastakaan. Kaikki, 
mitä myöhemmät kreikkalaiset kirjailijat ovat siitä tietävinään, 
paljastuu tarkemmin tutkittaessa löyhäksi arvailuksi. Mutta 
ehdottoman varmaa on, että Ilias ja Odysseia siinä muodossa, 
jossa ne meille ovat säilyneet, olivat olemassa viimeistään v:n 550 
paikkeilla e.Kr.ja että kreikkalaiset myöhemmin yleensä pitivät 
niitä ikivanhoina tuotteina. Lähempi ajanmääräys on nykyaikai- 
sen tutkimuksen toimitettava. Samalla on selvitettävä, missä ja 
miten eepokset syntyivät. Meillä on tämän tehtävän ratkaisemi- 
seen paremmat edellytykset kuin aikoinaan kreikkalaisilla his- 
toriankirjoittajilla. Sillä historiallisen tutkimuksen aseet on 
nyttemmin kehitetty niin teräviksi, että tällaisen ongelman sel- 
vittäminen ei enää ole ylivoimainen. Tietenkään ei voida odot- 
taa, että koskaan kyettäisiin esittämään tarkkoja vuosilukuja, 
jotka osoittaisivat eeposten syntymisajan. Mutta suunnilleen 
puolen vuosisadan tarkkuudella voidaan Iliaan ja Odysseian aika 
määritellä. Niin ikään voidaan osoittaa se maantieteellinen alue, 
jolla eepokset on luotu. Lopuksi voidaan antaa vakuuttava ja 
todenmukainen kuva siitä, millä tavoin Homeroksen runoelmat 
ovat syntyneet. 

Vaikka tämä esitys pohjautuu omiin tutkimuksiin ja vaikka 
siinä päädytään itsenäiseen kannanottoon, sen tarkoitus ei ole 
ensi sijassa tieteellinen. Siinä ei pyritä yksityiskohtaiseen todis- 
teluun, vaan annetaan yleispiirteinen kuva Homeroksen eepoksiin 
liittyvistä kysymyksistä. Edellyttämättä lukijalta kreikan kie- 
len taitoa ja käyttämättä alkukielisiä lainauksia tämä esitys 
pyrkii johdattamaan suomalaisen lukijan Homeroksen maail- 
maan. Sen tarkoituksena on yleistajuisesti selvittää eeposten 
syntymisvaiheet, luonnehtia niiden sisällystä ja paljastaa niissä 
ilmenevät runolliset arvot. Pyrkimyksenä on siis tuoda Homeros 

lähemmäksi suomalaista lukijakuntaa, samalla kun annetaan 
kuva uusimman tutkimuksen tällä alalla saavuttamista kään- 
teentekevistä tuloksista. Homeroksen eeposten syntymistä ei 
kuitenkaan voida ymmärtää, jollei olla selvillä kreikkalaisen 
kulttuurin kehityksestä sinä aikana, jota Kirjalliset lähteet eivät 
ole valaisemassa. Aluksi on siis luotava yleispiirteinen katsaus 
Kreikan kulttuurihistoriaan varhaisimmista ajoista lähtien aina 
v:n 550 vaiheille saakka. Tämä aikakausi on erityisesti arkeo- 
logisten löytöjen valossa saanut suuressa määrässä uudenlaiset 
piirteet. Uusimman tutkimuksen ansiosta voidaan helpommin 
sijoittaa Homeroksen runot niiden oikealle paikalle historial- 
lisessa kehityksessä. Myös siitä aikakaudesta, jota Homeros 
runoelmissaan kuvaa, voidaan saada entistä vakuuttavampi käsi- 
tys. Samalla avautuu eteemme kuva siitä kulttuuriahjosta, jossa 
länsimaisen sivistyksen jalometalli ensimmäisen kerran pelkis- 
tettiin. 


Kreikkalaiset itse luulivat olevansa alkuasukkaita siinä maassa, 
jota nimitämme Kreikaksi. Mutta itse asiassa he tulivat tähän 
maahan vasta pronssikaudella, n. 2000 vaiheilla e. Kr. Vertaileva 
kielentutkimus on jo kauan sitten osoittanut, että kreikan kieli 
kuuluu ns. inäoeurooppalaisiin Kieliin, joita puhuvat kansat kaik- 
kialla Välimeren piirissä ovat pohjoisempaa saapuneita tulok- 
kaita. Indoeurooppalaiset kielet ovat kehittyneet yhteisestä 
kantakielestä, jota puhui indoeurooppalainen kantakansa. Tämän 
kansan asuma-alueena on todennäköisesti ollut Itämeren etelä- 
rannikko. Viimeistään n. 3000 e.Kr. indoeurooppalainen kanta- 
kansa hajaantui eri kansoiksi. Hajaantuminen tapahtui tietenkin 
siten, että heimot erkanivat toistensa yhteydestä, sen jälkeen 
kun alkuperäinen asuma-alue oli käynyt lisääntyneelle väestölle 
liian ahtaaksi. Indoeurooppalaisessa kantakielessä oli jo var- 
masti murteita, ja nämä murteet kehittyivät eri kieliksi, kun 
yhteydet heimojen välillä katkesivat. 

Osa indoeurooppalaista kantakansaa siirtyi itään päin nykyisen 
Venäjän tasangoille. Heidän puhumastaan kantakielen murteesta 
kehittyi indoeurooppalaisten kielten itäinen ryhmä, johon kuulu- 
vat intialaiset ja iraanilaiset kielet (sanskrit ja nykyisen Intian 
indoeurooppalaiset kielet sekä persia ja muinaisten skyytta- 
laisten kielet), armenia, traakialais-illyrialaiset kielet, joiden 
ainoana jäännöksenä on nykyinen albanian kieli, sekä slaavilaiset 
ja balttilaiset kielet. Muu osa indoeurooppalaista kantakansaa 
levittäytyi alkuperäiseltä asuma-alueeltaan vähitellen kaikkialle 
keski- ja etelä-Eurooppaan sekä Skandinaviaan ja Brittein saa- 
rille. Tämän osan puhumasta kantakielen murteesta kehittyi 
indoeurooppalaisten kielten läntinen ryhmä, jonka muodostavat 
kelttiläiset kielet (muinaisten gallialaisten kieli sekä Brittein 
saarten kelttiläiset kielet), italiset kielet (latina ja sen muinaiset 
sukulaiskielet sekä latinasta polveutuneet romaaniset kielet), 
kreikka, germaaniset kielet, heettiläisten kieli ja tokharin kieli. 

Läntiseen ryhmään kuuluvia indoeurooppalaisia kieliä puhu- 
neet kansat ovat varsinaisesti luoneet länsimaisen kulttuurin ja 
levittäneet sen yli koko maapallon. Tosin ei voida puhua yhtenäi- 
sestä länsimaisesta rodusta, sillä rotusekoitus on jo varhaisim- 
pina aikoina ollut pitkälle ulottuva. Mutta eräitä yhteisiä hen- 
kisiä ominaisuuksia voidaan joka tapauksessa todeta läntisillä 
indoeurooppalaisilla kansoilla olevan. Niitä on ennen kaikkea 
suuri aktiivisuus ja älyllinen liikkuvaisuus. Nämä esiintyvät 
kaikissa niissä rotusekoituksissa, joita läntiset indoeurooppa- 
laiset kansat ovat muodostaneet. Kreikkalaiset ovat tässä suh- 
teessa ensimmäinen ja kaikkina aikoina voittamaton esimerkki. 
Indoeurooppalaiselta kantakansalta he varmasti olivat saaneet 
erittäin arvokkaan rotuperinnön, joka sekoittuessaankin säilyi 
vallitsevana perusaineksena. 

Indoeurooppalaisia kieliä puhuneiden kansojen tavatonta liik- 
kuvaisuutta todistaa se, että nämä kansat ennen pitkää levittäy- 
tyivät yli koko eurooppalais-aasialaisen mantereen Pohjan- 

merestä Etelä-Venäjän kautta Iraniin ja Intiaan saakka. Jou- 
tuipa pieni läntisenkin ryhmän kansansirpale jossakin vaiheessa 
Keski-Aasiaan, jossa tämän vuosisadan alussa löydettiin tokha- 
riksi nimitetyn, läntisiin indoeurooppalaisiin kieliin kuuluneen 
kielen muistomerkkejä. Sama henki, joka sittemmin uudella 
ajalla on vienyt indoeurooppalaisia kieliä puhuvat siirtolaiset 
asuttamaan uusia valtamerentakaisia mantereita, oli kannusta- 
massa vuosituhansien takaisiin vaelluksiin. 

Kreikkalaisten esi-isät erkanivat indoeurooppalaisesta kanta- 
kansasta siis viimeistään n. 3000 e. Kr. ja suuntasivat kulkunsa 
etelään päin. Seudut, jotka muodostuivat heidän vaellustensa 
pysähdyspaikoiksi, eivät suinkaan olleet asumattomia. Epäile- 
mättä heidän oli raivattava itselleen tie taistellen. Uskottavasti 
he ensin tulivat Böömin kautta nykyisen Unkarin alueelle ja jat- 
koivat sieltä vähitellen kulkuaan yhä etelämmäs seuraten aluksi 
Margoksen (Moravan) jokilaaksoa ja siirtyen sen ja Aksioksen 
(Vardarin) välisen matalan vedenjakajan yli. Näin he tulivat 
joelle, joka laski Egean mereen. Tätä jokea, Aksiosta, seuraten 
he tulivat Egean meren pohjoisrannikolle maahan, jota sittera- 
min sanottiin Makedoniaksi. Mitkä seikat aiheuttivat vaelluksen 
jatkumisen tänne asti, ei ole enää selvitettävissä. Otaksuttavasti 
työnsivät toiset vaeltavat heimot heitä edellään. Mutta varmaan 
oma halukin kuljetti heitä etsimään yhä hedelmällisempiä alueita 
ja yhä suotuisampia olosuhteita. Siirtyminen aste asteelta indo- 
eurooppalaisten alkukodista Egean meren pohjoisperukkaan kesti 
joka tapauksessa useita vuosisatoja, kenties vuosituhannen. 

Saapuessaan Makedoniaan, mikä tapahtui 3. vuosituhannen jäl- 
kimmäisellä puoliskolla, kreikkalaisten esi-isät olivat yhä kivi- 
kauden ihmisiä. He tosin tunsivat vasken, mutta käyttivät sitä 
ainoastaan koruihin eivätkä osanneet valmistaa siitä aseita. 
Aseena oli heillä kivinen sotakirves. Saviastiain valmistamisen 
taidon he olivat tunteneet ikivanhoista ajoista, mutta heidän 
saviastiansa olivat käsin muovailtuja, karkeita ja ainoastaan 

nuoranpainantajäljin koristettuja. Elinkeinoinaan he harjoitti- 
vat karjanhoitoa ja alkeellista maanviljelystä. He olivat tot- 
tuneet siihen, että elämä oli kovaa taistelua olemassaolosta. 
He uskoivat taivaan jumalaan, joka oli ilmojen haltija, sekä piti- 
vät pyhänä kotiliettä, joka muodosti heidän majojensa keskuksen. 
Usko erilaisiin luonnonhaltioihin oli varmaan myös yleinen. Blä- 
mään ei sisältynyt minkäänlaista hienostusta, vaan se oli karua 
ja arkisten huolien täyttämää. 

Kreikkalaisten esi-isät olivat täten tulleet sen meren ranta- 
mille, jonka äärillä etelämpänä oli jo vuosituhansia aikaisemmin 
kehittynyt korkea ja hienostunut kulttuuri. Egyptissä vallitsi 
tähän aikaan sivistys, jolla oli ikivanhat juuret. Kaupunkikult- 
tuuri, joka on ihmiskunnan kehityksen viimeinen aste ja joka 
vasta tekee korkeimmat sivistykselliset saavutukset mahdolli- 
siksi, oli Egyptissä vallinnut jo ainakin pari tuhatta vuotta. Hiu- 
kan nuorempi oli se kaupunkikulttuuri, joka oli kehkeytynyt 
Kaksoisvirran maassa ja joka sieltä oli levittäytynyt muualle 
Eitu-Aasiaan. Siihen aikaan, jolloin kreikkalaisten esi-isät saa- 
puivat Egean meren pohjoisperukkaan, oli kaupunkikulttuuri 
leviämässä Kreetan saarelta käsin Kreikan mantereelle, jossa jo 
ennen vuotta 2000 e.Kr. tavataan kaupunkimaisen asutuksen 
merkkejä. Ei voinut olla vältettävissä, että alkukantaisella 
asteclla eläneet kreikkalaisten esi-isät tunsivat vetovoimaa tätä 
korkeampaa kulttuuria kohtaan. He saivat ymmärrettävästi tie- 
toja, liioiteltujakin, etelämpänä vallitsevasta ylenpalttisesta run- 
saudesta, joka muodosti räikeän vastakohdan heidän köyhyydel- 
leen. Niinpä heidät valtasi halu pyrkiä eteenpäin rikkaammille 
alueille, joista maine oli heille kantautunut. Heidät pani tällöin 
liikkeelle sama voima, joka myöhemmin oli ohjaamassa germaa- 
nien tunkeutumista Rooman valtakuntaan. Lisäksi tuli se seikka, 
että traakialaiset heimot, jotka kuuluivat indoeurooppalaisten 
kansojen itäiseen ryhmään, tunkeutuivat Mustan meren pohjois- 
puolelta koillisesta päin Egean meren pohjoisrannalle työntäen 

kreikkalaisten esi-isiä pois näiden valtaamilta asuma-alueilta. 
Sen johdosta nämä alkoivat vaeltaa etelään päin saapuen ensin 
Thessaliaan ja sieltä edelleen muuhun Kreikkaan. 

Kreikkalaisten heimojen siirtyminen Kreikkaan ei ole tapahtu- 
nut yhdellä kertaa. Kreikan kielen murteiden maantieteellinen 
jakautuminen osoittaa, samoin kuin eräät arkeologiset tosisei- 
kat, joita perimätiedon rippeet tukevat, että ensiksi on Kreikkaan 
saapunut joonialainen heimo, joka myöhemmin asui Attikassa 
ja Euboian saarella. Joonialaiset ovat tulleet Kreikkaan n. 2000 
e. Kr., ja heitä asui alkujaan myös Thessaliassa ja suuressa osassa 
Peloponnesosta. Noin kolmisensataa vuotta myöhemmin seurasi 
heidän jäljessään akhaialainen heimo, josta polveutuivat Thes- 
salian aiolilaiset sekä Peloponnesoksen arkadialaiset. Akhaia- 
laiset työnsivät joonialaiset tieltään vallaten suurimman osan 
Kreikkaa ja jättäen joonialaisille vain näiden myöhemmän ahtaan 
asuma-alueen. Viimeisenä saapui doorilainen heimo, joka on 
siirtynyt Kreikkaan vasta 1100-luvulla e. Kr. Se valtasi suurim- 
man osan akhaialaisten asuttamista maista, ja näiden väestö 
sulautui siihen. Ainoastaan suhteellisen vähäisillä alueilla 
akhaialaisten erikoislaatu kykeni säilymään. 

Kreikkaan tullessaan joonialainen heimo kohtasi kulttuurin, 
joka oli sen saavuttamaa tasoa huomattavasti korkeammalla. 
Tämän kulttuurin kannattajat olivat samaa heimoa kuin Kreetan 
asukkaat. Se on täysin varmasti voitu päätellä paikannimien 
perusteella. Saatetaan näet havaita, että tiettyä tyyppiä edus- 
tavat esikreikkalaiset paikannimet ovat yleisiä Kreikan mante- 
reella, Kreetassa, Egean meren saarilla ja Vähän-Aasian lounais- 
rannikolla. Tällaisia nimiä ovat Zakynthos, Erymanthos, Korin- 
thos, Amarynthos, Kynthos, Berekynthos, Tiryns (gen. Tiryn- 
thos), Knossos, Hymettos, Kefissos, Parnassos, Lykabettos, Hali- 
karnassos, Termessos, Larissa, Athenai, Mykenai jne. Yhteensä 
tällaisia paikannimiä on useita satoja. (Vrt. viereisellä sivulla 
olevaa karttaa, johon on merkitty vain pieni osa näitä nimiä.) 

Puheena olevalla alueella asui siis kreikkalaisten tullessa kielelli- 
sesti ainakin suhteellisen yhtenäinen väestö, jonka huomatta- 
vasta tiheydestä koskettelemamme paikannimistön runsaus 
antaa selvän todistuksen. Tämä väestö saattoi tietenkin olla 
jakautunut heimoihin ja se saattoi puhua toisistaan jonkin 
verran eroavia murteita, mutta että se muodosti verraten yhte- 
näisen kansakokonaisuuden, siitä ei saata olla epäilystä. 

Tämän esikreikkalaisen, ns. egealaisen kulttuurin keskus oli 
Kreetan saari. Jo silloin kun ensimmäiset kreikkalaiset tulivat 
Kreikkaan, oli Kreetassa suuria palatsirakennuksia, jotka todis- 
tavat Kreetan valtiaiden mahtia. Mutta myöskin Kreikan man- 
tereelta, Tirynsin linnavuorelta Argoliin maakunnassa, on tavattu 
myöhempien palatsirakennelmien alta suuren esikreikkalaisen 
pyörörakennuksen jäännöksiä, jotka osoittavat, että paikalla 
ennen kreikkalaisten tuloa oli mahtimiehen linna. Egealainen 
kulttuuri, jota nämä rakennukset niin Kreetassa kuin Kreikan 
mantereella edustavat, oli kohonnut kukoistukseen kaupan ja 
merenkulun varassa. Kreetalaiset olivat Välimeren maiden van- 
hin tunnettu kauppakansa, jolla jo aikaisin oli yhteydet sekä 
Egyptiin että Etu-Aasian maihin. Pronssikausi alkaa Kreetassa 
niin varhain kuin n. 3000 e. Kr. Taideaisti ja elämän hienostus oli 
Kreetassa kehittynyt verraten korkealle ennen sitä aikaa, jona 
kreikkalaiset saapuivat myöhemmille asuinsijoilleen. Mutta kree- 
talaisen kulttuurin tuotteita esiintyy 3. esikristillisellä vuosi- 
tuhannella verraten runsaasti myös Kreikassa. Onpa Egyptistä- 
kin tuotettuja esineitä tavattu tämän ajan arkeologisissa kerros- 
tumissa. Kulttuurin kehittyneisyyttä Kreikan mantereellakin 
todistaa mm. se, että arkeologiset tutkimukset osoittavat Kreik- 
kaan tänä aikana tuotetun kallisarvoisia hajuvoiteita, joiden 
kääresinettejä on löydöissä tavattu. 

Tähän kulttuuripiiriin kreikkalaisten esi-isät saapuivat ensim- 
mäisenä aaltona n. 2000 e.Kr. Ajanmääräys on voitu tehdä sillä 
perusteella, että arkeologiset tutkimukset osoittavat Kreikan 

egealaisen kulttuurin keskusten silloin tuhoutuneen paloissa. 
Niinpä Tirynsin pyörörakennus on niihin aikoihin joutunut liek- 
kien saaliiksi. Samaten on Argoliin Asinen merenrantayhdys- 
kunnassa voitu todeta tuohon ajankohtaan sattunut palokerros- 
tuma. On toinenkin tärkeä seikka, joka osoittaa kulttuurikehi- 
tyksen väkivaltaisen keskeytymisen n. 2000 e.Kr. Silloin näet 
voidaan havaita yhteyksien Kreikasta Kreetaan yhtäkkiä täydel- 
lisesti katkeavan. Sitä taas ei voida selittää muulla tavoin, kuin 
että uusi kansa ja uudet valtiaat ovat ottaneet maan haltuunsa. 

Kreetansukuinen kantaväestö ei kyennyt torjumaan pohjoisesta 
tunkeutuneiden kreikkalaisten rynnistystä. Sen oli pakko alistua 
sotaisten tulokkaiden herruuteen. Mutta kreikkalaiset eivät 
suinkaan tuhonneet kantaväestöä, joka oli heitä paljon korkeam- 
malla kulttuuritasolla. Päinvastoin ilmenee arkeologisen tutki- 
muksen tuloksista samoin kuin paikannimistöstä, että uudet tu- 
lokkaat ja maassa aikaisemmin asunut kulttuurikansa ovat elä- 
neet rinnakkain ja vähitellen sulautuneet toisiinsa. On otaksut- 
tavaa, että kanta-asukkaat saatettiin alistettuun asemaan ja että 
heidän oli pakko tehdä työtä saapuneiden valloittajien hyväksi. 
Maassa vallinneen egealaisen kulttuurin saavutukset tulivat täten 
kreikkalaisten tulokkaiden omaisuudeksi. Indoeurooppalaisille 
heimoille ominaisella joustavuudella nämä varmaan nopeasti 
omaksuivat korkeamman kulttuurin. Kulttuurivaihdossa kanta- 
asukkaat luonnollisista syistä olivat melkein yksinomaan anta- 
vana puolena. Mutta kreikkalaiset maahan tulijat olivat ilmei- 
sesti perineet pohjoisissa oloissa kehittyneen voimakkaan oman 
arvon tunnon, joka esti heitä omaksumasta korkeammalla sivis- 
tystasolla olevan alkuasukasväestön kieltä. Heitä täytyi myös 
varmasti olla lukumääräisesti huomattavan runsas joukko, koska 
he kykenivät säilyttämään kielensä ja sulattamaan Kkantaväestön 
itseensä sen korkeammasta kulttuuritasosta huolimatta. 

Emme tiedä, minkä verran kreikkalaiset olivat rodullisesti 
sekaantuneet jo maahan tullessaan. Mutta otaksuttavasti heissä 

oli verraten runsaasti pitkäkalloisia pohjoismaisen rodun yksi- 
löitä. Toisen esikristillisen vuosituhannen haudoista on Krei- 
kassa kuitenkin verraten vähän löydetty kalloja, joissa selvästi 
näkyy pohjoismaisen rodun tunnusmerkkejä. Päinvastoin osoit- 
tavat toimitetut antropologiset mittaukset, että väestö kreikka- 
laisten maahan tulon jälkeen on ollut rodullisesti varsin seka- 
laista. Parissa tapauksessa tutkijat ovat olleet havaitsevinaan, 
että kuningashautaan haudattu kuningas on ollut rodultaan poh- 
joismaalainen, mutta kuningatar toista lyhytkailloista tyyppiä. 
Jos tämä havainto on paikkansa pitävä, voidaan siitä päätellä, 
että uudet valtiaat ottivat puolisonsa kantaväestön piiristä. Sillä 
tiedämme, että kreetalaiset ja kreetansukuiset heimot olivat 
tummatukkaista, lyhytkalloista ja suhteellisen pienikokoista 
Välimeren rotua. Että ainakin kreikkalaisten valta-aines oli 
kookkaampaa vaaleatukkaista pohjoismaista rotua, näyttää ilme- 
nevän siitä, että kreikkalaisten sankari-ihanne sittemmin oli 
pitkäkasvuinen ja keltatukkainen. Sellainen tyyppi oli Kreikassa 
myöhemmin historiallisena aikana suhteellisen harvinainen. 
Tämäkin tosiasia osoittaa, että Kreikassa on tapahtunut suuri 
rotujen sekaantuminen. Ehkä myöhemmissä kreikkalaisissa oli 
voittopuolisesti kreetansukuisen kantaväestön verta. Mutta mer- 
kitsevintä on kuitenkin se, että rotusekoituksen tuloksena oli 
kansa, joka puhui indoeurooppalaista kieltä, kreikkaa. Siinä, 
että näin tapahtui, näkyy indoeurooppalaisen rodun henkinen 
voima. 

Kantaväestön täydellisen sulautumisen kreikkalaisiin on täy- 
tynyt kestää vuosisatoja. Heti kreikkalaisten maahan tulon 
jälkeen se on ymmärrettävästi alkanut varsin nopeasti. Kanta- 
väestön yhteydet vanhaan emämaahansa Kreetaan olivat katken- 
neina, niinkuin ylempänä huomautettiin, ja eristettynä tämä 
väestö sitä vähemmän kykeni vastustamaan väkevämmän tulokas- 
kansan sulattavaa vaikutusta. Kreikkalaisten pian omaksuttua 
korkeamman kulttuurin saavutukset kehitys taas tasaisesti 

jatkui. Yhteydet Kreetaan näyttävät palautuneen 18. vuosisadalta 
pitäen, koskapa siitä lähtien Kreikassa taas alkaa esiintyä kreeta- 
laisia tuotteita. Saven valannassa tulee tällöin käytäntöön Kree- 
tassa jo kolmisen sataa vuotta aikaisemmin tunnettu kierto- 
pyörä, joka tekee mahdolliseksi entistä hienompien saviastiain 
valmistuksen. Mutta 17. vuosisadalla e.Kr. esiintyy haudoissa 
taas äkkiä verraten karkeasti käsin tehtyjä saviastioita. Tämä 
saa kaikesta päättäen selityksensä siitä, että toinen kreikka- 
lainen heimo, akhaialaiset, oli saapunut maahan. Seei tietenkään 
heti omaksunut kehittyneempää tekniikkaa, vaan valmisti aluksi 
saviastioitaan omaan perinnäiseen tapaansa. Pian uusi heimo 
kuitenkin tottui siihen korkeampaan elintasoon, jonka joonia- 
lainen heimo sitä ennen jo oli saavuttanut. 


Noin v:n 1600 paikkeilla e. Kr. tapahtuu Kreikan kulttuurikehi- 
tyksessä äkillinen nousu, joka johtuu siitä, että kreetalainen kult- 
tuuri voimakkaan hyökyaallon tavoin levittää vaikutuksensa 
Kreikkaan. Eiri puolille Kreikkaa kohoaa linnavuorille mahtavia 
palatsirakennuksia, joiden valtava koko ja jykevät muurit yhä 
vielä saavat katsojan ihmettelemään ja ihailemaan. Nämä palat- 
sit koristetaan seinä- ja lattiamaalauksin, jotka ilmeisesti ovat 
kreetalaisten taiteilijain työtä. Palatsirakennusten lähettyvillä 
on niiden valtiaiden mahtavia kupuhautoja, joista on löydetty 
tavattoman runsaasti korkeatasoisia kultateoksia. Sitä aika- 
kautta n. vuodesta 1600 n. vuoteen 1200 e. KT., jolle nämä valtias- 
linnat antavat leimansa, on totuttu nimittämään mykeneläiseksi: 
sen johdosta, että sen ajan valtavimmat muistomerkit on kai- 
vettu esiin Mykenen linnavuorelta Peloponnesokselta Argoliin 
maakunnasta. Mutta samanlaisia tämän aikakauden palatseja ja 
kupuhautoja on tavattu läheltä Mykeneä Tirynsissä, Asinessa ja 
Dendrassa, jotka kaikki ovat Argoliin maakunnan alueella, sekä 
lisäksi eri puolilta Kreikkaa, kuten Boiotian Orkhomenoksessa ja 
Thebassa, kolmessa Attikan alueella sijaitsevassa paikassa, mm. 

Ateenan. linnavuoren sorakerrostumassa, Lakonian Vafiossa ja 
Spartassa, Messenian Pyloksessa, Kakovatoksessa ja Malthissa. 
Ruhtinaiden, jotka ovat rakennuttaneet nämä palatsit, on täyty- 
nyt olla yksinvaltiaita, jotka täydellisesti ovat hallinneet kaikkia 
alamaistensa voimavaroja. Muulla ehdolla ei ole voitu pystyttää 
sellaisia mahtavia muureja kuin ne, jotka Mykenessä yhä vielä 
tekevät niin voimakkaan vaikutuksen. 

Kaikki tutkijat ovat yksimielisiä siitä, että tämä ns. mykene- 
läinen kulttuuri on syntynyt Kreetasta käsin lähteneen vaiku- 
tuksen alaisena. Sillä on niin olennaisesti kreetalaiset piirteet, 
että yleisesti puhutaan kreetalais-mykeneläisestä kulttuurista. 
Yleensä kaikki tutkijat — kreetalaisen kulttuurin ansioituneinta 
tuntijaa, englantilaista Arthur Evansia ja eräitä hänen oppilai- 
tansa lukuun ottamatta — kuitenkin olettavat, että Kreikan 
mykeneläisen kulttuurin kannattajat, aikakauden palatsien val- 
tiaat, ovat olleet kreikkalaisia, jotka olisivat jostakin syystä 
äkillisesti omaksuneet kreetalaisen kulttuurin muodot. Tämän 
yleisesti vallitsevan käsityksen mukaan kreikkalaiset olisivat 
pian uuteen kotimaahansa saavuttuaan kehittyneet taitaviksi 
merenkulkijoiksi, heidän ruhtinaansa olisivat tehneet ryöstö- 
retkiä Kreetaan ja sieltä tuoneet mukanaan kreetalaisten aar- 
teita. Tutustuttuaan täten lähemmin Kreetan kulttuuriin 
kreikkalaiset olisivat solmineet vilkkaita kauppayhteyksiä Kree- 
taan, tuottaneet Kreetasta palvelukseensa taiteilijoita ja käsityö- 
läisiä sekä sitten omaksuneet jotenkin täydellisesti kreetalaisen 
kulttuurin. Tällainen selitys on tietysti mahdollinen, mutta 
ennakkoluulottoman tarkastelun valossa se mielestäni osoittau- 
tuu kestämättömäksi. Erinäiset seikat näyttävät kiistämättö- 
mästi todistavan, että äkillisesti esiintynyt ja valtavaa muutosta 
merkinnyt kreetalainen kulttuurivaikutus on johtunut valtiolli- 
senkin mahdin siirtymisestä kreetalaisille. Tämä merkitsee sitä, 
että palatsien rakennuttajat ja haltijat ovat olleet kreetalaisia 
valloittajia, jotka ovat n. 1600 e. Kr. alistaneet valtaansa silloin jo 

suurelta osalta kreikkalaiseksi muuttuneen Kreikan. Näyttää 
siltä, että eräänlainen indoeurooppalainen rotuylpeys on estänyt 
tutkijoita tunnustamasta oikeaksi tätä käsitystä. On ollut vaikea 
sopeutua siihen, että kreikkalaiset ovat muutamia vuosisatoja 
olleet vieraaseen rotuun kuuluneiden valtiaiden alaisina. Koska 
tämän kysymyksen ratkaisemisella on erittäin suuri merkitys 
kreikkalaisen eepillisen runouden syntymävaiheiden kannalta, 
on sitä tässä yksityiskohtaisesti pohdittava. 

Tutkijain suuri enemmistö, joka pitää kreikkalaisia mykene- 
läisen kulttuurin kannattavana aineksena, perustaa kantansa eri- 
näisiin tässä kulttuurissa esiintyviin erikoispiirteisiin, jotka 
poikkeavat vastaavista Kreetan sivistyksen ilmiöistä. Ennen 
muuta he vetoavat siihen, että mykeneläisen palatsin tyyppi on 
aivan toisenlainen kuin Kreetan suurten palatsirakennusten. 
Kreikan mantereelle rakennettujen palatsien keskuksena näet on 
suorakaiteen muotoinen sali, ns. megaron, jonka keskellä on 
pyöreä liesi, Sisäänkäytävä on kapealla päätysivulla, missä kaksi 
pylvästä kannattaa kattoa (piirros seur. sivulla). Kreetan palat- 
sit taas on rakennettu sokkeloisina huoneryhminä suurehkon 
avopihan ympärille, eikä niissä ole kiinteää liettä (piirros sivulla 
21 sekä kuva 2). Väitetään, että kreikkalaiset ovat tuoneet poh- 
joisesta mukanaan megarontyyppisen rakennuksen, joka siis olisi 
indoeurooppalaista perua. Tämän perusteella tehdään johtopäätös, 
että palatsien rakennuttajain on täytynyt olla indoeurooppalaisia, 
koska pidetään selvänä, että jos rakennuttajat olisivat olleet 
kreetalaisia, he olisivat käyttäneet omaa rakennustapaansa. 

Tässä mainittu peruste on kuitenkin osoittautunut kestämät- 
tömäksi, sen jälkeen kun arkeologinen tutkimus on todennut, että 
Kreikassa jo 3. vuosituhannella e. Kr., siis ennen kreikkalaisten 
maahan tuloa, on esiintynyt rakennustyyppi, jonka pohjapiirros 
on suorakaiteen muotoinen ja joka on megaron-tyypin välitön 
edeltäjä. Samantapainen rakennustyyppi on tavattu myös Troian 
ns. II kaupungissa, joka tuhoutui n. 2000 e. Kr. Megaron-tyyppi siis 





Tirynsin linnan pohjapiirros. Suuri megaron merkitty M-kirjaimella. 

ei ole millään tavoin erityisesti kreikkalaisille ominainen, vaan 
se on jo ennen heidän tuloaan esiintynyt egealaisessa kulttuuri- 
piirissä. Arkeologisia havaintoja tukee sekin seikka, että kreikan 
sana megaron ei ole indoeurooppalaista perua, vaan on kieleen lai- 
nattu otaksuttavasti juuri Kreikan egealaiselta kantaväestöltä. 
On helppo käsittää, että kreetalaiset valloittajat alistaessaan 
n. 1600 e. Kr. valtaansa Kreikan rakensivat palatsinsa, jotka eivät 
voineet saada samanlaisia valtavia mittasuhteita kuin Kreetan 
palatsirakennukset, Kreikassa vallitsevia olosuhteita vastaavaan 
tyyliin. Poikkeaahan myöhempienkin aikojen »siirtomaatyyli» 
usein ratkaisevasti emämaassa käytetystä rakennustavasta. Sitä 
paitsi kiinteä liesi oli Kreikan mantereella välttämätön, kun taas 

Kreetan lauhkeampi talvi ei vaatinut huoneiden varustamista 
tulisijoilla. 

Toinen peruste, jonka nojalla mykeneläisen ajan valtiaita pide- 
tään kreikkalaisina, on aikakauden haudoista tavattujen meri- 
pihkakorujen suhteellinen runsaus. Kreetassa sitä vastoin meri- 
pihkaa esiintyy vasta sangen myöhään ja silloinkin vain aivan 
yksinäisissä tapauksissa. Tämän nojalla on päätelty, että koru- 
jen käyttäjien on täytynyt olla indoeurooppalaisia, jotka alku- 
kodissaan Itämeren etelärannalla olivat tutustuneet meripihkaan 
ja oppineet siitä valmistamaan koruja. Ei kuitenkaan voida sanoa, 
että tämä peruste olisi sanottavasti todistusvoimainen. Voidaan 
kyllä otaksua, että kreikkalaiset ovat tuoneet mukanaan pohjoi- 
sesta tavan koristautua meripihkasta valmistetuilla esineillä. 
Sitäkään tosin ei voida pitää todistettuna, koska meripihkakoru- 
jen leviämistä varhaisina aikoina ei vielä riittävästi tunneta. 
Mutta kaikissa tapauksissa on helposti ymmärrettävää, että 
kreetalaiset valtiaat saattoivat Kreikan indoeurooppalaiselta 
väestöltä omaksua mieltymyksen meripihkakoruihin. Kreikan 
väestöhän oli tähän aikaan suurelta, ehkä suurimmalta osalta jo 
indoeurooppalaistunut. Sen vuoksi ei suinkaan ole ihmeteltävää, 
että sekin antoi mykeneläiseen kulttuuriin joitakin erikois- 
piirteitä. Niinpä ei tarvitse kummeksia sitäkään, ettei mykene- 
läisen ajan puvusto näytä aivan joka suhteessa olleen kreetalaisen 
puvuston mukainen. Ilmastolliset olosuhteet olivat Kreikassa toi- 
set kuin Kreetassa, ja maan asujaimiston tavat saattoivat nekin 
osaltaan muuttaa kreetalaisten valtiaitten tottumuksia. Suurin 
piirtein katsoen ovat mykeneläisellä ajalla käytetyt puvut olleet 
täydellisesti kreetalaisen mallin mukaiset. Esim. Tirynsin seinä- 
maalauksissa esiintyvät naisten puvut vastaavat tarkalleen 
kreetalaisia. 

Kolmas pääperuste, johon on vedottu väitettäessä mykeneläisen 
ajan valtiaita kreikkalaisiksi, johdetaan mykeneläisen kulttuurin 
sotaisemmasta luonteesta; Mykeneläiset linnat olivat vahvasti 

varustetut, kun taas Kreetan palatsit ovat aivan varustamattomia 
eikä niitä edes ole ympäröity muureilla. Sen lisäksi esiintyy Krei- 
kan mantereen mykeneläisessä taiteessa sotaisia aiheita, joita 
Kreetan taide ei yleensä käytä. Kreetalaisella kulttuurilla on 
uskottu olleen rauhanomaisempi luonne kuin mykeneläisellä. 
Tämä peruste näyttäytyy lähemmin tarkasteltaessa päte- 
mättömäksi. Sillä Kreetan palatsien varustamattomuus johtui 
tietenkin siitä, ettei sikäläisten valtiaiden tarvinnut pelätä ala- 
maisiaan, jotka olivat samaa kansaa kuin he itse, eikä myöskään 
ulkoa tulevia hyökkäyksiä, koska kreetalaisilla ilmeisesti täytyi 
kauppansa suojana olla merta hallitseva laivasto. Kreeta olikin 
näihin aikoihin Välimeren ainoa merivalta. Kreikan mantereella 
taas olosuhteet olivat aivan toiset. Jos kreetalaiset olivat alista- 
neet valtaansa Kreikan, oli heidän valtansa säilyttääkseen suora- 
nainen pakko rakentaa sen suojaksi linnoja. Valtiaiden täytyi 
varustautua kapinayritysten varalta ja sulkeutua muureilla 
ympäröityihin linnoihinsa, joissa he olivat äkkiyllätyksiltä suo- 
jassa. Sitä paitsi mannermaalla tietysti saattoi odottaa pohjoi- 
sesta käsin maitse ehkä tapahtuvia hyökkäyksiä. Saattoihan jäl- 
leen jokin villi pohjoinen heimo tunkeutua maahan. Meren hallit- 
seminen ei Kreikassa riittänyt. Olosuhteet siis vaativat linnoit- 
tautumista juuri siinä tapauksessa, että valtiaat olivat vieras- 
heimoisia, Niinpä tässä kosketeltu peruste pikemminkin todistaa 
päinvastaista, kuin mitä sillä on tahdottu näyttää toteen. 
Tällaisista olosuhteista on myös saattanut johtua, että sotaisia 
aiheita on alettu käyttää taiteessakin (kuva 3), Sillä ilman tais- 
teluja kreetalaiset tietenkään eivät saaneet kreikkalaisia kukis- 
tetuiksi. Aivan löyhänä täytyy pitää sellaista väitettä, että kun 
hevonen näyttelee mykeneläisessä kulttuurissa huomattavampaa 
osaa kuin kreetalaisessa (kuvat 5 ja 7), sekin muka osoittaisi jäl- 
kimmäisen indoeurooppalaisuutta. Tässäkin ovat ymmärrettä- 
västi olosuhteet olleet ratkaisevia. Kreetan saarella ei hevosella 
yleensä eikä erittäinkään sotavaunuilla ole voinut olla samaa 

merkitystä kuin Kreikan mantereella, jossa kreetalaisten valtiai- 
den luonnollisesti on ollut pakko seurata sotataidon kehitystä. 
Sitä vastoin Kreetan saarella, jota laivasto suojasi, ei tarvinnut 
ajatella maataisteluja. Tässä yhteydessä on vielä huomautettava, 
että vaikka esim. Mykenen jättiläismäiset muurit vaikuttavatkin 
sellaisinaan epäkreetalaisilta, Mykenen muurien porttia kuiten- 
kin koristaa puhtaasti kreetalainen taideteos (kuva 8). Keskellä 
olevan pylvään varaan kohoutuneet »vaakunaleijonat» edustavat 
Kreetasta löydetyissä taideteoksissa usein käytettyä aihetta, 
jolla oli uskonnollinen merkitys. Tällaisen aiheen käyttäminen 
linnan edustavimmalla paikalla selittyy helpoimmin, jos linnan 
valtias oli kreetalainen. 

Kaikkein tärkein peruste, jota tutkijat vielä 1930-luvulla käytti- 
vät todistaakseen mykeneläisen kulttuurin kreikkalaisuutta, oli 
se, ettei kirjoitustaito näyttänyt levinneen Kreikan mantereelle. 
Kreetasta oli löydetty kokonaisia palatsiarkistoja, tuhansia savi- 
tauluja, joissa oli kreetalaista kirjoitusta. Sitä vastoin Kreikasta 
ei ollut löydetty ainoatakaan savitaulua, vaan ainoastaan joitakin 
kirjainmerkkejä saviastioista, jotka saattoivat olla Kreetasta 
tuotettuja. Tästä tehtiin se kumoamattomalta näyttänyt johto- 
päätös, etteivät Kreikan mykeneläisajan linnojen valtiaat olleet 
voineet olla kreetalaisia. Sillä jos he olisivat käyttäneet kreetan 
kieltä, olisi ainakin jostakin Kreikan mykeneläisajan palatsista 
pitänyt löytyä samanlaisia savitauluja kuin Kreetasta. Sitä vas- 
toin kirjoitusten puuttuminen tuntui ymmärrettävältä, jos Krei- 
kan valtiaat mykeneläisenä aikana olivat olleet kreikkalaisia. 
Olihan aivan luonnollista, ettei kreikan kieltä silloin vielä käy- 
tetty kirjoituksessa. 

Sittemmin on kuitenkin osoittautunut, kuinka vaarallista 
on käyttää tällaisia muistomerkkien vaikenemiseen perustuvia 
todistuksia. Sillä v. 1939 löydettiin Peloponnesokselta Messe- 
nian Pyloksesta — Homeroksen Nestorin hallituskaupungista — 
mykeneläisajan palatsin arkisto, kokonaista 600 savitaulua, joissa. 

on kreetalaista kirjoitusta. Taulut ovat 1400- tai 1300-luvulta 
e. Kr., siis mykeneläisen kulttuurin parhaalta kukoistuskaudelta 
(kuva 9). Vaikkei kreetalaista kirjoitusta kyetäkään lukemaan, 
on tarkkaamalla toistuvasti esiintyviä sanojen päätteitä voitu 
varmasti todeta, että Pyloksessa löydetyissä tauluissa esiintyvä 
kieli on sama kuin Kreetassa löydettyjen, ts. että niiden teksti on 
kreetan kieltä. Löytö on saattanut kysymyksen Kreikan mykene- 
läisajan valtiaiden kansallisuudesta aivan uudelle pohjalle. Eräs 
tutkija, joka innokkaimpien joukossa oli pitänyt mykeneläisen 
kulttuurin kannattajia kreikkalaisina, riensi selittämään, että 
savitaulujen täytyi olla kreikkalaisten Kreetasta tuomaa sota- 
saalista! Tämä tietenkään ei ole mahdollista, sillä ei voida keksiä 
minkäänlaista järjellistä syytä, jonka takia kreikkalaiset olisivat 
kuljettaneet suurella vaivalla Kreetasta heille aivan arvottomia 
hauraita savitauluja, jotka sisälsivät kreetan kielistä kirjoitusta. 
Vakavassa mielessä on valittavana vain kaksi vaihtoehtoa. Joko 
täytyy pitää mykeneläisen ajan ruhtinaita kreetalaisina tahi on 
turvauduttava sellaiseen epätodennäköiseen olettamukseen, että 
kreikkalaiset ruhtinaat käyttivät hallintonsa virallisena kielenä 
kreetan kieltä. Jälkimmäinen vaihtoehto ei tietenkään ole aivan 
mahdoton, mutta kaikissa tapauksissa huomattavasti heikom- 
malla pohjalla kuin edellinen. 

Ratkaiseva merkitys tässä kysymyksessä on mielestäni sillä 
olennaisella tosiasialla, että mykeneläinen kulttuuri katoaa Krei- 
kasta yhtä äkillisesti kuin se syntyykin. Ei voida ymmärtää, 
kuinka tämä kulttuuri, jos se olisi kasvanut kotoisella pohjalla 
ja jos se olisi ollut juurtuneena kreikkalaiseen kansallisuuteen, 
olisi hävinnyt siinä määrin jälkiä jättämättä kuin tapahtui. Tosi- 
asia on, että mykeneläinen kulttuuri n. 1200 e.Kr. neljäsataa 
vuotta kukoistettuaan poistuu näyttämöltä melkein kuin ei sitä 
koskaan olisi ollutkaan. Myöhempään kreikkalaiseen kulttuu- 
riin se on jättänyt näkyviä vaikutuksia erittäin vähän. Mykene- 
läisen ajan päätyttyä Kreikan esineellinen kulttuuri painuu jäl- 

leen suhteellisen alkukantaiselle tasolle, ja osaksi voidaan sel- 
västi havaita palautumista niihin muotoihin, jotka vallitsivat 
ennen mykeneläisen kulttuurin esiintymistä. Yleinen selitys 
tähän aikoja sitten todettuun asiaintilaan on, että Kreikkaan täl- 
löin tunkeutunut alhaisemmalle kulttuuritasolle jäänyt doorilai- 
nen heimo perinpohjaisesti hävitti mykeneläisen kulttuurin pesä- 
paikat. Tämä selitys olisi pätevä, jos doorilaiset olisivat levittäy- 
tyneet kaikkialle Kreikkaan. Mutta niin ei tapahtunut, vaan 
doorilainen vaellus sivuutti eräät maakunnat, erityisesti Attikan, 
jossa mykeneläinen kulttuuri myös oli ollut vallitsevana. Atti- 
kaan ei koskaan tunkeutunut doorilaista väestöä. Mutta siitä 
huolimatta Attikassakin seuraa mykeneläistä aikakautta verra- 
ten alkukantaiseksi muuttunut esineellinen kulttuuri, jossa 
jotenkin turhaan saa hakea jatkuvaisuutta osoittavia piirteitä. 
Sitä paitsi eräät arkeologiset tosiseikat näyttävät viittaavan 
sellaiseen mahdollisuuteen, että mykeneläisajan linnojen kukis- 
tuminen eri puolilla Kreikkaa on tapahtunut jo ennen doori- l 
laisten maahantuloa. 

Kun mykeneläinen kulttuuri siis alkaa katkeamasta ja päättyy 
katkeamaan ja kun sen olennaiset piirteet ovat kreetalaiset, on 
rohjettava tehdä ainoa tosiasioihin pakottomasti sopeutuva johto- 
päätös: Mykeneläisen kulttuurin toivat Kreikkaan vieraat val- 
loittajat, kreetalaiset ruhtinaat ja heidän seuralaisensa. Hei- 
dän kukistuttuaan tuli jälleen vallitsevaksi heidän alistamiensa 
kreikkalaisten silloin vielä matalatasoisempi kulttuuri. Mykene- 
läinen aikakausi merkitsee juuri tästä syystä ainoastaan Krei- 
kan historiallisen kehityksen ohimenevää välivaihetta. Se on 
epäilemättä ollut kreikkalaisten kehitykselle tärkeä, sillä täten 
he läheltä tutustuivat sangen korkealla tasolla olleeseen kult- 
tuurimuotoon. Mutta se pysyi kuitenkin heille vieraana, muuka- 
laisten vallanpitäjien kulttuurina, jonka saavutuksia he silloi- 
sella kehitysasteellaan ja alistetussa asemassa eläen eivät vielä 
kyenneet täysin omaksumaan. Mykeneläisen ajan henkinen vai- 

kutus kreikkalaisiin on epäilemättä ollut suuri, niinkuin kohta 
näemme. Mutta erityisesti mykeneläisen taidekulttuurin omak- 
suminen olisi edellyttänyt kehittyneempää tasoa kuin se, jolle 
kreikkalaiset tähän mennessä olivat kohonneet. 


Täytyy siis nykyisin käytettävissä olevien tietojemme perus- 
teella pitää todennäköisenä, että Kreikka on n. vuosien 1600 ja 
1200 e. Kr. välisen ajan ollut kreetalaisten valtiaiden hallittavana. 
Kreikkalaiset saivat täten aivan välittömän kosketuksen kult- 
tuuriin, joka edusti korkeinta siihen mennessä saavutettua tasoa. 
Kreetan asukkaat olivat ns. Välimeren rotuun kuuluvaa kansaa; 
joka saarellaan oli jo varhain kehittänyt rikkaan ja omintakeisen 
sivistyksen. He olivat saaneet sivistysvaikutteita Etu-Aasiasta 
ja varsinkin Egyptistä, mutta heidän kulttuurillaan on siitä huo- 
limatta varsin itsenäinen leima. Erittäinkin maalaustaiteen he oli- 
vat kohottaneet jopa korkeammalle kuin egyptiläiset. Sitä vas- 
toin he eivät näytä samassa määrässä harrastaneen kuvanveistoa, 
koskapa veistoksia on löydetty suhteellisen vähän. Mutta veis- 
tostenkin joukossa on pieniä mestariteoksia (kuva 24). Oman kir- 
joituksenkin he olivat keksineet ja käyttivät sitä suuressa mää- 
rässä mm. hallinnollisiin tarkoituksiin. Tosin kreetalaisen kir- 
joituksen ongelmaa ei vielä ole kyetty ratkaisemaan. Kun rat- < 
kaisu kerran onnistuu, on egealaisen kulttuuripiirin varhaishis- 
toria esiintyvä nykyistä paljon selvempänä. 

Kreetan kulttuuri rakentui kaupalla koottujen rikkauksien 
varaan. Toisen esikristillisen vuosisadan ensimmäisellä puolis- 
kolla kreetalaiset hallitsivat koko itäisen Välimeren kauppaa. 
Heidän helposti tunnettavien saviteostensa sirpaleita on löytynyt 
kaikkialta itäisen Välimeren rannikkoseuduilta. Tätä kauppa- 
herruutta suojaamassa täytyi olla voimakas sotalaivasto. Jollei 
tällaista suojaa olisi ollut, ei kauppa ja merenkulku olisi voinut 
häiriintymättä jatkua eikä Kreetan saari myöskään olisi voinut 
pysyä turvattuna. Käsitys, että kreetalaiset olisivat olleet aivan 

epäsotaisia, ei siis voi olla oikea. Niinpä ei myöskään tarvitse 
ihmetellä sitä, että kreetalaiset juuri sinä ajankohtana, jolloin 
heidän mahtinsa oli korkeimmillaan, alistivat valtaansa Kreikan. 

Kreetalaisten suuri taiteellinen lahjakkuus ilmenee sekä heidän 
palatsiensa maalauksissa että heidän savimaljakkojensa koriste- 
lussa (kuva 10). Myös korkokuvataide oli erittäin korkealle kehit- 
tynyt. Seinämaalaukset vaikuttavat ihmeellisen muudenaikai- 
silta». Impressionistisessa elävyydessään ne täydellisesti eroavat 
Etu-Aasian ja Egyptin jäykähköstä maalaustyylistä. Selvästi 
näkyy, että kreetalaisilla maalareilla on ollut vilkkaampi tempe- 
ramentti ja terävämpi taiteellinen havaintokyky. Heidän luomil- 
leen on ominaista eräänlainen välitön tuoreus, jollaisen maalaus- 
taide myöhemmin on vasta kaikkein uusimpana aikana jälleen 
saavuttanut. He eivät noudata ehdotonta luonnontarkkuutta, 
mutta heidän tyylittelynsä ei ole kankeaa, niinkuin useasti Krei- 
kan taiteen kukoistuskaudenkin vaasimaalauksissa, vaan se 
kykenee taiteellisilla keinoilla antamaan harvinaisen voimak- 
kaan todellisuusvaikutelman (kuva 11). Varsinkin kasvimaailmaa 
ja meren syvänteissä uiskentelevia kaloja kuvatessaan kreeta- 
laiset maalarit ovat osoittautuneet mestareiksi, Sitä vastoin he 
eivät ole vielä saaneet ulottuvaisuutta ja vapautuneisuutta hen- 
kilökuviin, varsinkaan joukkokohtauksiin (kuva 13). Sama taide- 
aistin varmuus, joka on ominainen parhaiten onnistuneille seinä- 
maalauksille, ilmenee kaunismuotoisten saviastioiden koriste- 
maalauksissa, joiden kuvioitus on tavattoman rikasta. Myös 
monet korkokuvat, joita esiintyy esim. fajanssiteoksissa ja jalo- 
metallisissa astioissa, ovat taiteellisia mestariluomuksia (kuvat 
14 ja 15). Viitattakoon lasitetusta fajanssista valmistettuun vuori- 
kaurisryhmään, jossa emon vakava rauhallisuus, imevän poikasen 
ahnas ote ja toisen poikasen huoleton nuorekkuus ovat saaneet 
luonnollisen ja osuvan ilmaisun. 

On erittäin tärkeää panna merkille, että kreetalaiset olivat tai- 
teellisesti lahjakasta kansaa, joka kykeni luontaisen taideais- 

tinsa varassa uuteen näkemykseen ja itsenäisiin ilmaisukeinoi- 
hin. Emme näet saa unohtaa, että Kreikan kantaväestö, joka 
sulautui kreikkalaisiin, oli joko samaa kansaa kuin kreetalaiset 
tahi ainakin näille erittäin läheistä sukua. Sulautumisen tulok- 
sena kreikkalaiset siis saivat erittäin arvokkaan taiteellisen rotu- 
perinnön. Tämän verenperinnön vaikutus tuli näkyviin vasta 
vuosisatoja myöhemmin, silloin kun kreikkalaiset loivat pysyvän 
perustan länsimaiselle taiteelle. Mutta muitakin kreikkalaisissa 
myöhemmin esiintyviä ominaisuuksia voidaan osittain johtaa 
kreetalaisilta saadusta rotuperinnöstä. Kreetan kulttuurin tun- 
nusomainen piirre näyttää olevan sen elämänilo ja elämänmyön- 
teisyys. Nämä piirteet esiintyvät myös kreikkalaisessa kulttuu- : 
rissa, joka kenties on saanut ne ainakin osaksi verenperintönä 
kreetalaisilta. Joonialaisen heimon erikoinen vilkkaus ja yritte- 
liäisyys voi kenties johtua siitä, että joonialaiset ensimmäiseksi 
maahan tulleina tietenkin olivat saaneet eniten kreetansukuisen 
kantaväestön verta. Doorilaisten jäykkyys ja joustamattomuus 
taas saa osittain selityksensä siitä, että heissä oli vähiten kreeta- 
laista verta. Mutta Kreetan valtakauden suoranainenkin kult- 
tuurivaikutus saattoi juurruttaa Kreikan maaperään ituja, jotka 
eivät tulleet näkyviin heti, vaan jotka pääsivät kypsymään vasta 
vuosisatojen kuluttua. 


Kreetan kulttuurin ollessa kukoistavimmillaan n. 1600 e. Kr. 
saarelta saapui Kreikan mantereelle valloittajia, jotka alistivat 
maan valtaansa ja rakensivat suojakseen mahtavia linnoja sekä 
toivat mukanaan oman korkean sivistyksensä. Sitä he vähitellen 
kehittivät yhä rikkaammaksi. Ilmeisesti koko kreetalaisten hal- 
lussa oleva Kreikka muodosti valtiollisen kokonaisuuden. Myke- 
nen linna on siinä määrin muita mykeneläisajan linnoja mahta- 
vampi, että on syytä edellyttää sen valtiaan olleen koko Kreikan 
hallitsija. Muissa linnoissa eläneet ruhtinaat olivat siinä tapauk- 
sessa hänen vasalleitaan. Mykenen linnasta on haarautunut val-. 

tava tieverkosto, jonka jätteitä on voitu seurata Korintin kannak- 
selle päin (vrt. viereistä karttaa). Tämä osoittaa, että Mykene 
on ollut keskus, joka on laajalti vallinnut ei vain lähintä ympä- 
ristöä, vaan kaukaisempiakin alueita. Kreikan monilukuiset 
mykeneläislinnat ovat todistuksena huomattavasta poliittisesta 
mahdista. Yksinään eivät eri tahoille sijoittuneet pikku ruhti- 
naat olisi voineet saavuttaa sellaista asemaa, josta rikkaat 
arkeologiset löydöt ovat osoituksena. Kreikka oli vielä tähän 
aikaan siinä määrin köyhä, ettei se voinut luoda edellytyksiä 
sellaiselle vauraudelle, jonka voimme todeta mykeneläisaikana 
vallinneen. Ainoa selitys, joka voi tulla kysymykseen, on se, 
että maassa oli keskitetty valtiovalta, jonka turvin harjoitettiin 
laajaa meriliikennettä ja kerättiin kaupalla yhä karttuvaa varal- 
lisuutta. 

Viimeaikainen tutkimus onkin voinut osoittaa, että mykene- 
läisajan Kreikasta on harjoitettu vilkasta kauppaa läntisellä 
Välimerellä. Mykeneläisiä, Kreikan mantereelta peräisin olevia 
taideteollisuuden tuotteita on tavattu mm. Sisiliasta, Etelä- 
Italiasta ja Sardiniasta, vieläpä Espanjasta saakka. Näyttää siis 
siltä, että Kreikkaan asettuneet kreetalaiset suuntasivat kaup- 
pansa länteen, kun taas emämaan, Kreetan, kauppa ensi sijassa 
suuntautui itäisen Välimeren maihin. Mykeneläinen kulttuuri 
Kreikan mannermaalla osoittautui pian jopa elinvoimaisemmaksi 
kuin Kreetan. Sillä 16. vuosisadalta lähtien vallitsee Kreetassa 
selvästi havaittava laskusuunta, joka näkyy kulttuurin muotojen 
köyhtymisenä, kun taas Kreikan mantereella on todettavissa yhä 
lisääntyvää vaurastumista 13. vuosisadalle asti. Siirtomaa, jol- 
laisena tämän aikakauden Kreikkaa suhteessaan Kreetaan on 
pidettävä, kohosi pian suurempaan mahtiin kuin sen emämaa. 
Sillä Kreetan kauppavalta sai n. 1400 e. Kr. kuolettavan iskun. 
Siihen aikaan näet Kreetan palatsit väkivaltaisesti tuhottiin, eikä 
niitä sen jälkeen koskaan rakennettu uudelleen. Sitä vastoin 
Kreikan mantereen mykeneläinen kulttuuri kukoisti tämän jäl- 
















> MIO 
VE M 
DY IA y Peona = 
PJ 
< 


HR a 
/ A <I K = N 


1986 2) 
2 W 





Mykeneläisajan tieverkostoa. 


32 Homeros 


keen vielä kaksi vuosisataa. On kuin kreetalaisten elinvoima olisi 
siirtynyt Kreikan mantereelle. 

Kreikan mykeneläisajan taiteessa on havaittavissa samat piir- 
teet kuin Kreetan taiteessa. Palatsien seinät ovat koristetut 
freskoin aivan samoin kuin Kreetassa. Tosin aiheet ovat jonkin 
verran erilaisia, mutta se on johtunut paikallisista olosuhteista, 
niinkuin ylempänä huomautimme. Tirynsin palatsin freskon kat- 
kelmassa esiintyvä lipasta kantava naishahmo on kuvattu kreeta- 
laisessa avokaulaisessa »hovipuvussan, ja eräässä kreetalaisessa 
maalauksessa esiintyy tämän hahmon miespuolinen vastine kan- 
tamassa korkeata maljaa (kuva 16). Kreetalaiselle taiteelle omi- 
nainen eloisuus on todettavissa monissa mykeneläisen taiteen 
tuotteessa, esim. metsästysaiheisissa korkokuvissa, joissa kor- 
kealle kehittyneellä tekniikalla on kovaan aineeseen saatu kuva- 
tuksi ajon nopeus mitä mestarillisimmin (kuvat 4 ja 17). On kuin 
suorastaan näkisi metsästäjien ja heidän ajamiensa riistaeläinten 
liikkumisen. Myös saviastioissa esiintyvät maalausaiheet ovat 
täysin kreetalaisten mukaisia (kuva 6). Mykeneläisen aikakau- 
den valtiasväestön kauneusvaatimukset siis olivat tarkalleen 
kreetalaisia vastaavat. 

Mahtavat kupuhautarakennukset on pystytetty 14. vuosisadalla 
e. Kr. Yhtä suuria ei ole tähän mennessä löydetty Kreetasta. Mutta 
missään tapauksessa niitä ei voida käyttää todistuksena mykene- 
läisen kulttuurin kreikkalaisuuden puolesta. Sellainen rakennus- 
tapa, joka ilmenee kupuhaudoissa, ei näet lainkaan esiinny indo- 
eurooppalaisen kulttuurin piirissä, vaan on ominainen vanhalle 
Välimeren kulttuurille, jonka alueella sitä tavataan Välimeren 
läntisissä rannikkomaissa ennen indoeurooppalaisten kansojen 
saapumista näille seuduille. Tämä rakennustapa on siis Välimeren 
maissa ikivanhaa perua eikä missään tapauksessa voi olla kreikka- 
laisten mukanaan tuoma. Kreetassakin on tavattu samantyyP- 
pisiä pienempiä kupuhautoja. Valtavuudessaan mykeneläiset 
kupuhaudat tuovat mieleen Egyptin faaraoiden pyramidit (kuvat 

3. Kaupungin puolustus. 
Mykenen 4. kuiluhaudasta löydetty hopeamaljan kappale. 





4. Leijonan metsästys. 
Tikarin terä, löydetty Mykenen 4. kuiluhaudasta. 





5. Mies lähdössä metsästämään. 
Tirynsin palatsin seinämaalaus. 

20 ja 21). Valtiaiden, jotka ovat kyenneet tällaisia rakentamaan, 
on täytynyt olla mahtavia ruhtinaita, joiden voimavaroja ei ole 
ammennettu yksistään pienen Kreikan verraten pian ehtyvistä 
lähteistä. 

Palatsit, joiden rakennustyyli eroaa kreetalaisesta, niinkuin 
edellä on esitetty, ovat olleet koristetut paitsi seinä- ja lattia- 
maalauksin myös pylväistöin ja kattokuvioin. Kuten Kreetan 
palatseissa, niissäkin on ollut vesijohdot ja kylpyhuoneet. Olo- 
suhteista riippuva tyylin erilaisuus ei ole estänyt kreetalaisten 
asuntomukavuuden ja viihtyisyyden vaatimusten noudattamista 
mykeneläisissäkin linnoissa. Viimeksi mainittujen ja Kreetan 
palatsien väliset eroavaisuudet johtuvat osittain myös siitä, että 
niiden täytyi samalla kertaa olla sotilaallista tarkoitusta palve- 
levia varustuksia ja valtiaiden asuinrakennuksia. Mykenen 
palatsialuetta ympäröivät valtavat muurit leijonaportteineen on 
rakennettu n. 1400 e. Kr. Tirynsissä rakennettiin vanhemman 
n. 1600 e. Kr. pystytetyn mykeneläisen palatsirakennuksen sijaan 
13. vuosisadalla e. Kr. uusi palatsi etupylväistöineen ja jättiläis- 
mäisine ympärysmuureineen. 

Arkeologiset löydöt todistavat, että uskonnolliset käsitykset 
mykeneläisen kulttuurin kannattaja-aineksen ja kreetalaisten 
keskuudessa ovat olleet tarkalleen samat. Mykeneläisten palat- 
sien yhteydessä on ollut samanlaiset pienet palvontakappelit kuin 
kreetalaisissakin palatseissa. Jumalien temppeleitä ei ollut. 
Korkokuvissa esiintyy uskonnollisia tunnuskuvia, jotka ovat täy- 
delleen Kreetasta löydettyjen kaltaisia. Erityisesti on saatu var- 
moja todistuksia siitä, että kilven suojassa esiintyvää palatsi- 
jumalatarta, jolla kreetalaisessa uskonnossa oli huomattava sija, 
yleisesti palvottiin myös manner-Kreikan mykeneläisissä lin- 
noissa. Niin ikään eläinten valtias-jumalatarta palvottiin sekä 
Kreikassa että Kreetassa. Sitä vastoin ei ole mitään todistuksia 
siitä, että häränmuotoista jumalaa olisi palvottu enempää Kree- 
tassa kuin mykeneläisajan Kreikassakaan. Minotauroksen taru 

siis ei lainkaan pohjaudu todellisuuteen. Se on ilmeisesti synty- 
nyt Kreetassa suosittujen härkätaistelujen perusteella. Aivan 
maallisessa» mielessä näet kreetalaiset erityisesti suosivat härkä- 
taisteluja, niinkuin näkyy siitä, että ne usein esiintyvät maa- 
lausten aiheena (kuvat 22 ja 23). Mykeneläisessäkään kulttuuri- 
piirissä ne eivät ole olleet tuntemattomia, koska härkätaistelu 
on kuvattuna erääseen Tirynsissä tavattuun seinämaalaukseen. 
Taru, jonka mukaan Ateenasta aikoinaan oli lähetettävä tietty 
määrä nuorukaisia ja neitoja Kreetaan uhriksi Minotauros hir- 
viölle, on ilmeisesti saanut alkunsa siitä, että Kreetan valtakau- 
tena kreikkalaisia valmennettiin härkätaistelijoiksi. Mikäli 
tarun voidaan katsoa kuvastavan jotakin todellisuuspohjaa, se 
siis vain todistaa, että kreetalaiset kerran olivat Ateenankin val- 
tiaita. Tässä yhteydessä on huomattava, että Theseus, joka tarun 
mukaan tappoi Minotauroksen, samoin kuin hänen isänsä Aigeus 
osoittautuvat nimiensä perusteella epäkreikkalaisiksi. Sillä yhtä 
vähän Theseus kuin Aigeus ovat indoeurooppalaistyyppisiä nimiä. 

Kreetalais-mykeneläisen kulttuuripiirin uskonnollisiin menoi- 
hin liittyi laulu ja soitto. Se voidaan ehdottoman varmasti pää- 
tellä maalauksista ja korkokuvista, joissa esiintyy laulavia 
ja soittavia uskonnollisia kulkueita (kuva 12). Kuvissa näh- 
dään kielisoitin, kitara, ja erimuotoisia huiluja sekä egyptiläis- 
peräinen helistin, sistrum. Mutta on selvää, että laulu ja soitto 
esiintyivät myös uskonnollisista menoista erillään, puhtaasti 
esteettisen nautinnon välittäjinä. Kreetalaiset toivat soitto- 
koneensa Kreikkaankin, jonka väestö täten tutustui korkeam- 
paan musiikkikulttuuriin. Alkukantaisemmassa muodossa laulu 
ja soitto eivät varmaan olleet kreikkalaisille tuntemattomia hei- 
dän saapuessaan pohjoisesta. Mutta vasta nyt he oppivat käyttä- 
mään niitä soittimia, joilla sittemmin tuli olemaan heidän runou- 
tensakin kehittymiselle erittäin suuri merkitys. - 

Koko mykeneläinen aika oli pronssikautta. Rauta tuli Krei- 
kassa käytäntöön vasta aivan 2. vuosituhannen lopulla e. Kr., jol- 


Historiallinen tausta 35 


loin mykeneläinen kulttuuri jo oli tuhoutunut. Mykeneläiset 
aseet olivat pronssisia, ja ajalle tyypillisiä olivat pitkä keihäs sekä 
kaksiteräinen miekka, joka usein oli kauniisti koristeltu. Se on 
erityisesti ominainen egealaiselle kulttuuripiirille, eikä sen muo- 
toista asetta esiinny Etu-Aasiassa eikä Egyptissä. Myös erittäin 
taitavasti tehtyjä ja hienosti koristeltuja tikareja on mykene- 
läisten löytöjen joukossa verraten runsaasti (kuva 4). Suojana 
käytettiin valtaisaa tornimaista kilpeä, joka ulottui kiireestä 
kantapäähän asti. Mutta sen rinnalla oli käytännössä pienempi- 
kin kilpi, eikä näytä olevan syytä epäillä, etteikö jo mykeneläis- 
aikana olisi käytetty metallistakin kypärää, rintahaarniskaa ja 
säärisuojuksia. Yleisesti nämä kuitenkin tulivat käytäntöön 
vasta sen jälkeen, kun aseet muuttuivat rautaisiksi, siis mykene- 
läisajan jälkeen. 

Mykeneläisajan valtiailla on varmasti täytynyt olla koske- 
tuksia heettiläisten suurvaltaan, joka käsitti koko Vähän-Aasian. 
Samaan aikaan, jolloin ensimmäiset kreikkalaiset siirtyivät 
Kreikkaan, n. 2000 e. Kr., tunkeutui Vähään-Aasiaan toinen indo- 
eurooppalaisten läntiseen ryhmään kuulunut heimo, heettiläiset, 
jotka vähitellen alistivat valtaansa Vähän-Aasian, vieläpä ulotti- 
vat valtansa sen ulkopuolellekin Syyriaan. Tämä heettiläisten 
suurvalta oli mahtavimmillaan 14. ja 13. vuosisadalla e. Kr., jolloin 
sen indoeurooppalainen hallitsija oli tasaveroinen Babylonian 
kuninkaan ja Egyptin faaraon kanssa. Sen ajan säilyneistä heetti- 
läisten nuolenpääkirjoituksista on uskottu voitavan lukea, että 
heettiläisten kuningas oli läheisessä kosketuksessa Akhaian 
kuninkaaseen, jota hän nimitti veljekseen. Akhaian kuningas ei 
tietenkään olisi voinut olla kukaan muu kuin Mykenen valtias. 
Tämä otaksuma, joka v:n 1920 paikkeilla herätti erittäin suurta 
huomiota, on sittemmin kuitenkin osoittautunut ennenaikai- 
seksi. Sinänsä se tietenkään ei ole mahdoton, mutta toistaiseksi 
sen varaan ei voida mitään rakentaa. Sitä vastoin on itsestään 
selvää, ettei Egean meren itärannikkoa hallinnut suurvalta ole 

voinut olla kokonaan vaikuttamatta mykeneläisajan Kreikan 
kulttuuriin. Heettiläisten nuolenpääkirjoitusten joukossa on 
tavattu mm. babylonialaisen GilgameS-eepoksen Hheettiläisen 
käännöksen kappaleita. On mahdollista, että eräät GilgameSin 
tarun piirteet ovat heettiläisten välityksellä jo mykeneläisaikana 
tulleet Kreikassa tunnetuiksi. Ei myöskään ole mahdotonta, että 
muillakin kulttuurialoilla on saatu vaikutteita heettiläisiltä. 
Mutta tutkimus on tässä suhteessa vasta alkuasteellaan, eikä se 
vielä ole voinut päästä varmoihin tuloksiin. 


Vaikka kreikkalaiset mykeneläisaikana olivatkin alistetussa 
asemassa ja vaikka mykeneläinen sivistys olikin melkein yksin- 
omaan hallitsevan kreetalaisen valtiasluokan kulttuuria, kreikka- 
laiset varmasti omaksuivat tuona aikana monia kreetalaisen 
kuittuurin saavutuksia. Tosin se hienostus, joka oli mykeneläi- 
selle kulttuurille ominainen, hävisi kreetalaisten valtiaiden 
mukana, mutta varsinkin yhteiskunnallisella alalla on kreetalai- 
sen kulttuurin vaikutuksen täytynyt olla pysyvää laatua. Kreeta- 
laisen kulttuurin siemenet kylväytyivät kreikkalaiseen maa- 
perään, vaikka ne tarvitsivatkin pitkän ajan tuottaakseen lopulta 
kypsän hedelmän. Mykeneläinen kulttuurikausi on täten ollut 
kreikkalaisten kasvatus- ja oppiaikaa, joka ei ole voinut mennä 
hukkaan. XKreetalaisesta kulttuurivaikutuksesta jäivät ensi 
sijassa todistamaan lukuisat lainasanat, jotka kreikkalaiset ovat 
kreetalaisilta omaksuneet. Tosin ei voida erottaa toisistaan sitä 
sanavarastoa, jonka kreikkalaiset ensimmäisinä vuosisatoina 
maahan tulonsa jälkeen saivat kreetansukuiselta kantaväestöltä, 
ja sitä, jonka he saivat mykeneläisajan kreetalaisilta valtiailta. 
Mutta ei erehtyne, jos otaksuu, että varsinkin yhteiskuntaelämän 
alaan kuuluvat lainasanat on suureksi osaksi saatu juuri mykene- 
läisaikana., Eikä lopulta ole sanottavaa merkitystä sillä seikalla, 
kumpaa tietä lainasanat ovat tulleet. Joka tapauksessahan ne 
todistavat kreetalaista kulttuurivaikutusta. Ottaessaan kie- 

leensä kreetalaisperäisiä kulttuurisanoja kreikkalaiset tietenkin 
myös omaksuivat kreetalaisilta niitä vastaavat käsitteet. 

Mielenkiintoisimmat kreikan kieleen omaksutuista kreetalai- 
sista lainasanoista ovat ne, jotka merkitsevät yhteiskunnallisen 
elämän piiriin kuuluvia asioita. Sellaisia ovat sanat basile'us 
»kuningas», anaks »valtias», turannos »yksinvaltias», prutanis 
»korkea hallintoviranomainenn. Voimme siis panna merkille, 
että tärkeimmät esivaltaa tarkoittavat kreikan sanat ovat 
kreetalaisperäisiä. Mutta samaa alkuperää ovat vielä sellaisetkin 
kreikkalaisessa kulttuurissa niin suurta osaa esittäneet sivis- 
tyssanat kuin polis vkaupunki» ja laos »kansan». Jopa sanat pole- 
mos »sota» ja eirö'ne vrauhav ovat tätä tietä tulleet kreikkaan. 
Myös sellainen tärkeä yhteiskunnallinen käsite kuin orjuus on 
saanut nimen kreetalaisilta: Sana dälos »orja» on kreetalaisen 
kulttuurin perua. Erityisen kiinnostavaa on todeta, että krei- 
kan sana opu'iö »naida, ottaa vaimoksi» on varmasti kreetalais- 
peräinen. Tämän sanan omaksuminen valaisee välähdyksen 
omaisesti 2. vuosituhannen yhteiskunnallisia oloja. 

Kaikkein selvimmin näkyy kreetalaisen kulttuurin ylivoimai- 
nen ja pysyvä vaikutus sen aikaisen tekniikan eri aloilla. Mel- 
kein kaikki astiain nimet ovat kreikan kielessä kreetalaisilta 
saatuja. Niitä ei ole syytä tässä käydä luettelemaan. Riittää, 
kun mainitaan, että eri muotoiset kulhot, vadit, lautaset, maljat, 
voideastiat, ämpärit, tynnyrit ja säiliöt ovat saaneet nimityk- 
sensä kreetalaisilta. On tosin puhtaasti kreikkalaisiakin tämän 
alan sanoja, niinkuin esim. amfora. Mutta ne ovat suhteellisesti 
paljon harvalukuisempia. Paitsi astiain nimiä on kreetalaisilta 
omaksuttu monia muita teknillisiä sanoja, esim. plinthos »tiili», 
gephuravpato, siltav», kuanos »sinilasi», metallon kaivos», kothornos 
»korkea kenkä». Kreetalaisilta saatuja rakennuskulttuurin alaan 
kuuluvia sanoja ovat mm. megaron »miessali», thalamos »kammio» 
ja kolossos »jättiläispatsas». Omituista on, että kreikkalaiset ovat 
kadottaneet vanhan indoeurooppalaisen merta merkitsevän sanan 

ja ottaneet sen sijaan kreetalaisperäisen sanan thalassa. samoin 
kuin että he ovat kreetalaisilta saaneet saartakin merkitsevän 
sanan nesos. Sen sijaan ei ole ihme, että he ovat kreetalaisilta 
omaksuneet paljon kasvien nimiä, kuten esim. sanat situs vehnä», 
säkon »viikuna», hua'kinthos vhyasintti», narkissos 'narsissi'. 
Kreetalaisten tavattoman voimakas vaikutus kreikkalaisten 
musiikkikulttuuriin ilmenee siitä, että erittäin suuri osa mu- 
siikkisanastosta on saatu kreetan kielestä. Niinpä voidaan todeta, 
että kreetalaisperäisiä ovat mm. sanat ae'idö vlaulaa», mēlos 
»laulu», Humnos »hymni», humenaios »häälaulu», linos »suru- 
laulun, elegos »valituslaulu» ja iambos »kompa, jambi» sekä useim- 
mat soittimien nimet, kuten kithara »kitaran, barbitos »lyyra», 
forminks »luuttu», salpinks »torvi» sekä särinks »huilu». Nämä 
sanat samoin kuin esim. kielisoittimen muoto, joka myöhemmin- 
kin säilyy suuresti kreetalaisen tapaisena (verrattakoon toisiinsa 
kuvia 12 ja 44), todistavat täysin varmasti, että kreikkalaisen 
laulu- ja soittotaiteen perustus on laskettu mykeneläisaikana. 
Yhtä huomattava ja kauaskantoinen on ollut kreetalainen vai- 
kutus kreikkalaisten uskontoon. Melkein kaikki kreikkalaisten 
jumalain nimet ovat lainattuja. Selvää on, että nimien ohella 
on saatu itse jumalatkin. Loistava Pallas Athene, joka myöhem- 
min esiintyy viisauden jumalattarena, mutta jonka alkuperäinen 
tehtävä on ollut kaupunkien yhteiskuntaelämän suojeleminen, on 
kehittynyt kreetalaisten palatsijumalattaresta, jonka tunnus- 
merkkinä oli kilpi niinkuin Athenenkin. Samaten Hera, joka sit- 
temmin on ylijumalan Zeuksen puoliso, on alkujaan kreetalaisen 
palatsijumalattaren muunnos. Tämä näkyy esim. siitä, että 
Heran sanottiin erityisesti suosivan Argosta, Spartaa ja Mykeneä, 
joista varsinkin ensimmäinen ja viimeinen ovat kreetalaisen kult- 
tuurin pesäpaikkoja. Kolmas naispuolinen jumalaolento, Artemis, 
taas on ilmeisesti sama jumalatar kuin kreetalainen eläinten val- 
tiatar, joka näkyy monissa kreetalais-mykeneläisen kulttuurin 
kuvallisissa esityksissä. Ei myöskään näytä olevan mitään epäi- 

lystä siitä, että rakkauden jumalatar Afrodite, joka on itämaista 
alkuperää, on tullut kreikkalaiseen uskontoon kreetalaisen kult- 
tuurin välityksellä. Sillä voidaan todeta jo kreetalaisten palvo- 
neen itämaista hedelmällisyyden jumalatarta, joka on kuvattuna 
erääseen Mykenestä löydettyyn kultaiseen korkokuvaan alasto- 
mana kyyhkysiä seurassaan. 

Miespuolisista jumalista ainakin Apollo palautuu mykeneläi- 
seen aikaan. Apollo oli todennäköisesti alkujaan babylonilainen 
porttien suojelijajumala, joka varjeli kaupunkeja vihollisten 
hyökkäyksiltä ja taudeilta, mutta joka suuttuneena saattoi myös 
päästää viholliset ja taudit kaupunkia hävittämään. Tähän mah- 
tavaan jumalaan kreikkalaiset tutustuivat jo mykeneläisenä 
aikana, ja kreetalaisten välityksellä on jumalan nimikin kulkeu- 
tunut heille. Vähitellen Apollo sai uusia tehtäviä, ja hänestä 
kehittyi laulun, soiton ja tieteiden suojelija. Kreetalaisesta kult- 
tuuripiiristä on saatu myös tulen jumala Hefaistos, jota näyttää 
erityisesti palvotun Lemnos saarella, joka vanhastaan oli kreetan- 
sukuisen väestön asuttama. Eipä edes se ainoa selväpiirteinen 
jumala, joka kreikkalaisilla oli pohjoisesta tullessaan, ilmojen 
haltija ja taivaan jumala Zeus, kyennyt säilymään kreetalaiselta 
vaikutukselta. Zeus sekaantui kreetalaiseen jumalaan, jonka 
tunnusmerkkinä oli ukonvaaja. Siitä johtuvat Kreikassa myö- 
hemmin esiintyvät tarut Zeuksesta, joka syntyi Kreetassa ja kas- 
voi siellä luolassa mehiläisten elättämänä. Vieläpä tarun mukaan 
Zeus olisi Kreetassa kuollut. Tämä seikka viittaa selvästi itä- 
maiseen vaikutukseen. Sillä itämaiset jumalat saattoivat kuolla- 
kin, kun sitä vastoin jumalat kreikkalaisten myöhemmän käsi- 
tyksen mukaan aina olivat kuolemattomia. — Näemme, että 
kreetalaisten vaikutus kreikkalaiseen uskontoon on ollut erittäin 
suuri. Monijumalaisuus, joka oli tunnusomainen kreikkalaiselle 
uskonnolle, on saanut alkunsa kreetalaisesta kulttuurista. Tosin 
jumalat sittemmin kehittyivät aivan toisen luontoisiksi ja käsi- 
tys niistä jalostui ja henkistyi, mutta juurensa oli kreikkalaisella 

uskonnolla suureksi osaksi kreetalaisessa kulttuuripiirissä. Kun 
muistaa, mikä merkitys monilla kreetalaisilta saaduilla jumalilla 
on ollut Kreikan runoudessa ja taiteessa, ei kreetalaisen perinnön 
merkitystä saata kieltää. 

On ollut syytä viipyä näin pitkälti kreetalais-mykeneläisen 
sivistyksen piirissä, koska sen vallitessa luotiin perustus Kreikan 
myöhemmälle kulttuurille, Tosin Kreikan sivistys sittemmin 
kehittyi aivan itsenäisesti kansan omien henkisten voimien 
varassa, mutta kreetalaisilta saadut vaikutteet ovat kaikissa 
tapauksissa olleet erittäin merkitseviä. Tulemme näkemään, 
että kreikkalaisten kertomarunouskin todennäköisesti on saanut 
alkunsa jo mykeneläisenä aikana. Mykeneläinen aika oli siis 
eräänlainen henkinen itämiskausi, joka oli välttämättömänä edel- 
lytyksenä sittemmin niin loistavaksi kehittyneelle Kreikan sivis- 
tykselle, Tosin mykeneläisajan esineellinen kulttuuri hävisi 
sanottavia jälkiä jättämättä. Se oli teknillisesti liian pitkälle 
kehitetty ja edellytti liian suuria taloudellisia apulähteitä, jotta 
kreikkalaiset olisivat suoraa päätä kyenneet sitä jatkamaan. Se 
oli sitä paitsi vieraan valtiasheimon omaisuutta eikä ollut voinut 
muodostua kreikkalaisille kotoiseksi. Mutta henkisellä alueella, 
missä ei kysytty teknillisiä taitoja eikä varallisuutta, saattoi 
alistettu kreikkalainenkin väestö omaksua korkeamman kult- 
tuurin saavutukset. Eisineellisenkin kulttuurin alalla näkyy jat- 
kuvaisuus selvimmin saviastioissa, jotka olivat köyhän kansan 
tarve-esineitä. Ateenassa, jossa löytöjen perusteella parhaiten 
voimme seurata saviastiain kehitystä mykeneläisen ajan jälkeen, 
voidaan koristetyylin muuttumisesta huolimatta todeta, että 


mykeneläisajan korkea taso tällä alalla parhaiten kyettiin säilyt- 
tämään. 


Mykeneläinen kulttuuri hävitettiin väkivaltaisesti n. 1200 e. Kr. 
Voidaan havaita, että linnat palatseineen silloin tuhoutuivat liek- 
keihin tahi jäivät asumattomina rappeutumaan. Tämä tapahtui 

niiden kansainvaellusten yhteydessä, jotka siihen aikaan mullisti- 
vat Välimeren itäisten rannikkomaiden oloja. Jostakin Mustan- 
meren pohjoispuolelta saapui Balkanille uusi indoeurooppalaisten 
itäiseen ryhmään kuulunut heimo, illyrialaiset. Nämä tunkeutui- 
vat lopulta Adrian merelle, jonka itärannikko heidän mukaansa 
sai Illyrian nimen. Raivatessaan itselleen tietä halki Balkanin 
niemimaan he työnsivät edellään traakialaisia heimoja, joista osa 
tämän paineen vaikutuksesta lähti vaeltamaan Vähään-Aasiaan. 
Nämä traakialaiset, jotka nimittivät itseään fryygialaisiksi, 
todennäköisesti tuhosivat heettiläisten suurvallan ja sen pääkau- 
pungin, joka siitä lähtien on ollut raunioina. Luultavasti he mat- 
kallaan myös hävittivät Troian ns. VI kaupungin, jota pidetään 
Homeroksen runojen kuvaamana kaupunkina (kuva 26). Mutta 
illyrialaisten rynnistys aiheutti toisenkin heimon siirtymisen 
asuinsijoiltaan. Doorilaiset, kreikkalainen heimo, joka oli aset- 
tunut Adrian meren rannalle Epeirokseen, tungettiin pois asuma- 
sijoiltaan ja sen oli pakko etsiä uusi kotimaa etelämpää, Krei- 
kasta, jonne kaksi sen sukulaisheimoa jo aikoja ennen oli siirty- 
nyt. Näin syntyi ns. doorilainen vaellus, joka kokonaan mullisti 
Kreikan siihenastiset olot. Mykeneläisten linnojen kreetalaiset 
valtiaat voitettiin ja heidän linnansa tuhottiin. Toiset varmaan 
pakenivat uhkaavaa vaaraa. Doorilainen heimo valtasi melkein 
koko Peloponnesoksen sekä erinäisiä Keski-Kreikan alueita. Pelo- 
ponnesokselle doorilaiset ilmeisesti eivät tulleet Korintin kannak- 
sen yli, vaan Luoteis-Kreikan vuoriseudulta suoraan Korintin lah- 
den poikki. Doorilaisen vaelluksen synnyttämää hämminkiä 
käyttivät muidenkin Kreikan maakuntien asukkaat hyväkseen 
kukistaakseen kreetalaisten pakkovallan. Näin päättyi kreeta- 
laisten valtakausi suunnilleen samanaikaisesti kaikkialla Krei- 
kassa, samalla kun mykeneläinen kulttuuri täten sai kuoliniskun. 

Tähän aikaan tapahtuneista kansainvaelluksista saamme tie- 
toja myös samanaikaisista egyptiläisistä lähteistä. Nämä kerto- 
vat, että n. 1221 e. Kr. hyökkäsi Niilin suistomaahan meritse libya- 

laisia, jotka olivat liittoutuneet »merimaiden kansojen kanssa» 
(kuva 25). Merikansain niminä mainitaan egyptiläisessä kirjoi- 
tuksessa Luka, Agaiwasa, Tursa, Sakalasa ja Sardana. Ensin mai- 
nittu tarkoittaa varmasti Vähän-Aasian lykialaisia, toisen on 
otaksuttu tarkoittavan akhaialaisia, kolmas tarkoittaa epäile- 
mättä tyrseenejä eli etruskeja, jotka tällöin vielä asuivat Vähän- 
Aasian luoteisrannikolla. Kahta viimeistä ei ole voitu identifioida, 
mutta ilmeisesti on kysymys joistakin muuten tuntemattomista 
Vähän-Aasian kansoista. Nimi Sardana lienee asetettava yhtey- 
teen Sardeen kaupungin nimen kanssa. Kaikki nämä kansat ovat 
joutuneet liikkeeseen illyrialaisten aiheuttaman paineen vaiku- 
tuksesta. Eniten tässä yhteydessä tietysti kiinnostaa nimi Agai- 
wašča. Jos se todella tarkoittaa akhaialaisia, on meidän oletet- 
tava, että doorilainen vaellus on ollut käynnissä jo tähän aikaan 
ja että Peloponnesoksen akhaialaisten oli ollut pakko paeta doori- 
laisten tieltä meren saarille, mistä he toisiin vaeltaviin kansoihin 
yhtyneinä purjehtivat Afrikkaan saadakseen siellä uudet asuma- 
alueet. Tämä yritys ei kuitenkaan onnistunut, sillä Egyptin 
faarao sai maahan tunkeutuneista muukalaisista täydellisen 
voiton. 

Muutamia vuosikymmeniä myöhemmin, n. 1190 e. Kr., Egypti jou- 
tui uudelleen kansainvaelluksen kohteeksi, tällä kertaa maitse 
idästä päin. Silloin tunkeutui Syyriaan, joka tähän aikaan oli 
Egyptin valtakunnan aluetta, Vähästä-Aasiasta heimoja, jotka 
fryygialaisen vaelluksen johdosta maansa menetettyään olivat 
joutuneet liikkeeseen. Näidenkin joukossa mainitaan jälleen Sar- 
dina, joka varmasti on sama nimi kuin edellisessä kirjoituksessa 
esiintyvä Sardana. Tällä kertaa Egyptin alueelle tunkeutuneiden 
kansojen luettelossa on myös Danauna niminen kansa, joka on 
tahdottu rinnastaa Homeroksen eepoksissa kreikkalaisista käy- 
tettyyn nimitykseen Danao“, danaolaiset. Tämä yhdistelmä on 
kuitenkin siinä määrin epävarma, että se on paras sivuuttaa. Ei 
ole todennäköistä, että kreikkalaisia olisi ollut tässä kansain- 

vaelluksessa mukana, eikä nimien samankaltaisuuskaan ole riit- 
tävän suuri sitä todistamaan. 

Kaikissa tapauksissa näemme, että n. 1200 e.Kr. on Välimeren 
itäisissä rannikkomaissa tapahtunut valtavia väestön siirtymisiä, 
joiden vaikutus on ulottunut Egyptiin saakka. Vaikkei egypti- 
läisessä lähteessä mainittu Aqaiwaša tarkoittaisikaan akhaia- 
laisia, niin on varmaa, että osa akhaialaisia on välttyäkseen jou- 
tumasta doorilaisten orjuuteen noussut laivoihin ja lähtenyt hake- 
maan onneaan uusilta seuduilta. Täten syntyi Kreetan ja Kyp- 
roksen kreikkalainen asutus. Tosin tutkijat yleisesti otaksuvat, 
että kreikkalaiset hävittivät Kreetan palatsit silloin, kun nämä 
v:n 1400 paikkeilla tuhoutuivat, ja että kreikkalainen siirtolaisuus 
Kreetaan on alkanut jo näin varhain. Arkeologiset löydöt kuiten- 
kin kiistämättömästi todistavat, ettei Kreetan saarella vuosien 
1400 ja 1200 välillä e. Kr. ole havaittavissa minkäänlaisia kreikka- 
laisia piirteitä. Kun sitä paitsi kreikkalaiset v:n 1200 paikkeille 
asti olivat kreetalaisten ruhtinaiden alaisia, on aivan mahdotonta 
otaksuakaan, että Kreetan palatsien tuhoaminen olisi kreikka- 
laisten työtä. Tietenkin saattaa ajatella, että Kreikassa hallin- 
neet kreetansukuiset valtiaat ovat joutuneet n. 1400 e. Kr. sotaan 
emämaansa Kreetan kanssa ja hävittäneet emämaan palatsit. 
Saattoihan olla kysymys kauppaeduista, jotka olivat synnyttä- 
neet ristiriitoja. Mutta tämä on pelkkää arvailua. Yhtä hyvin on 
jokin muu valtakunta voinut tuhota Kreetan vallan. Se kuiten- 
kin on ilmeistä, että tuhoajat eivät voineet olla kreikkalaisia, 
jotka vielä silloin olivat vieraiden valtiaiden hallittavina. 

Vasta doorilaisen vaelluksen yhteydessä siis tapahtui kreikka- 
laisten siirtymistä niiltä asuinsijoilta, joille he vuosien 2000 ja 
1700 vaiheilla olivat tulleet. Peloponnesoksella asuneita akhaia- 
laisia siirtyi ensin Kreetaan, jonka he vähitellen melkein koko- 
naan kreikkalaistivat. Sieltä osa jatkoi kulkuaan Vähän-Aasian 
lounaisrannikolle Rhodokseen ja edelleen mannermaalle Pam- 
fyliaan, jossa myöhemmin tavataan akhaialaisheimoisia kreikka- 

laisia. Vihdoin akhaialaiset etenivät Kyprokselle asti, joka 
kreikkalaistui ja jossa sittemmin puhuttiin akhaialaista, Arka- 
dian murteen sukuista kreikan murretta. Kaikki tämä tapahtui 
n. 1200 e. Kr. Sillä niiden akhaialaisten, jotka asuttivat Kyprok- 
sen, on täytynyt lähteä Peloponnesokselta ennen kuin doorilaiset 
valtasivat sen merenrannikkoalueet. Heidän on myös täytynyt 
erota muiden kreikkalaisten heimojen yhteydestä, ennen kuin 
kreikkalainen kirjoitus muodostettiin, sillä Kyproksen kreikka- 
laiset eivät käyttäneet kreikkalaista kirjoitusta, vaan kehittivät 
oman erikoislaatuisen tavukirjoituksen, joka on onnellisesti 
saatu tulkituksi. 


Doorilainen vaellus aiheutti myös toisen siirtolaisuuden, joka 
suuntautui Vähän-Aasian länsirannikolle. Ilmeisesti pakkautui 
niille Kreikan alueille, joihin doorilaisten rynnistys ei suoranai- 
sesti kohdistunut, siinä määrin pakolaisia, että syntyi liikaväes- 
töä, jota varsinkaan silloisissa sekasortoisissa oloissa ei kyetty 
elättämään. Näin oli pakko Thessaliasta ja Attikasta käsin perus- 
taa siirtokuntia meren toiselle puolelle. Siihen olikin nyt tilai- 
suus, kun heettiläisten suurvalta oli kukistunut ja Vähä-Aasia oli 
hajaantunut pieniin valtioihin. Akhaialaisheimoisia thessalia- 
laisia siirtyi aluksi Lesboksen saarelle, joka oli heidän kotimaa- 
tansa vastapäätä meren toisella puolella, sekä sieltä edelleen 
Vähän-Aasian luoteisrannikolle. 'Troaksen maakuntaan, jossa 
vanhan Troian rauniot olivat, he kuitenkin etenivät vasta 7. vuosi- 
sadalla. Thessaliasta tulleiden siirtolaisten alue ulottui alkujaan 
Smyrnan seuduille asti sekä myös Khioksen saarelle, mutta vii- 
meksi mainitut alueet he myöhemmin menettivät joonialaisille. 
Yleensä kreikkalaisten siirtokuntien alue ei ensiksi ulottunut 
kauas sisämaahan. Siirtolaiset pysyttelivät mahdollisimman 
lähellä meren rannikkoa. Siirtokunnilla oli pääasiallisesti maa- 
taloussiirtoloiden luonne. Maata viljelemällä saatiin toimeen- 
tulo, jota kotimaa ei ollut kyennyt tarjoamaan lisääntyneelle 

väestölle. Akhaialaissukuiset siirtolaiset ryhmittyivät täällä 
Vähässä-Aasiassa yhtenäiseksi heimoksi, jota alettiin nimittää 
aiolilaiseksi. Sittemmin alettiin käyttää tätä nimeä yhteisnimi- 
tyksenä thessalialaisista ja heidän sukulaisistaan Vähän-Aasian 
luoteisrannikon siirtokuntain asukkaista. 

Toisen siirtolaisryhmän muodostivat joonialaiset, joita siirtyi 
Vähän-Aasian länsirannikolle etenkin Attikasta ja Euboian saa- 
relta, mutta my s muista Kreikan seuduista, joissa joonialaisia 
oli säilynyt akhaialaisiin sekaantumatta ennen doorilaista vael- 
lusta. Nämä joonialaiset siirtolaiset asuttivat useimmat Kykla- 
dien saarista sekä suuren Samos saaren ja asettuivat vastapäiselle 
Vähän-Aasian rannikolle thessalialaisista siirtokunnista etelään. 
Myöhemmin he valtasivat viimeksi mainituilta Khioksen saaren 
ja Smyrnan kaupungin ympäristöineen. Joonialaisten käsissä tuli 
täten olemaan suurin ja arvokkain osa Vähän-Aasian länsiran- 
nikkoa, Joonialaisten yhteisnimen he ovat saaneet vasta tässä 
uudessa kotimaassaan, ja myöhemmin tätä nimeä alettiin käyttää 
myös heidän sukulaisistaan emämaan asukkaista, attikalaisista 
ja euboialaisista. Käyttivätpä seemiläiset kansat sitä kreikkalai- 
sista yleensäkin, mikä osoittaa joonialaisen heimon olleen lähei- 
simmissä kauppasuhteissa seemiläisiin. Joonialaisetkin siirtolai- 
set harjoittivat alkujaan pääasiallisesti maanviljelystä. Mutta 
vähitellen heidän siirtokuntansa kehittyivät erittäin huomatta- 
viksi kauppakaupungeiksi. Tämä johtui ensi sijassa joonialaisten 
rotuominaisuuksista. Olen edellä viitannut siihen, että heissä oli 
eniten kreetalaista verta, mikä ei ole voinut olla vaikuttamatta 
heidän luonteeseensa. Joka tapauksessa heille oli suuremmassa 
määrässä kuin muille kreikkalaisille ominaista luonteen eloisuus 
ja vilkkaus sekä suuri yritteliäisyys, jotka ominaisuudet ennen 
pitkää tekivät heistä Vähän-Aasian kreikkalaisten siirtokuntien 
johtajia. Heidän keskuudessaan sitten ensimmäiseksi kehkeytyi 
korkeampi kreikkalainen kulttuuri. Että se kehittyi ensiksi juuri 
Vähän-Aasian siirtokunnissa, johtuu toiselta puolen joonialaisten 

lahjakkuudesta, toiselta puolen taas itäisiin kulttuureihin vallin- 
neista kosketuksista. Vähässä-Aasiassa näet itämaisen kulttuu- 
rin läheisyys pääsi hedelmöoittävästi vaikuttamaan kreikkalai- 
siin, kun taas emämaa mykeneläisajan jälkeen pitkän aikaa oli 
eristetyssä asemassa. Ja kulttuurin alalla eristyminen aina mer- 
kitsee kuihtumista ja rappiota. 

Asetuttuaan Peloponnesokselle doorilaisetkin rupesivat muiden 
heimojen esimerkkiä noudattaen perustamaan siirtokuntia. Tämä 
tapahtui kuitenkin varmaan jonkin verran myöhemmin kuin 
aiolilaisen ja joonialaisen siirtoasutuksen syntyminen. Doorilai- 
set valtasivat akhaialaisilta Kreetan ja Rhodoksen, jotka vähi- 
tellen melkein kokonaan doorilaistuivat. Lisäksi he ottivat hal- 
tuunsa eräät Egean meren eteläisimmät pikku saaret ja asettuivat 
Vähän-Aasian mantereen lounaiskolkassa olevalle niemekkeelle. 
Näiden doorilaisten siirtokuntien merkitys tuli olemaan verraten 
vähäinen. 

Vähään-Aasiaan perustetut siirtokunnat tulivat muodostamaan 
eräänlaisen peilikuvan emämaan eri heimojen asuma-alueista. 
Siirtokunnat olivat pohjoisesta etelään samassa järjestyksessä 
kuin vastaavien heimojen Kreikassa asuttamat rannikkoalueet. 
Mutta suuruutensa puolesta eri heimojen siirtokunta-alueet oli- 
vat kääntäen verrannolliset emämaan alueisiin: Sillä heimolla, 
jolla Kreikassa oli pienin asuma-alue, joonialaisilla, tuli olemaan 
hallussaan suurin osa Vähän-Aasian rannikkoa ja Egean meren 
saaria, kun taas emämaassa laajimmalle levittäytyneellä doori- 
laisella heimolla oli vain mitättömän pieni siirtokunta-alue 
Vähässä-Aasiassa. Tämä tietysti johtui siitä, että doorilaisilla, 
jotka juuri olivat saapuneet Kreikkaan, oli vähimmän tarvetta 
siirtokuntien perustamiseen. Samaan aikaan, jolloin muut hei- 
mot lähettivät siirtolaisia meren taakse, doorilaiset levittivät 
valtaansa emämaassa niihin suuntiin, missä vastustus oli heikoin. 
Kun toiselta puolen siirtolaisuus ja toiselta puolen doorilaisten 
levittäytyminen oli päättynyt, olivat kreikkalaiset heimot joutu- 

neet lopullisille asuinpaikoilleen. Niistä kreikkalaiset sittemmin 
toisen siirtolaisuusvaiheen aikana joitakin vuosisatoja myöhem- 
min levisivät eri suuntiin Välimeren ja Mustan meren maiden 
rannikkoseuduille. Mutta tämä ensimmäinen vaihe oli perustavaa 
laatua. Sen tuloksena oli, että Egean meri, jonka rannikot ja saa- 
ret varnemmin olivat olleet kreetansukuisen kantaväestön asut- 
tamat, muuttui kokonaisuudessaan kreikkalaiseksi mereksi. Vrt. 
teoksen lopussa liitteenä olevaa karttaa. 


Suuren sekasorron ja siitä johtuneiden väestönsiirtymisten aika 
on ollut Kreikan kansan lopullinen syntymisvaihe. Kreikkalaiset 
vapautuivat vieraista valtiaista, mutta samanaikaisesti tapah- 
tunut uuden, suhteellisen alhaisella sivistystasolla olleen heimon 
tunkeutuminen maahan mullisti täydellisesti olot kaikkialla, 
missä tämä heimo sai jalansijan. Sieltäkin, missä vasta saa- 
vutettu vapaus säilyi, siirtyi osa yritteliäintä ja toimitarmoi- 
sinta ainesta merentakaisiin siirtokuntiin. Kun kreetalaisten 
valtiaiden mukana tietysti hävisi myös sen ylläpitämä kreetalais- 
peräinen sivistyneistö, oli seurauksena luonnollisesti kulttuuri- 
tason tavaton aleneminen. Tämä näkyy parhaiten Attikassa, 
jonne doorilainen vaellus ei ulottunut. Tosin täällä saviastiat 
yleensä pysyvät edelleen suhteellisen korkeatasoisina, mutta nii- 
den koristetyyli muuttuu alkukantaisemmaksi. Mykeneläisten 
leveästi siveltyjen ja kekseliäiden koristeaiheiden sijaan tulee 
käytäntöön mielikuvitukseton viivaornamentiikka. Saviastiat 
koristetaan puoli- ja kokoympyrän muotoisilla viivoilla. Vallit- 
sevaksi tulee siten ns. geometrinen tyyli, joka on mykeneläi- 
sestä täydellisesti eroava (kuvat 28—33 ja 35). Mutta suurempaa 
elämänmuutosta merkitsee se, että varsinaiset taideteokset koko- 
naan häviävät. Veistotaiteenkaan tuotteita ei ensiksi esiinny 
ollenkaan, ja kun niitä parin vuosisadan kuluttua jälleen tulee 
näkyviin, ne ovat tavattoman kömpelöitä (kuva 34). Tämä, jos 
mikään, osoittaa, että mykeneläisen kauden taideaisti ja teko- 

taito olivat olleet vierasta omaisuutta, joka silloin vielä ei kuu- 
lunut kreikkalaisille. Kreikkalaisten oli luotava oma taiteensa 
alusta alkaen, ja kenties oli onnikin, että niin oli asianlaita. 
Sillä siten he pääsivät itsenäisesti kehittämään voimiaan, joita 
mykeneläinen esikuva olisi liiaksi kahlehtinut. Alkukantaiselta 
pohjalta kasvaa uusi kulttuuri, joka on läpikotaisin kreikka- 
lainen. 

Mykeneläisajan kreetalaisvallan kukistuminen merkitsi tieten- 
kin syvällistä valtiollista ja yhteiskunnallista muutosta. Aliste- 
tussa asemassa olleen kreikkalaisen väestön oli itse otettava koh- 
talonsa omiin käsiinsä. On ymmärrettävää, että vieraiden val- 
tiaiden karkoittamisessa erityisesti kunnostautui joitakin yksi- 
löitä, jotka useissa tapauksissa kai jo muukalaisvallan aikana 
olivat ominaisuuksiensa tai varallisuutensa perusteella kohon- 
neet toisten yläpuolelle. Näistä tuli vapautuneiden kreikkalais- 
ten johtajia paikkakunnillaan. Doorilaisilla taas oli maahan tul- 
lessaan päällikkö-kuninkaansa, jotka hallitsivat heidän perusta- 
miaan valtioita. Mutta myös joonialaisten ja aiolilaisten keskuu- 
dessa oli perinnöllisellä kuninkuudella vanhat juuret, joita tottu- 
minen mykeneläisajan yksinvaltiuteen oli vahvistanut. Sen 
vuoksi ei voitu ajatella valtiota ilman hallitsijaa. Niinpä näemme, 
että mykeneläisajan jälkeen kaikissa Kreikan ja siirtokunta- 
alueen valtioissa on kuningas, joka ilmeisesti kuitenkaan ei enää 
ollut yksinvaltias, kuten mykeneläisajan ruhtinaat, vaan primus 
inter pares, ensimmäinen vertaisten joukossa. Hän oli sodassa 
joukkojen ylipäällikkö ja rauhan aikana hän johti valtion hal- 
lintoa, mutta hänen oli toimistaan neuvoteltava kansan vanhim- 
pien kanssa. Vallitsi siten eräänlainen vkansankuninkuus», joka 
täydellisesti poikkesi itämaisesta despoottisesta yksinvallasta. 
Kansa tottui täten alusta pitäen vapaisiin oloihin ja periaatteelli- 
seen tasa-arvoisuuteen. 

Tällaisia kuninkaita on Kreikassa ja kreikkalaisten Vähään- 
Aasiaan perustamissa siirtokunnissa ollut sangen lukuisasti. Var- 


6. Myöhäismy- 

8. Mykenen porttileijonat. 
Keskellä oleva pylväs sekä eläinten asento on täysin kreetalaisten esikuvien 
mukainen. 

sin pienet alueet muodostivat valtiollisen kokonaisuuden oman 
kuninkaansa johdolla. Niinpä tiedämme, että niinkin vähäinen 
maa kuin Attika vasta 8. vuosisadalla e. Kr. yhdistettiin yhdeksi 
valtioksi. Siirtyminen Vähään-Aasiaan tapahtui paikkakunnit- 
tain ryhmissä, joilla oli oma päällikkönsä. Tästä päälliköstä tuli 
sitten siirtokunnan kuningas. Sekä emämaassa että siirtokun- 
nissa alkoi muodostua kaupunkeja niille paikkakunnille, joilla 
kuningas asui. Tosin kaupunkeja oli olemassa jo mykeneläis- 
aikana ja sitä ennen. Esim. Ateenassa näyttää kaupunkiasu- 
tus jatkuneen keskeytymättä mykeneläisajan jälkeenkin. Mutta 
nyt alkoi syntyä sellaisia kaupunkiyhteiskuntia, jotka ovat eri- 
tyisesti tunnusomaisia kreikkalaiselle kulttuurille. Nämä muo- 
dostivat ympärillä olevan maaseudun kanssa valtiollisen koko- - 
naisuuden, olivat siis kaupunkivaltioita. Ensinnä näyttää täl- 
laisia kaupunkivaltioita kehittyneen Vähässä-Aasiassa. Siirto- 
laiset eivät voineet hajaantua sinne tänne laajalle alueelle yksik- 
seen, vaan heidän oli pakko asua yhdessä paikassa voidakseen 
puolustautua hyökkäyksiä vastaan. Tästä asutuskeskuksesta 
käsin he viljelivät sen ympäristössä haltuunsa ottamiaan maita. 
Pian varustettiin asutuskeskukset yksinkertaisilla maavalleilla 
ja paalutuksilla, joista sittemmin kehittyi todelliset muurit. 
Tähän keskukseen, jossa vapaa siirtolaisväestö ja heidän kunin- 
kaansa asui, keskittyi yhteiskunnan valtiollinen elämä. Tyypii- 
linen kreikkalainen kaupunkivaltio oli täten syntynyt. Sama 
kehitys tapahtui sitten myös emämaassa sielläkin, missä varhem- 
min ei ollut varsinaista kaupunkia. Turvalinnan ympärille muo- 
dostui alueen keskus, ja siihen muodostui vähitellen kaupunki. 
Erikoistapauksena on mainittava Sparta, joka oli eräänlainen 
pysyvä sotaleiri. Siitä kehittyi laajaa kylää muistuttanut Kau- 
punkiyhteiskunta. 


Kaupunkiyhteiskunnan piirissä kohottautui esille johtava aines, 
joka sai yhteisiin asioihin suurimman vaikutusvallan. Kehityk- 


4.. Homoros. 


50 Homeros 


sen ääripiirteet voimme selvimmin kuvitella itsellemme siirto- 
kunnissa: Eräät yksilöt olivat erityisesti kunnostautuneet maan 
valtaamisessa alkuasukkailta. He saivat suurimmat osuudet val- 
latusta viljelysmaasta ja pääsivät siten taloudellisesti parempaan 
asemaan. Muutenkaan siirtolaisilla tietenkään ei ollut samat 
henkilökohtaiset ominaisuudet onnistuakseen uusissa oloissa. Ne, 
jotka hankkivat suuremman varallisuuden, kohosivat itsestään 
toisten yläpuolelle. Näin syntyi ylimystö, jonka vaikutusvalta 
perustui ensi sijassa maaomaisuuteen. Kuningas vetosi yhteisissä 
asioissa heidän neuvoihinsa, ja heistä otettiin kaupunkivaltion 
toimihenkilöt. Tällainen alunperin varallisuuteen perustunut eri- 
koisasema meni tietysti perintönä isältä pojalle, ja niin syntyi 
perinnöllinen ylimyssääty. Uhanalaisessa tilassa eläneet siirto- 
kunnat tarvitsivat tällaista aatelistoa, joka oli valmis antamaan 
korkeimman panoksen silloin, kun yhteiskuntaa uhkasivat ulko- 
puoliset viholliset. Ylimyksillä oli taloudellisen asemansa tur- 
vin tilaisuus omistautua aseharjoituksiin. He myös kykenivät 
hankkimaan itselleen aseistuksen, joka pitkän aikaa pysyi 
kalliina eikä sen vuoksi ollut tavallisen miehen saavutetta- 
vissa. 

Vähitellen ylimystö sai kaupunkivaltioissa niin suuren vaiku- 
tusvallan, että se syrjäytti kuninkuuden. Kuninkaan valtaa supis- 
tettiin ensiksi, kunnes kuninkuus lopulta kokonaan poistettiin. 
Tämä on varmaan useimmissa valtioissa tapahtunut rauhallista 
tietä. Kuningassuku muuttui arvossapidetyimmäksi ylimys- 
suvuksi. Ylimysvalta tuli täten jo sangen aikaisin kuningasval- 
lan sijaan Vähän-Aasian kreikkalaisissa siirtokunnissa. Emä- 
maassa tapahtui samanlainen kehitys jonkin verran hitaammin, 
mutta sielläkin ylimysvalta 8—7. vuosisadalla melkein kaikissa 
valtioissa syrjäytti kuninkuuden. Doorilaisella alueella kunin- 
gasvalta osaksi säilyi. Spartassa se pysyi voimassa jatkuvasti, 
niin kauan kuin Sparta oli itsenäinen valtio, vaikka täälläkin sitä 
jatkuvasti rajoitettiin. 

Ylimystö harrasti rauhan aikana ruumiinharjoituksia, jotka 
valmensivat sitä kelpaavaksi sodan aikana vaadittuihin ponnis- 
tuksiin, mutta jotka samalla muodostivat eräänlaisen aseellis- 
ten taistelujen korvikkeen. Jo mykeneläisaikana kilpa-ajot ja 
urheilukisat olivat olleet yleisiä (kuva 23), samoin kuin erityi- 
sesti suositut härkätaistelut. Viimeksi mainittuja kreikkalaiset 
eivät lainkaan omaksuneet. He jatkoivat mykeneläisiä urheilu- 
perinteitä vain niissä muodoissa, jotka olivat vapaan miehen ja 
ylimyksen arvon mukaisia. Härkätaisteluissa oli tietenkin käy- 
tetty varta vasten niihin valmennettuja alempisäätyisiä henki- 
löitä tai orjia, luultavasti myös kreikkalaisia, niinkuin Minotau- 
roksen taru näyttää osoittavan. Niinpä on ymmärrettävää, että 
kreikkalaiset vapautensa saavutettuaan tunsivat niitä kohtaan 
vastenmielisyyttä ja hylkäsivät ne tyystin. Mutta sitä innok- 
kaammin harrastettiin kilpa-ajoja ja erilaatuisia urheilulajeja, 
joissa voitiin osoittaa miehistä voimaa. Pian kokoonnuttiin 
määräajoittain yhteisiin urheilukisoihin, joihin saapui osan- 
ottajia eri valtioista. Kuuluisimmiksi tulivat Peloponnesoksen 
Elis-maakunnassa joka neljäs vuosi pidetyt Olympian kisat, joi- 
den voittajat on merkitty muistiin v:sta 776 lähtien e. Kr. Jalos- 
tunut urheilullinen kilpailuhenki muodostui yhdeksi kreikkalais- 
ten selväpiirteisimmäksi ominaisuudeksi. Itämaisille kansoille 
se oli kokonaan vieras. 

Siirtokunnissa eivät myöskään uskonnolliset käsitykset voi- 
neet säilyä samoina, kuin ne olivat olleet emämaassa. Perusteel- 
lisin muutos tapahtui suhtautumisessa vainajiin. Mykeneläis- 
aikana toimitettiin vainajille kuolinuhreja, jotka käsitettiin näi- 
den haudantakaiselle elämälle välttämättömiksi (kuva 12). Emä- 
maassa jatkui kuolinuhrien toimittaminen mykeneläisajan jäl- 
keenkin. Sitä vastoin siirtolaiset eivät tietenkään enää voineet 
viedä antimia vainajille, joiden haudat olivat jääneet emämaahan. 
He eivät voineet suorittaa samanlaista esi-isien palvontaa kuin 
emämaassa, koska heidän esi-isiensä luut olivat jääneet meren 

toiselle puolelle. Siitä johtui, että kuolinuhrien toimittamisesta 
uusissa oloissa kokonaan luovuttiin. Emämaan ja siirtokuntien 
uskonnollisten tapojen välille muodostui täten huomattava ero. 
Vielä suuremmaksi tuli ero, kun Vähän-Aasian siirtokunnissa 
alettiin käyttää ruumiinpolttoa. Mykeneläisaikana ruumiit sään- 
nöllisesti haudattiin polttamatta, ja maahan hautaaminen pysyi 
Kreikassa senkin jälkeen enimmäkseen vallalla. Ruumiinpoltto 
valtasi emämaassa alaa vain verraten vähäisessä määrässä. Sitä 
vastoin Vähän-Aasian siirtokunnissa tulee ruumiinpoltto alusta 
pitäen aivan yleiseksi. Mikä tämän on aiheuttanut, ei ole tiedos- 
samme. Kenties oli vaellusaikana totuttu polttamaan ruumiit, 
jotteivät ne jäisi vihollisten häväistäviksi. 

Myös jumaliin kohdistuneet käsitykset joutuivat mykeneläis- 
aikaa seuranneina vuosisatoina suurten muutosten alaisiksi. 
Jumalat alettiin yhä enemmän käsittää ihmisten tapaisiksi, joilla 
tosin oli ikuinen elämä ja kaikkivalta, mutta joilla siitä huoli- 
matta oli myös inhimillisiä heikkouksia. Lähteiden puutteessa 
emme voi tämän kehityksen vaiheita seurata, mutta senkin on 
täytynyt tapahtua Vähän-Aasian siirtokunnissa, missä uskonnol- 
liset käsitykset pakosta muuttuivat vapautuneemmiksi, kun niitä 
eivät enää kahlehtineet vanhoihin palvontapaikkoihin kiintyneet 
perinteet. Tutustuminen muiden kansojen uskontoihin ei sekään 
voinut olla vaikuttamatta siirtokuntien asukkaiden uskonnolli- 
seen ajatteluun. Kun jumalat käsitettiin ihmisen muotoisiksi ja 
kuviteltiin, että heillä oli ihmisten tarpeet, on luonnollista, että 
alettiin rakentaa jumalille myös asuntoja. Näin syntyivät temp- 
pelit, joiden rakentamisessa kreikkalaiset sittemmin saattoivat 
vaikuttavalla tavalla osoittaa taiteelliset kykynsä. Ensimmäiset 
temppelit tehtiin vaatimattomasti ilmakuivista tiilistä ja puusta, 
eikä niitä ole meille säilynyt. Vasta myöhemmin alettiin käyttää 
kestävää ainetta, kiveä, joka tarjosi myös arkkitehtuurille suu- 
remmat mahdollisuudet. 

Kreikkalaisen temppelin syntyyn on varmasti vaikuttanut itä- 

maiden uskontojen esikuva. Samalta taholta tullut vaikutus on 
aiheuttanut senkin, että temppelin kaitsijasta, papista, tuli juma- 
lien palvonnan ensisijainen suorittaja. Kuitenkaan kreikkalai- 
sessa kulttuuripiirissä ei koskaan kehittynyt varsinaista pappis- 
säätyä niinkuin itämailla. Ennuspappikin, jota pidettiin erityi- 
sessä arvossa, on itämaista alkuperää. Todennäköisesti ennus- 
tuksille jo mykeneläisaikana annettiin suuri merkitys. Dodonan 
ikivanha ennuspaikka Epeiroksessa näyttää olleen olemassa esi- 
kreikkalaiselta kaudelta lähtien, siis ennen vuotta 2000 e: Kr. 
Myöhemmin tuli kuuluisimmaksi Delfoin oraakkeli. 


Mykeneläisen kulttuurin tuhoutuminen aiheutti täydellisen 
mullistuksen taloudellisissa oloissa. Kauppayhteydet vieraisiin 
maihin katkesivat. Attikastakaan käsin ei tämän jälkeen pit- 
kään aikaan harjoitettu ulkomaan kauppaa. Seurauksena oli 
palautuminen luontoistalouden kannalle. Punnittu jalometalli, 
joka mykeneläisaikana oli ollut yleisesti käytettynä vaihtoväli- 
neenä, rahana, katosi kokonaan liikkeestä. Kaupankäynti, mikäli 
sitä harjoitettiin, sai jälleen aivan alkukantaiset muodot. Se oli 
puhdasta vaihtokauppaa tahi sitten käytettiin arvon mittana nau- 
taa. Näemme, että Homeroksen Iliaassa arvioidaan loistava ase- 
varustus sadan ja yksinkertaisempi yhdeksän naudan hintaiseksi. 
Tällä alkukantaisella tasolla emämaan talous pysyi useita vuosi- 
satoja. Muutos tapahtui vasta sitten, kun foinikialaiset kauppa- 
miehet 800-luvulla e. Kr. löysivät tiensä Kreikkaan ja alkoivat 
tuoda sinne tuotteitaan (kuva 36). Sitä ennen olivat kuitenkin 
Vähän-Aasian joonialaiset siirtokunnat solmineet kauppasuhteita 
itämaihin sekä maitse Vähän-Aasian mantereen kautta että 
meritse rannikkoa pitkin. Seurauksena oli, että joonialaiset 
siirtokunnat pian keräsivät suuria rikkauksia, joiden varassa ne 
ensimmäisinä kehittivät korkean henkisen kulttuurin. 

Etu-Aasian kansojen vuosituhantisiin perinteisiin pohjautuva 
kulttuuri, jonka kanssa kreikkalaiset nyt ensi kerran joutuivat 

välittömään kosketukseen — aikaisemmat yhteydet olivat olleet 
kreetalaisten välittämiä —, antoi heille monenlaisia herätteitä. 
Tärkeintä oli, että kreikkalaiset foinikialaisilta omaksuivat kir- 
jaimiston, jonka he itsenäisesti sovelsivat oman kielensä tarpei- 
siin, Niinkuin olemme nähneet, oli kreetalaisilla oma kirjoituk- 
sensa, jota ei koskaan liene käytetty kreikan kielen merkitsemi- 
seen. Se oli tavukirjoitusta, eikä siitä koskaan olisi voinut kehit- 
tyä käyttökelpoista kirjallista ilmaisuvälinettä. Oli onni, että 
kreikkalaiset nyt tutustuivat foinikialaiseen kirjaimistoon, joka 
rakentui äännekirjoituksen periaatteelle. Oma merkkinsä oli 
siinä äänteillä eikä tavuilla. Siten merkkien lukumäärä oli huo- 
mattavasti pienempi kuin tavukirjoituksessa. Tosin foinikialai- 
sessa kirjoituksessa merkittiin vain konsonantit eikä lainkaan 
vokaaleja, mikä johtui seemiläisen kielen iuonteesta. Mutta 
kreikkalaiset oivalsivat heti soveltaessaan foinikialaisen kirjai- 
miston omaan kieleensä, että heidän oli muodostettava merkit 
myös vokaaleille. Nämä vokaalimerkit he saivat niistä foinikia- 
laisista kirjaimista, joilla ei ollut heidän kielessään vastinetta. 
Siten muodostui puhdas äännekirjoitus, jossa kullakin kielen ään- 
teellä oli oma merkkinsä. Tämä tiesi ratkaisevaa käännettä inhi- 
miilisen sivistyksen historiassa. 

Kreikkalaisen kirjaimiston luomisen on täytynyt tapahtua 
yhdellä kertaa ja paikallisesti rajoitetulla alueella. Tämä ilme- 
nee siitä, että eri heimojen käyttämillä kreikkalaisilla kir- 
jainmerkeillä on kaikkialla suurin piirtein katsoen yhtenäinen 
leima, vaikka toisarvoisia paikallisia eroavaisuuksia olikin ole- 
massa. Erityisesti on huomattava, että vokaalimerkit, jotka ovat 
kreikkalaisen Kirjaimiston uutuus, esiintyvät kaikkien eri hei- 
mojen kirjoituksissa, mikä ei olisi mahdollista, jos kirjaimisto 
olisi omaksuttu foinikialaisilta eri tahoilla toisista riippumatta. 
On aihetta otaksua, että kirjoitus ensin on tullut käytäntöön 
Vähän-Aasian kreikkalaisissa siirtokunnissa. Missään tapauk- 
sessa se ei ole voinut tapahtua ennen kuin 9. vuosisadalla e. Kr. 

Vanhimmat meille säilyneet kreikkalaiset kivikirjoitukset ovat 
vasta n. 700 paikkeilta e. Kr. (kuva 37). Ilmeisesti kirjoitusta ei 
paljoakaan käytetty ensimmäisinä vuosisatoina sen omaksumi- 
sen jälkeen. Onkin ymmärrettävää, että se levisi yleiseen käyt- 
töön vain hitaasti, sitä mukaa kuin kulttuuri tuli monipuolisem- 
maksi ja rikkaammaksi. 

Taiteen madaltumisesta mykeneläisajan jälkeen on ylempänä 
puhuttu. Geometrisestä tyylistä kehittyy 9. vuosisadalla e. Kr. 
ns. dipylon-tyyli, joka on saanut nimensä Ateenassa sijaitsevan 
löytöpaikan mukaan. Tälle tyylille ovat ominaisia saviastiat, 
joissa geometristen viiva-aiheiden lisäksi esiintyy kuvattuina 
eläimiä ja ihmisiä, myöskin ihmisryhmiä. Maalataan esim. hauta- 
jaiskulkueita tai meritaisteluja, mutta kuvat ovat perin kulmik- 
kaita ja jäykkiä, alkeellisesti tyyliteltyjä (kuvat 40 —43 sekä 27 ja 
38). Myöhemmin esiintyy saviastioissa myös kasviaiheita, mutta 
mykeneläisajan mielikuvituksen rikkautta ja luonnonhavainnon 
varmuutta ei vielä lähimainkaan saavuteta. Mutta silloinkin, kun 
kuvat ovat teknillisesti heikkoja, on niiden ryhmittelyssä havait- 
tavana tavaton selkeys, mikä on erityisesti kreikkalainen piirre. 
F'oinikialaiset välittävät sitten 8. vuosisadalta lähtien kreikka- 
laisille itämaisia taidetuotteita, jotka vaikuttavat myös kreikka- 
laisten kotoiseen taiteeseen. Itämaiset koristeaiheet pääsevät 
saviastioissa valta-asemaan. Otetaan käytäntöön tyyliteltyjä 100- 
tuksen ja palmun lehtiä, sekä maalataan saviastioihin eksoottis- 
ten eläinten kuvia, kuten leijonia ja panttereita, tahi seka- ja 
taruolentoja, kuten sfinksejä ja aarnikotkia. Mutta näitäkään 
aiheita ei omaksuta orjallisesti, vaan niitä kehitetään itsenäisesti 
ja niitä tyylitellään oman taidekäsityksen mukaisesti. Omalaa- 
tuinen kreikkalainen taide on alullaan. 


Kosketus itämaihin herätti kreikkalaisissa eloon uinuvia hen- 
kisiä voimia. Emämaahankin syntyi Egean meren rannikolle 
kukoistavia kauppakaupunkeja, mm. Eretria ja Khalkis Euboian 

saarelle, Megara ja Korintti Peloponnesoksen ja muun Kreikan 
väliselle kannakselle ja Aigina samannimiselle saarelle. Nämä 
kaupungit kohosivat myöhemmin niin mahtaviksi, että ne saat- 
toivat vauraudessa kilpailla Vähän-Aasian siirtokuntakaupun- 
kien kanssa. Viimeksi mainituista oli joonialaisella alueella 
sijainnut Miletos ensimmäisellä sijalla. Näistä kreikkalaisista 
kauppakaupungeista perustettiin 8. vuosisadan puolivälistä läh- 
tien siirtokuntia kaukaisiin maihin, joihin siten pysyväisesti 
levitettiin kreikkalaista kulttuuria. Tämä ns. toinen koloni- 
saatio (ensimmäinen oli Vähän-Aasian länsirannikon siirtokun- 
tien perustaminen) on Kreikan sivistyshistorian kunniakkaimpia 
lukuja. Siirtokuntien perustaminen sai tälläkin kertaa alkunsa 
emämaasta, jossa ilmeisesti jälleen oli muodostunut liikaväestöä. 
Kun pieni ja suhteellisen köyhä Kreikka ei voinut tarjota toimeen- 
tuloa lisääntyneelle asujaimistolle, heräsi ajatus lähettää siirto- 
laisia maihin, joiden väestö vielä oli niin alkukantaista, ettei se 
kyennytestämään muukalaisten asettumista alueelleen. Kauppa- 
matkoillaan kreikkalaiset olivat tutustuneet Sisiliaan ja Etelä- 
Italiaan, missä he olivat todenneet olosuhteet siirtolaisuudelle 
suotuisiksi. Maaperä oli hedelmällinen ja ilmanala samanlainen 
kuin Kreikassa. Niinpä ryhdyttiin sinne perustamaan maanvilje- 
lyssiirtoloita. Lähtijät siirtyivät kotoaan siinä mielessä, että 
siirtokunnasta oli muodostuva heidän uusi kotimaansa. 
Uranuurtajain osaa suorittivat Euboian joonialaiset, jotka 
Khalkiksesta käsin n. 750 e.Kr. perustivat Italiaan Kampanian ran- 
nikolle Kymen siirtokunnan (latinaksi sittemmin Cumae) sekä 
useita eri siirtokuntia Sisiliaan. Doorilaisten hallitsema Korintti 
noudatti pian esimerkkiä ja perusti n. 700 e. Kr. Sisiliaan Syra- 
kuusan, josta myöhemmin tuli saaren mahtavin kaupunki. Toi- 
set kreikkalaiset merikaupungit seurasivat jäljessä, ja pian kohosi 
kaikkialle Etelä-Italian ja Sisilian rannikkoseuduille kreikka- 
laisia kaupunkeja. Myöhemmin uskaltauduttiin pitemmällekin 
länteen. Vähässä-Aasiassa alolilaisella alueella sijainneen joonia- 

laisen Fokaian kaupungin asukkaat perustivat n. 600 e. Kr. Mas- 
salian (nyk. Marseillen). Espanjaan asti ulottuivat kreikkalais- 
ten intressit, niinkuin näkyy siitä, että sielläkin oli muutamia 
kreikkalaisia siirtokuntia. 

Emämaasta suuntautuneella siirtolaisuudella oli alkujaan, niin- 
kuin edellä mainittiin, ensi sijassa maataloudellisen asutustoi- 
minnan luonne. Siirtolaiset ottivat uudessa kotimaassaan hal- 
tuunsa pelto- ja puutarha-alueita, joita he ryhtyivät viljelemään. 
Mutta keskuksena heillä oli kaupunki, joka tarjosi turvaa alku- 
asukkaiden heitä ahdistaessa. Vähitellen kaupungeista sitten 
kehittyi kaupallisiakin keskuksia. Sitä vastoin Vähän-Aasian 
kreikkalaiskaupungeista perustetut siirtokunnat heti alusta 
pitäen palvelivat kaupallisia etuja. Sikäläisissä kaupungeissa ei 
ollut maata viljelevää liikaväestöä, jolle olisi tarvinnut etsiä 
uusia asuma-alueita. Sen vuoksi siirtokuntain perustaminen 
Vähän-Aasian kreikkalaisista kaupungeista alkaakin vasta myö- 
hemmin, nim. 7. vuosisadan puolivälissä. Silloin ryhtyy varsinkin 
Miletos laajasuuntaisesti perustamaan tytärkaupunkeja. Mile- 
toksesta siirtolaisuus suuntautui ensi sijassa Mustalle merelle, 
jonkarantamille syntyi taajaa kreikkalaisasutusta. Sitä ennen oli 
Egean meren pohjoisrannikolle ja Mustaan mereen johtavien sal- 
mien sekä Marmarameren rannoille perustettu runsaasti joonia- 
laisia sekä eräitä doorilaisia ja aiolilaisia siirtokuntia. Egyptissä- 
kin miletolaiset hankkivat itselleen oikeuden kaupan harjoitta- 
miseen ja perustivat n. 650 e. Kr. sinne Niilin suistoon Naukratis 
nimisen kreikkalaisen kaupungin. , 

Siirtokuntien perustaminen merkitsi näköpiirin tavatonta laa- 
jenemista. Tosin kreikkalaiset merenkulkijat jo aikaisemmin oli- 
vat oppineet tuntemaan niitä seutuja, joihin siirtokuntia nyt 
perustettiin, mutta vasta tämän jälkeen liikuttiin kaikkialla 
Välimeren piirissä kuin kotivesillä. Asioita alettiin mitata väl- 
jemmillä mitoilla, henkinen katsomus avartui ja vapauduttiin 
tarunomaisesta usvasta, joka varhemmin oli verhonnut käsityksiä 

vieraista maista ja kansoista. Siten avautui tie todellisuuspohjai- 
selle luonnon ja sen ilmiöiden tutkimiselle. Syntyi uusi ihmis- 
tyyppi, joka rohkeni tarkastella maailmaa ennakkoluulottomasti 
ja vapaasti, välittämättä vanhoista uskontoon perustuvista käsi- 
tyksistä. Tällainen ensimmäinen länsimainen ihminen, joka uskoi 
ennen muuta ajatuksen voimaan. kehittyi siellä, missä yritteliäi- 
syys oli vireintä ja missä taloudellinen hyvinvointi oli luonut edel- 
lytykset korkeammalle kulttuurille, Vähän-Aasian joonialaisissa 
siirtokunnissa. Miletoksesta nimenomaan tuli länsimaisen tie- 
teen kehto. 

Samaan aikaan kun siirtokuntien perustaminen oli vilkkaim- 
millaan, tehtiin taloudellisella alalla käännettä merkitsevä kek- 
sintö: Otettiin vaihtovälineenä käytäntöön lyöty raha, johon lei- 
mattiin sen arvoa osoittava merkki. Tämä tapahtui ensi kerran 
Vähän-Aasian Lyydiassa n. 700 e. Kr. Pian alkoivat Vähän-Aasian 
kreikkalaiset siirtokunnatkin lyödä rahaa. Näin kehittyi raha- 
talous, joka vaikutti oloihin sangen mullistavasti. Kaupan har- 
joittaminen tuli siten paljon yksinkertaisemmaksi ja helpom- 
maksi. Tosin rahatalous vasta 6. vuosisadalla e. Kr. yleistyi 
kreikkalaisessa kulttuuripiirissä, mutta suuret kauppakaupungit 
oivalsivat heti rahanlyönnin käänteentekevän merkityksen. 

Kaupan vilkastumisesta oli luonnollisena seurauksena, että 
myös teollinen toiminta laajeni ja monipuolistui. Täytyihän val- 
mistaa entistä enemmän tuotteita vietäviksi alkukantaisemmalla 
tasolla oleviin maihin. Siten kehittyi varsinkin saviastiain val- 
mistus suurtuotannoksi, joka toimi orjatyövoiman varassa. Koti- 
orjien lisäksi tuli täten 7. vuosisadalla uusi orjaryhmä, teollisuu- 
den työvoimana käytetyt orjat. Vapaita työläisiä orjatyövoima 
ei kuitenkaan tällöin eikä myöhemminkään syrjäyttänyt. Mutta 
teollisuuden ja kaupan kehittyminen johti myös siihen, että yli- 
mystön rinnalle nousi toinen kansalaisryhmä, joka varallisuu- 
tensa puolesta veti sille vertoja, vieläpä monesti saattoi sen siinä 
voittaakin. Muodostui elinkeinonharjoittajien sääty, keski- 

luokka, joka pian alkoi vaatia itselleen vaikutusvaltaa kaupunki- 
valtion asioissa. Se ei ajan pitkään voinut tyytyä siihen, että yli- 
mystö yksin käytti tuomiovaltaa ja ratkaisi yhteiset asiat, jotka 
saattoivat usein sangen läheltä koskettaa keskiluokan etuja. 
Näin alkoi »demokratian» taistelu ylimystöä vastaan. Vaatimuk- 
set tarkoittivat aluksi oikeudenkäytön varmentamista, niin ettei 
olisi sijaa räikeälle mielivallalle. Vaadittiin tavanomaisten 
oikeussäännösten kokoamista ja julkaisemista, jotta ne olisivat 
kaikkien kansalaisten tiedossa. Tämä vaatimus tyydytettiin ylei- 
sesti 7. tahi viimeistään 6. vuosisadalla. Sen jälkeen keskisääty 
alkoi taistelun valtiollisten oikeuksien saavuttamiseksi. Useim- 
missa kaupunkivaltioissa siirryttiinkin tämän johdosta valtiolli- 
seen järjestysmuotoon, jonka mukaan vapaiden Kansalaisten 
oikeudet ja velvollisuudet riippuivat varallisuudesta eivätkä enää 
syntyperästä, niinkuin aikaisemmin. 

Yleensä tämä tapahtuu väkivaltaa käyttämättä, sillä ylimystö 
näkee lopulta välttämättömäksi myöntyä tällaiseen ratkaisuun. 
Mutta eräissä valtioissa päästään tähän tulokseen vain sitä tietä, 
että yksityinen ylimys kansan johtajaksi tekeytyen riistää vallan 
ylimystöltä itselleen. Tällaisia vallananastajia nimitettiin tyran- 
neiksi. Nämä yksinvaltiaat ovat Kreikan valtiollisen historian 
ensimmäisiä selvästi tajuttavia yksilöitä, ja heillä tuli usein ole- 
maan erittäin suuri vaikutus valtionsa kehitykseen. Mutta hei- 
dän esiintymisensä merkitsi yleensä ainoastaan välivaihetta. Jos- 
kus heidän tosin onnistui siirtää valta pojalleen, mutta useimmi- 
ten he itse kukistuivat. Toista polvea pitemmälle tyrannivalta 
tuskin missään kesti, Kuuluisimpia tämän aikakauden tyranneja 
olivat Miletoksen Thrasybulos 7. vuosisadalla, Samoksen Poly- 
krates 6. vuosisadan jälkipuoliskolla, Korintin Kypselos 7. vuosi- 
sadan puolivälissä ja hänen poikansa Periandros, joka kohotti 
Korintin suureen mahtavuuteen, sekä Ateenan Peisistratos, joka 
tultuaan tyranniksi n. 560 e. Kr. laski perustuksen Ateenan suu- 
ruudelle. Yleensä oli tyranneilla myös valtioittensa kulttuuri- 

elämän kehitykseen erittäin huomattava vaikutus. Mutta vapai- 
siin oloihin tottuneet kreikkalaiset eivät heitä pitkälle sietäneet. 
Heidät karkoitettiin, ja jollei jo ennen heidän esiintymistään oltu 
vapauduttu ylimysvallasta, tapahtui tyrannivallan kukistuessa 
kaikkialla siirtyminen demokraattisiin valtionlaitoksiin. 


Ensimmäiset kreikkalaiset kKirjailijapersoonallisuudet esiinty- 
vät juuri näiden valtiollisten ja yhteiskunnallisten valtataistelu- 
jen aikana, 7. vuosisadalla e, Kr. Monen kirjailijan osalta sijoitta- 
minen tiettyyn ajankohtaan tuottaa suuria vaikeuksia, koska 
meillä ei ole heidän elämästään luotettavia tietoja. Mutta var- 
maa on, että elegisen jalyyrillisen runouden aikaisimmat tunnetut 
edustajat elivät 7. vuosisadan keskivaiheilla. "Tähän ajanjaksoon 
kuuluu efesolainen Kallinos, joka elegioissaan kehoitti taisteluun 
maahan hyökänneitä kimmeriläisiä vastaan, sekä Paroksen saa- 
rellasyntynyt Arkhilokhos, jonka jambit ja elegiat todistavat kiih- 
keän luomisvoimaisesta runoilijapersoonallisuudesta. Kallinok- 
sen runoudelle ovat sukua spartalaisen Tyrtaioksen taistelulau- 
lut, jotka ovat syntyneet toisen messenialaissodan aikana 600- 
luvun puolivälissä, mutta joiden säilyneet katkelmat osaksi näyt- 
tävät olevan myöhemmin muovailtuja. Lyyrillisen kuorolaulun 
ensimmäinen tunnettu edustaja on lesbolainen Terpandros (7. 
vuosisadan alkupuolella), jonka jälkiä seurasi Vähässä-Aasiassa 
syntynyt, mutta Spartaan siirtynyt Alkman (saman vuosisadan 
puolivälissä). Näiden runoilijain saavutuksista emme säilyneiden 
vähäisten katkelmien perusteella voi muodostaa täydellistä kuvaa. 
Mutta sen näemme, että yksilöllinen tunne alkaa lyriikan muo- 
dossa purkautua ilmoille ja että musiikkikulttuuri jo on ehtinyt 
kehittyä verraten korkealle. Lyyrillinen ja eleginen runous näet 
liittyi musiikkiin. Lyyrilliset runot aina laulettiin kitaran säes- 
tyksellä, ja elegisen runon esitystä säesti huilu. Erityisesti kiin- 
tyy huomio siihen, että emämaassa Spartalla on runoudessa näin 
tärkeä sija. Se johtuu siitä, että Sparta tähän aikaan piti yllä 

sangen vilkkaita yhteyksiä Jooniaan, missä oli henkisen kulttuu- 
rin painopiste. 

Eniten vaikeuksia tuottaa Boiotian Askrasta kotoisin olleen 
talonpoikaisrunoilijan Hesiodoksen ajan määrääminen. Toiset 
tutkijat uskovat hänen eläneen jo 8. vuosisadalla e. Kr., kun taas 
toiset sijoittavat hänet niin myöhäiseen ajankohtaan kuin n. 600 
e. Kr. Omasta puolestani luulen hänen eläneen 7. vuosisadan jälki- 
puoliskolla. Tosin hänen runoelmiensa sommittelu on verraten 
alkeellinen, mutta se johtuu riittävän taideaistin ja muotoilu- 
kyvyn puutteesta eikä ole todistuksena varhaisesta syntymä- 
ajasta. Hesiodoksen runoelmiila, jotka ovat säilyneet, on eepilli- 
sen runouden muoto ja niissä on paljon kosketuskohtia Homerok- 
sen eeposten kanssa. Mutta sisällykseltään hänen pääteoksensa 
Työt ja päivät» on subjektiivista runoutta. Siinä esiintyy peri- 
aatteellinen ylimysvallan vastustaja, jolla on yksinkertaisen 
talonpojan elämänihanteet. Hän julistaa ennen kaikkea oikeuden 
mahtia ja vääryyden turmiollisia seurauksia. 

Runouden kehitys jatkuu sitten voimakkaana 6. vuosisadalla 
e. Kr. Ateenan lainsäätäjä Solon, joka toimi tämän vuosisadan 
alussa, julkaisi poliittisia elegioja, joilla hän pyrki vaikuttamaan 
kasvattavasti maanmiehiinsä. Runous tuli täten poliittisen pro- 
pagandan välineeksi, mikä ei ollut outoa, koska jo Kallinos ja 
Tyrtaios olivat kirjoittaneet kehoituslauluja. Vähän nuorempia 
kuin Solonin runot ovat megaralaisen Theogniin elegiat, joilla 
niin ikään usein on valtiollinen luonne. Sitä vastoin joonialainen 
Mimnermos, joka oli suunnilleen Solonin aikalainen, lauloi ele- 
gioissaan lemmen ja elämännautinnon ylistystä. Joitakin vuosi- 
kymmeniä myöhemmin, 6. vuosisadan keskivaiheilla, kohottivat 
lesbolaiset runoilijat Alkaios ja Sapfo lyyrillisen runouden tasolle, 
jota sittemmin pidettiin saavuttamattomana. Heistä tuli kreikka- 
laisen lyriikan klassilliset edustajat. He kehittävät laulurunou- 
den inhimillisen tunteen herkäksi ja taipuisaksi ilmaisijaksi. 
Alkaioksen asteikko on harvinaisen laaja. Hän laulaa taistelun 

vimmasta, maanpakolaisen elämän katkeruudesta, hetken nau- 
tinnon autuudesta ja rakkauden kaikkivoittavasta voimasta. 
Sapfo taas on naisena sanonnassaan hillitympi, mutta hänen hie- 
nostuneen aistin leimaamat luonnonnäkynsä ja lemmen ylistyk- 
sensä ovat välittömintä, mitä lyriikka minään aikana on luonut. 

Eepillisen runouden jätämme tässä katsauksessa syrjään, koska 
sen tarkastelu suoritetaan tämän esityksen seuraavissa luvuissa. 
Draama taas ei ollut tähän aikaan vielä syntynyt. Mitä tulee 
suorasanaiseen kirjallisuuteen, on se tänä ajanjaksona vasta 
alullaan. Joonialaisen luonnonfilosofian varhaisimmat edustajat 
esiintyvät 6. vuosisadan ensimmäisellä puoliskolla. He julista- 
vat uutta tieteellistä maailmankatsomusta, joka hylkää vanhat 
uskonnolliset luonnonselitykset, ja etsivät ratkaisua maailman 
arvoitukselle abstraktisista periaatteista. Ei ole sattuma, että 
filosofia saa alkunsa samaan aikaan kuin subjektiivinen lyriikka. 
Sillä molemmat lähtevät inhimillisestä minästä, joka korotetaan 
hallitsevaan asemaan. Filosofit vain pohjautuvat älyyn, lyyrikot 
tunteeseen. Sekä filosofia että lyriikka ovat todistuksena siitä, 
että kreikkalainen yksilö on tullut tietoiseksi itsestään. Ensim- 
mäiset proosateokset, jotka kuuluvat luonnontutkimuksen alalle, 
kirjoitetaan 6. vuosisadan alkupuolella. Mutta sitä ennen on 
muistin varassa tietenkin elänyt suorasanaisia tuotteita, taruja 
ja satuja, joita kerrottiin ja jotka alituisesti muuntuen siirtyivät 
suusta suuhun ja polvelta polvelle. Tällaiset suorasanaiset kerto- 
mukset ovat voineet olla hyvinkin vanhaa perua. Mutta muistiin 
kirjoitettuina niitä ei ole meille säilynyt. Voimme vain päätellä, 
että sellaisia on täytynyt olla kreikkalaisilla niinkuin muillakin 
kansoilla. 

Taiteen alalla vallitsi 7. vuosisadan jälkipuoliskolta lähtien ns. 
arkaainen tyylisuunta. Tämän ajan veistotaiteessa esiintyy sel- 
västi havaittava egyptiläinen vaikutus, joka nyt myös vie luon- 
nollista kokoa olevien veistosten valmistamiseen (kuvat 45 ja 46). 
Vasken valanta tulee käytäntöön, ja n. 600 e. Kr. keksitään ontto- 

jen vaskipatsaiden valaminen. Vähän-Aasian joonialaisissa siirto- 
kunnissa on tähän aikaan havaittavissa myös heettiläisen taiteen 
vaikutusta, mikä saa selityksensä siitä, että heettiläisiä pikku- 
ruhtinaskuntia oli edelleen säilynyt. Vasta nyt suuntautuu raken- 
nustaide lopullisiin muotoihinsa. Kehittyy doorilainen ja joonia- 
lainen rakennustyyli, joista edellinen on raskaampi ja muodoil- 
taan yksinkertaisempi, jälkimmäinen taas keveämpi ja rikkaampi. 
Doorilainen pylväs on kehittynyt kreetalaisesta, kun taas joonia- 
laisen pylvään muodoissa on havaittavana itämaista vaikutusta. 
Saviastiain koristamisessa siirrytään 7. vuosisadan kuluessa pää- 
asiallisesti kuvamaalaukseen. Maljakoissa alkaa tämän jälkeen 
näkyä Kreikan koko kirjava elämä. Tekotaito kehittyy 6. vuosi- 
sadan alkupuolelta lähtien suvereeniseen mestaruuteen. Myös 
kohtauksia eepoksissa kuvatuista tapahtumista maalataan yhä 
useammin savimaljakkojen kylkiin tai laakeiden saviastioiden 
sisäpintaan (kuvat 47—59 ja 39). 

N. 550 e. Kr., johon ajankohtaan tämän katsauksen päätämme, 
oli kreikkalainen kulttuuripiiri muodostunut suurin piirtein sel- 
laiseksi, kuin se esiintyy klassillisen ajan loistavassa päivänpais- 
teessa. Johtoasemassa kulttuurin alalla olivat edelleen Vähän- 
Aasian siirtokunnat. Mutta emämaassa oli Ateena kohonnut huo- 
mattavaksi sivistystekijäksi. Valtiollisesti mahtavin emämaan 
kaupungeista oli Sparta, joka oli säilyttänyt perinnäisen kunin- 
kuuden sekä omalaatuisen sotilaallista mahtia tehostavan yhteis- 
kuntajärjestyksen. Sivistyksellisesti Sparta sitä vastoin oli taan- 
tunut, sitten kun se oli alkanut yksipuolisesti suosia eristynei- 
syyttä ja karttaa vieraita kosketuksia. Siitä oli kehittynyt 
sotilas- ja poliisivaltio, joka kammosi vapaita tuulahduksia. Hen- 
kisesti ja valtiollisesti Sparta edusti aivan toista suuntausta kuin 
Ateena, ja ristiriidan siemen näiden emämaan johtavien valtioiden 
välillä oli täten olemassa. 

Vaikka kreikkalaiset olivat jakaantuneet monilukuisiin pieniin 
kaupunkivaltioihin ja vaikka he puhuivat ja kirjoittivat jonkin 

verran toisistaan poikkeavia murteita, heillä kuitenkin kaiken 
aikaa säilyi selvänä tietoisuus siitä, että he olivat samaa kansaa. 
Ylemmyyden tuntein he suhtautuivat vieraisiin heimoihin, joiden 
puhe oli käsittämätöntä mongerrusta ja joille annettiin halvek- 
siva yhteisnimitys barbaarit. Kuitenkin kreikkalaiset vasta suh- 
teellisen myöhään alkoivat käyttää itsestään yhteistä nimeä. Sel- 
laiseksi tuli 7. vuosisadalta lähtien helleenien nimi, joka aikai- 
semmin oli tarkoittanut erästä Thessalian kreikkalaista kansan- 
heimoa, mutta joka nyt omaksuttiin kaikkien kreikkalaisten 
yhteisnimeksi. Kreikkalaisen kansallistunnon kehittymiseen vai- 
kuttivat tuntuvasti yhteiset uskonnolliset juhlat ja varsinkin 
Olympian kisat, jotka 7. vuosisadalta lähtien muodostuivat suu- 
riksi yhteiskreikkalaisiksi katselmuksiksi. Siitä lähtien niiden 
osanottajisto käsitti koko helleeniläismaailman Vähää-Aasiaa, 
Mustan meren rannikkoa, Traakiaa, Pohjois-Afrikan Kyreneä, 
Sisiliaa ja Etelä-Italiaa sekä kauimpana lännessä sijainneita 
siirtokuntia myöten. 


Edellä kuvattuun historialliseen tapahtumasarjaan on Home- 
roksen runot sijoitettava. Tehtävänä on selvittää, mihin ajankoh- 
taan runoelmissa esiintyvät eri piirteet soveltuvat ja minä aikana 
sekä missä ja millä tavoin eepokset ovat syntyneet. Tämä tehtävä 
voidaan suorittaa ainoastaan nojautumalla tarkkoihin havaintoi- 
hin, joiden kohteena ovat itse runoelmat ja niiden rakenne. Sitä 
varten on ensin yksityiskohtaisesti perehdyttävä Iliaan ja Odys- 
seian sisällykseen. Kun ei voida edellyttää, että kaikilla lukijoilla 
on halua tai tilaisuutta ottaa käsille eeposten suomennokset, esi- 
tetään seuraavassa laajahko molempien eeposten selostus. Siihen 
on sopiviin kohtiin liitetty Otto Mannisen suomennosten otteita. 
Lukijan on huomattava, ettei Iliaan ja Odysseian jako 24 runoon 
ole alkuperäinen, vaan vasta 5. tai 4. vuosisadalla suoritettu. Myös 
runojen perinnäiset otsakkeet on tällöin laadittu, eivätkä ne aina 
täsmällisesti ilmaise runojen sisällystä. 

näyttää olevan joko varasto- tahi veroluettelo. 


9. Messenian Pyloksesta löydettyä kreetalaista kirjoitusta. 


Kysymyksessä 





10. Myöhäiskreetalainen savimaljakko. 
Valmistettu 1499 vaiheilla e. Kr. 


ILIAAN JA ODYSSEIAN SISÄLLYS 





Hias ja Odysseia liittyvät aiheeltaan tarunomaisiin Troian sodan 
tapahtumiin. Ilias kuvaa erästä vaihetta itse sodassa, kun taas 
Odysseian aiheena on erään sen sankarin paluu kotisaarelleen pit- 
kien harharetkien jälkeen. Troian sodan tapahtumien ympärille 
oli kutoutunut laaja tarujen verkko. Näiden perusteella Troian 
sota ja sen sankarit olivat tulleet tutuiksi jokaiselle kreikkalai- 
selle. Sen vuoksi Iliaan ja Odysseian runoilijan ei tarvitse johdat- 
taa lukijaa tapahtumiin esittelemällä sodan syitä ja sen alkuvai- 
heita sekä toimivia henkilöitä. Hän voi heti käydä keskelle tapah- 
tumia, in medias res. Runoelmissa on kuitenkin siellä täällä viit- 
tauksia aikaisempiin tapahtumiin, jotka ovat muodostaneet edel- 
lytyksen kaikelle sille, mitä eepoksissa kuvataan. 

Vähän-Aasian luoteiskulmassa sijaitsi Troian eli ionin kau- 
punki, jonka kuninkaana oli vanha Priamos. Hänen poikansa 
Paris oli joutunut ratkaisemaan, kuka kolmesta jumalattaresta, 
Herasta, Athenesta ja Afroditesta, oli katsottava kauneimmaksi. 
Kun Paris julisti kauneimmaksi Afroditen, tuli tästä jumalatta- 
resta troialaisten suosija. Hera ja Athene taas esiintyivät siitä 
lähtien troialaisten katkerina vihollisina. Afroditen avulla Paris 
kestiystävyyden lakeja loukaten vietteli mukaansa Troiaan Spar- 
tan kuninkaan Menelaoksen puolison, ihanan Helenan, ja otti 
hänet vaimokseen. Menelaoksen veli Agamemnon, Mykenen 
kuningas, oli Kreikan mahtavin valtias. Kostaakseen veljensä kär- 
simän oikeudenloukkauksen Agamemnon nostatti koko Kreikan 
sotaretkelle Troiaa vastaan. Kreikan sankarit kokoontuivat jouk- 
koineen Boiotian rannikolle Auliiseen, josta ennustaja Kalkhas 
ohjasi heidän laivansa onnellisesti Troian edustalle. 

Riaan tapahtumien alkaessa sotaa on kestänyt yhdeksän vuotta. 
Kreikkalaiset ovat jo kymmenettä vuotta laivaleirissään meren 
rannalla Troian edustalla. Varsinaisesta piirityksestä ei ole kysy- 
mys, sillä kreikkalaiset eivät ole yrittäneetkään saartaa kau- 

punkia. Kaupungin eristämiseen heidän voimansa eivät olisi riit- 
täneet. Saavuttuaan laivoilla Troian edessä olevalle rannikolle, 
josta kaupunki oli n. 5 kmn päässä, kreikkalaiset olivat lähettä- 
neet Menelaoksen yhdessä Ithakan kuninkaan Odysseuksen kanssa 
kaupunkiin vaatimaan Helenan palauttamista. Siihen troialaiset 
eivät kuitenkaan olleet suostuneet. Sen jälkeen vasta oli sota- 
toimet aloitettu. Kreikkalaisten tarkoitus oli valloittaa Troia 
väkirynnäköllä, mutta siinä he eivät onnistuneet. Troialaiset oli- 
vat saaneet apuväkeä ja olivat säilyttäneet vastustuskykynsä. 
Tuon tuostakin he ryntäsivät kaupungista kreikkalaisia vastaan 
pakottaakseen heidät astumaan laivoihinsa ja palaamaan koti- 
maahansa. Taistelu riehui useimmiten kentällä, joka oli kreik- 
kalaisten laivaleirin ja kaupungin välissä. Ratkaisevaa voittoa 
ei kumpikaan puoli kyennyt saavuttamaan. Turvatakseen muoni- 
tuksensa kreikkalaisten oli sen vuoksi pakko tehdä ryöstöretkiä 
laajalle ympäristöseutuihin, joissa he valloittivat kaupunkeja ja 
saivat saalista. Osan elatustaan he saivat harjoittamalla suoranai- 
sesti maanviljelystä Traakian Kersonesoksella. Pääosa kreikka- 
laisten sotavoimasta oleskeli kuitenkin koko ajan laivaleirissä. 
Laivat olivat pieniä ja ne oli vedetty maihin tukipuiden varaan. 
Kreikkalaiset asuivat tilapäisesti kyhäämissään majoissa, eikä 
ainakaan päälliköillä näyttänyt olevan puutetta ruokavaroista 
eikä yleensäkään elämän mukavuuksista. Kun sodan luonne oli 
tällainen, käy helposti ymmärrettäväksi, minkä vuoksi se muo- 
dostui niin pitkäaikaiseksi. 


ILIAS 
1. runo. 
RUTTO. AKHILLEUKSEN VIHA. 


liaassa on seitsemän alkajaissäettä, joissa lyhyesti hahmotel- 
laan runoelman aihe: »Laula, jumalatar, Peleuksen pojan Akhil- 
leuksen tuhoisasta vihasta, joka tuotti akhaialaisille loppumat- 
tomia tuskia, syöksi manalaan monet sankarien voimakkaat hen- 
get sekä saattoi heidät itsensä koirien saaliiksi ja lintujen ruoaksi 
— näin täyttyi Zeuksen päätös. — Laula tästä, jumalatar, aina 
siitä lähtien, kun riitaantuivat suuttuneina miesten valtias Aga- 
memnon ja jalo Akhilleus.» 

Runoilija saa sanansa runottarelta, joka antaa hänelle innoituk- 
sen ja jonka pelkkänä välikappaleena hän pitää itseänsä. Runotar 
laulaa hänen kauttansa. Tapa, jolla runoilija täten kääntyy juma- 

lattaren puoleen, antaa selvän kuvan siitä, millaiseksi kreikka- 
lainen runonlaulaja käsitti tehtävänsä. Mutta tässä yhteydessä 
kiinnostaa meitä eniten se, mitä alkajaissanoissa ilmoitetaan 
eepoksen pääsisällykseksi. Se on Akhilleuksen viha. 
Täten korotetaan Akhilleus heti alusta pitäen runoelman vallitse- 
vaksi hahmoksi. Kun hän riitaannuttuaan Agamemnonin kanssa 
pidättäytyy taistelemasta, kärsivät kreikkalaiset tappioita ja 
menettävät miehiä. Ylijumala Zeus näet päättää suoda Akhil- 
leukselle hyvityksen loukkauksesta, jonka hän on kärsinyt, ja 
antaa tilapäisesti voiton troialaisille, jotta Agamemnon joutuisi 
nöyrtymään huomatessaan, minkä vahingon hän itselleen ja 
kreikkalaisille on tuottanut suututtama.lla Akhilleuksen. Akhil- 
leuksen varjo lankeaa täten koko Iliaan yli siitä huolimatta, ettei 
hän lainkaan ota osaa useimpiin siinä kuvattuihin tapahtumiin. 
Jo syntyperänsä puolesta hänellä on erikoisasema Troian sodan 
sankarien joukossa. Sillä vaikka hänen isänsä, Thessalian kunin- 
gas Peleus, on tavallinen kuolevainen, hänellä on äitinä jumala- 
tar, merenneito Thetis, merenhaitian Nereuksen tytär. Akhilleus 
on täten perinyt jumalaista voimaa, joka kohottaa hänet muiden 
kreikkalaisten yläpuolelle. Sotaisessa väkevyydessä hän voittaa 
kaikki muut. Mutta sittenkin hän on pelkkä ihminen, vieläpä 
traagillinen henkilö, koska hänen kohtalonaan on kaatua Troian 
muurien edustalla. Sen hän itse tietää, ja siitä saa osittain seli- 
tyksensä katkeruus, jolla hän suhtautuu ympäristöönsä. 

On sanottu, ettei Akhilleuksen viha riitä tyhjentämään Iliaan 
koko sisällystä. Onpa tehty johtopäätös, että Iliaan alkajais- 
säkeet eivät näin ollen sovi meille säilyneen eepoksen johdan- 
noksi. Ne on muka alkujaan sepitetty suppeampaa runoelmaa var- 
ten. Sen aihe olisi tämän käsityksen mukaan ollut juuri Akhil- 
leuksen viha ja sen välittömät seuraukset. Onpa uskottu voita- 
van pääpiirteissään erottaa Iliaasta ne osat, jotka ovat kuuluneet 
oletettuun alkuperäiseen eepokseen. Syventymättä vielä tässä 
yhteydessä kysymykseen, missä määrin tällaisella ajatuskannalla 
on oikeutusta, on vain korostettava, ettei alkajaissäkeistä voida 
saada sille tukea. Sillä ne sopivat aivan hyvin Iliaaseen sen meille 
säilyneessä muodossa. Runoilijan tarkoituksena on ainoastaan 
lyhyesti viitata runoelman pääaiheeseen, joka samalla on siinä 
kuvattujen tapahtumien lähtökohta. 

Myös on väitetty, että johdantosäkeet muka kuvastavat alku- 
kantaisempaa sodankäyntiä kuin sitä, joka on Iliaalle ominainen. 
Kaatuneiden ruumiit näet eivät jää petojen ja lintujen ruoaksi, 
vaan taistelevat puolet sopivat nimenomaisesti aselevosta ruu- 
miiden hautaamiseksi. Kun johdantosäkeissä sanotaan sankarien 
ruumiiden jääneen eläinten raadeltaviksi, tämä siis ei ole sopu- 
soinnussa runoelmassa esiintyvän kuvauksen kanssa. On totta, 
että tässä on havaittavana näennäinen ristiriita. Mutta on muis- 

tettava, että on kysymys runosta eika historiallisesta todelli- 
suudenkuvauksesta. Johdantosäkeet ilmaisevat runollisessa muo- 
dossa vain sen, että ruumiit jäivät virumaan taistelukentälle sie- 
lun matkatessa manalan haltian luo. Iliaassa on toisiakin kohtia, 
joissa sanotaan petolintujen saavan ruokaa kaatuneiden ruu- 
miista, ja niin tietysti tapahtuikin, jos ruumiit syystä tai toisesta 
jäivät hautaamatta. Todellisuudessa siis johdantosakeiden ja 
meille säilyneen Iliaan välillä ei ole ristiriitaa. 

Johdantosäkeiden jälkeen alkaa tapahtumien kuvaus välittö- 
mästi vauhdikkaana ja suorastaan draamallisen tehokkaana. 
Eepillistä leveyttä on Iliaan ensimmäisessä runossa tuskin nimek- 
sikään. Tapahtumat vyöryvät vuolaana virtana kohti Akhilleuk- 
sen ja Agamemnonin välirikkoa. Käyttämällä nopeata vauhtia 
runoilija on tahtonut juuri antaa kuvaukselle eräänlaisen voimak- 
kaan alkusoiton luonteen. Hän ei kuvaa sanallakaan tapahtuma- 
paikkaa, ei määrittele tapahtuma-aikaa eikä myöskään piirrä 
kuvaa toimivista henkilöistä. Agamemnonia hän ei edes mainitse 
nimeltä, vaan puhuu Atreuksen pojasta. Tapahtumien tausta edel- 
lytetään täten ilman muuta tunnetuksi, niinkuin se jokaiselle 
kreikkalaiselle olikin. Väärä on sellainen johtopäätös, jonka joku 
on tehnyt, että runoilija jättää tärkeitä seikkoja pelkästään luki- 
jan aavistelun varaan. Niin asiaa ei saa käsittää. Lukijat tunsi- 
vat Troian sodan vaiheet ja sen sankarit kaikkia yksityispiirteitä 
myöten. Sen vuoksi oli taustakuvaus tarpeeton. 

Heti tapahtumasarjan alussa tulee korostetuksi Homeroksen 
runoelmissa kauttaaltaan ilmenevä periaate, ettei mitään kään- 
teen tekevää tahi merkityksellistä tapahdu ilman jonkun jumalan 
suoranaista vaikutusta. Niinpä Akhilleuksen ja Agamemnoninkin 
riidan perimmäinen aiheuttaja on jumala, Apollo. Hän vihastuu 
Agamemnoniin sen johdosta, että tämä kohteli herjaavasti ja töy- 
keästi hänen pappiaan Khrysestä., joka oli saapunut kreikkalais- 
ten leiriin lunastaakseen vapaaksi tyttärensä. Khryses tarjosi 
tyttärestään, joka sotasaaliina oli joutunut Agamemnonin orjat- 
tareksi, »lukemattomat lunnaat», mutta Agamemnon karkoitti 
Apollon papin leiristä uhaten hänen henkeään. Apollo kuulee pap- 
pinsa rukouksen, kun tämä anoo kreikkalaisille kostoa kärsi- 
mänsä kohtelun johdosta. Pelottavana jumala laskeutuu Olym- 
pon korkeuksista: 


Jous oil harteillaan sekä ummiskantinen viini. 
Helskyi nuolet siin”, olat heilui, askelin vinhoin 
riensi hän vimmoissaan, kuin yö hän synkkänä kulki. 
Kauas laivoilt? istui hän sekä laski jo nuolen; 

joikui jous hopeainen, senp’ oli kaamea raiku. 
Muuleja ensin kaasi ja nopsia koiria, noista 

itse jo Ihmisihin pian käymään kärkevät nuolet 
käänsi, ja kuolinnuotiot siell? yhä leimusi taajaan. 

Apollo esiintyy tässä sairautta ja kuolemaa tuottavana juma- 
lana, joka suuntaa nuolensa kreikkalaisiin sitä halukkaammin, 
kun hän muutenkin Iliaassa on troialaisten puolella. Voidaan 
todeta, että näissä piirteissä on säilynyt jälkiä Apollon alkuperäi- 
sestä luonteesta. Vasta vähitellen hän oli saanut sen loistavan 
henkistyneen olemuksen, joka eräissä Homeroksen runojenkin 
kohdissa sitten on hänelle ominainen. 

Näiden mahtavasti vaikuttavien alkutahtien jälkeen seuraavat 
ne tapahtumat, jotka varsinaisesti aiheuttavat Agamemnonin ja 
Akhilleuksen riitautumisen. Hera, kreikkalaisten suojelija- 
jumalatar, herättää Akhilleuksessa ajatuksen sotajoukon koolle 
kutsumisesta neuvottelemaan siitä, miten turmio vältettäisiin. 
Kymmenentenä päivänä ruton alkamisesta Akhilleus siis kutsut- 
taa kansan kokoukseen, jossa hän kohdistaen sanansa kreikka- 
laisten ylipäällikköön, Agamemnoniin, huomauttaa, että rutto 
uhkaa tuholla koko sotajoukkoa. Pian on niiden, jotka tahtovat 
välttyä kuolemalta, käännyttävä kotimatkalle. Akhilleus pitää. 
selvänä, että rutto on Apollon aiheuttama. Ennuspapin on ilmoi- 
tettava, mistä jumalan viha johtuu. 

Nyt nouseekin puhumaan Kalkhas, kreikkalaisten etevin tietäjä. 
Hän ei kuitenkaan sano rohkenevansa ilmaista tietoaan, ennen 
kuin Akhilleus on luvannut hänelle suojelustaan Agamemnonia 
vastaan, jonka hän arvelee suuttuvan siitä, mitä hänellä on lau- 
suttavana. Akhilleus vannookin puolustavansa tietäjää ketä vas- 
taan tahansa, olkoonpa sitten kysymyksessä vaikka itse Aga- 
memnon, joka on mahtavin kaikista kreikkalaisista. Silloin 
Kalkhas ilmoittaa, että Apollon vihan on aiheuttanut Agamemnon 
herjatessaan tämän pappia ja hylätessään hänelle tarjotut lun- 
naat. Khryseen tytär on siis palautettava isälleen ja toimitettava 
Apollolle sovitusuhri. 

Agamemnon leimahtaa tämän kuullessaan ankaraan kiukkuun. 
Se kohdistuu tietäjään, jota kohtaan hänellä ilmeisesti on vanhaa 
kaunaa. Hän vakuuttaa kiintymystään Khryseen tyttäreen, jota 
hän muka ei vaihtaisi puolisoonsa Klytaimestraankaan. Mutta 
siitä huolimatta hän on valmis luovuttamaan neidon takaisin, 
koska kerran yhteinen etu sitä vaatii. Kuitenkin hänen on saa- 
tava täten menettämästään osuudesta korvaus. Hän on saanut 
Khryseen tyttären vallatusta saaliista kunnialahjana, ja hän 
haluaa heti saada sijaan toisen. 

Tämä vaatimus panee Akhilleuksen ankarasti kiivastumaan. 
Hän näkee siinä liiallista oman voiton pyyntiä. Saaliit on jo 
jaettu, eikä uusi jako voi tulla kysymykseen. Hän kehoittaa Aga- 
memnonia odottamaan, kunnes Troia on valloitettu. Silloin tämä 
on saava kolmin- ja nelinkertaisen korvauksen Khryseen tyttä- 
restä. 

Mutta Agamemnon ei tyydy odottamaan. Hän selittää Akhil- 

leuksen sanat niin, että hänen yksin on oleva pakko jäädä vaille 
kunnialahjaa, kun taas toiset saisivat pitää omansa. Jolleivät 
kreikkalaiset hyvällä suostu antamaan hänelle uutta kunnialah- 
jaa, hän uhkaa ottaa sen väkisin vaikkapa Akhilleukselta itsel- 
tään tahi joltakulta muulta päälliköltä. Korostaen siten louk- 
kaavalla tavalla ylemmyyttään hän näennäisen huolettomasti ja 
välinpitämättömästi huomauttaa, että sitä on tilaisuus myöhem- 
minkin harkita. Nyt on ryhäyttävä toimiin Khryseen tyttären 
palauttamiseksi. Saattojoukon mahdollisena johtajana hän mai- 
nitsee kolmen muun päällikön lisäksi Akhilleuksen viitaten 
täten jälleen loukkaavasti hänen ja Akhilleuksen väliliä vallitse- 
vaan alistussuhteeseen. 

Agamemnonin omaksuma ylhäinen asenne saattaa Aknilleuksen 
suuttumuksen yhä yltymään. Hän uskoo Agamemnonin pyrkivän 
vain loukkaamaan häntä ja riistämään häneltä hänen saamansa 
kunnialahjan. Karkeasti solvaten hän nimittää Agamemnonia 
häpeämättömäksi, ahneeksi ja julkeaksi. Akhilleus ei sano saa- 
neensa kiitosta siitä, että hän torjuu troialaisten kovimmat hyök- 
käykset. Kuitenkaan hänellä ei ole henkilökohtaisesti mitään 
syytä vihata troialaisia. Ainoastaan Agamemnonin ja Menelaok- 
sen vuoksi hän on lähtenyt sotaretkelle. Saaliista, joka saadaan, 
Agamemnon ottaa enimmän puolen, ja vain hiukkasen tulee Akhil- 
leuksen osalle. Mutta niinpä hän ei aiokaan enää jatkaa, vaan 
sanoo lähtevänsä laivoineen takaisin kotimaahansa Thessaliaan. 

Akhilleuksen sanat osoittavat, että hänen ja Agamemnonin välit 
ovat jo aikaisemmin olleet kireät. Vielä selvemmin tämä ilmenee 
Agamemnonin vastauksesta. Sitä helpompi on ymmärtää, ettei- 
vät he tässä tilaisuudessa voi pidättää itseään, vaan että heidän 
välilleen nyt puhkeaa ilmi riita. Agamemnon leimaa Akhilleuk- 
sen lähtöaikeet pelkuruudeksi ja kehoittaa häntä vain pakene- 
maan. Hän ei sano tarvitsevansa Akhilleusta, sillä hänellä on riit- 
tävästi joukkoja ja häntä suojaa ylijumala Zeus, joka on ylival- 
tiaan korkea neuvonantaja. Akhilleuksen ei ole syytä ylpeillä 
voimastaan, sillä se ei ole hänen omaa ansiotaan, vaan jumalien 
suoma. Ja näyttääkseen, että hän on Akhilleusta mahtavampi, 
Agamemnon ilmoittaa ottavansa korvauksen Khryseen tyttärestä 
juuri Akhilleukselta. Hän on noutava Akhilleuksen teltasta 
kukkeaposkisen Briseiksen, jonka Akhilleus oli saanut kunnia- 
lahjanaan saaliista. 

Riita on nyt ehtinyt huippukohtaansa. Agamemnonin ylimieli- 
set sanat ovat saattaneet Akhilleuksen suunniltaan. Hän on jo 
vetämässä miekkansa vyöltään surmatakseen Agamemnonin, kun 
taivaasta saapuu Heran lähettämänä Athene häntä hillitsemään. 
Vain Akhilleus näkee jumalattaren, muille tämä on näkymätön. 
Athene kehoittaa sankaria tyyntymään ja sanoo, että hän on vielä 
saava Agamemmnonilta kolminkertaisen hyvityksen. Hänen on 

vain maltettava mielensä ja noudatettava jumalatttaren neuvoa. 
Akhilleus katsookin parhaaksi totella, mutta vihaansa hän ei hil- 
litse. Han suuntaa Agamemnoniin uuden solvaustulvan nimittäen 
tätä juomariksi, jolla on koiran julkeat silmät, mutta kauriin 
arka sydän. Taistelemaan Agamemnonissa ei ole miestä, mutta 
kyllä riistämään kunnialahjat niiltä kreikkalaisilta, jotka roh- 
kenevat asettua häntä vastustamaan. Akhilleus ei enää puhu 
kotimatkasta, sen jälkeen kun Agamemnon on nimittänyt sitä 
paoksi. Mutta hän keksii toisen yhtä tehokkaan keinon. Hän ei 
aio enää ottaa osaa taisteluihin. Näyttäen valtikkaa, jota puhe- 
vuoron käyttäjä sotaväen kokouksessa aina piti kädessään, hän 
lausuu sanat, joilla on oleva ratkaiseva vaikutus Iliaan tapah- 
tumiin: 

Vaan minä sen sanon sulle ja vahvan myös valan vannon 

valtikan kautta nyt tään, jonk’ ei ota lehteä, oksaa 

varsi sen koommin kuin jäi vuoristoon emärunko, 

ei tee silmuja, sill’ ylöt'ympäri leikkasi lehvät 

vaski ja kuoren; vaan käsin kantaa poiat akhaijein 

nyt sitä, kansan tuomarit, joill' ikisääntöjä Zeun on 

valvoa, vaalia virka; ja näin vala vahva se kuuluu: 

kerran Akhilleut' aattelevat polot poiat akhaijein 

kaivaten kaikki; et silloin voi, miten tuskaeletkin, 

torjua, kun moni sortuu, jonk' on kaatanut kalmaan 

Hektor, miesten surma, ja sun sydänjuurtasi kaivaa, 

että akhaijien parhaimman panit arvoa vaille. 


Nyt puuttuu puheeseen vanha Nestor, Pyloksen hallitsija, joka 
on kreikkalaisista päälliköistä taitavin sanankäyttäjä ja viisain 
neuvonantaja. Hän huomauttaa, että Akhilleuksen ja Agamem- 
nonin kiistasta on iloa vain troialaisille. Vedoten siihen, että hän 
on ottanut osaa entisaikojen taisteluihin, jollaisia silloinen suku- 
polvi ei enää kykenisi kestämään, hän kehoittaa kiistelijöitä otta- 
maan huomioon hänen neuvonsa. Agamemnon älköön riistäkö 
Akhilleukselta tämän kunnialahjana saamaa neitoa. Akhilleus 
taas puolestaan suokoon Agamemnonille kunnioituksen, jota yli- 
valtiaalla on oikeus vaatia. Nestor pyytää Agamemnonia sopi- 
maan riidan Akhilleuksen kanssa, sillä tämä on kreikkalaisten 
suojamuuri ankarassa sodassa. 

Mutta Nestorin kehoitukset jäävät tehottomiksi. Agamemnon 
ei sano voivansa sallia, että Akhilleus asettuu kaikkien mui- 
den yläpuolelle ja että tämä syytää suustaan yhtämittaisia sol- 
vauksia. Akhilleus taas kieltäytyy tunnustamasta Agamemnonia 
määrääjäkseen. Hän ei tosin ole nostava kättään puolustaakseen 
laillista oikeuttaan Briseikseen. Mutta jos Agamemnon aikoo 
viedä häneltä vielä jotakin muuta, on ylivaltiaan veri punaava 
hänen keihäänsä. Tämä uhkaus on turha, koska Agamemnonilla 
ei ole tällaisia aikeita. Mutta Akhilleuksen täytyy viimeisenä 

sananaan lausua sellaista, joka kuvastaa hänen uhmaavaa ja tai- 
pumatonta mieltään. 

Kokous päättyy tähän ja päälliköt hajaantuvat kukin taholleen. 
Khryseen tytär saatetaan laivaan, joka Odysseuksen johdossa läh- 
tee viemään häntä kotiseudun rantaan. Sotaväki suorittaa puh- 
distusmenot ja toimittaa suuren teurasuhrin Apollolle, joka ottaa 
sen vastaan suopein mielin. Sen jälkeen Agamemnon toteuttaa 
uhkauksensa ja lähettää airuet noutamaan Briseistä Akhilleuk- 
sen teltasta. Airuet saapuvat arkaillen tehtäväänsä suorittamaan, 
mutta Akhilleus ei näytä suuttumustaan heille, vaan kehoittaa 
heti uskollista seuralaistaan ja parasta ystäväänsä Patroklosta 
tuomaan neidon airuiden vietäväksi. Mutta hän toistaa airuiden 
kuullen vakuutuksensa, ettei hän aio torjua turmaa, joka on 
uhkaava kreikkalaisia hänen pysyttäytyessään poissa taistelusta. 
Airuet ottavat mukaansa Briseiksen, joka ei seuraa heitä mielel- 
lään. Täten runoilija mestarillisesti vain lyhyellä viittauksella 
luonnehtii Briseiksen suhteen Akhilleukseen. Enempää hän ei sii- 
hen puutu, sillä Akhilleuksen katkeruus ei saa johtua siitä, että 
Briseis on hänelle rakas, vaan yksinomaan siitä, että hän on kärsi- 
nyt verisen loukkauksen. 

Kun airuet ovat lähteneet, puhkeaa Akhilleus itkuun. Home- 
roksen sankarit näet yhtä vähän kuin Kalevalan uroot pidättävät 
kyyneleitään silloin, kun heidän tunteensa vaativat purkautu- 
mista. Akhilleus istuutuu yksikseen rannalle katsoen tummana 
siintävää merta ja rukoilee kuolematonta äitiään. Hän valittaa 
lyhyttä elämän arpaansa, johon kuitenkin piti liittyä himmene- 
mätön kunnia. Mutta nyt on Agamemnon senkin häneltä riistä- 
nyt. Thetis kuulee poikansa valituksen ja saapuu meren syvän- 
teistä hänen viereensä. Hyväillen häntä jumalatar-äiti tiedus- 
telee, miksi hän itkee. Akhiileus kertoo, mitä on tapahtunut, 
vaikka hän tietääkin äitinsä jumalattarena olevan kaikesta 
ilmankin selvillä. Mutta niinkuin eräs vanhan ajan selittäjä jo 
on huomauttanut, murheen huojentamiseksi on tapana kertoa 
niillekin, jotka kaiken tietävät. Akhilleuksen kertomus on psyko- 
logisessa osuvuudessa todellinen pieni mestariteos. Oman osuu- 
tensa riidan syntymiseen hän sivuuttaa ja vierittää syyn tapah- 
tuneesta kokonaan Agamemnonille. Hän pyytää äitiään toimit- 
tamaan ylijumalan Zeuksen avulla hänelle hyvityksen. Zeuksen 
olisi annettava troialaisten saada yliote, niin että nämä pää- 
sisivät tunkeutumaan kreikkalaisten laivaleiriin. Silloin Aga- 
memnon kaipaisi kipeästi miestä, jota hän nyt on loukannut. 
Thetis oli kerran, kun jumalat olivat nousseet kapinaan Zeusta 
vastaan, toimittanut ylijumalalle ratkaisevan avun. Siihen 
ansioonsa hänen nyt on vedottava taivuttaakseen Zeuksen suos- 
tumaan pyyntöönsä. Thetis yhtyy poikansa valitukseen. Kohtalo 
on suonut Akhilleukselle vain lyhyen elämän, jota vielä murhe 

näin synkistää. Miksi sinut synnytinkään, huudahtaa Thetis hai- 
keasti. Han lupaa mennä Olympokseen täyttääkseen Akhilleuk- 
sen pyynnön. Mutta sen hän voi tehdä vasta kahdentenatoista 
päivänä. Sillä jumalat ovat kaikki edellisenä päivänä lähteneet 
juhlaan aithiopialaisten luokse. Heidän palattuaan Thetis on suo- 
rittava tehtävansä. 

Akhilleus jää yksin vihansa valtaan. Mutta Odysseus saapuu 
mukanaan Khryseen tytär laivoineen neidon kotivalkamaan. Kyt- 
kettyään laivan rantaan hän nousee maihin seuralaisineen, jotka. 
noutavat laivasta Apollolle tarkoitetut uhrit. Astuen alttarin luo 
Odysseus palauttaa isälle hänen tyttärensä. Sitten toimitetaan 
Apollolle uhri ja rukoillaan, että jumala taltuttaisi vihansa ja lak- 
kaisi ampumasta ruttonuolia kreikkalaisiin. Uhriaterian jälkeen 
kreikkalaiset viettävät päivän suostuttaen laululla Apolloa. He 
virittävät ylistyshymnin ruton torjuja-jumalalle, ja Apollo kuu- 
lee heidän rukouksensa. Yön he viettävät rannalla laivansa luona, 
ja aamun tultua he lähtevät paluumatkalle. Pian he ovat jälleen 
leirissään. 

Mutta heti kun jumalat kahdentenatoista päivänä palaavat 
Olympokseen, Thetis lähtee täyttämään Akhilleuksen pyyntöä. 
Meren syvänteistä hän nousee jumalien vuorelle, jonka korkeim- 
malla huipulla hän tapaa Zeuksen istumassa yksinään. Thetis 
lankeaa ylijumalan jalkojen juureen ja pyytää Zeusta auttamaan 
Akhilleusta takaisin kunniaan. Hän perustelee pyyntöään vain 
lyhyin viittauksin. Kun Zeus on vaiti, eikä vastaa mitään, Thetis 
katkerasti kehoittaa ylijumalaa edesilmaisemaan kieltonsa. Sil- 
loin Thetis on näkevä, että Zeus pitää häntä jumalista vähäarvoi- 
- simpana. Zeus on vaivaantunut, sillä hän sanoo pelkäävänsä, että 
Thetiksen pyyntöön suostuminen saattaa hänet riitaan puolisonsa. 
Heran kanssa, joka suosii kreikkalaisia ja vihaa troialaisia. Hän 
mainitsee Heran muutenkin aina väittävän hänen olevan troia- 
laisten puolella. Niinpä Zeus kehoittaa Thetistä nopeasti poistu- 
maan, ettei Hera häntä huomaa. Mutta Thetiksen pyynnön hän 
lupaa täyttää, vieläpä antaa päännyökkäyksellä suostumuksensa 
peruuttamattoman merkin: 


Virkki ja kulmia Zeus sysitummia nyökkäsi, silloin 
suortuvat taivahiset alas vyöryi, valtiasotsaa 
kaartaen kuolematonta, ja järkkyi suuri Olympos. 


Näiden mahtavien säkeiden jälkeen joudumme Olympoksen 
jumalain perhepiiriin. Thetiksen poistuttua Zeus astuu asun- 
toonsa. Hänen tullessaan jumalat nousevat istuimiltaan ja käy- 
vät häntä vastaan. Niin he osoittavat kunnioitusta ylijumalalle. 
Mutta Hera on huomannut Thetiksen käynnin ja aloittaa perhe- 
riidan. Hän valittaa, että Zeus, jota hän nimittää juonien hauto- 

jaksi, tekee salaisia päätöksiä uskoutumatta hanelle, puolisol- 
leen. Zeus vastaa arvokkaasti, että Hera saa kuulla kaiken, mikä 
hänen on tarvis tietää, mutta ettei hän voi päästä osalliseksi 
jokaisesta salaisimmastakin Zeuksen aivoituksesta. Hera torjuu 
loukkaantuneena ajatuksen, että hän haluaisi urkkia salaisuuksia. 
Mutta nyt hän aavistaa, että Thetis on taivuttanut Zeuksen pää- 
tökseen, joka on tuottava surman monelle kreikkalaiselle. Kun 
Zeus täten huomaa, että Hera on päässyt selville asiasta, jonka 
hän on halunnut pitää salassa, hän närkästyy ja kehoittaa anka- 
rin sanoin puolisoaan vaikenemaan. Hän on saanut kylläkseen 
Heran alituisesta urkinnasta. Uhkaapa hän käydä suorastaan 
omin käsin kurittamaan puolisoaan, jollei tämä ota huomioon 
hänen varoitustaan. Hera pelästyy ja vaikenee. »Synkkeni taiva- 
hiset, salivieraat Zeun, ilo sammui.» Silloin Hefaistos, taivainen 
seppä ja tulen jumala, ryhtyy palauttamaan Olympoksen saliin 
sen tavanomaista iloista tunnelmaa. Äidilleen Heralle kohdista- 
missaan sanoissa hän kehoittaa tätä malttamaan mielensä. Tora 
kuolevaisten ihmisten vuoksi on hänen mielestään joutavaa. 
Niinpä on Heran lempeällä sanalla lepytettävä Zeus. Ylijumalaa 
ei kuitenkaan kukaan kykene vastustamaan. Leikillisin kään- 
tein Hefaistos kertoo tapauksesta, jolloin hän koetti vanhem- 
piensa välisessä riidassa auttaa äitiään. Tuloksena oli, että Zeus 
lennätti hänet alas taivaalliselta kynnykseltä ilmojen halki Lem- 
nos saarelle. Hefaistoksen lystikäs puhe karkottaakin painosta- 
van tunnelman. Hera alkaa jo hymyillä, ja kun Hefaistos tarjoi- 
lijana puuhaten ojentaa jumalille nektarimaljat, palaa ilo raiku- 
vana jumalien pitopöytään. Apollo virittää soittonsa ja runot- 
taret esittävät vuorolaulujaan. Vasta illalla jumalat hajaantuvat 
asuntoihinsa, jotka Hefaistos aikoinaan oli jokaiselle rakentanut. 
Zeuskin käy nukkumaan puolisonsa Heran keralla. 


2. TUNO. 


AGAMEMNONIN UNI. VÄEN KOETTELU. LAIVOJEN 
LUETTELO. 


Yöllä Zeus valvoo miettien, miten hän lupauksensa mukaisesti 
tuottaisi Akhilleukselle kunnian ja saattaisi monet kreikkalaiset 
tuhon omiksi. Hän kutsuu luokseen Unen, ja lähettää tämän Aga- 
memmnonin luo ilmoittamaan kuninkaalle, että tämän on nopeasti 
johdettava kreikkalaiset taisteluun. Nyt on hän valloittava 
Troijan, sillä Hera on taivuttanut kaikki jumalat myöntymään 
troialaisten tuhoon. Unen haltija suorittaa tehtävän vanhan 
Nestorin hahmossa. Saatuaan nukkuessaan tällaisen ohjeen 


Iliaan sisällys 75 


Agamemnon vielä aamulla herätessään on kuulevinaan korvissaan 
kehoituksen, jonka hän arvaa ylijumalanantamaksi. Kiireesti hän 
panee airuet kutsumaan sotilaat kokoukseen. Ennen sen alka- 
mista hän pitää neuvottelun päälliköiden kanssa. Hän kertoo 
unensa, ja korostaa, että kreikkalaiset on saatava varustautu- 
maan taisteluun. Mutta yllättävästi hän sanoo aikovansa ensiksi 
koetella sotajoukkoa ja käskeä sitä pakenemaan laivoilla koti- 
maahan. Päälliköitä hän pyytää kutakin kohdastaan sotilaita 
pidättämään. Tällainen tilanteeseen erittäin huonosti soveltuva 
koe pannaankin toimeen. Kun sotajoukko on kerääntynyt majois- 
taan, niinkuin kimalaisten parvet purkautuvat Kallion halkea- 
masta, se saadaan vaivoin järjestymään riveihin ja istuutumaan. 
Melu vaikenee, kun Agamemnon nousee puhumaan. Hän toteaa, 
etteivät kreikkalaiset ylivoimaisuudestaan huolimatta ole kyen- 
neet valloittamaan Troiaa, vaikka sotaa on kestänyt yhdeksän 
vuotta. Laivat ovat lahonneet ja niiden köydet mädänneet. 
Kotona odottavatikävissään vaimot ja lapset. Agamemnon kehoit- 
taa kreikkalaisia lähtemään paluumatkalle, sillä Troiaa ei kos- 
kaan saada valloitetuksi. 

Puheellaan Agamemnon ei tarkoita totta, vaan tahtoo vain. 
niinkuin hän on ilmoittanut aikomuksensa olevan, koetella mie- 
hiään. Mutta tulos on aivan päinvastainen, kuin hän on tarkoit- 
tanut. Niinkuin meren aallot myrskytuulen kiidättäminä vyöry- 
vät kuohuen, niin alkavat kreikkalaiset nopeasti rientää laivoil- 
leen noudattaakseen suoraa päätä ylipäällikkönsä kehoitusta. 
Ihmisvoima ei olisi enää kyennyt heitä hillitsemään. Heran, joka 
pitää huolta kreikkalaisistaan, täytyy lähettää Athene laivalei- 
riin saattamaan asiat oikeille raiteille. Athene tapaa Odysseuk- 
sen seisomassa hiljaa laivansa vieressä. Uros on syvästi närkäs- 
tynyö sotilaiden menettelystä, mutta pitää nähtävästi kotimat- 
kan estämistä mahdottomana. Athene valaa hänen mieleensä 
uskallusta. Hänen on taivutettava sotilaat malttamaan mielensä 
ja estettävä laivojen työntäminen vesille. Tunnettuaan äänestä 
jumalattaren Odysseus ryhtyykin toimeen. Hän rientää kokous- 
paikalle, tempaa Agamemnonin valtikan ja käännyttää takaisin 
sekä päälliköt että rivimiehet. Joukot virtaavat taas laivojen 
luota kokouspaikalle. 

Silloin alkaa muiden vaietessa puhua Thersites, joka edustaa 
kansaa ja päällikköihin suuntautuvaa vastustushenkeä. Hän 
hyökkää äänekkäin herjauksin Agamemnonin kimppuun. Vaikkei 
runoilija sitä sanokaan, havaitsemme, että kaikki nyt ovat Odys- 
seuksen asiaan puuttumisen johdosta oivaltaneet Agamemnonin 
todellisen tarkoituksen: Ylipäällikkö on vain tahtonut koetella 
miehiään. Mutta Thersites kehoittaa tovereitaan Agamemnonista 
välittämättä vain lähtemään kotimatkalle. Ylipäällikkö on suu- 
tuttamalla Akhilleuksen tuottanut kreikkalaisille korvaamatto- 

man vahingon. Tällaista puhetta Odysscus ei voi rankaisematta 
sallia. Hän käskee Thersitestä vaikenemaan, sillä tämä ei ole 
mies kiistelemään valtiaiden kanssa. Jos Thersites kerran vielä 
esiintyy niinkuin nyt, lupaa Odysseus totta totisesti riisua häneltä, 
vaatteet ja karkottaa hänet ilki alastomana kokouspaikalta. Sen 
sanottuaan Odysseus iskee valtikalla Thersitestä selkään niin 
kovasti, että kyynelet nousevat suunpieksijän silmiin. Näin teh- 
dessään Odysseus saa naurajat puolelleen, eikä Thersites enää roh- 
kene lausua sanaakaan. Kääntyen kokoontuneeseen sotajouk- 
koon päin Odysseus sitten pitää kehoituspuheen. Hän viittaa 
lupaukseen, joka sotaretkelle lähdettäessä oli annettu Agamem- 
nonille. Oli vakuutettu, että paluumatkalle käännyttäisiin vasta 
sitten, kun Troia olisi vallattu. Odysseus sanoo ymmärtävänsä, 
miesten koti-ikävän, kun sotaretki on muodostunut näin pitkä- 
aikaiseksi. Mutta rohkaistakseen kreikkalaisia hän palauttaa 
mieliin enteen, jonka he olivat nähneet kokoonnuttuaan lähtö- 
satamaansa Auliiseen: Kyy oli niellyt yhdeksän varpusta. Enteen 
oli Kalkhas tulkinnut siten, että sota on kestävä yhdeksän vuotta 
ja että Troia siis valloitetaan kymmenentenä vuonna. Kreikka- 
laisten sotilaiden on jäätävä paikoilleen, sillä pian on oleva 
enteen toteutumisen aika. 

Yhtä nopeasti kuin Agamemnonin koe herätti kreikkalaisten 
koti-ikävän, vaihtuu se nyt sotaiseksi innostukseksi. Riemuhuu- 
doin sotajoukko osoittaa Odysseukselle suosiotaan. Näin synty- 
neeseen taisteluhenkeen vetoaa Nestor ehäottaessaan, että Aga- 
memnon järjestäisi miehet taistelurivistöihin heimoittain ja 
sukukunnittain. Siten kävisi paremmin ilmi kunkin rivimiehen 
ja päällikön todellinen kunto. Nestorin mielestä on turhaa neu- 
vonpitoa ollut jo kylliksi, nyt on aika ryhtyä tosi toimeen. Aga- 
memnon kiittää kreikkalaisten kunniavanhusta hänen neuvos- 
taan. Mutta ylipäällikkö ilmaisee samalla huolensa sen johdosta, 
että hän on suututtanut Akhilleuksen turhan vuoksi. Hän myön- 
tää olleensa riidan aiheuttaja. Tämä tunnustus tulee Agamem- 
nonin suusta tässä yhteydessä odottamatta. Se ei näytä hyvin 
soveltuvan tilanteeseen, jonka Zeuksen lähettämä uni on luonut. 
Siinähän luvattiin Agamemnonille voitto troialaisista, ja sen tar- 
koituksenahan oli saada kuningas johtamaan joukkonsa taiste- 
luun Akhilleuksen poissaolosta välittämättä. Kun Agamemnon 
nyt lisäksi lausuu, ettei hän epäile taistelun onnellista loppu- 
tulosta, jos hän vain pääsee sovintoon riitaveljensä kanssa, on se 
vielä vähemmän sopusoinnussa unen aiheuttaman luottavaisen 
mielialan kanssa, On kuin runossa tällä kohdalla olisi uni koko- 
naan unohdettu. Seuraavassa tuokiossa Agamemnon on kuiten- 
kin valmis alkamaan taistelun. Ensin on sotilaiden vain käytävä 
aterialle. Sillä sen jälkeen ei ole oleva lepohetkeä, ennen 
kuin yön hämy peittää maan. Jokaisen, joka yrittää välttää 

taistelua, Agamemnon sanoo toimittavansa koirien ja lintujen 
ruoaksi. 

Taas kaikuu sotajoukon riemuhuuto, niinkuin aalto pauhaten 
iskee rantakallioihin. Sotilaat hajaantuvat leiriin ja valmistavat 
nuotioilla ateriansa. Agamemnonin luo kerääntyvät kreikkalais- 
ten huomattavimmat päälliköt toimittamaan uhria Zeukselle, 
jolta Agamemnon rukoilee menestystä alkavassa taistelussa. 
Mutta Zeus ei kuule rukousta, vaan pitää kreikkalaisia varten 
varalla ankaria vaivoja. Kun uhriateria on nautittu, kehoittaa 
Nestor antamaan airuille käskyn kutsua joukot taisteluasuisina 
koolle laivojen luokse. Päälliköt rientävät järjestämään osasto- 
jaan, ja heidän mukanaan kulkee päilyväsilmä Athene jumalatar 
innostaen ja rohkaisten kreikkalaisia: 


Kohtapa sorjemp' on sota heistä jo kuin kotimatka 
laivoin kaarevin laskettaa sulo-syntymämaahan. 


Taisteluun lähtevää sotajoukkoa kuvataan viidellä perättäisellä 
vertauksella. Niinkuin metsäpalo loimuaa vuoren harjanteella, 
niin välkkyvät lähtijäin varustukset. Niin monilukuiset kuin 
ovat lintujen parvet, jotka kirkuen laskeutuvat Kaystrios joen 
viereiselle niitylle, niin monet laumat tulvivat laivojen luota Ska- 
mandroksen kentälle. Kreikkalaiset järjestyvät yhtä tiheinä 
rivistöinä, kuin sakeina kiehuvat kärpäset parveilevat navetassa 
kevätaikaan kiulujen ympärillä. Päälliköt asettavat kunkin mie- 
hen paikalleen, niinkuin paimenet selvittävät epäjärjestykseen 
joutuneen lauman. Niinkuin sonni kohoaa kaiken karjan yläpuo- 
lelle, niin on Agamemnon päälliköiden keskuudessa vertaa vailla. 

Sitten seuraa pitkä päälliköiden ja heidän johdossaan olleiden 
laivojen luettelo, jossa mainitaan kussakin laivassa saapuneiden 
miehien lukumäärä. Luettelo on laadittu seutukunnittain maan- 
tieteellisessä järjestyksessä. Sen erillisyyttä on omiaan korosta- 
maan, että runoilija sen alussa vetoaa uudelleen runottariin pyy- 
täen heitä luettelemaan päälliköt ja valtiaat. Kun kolmisensataa 
säettä käsittävä luettelo on päättynyt, kuvataan kreikkalaisten 
lähtöä taisteluun jälleen uudella vertauksella. He kulkevat kuin 
kulovalkea, ja tanner huokaa heidän allaan kuin Zeuksen iskiessä 
maankamaraa ruoskallaan. 

Mutta myös troialaiset on saatava varustautumaan taiste- 
luun. Zeus lähettää sanansaattajansa Iriksen, sateenkaaren 
jumalattaren, Priamoksen luo, joka parhaillaan johtaa Troian 
päälliköiden neuvottelua. Esiintyen Priamoksen pojan, Politeen, 
hahmossa Iris ilmoittaa kreikkalaisten olevan lukemattomin jou- 
koin tulossa Kaupunkia kohti. Hektorin, troialaisten väkevim- 
män sankarin, on otettava johto ja huolehdittava siitä, että kaikki 
kaupungissa olevat sotilaat, niin troialaiset kuin muualta saapu- 

neet, kukin päällikköjensä ohjaamina lähtevät taisteluun. Kehoi- 
tus oivalletaan jumalviestiksi, ja tuota pikaa Troian joukot ryn- 
täävät kaupungin portista. Troialaiset järjestyvät kaupungin 
ulkopuolella olevalle kunnaalle. Heidänkin joukkonsa ja niiden 
päälliköt luetellaan paikkakuntien mukaisessa järjestyksessä, 
mutta paljon lyhyemmin kuin kreikkalaiset. Troian joukkojen 
luettelo käsittää ainoastaan puolisen sataa säettä. 


3. runo. 


VALAT. TÄHYSTELY MUURILTA. PARIKSEN JA MENE- 
LAOKSEN KAKSINTAISTELU. 


Kolmas runo jatkaa ilman minkäänlaista pysähdystä toisen 
runon toimintaa. Troialaiset lähtevät liikkeelle kirkuen ja huu- 
taen, kuten barbaarijoukot ainakin, kun taas kreikkalaiset astu- 
vat ääneti, mutta sitä päättäväisempinä. Sankkana tupruava 
pöly saartaa marssivat joukot, niinkuin sumu vuorten huippuja. 

Odottaisi, että nyt syntyisi taistelu, jossa Zeuksen päätös kävisi 
täytäntöön. Mutta niin ei tapahdu. Kaikki käy aluksi aivan toi- 
sin, kuin Agamemnonin unen perusteella olisi aihetta päätellä. 
Akhilleuksen vihaa ja sen luvassa olevia seurauksia ei kuitenkaan 
ole kokonaan unohdettu. Ne siirtyvät myöhempään aj ankohtaan, 
sillä aluksi kuvaus suuntautuu tapauksiin, joilla ei ole lainkaan 
yhteyttä runoelman varsinaiseen johtoaiheeseen. 

Kun kreikkalaisten ja troialaisten rivistöt ehtivät lähelle toi- 
siaan, astuu troialaisten joukosta esille Paris vaatien urhoolli- 
simpia kreikkalaisia kanssaan kaksinkamppailuun. Silloin ilmes- 
tyy hänen eteensä Menelaos, joka etsii tilaisuutta kostaakseen 
puolisonsa viettelijälle. Hänet nähdessään Paris säikähtää ja 
vetäytyy piiloon troialaisten rivien taakse. Sen havaitsee hänen 
veljensä Hektor, joka moittii häntä pelkuriksi. Taistelussa eivät 
auta Afroditen lahjat, vaan siinä tarvitaan voimaa ja rohkeutta, 
joita Parikselta puuttuu. Paris myöntää veljensä nuhteet oikeu- 
tetuiksi, mutta ilmoittaa olevansa valmis kaksintaisteluun Mene- 
laoksen kanssa sellaisin ehdoin, että voittaja saa omakseen Hele- 
nan aarteineen ja sota katsotaan sillä päättyneeksi. Sekä kreikka- 
laisten että troialaisten on valalla sitouduttava noudattamaan 
tätä sopimusta. Hektor riemastuu kuullessaan tämän miehek- 
kyyden ilmaisun ja astuu taistelevien joukkojen keskelle kuulut- 
taen kaikkien tiettäväksi Pariksen tekemän ehdotuksen. Hänelle 
vastaa kreikkalaisten puolesta Menelaos ilmoittaen suostuvansa 
tarjoukseen. Menelaos pitää kuitenkin välttämättömänä, että 
Priamos noudetaan Troiasta vahvistamaan valallaan sopimuksen, 

sillä hän ei luota Priamoksen poikien vilpittömyyteen. Hektor 
lähettää airuet noutamaan Priamosta sekä tuomaan sopimuksen 
tekemisen yhteydessä toimitettavaa uhria varten tarvittavat teu- 
raat. Agamemnon lähettää niin ikään airuen leiriin hakemaan 
uhriteuraan. 

Iris tulee Helenan luo Troiaan tuomaan viestiä siitä, mitä on 
tekeillä. Helena kiirehtii kaupungin portille, missä hän tapaa 
appensa Priamoksen, joka tornissa istuen tähystelee kentälle. 
Priamos viittaa Helenan luokseen ja pyytää häntä mainitsemaan 
niiden kreikkalaisten päälliköiden nimet, jotka herättävät Pria- 
moksen mielenkiintoa. Helena osoittaakin hänelle Agamemnonin, 
Odysseuksen, Aiaan ja Idomeneuksen. Runoilija ei välitä siitä, 
että Priamoksen kysymykset tässä tilanteessa sodan kymmenen- 
tenä vuonna ovat varsin epätodenmukaiset. Sillä olisihan Troian 
kuninkaalla jo aikaisemmassa vaiheessa pitänyt olla tilaisuus 
tutustua kreikkalaisten päällikköihin. Todellisuudessa ei myös- 
kään ollut mahdollista erottaa kaukana kentällä olevien henki- 
löiden piirteitä. Sillä joukothan eivät olleet muurien alla, vaan 
suunnilleen puolivälissä rannasta. Mutta tällaisiin realistiselta 
kannalta moitittaviin epätarkkuuksiin ei ole syytä kiinnittää 
enempää huomiota. Helenan ja Priamoksen kohtaamisessa on 
sitä vastoin pantava merkille psykologinen hienovaraisuus, jolla 
runoilija käsittelee heidän suhtautumistaan toisiinsa. Priamos 
ei sanallakaan moiti Helenaa, joka kumminkin on aiheuttanut 
hänen kansalleen suuren onnettomuuden. Nimenomaisesti hän 
toteaa ritarilliseen tapaansa, ettei ole Helenan syy, vaan jumalien, 
että runsaskyynelinen sota on kohdannut Troiaa. Helena taas 
syyttää itseään katkerin sanoin, mutta tyyntyy Priamoksen 
rauhallisen esiintymisen ansiosta. Helenan olemuksesta säteile- 
vää jumalaista kauneutta kuvataan viittaamalla vaikutukseen, 
minkä hän tekee Priamoksen ympärille kerääntyneisiin troialai- 
siin vanhuksiin. Hänen saapuessaan he kuiskaavat toisilleen, 
etteivät troialaiset ja kreikkalaiset syyttä kärsi pitkäaikaista 
vaivaa sellaisen naisen vuoksi. Mutta kuitenkaan he eivät soisi 
itsensä ja lapsiensa joutuvan tuhoon hänen vuokseen. 

Airut tulee ilmoittamaan Priamokselle, että taistelevat puolet 
ovat sopineet Pariksen ja Menelaoksen kaksintaistelusta. Troian 
kuninkaan on saavuttava vahvistamaan sopimus. Priamos peläs- 
tyy poikansa takia, mutta noudattaa heti kehoitusta ja lähtee vau- 
nuilla ajamaan rintamalinjalle. Hänen saavuttuaan toimitetaan 
uhri, ja Agamemnon esittää ääneen sopimuksen ehdot. Niille, 
jotka ehkä rikkovat valan, rukoillaan kirousta. Kun pyhä toimi- 
tus on suoritettu, Priamos sanoo palaavansa viipymättä Troiaan, 
sillä hän ei saata katsella rakkaan poikansa kamppailua. Pria- 
moksen lähdettyä mitataan taistelupaikka ja heitetään arpaa 
siitä, kumpi ensimmäisenä saisi singota keihäänsä. Tämä etu lan- 

keaa Parikselle. Taistelijat pukeutuvat varustuksiin ja asettuvat 
paikoilleen molempien sotajoukkojen välillä olevalle aukealle. 
Paris sinkauttaa keihäänsä, joka osuu Menelaoksen pyöreän kil- 
ven alalaitaan. Nyt heittää keihäänsä Menelaos, ja saa heitolleen 
sellaisen voiman, että ase tunkeutuu Pariksen kilven ja haarnis- 
kan läpi ihotakkiin asti. Mutta taivuttaen ruumistaan Paris vält- 
tää tuhon. Silloin Menelaos tarttuu miekkaansa ja iskee sillä 
Parista kypärään, mutta terä särkyy kappaleiksi ja miekka 
putoaa maahan. Menelaos ei kuitenkaan hellitä, vaan tarttuen 
Parista kypärään ryhtyy laahaamaan häntä kreikkalaisten puo- 
lelle. Mutta Afrodite tulee suojattinsa avuksi katkaisten kypärän 
hihnan, niin että pelkkä kypärä jää Menelaoksen käteen. Kun 
Menelaos kääntyy Parikseen päin surmatakseen hänet vaskisin 
keihäin — yhtäkkiä on hänellä nyt toinen keihäs —, tavoittaa hän 
tyhjää, sillä jumalatar on keveästi temmannut Pariksen turvaan 
ja saattaa hänet pilveen kätkettynä Troiaan, kotinsa makuukam- 
mioon. 

Sen tehtyään Afrodite käy kutsumassa Helenaa, joka kuiten- 
kaan ei ole halukas lähtemään Pariksen luo. Hän tuntee jumalat- 
taren, mutta suuttuneena hän moittii tätä siitä, että Afrodite tah- 
too saattaa hänet Troian naisten pilkan kohteeksi, mikä olisi 
hänen osansa, jos hän yhä jakaisi aviovuoteen sellaisen miehen 
kuin Pariksen kanssa. Menköön Afrodite itse miehen luokse, jota 
hän niin rakastaa, ja ruvetkoon Pariksen vaimoksi tai orjatta- 
veksi. Sellaisista sanoista jumalatar ei voi olla ankarasti vihastu- 
matta. Hän uhkaa yllyttää sekä kreikkalaiset että troialaiset 
tuhoisaan vihaan, niin että Helena saa surkean lopun, jollei hän 
heti noudata Afroditen tahtoa. Helena pelästyy ja seuraa jumala- 
tarta, joka saattaa hänet määräpaikkaan. Siellä Afrodite sijoit- 
taa Helenan istumaan vastapäätä Parista. Helena puhkeaa hal- 
veksiviin moitteisiin ja kehoittaa miestään uuteen kaksintaiste- 
luun. Mutta huolehtiva rakkaus saa seuraavassa silmänräpäyk- 
sessä yliotteen, ja Helena varoittaa Parista vasta lähtemästä varo- 
mattomasti kamppailuun. Paris puolustaa huonoa menestystään 
sillä, että Athene muka auttoi Menelaosta. Lopuksi tapahtuu puo- 
lisoiden välillä täydellinen sovinto. 

Mutta taistelukentällä Menelaos kierteiee kuin petoeläin etsien 
Parista. Ei edes kukaan troialainen voi ilmoittaa, mihin tämä on 
joutunut. Kukaan ei häntä piilottelisi, siinä määrin omakin väki 
häntä halveksii. Kun Parista ei löydy, huutaa Agamemnon troia- 
laisille, että Menelaos on selvinnyt kaksintaistelusta voittajana 
ja että troialaisten siis on palautettava Helena ja tuotava sovitut 
lunnaat. 

11. Apina kukkastarhassa. 
Knossoksen palatsin seinämaalaus, osaksi rikkoutunut. 

12. Vainajalle toimitetaan kuolinutri. 
Laulaja esittää ylistyslaulun kielisoitinta näppäillen. Kreetalainen 
sarkofagimailaus Hagia Triadasta. 





13. Tanssivia naisia. 
Ylhäällä taaja katsojajoukko. Pienoisfresko Knossoksen palatsissa Kreetassa. 

4. TUNO. 
VALAT RIKOTAAN. AGAMEMNONIN TARKASTUSKÄYNTI. 


Neljännen runon alussa näyttämö siirtyy hetkeksi Olympok- 
seen, missä jumalat pitävät alituisia pitojaan. Zeus kiusoittaa 
Heraa ja Athenea siitä, että nämä eivät äskeisen kaksintaistelun 
aikana auttaneet Menelaosta, vaikka Afrodite suojeli lemmik- 
kiään Parista. Zeus kysyy, ovatko kaikki jumalat nyt yhtä mieltä 
siitä, että Menelaos on katsottava voittajaksi ja sota päätty- 
neeksi. Tällaiseen ratkaisuun Hera ei tyydy. Hän tahtoo, että 
Troia tuhotaan. Jollei niin tapahdu, hänen vaivansa ovat menneet 
hukkaan. Zeus lupaa perhesovun säilyttämiseksi suostua sodan 
jatkumiseen ja Troian hävittämiseen ehdolla, ettei Hera asetu 
vastustamaan, jos hän puolestaan joskus tahtoo tuhota Heralle 
mieluisan kaupungin. Sillä Troiaa ylijumala sanoo pitävänsä kaji- 
kista kaupungeista rakkaimpana. Siellä on hänelle aina uhrattu 
runsaimmat uhrit. Ilomielin Hera suostuu ehdotettuun vaihto- 
kauppaan jättäen Zeuksen vastedes tuhottavaksi, jos tämä niin 
haluaa, sekä Argoksen että Spartan ja myös Mykenen, jotka 
hänelle ovat mieluisimmat. Zeuksen on heti lähetettävä Athene 
sotarintamaan yllyttämään troialaiset rikkomaan valoin vahvis- 
tamansa sopimuksen. 

Athene on kehoituksettakin innokas suorittamaan tehtävän, 
joka hänelle Troian vihollisena on mieluinen. Kuin tähdenlentona 
hän tuiskahtaa taistelurintamien väliin. Erään troialaisen hah- 
mossa hän sukeltautuu troialaisten riveihin ja etsii käsiinsä ete- 
vän jousimiehen Pandaroksen. Tätä hän yllyttää ampumaan nuo- 
len Menelaokseen. Siitä kiittäisi häntä koko Troia ja ennen muita 
Paris. Pandaros noudattaa kehoitusta liiankin helposti — eihän 
hän voi vastustaa jumalattaren vakuutusvoimaa. Yksityiskoh- 
taisesti kuvataan hänen jousensa ja sen virittäminen. Kärjekäs 
nuoli sinkoaa himokkaana Menelaosta kohti. Se osuu vyösolkien 
liittymäkohtaan ja haavoittaa ihoa. Tumma veri alkaa virrata 
haavasta. Agamemnon, joka seisoo Menelaoksen vieressä, peläs- 
tyy ankarasti veljensä vuoksi, mutta Menelaos huomaa, että nuo- 
len väkäset eivät ole tunkeutuneet ruumiiseen. Haava on siis vaa- 
raton. Agamemnon valittaa, että hän tuli tehneeksi troialaisten 
kanssa sopimuksen, josta nyt ehkä on seurauksena Menelaoksen 
kuolema. Mutta valan rikkojia on kohtaava ankara rangaistus: 


Sillä sen mieleni aavistaa sekä tuntoni tuntee: 
päivä se koittava on, pyhä jolloin Tion sortuu, 
kaatuu kansa ja kansan pää, Priamos pätöpeitsi. 


Seuraavassa hetkessä Agamemnonin tulevaisuudenusko kuiten- 
kin vaihtuu epätoivoksi. Jos Menelaos nyt kuolee, ei kreikkalaisia 

voi estää lähtemästä kotimatkalle. Troia jää valloittamatta, ja 
Menelaoksen luut saavat maatua vieraalla maalla. Menelaos rau- 
hoittaa veljeään vakuuttaen, ettei haava ole kuolettava. Paikalle 
kutsutaan kreikkalaisten etevin lääkäri, Makhaon. Tämä nyltäi- 
see nuolen haavasta, imee siitä pois veren ja asettaa sille paran- 
tavia yrttejä. Sen koommin ei haavasta enää ole puhetta. 

Sillä aikaa kun Menelaoksen haavaa hoidetaan, troialaiset käy- 
vät jälleen ryntäykseen. He käsittävät, että sopimus on tullut 
rikotuksi ja että sodan siis täytyy jatkua. Kreikkalaisetkin tart- 
tuvat aseisiinsa. Agamemnon lähtee tarkastuskäynnille pitkin 
kreikkalaisten rivistöjä. Hän rohkaisee miehiä huomauttamalla, 
ettei Zeus voi auttaa valansa rikkojia ja pettureita. Jos hän näkee 
joidenkuiden arkailevan, hän kysyy ivallisesti, värisevätkö he 
kuin kauriin vasikat. Saavuttuaan Kreetan miesten ja heidän 
päällikkönsä Idomeneuksen luo hän kehoittaa tätä ylintä pitovie- 
rastaan kamppailuun yhtä uljaasti kuin aikaisemminkin. Idome- 
neus vastaa viileästi, ettei hän kaipaa rohkaisua. On syytä vain 
valaa intoa muihin kreikkalaisiin. Agamemnon kulkee tyytyväi- 
senä edelleen ja kohtaa molemmat Aiaat. Kreikkalaisten joukossa 
on näet kaksi Aias-nimistä sankaria. Toinen, Telamonin poika, 
Salamiin ruhtinas, on Akhilleuksen jälkeen kreikkalaisista 
urhoollisin. Toinen, Oileuksen poika, lokrilaisten päällikkö, on 
kaimansa uskollinen taistelutoveri. Kumpikin on jo rientämässä 
taisteluun, kun Agamemnon heidät tapaa. Niinkuin musta pilvi 
länsituulen ajamana kiitää yli meren, niin sankkoina liikkuvat 
kummankin Aiaan johtamat rivistöt kohti vihollista. Agamem- 
nonin ei ole tarvis heitä kehoitella, hän ilmaisee vain ilonsa näh- 
dessään heidät niin taisteluintoisina. 

Vanha Nestorkin on pylolaisineen valmistautumassa taisteluun. 
Taisteluvaunut asettuvat eturintamaan ja niiden taakse jalka- 
väki. Kuullessaan Nestorin antavan sotilailleen ohjeita taistelun 
varalle Agamemnon riemastuu ja kiittää Nestorin rohkeutta. 
Vanhuus saisi mieluummin olla jonkun toisen taakkana kuin Nes- 
torin, jolla on nuorukaisen virkeä henki. Nestor vastaa, että hän 
itsekin mielellään soisi olevansa nuori, mutta että hän näinkin 
vielä voi sanoin neuvoa ja ohjata miehiään. Keihäitä heittäkööt 
nuoremmat, joilla on siihen voimaa. 

Jatkaessaan kulkuaan Agamemnon havaitsee, että Odysseus 
saarelaisineen viivyttelee odottaen, että jokin toinen joukko 
ensiksiryntäisi troialaisia vastaan. Agamemnon nuhtelee sen joh- 
dosta häntä ankarasti. Hän sanoo aina kutsuvansa ensimmäisenä 
pitopöytäänsä Odysseuksen, jonka siis olisi myös ensimmäisenä 
kiiruhdettava taisteluun. Odysseus torjuu moitteen sanoen Aga- 
memnonin lörpöttelevän turhia. Ylipäällikkö onkin heti valmis 
peruuttamaan sanansa. Nyt ei ole aikaa pitempiin puheisiin: 

Rientäös! Toislie me tään sopinemme; jos on sana nurja 
lentanyt, tuuliin sen ikivallat hälvetä suokoot! 


Mutta yhtä hanakkana Agamemnon käy jälleen moittimaan 
Diomcdesta, Tydeuksen poikaa, Argoksen ruhtinasta, jonka hän 
tapaa seisomassa vaunuissaan taistelutoverinsa Stheneloksen vie- 
ressä. Agamemnon syyttää häntä arkailusta ja sanoo, ettei hän 
ole isänsä veroinen. Tydeuksen oli tapana rynnätä vihollista vas- 
taan kauas muiden edelle, Diomedes ei vastaa mitään. Sen sijaan 
Sthenelos väittää heidän olevan isiään uljaammat, sillä olivathan 
he valloittaneot seitsenporttisen Teebankin. Mutta Diomedes 
kehoittaa kumppaniaan vaikenemaan. Hän huomauttaa, että Aga- 
memnonilla on oikeus kannustaa kreikkalaisia taisteluun. Sillä 
vastuu sotatoimista on hänellä. Sen sanottuaan sankari hyppää 
vaunuista maahan, ja kaameasti helähtävät hänen varustuksensa. 

Kreikkalaisten rivistöt etenevät jäljekkäin taukoamatta, niin- 
kuin aallot toinen toistaan seuraten pauhaten vyöryvät meren 
kalliorantaan. Mutta he kulkevat ääneti. Troialaiset sitä vastoin 
astuvat eteenpäin meluten niinkuin määkivä lammaslauma. Hei- 
dän sotajoukossaan kaikuvat monien eri kansojen kielet. Troia- 
laisia on rohkaisemassa sodan jumala Ares, kreikkalaisille taas 
antaa intoa Athene jumalatar. Mukana ovat myös ruumiillistu- 
neet Kauhu, Pelko ja Riita. 


Mutta kun rynnistäin päin joukkoa joukko jo pääsi, 
törmäsi kilpeen kilpi ja peitseen peitsi ja miehet 
urheat vastakkain, sopavaskiset; kumpurakilvet 
yhteen iski, ja valtainen kävi ryske ja pauhu. 
Rinnakkain soi vaikerrus sekä raikuva riemu, 
kaattujen huuto ja kaatajien, maass' aaltosi hurme. 

Niinkuin tunturivirtaa kaks sadetulvien aikaan 
laaksoon vinhat tuo vesivyörteet, kuohumat suurten 
lähtehien, alas syöksähtäin solan ontelon ouruun; 
kauas vuorilleen veden pauhun kuulevi paimen: 
niinpä nyt yhteensyöksyvien sol huuto ja melske. 


Sitten seuraa kolme erillistä taistelukohtausta. Ensinnä saa 
surmansa eräs troialainen taistelija. Kun kreikkalainen päällikkö 
aikoo riistää kaatuneelta varustuksen saaliikseen, iskee toinen 
troialainen häntä keihäällä kylkeen. Kaatuneiden ympärillä syök- 
syvät kreikkalaiset ja troialaiset kuin sudet toistensa kimppuun. 
Telamonin poika Aias lyö kuoliaaksi nuoren troialaisen, joka kaa- 
tuu kuin solakkavartinen poppeli kirvesmiehen iskusta. Toinen 
troialainen suuntaa keihäänsä Aiaaseen, mutta keihäs ei osu tar- 
koitettuun maaliin, vaan lävistää yhden Odysseuksen kumppa- 
neista. Kostaakseen toverinsa surman Odysseus vuorostaan iskee 
keihäänsä erään troialaisen sotilaan ohimoon. Tällaiset taistelun 
yksityiset vaiheet kuvataan Iliaassa yleensä samankaltaisin piir- 
tein. Mihin osaan ruumista isku osuu, ilmaistaan tarkasti, samoin 

kuin todetaan, että kuoleman yö peittää kaatuvan silmät. Ase- 
varustusten kalskahtaminen maahan mainitaan niinikään useasti. 

Aiaan ja Odysseuksen rynnistyksen johdosta troialaisten etu- 
maiset rivit alkavat vetäytyä taaksepäin. Apollo rohkaisee heitä 
vetoamalla siihen, ettei Akhilleus, heidän pelottavin vastusta- 
jansa, ota osaa taisteluun. Athene taas kiihottaa kreikkalaisia 
yhä suurempaan intoon. Jälleen kuvataan, miten kreikkalainen 
surmaa troialaisen, mutta sen jälkeen saa itse surmansa toisen 
troialaisen kädestä. Neljäs runo päättyy toteamukseen, ettei ku- 
kaan silminnäkijä olisi voinut moittia taistelua laimeaksi. Ken- 
tälle jää sinä päivänä moni troialainen ja kreikkalainen. 


5. runo. 
DIOMEDEEN UROTYÖT. 


Nyt astuu taistelun tuoksinaan Diomedes, joka on viidennen 
runon keskushenkilö. Athene antaa hänelle voimaa ja rohkeutta. 
Tulen loimuna hohtaa hänen kypäränsä. ja kilpensä, kun hän ryn- 
tää sinne, missä kamppailu on kuumimmillaan. Heti hän surmaa 
troialaisen vaunutaistelijan ja valtaa hänen valjakkonsa. Troia- 
laiset pelästyvät, ja Athene taivuttaa Areen lähtemään kanssaan 
syrjään taistelusta. Kreikkalaiset sankarit kaatavat vihollisia 
toisen toisensa jälkeen. Urhoollisimpana riehuu heidän joukos- 
saan Diomedes, joka tunkeutuu troialaisten rivistöihin kuin tul- 
vien paisuttama vuolas virta. Mutta Pandaros, joka sopimuksen 
vastaisesti ampui jouseilaan Menelaosta, suuntaa nuolensa Dio- 
medeeseen ja saa osuman sankarin oikeaan olkapäähän. Pandaros 
riemuitsee jo luullen tuottaneensa Diomedeelle surman. Mutta 
haava ei olekaan kuolettava, Sthenelos vetää nuolen irti ja Dio- 
medes rukoilee Athenea parantamaan haavan. Athene kuulee 
rukouksen ja valaa hänen jäseniinsä uutta voimaa. Samalla juma- 
latar kieltää Diomedesta ryhtymästä taisteluun jumalien kanssa. 
Mutta jos Afrodite ilmaantuu kentälle, pitää hänen iskeä tätä 
terävällä vaskiaseellaan. 

Diomedes rientää kamppailuun entistä rohkeampana ja surmaa 
joukon vihollisia, joiden nimet runossa luetellaan. 'Troialainen 
Aineias, Ankhiseen poika, jonka äiti on Afrodite jumalatar, näkee 
huolestuneena maanmiestensä rivien murtuvan ja kehoittaa Pan- 
darosta lennättämään nuolen tuohon kreikkalaiseen, joka on 
troialaisille tuottanut niin suurta tuhoa. Pandaros kertoo äsken 
ampuneensa Diomedeelta hartian puhki. Että Diomedes siitä huo- 
limatta voi riehua taistelussa, on selitettävissä ainoastaan jonkun 
jumalan ansioksi. Hänellä ei ole onnea jousineen, Pandaros toteaa. 

Aineias kehoittaa silloin Pandarosta astumaan hänen viereensä 
sotavaunuihin, joilla he yhdessä karauttavat kohti Diomedesta. 
Sthenelos varoittaa jo Diomedesta uhkaavasta vaarasta, mutta 
tämä ottaa tyynenä vastaan hyökkäyksen, vaikka tietääkin, että 
Aineias on Hektorin jälkeen troialaisten urhoollisin taistelija. 
Pandaros heittää, Diomedeeseen keihäänsä, mutta se ei puhkaise 
suojapanssaria. Diomedeen sinkauttama keihäs taas osuu suo- 
raan Pandaroksen nenäluuhun ruhjoen hänen kasvonsa. Kuolleena 
hän suistuu vaunuista maahan. Aineias yrittää suojata kumppa- 
ninsa ruumista, mutta Diomedes heittää häntä suurella kivellä 
lonkkaan, niin että hän menettää tajuntansa. Tuho saavuttaisi 
nyt Aineiaan, jollei hänen äitinsä Afrodite rientäisi hänen turvak- 
seen ja vaipallaan suojaisi häntä heittokeihäiltä. Sthenelos val- 
taa hänen valjakkonsa, kun taas Diomedes rohkenee käydä haa- 
voittamaan keihäällään itse Afroditea. Jumalveri alkaa vuotaa 
Afroditen hennosta kädestä, johon Diomedes on iskenyt ihohaa- 
van. Parkaisten hän päästää irti käsivarsiltaan Aineiaan ja jättää 
hänet Apollon turviin. Diomedes ei pelästy tekoaan, vaan käskee 
rakkauden jumalattaren pysyä poissa taistelun telmeestä. 
Veljeltään Areelta Afrodite saa lainaksi hevoset, jotka kiidättä- 
vät hänet takaisin Olympokseen. Siellä hän heittäytyy äitinsä 
Dionen helmaan. Dione jumalatar mainitaan Homeroksen runoissa 
vain tällä kohdalla, mikä seikka on erityisesti pantava merkille. 
Hän lohduttaa tytärtään huomauttaen, että ennenkin ovat juma- 
lat saaneet kärsiä ihmisten taholta väkivallantekoja. Mutta se 
ihminen, joka käy jumalia vastaan, ei elä kauan ja hänen lapsensa 
saavat turhaan odottaa isäänsä kotiin. Kun Dione kädellään pyyh- 
kii pois veren, on Afroditen tuska heti poissa. Mutta Hera ja 
Athene, jotka ovat huomanneet Afroditen palanneen haavoittu- 
neena, huomauttavat pilkallisesti, että rakkauden jumalatar kai 
on taas saattanut jonkun kreikkalaisen naisen Troiaan ja hyväil- 
lessään tätä raapaissut kätensä soljen neulaan. Hymyillen virk- 
koo Zeus Afroditelle, etteivät sotaiset tehtävät sovi hänelle, vaan 
että hänen on syytä pysyä häätoimien piirissä. 
Taistelutanterella Diomedes karkaa Aineiaan kimppuun, vaikka 
näkee Apollon häntä suojaavan. Hän ei säiky jumalaa, vaan kolme 
kertaa hän hyökkää ja kolme kertaa Apollo torjuu hyökkäyksen. 
Kun hän yrittää neljättä kertaa, karkoittaa Apollo hänet kam- 
mottavasti huutaen. Sitten tämä vie Aineiaan Troian linnavuo- 
rella olevaan temppeliin, jossa Leto ja Artemis toinnuttavat san- 
karin entiselleen. Mutta taistelupaikalle Apollo jättää kuvan, 
joka on aivan Aineiaan kaltainen. Sen ympärillä riehuu kiivas 
kamppailu. Apollo kehoittaa sodan jumalaa Aresta valamaan roh- 
keutta troialaisiin. Ares noudattaa kehoitusta ja käskee Pria- 
moksen poikia pelastamaan muka kaatuneen Aineiaan ruumiin. 
Hektoria yllyttää taistelemaan myös Lykian apujoukkojen pääl- 

likkö Sarpedon. Zeuksen ja Europen poika. Illurjana ryntää 
Hektor kreikkalaisia vastaan, ja pian ilmestyy kentälle jalleen 
Aineiaskin, jonka saapuminen vahingoittumattomana toveriensa 
luokse täyttää nämä ilolla. Mutta kreikkalaisten rivit eivät hyö- 
käyksestä järky. Agamemnon käskee miehiään pysymään urhool- 
lisina, sillä siten on helpompi säilyttää henkensä taistelussa. Niin 
sanoen hän heittää keihäänsä kohti erästä Aineiaan taistelu- 
toveria, joka kaatuu. Aineias puolestaan surmaa kaksi kreikka- 
laista veljestä. Siitä vimmastuneena Menelaos etenee pain 
Aineiasta rinnallaan Nestorin poika Antilokhos. Aineiaan on 
pakko väistyä ja jättää surmaamiensa veljesten ruumiit kreikka- 
laisten korjattaviksi. Menelaos ja Antilokhos surmaavat kumpi- 
kin yhden troijalaisen. Heidät näkee Hektor ja ryntää raikuvasti 
huutaen heitä kohti. Hänen vierellään kulkee itse sodan jumala 
Ares valtavaa keihästä heiluttaen. Havaitessaan jumalan Diomc- 
des, joka on lähellä, ei rohkene käydä Hektorin kimppuun, vaan 
kehoittaa muitakin väistymään. Niinpä Hektor heti kaataakin 
kaksi kreikkalaista. Siitä tuimistuu Aias ja heittää keihäällä 
Aineiasta, mutta osuu tiellä olevaan toiseen troialaiseen. Kaatu- 
neen varustuksia Aias ei kuitenkaan voi riistää, vaan hänen on 
pakko peräytyä. 

Taistelun tuoksinassa kohtaavat toisensa lykialainen Sarpedon, 
Zeuksen poika, ja kreikkalainen Tlepolemos, Herakleen jälkeläi- 
nen. Kumpikin heittää yht'aikaa keihäänsä. Edellinen saa haa- 
van reiteensä, kun taas jälkimmäistä kohtaa kuolettava isku kau- 
laan. Sarpedonin kantavat toverit kentältä, ja Tlepolemoksen 
ruumiin ottavat kreikkalaiset huostaansa. Tlepolemoksen koh- 
talon kostaa Odysseus surmaten yhteen menoon seitsemän troia- 
laista. Useampiakin hän olisi kaatanut, jollei Hektor olisi ennöt- 
tänyt väliin ja pakottanut kreikkalaisia väistymään hitaasti 
taaksepäin. Hektorkin, jonka auttajana on Ares, surmaa vuoros- 
taan seitsemän kreikkalaista. 

Niin monen kreikkalaisen surmaa Hera ei enää voi toimetto- 
mana sietää. Yhdessä Athenen kanssa hän lähtee Olympoksesta 
taistelutanterelle. Hera itse valjastaa hevoset ja Athene pukeu- 
tuu sotisopaan. Zeukselta he saavat luvan karkottaa Areen tais- 
telusta. Saavuttuaan kentälle Hera rohkaisee kreikkalaisia kai- 
kuvin kehoituksin, kun taas Athene asettuu Diomedeen rinnalle. 
Tämä on vaunujensa luona vilvoittamassa Pandaroksen nuolen 
iskemää haavaa. Jumalatar tarttuu vaunujen iespuuhun ja moit- 
tii sankaria siitä, ettei tämä ole mukana ottelemassa. Diomedes 
vastaa, että Athene itse varoitti häntä nostamasta asetta jumalia 
vastaan. Sen vuoksi hän on jättänyt taistelukentän Areen hal- 
tuun. Athene kuitenkin lupaa nyt auttaa häntä Arestakin vas- 
taan. Juuri sodan jumalaa kohti on Diomedeen ohjattava taistelu- 
vaununsa. Jumalatar itse asettuu niihin seisomaan hänen rinnal- 

leen. Niinpä Diomedes käy taistelemaan itse Aresta vastaan. 
Hänet nähdessään sodan jumala tähtää keihäällään, mutta Athene 
tempaa sen kiinni lennosta. Diomedes heittää nyt keihäänsä, ja 
Athene ohjaa sen sodan jumalan vyötäisiin. Keihään kärki viiltää 
jumalan ihoon haavan. Ares karjaisee niin voimakkaasti kuin 
olisi ääni tullut yhdeksän tahi kymmenen tuhannen miehen 
suusta. Kauhu valtaa sekä kreikkalaiset että troialaiset. Haa- 
voittunut sodan jumala poistuu Olympokseen, jossa hän saa anka- 
rat nuhteet isältään Zeukselta: 


Ainapa mielees on viha, riita ja riehuva taisto. 
Aitisi Heren on sisu äksy ja hillitön sulla; 
vaivoin tottelemaan hänet taltuttaa sana munkaan. 


Pian on Areen haava parannettu, sillä kuolemattomien vammat 
eivät ole vaarallisia. Hera ja Athene palaavat hekin tehtävänsä 
suoritettuaan jumalien asuntoon. 


6. runo. 
HEKTORIN JA ANDROMAKHEEN KOHTAUS. 


Jumalien poistuttua kentältä taistelu jatkuu. Aias murtaa 
ensimmäisenä troialaisten rivit. Kreikkalaiset sankarit surmaa- 
vat kukin vastaansa sattuvat viholliset. Menelaos saa elävältä 
käsiinsä troialaisen Adrestoksen, joka rukoilee Menelaosta sääs- 
tämään hänen henkensä. Menelaos onkin jo aikeissa lähettää 
hänet vankina leiriin, kun Agamemnon saapuu paikalle ja sanoo, 
ettei troialaisia saa sääliä. Omin käsin Agamemnon tappaa avut- 
toman vangin. Nestor kehoittaa voimakkaasti huutaen kreikka- 
laisia jatkamaan väistyvien troialaisten tuhoamista. Troialaiset 
joutuvat pakokauhun valtaan. Silloin Helenos, Priamoksen poika, 
troialaisten etevin tietäjä, rientää Hektorin ja Aineiaan luo pyy- 
täen näitä estämään joukkojen pakenemisen muurien suojaan. 
Miehet on saatava rohkaistuiksi, niin että kreikkalaisten rynnis- 
tys voidaan pysäyttää. Sen jälkeen Hektorin on mentävä kau- 
punkiin, jossa hänen on käskettävä naisia lähtemään kulkueena 
Athenen temppeliin. Jumalatar, joka auttaa kreikkalaisia, on 
lepytettävä antimin, jotta hän torjuisi Diomedeen johtaman hyök- 
käyksen. Sillä Diomedes raivoaa väkevämmin kuin Akhilleus 
konsanaan. Hektor noudattaa Helenoksen neuvoa ja valaa troia- 
laisiin uutta intoa. Sen tehtyään hän rientää juosten kaupunkiin. 

Ei voi olla ihmetyttämättä tarkkaavaista lukijaa, että Hektor 
poistuu taistelusta sen ollessa vaarallisimmillaan. Olisihan joku 
vähemmän merkitsevä henkilö voinut toimittaa Helenoksen 

hänelle antaman tehtävän. Selitys tähän omituiseen seikkaan on 
tietenkin löydettävissä siitä, että runoilijan oli keksittävä syy, 
jonka nojalla hän saattoi liittää runoelmaan Hektorin ja hänen 
vaimonsa Andromakhen kohtaamisen. 

Taistelua käydään nyt lähellä Troian portteja. Sen tuoksinassa 
Diomedes kohtaa Glaukoksen, troialaisten puolella taistelevien 
lykialaisten apujoukkojen päällikön. Glaukos on tarusankarin 
Bellerofonin pojanpoika. Nähdessään hänen uljaan hahmonsa Dio- 
medes kysyy, kuka hän on syntyjään. Onko hän kenties kuole- 
mattomien jumalien heimoa. Siinä tapauksessa Diomedes ei aio 
ryhtyä hänen kanssaan taisteluun. (Näyttää siis unohdetun, että 
Diomedes vastikään on häikäilemättä käynyt jumaliakin vas- 
taan.) Glaukos tuntee Diomedeen ja sanoo, että on turha tiedus- 
tella ihmisten sukujuuria: 


Kuin kesälehtien kerrat, niin suvut ihmisienkin: 
puistaa lehdet puist’ alas tuuli, mut uusia versoo 
taas vihannoituva metsä, kun alkanut on kevätaika; 
niin suvut ihmisien: mikä kasvaa, taas mikä kuihtuu. 


Sitten hän kertoo olevansa kuulun Bellerofonin pojanpoika ja 
esittää verraten laajasti tämän tarusankarin vaiheet. Diomedes 
toteaa riemastuen, että siis jo heidän isoisänsä ovat olleet kesti- 
ystäviä ja ettei heidän sovi vihamiehinä käydä toistensa kimp- 
puun. Vastakin heidän on varottava iskemästä yhteen. On riittä- 
västi muita, joita sopii ahdistaa. Ystävyyden merkiksi heidän on 
vaihdettava varustuksia. Sen he tekevätkin toisiaan kätellen ja 
vakuuttaen aina pysyvänsä ystävinä. Homeroksen tyylille omi- 
nainen yksityisseikan korostaminen ilmenee siinä, että sanotaan 
Glaukoksen varustuksen olleen enemmän kuin kymmenen kertaa, 
arvokkaampi kuin Diomedeen. Edellinen oli kultainen, jälkim- 
mäinen vaskinen. Samalla osoittautuu, kuinka suuren merkityk- 
sen runoilija panee omaisuusarvoille. Katsotaan näet tarpeelli- 
seksi korostaa, että Zeus hetkellisesti riisti Glaukokselta ymmär- 
ryksen, kun hän suostui niin huonoon vaihtokauppaan. 

Sillä välin Hektor saapuu Troian portille. Sinne kerääntyneet 
naiset, jotka ovat saaneet kuulla tuhoisasta taistelusta, tiedus- 
televat poikiensa, veljiensä ja puolisojensa kohtaloa. Hektor ei 
antaudu selittelyihin, vaan jatkaa kulkuaan Priamoksen palat- 
siin, suureen rakennusryhmään, jossa Troian kuningas asuu poi- 
kineen ja vävyineen. Siellä Hektor tapaa äitinsä Hekaben, joka 
ihmetellen kysyy, mikä hänet on tuonut kaupunkiin keskellä tais- 
telua, ja tarjoaa hänelle viiniä virkistykseksi. Hektor ei halua 
viiniä, koska se heikentää kuntoa. Hän kehoittaa äitiään mene- 
mään yhdessä Trojan arvokkaimpien naisten kanssa Athenen 
temppeliin mukanaan runsaat uhrit. Niin Hekabe tekeekin, mutta 
jumalatar ei kuule Troian vaimojen rukousta. 

Hektor puolestaan menee Pariksen asuntoon, joka on etevän 
rakennustaidon tuote. Sisällä hän tapaa veljensä koettelemassa 
asevarustuksiaan ja Helenan ohjaamassa palvelijattarien aska- 
reita. Kovin sanoin Hektor käskee Parista lähtemään kamppai- 
luun. Yllättävästi ilmenee veljesten välisestä keskustelusta, että 
Paris on jostakin vihastunut ja sen vuoksi pysyttelee poissa tais- 
telusta. Mistään sellaisesta seikasta, joka olisi voinut suuttu- 
muksen aiheuttaa, ei kuitenkaan aikaisemmin ole ollut eikä 
tässäkään yhteydessä ole puhetta. Viittauksen täytyy siis perus- 
tua johonkin sellaiseen aiheeseen, jota runoelmassa ei ensinkään 
mainita. Se on siis todistuksena erilaisten toisintojen yhdistämi- 
sestä Iliaan muodostamaan kokonaisuuteen. 

Paris sanoo Helenankin juuri kehoittaneen häntä taisteluun ja 
olevansa valmis lähtemään. Hektor ei virka tähän mitään osoit- 
taen vaikenemisellaan halveksivansa veljeään. Helenakin moittii 
miestään araksi pelkuriksi. Hän pyytää Hektoria istuutumaan, 
mutta tällä ei ole aikaa lepoon. Hänen on käytävä kotonaan kat- 
somassa vaimoaan ja pientä poikaansa. Helena lähettäköön 
Pariksen matkaan, niin että tämä ehtii tavoittaa hänet ennen 
taisteluun palaamista. 

Hektor ei kuitenkaan tapaa puolisoaan Andromakhea kotoa. 
Tämä on hädissään lähtenyt kaupungin portin vieressä kohoavaan 
torniin seuratakseen taistelua ja nähdäkseen sieltä vilauksen 
miehestään. Kun Hektor tämän kuultuaan rientää portille, tulee 
Andromakhe häntä vastaan käsivarrellaan heidän pieni poikansa 
Astyanaks. Andromakhe tarttuu miestään käteen ja pyytää häntä 
säästämään itseään. Hektor on hänen ainoa turvansa sen jälkeen 
kun Akhilleus valloittaessaan hänen syntymäkaupunkinsa sur- 
masi hänen isänsä ja seitsemän veljeään. Äiti, joka hänkin oli 
joutunut valloittajan saaliiksi, lunastettiin vapaaksi, mutta pian 
hän sortui tautiin. Vaikuttavin sanoin Andromakhe vetoaa mie- 
heensä;: 

Hektor, nyt sinä siis olet taattoni, äitini armas, 
vain sinä veljeni myös, sinä kukkea puoliso mulle. 


Niinpä sä nyt mua sääli ja jää kera luokseni torniin, 
jott' ei lapsesi koht' ois orpo ja vaimosi leski. 


Andromakhen mielestä on tarpeetonta asettua vaaralle alttiiksi 
taistelemalla muurien ulkopuolella. On vain asetettava suoja- 
joukot muurien heikoimmalle kohdalle ja puolustauduttava 
kreikkalaisten hyökkäystä vastaan kaupungista käsin. 

Mutta Hektor torjuu vaimonsa ehdotuksen. Hänen kunniansa 
ei salli hänen välttää avointa taistelua. Tosin hän aavistaa oman 
kuolemansa ja koko Troian tuhon. Aavistuksensa hän ilmaisee 
samoin sanoin, kuin Agamemnon neljännessä runossa ennustaa 
Troian häviön (vrt. edellä s. 81). Enemmän kuin kaikki muu 

häntä surettaa Andromakhen kohtalo, kun tämä on joutuva orjuu- 
teen vieraalle maalle. Onneksi hän ei enää ole oleva sitä näkce- 
mässä. Nämä murheelliset tulevaisuuden näköalat vaihtuvat kui- 
tenkin nykyhetken idylliksi, kun Hektor tahtoo tavoittaa syliinsä 
Astyanaksin ja tämä pelästyy isänsä varustusten välkettä ja 
kypärästä riippuvan töyhdön heiluntaa. Nauraen Hektor riisuu 
kypäränsä, suutelee poikaansa ja kiikuttaa häntä käsivarsillaan 
unohtaen pahat aavistuksensa. Hän pyytää jumalia suojelemaan 
Astyanaksia; 


Varttua, Zeus sekä muut ikivallat, poikani suojaa, 
kerran jott’ isän laill’ ois vljahin iliolaisten, 

yht' urovoimainen sekä Troian valtias vahva! 

Paljon on taattoakin väkevämpi», se olkohon maine, 
kons' asut hurmeiset vihamiesten kaattujen kantain 
saaliinaan sotatielt' emon riemuna sankari saapuu. 


Andromakhekin hymyilee kyynelet silmissään. Hektor säälii vai- 
moaan, hyväilee häntä ja lausuu rohkaisevasti, että jollei sallimus 
ole määrännyt hänen kuolemaansa, hän ei ole kaatuva. Kohta- 
loaan taas kukaan ei voi välttää. Sitten hän tarttuu kypäräänsä 
ja kiiruhtaa pois. Andromakhe lähtee hänkin tahoileen, mutta 
kääntyy monta kertaa nähdäkseen vielä vilauksen Hektorista. 
Kotiin tultuaan hän palvelijattarineen puhkeaa valittamaan, 
aivan kuin Hektor jo olisi kuollut. Hektorin taas saavuttaa 
Paris, joka varustuksissaan välkkyy kuin aurinko ja jota verra- 
taan hevossuojasta karanneeseen uljaaseen oriiseen. Paris ei 
tässä esiinny voimattomana naissankarina, vaan rohkeana tais- 
telijana, jolle Hektorkin antaa tunnustusta. Heidän yhdessä rien- 
täessään taistelukentälle Hektor pitää mahdollisena ajatella sel- 
laista aikaa, jona he saattavat uhrata ylijumalalle vapautusma!- 
jan, sitten kun kreikkalaiset on karkotettu Troian luota. 


7. runo. 


HEKTORIN JA AIAAN KAKSINTAISTELU. RUUMIIDEN 
KOKOAMINEN. 


Hektorin ja Pariksen saavuttua takaisin taisteluun troialaiset 
valtaa toivorikas mieliala, niinkuin merimiehet saavat uutta 
intoa, kun myötäinen tuuli alkaa puhaltaa. Hektor, Paris ja 
Glaukos kaatavat kukin yhden kreikkalaisen. Athene ja Apollo 
huomaavat, että sotaonni on kääntynyt troialaisten hyväksi. He 
sopivat siitä, että taistelu on saatava siltä päivältä taukoamaan. 
Apollon ehdotuksesta he päättävät, että Hektor on saatava ryh- 

tymään kaksintaisteluun jonkun kreikkalaisen sankarin kanssa. 
Tässä siis esiintyy sama aihe kuin kolmannessa runossa. Troia- 
lainen tietäjä Helenos tuntee hengessään jumalien päätöksen ja 
rientää esittämään asian Hektorille. Tämän on haastettava urhein 
kreikkalainen kaksinkamppailuun, jonka ajaksi molemmat sota- 
joukot pidättyisivät taistelusta. Hektor hyväksyy ehdotuksen 
riemuiten ja astuu rintamien väliin pyytäen hiljaisuutta. Sitten 
han esittää haasteensa lisäten samalla ehdon, että voittajan on 
luovutettava surmatun vastustajansa ruumis omaisten haudatta- 
vaksi, mutta varustukset hän saa ottaa omikseen. 

Kreikkalaiset ovat vaiti, sillä kieltäytyminen olisi kunnia- 
tonta, mutta kukaan ei helpolla rohkene käydä mittelemään voi- 
miaan Hektorin kanssa. Vihdoin Menelaos tarjoutuu kamppaile- 
maan, koska kerran muut kreikkalaiset ovat suuria pelkureita. 
Toiset eivät kuitenkaan salli Menelaoksen syöksyvän varmaan 
turmioonsa, vaan hillitsevät häntä. Mutta ketään muutakaan 
kreikkalaista ei ilmaannu halukkaaksi vastaamaan Hektorin 
haasteeseen. Vanhan Nestorin täytyy muistuttaa mieliin omia 
nuoruuden aikaisia urotekojaan ja vakuuttaa, että jos hän vielä 
olisi voimissaan, Hektorin ei tarvitsisi odottaa vastustajaa. Sil- 
loin nousee yhdeksän sankaria valmiina ottamaan vastaan haas- 
teen. Heidän välillään heitetään arpaa, joka määrää Aiaan tais- 
telemaan Hektorin kanssa. 

Aias pukeutuu varustuksiin ja astuu esiin hymy tuimilla kas- 
voillaan. Hänet nähdessään kreikkalaiset riemuitsevat, mutta 
kauhu valtaa troialaiset, ja Hektorinkin sydän alkaa lyödä kii- 
vaammin. Suojanaan Aiaalla on kilpi »kuin tornin, seitsemästä 
härän vuodasta tehty ja vaskella vahvistettu. Käydessään taiste- 
luun hän vakuuttaa Hektorille, että tämä on näkevä kreikkalais- 
ten joukossa olevan muitakin urhoollisia miehiä kuin Akhilleus. 
Hektor puolestaan vastaa, ettei häntä voida sanoilla pelotella. 
Ensimmäisenä heittää keihäänsä Hektor, mutta se eilävistä 
Aiaan kilpeä. Aiaan keihäs taas puhkaisee Hektorilta sekä kilven 
että haarniskan, mutta taivuttamalla ruumiinsa Hektor välttää 
haavoittumisen. Yhtv'aikaa kumpikin vetäisee varustuksiinsa 
tarttuneen keihään käteensä ja syöksyy toisiaan vastaan. Hek- 
tor ei taaskaan saa keihästään menemään läpi Aiaan kilven, kun 
sitä vastoin Ajas lävistää Hektorin kilven ja haavoittaa häntä 
keveästi kaulaan. Mutta siitä Hektor ei välitä, vaan sieppaa 
maasta suuren kiven ja iskee sillä Aiaan kilpeen. Aias ruhjoo 
vielä suuremmalla kivellä Hektorin koko kilven, ja Hektor Kaa- 
tuu selälleen maahan. Mutta Apollo nostaa hänet heti pystyyn. 
Vielä kerran he syöksyisivät toisiaan vastaan, elleivät kummalta- 
kin puolen airuet kävisi heitä erottamaan. Kumpikin taistelija 
on osoittautunut Zeukselle rakkaaksi, sanovat airuet. Sen vuoksi 
saakoon kamppailu päättyä, semminkin kun yö on tulossa. Aias 

sanoo myöntyvänsä lopettamaan taistelun, jos Hektor, joka antoi 
haasteen, ensin sitä esittää. Hektor antaa tunnustuksen Aiaan 
taistelukunnolle ja yhtyy ehdottamaan, että taistelu tällä kertaa 
saa tauota. Lopuksi hän esittää, että kumpikin antaa toiselle 
lahjan. Hän ojentaa Aiaalle hopeahelaisen miekan huotrineen ja 
kannikkeineen, ja saa tältä purppurahohtoisen vyön. 

Riemuiten kumpikin puoli ottaa vastaan kaksintaistelusta 
palaavan sankarinsa. Taistelua ei sinä päivänä enää jatketa. 
Agamemnon pitää teltassaan pidot, joissa Aias saa kunniaosuu- 
tena härän selkäkappaleen. Aterian jälkeen Nestor ehdottaa, ettei 
seuraavana aamuna ryhdytä taisteluun, vaan korjataan kentältä 
ruumiit ja haudataan ne yhteishautaan. Mutta samassa yhtey- 
dessä hän tekee aivan perustelematta toisenkin ehdotuksen. 
Hautakummun viereen heidän on tehtävä korkea muuri suojaksi 
itselleen ja laivoille sekä sen eteen syvä kaivanto. Ei voida kiel- 
tää, että muurin rakentaminen sodan kymmenentenä vuonna on 
outo toimenpide, varsinkin kun tähän asti kuvatuissa taisteluissa 
kreikkalaiset ovat yleensä olleet voitolla eikä heidän siis tarvitse 
tässä tilanteessa entistä enempää pelätä troialaisia. Runoilija on 
jotensakin väkivaltaisesti sijoittanut muurin rakentamisen tälle 
kohdalle. 

Nestorin ehdotus hyväksytään. Samaan aikaan troialaiset pitä- 
vät neuvottelua Priamoksen linnan pylväikössä. Eräs troialainen 
esittää, että Helena palautettaisiin kreikkalaisille, koska taiste- 
lun jatkaminen on valallisesti vahvistettua sopimusta vastaan. 
Mutta Paris ilmoittaa jyrkästi, ettei hän siihen suostu. Ainoas- 
taan Spartasta ottamansa kalleudet hän on valmis luovuttamaan, 
vieläpä niitä omastaan lisäämäänkin. Priamos ratkaisee asian 
Pariksen kannan mukaisesti. Aamulla on airut lähetettävä 
kreikkalaisten leiriin tarjoamaan Pariksen lupaamia aarteita. 
Samalla on kreikkalaisille esitettävä aselepoa siksi ajaksi kuin 
kaatuneet haudattaisiin. 

Airuen saavuttua seuraavana aamuna kreikkalaisten luo nämä 
tietenkin kieltäytyvät lopettamasta sotaa Pariksen esittämällä 
ehdolla, mutta suostuvat aselepoon, jota he itsekin haluavat. 
Sovussa siis kumpikin puoli kerää taistelukentältä kaatuneensa 
ja asettaa ruumiit roviolle. Suoritettuaan tehtävän mahdolli- 
simman nopeasti kreikkalaiset kiirehtivät rakentamaan muuria 
hautakummun molemmin puolin. Muuriin sovitetaan portit, ja 
sen eteen luodaan syvä kaivanto, jonka reunaan isketään paalut. 
Olympoksesta jumalat ihmeissään katselevat kreikkalaisten 
aikaansaannosta. Meren jumala Poseidon, joka yhdessä Apollon 
kanssa on rakentanut Troian muurit, kadehtii kreikkalaisten 
täten itselleen hankkimaa kunniaa, mutta Zeus lohduttaa häntä 
huomauttamalla, ettei mikään estä häntä myöhemmin kreikka- 
laisten poistuttua huuhtelemasta heidän rakentamaansa muuria 


Iliaan sisällys 93 


meren helmaan. Leirissä kreikkalaiset työnsä suoritettuaan ate- 
rioivat ja nauttivat viiniä, jota he ostavat Lemnoksesta juuri 
saapuneesta laivasta. Maksuna he käyttävät vaskea, rautaa, raa- 
vaanvuotia, nautoja tahi orjia. Mutta Zeus täyttää ilman kam- 
mottavalla jylinällä, joka ennustaa pahaa. 


8. TUNO. 
KESKEYTYVÄ TAISTELU, 


Tässä runossa kreikkalaiset ensimmäisen kerran joutuvat todel- 
liseen ahdinkoon. Aamun tultua Zeus kutsuu jumalat kokouk- 
seen. Hän toimii nyt Thetikselle antamansa lupauksen mukai- 
sesti ja kieltää ankarin uhkauksin ketään jumalista ottamasta 
osaa taisteluun enempää kreikkalaisten kuin troialaistenkaan 
puolella. Athenen on sääli kreikkalaisia, joiden hän aavistaa tais- 
telussa käyvän huonosti, mutta hänenkin täytyy tyytyä ylijuma- 
lan päätökseen. Zeus valjastaa hevosensa ja ajaa Ida vuoren hui- 
pulle, josta hän usvapilveen verhoutuneena tarkastelee Troiaa ja 
kreikkalaisten leiriä. 

Kummallakin puolella valmistaudutaan paraikaa taisteluun, ja 
ennen pitkää sotajoukot syöksyvät toisiaan vastaan. Kamppailu 
on keskipäivään asti tasaväkinen. Mutta auringon noustua kor- 
keimmilleen Zeus asettaa kultaiseen vaakaan kaksi kuoleman 
arpaa, ja se vaakakuppi, jossa on kreikkalaisten arpa, painuu alas. 
Se tietää kuolemaa kreikkalaisille. Niinpä Zeus sinkauttaakin 
vuoren huipulta leimauksen kreikkalaisten keskelle saattaen hei- 
dät kauhun valtaan. 

Useimmat kreikkalaiset sankarit peräytyvät. Vanha Nestor ei 
voi seurata mukana, sillä Paris on ampunut toista hänen vaunu- 
hevosistaan otsaan. Nestorin yrittäessä katkaista sivuhihnoja 
miekallaan Hektorin valjakko kiitää häntä kohti. Vaarallisen 
tilanteen huomaa Diomedes, joka huutaa Odysseusta auttamaan 
vanhusta pinteestä. Mutta Odysseuskin rientää huutoa kuule- 
matta kohti laivoja. Silloin Diomedes ohjaa oman valjakkonsa 
Nestorin luo ja kehoittaa tätä nousemaan hänen vaunuihinsa. Nii- 
den vetäjinä ovat Aineiaalta vallatut jalot hevoset. Nestor nousee 
Diomedeen rinnalle, ja vaunut ohjataan päin Hektoria. Diomedes 
heittää Hektoria keihäällä, mutta osuu tämän ajomieheen, jonka 
sijaan Hektor nopeasti hankkii toisen. Troialaiset pelästyvät 
Diomedeen rohkeaa rynnistystä ja taisteluonni kääntyisi taas, 
jollei Zeus iskisi salamalla Diomedeen valjakon eteen, niin että 
kauhea rikin loimu nousee ilmaan. Nestor kehoittaa Diomedesta 
kääntymään, ja tämä olisikin siihen valmis, jollei hän pelkäisi 

joutuvansa pelkurin maineeseen. Mutta kun Nestor vakuuttaa, 
etteivät troialaiset koskaan uskoisi häntä araksi, vaikka Hektor 
kuinka kerskaisi hänet säikäyttäneensä, taipuu Diomedes peräy- 
tymään. Hektor huutaa hänen jälkeensä ilkkuvia heitjauksia, ja 
Diomedes on niiden johdosta kolme kertaa aikeissa palata takai- 
sin, mutta joka kerta Zeus ilmoittaa jyrinällä sotaonnen suosivan 
troialaisia. 

Hektor innostaa miehiään viitaten Zeuksen antamiin merkkei- 
hin. Kreikkalaisten rakentama muuri-pahanenkaan ei ole kes- 
tävä troialaisten rynnistystä. Helposti Hektor uskoo hevosten 
laukkaavan yli kaivannon. Ja kun hän pääsee laivain luo, hän on 
sytyttävä ne tuleen ja surmaava kreikkalaiset. Sitten Hektor 
hoputtaa hevosiaan tavoittamaan Diomedeen, jolla on itsensä 
Hefaiston takoma haarniska, Ja Nestorin kilpi on kokonaan kul- 
taa. Jos hän saa ne saaliikseen, on kreikkalaisten oleva pakko 
vielä samana yönä poistua laivoineen. Hektorin sanoissa kuvas- 
tuu täten kauttaaltaan suuri voitonvarmuus. 

Mutta Olympoksessa Hera heittelehtii istuimellaan, niin että 
koko jumalien asunto vapisee. Hän pyytää Poseidonia auttamaan 
kreikkalaiset voittoon, mutta tämä kieltäytyy ehdottomasti rik- 
komasta Zeuksen selvää käskyä. Sillä aikaa laivojen luo perään- 
tyneet kreikkalaiset tungeksivat kaivannon ja muurin välissä. 
He ovat joutuneet niin suureen sekasortoon, etteivät enää kykene 
tehokkaasti torjumaan Hektorin rynnistystä. Tilanteessa tapah- 
tuu kuitenkin käänne, kun Agamemnon Heran vaikutuksesta taas 
ottaa johdon käsiinsä ja käy rohkaisemaan miehiään. Agamem- 
non nousee laivoista keskimmäisenä olevaan Odysseuksen aluk- 
seen ja muistuttaa voimakkaalla äänellä kreikkalaisia siitä mieli- 
alasta, joka heillä oli sotaretkelle saavuttaessa. Samalla hän 
kääntyy rukouksin Zeuksen puoleen pyytäen ylijumalaa armah- 
tamaan kreikkalaisia. Zeus muuttaakin hetkeksi mielensä ja 
lähettää kreikkalaisten nähtäväksi onnellisen enteen. Sen huo- 
matessaan nämä saavat uutta intoa. Diomedes on taas ensimmäi- 
senä takaisin taistelukentällä surmaten heti troialaisen, ja hänen 
jäljessään tulevat muut kreikkalaiset sankarit. Näistä kunnos- 
tautuu erityisesti Aiaan veli Teukros, joka Aiaan mahtavan kilven 
suojasta ampuu jousellaan lukuisia troialaisia. Hektoriakin hän 
tähtää, mutta ei saa nuolta osumaan tähän kreikkalaisten pelot- 
tavimpaan vastustajaan. Yksi Hektorin velipuolista saa surmansa 
hänen nuolestaan:;: 


Niinkuin kallistuu Jedoll' uupuen pää unikolta, 
raskas kypsyyttään, kevätkuuron lyömänä rankan: 
niinp' uron painui pää kypäreineen raukea, raskas. 


Hektorin uusi ajomieskin saa rintaansa Teukroksen lennättä- 
män nuolen, ja Hektorin on jälleen otettava vaunuihinsa toinen 

ajaja. Vimmoissaan Hektor nyt hyppää maahan ja Teukroksen 
juuri tähdätessä häntä hän heittää tätä kivellä olkapäähän. Jou- 
sen jänne katkeaa ja Teukros vaipuu polvilleen. Mutta Aias suo- 
jelee häntä kilvellään, kunnes hänet ehditään viedä turvaan. 

Jälleen Zeus kääntää sotaonnen troialaisten hyväksi. Hektor, 
joka taas on noussut vaunuihinsa, rynnistää eteenpäin vastusta- 
mattomalla voimalla, ja kreikkalaisten on uudelleen pakko peräy- 
tyä kaivannon taakse. Hektor karauttaa edes takaisin vaunuil- 
laan kuin kammottava kauhuolento tahi itse sodan jumala Ares. 

Nyt ei Hera Olympoksessa enää voi pidättää itseään. Hänen 
kreikkalaisensa ovat surkeasti alakynnessä yhden ainoan mie- 
hen, Hektorin, takia. Liittolaisensa Athenen kanssa hän sopii, 
että heidän yhdessä on lähdettävä kreikkalaisia auttamaan. 
Athene pyytää Heraa valjastamaan hevoset, sillä aikaa kun hän 
itse pukeutuu sotisopaan. He aikovat uhmata Zeuksen jyrkkää 
kieltoa. Jo lähtee heidän valjakkonsa liikkeelle taivaan portista. 
Mutta he eivät kykene välttämään Zeuksen kaikki näkevää sil- 
mää. Ylijumala lähettää sanansaattajansa Iriksen kääntämään 
heidät takaisin: 


Sillä mä sen sanon heille, ja täyttyvä myös se on totta: 
rammaks äkkiä lyön hevot vinhat vaunujen eestä, 
heidät niiltä mä koht' alas syöksen, murskaten vaunut. 


Saatuaan kuulla Iriksen viestin Hera heti luopuu aikeestaan, ja 
molemmat jumalattaret palaavat mieli mustana Olympokseen. 
Sinne tulee Zeus itsekin asettuen kultaiselle valtaistuimelleen. 
Kun Hera ja Athene nyrpeinä ovat ääneti, Zeus kiusoittelee heitä 
pistelevin sanoin. Hera ei enää voi pidättää kiukkuaan, vaan 
sanoo ainakin neuvoin auttavansa kreikkalaisia, vaikka hänen 
onkin toteltava Zeuksen kieltoa ja pidätyttävä suoranaisen avun 
antamisesta. Zeus ilmoittaa silloin, että seuraavana päivänä 
kreikkalaiset kärsivät vielä suurempia tappioita: 


Ennen taistelemast' ei taukoa hirveä Hektor, 
kuin ylös karkaa laivoiltaan taas nopsa Akhilleus 
päivän tultua tuon, jona tuimin taistelon tungos 
saartaa kaadetun Patroklon liki keuloja laivain. 


Nämä Zeuksen lausumat sanat liittyvät välittömästi hänen The- 
tikselle antamaansa lupaukseen. Siltä päivältä yö keskeyttää 
taistelun. Hektor jää troialaistensa kanssa yöksi taisteluken- 
tälle. Ilta-ateriansa troialaiset valmistavat nuotiotulien ääressä. 
Tulet valaiskoot ympäristön kauttaaltaan — Hektor sanoo —, niin 
etteivät kreikkalaiset salaa pääse pakenemaan laivoillaan. Hei- 
dän on ensin saatava ankaria iskuja, ja vasta sen jälkeen heidät 
on työnnettävä merelle. Aamulla on alkava kunniakas taistelu. 

Kauniisti kuvataan runon lopussa lukemattomien nuotiotulien 
välkettä. Mannisen suomennos tosin liiallisessa koristeellisuu- 
dessaan ei tarkoin vastaa alkuperäisten säkeiden yksinkertaista 
sanontaa; 

Niinkuin paistavan kuun kera syttyin taivahan tähdet 

kirkkaat kimmeltää, kun tuuleton 11ma on tuiki, 

kukkulat hohteess' ui sekä laaksot, rantojen törmät, 

taivaan korkeus seestehinen va1ll' äärjä aukee, 

kiiluvat tähdet kaikki, ja paimenen mielt ilo täyttää: 

niin monet kuohuvan Ksanthos-vuon valimaalla ja laivain 

Troiast' ulkona roihusivat tulet illolaisten. 


9. runo. 


LÄHETYSTÖ AKHILLEUKSEN LUONA. SOVINNON- 
PYYNNÖT. 


Sillä aikaa kun troialaiset pitävät hallussaan taistelukenttää, 
kreikkalaiset ovat leirissään hädän ahdistamina. Agamemnon 
kutsuu äänettömin viestein koolle päälliköt. Heidän kokoonnut- 
tuaan hän vuodattaa kyyneleitä, niinkuin tummavetinen lähde 
valaa vettään alas kallion jyrkänteeltä. Hän tekee nyt tosissaan 
saman ehdotuksen kuin toisessa runossa: Koska Zeus ei ole täyt- 
tänyt kreikkalaisille antamaansa lupausta, ei ole muuta keinoa 
kuin palata tyhjin toimin kotimaahan. Kaikki ovat ääneti. Vih- 
doin Diomedes, joka äskeisissä taisteluissa on osoittautunut 
kreikkalaisista urhoollisimmaksi, nousee puhumaan. Jyrkästi 
hän asettuu kotimatkaa vastustamaan. Hän muistuttaa ylipääl- 
likköä siitä, että tämä tarkastuskäynnillään syyttä oli soiman- 
nut häntä pelkuriksi. Nyt Agamemnon osoittaa itse, että jumalat 
antaessaan hänelle valtikan eivät ole suoneet hänelle miehuutta. 
Lähteköön Agamemnon vain! Muut jäävät paikoilleen, kunnes 
Troia on valloitettu. Läsnäolijat yhtyvät suosion ilmaisuin Dio- 
medeen mielipiteeseen. 

Tällöin puuttuu puheeseen Nestor. Hän huomauttaa, että Dio- 
medes on jättänyt mainitsematta pääasian, nim. Agamemnonin ja 
Akhilleuksen välisen riidan. Suoraan ei Nestorkaan siihen viittaa, 
vaan jättää siitä puhumisen myöhemmäksi. Einsin on käytävä ate- 
rialle, ja se on Agamemnonin tarjottava päälliköille. Sen aikana 
Nestor sitten esittääkin neuvonsa: On harkittava, kuinka Akhil- 
leus saadaan lepytetyksi. Agamemnon on heti valmis myöntä- 
mään, että hän oli mieletön suututtaessaan Akhilleuksen. Sovin- 
non aikaan saamiseksi hän on valmis maksamaan mitä runsaim- 
mat lunnaat sekä luovuttamaan takaisin Briseiksen. Niin ikään 
hän lupaa vannoa, ettei hän ole koskenut neitoon. Lisäksi hän 

heidän palattuaan kotimaahan on valmis ottamaan Akhilleuksen 
vävykseen ja antamaan hänelle häälahjaksi seitsemän kaupunkia. 
Agamemnon osoittautuu täten katumuksessaan erittäin ante- 
liaaksi. 

Viivyttelemättä lähetetäänkin Odysseus ja Aias Akhilleusta tai- 
vuttamaan. Heidän mukanaan määrätään lähtemään Akhilleuk- 
sen alapäällikkö ja isällinen ystävä Foiniks, joka ilmeisesti ei 
ole kuulunut lähetystöön kertomuksen alkuperäisessä muodossa. 
Sillä kuvattaessa lähetystön kulkua Akhilleuksen teltalle käyte- 
tään muotoja, jotka osoittavat, että tehtävän suorittajia on vain 
kaksi, Odysseus ja Aias. Kun lähetystö saapuu paikalle, johon 
Akhilleus miehineen on leiriytynyt, he tapaavat Akhilleuksen lau- 
lamassa sankarien urotöistä. Lauluaan hän säestää kielisoitti- 
mella, forminksilla, ja hänen läheisin ystävänsä Patroklos laulaa 
vuorotellen hänen kanssaan. Ystävällisesti Akhilleus ottaa vas- 
taan tulijat, saattaa heidät majaansa ja tarjoaa heille aterian, 
niinkuin tapa on. 

Sen päätyttyä Odysseus esittää asian, jonka vuoksi he ovat tul- 
leet. Hän tekee sen pitkähkössä, lähes sadan säkeen mittaisessa 
puheessa, joka on erittäin taitavasti laadittu. Hän viittaa ahdin- 
koon, johon kreikkalaiset ovat joutuneet. Tuho saattaa olla 
edessä, jollei Akhilleus tule avuksi. Hektor riehuu voimansa tun- 
nossa ja odottaa vain aamua antaakseen vihollisilleen lopullisen 
iskun. Niinpä on Akhilleuksen vyöttäydyttävä taisteluun. Pian 
se jo voi olla myöhäistä. Odysseus huomauttaa, että Peleushei- 
dän lähtiessään sotaretkelle kehoitti poikaansa Akhilleusta kart- 
tamaan riitaa ja hillitsemään kuohahtavaa mieltään. Agamem- 
non on nyt valmis hyvittämään sen, mitä hän on rikkonut. Aga- 
memnonin tarjoamat sovintolunnaat Odysseus luettelee aivan 
samoin sanoin, joita tämä vastikään käytti. Lopuksi Odysseus 
huomauttaa, että jos Agamemnon lahjoineen yhä on hänelle liiaksi 
vastenmielinen, hänen on muistettava muita kreikkalaisia ja 
omaa kunniaansa. Sillä nyt on hänellä tilaisuus päästä lähitais- 
teluun Hektorin kanssa, joka varhemmin on väistänyt häntä. 

Odysseuksen taivutuspuhe on pieni mestariteos loogillisessa joh- 
donmukaisuudessaan. Ajatukset liittyvät siinä kiinteästi toi- 
siinsa, ja tarkasti vältetään kaikkea, mikä voisi Akhilleusta lou- 
kata. Eilausuta ainoatakaan moitteen sanaa, vaan vedotaan voi- 
makkaasti Akhilleuksen kunniantuntoon. Mutta vihan vallassa 
olevaa sankaria tämä ei kykene vakuuttamaan. Hän vastaa 
saman mittaisella puheella, joka on yhtä kiihkeänä ailahteleva, 
kuin Odysseuksen esitys oli tyyni ja hillitty. Akhilleus sanoo, 
ettei Agamemnon eivätkä muutkaan kreikkalaiset saa hänen 
mieltään muuttumaan. Mitä-:hyötyä hänellä on ollut urhoollisuu- 
destaan? Pääosan saaliista on ottanut Agamemnon, muille on 
jäänyt vain muruja. Ja sekin vähä, minkä hän sai saaliinjaossa, 

otettiin häneltä pois. Agamemnon on petturi, mutta enää hän ei 
kykene Akhilleusta pettämään. Akhilleus uhkaa seuraavana 
aamuna työntää laivansa vesille ja lähteä kotiinsa Thessaliaan. 
Agamemnon saa hänen puolestaan joutua turmioon. Vaikka tämä 
tarjoaisi kymmenkertaisesti tai kaksikymmentäkertaisestikin 
sen, mitä hän nyt omistaa tahi vastedes itselleen hankkii, Akhil- 
leus ei sano muuttavansa mieltään, ennen kuin Agamemnon suo 
täyden hyvityksen loukkauksesta. Tällä hän ilmeisesti tarkoit- 
taa, että Agamemnonin on osoitettava perinjuurista nöyrtymistä 
eikä tarjottava pelkkiä lahjoja. Mutta tätä ajatusta hän eisen 
pitemmälle jatka. Sillä lopullisena päätöksenään hän ilmoittaa, 
ettei hän aio leppyä, vaan että hän aamulla lähtee kotimatkalle. 

Akhilleuksen leppymätön viha tekee läsnäolijat äänettömiksi. 
Vihdoin ryhtyy Foiniks puhumaan. Hän kertoo ensin oman elä- 
mänsä tarinan, miten hänen täytyi paeta isänsä luota ja miten hän 
Peleuksen luona sai kodin veroisen turvapaikan. Akhilleukseen 
hän on kiintynyt kuin omaan poikaansa. Hän kehoittaa tätä hil- 
litsemään suuttumuksensa ja kertoo esimerkkinä vihan turmiol- 
lisista seurauksista Meleagroksen tarinan. Akhilleuksen on otet- 
tava lahjat vastaan nyt, kun niitä tarjotaan. Muuten ne voivat 
jäädä häneltä saamatta, niinkuin Meleagroskin ne aikoinaan 
menetti, Mutta Akhilleus torjuu Foiniksin kehoitukset sanoen 
tämän asettuneen Agamemnonin puolelle häntä vastaan. Sellai- 
nen ei ole todellisen ystävän asenne, hän virkkoo. 

Aias huomaa enemmät suostuttelut turhiksi ja kehoittaa Odys- 
seusta lähtemään mukanaan pois. Akhilleukselle hän kuitenkin 
vielä huomauttaa, että veljen ja pojankin murhaajalta otetaan 
sovitussakko. Mutta Akhilleus ei suostu asettamaan vihaansa, 
joka on syttynyt yhden ainoan neidon vuoksi. Sellaisia Agamem- 
non nyt tarjoo hänelle seitsemän. Akhilleuksen pitäisi myös 
ottaa huomioon, että Odysseus ja hän, jotka ovat tulleet hänen 
luokseen, ovat hänen parhaat ystävänsä kaikista kreikkalaisista. 

Vastatessaan Aiaalle Akhilleus on jo tyynempi. Hän ilmaisee 
keskitetyssä muodossa sen, mikä on tehnyt hänen vihansa näin 
leppymättömäksi. Syy on siinä, että Agamemnon Kaikkien 
kreikkalaisten kuullen julkeasti kohteli häntä aivan kuin jota- 
kuta halpa-arvoista muukalaista. Sen vuoksi hän ei aio ottaa 
osaa taisteluun, ennen kuin Hektor on tullut hänen omien laivo- 
jensa ja majojensa luo surmaten kreikkalaisia ja sytyttäen laivat 
palamaan. Hän on jo unohtanut, että hän vastikään uhkasi 
aamulla lähteä kotimatkalle. 

Odysseus ja Aias poistuvat tämän jälkeen tiedoittaakseen Akhil- 
leuksen vastauksen muille pääilliköille, jotka sitä kiihkeästi 
odottavat. Lyhyesti Odysseus kertoo heille, mitä Akhilleus sanoi. 
Mutta kaikki loukkaukset, jotka sisältyivät Akhilleuksen vihan 
purkaukseen, hän jättää mainitsematta. Hiljaisuus vallitsee, kun 

saadaan tietää, että Akhilleus yhä on taipumaton ja että hän 
vieläpä uhkaa lähteä kotimatkalle. Yksin Diomedes, joka Akhil- 
leuksen poissa ollessa on osoittautunut kreikkalaisista urhoolli- 
simmaksi, rikkoo äänettömyyden. Hän toteaa, että tehtiin ereh- 
dys, kun ryhdyttiin rukoilemaan Akhilleusta. Tätä on vain ylly- 
tetty entistä suurempaan ylpeyteen. Lopuksi Aias kehoittaa pääl- 
liköitä lähtemään makuulle. Aamun koittaessa on vyöttäydyt- 
tävä taisteluun. Niinpä kreikkalaiset hajaantuvat majoihinsa 
nukkumaan. 


10. runo. 
DOLONIN SEIKKAILU. 


Kymmenes runo kertoo Diomedeen ja Odysseuksen yöllisestä 
partioretkestä, joka liittyy kokonaiskuvaukseen verraten irralli- 
sena. Liitoskohdat ovatkin tässä runossa tavallista selvemmin 
havaittavina. 

Muiden nukkuessa Agamemnonia vaivaavat huolekkaat ajatuk- 
set. Hän ei saa unta, ja niinpä hän päättää nousta vuoteeltaan 
lähteäkseen vanhan Nestorin luo neuvottelemaan keinoista, joilla 
kreikkalaisia uhkaava vaara voitaisiin torjua. Menelaoskaan ei 
voi maata rauhassa, vaan lähtee herättämään veljeään Agamem- 
nonia, jonka hän tapaa paraikaa pukeutumassa sota-asuun. Aga- 
memnon pyytää Menelaosta käymään kutsumassa Idomeneuksen 
ja Aiaan. Itse hän sanoo noutavansa Nestorin ja lähtevänsä tämän 
kanssa vartiomiesten luo. Hauskasti kuvataan, kuinka Nestor 
nukkuu majansa edessä ja kuinka hän kuullessaan askelten lähes- 
tyvän tiedustelee, kuka siellä liikkuu: 


Kenp' olet, yön pimeässä jok’ yksin ympäri kierrät 
leiriä, laivojakin, kun nukkuu ihmiset kaikki? 
Ystävän luo yritätkö sa vai haet muulias ehkä? 
Virka jo, ääneti noin älä luokseni käy! Mitä mielit? 


Agamemnon sanoo nimensä ja ilmoittaa tulonsa syyn. Hän 
puhuu kuitenkin ainoastaan vartioiden tarkastamisesta eikä mai- 
nitse neuvottelusta mitään. Syvä huolestuminen ilmenee hänen 
sanoistaan. Nestor on toivorikkaampi huomauttaessaan, että tus- 
kinpa sentään kaikki Hektorin aikeet toteutuvat. Mielellään hän 
sanoo lähtevänsä Agamemnonin keralla. Mutta eräitä toisiakin 
päälliköitä olisi saatava mukaan. Menelaos olisi omiaan kutsu- 
maan heitä. Mutta moittivassa äänilajissa Nestor toteaa, että 
tämä kai nukkuu kaikessa rauhassa. Agamemnon puolustaa vel- 
jeään. Tämä on kyllä joskus hiukan epäröivä, mutta syy on siinä, 
että hän odottaa aloitetta Agamemnonilta. Nyt Menelaos on kui- 

tenkin ollut jalkeilla jo ennen heitä ja on paraikaa noutamassa 
päälliköitä, joita Nestor kaipaa. 

Pukeuduttuaan varustuksiinsa Nestor lahtee Asamemnonin mu- 
kana liikkeelle. Ensiksi he herättävät huudolla Odysseuksen 
ja saapuvat sitten yhdessä tämän kanssa Diomedeen luo. Tämä 
nukkuu majansa ulkopuolella sikeässä unessa. Nestor herättää 
hänet koskettamalla häntä jalallaan. Diomedes on hiukan närkäs- 
tynyt siitä, eitä hänet näin herätetään kesken unta, ja ihmettelee 
sitten, eikö ole nuorempia, jotka voisivat kierrellä kutsumassa 
väkeä koolle. Tähän Nestor vastaa, että sellaisia kyllä olisi, 
mutta että nyt on poikkeustilanne ja sen vuoksi kiire. Sitten hän 
lähettää Diomedeen noutamaan neuvotteluun vielä kaksi pääl- 
likköä. 

Pian ovat koolle kutsutut päälliköt kaikki saapuneet vartio- 
miesten luo. Odottaisi, että alkaisi tärkeä neuvottelu, jossa 
kaikilta puolin pohdittaisiin tarkoituksenmukaisimpia toimia. 
Mutta sellaista ei tapahdu, vaan sitten kun päälliköt ovat astu- 
neet kaivannon toiselle puolelle ja istuutuneet sellaiselle paikalle, 

ossa ei ole edellisen päivän taistelussa kaatuneiden ruumiita, Nes- 
tor tekee ainoastaan tiedusteluretkeä tarkoittavan ehdotuksen. 
On helppo nähdä, että päälliköiden koolle kutsuminen on ilman 
pätevää perustelua liitetty johdannoksi sotatoimien kannalta ver- 
raten merkityksettömän partioretken kuvaukseen. Kaksi aihetta 
on täten jotenkin höllästi yhdistetty toisiinsa. 

Kun Nestor sanoo toivovansa, että joku kreikkalaisista lähtisi 
vakoilemaan troialaisten aikeita luvaten lähtijälle palkinnoksi 
jokaiselta päälliköltä emälampaan, ilmoittautuu Diomedes heti 
halukkaaksi yritykseen. Mutta hän haluaa mukaansa toverin. 
Useimmat läsnäolijoista ovat valmiit seuraamaan Diomedesta, ja 
tämä valitsee tarjokkaista Odysseuksen. Heidän on kiirehdit- 
tävä, sillä vain kolmannes yöstä on enää jäljellä. Niinpä he lai- 
nattuaan läsnäolijoilta tarvitsemiaan varuskappaleita rientävät 
tehtävää suorittamaan. Athene suosii heidän retkeään ja lähet- 
tää haikaran lentämään heidän oikealla puolellaan. Kuullessaan 
sen äänen he käsittävät enteen hyväksi ja rukoilevat jumalatta- 
relta apua, jonka tämä heille suokin. 

Myöskään Hektor ei anna miestensä nukkua, vaan kutsuu yö- 
sydännä koolle troialaisten päälliköt. Hänkin tahtoo lähettää 
vakoilijan kreikkalaisten leiriin ottamaan selkoa, vieläkö vartiot 
liikkuvat laivojen luona vai onko kreikkalaisilla mielessä pako. 
Eräs troialaisista, Dolon nimeltään, on valmis lähtemään, jos Hek- 
tor valallisesti lupaa hänelle Akhilleuksen hevoset ja vaunut. 
Hektor vannoo pyydetyn valan, ja Dolon suoriutuu matkaan. Ken- 
tällä hän tulee Odysseusta ja Diomedesta vastaan, mutta ei huo- 
maa näitä. Sitä vastoin Odysseus huomaa hänet ja ehäottaa tove- 
rilleen, että heantavat troialaisen kulkea ohitseen jonkin matkaa 

hyökätäkseen sitten hänen kimppuunsa. Niin häneltä estyy pako 
omiensa luokse. Dolon joutuukin täten Diomedeen ja Odysseuk- 
sen käsiin. Peloissaan hän ilmaisee troialaisten joukkojen asema- 
paikat ja kertoo, että vasta saapuneet traakialaiset apujoukot, 
joita Rhesos johtaa, ovat erillään uloimpana kentällä. Saatuaan 
Dolonilta urkituksi kaikki hänen tietonsa kreikkalaiset kumppa- 
nukset surmaavat vankinsa. He riisuvat hänen varustuksensa ja 
ripustavat ne tamariskipensaaseen ottaakseen ne siitä paluumat- 
kalla ja viedäkseen ne leiriin uhriksi Athenelle. 

Sitten he suuntaavat kulkunsa traakialaisten leiriin. Nämä 
nukkuvat uupuneina luottaen siihen, ettei mikään vaara heitä 
uhkaa. Niinkuin jalopeura, joka tapaa lauman ilman kaitsijaa, 
ryntää surmaamaan lampaat ja vuohet, niin käy Diomedes nukku- 
vien traakialaisten kimppuun surmaten heitä yhteen menoon 
kolmetoista, viimeisenä Rhesoksen itsensä. Sillä aikaa Odysseus 
päästää irti kytkimistä Rhesoksen parihevoset. Nopeasti kumpi- 
kin hyppää hevosensa selkään ja karauttaa takaisin kohti leiriä. 
Vasta heidän poistuttuaan muut traakialaiset heräävät, mutta 
voivat vain todeta hirveän tuhotyön tapahtuneen. 

Kun Diomedes ja Odysseus palaavat kaivannon luo, jossa kreikka- 
laiset päälliköt heitä odottavat, herättävät traakialaiset juoksi- 
jat suurta ihastusta. Nestor ei sano koskaan nähneensä niin kau- 
niita hevosia. Mutta retken varsinainen tehtävä, troialaisten 
aikeiden tiedustelu, näyttää kokonaan unohdetun. Kukaan ei 
kysy, mitä tiedustelijat olivat saaneet selville. Niinpä kuvauksen 
tarkoitus ei olekaan ollut muu kuin kertoa rohkeasta ja menes- 
tyksellisestä yöllisestä partioretkestä. 


11. runo. 
AGAMEMNONIN UROTYÖT. 


Yhdennestätoista runosta alkaa jakso, joka lopulta johtaa sii- 
hen, että Akhilleuksen on pakko palata taisteluun. Ensin tosin 
kreikkalaisilla on suurta menestystä. Aamuruskon kajastaessa 
Zeus lähettää leiriin Eriksen nostattamaan kreikkalaisissa tais- 
telumieltä ja rohkeutta. Kohta on sota heistä mieluisampi kuin 
kotimatka, runoilija toteaa hiukan yllättävästi, sillä kotimat- 
kasta ei enää pitkään aikaan ole ollut puhetta. Agamemnon 
pukeutuu haarniskaan, joka on koristettu taiteellisin lasituksin. 
Hänen kilpensäkin on asesepäntyön mestarituote. Sitten hän 
rientää kaivannon luo järjestämään joukkoja. Sotavaunut jäte- 
tään ohjaajineen kaivannon taakse, kun taas jalkaväki asettuu 
kentälle kaivannon eteen. Kauempana kentällä järjestyvät troia- 

lalaiset, ja heidän joukossaan loistaa Hektor vaskivarustuksissaan 
kuin Zeuksen salama. . 

Jalkaisin rientävät kreikkalaiset sankarit vihollista kohti, ja 
sotavaunut seuraavat heidän jäljessään. Niinkuin niittäjat käy- 
vät vainiomaalla vastakkain ja elo kaatuu taajana maahan. niin 
ryntäävät troialaiset ja kreikkalaiset toisiaan vastaan. Niin 
kauan kuin aamua kestää, on taistelu tasaväkinen. Mutta kun 
saapuu se hetki, jona puunkaataja uupuneena valmistautuu naut- 
timaan aamiaistaan — jos tahdomme olla tarkkoja, sanomme kel- 
lon olevan yhdeksän vaiheilla —, saavat kreikkalaiset murretuiksi 
troialaisten rivit. Agamemnon karkaa ensimmäisenä troialaisten 
keskelle ja kaataa saman tien kuusi vihollista. Kuvausta elävöi- 
tetään mainitsemalla, että kaksi näistä on Agamemnonille ennes- 
tään tuttuja, koska he olivat olleet kreikkalaisten vankeina, 
mutta päässeet kotiinsa, sitten kun heistä oli maksettu lunnaat. 
Kaksi niistä, jotka Agamemnon surmaa, taas on veljestä. jotka 
pyytävät armoa ja sanovat isänsä Antimakhoksen antavan heistä 
runsaat lunnaat. Mutta isän nimen mainitseminen koituu heille 
vielä varmemmin turmioksi, sillä Agamemnon muistaa, että Anti- 
makhos juuri oli Odysseuksen ja Menelaoksen käydessä lähetys- 
tönä Troiassa kehoittanut troialaisia surmaamaan Menelaoksen. 
Säälittä Agamemnon siis surmaa veljekset. Ja väsymättä hän yhä 
jatkaa troialaisten takaa-ajoa ja surmaamista: 


Kuin tuli turmiokas menoss' on läpi sankean metsän, 
liekkejä vyöryttää joka suuntaan tuulien pyörteet, 
sortaa juuriltaan tiheikköä valkean valta: 

noinpa nyt kaatoi myös Agamemnon, Atreun poika, 
Troian kansaa karkkoavaa, välimaillapa taiston 
tyhjiä vaunuja vei rämisyttäin valjakot vauhkot 
kaivaten ohjaajaa uromielt' — urot maassa jo uinui, 
raatelulintujen riemuna, ei polo-puolisojensa. 


Hektorkaan ei kykene torjumaan Agamemnonin hyökkäystä 
eikä hän sitä yritäkään. Kauhuissaan pakenevat kaikki troialai- 
set, ja Agamemnon saa heidät tungetuiksi lähelle Troian porttia. 
Niinkuin jalopeura iskee pakenevaan Karjaan, niin Agamemnon 
aina surmaa viimeisen peräytyvistä troialaisista. Tällöin Zeus 
lähettää Iriksen viemään Hektorille sanan, että niin kauan kuin 
Agamemnonin ryntäys jatkuu, Hektorin on vältettävä taistelua 
ja ainoastaan kehoitettava muita torjumaan hyökkäystä. Mutta 
heti kun hän huomaa Agamemnonin haavoittuneen, hänen on 
riennettävä eturintamaan, sillä silloin hän on saava Zeukselta 
voiman surmata kreikkalaisia, kunnes hän pääsee laivojen luo ja 
aurinko laskee. 

Sanomasta rohkaistuneena Hektor palauttaa joukkoihinsa tais- 
teluhengen. Urhoollisimmat troialaiset rohkenevat taas käydä 

ahdistamaan itse Agamemnonia. Antenorin poika Ifidamas iskee 
Agamemmnonia keihäällään, mutta menestyksettä, ja saa surmansa 
Agamemnonin miekasta. Toinen Antenorin pojista, Koon, tahtoo 
kostaa veljensä kuoleman ja lävistää keihäällä Agamemnonin 
käsivarren. Tämä ei kuitenkaan lakkaa taistelemasta, vaan sur- 
maa Koonin ja ryntää päin troialaisten rivistöjä, vaikka hänen 
saamastaan haavasta vuotaakin lämmin veri. Mutta pian yltyy 
käsivarressa polttava tuska, ja Agamemnonin on pakko nousta 
vaunuihin poistuakseen leiriin. 

Nyt on Hektorin aika toimia. Hän syöksyy kamppailuun kuin 
vihuri, joka panee liikkeeseen tummansinisen meren. Tuota pikaa 
hän on surmannut yhdeksän kreikkalaista. Hädissään Odysseus 
huutaa rinnalleen Diomedesta, ja yhdessä he sitkeästi puolustau- 
tuvat hyökkääviä troialaisia vastaan, surmaten näistä muutamia. 
Taistelu muuttuu jälleen tasaväkiseksi. Äkkiä Odysseus ja Dio- 
medes näkevät Hektorin ryntäävän heitä kohti. He hätkähtävät, 
mutta Diomedes tarttuu keihääseensä ja tähtää sillä Hektoria 
päähän. Keihäs osuu Hektorin kypärään, ja sen isku on niin voi- 
makas, että hän vaipuu polvilleen. Hänen on toistaiseksi poistut- 
tava taistelusta, 

Paris, joka jälleen esiintyy taitavana jousen käyttäjänä, ampuu 
Diomedesta juuri kun tämä on riisumassa kaatamansa vihollisen 
varustusta. Nuoli osuu Diomedeen jalkaterään nauliten sen maa- 
han. Odysseus vetää nuolen irti, mutta haava tuottaa niin anka- 
ran tuskan, että Diomedeenkin on palattava leiriin. Toverinsa 
lähdettyä Odysseus jää yksin. Ketään muuta kreikkalaista pääl- 
likköä ei ole lähellä. Kuitenkin hän pysyy hammasta purren pai- 
koillaan karkottaen mielestään peräytymisajatuksen. Troialai- 
set karkaavat hänen kimppuunsa, mutta rohkeasti hän surmaa 
hyökkääjät toisen toisensa jälkeen. Lopulta eräs troialainen saa 
keihäänsä osumaan hänen sivuunsa, josta se repii irti lihaa kylki- 
luita myöten. Odysseus saa vielä surmatuksi haavoittajan, mutta 
kiskaistuaan pois keihään hän tuntee siinä määrin heikenty- 
neensä, että hänen täytyy täyttä kurkkua huutaa tovereita 
avuksi. Menelaos, joka kuulee huudon, lähtee yhdessä Aiaan 
kanssa häntä auttamaan. He tapaavat Odysseuksen troialaisten 
saartamana, mutta yhä jakelemassa päälle tunkijoille iskuja. Aias 
hajoittaa troialaiset, ja Menelaos saattaa Odysseuksen vaunuihin, 
jotka vievät haavoittuneen sankarin leiriin. Mutta niinkuin tul- 
viva tunturivirta raivaa tieltään kaikki esteet, niin Aias ajaa 
takaa troialaisia iskien maahan hevoset ja miehet. 

Hektor esiintyy jälleen taistelukentällä, mutta tällä kertaa toi- 
sella suunnalla, missä kreikkalaisista Idomeneus ja Nestor tais- 
televat. Siellä on myös Paris, joka nuolella ampuu Makhaonia, 
kreikkalaisten etevintä lääkäriä, oikeaan olkapäähän. Nestor 
lähtee vaunuineen viemään tätä pois kentältä. Hektor taas kään- 

tyy sille sivustalle, jolla Aias riehuu saattaen troialaisia sekasor- 
toon. Aiasta vastaan Hektor ei kuitenkaan antaudu taisteluun. 
Mutta Aias joutuu siitä huolimatta äkkiä pelon valtaan ja alkaa 
peräytyä. Kuitenkin hän askel askelelta väistyessään torjuu koko 
ajan troialaisten hyökkäystä ja estäa näitä pääsemästä lähelle 
laivoja. Eurypylos huomaa Aiaan olevan ahdingossa ja rientää 
häntä tukemaan, mutta saa reiteensä Pariksen ampuman nuolen. 
Toiset kreikkalaiset kiirehtivät suojaamaan Aiasta. 

Runon loppuosa vie lukijan kreikkalaisten leiriin. Kun Nestor 
tuo vaunuissaan Makhaonin pois taistelusta, huomaa tämän 
Akhilleus, joka maalle vedetyn laivansa peräkannelta tarkastelee 
taistelun kulkua. Hän kehoittaa tällöin ystäväänsä Patroklosta 
menemään Nestorin telttaan, jotta hän saisi tietää, kuka haavoit- 
tunut on. Samassa yhteydessä hän lausuu sanat, jotka ovat täy- 
sin soveltumattomat Iliaassa kuvattuun tapahtumien kulkuun: 


Nyt pian lie halu polvia mun halaella akhaijein 
kerjäten auttamahan; hätä näät ylen hirveä heill on. 


Nämä sanat ovat ilmeisessä ristiriidassa Akhilleuksen aikaisem- 
man asenteen kanssa. Sillä häntähän on jo pyydetty leppymään, 
vieläpä on luvattu runsas hyvitys, mutta hän on ilmoittanut, 
etteivät pyynnöt voi häntä taivuttaa. Tällä kohdalla sanat ovat 
ymmärrettävissä vain sellaisen runotoisinnon osana, joka ei ole 
ottanut huomioon yhdeksännessä laulussa kuvattua sovinnon tar- 
jousta. Havaitsemme siis tässä kouriintuntuvan todistuksen siitä, 
että Iliasta luotaessa on käytetty vanhempia runoja. 

Akhilleuksen mielenkiinto taistelua kohtaan on odottamaton 
eikä sitä ole psykologisesti perusteltu. Vielä vähemmän saattaa 
ymmärtää, minkä vuoksi hän välttämättä haluaa tietää, kenet 
Nestor toi vaunuissaan takaisin leiriin. Palattuaan Patroklos ei 
myöskään enää kajoa koko asiaan. Akhilleuksen Patroklokselle 
antama tehtävä täten vain valmistaa Patrokloksen osanottoa 
taisteluun ja hänelle siitä aiheutuvaa kohtaloa. Runossa sano- 
taankin (säe 605): »tuop' oli alkuna turman». 

Nestor on sillä välin saattanut haavoittuneen Makhaonin 
majaansa. Siellä he paraikaa nauttivat vahvistavaa juomaa, kun 
Patroklos saapuu. Nestor pyytää häntä istuutumaan, mutta Pat- 
roklos kieltäytyy, koska hänellä on kiire viemään Akhilleukselle 
tämän haluamaa tietoa. Tästä huolimatta hän jää kuuntelemaan 
Nestorin pitkää tarinaa siitä, kuinka tämä nuorena saavutti mai- 
netta taistelussa epeijejä vastaan. Kertomuksensa esitettyään 
vanhus muistuttaa mieleen, että Patrokloksen isä lähettäessään 
poikansa sotaretkelle kehoitti tätä neuvoin ohjaamaan Akhil- 
leusta. Niinpä Patrokloksen nyt pitäisi koettaa taivuttaa ystä- 
vänsä noudattamaan järjen vaatimusta. Mutta jollei Akhilleus 

ole taivutettavissa muuttamaan mieltään, olisi hänet ainakin saa- 
tava myöntymään siihen, että Patrokios lähtee joukkoineen tais- 
teluun. Hän voisi vaikka lainata Akhilleuksen varustuksen siten 
herättääkseen troialaisissa kammoa. 

Tällä ehdotuksellaan Nestor sytyttää taistelunhalun Patrok- 
loksen mieleen. Innoissaan tämä rientää Akhilleuksen majalle, 
mutta tiellä hän kohtaa haavoittuneen Eurypyloksen, joka ontuen 
on matkalla laivansa luo. Eurypylos pyytää Patroklosta autta- 
maan häntä haavan hoitamisessa. Patroklos ei voi kieltäytyä, 
vaan saattaa hänet hänen majaansa ja jää hoivaamaan haavoit- 
tunutta. 


12. runo. 
TAISTELU LEIRIN MUURISTA. 


Sillä aikaa raivoaa leirin edessä kiivas taistelu. Kaivanto ja 
muuri torneineen eivät kohta enää kykene pysäyttämään troia- 
laisten etenemistä. Kivet lentävät jo tornien hirsiin. Niinkuin 
metsäkarju tai jalopeura hurjana syöksyy miesparvea päin, niin 
käy Hektor kohti taajaan sulloutuneita kreikkalaisia yllyttäen 
miehiään ryntäämään yli kaivannon. Sotavaunuilla ei kaivantoa 
voida ylittää. Sen vuoksi Troian urhot hyppäävät vaunuistaan 
maahan. Siinä ovat urhoollisimmat troialaisista ja heidän liitto- 
laisistaan: Hektor, Pulydamas, Paris, Helenos, Aineias, Sarpedon 
ja Glaukos. Rynnistys suuntautuu muurin porttia vastaan. Mutta 
siinä on kreikkalaisilla kaksi vankkaa vartiomiestä, jotka seiso- 
vat voimaansa luottaen, 


niinkuin taivaslatvaiset, lujat vuorien tammet 
seisovat kaikin säin, sadetulvia, tuulia kestäin, 
juurin mahtavin maan kamarass', ikivankkumatonna. 


Nämä uskaltautuvat taistelemaan portin eteenkin. Kumeasti 
kajahtavat vaskiset kypärät ja kuperat kilvet, kun singotut kiven 
järkäleet osuvat niihin. Mutta vartiomiehet eivät väisty, vaikka 
heitä onkin vain kaksi. Muurilta käsin muut kreikkalaiset tuke- 
vat heidän kamppailuaan. Silloin näkyy ilmassa kotka, joka 
pudottaa kynsistään elävän käärmeen keskelle troialaisia. Puly- 
damas selittää Hektorille tämän merkitsevän, ettei troialaisten 
tule pyrkiä taistelemaan laivojen luo. Mutta miehuullisin sanoin 
Hektor torjuu Pulydamaan neuvon: 


Lintuja liltäväsiipiä vain sinä vaatisit meidät 
seuraamaan, mut en piittaa niist’, en huoli ma lainkaan, 
koita ja päivää päin käden oikean puolle jos menkööt 

tai vasemmallekin vaipukohot yön himmeän aiäriin. 
Tahtoa ylhän Zeun toki seuratkaamme me ennen, 
hänp' ikivaltias on näet ilunisien, jumalainkin. 
Yks ylin ennusmerkki on: puoltaa syntymamaata. 
Miksikä pelkaisit sinä taistoa, tappoa suotta? 

Sillä jos kaatuisimmekin luo nyt akhaijien laivain 
kaikki me muut, ei tarvis sun toki peljätä surmaa; 
cip' ole rinnassas sull' uskallust', urovoimaa. 
Mutta jos kamppailusta sa luovut tai kenen toisen 
taivutat taukoamaan puheluillasi taistelemasta. 
niin tätä peistani saat tuta kohta ja kenkesi heität. 


Hektorin hahmo saa täten lukijalta lisää myötätuntoa. Roh- 
keasti hän johtaa troialaiset murtamaan muuria. Mutta muurilla 
kreikkalaiset puolustautuvat suojaten itseään häränvuotaisin kil- 
vin. Siellä Aias kulkee edestakaisin rohkaisten miehiään. Kivet 
sinkoilevat taajana ryöppynä puolelta ja toiselta. Troian lykia- 
laisten apujoukkojen päällikkö Sarpedon käy ensimmäisenä ryn- 
täämään muurille. Hän kutsuu mukaan maanmiehensä Glaukok- 
sen. Sattuvasti hän ilmaisee ajatukset, jotka ohjaavat sotilaan 
toimintaa taistelussa: 


Ystävä armas, oisipa vain, tämän ottelon surmat 
karttaen, tarjona meill' elo kuolematon, ikinuori, 
enp' eturintaan taistelemaan minä lähtisi itse, 

en kera kannustais sua kamppailuun urokuuluun; 
vaan lukemattomat surmathan yhä ympäri vaanii, 
joit' ei väistyä voi, ei välttää ihminen kenkään; 
kilpaan siis, mekö vai vihamies nyt kunnian korjaa! 


Nähdessään Lykian urhojen käyvän rynnistykseen muurin puo- 
lustajat hätääntyvät. Mutta kohta on Aias paikalla Teuk- 
ros seuralaisenaan. Teukros haavoittaa Glaukosta käsivarteen, 
ja tämän on pakko vetäytyä takaisin. Sarpedon ei kuitenkaan 
siitä säiky, vaan repii voimakkaalla otteella irti muurin rintasuo- 
jan. Aukon kautta on nyt tie muurille avoinna, Samassa hetkessä 
Teukros ampuu häntä jousellaan, mutta nuoli osuu kilven kan- 
nikehihnaan eikä haavoita Sarpedonia. Aias karkaa nyt häntä 
kohti, iskee keihäänsä hänen kilpeensä ja saa siten hänet hiukan 
perääntymään. Taistelu jatkuu raivokkaana, eivätkä lykialaiset 
pääse nousemaan muurille. Zeus varaa tämän kunnian Hektorille. 
Tämä kiipeää ensimmäisenä muurille ja toiset troialaiset seuraa- 
vat hänen jäljessään. Sitten hän nostaa maasta suunnattoman 
kiven järkäleen ja heittää sen keskelle porttia. Portin palkit mur- 
tuvat, ja Hektor syöksyy silmät liekehtien sen läpi. Troialaiset 
ryntäävät häntä seuraten avoimesta portista leirialueelle. Toiset 
kiipeävät yli muurin. Kreikkalaiset pakenevat laivoja kohti. 

13. Tuno. 
TAISTELU LAIVOJEN ÄÄRESSÄ, 


Troialaisten menestys on ollut Zeuksen säätämä. Mutta kun 
ylijumala työnsä tehtyään kääntää silmänsä toisaalle, uskal- 
taa hänen veljensä, meren jumala Poseidon, joka säälien näkee 
kreikkalaisten ahdingon, salaa käydä auttamaan näitä. Täten 
alkaa kuvauksessa jakso, jossa Poseidon esiintyy taisteluonnen 
kääntäjänä kreikkalaisten hyväksi. Vaikuttavasti kuvataan, 
kuinka hän Samothraken huipulta laskeutuu asuntoonsa ja sieltä 
ajaa valjakollaan meren poikki lähelle Troian rantaa. Kalkhaan 
hahmossa hän sitten rohkaisee kumpaakin Aiasta päättävästi 
asettumaan ryntääviä troialaisia vastaan. Koskettaen molempia 
hän valaa heidän jäseniinsä virkeyttä ja voimaa. Aiaat tuntevat 
jumalan läsnäolon ja riemuiten he käyvät otteluun. Poseidon 
innostaa sen jälkeen muitakin kreikkalaisia. Hän muistuttaa 
mieliin, että troialaiset ennen olivat arkoja kuin kauriit. Se,että 
nämä nyt uskaltautuvat hyökkäämään laivoille asti, on Agamem- 
nonin syytä. Mutta siitä huolimatta ei kreikkalaisten sovi lakata 
taistelemasta. Kunnian käskyä on noudatettava. 

Kreikkalaiset järjestyvätkin kummankin Aiaan johtamina 
tehokkaaseen vastarintaan. He muodostavat elävän suojamuurin 
laivojen eteen. Kilvet liittyvät limitysten toisiinsa, kun mies sei- 
soo toisensa vieressä. Troialaiset syöksyvät päin, ja etumaisena 
ryntää Hektor kuin kallionlohkare, joka tulvan irroittamana vyö- 
ryy alas vuorelta kaataen mennessään puut. Mutta hyökkäys 
pysähtyy kreikkalaisten keihäsriviin. Troialaisten joukosta yrit- 
tää Deifobos käydä kreikkalaisten kimppuun, mutta Meriones 
heittää keihään hänen kilpeensä ja hänen on pakko peräytyä. 
Meriones lähtee majaansa noutamaan uutta keihästä. 

Taistelu pääsee nyt toden teolla vauhtiin. Kreikkalaisista 
ensimmäisenä Teukros surmaa vihollisen, troialaisen Imbrioksen. 
Hektor vuorostaan kaataa kreikkalaisen Antimakhoksen, joka 
polveutuu Poseidonista. Suuttuneena tästä Aias, Oileuksen poika, 
iskee surmatun Imbrioksen pään irti ruumiista ja heittää sen Hek- 
torin jalkoihin. Täilainen ruumiin häpäisy on Homeroksen 
runoissa harvinaista. 

Poseidonkin vihastuu jälkeläisensä kaatumisesta ja tulee taas 
leiriin kannustaakseen kreikkalaisia taisteluun. Muuttautuneena. 
erään kreikkalaisen hahmoon hän tapaa Idomeneuksen, joka juuri 
on saattanut haavoittunutta ystäväänsä turvaan. Idomeneus saa 
jumalalta rohkaisevan sanan, ja sen jälkeen Poseidon rientää 
tukemaan taistelevia kreikkalaisia. Palatessaan taisteluun Ido- 
meneus kohtaa maanmiehensä Merioneen, joka on menossa nou- 
tamaan itselleen toista keihästä. Heidän välillään syntyy keskus- 

telu, jossa kumpikin kehuu omaa ja toisensa urhoollisuutta. 
Lopuksi Idomeneus keskeyttää ajatusten vaihdon huomautta- 
malla, ettei heidän ole syytä laverrella lapsien tavoin, vaan että 
heidän on riennettävä kamppailuun. Yhdessä he palaavatkin tais- 
telun melskeeseen. He eivät asetu rintaman keskustaan, koska 
Aiaat ja Teukros ovat siinä kreikkalaisten turvana, vaan menevät 
vasemmalle sivustalle, missä ei ole samanveroisia päälliköitä. 
Nähdessään heidän tulevan troialaiset käyvät sitä kiivaammin 
hyökkäämään: 

Niinkuin lennättää rajupuuskia raikuvat tuulet, 

konsa on paahtava päivä ja tiet pöly paksuna peittää; 

puuskat puskevat päin, isot myllertäin polypilvet: 

noinpa nyt yhteen syöksyi nuo, iso heill' oli into 

iskeä toinen toist’ asevaskin taistelokenttään. 

Peist' oli sankeanaan salamoivaa tappava taisto, 

suurt', ihonraatelevaa, kohotettua; huikeni silmät 

vaskien kirkkauteen, jota päilyi päät kypäreineen, 

myös sovat äsken kiillotetut sekä välkkyvät kilvet 

urhojen ryntääväin. Ois ollut rohkea mies, ken 

katsonut taistoa tuot' iloll' ois, ihan säikkymätönnä. 


Taistelussa on vastakkain Zeuksen ja Poseidonin tahto, huo- 
mauttaa runoilija. Zeus tahtoo troialaisten toistaiseksi voitta- 
van, jotta Akhilleus saisi hyvityksen, niinkuin ylijumala on The- 
tikselle luvannut. Poseidon taas auttaa kreikkalaisia salavihkaa 
tullen silloin tällöin paikalle ihmisen hahmossa. Julkisesti hän 
ei vielä rohkene uhmata Zeuksen kieltoa. 

Vaikka Idomeneus onkin jo ikämies ja hänen hiuksensa ovat har- 
maantuneet, hän käy rohkeasti troialaisten kimppuun ja surmaa 
Othryoneuksen, joka on kosinut Priamoksen tytärtä Kassandraa 
tarjoutuen karkottamaan kreikkalaiset pois Troian luota. Saa- 
tuaan iskunsa osumaan Idomeneus tarttuu kaatuneen jalkaan 
vetääkseen ruumiin kreikkalaisten puolelle ja lausuu samalla pil- 
katen, että Othryoneuksella nyt on tilaisuus tehdä samanlainen 
tarjous kreikkalaisille. Kenties hän voisi saada morsiamekseen 
Agamemnonin tyttären lupaamalla valloittaa Troian! Asios, joka 
ainoana trojialaisena on ohjannut valjakkonsa leirialueelle, hyp- 
pää vaunuistaan estääkseen kreikkalaisia saamasta kaatuneen 
ruumista. Mutta hänkin saa ajomiehineen surmansa. Nyt karkaa 
troialainen Deifobos Idomeneuksen kimppuun sinkauttaen kei- 
häänsä tätä kohti. Mutta keihäs ei osu tarkoitettuun maaliin, 
vaan erääseen toiseen kreikkalaiseen, joka kaatuu maahan. Dei- 
fobos huutaa iloissaan, ettei Asioksen kuolema jäänyt kostamatta. 
Idomeneus jatkaa kuitenkin kamppailua herpaantumattomin voi- 
min. Hän surmaa troialaisen Ankhiseen vävyn Alkathooksen: 

Mutta nyt valtaan Idomeneun tämän saatti Poseidon 
silmät huikaisten, jalot herpaisten jäsenotkin: 
tainnut taapäin juosta hän ei, ei väistyä syrjään, 
vaan kuin patsas tai puu taivaslatva hän seisoi 

siin' ihan paikoillaan; hänt' Idomeneus heti iski 
rintaan pcitsellään, luja pirstoutui sopavaski, 
suojannut joka hänt' oli ennen surmia vastaan, 

vaan nyt ruskuen soi, terä tuima kun murteli tiensä. 
Kaatui mes rytinällä; ja törröttäin sydämessä 

istui peitsi, ja varren pään sydän sykkivä vielä 

sai värinään, vaan sen pian herposi ankara vauhti. 


Tehtyään tämän urotyön Idomeneus kysyy ilkkuen Deifobok- 
selta, eikö kolme kaadettua troialaista vastanne yhtä surmansa 
saanutta kreikkalaista. Samalla hän kutsuu Deifobosta kans- 
sansa kamppailuun. Mutta tämä pitää viisaampana peräytyä 
taemmas ja kohtaa Ankhiseen pojan Aineiaan, joka ei ota osaa 
taisteluun muka siitä syystä, että hän kantaa kaunaa Priamok- 
selle, joka ei anna hänelle riittävästi arvoa. Saatuaan kuulla lan- 
konsa Alkathooksen kohtalosta Aineias kuitenkin syöksyy kamp- 
pailuun ja ryntää Idomeneusta kohti. Tämä hätkähtää nähdessään 
yhden troialaisten urhooilisimmista sankareista olevan hyökkää- 
mässä häntä vastaan ja huutaa tovereita avuksi. Aineiastakin 
seuraa hänen kutsuminaan joukko troialaisia päälliköitä. Idome- 
neus surmaa vielä yhden troialaisen, mutta sitten hänen on pakko 
hiljalleen väistyä taaksepäin. Deifobos viskaa hänen peräänsä 
keihään, joka osuu kreikkalaiseen Askalafokseen, sodan jumalan 
Areen poikaan. Mutta hänen yrittäessään riistää kaatuneelta 
varustuksen hän saa Merioneelta keihään iskun käsivarteensa. 
Haavoittuneena Deifoboksen on pakko poistua taistelusta. 

Muut jatkavat kamppailua, ja melske on suunnaton. Aineias ja 
Helenos kaatavat kumpikin yhden kreikkalaisen, Nestorin poika 
Antilokhos ja Meriones taas kumpikin yhden troialaisen. Sen jäl- 
keen tulee kreikkalaisista etualalle Menelaos. Hän haavoittaa 
Helenosta käteen ja surmaa troialaisen Peisandroksen. Sen teh- 
tyään hän purkaa troialaisia kohtaan tuntemansa katkeruuden 
seuraaviin sanoihin: 


Tottapa näin eroatte te luota akhaijien jaivain, . 
ilkiöt Ilionin, ikivimmaiset, verenahneet. 

Pilkkaa, herjaa ennenkin kasasitte te, koirat, 

päälleni kukkurapäin, jylypilvisen Zeun vihan ette 
iskua peljänneet, joka väärät lyö majavieraat, 

korkean kaupunkinne jok’ on myös kaatava kerran. 
Mult’ aviollisen puolison pois sekä aartehet runsaa; 
rosvoten veitte, kun vieraikseen hän ol’ ottanut teidät! 
Nyt merenlaskija-lalvoihin himo teillä on heittää 

siis tuli turmiokas ja akhaijit surmata uljaat! 

Vaan toki herjennette, jos suurikin lie sotainto. 

Zeus isä, ihmiset sun sanotaanhan kuin jumalatkin 
voittavan viisaudessa, ja suomaa sun tämä kaikk' on! 

Kuink' otat suosiohos sinä Troian royhkeät michet, 
riettaat mieleltään, verenahneet ainian, joit' ei 
konsaan kyllyttää voi tappavan taistelon telme? 
Kaikkeen kyllästyy, unehenkin, rakkauteenkin, 
lauluun armaiseen seka riemuun karkelon kauniin, 
vaikk' ovat sorjemmat toki kuin sota nuo ylenkyllin 
nauttia; vaan verivimmapa ci vasy iliolaisten! 


Troialainen Harpalion, Pylaimeneen poika, heittää Menelaosta 
keihäällä, mutta se ei tunkeudu läpi kilven. Meriones taas haa- 
voittaa kuolettavasti Harpalionia. (Runoilija antaa Pylaimeneen 
itkien saattaa poikansa ruumista Troiaan muistamatta, että 
Pylaimenes on jo saanut surmansa 5. runossa kuvatuissa taiste- 
luissa.) Vimmastuneena ystävänsä Harpalionin kuolemasta Paris 
virittää jousensa ja ampuu kohti kreikkalaisia nuolen, joka kaa- 
taakin yhden näistä. Mutta kreikkalaiset ovat voitolla ja uhkaa- 
vat tällä vasemmalla sivustallaan vakavasti troialaisia. Siitä 
Hektor ei tiedä mitään. Hän on edelleen sillä rintaman kohdalla, 
jossa portti murrettiin. Siinäkin käydään tuima taistelu, jota 
runossa kuvataan varsin sekavasti, niin ettei sen kulusta voi saada 
selvää käsitystä. Kaikissa tapauksissa asema on troialaisten kan- 
nalta erityisesti kreikkalaisten vasemmalla sivustalla muodostu- 
nut kestämättömäksi. Sen vuoksi Pulydamas rohkenee taas käydä 
neuvomaan Hektoria. Hän ehdottaa, että parhaat sankarit kut- 
suttaisiin rintaman taakse neuvotteluun. Olisi harkittava, jatke- 
taanko hyökkäystä vai peräydytäänkö, niin kauan kuin se suu- 
remmitta vaurioitta on mahdollista. Tällä kertaa Hektor pitää 
neuvoa viisaana ja pyytää Pulydamasta jäämään paikalle, jossa 
on tarkoitus pitää neuvottelu. Itse hän sillä välin rientää eturin- 
tamaan kutsumaan koolle päälliköitä. Hän etsii myös Deifobosta, 
Helenosta sekä Asiosta ja Adamasta. Parikselta, jota hän tapansa 
mukaan kohtelee halveksivasti, hän saa kuulla, että kaksi ensin 
mainittua on haavoittunut, kun taas toiset kaksi ovat kaatuneet. 
Silloin Hektor jättää sikseen neuvottelun ja ryntää kuin myrsky- 
tuuli kreikkalaisten kimppuun. "Troialaiset seuraavat taajoin 
rivein hänen jäljessään. Suojanaan kilpi Hektor koettaa eri koh- 
dista saada kreikkalaisten rintamaa väistymään. Mutta kreikka- 
laiset eivät anna säikyttää itseään, ja Aias'huutaa, että ennemmin 
he valtaavat Troian kuin Hektor pääsee tuhoamaan heidän lai- 
vansa. Hektor taas julistaa, että kreikkalaiset sinä päivänä saa- 
vat nähdä tuhonsa koittavan. Päästäen ilmoille taivaaseen asti 


yltävän sotahuudon taistelijain rintamat syöksyvät toisiaan vas- 
taan. 

14. runo. 
HERAN VIEKKAUS. 


Nestor kuulee majaansa valtavan huudon ja jättäen haavoittu- 
neen Makhaonin saamaan hoitoa hän lähtee ottamaan selkoa 
tilanteesta. Havaittuaan kreikkalaisten olevan ahtaalla hän päät- 
tää etsiä käsiinsä ylipäällikön, Agamemnonin. Pian hän kohtaa- 
kin tiellä Diomedeen, Odysseuksen ja Agamemnonin, jotka tule- 
vat rannalta päin majoistaan. Kaikki kolme ovat jo aikaisem- 
massa taistelussa saaneet vammoja eikä heillä toistaiseksi ole 
muuta tehtävää kuin murheissaan katsella käynnissä olevan tais- 
telun kulkua. Agamemnon toteaa Nestoria puhuteilessaan, että 
asiat ovat huonolla kannalla, vieläpä hän epäilee, että muutkin 
kreikkalaiset kuin Akhilleus kantavat hänelle kaunaa, koska hei- 
dän sotaintonsa on näin laimea. Nestorkin myöntää, että kreikka- 
laisten rintama on sekasorron vallassa, mutta kehoittaa harkitse- 
maan, onko vielä löydettävissä pelastuksen keinoa. Agamemnon 
on niin epätoivoissaan, että hän taas esittää pakoa. Rannimmai- 
set laivat on työnnettävä heti vesille ja yön tultua laskettava aal- 
tojen varaan muutkin alukset. Tuhon alta täytyy väistyä, kun ei 
muutakaan keinoa ole. 

Tämä ehdotus ei lainkaan miellytä Odysseusta. Hän sanoo, ettei 
järkevän miehen toki pitäisi päästää ilmoille sellaista ajatusta. 
Kaikkein vähimmin saisi ylipäällikkö esittää sellaista. Sillä jos 
kesken taistelun käytäisiin laskemaan vesille laivoja, heittäisi- 
vät kreikkalaiset pian kamppailun sikseen. Ja silloin olisi varma 
tuho edessä. Agamemnon onkin heti valmis luopumaan aikees- 
taan, mutta pyytää toisia keksimään paremman neuvon. Diome- 
des, joka siihen asti on ollut ääneti, sanoo tällöin, että hänellä on 
neuvo valmiina. Kauempaa sitä ei ole tarvis etsiä. Heidän on haa- 
voineenkin käytävä kamppailuun, jossa he ainakin taempaa voivat 
rohkaista miehiään. Tämä neuvo saa kaikkien hyväksymisen, ja 
kohta he rientävät taistelun tuoksinaan. Poseidon tulee sankari- 
vanhuksen hahmossa Agamemnonin luo ja vakuuttaa, että sota- 
onni voi vielä kääntyäkin. Sitten jumala päästää valtavan sota- 
huudon sytyttäen rohkeutta kreikkalaisten mieliin. 

Olympoksen huipulta Hera ilokseen näkee Poseidonin ryntää- 
vän taisteluun. Mutta Idan huipulla istuu Zeus, ja Hera pelkää, 
että tämä voi pian huomata Poseidonin ja käskeä hänet poistu- 
maan. Sen vuoksi Hera ryhtyy tuumaan pettääkseen Zeuksen. 
Hän päättää vaivuttaa puolisonsa lemmen uneen. Sitä varten hän 
pukeutuu viettelevimpään asuunsa ja saa vielä Afroditeelta lai- 
naksi vyön, johon on kätketty kaikki rakkauden jumalattaren 
omistamat hurmaamiskeinot. Afroditelle hän tietenkään ei 
ilmaise, mihin hän niitä aikoo käyttää, vaan keksii tekosyyn, 

jonka valheellisuutta Afrodite ei aavista. Sen jälkeen Hera ensiksi 
kiitää Lemnos-saarelle, missä hän tapaa unten haltijan. Tätä hän 
pyytää vaivuttamaan Zeuksen silmät umpeen, sitten kun Hera las- 
keutuu Ida vuorella puolisonsa viereen. Uni ei ole valmis pyyntöä 
täyttämään, vaan muistuttaa mieleen aikaisemmin sattuneen 
samanlaisen tapauksen, josta oli varsin ikävät seuraukset. Vasta 
kun Hera lupaa hänelle avioksi yhden sulottarista, Uni suostuu. 
Yhdessä he ilmojen halki liitävät Ida vuorelle, missä uni linnun 
hahmossa kätkeytyy korkean honkapuun latvaan, kun taas Hera 
rientää Zeuksen luo vuoren korkeimmalle huipulle. 

Heran viehätyskeinot eivät ole vaikuttamatta. Zeuksen val- 
taa hänet nähdessään voimakas rakkauden tunne. Hän tahtoo 
heti päästä nauttimaan Heran ruumiista. Hera on estelevinään. 
Kuinka se kävisi päinsä Idan harjalla? Entäpä jos joku jumalista 
näkisi? Zeusrauhoittaa häntä sanoen verhoavansa heidät kultai- 
seen pilveen, jonka läpi auringonkaan säteet eivät pääse tunkeu- 
tumaan. 


Virkki jo puolisoaan sylitellen Zeus Kronossynty. 
Allapa yrttejä maan pyhä parmas nuoria nosti, 
lootos kastehinen, hyasintti ja sahrami lauha 
versoi sankeanaan, kohotellen maast' ylös heitä. 
Niille he heittäytyi sekä verhokseen veti pilven 
kauniin, kultaisen; alas tiukkui helmivä kaste, 


Tämä »pyhä yhtyminen» on Iliaan herkullisimpia kuvauksia, ja 
siinä on tehostettuakin aistillisuutta. Mutta runoilija ei mene 
liiallisuuksiin eikä ylitä säädyllisyyden rajaa. Näemme, että 
runoilijalla on mestarillinen kyky havainnollisesti kuvata myös 
sellaista, joka sävyltään poikkeaa täydellisesti runon 1000-00 
sista piirteistä. 

Zeuksen vaivuttua uneen rientää unenhaltija kreikkalaisten 
laivoille ilmoittamaan Poseidonille, että tällä on vapaat kädet 
auttaa kreikkalaisia, koska Zeuksen silmät on uni verhonnut. 
Poseidon ei viivyttelekään, vaan asettuu julkisesti kreikkalaisia 
johtamaan. Näillä on nyt suojanaan itse meren jumala, kun taas 
troialaisten turvana on vain ihminen, Hektor. Mutta Hektor ei 
sittenkään peräydy taistelutta: 


Niin ei karjuen käy meren aallot kalliorantaan, 
niit’ ulapalta kun pohjoisen rajut puskevi puuskat, 
liekkien räiskinä ei ole niin kova, kun kulo kulkee 
vuoren rotkelmaa, palo parsikot vie yhä yltyin, 
tammia taivaslatvoja niin ei mylvivä myrsky 
ryskytä, jolla on riehuissaan kovin, ärjyvin ääni, 
kuin nyt akhaijein soi sotahuuto ja iliolaisten, 
kiljunan hirmuisen he kun nostain iskivät yhteen. 


Hektor suuntaa ensiksi keihäänsä Aiaaseen, mutta se osuu koh- 
taan, jossa kilven ja miekan kannikehihnat ovat ristikkäin, eikä 

tunkeudu niiden lapi. Aias tempaa kiven ja viskaa sen rajusti 
Hektoria kohti. Se lentää yli kilven ja osuu sankarin kaulan alle 
rintaan. Hektor lennähtää maahan, mutta hänen toverinsa suo- 
jelevat häntä tuholta ja saattavat hänet vaunuihin, joissa hänet 
viedään Ksanthos joen partaalle. Siellä hän virkoaa iskustaan, 
mutta vaipuu jälleen tajuttomana lepäämään. 

Kun kreikkalaiset näkevät Hektorin poistuvan taistelusta, hei- 
dän intonsa kiihtyy ja he käyvät yhä ankarampaan hyökkäyk- 
seen. Erityisesti kunnostautuu nyt toinen Aias, Oileuksen poika. 
Hän kaataa heti yhden troialaisen, mutta Pulydamas kostaa tove- 
rinsa kuoleman iskemällä täydellä voimalla keihäänsä erääseen 
kreikkalaiseen. Ilkkuen han huutaa, että Kreikan mies mahtaa 
nyt matkata manalaan keihästä sauvanaan käyttäen. Näin jat- 
kuu taistelu aluksi tasaväkisenä. Mutta pian valtaa troialaiset 
pakokauhu. Kreikkalaiset surmaavat monta pakenevaa, ja enim- 
mät kaataa Aias, Oileuksen poika. 


15. runo. 
TAKAISINAJO LAIVOILTA. 


Tämän runon perinnäinen otsake soveltuu ainoastaan sen alku- 
säkeisiin. Sillä runon loppuosassa troialaiset saavuttavat entistä 
suurempaa menestystä. Mutta niin kauan kuin Poseidon on 
mukana kiihdyttämässä kreikkalaisia, troialaiset ovat pahasti 
alakynnessä. He peräytyvät yli kaivannon sotavaunujensa luo, 
»kauhun kalpeus kasvoillaan». Silloin Zeus havahtuu ja hypähtää 
pystyyn. Hän näkee troialaisten pakenevan ja kreikkalaisten 
ahdistavan heitä. Etumaisena on kreikkalaisten joukossa Posei- 
don. Hektor makaa voimattomana kaukana taistelupaikalta. 
Tämän huomatessaan Zeus luo Heraan hirmuisen katseen. Hän 
tajuaa, että Hera on hänet pettänyt ja että kaikki on Heran juo- 
nien tulosta. Karkein sanoin Zeus moittii puolisoaan muistuttaen 
tätä siitä, miten Hera on saanut maksaa entiset samanlaatuiset 
kepposensa. Pelästyneenä Hera vannoo, ettei hän ole käskenyt 
Poseidonia hyökkäämään troialaisia vastaan. Siinä hän kirjai- 
mellisesti käsittäen puhuukin totta. Zeus esiintyy tässäkin taas 
hiukan hyväuskoisena aviomiehenä. Hän on valmis uskomaan 
Heran vakuutuksen eikä puhu sen enempää rangaistuksesta. 
Heran on vain lähdettävä kiireesti Olympokseen ja käskettävä 
Iriksen ja Apollon saapua Zeuksen luo Ida vuorelle. Iriksen on 
vietävä Poseidonille käsky poistua taistelusta, ja Apollon taas on 
autettava Hektor virkoamaan sekä karkotettava kreikkalaiset 
takaisin laivoille. Samalla Zeus raottaa tulevaisuuden verhoa: 

Akhilleus on lähettävä taisteluun ystävänsä Patrokloksen. Tämä 
on surmaava monta troialaista, näiden joukossa Zeuksen oman 
pojan Sarpedoninkin, mutta on saava surmansa Hektorin kädestä. 
Silloin Akhilleus on lähtevä kamppailuun ja kaatava Hektorin. 
Lopulta kreikkalaiset tulevat valtaamaan Troian. Kuitenkaan 
kukaan jumalista ei saa auttaa kreikkalaisia, ennen kuin Akhil- 
leus Zeuksen Thetikselle antaman lupauksen mukaisesti on saa- 
nut täyden hyvityksen kärsimästään loukkauksesta. 

Hera palaa Olympokseen suorittamaan Zeuksen antamaa teh- 
tävää. Muut jumalat huomaavat kohta, että hän on kovasti peläs- 
tyksissään, ja Olympoksessa vallitsee sen johdosta painostunut 
tunnelma. Hera viittaa siihen, ettei Zeus lainkaan piittaa heidän 
toivomuksistaan, ja ilmoittaa, että sodan jumalan poika Aska- 
lafos on saanut taistelussa surmansa. Ares, joka vasta nyt saa 
kuulla siitä, uhkaa lähteä kostamaan poikansa kuoleman, vaikka 
sitten Zeus iskisi häneen salamansa. Hän pukeutuukin soti- 
sopaan ja on lähdössä uhmaamaan Zeuksen kieltoa, mutta Athene 
ottaa häneltä pois aseet ja saa hänet malttamaan mielensä. Sitä 
vastoin Iris ja Apollo rientävät käskyn saaneina Zeuksen luo. 

Ylijumala lähettää Iriksen Poseidonin luo. Poseidonin on heti 
luovuttava taistelusta, jos hän tahtoo välttää Zeuksen vihan koh- 
talokkaita seurauksia. Iris menee välittämään meren jumalalle 
ylijumalan käskyn, mutta Poseidon kieltäytyy aluksi sitä nou- 
dattamasta. Hän sanoo olevansa arvossa Zeuksen veroinen. He 
ovat veljeksiä, ja vallan jaossa jäi maa heille yhteiseksi. Komen- 
nelkoon siis Zeus niitä jumalia, jotka ovat hänen lapsiaan, mutta 
älköön yrittäkö pelotella häntä. Iris huomauttaa tähän, että Zeus 
on kuitenkin veljeksistä vanhin ja että kostottaret suojelevat van- 
hempaa. Poseidonin on pakko myöntää tämä näkökohta oikeaksi 
ja riitaa välttääkseen hän sanoo sillä kertaa väistyvänsä. Hän 
astuu jälleen aaltojen alle, ja kreikkalaiset jäävät kaipaamaan 
auttajaansa. 

Apollon Zeus taas käskee mennä Hektorin luo ja palauttaa hänet 
entiseen voimaan. Nopeana kuin haukka Apollo kiitää käskyä 
täyttämään. Kohta hän saavuttaa Hektorin, joka on tullut tajui- 
hinsa, mutta yhä istuu syrjässä taistelusta. Jumala valaa troia- 
laisten johtajaan uutta taisteluintoa luvaten itse käydä edellä ja 
tasoittaa tien troialaisten sotavaunuille. Pian on Hektor taas 
ensimmäisenä rintamassa. Kreikkalaiset, jotka hänen poissa olles- 
saan ovat iskeneet maahan troijalaisen toisensa jälkeen, näkevät 
kauhukseen Hektorin paluun. He lähettävät rivimiehensä takai- 
sin laivojen luo, ja ainoastaan etevimmät sankarit jäävät eturin- 
tamaan torjumaan Hektorin johtamaa hyökkäystä. Etumaisena 
troialaisten puolella ryntää Apollo kädessään Zeuksen pelottava 
aigis-kilpi, jota heiluttamalla hän aiheuttaa kreikkalaisten kes- 
kuudessa pakokauhun: 

Niinkuin karkkoamaan sekapäisinä yön pimeässä 
lampaat tai härät saa pedon kahden karjuva hyökkäys, 
äkkiä yllättäin sydänyöllä, kun paimen on poissa; 
noin ol’ akhaijein myös pako arka, kun heidät Apollo 
pelkoon saatti ja soi sotureineen Hektorin voittaa. 


Kreikkalaisten rintama murtuu, ja troialaiset surmaavat heistä 
monta. Loput pakenevat suinpäin kaivannon yli muurin turviin. 
Hektor kehoittaa jylisevällä äänellä miehiään käymään päin lai- 
voja. Jokaisen, joka yrittää pakoilla taistelua, hän uhkaa lyödä 
hengiltä ja jättää hänen ruumiinsa koirien raadeltavaksi. Troia- 
laisten sotavaunut kiitävät ratisten eteenpäin. Apollo ryntää 
edellä ja tasoittaa vaivatta kaivannon, niin että vaunut voivat sen 
ylittää. Sen jälkeen Apollo sortaa muurin yhtä kevyesti kuin 
lapsi kaataa muovailemansa hiekkarakennelmat. Kreikkalaiset 
pysähtyvät vasta laivojensa luona rukoillen jumalilta apua. Eri- 
tyisen palavasti kääntyy vanha Nestor rukouksin Zeuksen puo- 
leen. Ylijumala antaa ukkosensa jyristä merkiksi siitä, ettei hän 
aio tuottaa kreikkalaisille lopullista tuhoa, mutta troialaiset tul- 
kitsevat enteen omaksi edukseen ja käyvät sitä kiivaampaan 
hyökkäykseen. Kreikkalaiset puolustautuvat laivoiltaan vaski- 
kärkisin laivakeksein. 

Taistelun vielä riehuessa muurin vaiheilla Patroklos viipyy yhä 
Eurypyloksen luona tätä hoivaamassa. Mutta kun kreikkalaiset 
alkavat paeta laivoille, hän rientää kiireisesti Akhilleuksen luo 
yllyttääkseen tätä taisteluun. Sillä aikaa kreikkalaiset ovat aset- 
tuneet vastarintaan ja saavat laivojen luona pysäytetyksi troia- 
laisten etenemisen. Hektor karkaa kohti Aiasta, joka seisoo 
maalle vedetyn laivan kannella. Mutta hän ei kykene syöksemään 
alas Ajasta eikä tämä karkottamaan Hektoria. Eräs kreikkalai- 
nen kantaa palavaa kekälettä sytyttääkseen laivan tuleen, mutta 
Aias iskee häntä keksillä rintaan. Hektor heittää Aiasta kei- 
häällä, mutta se ei osu Aiaaseen, vaan tämän vieressä seisovaan 
toiseen kreikkalaiseen. Aias huutaa Teukrosta käyttämään jous- 
taan, ja tämä surmaakin nuolella erään troialaisen. Teukros virit- 
tää uudelleen jousensa kaataakseen Hektorin, mutta jänne kat- 
keaa ja nuoli kirpoaa maahan. Aias kehoittaa silloin veljeään nou- 
tamaan keihään ja kilven. Hektor taas rohkaisee miehiään innos- 
tuttavin sanoin: 


Laivojen kimppuun siis rivit sankkana. Jos kehen keihäs 
sattuva lie tai nuoli ja kuolo ja kohtalo kohtaa, 
kuolkoon! Kunnia hälle on suojaten syntymämaataan 
kaatua; varjeltuina on silloin vaimo ja lapset, 

on koti koskematonna ja kartano, konsa akhaijit 

kerran laivoillaan kotimailleen matkata saavat. 


Hektorin runoilija aina antaa lausua sen, mikä eniten koskee 
lukijan sydämeen. Aias taas huutaa miehilleen, ettei heillä ole 

muuta neuvoa kuin sankarien tavoin iskeä vihollista. Kummalta- 
kin puolen kaatuu taistelijoita. Troialaiset ovat voitolla, mutta 
kreikkalaiset pitävät sitkeästi puoliaan. Zeus odottaa vain het- 
keä, milloin Hektor saisi sytytetyksi laivat palamaan. Siihen asti 
hän on suova troialaisten voittaa. Silmat leimuavina Hektor käy 
taistelua: 


Itsepä suojeli Zeus hänt' ilmojen korkeudesta, 
hällepä yksin paljoudess' uroparvien antoi 

kunnian kuulun, sill' oli vain lyhyt håll’ elon aika: 
sai näet päälle jo päätymähän tuhopäivän Athene, 
voima Akhilleun kons’ oli tuottava kuoleman hälle. 


Yhä kiibkeämmin Hektor pyrkii murtamaan kreikkalaisten vas- 
tustuksen, mutta vielä kestävät kreikkalaiset rynnistyksen: 


Sankkana seisoivat rivit, niinkuin kallion seinä 
jyrkkä ja korkea päin meren harmaan kuohuja seisoo, 
kestäen viuhuvien vihureitten kiitävät puuskat, 
paisuvat aallot myös, sitä pärskyen huuhtelevaiset: 
vartoi iliolaisia noin pelotonna akhaijit. 

Vaan taminein tulenvälkkyvin hän rivikuntia vastaan 
karkasi taas, kuin lyö raju karjaspää yli laivan, 
pilvist' iskeyvän väkipuuskan nostama; peittää 
kaikk' yliyltään vaahto, ja myrskyn hirveä pauhu 
purjeiss' ulvoelee, merimiesten mieltäpä hirmu 
puistattaa, sill' ei ole kaukana kuolema silloin: 
ankara noin hätä raasti akhaijein mieltä ja rintaa. 


Kohta kreikkalaisten on pakko peräytyä etumaisen laivarivin 
taakse. Mutta siellä he saavat taas uutta intoa, jota vanha Nestor 
rohkaisevilla kehoituksillaan heihin valaa. On kuin sumu olisi 
hälvennyt heidän silmistään, ja he kykenevät jälleen näkemään 
selvästi. Aias hyppelee keksiään heiluttaen toisesta laivasta toi- 
seen torjuen hyökkääviä troialaisia. Mutta kreikkalaisilla ei sit- 
tenkään näytä olevan odotettavissa muuta kuin turmio, kun taas 
troialaiset pyrkivät sytyttämään laivat tuleen ja tuhoamaan 
kreikkalaiset. Hektor pitää kiinni kreikkalaisen laivan keula- 
koristuksesta ja kehoittaa miehiään tuomaan hänelle tulta. Hän 
sanoo, että troialaisten vanhimmat aikanaan olivat estäneet 
hänet lähtemästä taisteluun laivojen luokse. Mutta nyt hänen 
aikeensa on lopulta toteutunut. Aiaan on pakko peräytyä laivo- 
zen keulakannelta peremmäs, mutta yhä hän pitää silmällä hyök- 
kääjiä torjuen keksillään jokaisen, joka yrittää tuoda tulta likelle 
laivoja. Hän huutaa tovereilleen, että turva on nyt käsivarsissa 
eikä velttoudessa. Kaksitoista troialaista hän kaataa laivojen 
eteen. 

16. runo. 


PATROKLOKSEN KOHTALO. 


Kuudennentoista runon keskushenkilönä on Akhilleuksen 
ystävä Patroklos. Kun hän palaa Akhilleuksen luokse, hänen 
silmistään vuotavat kyynelet poskia pitkin, niinkuin lähde valaa 
vettään alas kallion jyrkänteeltä. Siinä määrin kreikkalaisten 
vaarallinen asema on hänet järkyttänyt. Akhilleus ei ole ymmär- 
tävinään, mikä Patroklosta vaivaa. Hänen mielestään Patroklos 
on kuin lapsi, joka itkien pyrkii äitinsä syliin. Onko tullut viesti 
Patrokloksen tai Akhilleuksen isän kuolemasta? Vai sureeko 
Patroklos kenties kreikkalaisia, jotka vain saavat ansaitsemansa 
palkan. Patroklos vastaa kiertelemättä, että hänen sydämellään 
on kreikkalaisia uhkaava tuho. Parhaat sankarit ovat haavoittu- 
neet. Patroklos mainitsee Diomedeen, Agamemnonin, Odysseuk- 
sen ja Eurypyloksen, mutta ei Makhaonia, josta Akhilleus hänet 
juuri lähetti ottamaan selkoa. Tehtävästä, jota suorittamaan 
Patroklos lähti, ei tässä yhteydessä enää puhuta mitään. 

Sitten Patroklos moittii jyrkästi Akhilleusta tämän leppymät- 
tömyydestä. Tunteeton meri ja kova kallio lienevät Akhilleuksen 
vanhemmat, koska hänen sydämensä saattaa yhä pysyä tylynä ja 
taipumattomana. Patroklos ei voi käsittää tällaista epäinhimil- 
listä asennetta. Akhilleus ainakin sallikoon Patrokloksen lähteä 
taisteluun ja lainatkoon hänelle varustuksensa. Iroialaiset saat- 
taisivat silloin luulla Akhilleuksen palanneen taistelutantereelle, 
ja kreikkalaiset saisivat hetkeksi hengähdysaikaa. Runoilija huo- 
mauttaa, että Patroklos tätä pyytäessään itse aiheuttaa oman 
turmionsa. 

Akhilleus vastaa, että syy, minkä vuoksi hän ei auta kreikka- 
laisia, on yksinomaan hänen kärsimänsä loukkaus. Hän ei voi 
sietää sitä, että toinen ylipäällikkyyteensä vedoten riistää kun- 
nialahjan samanarvoiselta mieheltä. Mutta nyt hän ei enää tahdo 
muistella menneitä. Vaikkei hän ollutkaan aikonut puuttua asioi- 
hin, ennen kuin troialaiset olisivat aivan lähellä hänen laivojaan, 
hän on jo valmis suostumaan Patrokloksen pyyntöön. Kreikka- 
laiset ovat tosiaan joutuneet hirveään ahdinkoon. Heidät on tun- 
gettu meren partaalle, ja troialaisilla on tavaton ylivoima. Pat- 
roklos ottakoon siis hänen varustuksensa ja torjukoon laivoja 
uhkaavan tuhon. Mutta yhä Akhilleus ensi sijassa ajattelee 
itseään. Patrokloksen on toimittava niin, että Akhilleus saa kun- 
nian ja maineen sekä että kreikkalaiset palauttavat häneltä riis- 
tämänsä ihanan neidon ja tuovat lisäksi loistavat lahjat. (Tämä 
ajatus on ilmeisessä ristiriidassa aikaisemmin esitetyn sovinnon- 
tarjouksen kanssa.) Akhilleus kehoittaa ystäväänsä kääntymään 
takaisin heti, kun tämä on karkottanut troialaiset laivoilta. 

Vaikkapa menestys houkuttelisikin Patroklosta ahdistamaan 
troialaisia kauemmas kohti Troian muureja, hänen ei pidä sitä 
tehdä: vsa muuten mult’ otat maineen», Akhilleus kuitenkin lau- 
suu lopuksi sanoja, joista ilmenee hänen olevan myos huolissaan 
Patrokloksen kohtalosta. Erityisesti kuvastavat Akhilleuksen 
luonnetta ja hänen suhdettaan Patroklokseen seuraavat säkeet: 


Kunp' ci — korkea Zeus ja Athene ja Foibos Apollo — 
vaälttäis ainoakaan väest' Ilionin ja akhaijein 

kuoloa, kahden vain mepä jäätäisiin, tuhon karttain, 
pystyjä murtelemaan pyhän Troian muureja maahan! 


Akhilleuksen ja Patrokloksen näin keskustellessa tapahtuu lai- 
vojen luona riehuvassa taistelussa ratkaiseva käänne troialaisten 
eduksi. Aias ei kykene enää kestämään rynnistystä. Hänen rin- 
tansa huohottaa, hiki valuu virtana hänen ruumiistaan eikä 
hänellä ole hetkenkään hengähdysaikaa. Hektor saa katkaistuksi 
hänen keihäänsä, ja hänen on pakko väistyä ylivoiman tieltä. 
Samalla hetkellä troialaiset sytyttävät laivan ja tuli leviää vas- 
tustamattomalla voimalla. Akhilleus havaitsee sen, ja kehoittaa 
Patroklosta kiirehtimään. Tämä pukeutuu Akhilleuksen sota- 
asuun, mutta jättää paikoilleen Akhilleuksen kuuluisan keihään, 
sillä kukaan muu kuin sen omistaja ei jaksa sitä heittää. Sota- 
vaunujen eteen valjastetaan Akhilleuksen kuolematon juoksija- 
pari ja varahevoseksi kiinnitetään valjakon sivulle kuolevainen 
juoksijaori, joka vauhdissa on kuolemattomien vetäjien veroinen. 
Ajajan paikalle nousee Automedon. 

Akhilleuksen sotilaat, myrmidonit, komennetaan seuraamaan 
Patroklosta. Kun nämä alapäällikköjensä johdossa ovat asettu- 
neet paikoilleen taisteluvalmiina, Akhilleus kannustaa heitä huo- 
mauttaen, että koko sen ajan, minkä hänen vihansa on kestänyt, 
he ovat nurkuneet, koska heidän on ollut pakko olla jouten. Nyt 
on koittanut hetki, jota he ovat kaivanneet. Nämä kehoitussanat 
lausuttuaan Akhilleus ottaa esille kallisarvoisimman viinimal- 
jansa, kaataa siihen viiniä ja vuodattaa juomauhrin Zeukselie 
rukoillen ystävälleen voittoa ja onnellista paluuta taistelusta. 


Pyys anovasti hän noin, Zeus selkeäneuvo sen kuuli. 
Toiseen suostui, toist’ ei suonutkaan ikitaatto: 
laivain luota hän soi pois torjua ottelon tuiman, 
sallinut kamppailust' ei sankarin saapua jälleen. 


Ystävykset eivät hyvästele toisiaan, kun Patroklos myrmido- 
nien etunenässä rientää taisteluun. Kajahduttaen voimakkaan 
huudon tämä miehineen hyökkää troialaisten kimppuun, ja hir- 
veänä vastaa kaiku laivojen luota. 'Troialaiset luulevat Akhil- 
leuksen saapuvan ja etsivät silmillään pakotietä. Ensimmäisenä 

Patroklos heittää keihäänsa ja surmaa yhden troijalaisten päälli- 
köistä. Muut väistyvät, ja Patroklos sammuttaa laivassa riehu- 
van tulen. Ahdingossa olleet kreikkalaiset saavat hengähdys- 
tauon, mutta troialaisten taisteluinto ei ole vielä murtunut. Syn- 
tyy kamppailu mies miestä vastaan. Kaikki ne kreikkalaiset pääl- 
liköt, jotka yhä ovat taistelukuntoisia, surmaavat kukin yhden 
troialaisen. Aias, Telamonin poika, joka jälleen on rientänyt etu- 
rintamaan, yrittää yhä uudolleen iskeä keihäänsä Hektoriin, 
mutta tämä suojautuu kilvellään. Hektor huomaa kyllä sota- 
onnen kääntyneen, mutta pysyy siitä huolimatta paikallaan tove- 
reittensa turvana. Vasta kun troialaiset joutuvat pakokauhun 
valtaan ja peräytyvät suin päin kaivannon taakse, karauttaa Hek- 
torkin vaunuineen pois laivojen luota avomaastoon. 

Innokkaimpana ahdistaa pakenevia troialaisia Patroklos. Hän 
pyrkii pääsemään Hektorin kimppuun, mutta tämä on jo hänestä 
kaukana. Patroklos kääntää silloin vaununsa muita troialaisia 
vastaan koettaen estää heidän pakonsa tunkemalla heitä takaisin 
laivoja päin. Luetellaan yhteensä kaksitoista troialaista, jotka 
Patroklos surmaa ajaen vaunuissaan pitkin kenttää. Surmatut 
ovat Lykian ruhtinaan, Sarpedonin, kumppaneita. Nähdessään 
tovereittensa kaatuvan Sarpedon hyppää vaunuistaan maahan 
hyökätäkseen Patrokloksen kimppuun. Patrokloskin syöksyy 
vaunuistaan, ja he käyvät toisiaan vastaan kuin kaksi kotkaa, 
jotka kiljuen ryhtyvät taistelemaan tunturin laella. Olympok- 
sesta Zeus näkee Sarpedonia, poikaansa, uhkaavan vaaran ja miet- 
tii, onko hänen temmattava Sarpedon pois taistelukentältä vai 
annettava Patrokloksen hänet tuhota. Hera huomauttaa tähän, 
että jos Zeus pelastaa poikansa kohtalon käsistä, voivat muutkin 
jumalat, joilla on poikia taistelemassa kuolevaisten joukossa, 
vaatia itselleen samanlaista oikeutta. Paras on siis antaa Sarpe- 
donin kaatua, mutta lähettää Uni ja Kuolema viemään ruumis 
Sarpedonin kotimaahan Lykiaan, niin että omaiset voivat toimit- 
taa sen hautaan. Zeus myöntyy, ja Sarpedonin kohtalo on sine- 
töity. 

Patrokloksen keihäs osuu ensimmäisellä heitolla Sarpedonin 
ajomieheen, joka saa surmansa. Sarpedonin ase taas sattuu 
Patrokloksen valjakon varahevoseen, joka kaatuu hengettömänä 
maahan. Mutta Automedon iskee miekallaan kiinnityshihnat 
poikki ja saa siten hillityksi vauhkoutuneen hevosparin. Sarpe- 
donin toinenkaan heitto ei osu maaliin, kun taas Patroklos heit- 
tää keihäänsä suoraan Sarpedonin palleaan lähelle sydäntä. Kuol- 
lessaan Sarpedon huutaa kumppanilleen Glaukokselle, ettei tämä 
saanut sallia hänen varustuksensa joutua kreikkalaisten saaliiksi. 
Mutta Glaukos on haavoittunut ja tuntee, ettei hänessä ole voi- 
maa täyttämään kaatuneen ystävänsä pyyntöä. Silloin hän pala- 
vasti rukoilee Apolloa parantamaan hänen vammansa. Jumala 

kuuleekin hänen rukouksensa ja tekee hanet jälleen terveeksi. 
Riemuissaan Glaukos kerää lykialaiset suojelemaan Sarpedonin 
ruumista. Sitten hän rientää ilmoittamaan troialaisten päälli- 
köille Sarpedonin kaatumisesta. Hän moittii Hektoria siitä, ettei 
tämä ole auttanut liittolaisjoukkoa, joka taistelee hänen täh- 
tensä kaukana kotimaastaan. Troialaiset joutuvat murheen val- 
taan kuullessaan urhoollisimman liittolaisensa kohtalosta. Kos- 
taakseen hänen kuolemansa he ryhtyvät voimakkaaseen hyök- 
käykseen. Patroklos taas huutaa luokseen kreikkalaisia päälli- 
köitä, erityisesti Aiaita, saadakseen heidän avullaan riistetyksi 
Sarpedonin varustuksen. Kaatuneen sankarin ympärillä alkaa 
valtava ottelu. Zeus verhoaa paikan pimeyteen, jotta mieshukka 
hänen poikansa ruumiista taisteltaessa olisi sitä suurempi. 

Ensiksi väistyvät kreikkalaiset, kun Hektor saa kivenheitolla 
surmatuksi yhden myrmidonien päälliköistä. Patroklos kostaa 
kumppaninsa kuoleman surmaamalla hyökkäävän troialaisen. 
Hektorin ja troialaisten on taas pakko peräytyä. Mutta pian he 
jälleen ovat hyökkäämässä, ja Glaukos surmaa yhden myrmido- 
neista. Kreikkalaisillakin on menestystä, sillä Meriones kaataa 
troialaisen. Aineias tähtää keihäällä Merionesta, mutta tämä 
väistää kyyristymällä. Aineias ilkkuu kreikkalaisen nopeaa lii- 
kettä: 

Meriones, pian ois sinun oivan tanssimataitos 
saanut peitseni taukoamaan, jos sattunut oisi! 


Meriones vastaa Hektorille, mutta Patroklos huomauttaa, ettei 
nyt kaivata sanoja, vaan tekoja. Rajusti kreikkalaiset ryntäävät 
vastustajiensa kimppuun. 


Niinkuin ryskinä käy, kun metsää tunturirotkon 
kaatajat maahan lyö, ja se kauas kuuluen kaikuu, 
noinp' iso ryske jo nous yli maan monitien, latulaajan, 
vaskien, vuotain vankuna soi, kumu kilpien sorjain, 
miestä kun miekat löi sekä keihäät kiiluvakärjet. 


Sarpedonin ruumis peittyy pölyyn ja vereen, niin ettei sitä olisi 
kukaan enää voinut tuntea. Zeus tarkastelee valppain silmin tais- 
telun riehuntaa miettien, joko nyt olisi aika Patrokloksen kaatua. 
Mutta hän tulee siihen tulokseen, että Patrokloksen on annettava 
edetä lähemmäs Troian muureja. Hektor joutuu pelon valtaan, 
nousee vaunuihinsa ja käskee muitakin peräytymään. Lykia- 
laisetkin jättävät Sarpedonin ruumiin oman onnensa nojaan. 
Kreikkalaiset riisuvat hänen varustuksensa ja se viedään saaliina 
leiriin. Mutta Zeus käskee Apolloa ottamaan Sarpedonin ruumiin 
ja pesemään sen virran vedessä sekä luovuttamaan sen sitten 
Unelle ja Kuolemalle, joiden on se vietävä Lykiaan, kotimaahan, 
siellä haudattavaksi. 

Patroklos ajaa hurjana troialaisia takaa. Hän ei tottele Akhil- 
leuksen kieltoa, vaan syöksyy turmioonsa. 


Vaan Zeun tahtopa ainian käy yli ihmisen aikeen, 
karkoittaa väkevimmankin, hält' ottavi voiton, 

tai hänet taistoon kannustaa — työ helppo se hälle; 
noinpa hän Patroklon nyt rintaan loi uroutta. 


Hän surmaa yhdeksän pakenevaa troialaista, joiden nimet runossa 
luetellaan. Saavuttuaan Troian muurien luo hän koettaa kolme 
kertaa nousta niiden harjalle. Kolme kertaa hän pääsee muurin 
ulkonemalle, mutta joka kerran Apollo työntää hänet takaisin. 
Kun hän yrittää neljättä kertaa, Apollo lopullisesti karkoittaa 
hänet huutamalla, ettei Troia ole sortuva hänen keihäänsä alle 
eikä edes Akhilleuksenkaan, vaikka tämä on häntä paljon väke- 
vämpi. 

Kun Patroklos täten on saatu karkotetuksi muurien luota, 
Apollo lähestyy erään troialaisen soturin hahmossa Hektoria ja 
kehoittaa häntä ohjaamaan sotavaununsa Patroklosta kohti. Hek- 
tor noudattaa neuvoa, ja Apollo saattaa kreikkalaiset sekasorron 
valtaan. Nähdessään Hektorin tulevan Patroklos hyppää alas vau- 
nuistaan ja heittää maasta tempaamansa kiven Hektoria kohti. 
Kivi osuu Hektorin ajomieheen, joka syöksyy kädet edellä suin 
päin vaunuista maahan. Patroklos huutaa ilkkuen: 


Voi, miten vikkelä mies! Miten ketterän löi kuperkeikan! 
Oisipa kämmenineen kalamerta hän vain melomassa, 
montapa simpukanpyynnillään hän ruokkisi totta, 

aaltoon paiskautuin, meri vaikka jos kuinkakin ärjyis, 
niinkuin vaunuiltaan sulavasti nyt suistuvi kenttään. 
Ilionissakin siis on miehiä simpukanpyyntiin. 


Hektorkin karkaa nyt alas vaunuista. Kuin kaksi jalopeuraa otte- 
lee kaadetusta kauriista, niin Hektor ja Patroklos taistelevat kaa- 
tuneen ajomiehen ruumiista. Heidän ympärillään syöksyvät muut 
kreikkalaiset ja troialaiset yhtä ankarasti toisiaan vastaan. Niin 
kauan kuin aurinko vielä on korkealla keskitaivaalla, on taistelu 
tasaväkinen. Mutta kun tullaan härkien riisuma-aikaan, saavat 
kreikkalaiset »vastoin salliman arpaa» yliotteen. Kolme kertaa 
hyökkää Patroklos ja kaataa joka kerralla yhdeksän troialaista. 
Mutta kun hän tekee neljännen hyökkäyksensä, kohtaa hänet 
tuho. Apollo saattaa hänet sellaisen pelon valtaan, että kaikki 
mustenee hänen silmissään. Kypärä putoaa hänen päästään ja sen 
töyhtö tahrautuu vereen ja pölyyn. Kuolema on jo häntä lähellä. 
Hänen keihäänsä pirstoutuu. Takaa päin eräs troialainen iskee 
keihäällä hänen hartiakuoppaansa. Patroklos väistyy kumppa- 
niensa joukkoon, mutta Hektor ryntää hänen jäljessään ja antaa 
hänelle aivan läheltä kuolettavan iskun. 

Huomatessaan onnistuneensa Hektor riemuissaan pilkkaa kuo- 
levaa sankaria siitä, ettei tämän onnistunutkaan tuhota Troiaa. 
Suurin aikein oli Patroklos lähtenyt taisteluun, mutta nyt hän 
joutuukin korppien saaliiksi, Hektor sanoo. Patroklos taas toteaa, 
että hänen tuhonsa ei ole Hektorin, vaan jumalien aiheuttama. 
Ja kuollessaan hän ennustaa, että Akhilleus on kohta surmaava 
Hektorin. Mutta Hektor ei ota tätä ennustusta täydestä. Voiton- 
varmana hän vastaa, että yhtä hyvin saattaa Akhilleus sortua 
hänen keihääseensä. Sitten hän sijoittaa jalkansa Patrokloksen 
ruumiin päälle ja kiskaisee keihäänsä irti. Sen tehtyään hän ryn- 
tää Patrokloksen ajomiestä Automedonia kohti saadakseen hal- 
tuunsa tämän ohjaaman valjakon. Mutta kuolematon hevospari 
kiitää pois, eikä hän sitä saavuta. 


17. runo. 
MENELAOKSEN UROTYÖT. 


Tässä runossa kuvaus suureksi osaksi keskittyy Menelaoksen 
ympärille, ja siitä johtuu sen perinnäinen otsikko. Menelaos on 
huomannut Patrokloksen kaatuvan ja rientää suojelemaan hänen 
ruumistaan. Troialainen Euforbos, joka ensiksi haavoitti Patrok- 
losta selkään, kehoittaa Menelaosta väistymään, koska hän aikoo 
vallata Patrokloksen varustuksen. Menelaos varoittaa häntä 
antautumasta taisteluun kanssaan, mutta Euforbos heittää häntä 
kohti keihäänsä. Se ei kuitenkaan puhkaise Menelaoksen kilpeä, 
ja tämä saa isketyksi peräytyvää vastustajaansa kaulaan. Mene- 
laoksen olisi nyt helppo vallata kaatuneen troijalaisen varustus, 
mutta Apollon kutsumana Hektor luopuu ajamasta takaa Akhil- 
leuksen valjakkoa ja rientää sen sijaan Menelaosta kohti. Nähdes- 
sään troialaisten urhoollisimman sankarin tulevan Menelaos miet- 
tii mielessään aivan kuin Odysseus yhdennessätoista runossa, 
pitäisikö hänen asettua vastarintaan vai väistyä. Sen sijaan että 
Odysseus päätti jäädä vaaran uhalla paikalleen, Menelaos pitää 
parhaana väistyä. Hän rientää Aiaan luo ja kehoittaa tätä lähte- 
mään yhdessä hänen kanssaan pelastamaan Patrokloksen ruu- 
mista. Hän arvaa Hektorin jo ehtineen riistää kaatuneelta varus- 
tuksen. Niin tämä onkin tehnyt ja raahaa paraikaa Patroklosta 
poispäin hakatakseen teräaseella pään irti hartioista ja heittääk- 
seen ruumiin Troian koirille. Mutta kun Aias hyökkää hänen 
kimppuunsa, hän hellittää otteensa ruumiista ja kiirehtien vau- 
nuilleen hän lähettää Patroklokselta valtaamansa varustuksen 
voitonmerkkinä Troiaan. 

Aias asettuu Patrokloksen ruumista uolelemaan. ja hänen vie- 

rellään seisoo Menelaos. Sillä aikaa lykialainen Glaukos käy 
Hektorin luo ja moittii täta ankarasti siitä, että Sarpedonin ruu- 
mis on jätetty oman onnensa nojaan. Hän ci ymmärrettävästi voi 
tietää, että Zeus on sen toimittanut turvaan. Glaukos uhkaa 
lykialaisineen lähteä kotiin, kun troialaisissa itsessään ei ole kyl- 
liksi rohkeutta taistella oman kaupunkinsa puolesta. Pitäisihän 
toki saada Patroxloksen ruumis kuljetetuksi Troiaan, jotta se 
voitaisiin vaihtaa Sarpedonin ruumiiseen, jonka Glaukos arvelee 
joutuneen kreikkalaisten käsiin. Mutta Glaukos ei sano usko- 
vansa Hektorilla olevan siihen tarvittavaa miehuutta, koska tämä 
ei edes rohjennut katsoa silmiin Aiasta. 

Hektor torjuu tällaiset väitteet. Hän kehoittaa Glaukosta aset- 
tumaan hanen rinnalleen. Silloin tämä on näkevä, mihin hän 
kelpaa. Heti tämän sanottuaan Hektor kuitenkin poistuu taiste- 
lusta saavuttaakseen kumppaninsa, jotka hän oli lähettänyt vie- 
mään Patrokloksen varustuksia Troiaan. Hän saa heidät kiinni 
ja vaihtaa ylleen Akhilleuksen sotisovan. Omansa hän lähettää 
kotiin. Mutta Olympoksessa Zeus pudistaa päätään, sillä hän tie- 
tää, ettei Hektorilla ole syytä esiintyä voitonvarmana. Hänen 
loppunsa on aivan lähellä. Tällä kertaa vielä Zeus valaa hänen 
jäseniinsä voimaa ja hänen mieleensä uskallusta. Rohkeana Hek- 
tor rientää vierasheimoisten apujoukkojen luo ja kiihottaa näitä 
taisteluun luvaten sille, joka valtaa Patrokloksen ruumiin, puolet 
tämän varusteista ja samoin puolet kunniasta. Troialaiset käyvät 
niin kiivaaseen hyökkäykseen, että Aias ei enää usko voivansa 
kahden Menelaoksen kanssa suojella ruumista, vaan kehoittaa 
häntä huutamaan toisia kreikkalaisia päälliköitä avuksi. Näitä 
saapuukin paikalle, mutta siitä huolimatta saavat troialaiset 
ensin vallatuksi Patrokloksen ruumiin. Kun he ovat sitä kuljet- 
tamassa omalle puolelleen, Aias kuitenkin tekee hyökkäyksen ja 
surmaa troialaisen, joka hihnasta laahaa ruumista. Hektor suun- 
taa keihäänsä Aiaaseen, mutta ei osu tähän, vaan erääseen toiseen 
kreikkalaiseen, joka kaatuu. Aias taas surmaa troialaisen, joka 
yrittää suojella vastikään kaatuneen maanmiehensä ruumista. 
Troialaisten on pakko väistyä, ja Patroklos jää kreikkalaisten 
haltuun. 

Troialaiset joutuisivat taas perusteellisesti alakynteen, jollei 
Apollo kävisi rohkaisemaan Aineiasta, joka jumalan kannusta- 
mana rientää eturintamaan surmaten heti yhden kreikkalaisista. 
Nämä kaatavat puolestaan yhden troialaisen, ja taistelu jatkuu 
jälleen tuimana Patrokloksen ruumiin ympärillä. Pimeys peittää 
taistelijat tällä kohdalla, kun taas muualla taistellaan päivän 
valkeudessa. Patrokloksen ruumista raastetaan vastakkaisiin 
suuntiin aivan niinkuin venytetään sonnin vuotaa. Akhilleus vain 
ei tiedä mitään ystävänsä kohtalosta. Sillä vaikka hänen jumala- 
tar-äitinsä onkin hänelle kertonut Zeuksen päätöksistä, hän ei 

ole koskaan maininnut, että Akhilleusta on kohtaava tällainen 
murhe. 

Taistelu riehuu ylä. Rautainen melske yltää värisevän ilman 
läpi taivaan vaskiseen kupuun saakka. Mutta Akhilleuksen hevo- 
set itkevät kentällä seisten Patrokloksen kuolemaa. Automedon 
ei saa niitä liikkumaan, vaan päät riipuksissa ne vuodattavat 
kyyneleitä. Havaitessaan niiden murheen Zeuksen tulee niitä 
sääli: 

Voi polot! Teidät miks saı Peleus valtias meiltä, 
kuoleva ihminen, teillä kun kuoloton on ikinuoruus? 
Koitojen maan asujain kera tuskia kärsimähänkö? 
Luotua kurjempaa kuin ihminen eip' ole toista, 
piiriss' aavan maan mita henkivi, liikkuvi missään. 


Ylijumala poistaa niiden mielestä surun ja antaa niille niiden enti- 
sen voiman. Kohta kiitävät vaunut niiden vetäminä troialaisten 
keskelle. Mutta Automedon ei kykene surmaamaan troialaisia, 
koska hän on vaunuissa yksin ja kädet pitelevät ohjaksia. Siksi 
hän jättää vaunut tapaamansa asetoverin ohjattaviksi ja astuu 
itse maahan ottaakseen jalkaisin osaa taisteluun. Hektor huo- 
maa heti valjakon ja pyytää Aineiasta mukaansa valtaamaan sitä. 
Automedon kehoittaa silloin valjakon ohjaajaa pysymään häntä 
niin lähellä, että hevosten hengitys tuntuu hänen selässään. 
Samalla hän huutaa toisia kreikkalaisia avukseen. Keihäällään 
hän sitten surmaa Hektorin seuralaisen, troialaisen Aretoksen. 
Hektorin heittämän keihään hän välttää kyykistymällä. Kun 
Automedon ja Hektor ovat syöksymäisillään lähitaisteluun toi- 
siaan vastaan, saapuu paikalle Aias, jonka nähdessään Hektor 
väistyy. Automedon riistää kaatamaltaan Aretokselta varustuk- 
sen ja hyppää vaunuihinsa. 

Patrokloksen ruumiista taistellaan yhä. Athene käy kiihotta- 
massa Kreikkalaisia ja Apollo troialaisia. Menelaos surmaa erään 
troialaisen, mutta Hektor ryntää paikalle ja aiheuttaa kreikka- 
laisissa pakokauhun. Aias huomaa menestyksen taas seuraavan 
troialaisia ja päivittelee, että kaikki troialaisten lennättämät 
keihäät osuvat maaliin, kun taas kreikkalaisten heittämät peit- 
set painuvat tehottomina maahan. Lisäksi vielä pimeys on sietä- 
mätön. Hän huudahtaa: 


Zeus isä, auta jo pois pimeästä sa poiat akhaijein! 
Seestytä taivaas, suo valo silmiin, kaatua salli 
päivän kasvojen alla, kun surman meille jo sääsit! 


Hänen mieleensä tulee tässä ahdingossa ajatus, että Akhilleuk- 
selle on toimitettava sana Patrokloksen kaatumisesta. Hän pyy- 
tää Menelaosta etsimään käsiinsä Nestorin pojan Antilokhoksen 
ja lähettämään hänet viemään viestiä Akhilleukselle. Menelaos 

ei mielellään jätä paikkaansa Patrokloksen ruumiin ääressä, 
mutta lähtee kuitenkin tehtävää suorittamaan. Hän keksiikin 
Antilokhoksen, joka on taistellut vasemmalla sivustalla eikä vielä 
tiedä Patrokloksen kohtalosta. Kuullessaan tapahtumasta Anti- 
lokhos kiiruhtaa tyrmistyneenä viemään murheellista viestiä. 
Menelaos taas palaa Aiaan luo. Aias kehoittaa tällöin Menelaosta 
ja Merionesta ottamaan Patrokloksen ruumiin olkapäilleen ja 
kantamaan sen leiriin. Hän itse kaimansa kanssa asettuu suoje- 
lemaan kuljetusta. Nähdessään kreikkalaisten kuljettavan ruu- 
mista pois troialaiset hyökkäävät raivokkaasti kantajien kimp- 
puun. Mutta Aiaat turvaavat urhoollisesti paluuretkeä. Taistelu 
siirtyy jälleen lähelle kaivantoa, jota kohti Hektor ja Aineias 
johtavat joukkojaan. Runon lopussa on monta vertausta, jotka 
kuvaavat taistelun riehuntaa, Patrokloksen ruumista kantavien 
sankarienankaroita ponnistuksia, Aiaitten väkevyyttä ja kreikka- 
laisten joukkojen pakoa. Seitsemästoista runo on koottu yhteen 
verraten hajallisista osista, mutta sen pääsisällys liittyy elimelli- 
sesti Iliaan kokonaissommitelmaan. 


18. runo. 
ASEIDEN TAONTA. 


Tästä lähtien runoelman loppuun asti Akhilleus on tapahtumien 
keskuksena. Hän näkee kreikkalaisten pakenevan laivoja kohti 
ja aavistaa pahinta. Hänen mieleensä muistuu yhtäkkiä, että 
hänen äitinsä oli kerran ennustanut troialaisten surmaavan par- 
haan myrmidoneista. Entäpä jos Patroklos on kaatunut! Juuri 
sillä hetkellä saapuu Antilokhos kyynelet silmissä tuomaan surul- 
listä viestiä. Ihailtavan lyhyesti hän ilmoittaa sanottavansa: 


Voi, sana kolkko sun on, uromielen Peleun poika, 
kuulominen! Kunp' ei olis kuunaan turma se tullut! 
Kaattu on Patroklos, ja paraikaa paljahan ruumiin 
vaiheill' ottelo käy, asun valtasi loistava Hektor. 


Akhilleus heittäytyy surun ja tuskan vallassa maahan. Hän on 
murheessaan yhtä hillitön kuin vihassaan. Ensiksi hän vain 
huohottaa. Viimein hän voihkaisee rajusti. Vihlova ääni kantau- 
tuu hänen äitinsä korviin meren syvyyteen. Thetiskin voihkaisee, 
ja heti kerääntyvät merenneidot hänen ympärilleen. Hohtava 
luola täyttyy vaikertavien naisten valituksesta. Thetis valittaa, 
että hän on synnyttänyt pojan, jonka elinaika on oleva lyhyt, 
mutta joka siitä huolimatta saa vielä kärsiä tuskaa. Hänen on 
heti mentävä poikansa luo. 

Saavuttuaan perille Thetis istuutuu Akhilleuksen viereen ja 
ottaa hänen päänsä syliinsä. Hän kysyy, miksi Akhilleus itkee. 
Onhan Zeus täyttänyt hänen pyyntönsä ja suonut hänelle hänen 
toivomansa hyvityksen. Akhilleus vastaa, että tosin näin on 
tapahtunut. Mutta mitä iloa hänellä nyt on siitä, kun hänen paras 
ystävänsä on kaatunut! Akhilleuskin huudahtaa, että olisi ollut 
parempi, jollei hänen äitinsä lainkaan olisi joutunut Peleuksen 
puolisoksi. Silloin hän ei olisi saattanut maailmaan poikaa, joka 
saa kärsiä tällaisia tuskia. Akhilleusei sano lainkaan tahtovansa 
elää, jollei hän heti saa isketyksi keihästä Hektorin ruumiiseen. 

Thetis huomauttaa tähän, että Akhilleuksen oma kohtalo on 
täyttyvä heti Hektorin kuoltua. Mutta Akhilleus ei sano välittä- 
vänsä siitä. Hän haluaakin kuolla, koska hänen ei ollut suotu 
torjua ystävänsä surmaa. Eihän hänellä enää ole mitään tehtävää, 
elämässä, kun hän antoi Patrokloksen tällä tavoin sortua. Akhil- 
leus tajuaa, että ystävän kaatuminen johtui hänen riitaantumi- 
sestaan Agamemnonin kanssa. Ja hän lausuu toivomuksen, että 
riita ja viha loppuisivat ihmisten kesken. Nyt hän tahtoo unoh- 
taa vihansa ja kostaa Hektorille. Sitten hänet saakin jo kohtalo 
tavoittaa. Kuolemaahan ei kukaan voi välttää. Mutta sitä ennen 
hän on hankkiva itselleen jalon maineen, ja moni troialaisnainen 
on sureva kaatunutta miestään tai poikaansa. He saavat nyt 
havaita hänen levänneen taistelusta! 

Jumalatar-äiti ei enää estele poikaansa, mutta huomauttaa, 
että hänen ensinnä on saatava uusi asevarustus, koska hänen oma 
sotisopansa on Hektorin hallussa. Seuraavana aamuna Thetis 
sanoo tuovansa pojalleen uuden varustuksen jumalien sepolta, 
Hefaistokselta. Sitä hän nyt lähtee Olympoksesta hankkimaan. 

Sillä aikaa kreikkalaiset yhä peräytyvät rajusti ahdistavien 
troialaisten tieltä. Patrokloksen ruumista ei ole voitu saattaa 
turvaan, sillä troialaisten rynnistys on liian voimakas. Hektor on 
jo kolme kertaa tarttunut Patrokloksen jalkaan, mutta aina ovat 
Aiaat saaneet hänen yrityksensä torjutuksi. Mutta lopulta olisi 
Hektorin onnistunut riistää Patroklos kreikkalaisten käsistä, 
jollei Hera olisi lähettänyt Iristä Akhilleuksen luo kehoittamaan 
tätä pelastamaan ystävänsä ruumiin. Akhilleus epäröi, koska 
hänellä ei ole varustusta, mutta Iris sanoo, että riittää, kun hän 
aseettomanakin ilmestyy kaivannolle. Akhilleus lähtee, ja 
Athene heittää hänen olkapäilleen aigis-kilpensä sekä kietoo 
hänen päänsä ympäri kultaisen pilven, josta tulen liekit jloimua- 
vat. Niinkuin merkkivalkeat nousevat ilmoille vihollisten saar- 
tamasta kaupungista kutsuen naapurisaarten väkeä auttamaan, 
niin kohoaa tulen hohde Akhilleuksen päästä. Hän tulee kaivan- 
nolle ja päästää huudon, johon kaukaa vastaa Athenen ääni. 
Troialaiset valtaa sanomaton kauhu, kun he kuulevat Akhilleuk- 
sen vaskisen äänen ja näkevät liekin leimahtavan hänen päänsä 

päällä. Kolme kertaa Akhilleus huutaa, ja se riittää saattamaan 
troialaiset sekasortoon. Patroklos korjataan paareille ja Akhil- 
leus seuraa saattuetta, joka vie ruumiin leiriin. Samalla Hera 
antaa auringon ennen aikojaan vaipua Okeanoksen helmaan, ja 
taistelu taukoaa. 

Troialaiset käyvät kentälle pitämään kokousta. Pulydamas 
ehdottaa, että palattaisiin kaupunkiin. Ei ole hyvä jäädä kauaksi 
muureista nyt, kun Akhilleus taas ryhtyy taisteluun. Paras on 
asettua puolustautumaan muurien turvin. Mutta tämä neuvo ei 
lainkaan miellytä Hektoria. Hänen mielestään ei ole mitään 
aihetta sulkeutua kaupunkiin kuluttamaan sen varoja. On jää- 
tävä yöksi kentälle ja aamulla käytävä avoimeen kamppailuun. 
Hän puolestaan ei pelkää Akhilleusta. Jos Akhilleus tulee, niin 
sitä pahempi tälle itselleen. Sodan jumala auttaa muitakin kuin 
Akhilleusta. Troialaiset yhtyvät Hektorin mielipiteeseen. Runoi- 
lija leimaa heidät houkkioiksi, joilta Athene oli riistänyt älyn. 

Akhilleus taas suree koko yön Patrokloksen kuolemaa painaen 
kätensä vasten ystävänsä hengetöntä ruumista. 


Ähkyen äänteli hän kuin leijona leiskuvaharja, 
jolt* erämies salon sankeikost' on ottanut pennut, 
tuskassaan tulisess? ylen myöhään saapumisestaan; 
rientää rotkojen kautta se etsien jälkiä, että 
ryöstäjän saavuttais, vihanriehuva on pedon rinta, 


Voihkien hän toteaa, ettei Patrokloksen isä saa enää tervehtiä 
poikaansa kotiin saapuvaksi. Molempien ystävysten veri on 
punaava Troian maan multaa. Mutta hän vakuuttaa, ettei hän 
ole hautaava Patroklosta ennen kuin hän on surmannut Hektorin. 
Hektorin asun ja hänen päänsä Akhilleus lupaa panna ystävänsä 
roviolle sekä uhrata sen ääressä kaksitoista jalosyntyistä Troian 
nuorukaista. Siihen asti saavat vangiksi otetut troiattaret yötä 
päivää itkeä Patrokloksen paarien ääressä. Tämän lupauksen teh- 
tyään Akhilleus antaa pestä ystävänsä ruumiin ja voidella sen 
öljyllä. Koko yön valittavat myrmidonit yhdessä Akhilleuksen 
kanssa ruumiin ääressä. 

Nyt siirtyy kuvaus Olympokseen, jossa Zeus ja Hera keskustele- 
vat Akhilleuksen mielenmuutoksesta. Zeus sanoo pisteliäästi sen 
olevan Heran toimien tulosta, kun taas Hera huomauttaa, että 
hänellä toki täytyy olla oikeus vihata troialaisia ja tuottaa heille 
turmiota. Sillä aikaa Thetis tulee Hefaistoksen linnaan. Tämä 
on paraikaa sepän tehtävissä. Hän kiinnittää takomiinsa kolmi- 
jalka-kattiloihin korvia. Sulotar, Hefaistoksen puoliso, ottaa 
meren jumalattaren ystävällisesti vastaan ja huutaa miestään 
tulemaan työpajasta saliin, jossa vieras odottaa. Kuullessaan 
Thetiksen saapuneen Hefaistos ilostuu. Hän muistaa, että meren 
jumalatar aikoinaan otti hänen hoiviinsa, kun hänen oma äitinsä 


128 Homeros 


tahtoi päästä eroon kampurajalkaisesta pojastaan. Hefaistos 
lupaa nyt palkita Thetiksen tekemän hyvän työn. 

Niinpä Thetiksen ei tarvitse kauan pyydellä Hefaistosta. Tämä 
on heti valmis täyttämään hanen pyyntönsä. Hefaistos toivoo, 
että hän voisi yhtä varmasti varjella Akhilleuksen kuolemalta, 
kuin tämä on saava varustukset, joita kaikki tulevat ihailemaan. 
Heti hän siirtyy työpajaansa, jossa hän ensinnä takoo Akhil- 
leukselle kilven. Sen etupintaan hän muovailee taidokkaan 
kuvasarjan. 

Siinä on maa, meri ja taivas aurinkoineen, kuineen ja tähtineen. 
Näkyy kaksi kaupunkia, joista toisessa hääkulkue vaeltaa soit- 
taen pitkin katua. Ihmiset katselevat talojensa ovilta nuorison 
riemua. Torilla on oikeuden istunto. Tuomarit istuvat vakavina 
piirissä ja käsittelyä kuunteleva yleisö osoittaa suosiotaan vuo- 
roin kummallekin riitapuolelle. Toisen kaupungin taas on saar- 
tanut vihollinen. Vaimot, vanhukset ja lapset ovat muureilla 
puolustamassa kotejaan, kun taas asekuntoiset miehet tekevät 
hyökkäyksen piirittäjiä vastaan. Sotilaita on asettunut väijyk- 
siin virran partaalle ryöstääkseen kahden paimenen saattamana 
lähestyvän karjalauman. Vastapuolen joukkoja rientää apuun, ja 
virran rannalla syntyy ankara taistelu. Kaikki on kuvattu niin 
etevästi, että luulisi näkevänsä eläviä olentoja. 

Sitten näkyy kilvessä härkävaljakkojaan ohjaavia kyntäjiä, 
joiden jäljessä vaot on sävytetty luonnon mukaisesti tummaan 
väriin, vaikka aineena on käytetty kultaa. Toisessa kuvassa elon- 
leikkaajat kaatavat sirpeillään viljaa, joka sidotaan lyhteiksi. 
Tammen alle valmistetaan korjuuväelle paraikaa ateriaa. Sitten 
siinä on viinitarha tummina riippuvine rypäleineen ja sen ympä- 
rillä sinipohjainen kaivanto ja tinasta muovailtu aitaus. Edelleen 
nähdään Kuvasarjassa härkälauma paimenineen. Nämä koettavat 
turhaan koirineen karkottaa kahta jalopeuraa, jotka ovat iske- -` 
neet yhteen lauman sonneista. Vieressä on rauhallinen lammas- 
laidun paimenineen, tarhoineen ja navettoineen. Vihdoin kuuluu 
kuvasarjaan karkelotanner, jossa pojat ja neidot kiertävät iloi- 
sessa tanssissa soiton säestyksellä ja tanssimestarien johdolla. 
Kuvasarja kokonaisuutena ilmentää ihmiselämää maan kama- 
ralla, sekä rauhan että sodan askareita. 

Kilven lisäksi Hefaistos takoo haarniskan, joka loistaa kirk- 
kaammin kuin tuli, kypärän, joka on tarkalleen pään mukainen 
ja varustettu kultaisella harjalla, sekä säärisuojat, jotka teh- 
dään taipuisasta tinasta. Kohta Thetis saa varustukset haltuunsa 
ja hän lähtee nopeana kuin haukka viemään ne Akhilleukselle. 





21. Mykeneläinen kupuhauta sisältä. 
Huomattakoon valtava oven kamana. Rakennettu 14. vuosisadan 
alkupuoliskolla e. Kr. 

22. Härkätaistelu. 
Nuorukainen suorittaa taitohyppyä raivoavan eläimen selän yli. Häntä on avustamassa kaksi nei- 
toa. Knossoksen palatsin seinämaalaus n. 1600 e. Kr. 

19. runo. 
SOVINTO. 


Aamurusko nousee, kun Thetis saapuu Patrokloksen ruumiin 
ääressä surevan Akhilleuksen luokse. Jumalatar-äiti tarttuu poi- 
kaansa käteen ja kehoittaa häntä lopettamaan vaikeroimisen: 


Lapseni, kuolleen nukkua suo, suru suuri jos onkin, 
kosk’ ikivaltain sallima on hänet sortanut surmaan. 


Niin sanoen Thetis laskee tuomansa varustukset Akhilleuksen 
jalkojen ääreen. Myrmidonit häikäisee niiden loisto niin, ettei 
kukaan uskalla niihin katsoa. Mutta Akhilleus ottaa varusteet 
riemuiten käsiinsä ja ilmaisee niiden johdosta ihastuksensa. 
Hänellä on vain huoli siitä, että kärpäset saattavat turmella 
Patrokloksen ruumiin. Thetis lupaa huolehtia siitä, että ruumis 
säilyy turmeltumattomana. Hän valaa Patrokloksen sieraimiin 
amhbrosiaa ja nektaria. 

Akhilleus taas rientää kutsumaan kreikkalaisia kokoukseen. 
Hänen on ennen lähtöään taisteluun ilmoitettava näille, että riita 
Agamemnonin kanssa on päättynyt. Kaikki kerääntyvät kokous- 
paikalle meren ääreen. Ontuen saapuvat muiden mukana Dio- 
medes ja Odysseus, ja viimeisenä tulee Agamemnon vielä kärsien 
saamastaan haavasta. Akhilleus ryhtyy puhumaan ja kohdistaen 
sanansa Agamemnonille hän valittaa, että he joutuivat vihan val- 
taan tyhjänpäiväisestä aiheesta, yhden ainoan neidon vuoksi. 
Menneitä älköön enää muisteltako, vaan sisu on nyt välttämättä 
taltutettava. Itse lupaa Akhilleus puolestaan lauhduttaa vihansa 
ja hän kehoittaa Agamemnonia ylipäällikkönä antamaan taistelu- 
käskyn. 

Agamemnon on hiukan hämillään. Hän myöntää, että jumalat 
ottivat häneltä älyn sinä päivänä, jona hän riisti Akhilleukselta 
kunnialahjan: 


Vaan mitä tehdä mä voin? Jumalathan on johtajat kaiken. 
Zeun tytär ylhä on Harha, jok' ihmiset syöksevi syyhyn, 
haltia turmiokas; jalat hällä on pehmeät, sill' ei 

astele maassa, mut ihmisien pään päällä hän kulkee, 
klehtoo maan asujoita, ja paulaan käy kuka sattuu. 


Sitten hän kertoo pitkän tarinan siitä, miten itse ylijumalakin 
kerran tuli petetyksi. Lopuksi Agamemnon sanoo tahtovansa 
hyvittää sen, mitä hän on rikkonut. Hän on valmis antamaan 
kaiken, mitä Odysseus hänen puolestaan edellisenä päivänä tarjosi. 

Akhilleus vastaa aivan lyhyesti, että hänestä on aivan saman- 
tekevää, antaako Agamemnon nuo lahjat vai on antamatta. Pää- 

asia on, että nopeasti lähdetään taisteluun. Runoilija on näissä 
vuorosanoissa mestarillisesti luonnehtinut molemmat riitaveljet. 
Akhilleus on yhtä nopea sopimaan kuin vihastumaan. Hyvitys 
on hänelle merkityksetön sen jälkeen, kun hän itse on päättänyt 
lopettaa riidan. Hän myöntää niin ikään suoraan erehdyksensä, 
kun taas Agamemnon syyttää jumalia ja pitää tarpeellisena koros- 
taa, että itse Zeuskin on joskus saatu harhautetuksi. Agamem- 
nonin pyrkimyksenä on täten viimeiseen asti pitää yllä ulkonaista 
arvovaltaansa, jota kannattamassa ei ole riittävästi sisäisiä omi- 
naisuuksia. Akhilleus taas ei pane painoa arvovaltasyille. Hänen 
vihansa on johtunut siitä, että hän on sisimmässään tuntenut 
kärsineensä vääryyttä. Mielenmuutos on sen mukaisesti seu- 
raus subjektiivisesta tunteesta, ystävän kuoleman aiheuttamasta 
järkytyksestä. 

Käytännöllistä järkeä edustaa kokouksessa Odysseus. Hän huo- 
mauttaa, ettei joukkoja voi lähettää taisteluun, ennen kuin ne 
ovat aterioineet. Sillä aikaa kun ateria valmistetaan, tuotakoon 
Agamemnonin lupaamat lahjat kaikkien nähtäviksi ja Agamem- 
non vannokoon valan, ettei hän ole koskenut Briseikseen. Aga- 
memnon suostuu tähän ja käskee Odysseuksen mukanaan 
jalosukuisia nuoria miehiä tulla noutamaan lahjat. Akhilleus 
haluaisi mieluummin siirtää lahjojen vastaan ottamisen sopivam- 
paan ajankohtaan eikä hän myöskään sano ottavansa suuhunsa 
ruokaa tai juomaa, ennen kuin Patrokloksen kuolema on kos- 
tettu. Mutta Odysseus korostaa uudelleen, että miesten on saa- 
tava aterioida ennen taistelua. »Vatsall' ei toki vainajiaan tule 
surra akhaijein.» 

Tuota pikaa noudetaankin Agamemnonin majasta hänen lupaa- 
mansa sovintolahjat ja samalla tuodaan mukana Briseis Akhil- 
leukselle palautettavaksi. Agamemnon vannoo valansa ja 
uhraa karjun. Lopuksi Akhilleus toteaa, että heidän riitansa on 
ollut Zeuksen aiheuttamaa sokeutta. Sovinto on täten lopullisesti 
vahvistettu. 

Kun Briseis näkee Patrokloksen runnellun ruumiin, hän puh- 
keaa valitukseen. Hän muistelee, miten Patroklos lohdutti häntä 
vakuuttamalla, että Akhilleus vielä oli ottava hänet puolisokseen. 


Noinpa hän itki, ja immet muut kera myös, näkösyynä 
sankarin surma, mut mielessään oma kohtalo koito. 


Akhilleuskin alkaa taas murehtia ystävänsä kohtaloa eikä suostu 
maistamaan ruoan hitustakaan. Turha on ollut hänen toivonsa, 
että ainakin Patroklos palaisi sotaretkeltä takaisin Thessaliaan 
viemään hänestä viestiä vanhalle Peleukselle. Nähdessään Olym- 
poksesta Akhilleuksen yhä vain vaikeroivan Zeus lähettää Athe- 
nen vuodattamaan hänen rintaansa ambrosian ja nektarin voi- 
maa, jottei nälkä häntä uuvuttaisi. 

Pian alkavat kreikkalaiset järjestyä taisteluun. 


Kuin Zeun luot' alas tupruelee lumihahtuvat hyiset 
selkeän pohjoisen porotoelless' ankarin puuskin, 
laivoilt' ulkosi noin kypärää nyt uljahin välkkein, 
kumpurakilpeä noin, sopavaskea myös levyvankkaa, 
keihässaarnea sankeanaan, lukemattomin sarjoin. 
Välke se taivaan täytti, ja hohteli maa hymyellen 
vaskien kimmellysta, ja soi kumu jalkojen alta 
kulkeiss' urhojen. 


Myös Akhilleus pukeutuu varustuksiinsa ja tarttuu mahtavaan 
keihääseensä, jota ei kukaan muu kreikkalainen jaksanut heittää. 
Automedon valjastaa taivaalliset hevoset ja asettuu ajajaksi vau- 
nuihin, joihin Akhilleus nousee. Tämä kehoittaa hevospariaan tuo- 
maan hänet vahingoittumattomana takaisin taistelusta. Häntä 
ei saisi jättää kuolleena makaamaan kentälle. niinkuin kävi Pat- 
rokloksen. Toinen hevosista, Ksanthos, saa silloin Heralta puhe- 
lahjan ja vastaa, että he kyllä tuovat Akhilleuksen ehjänä takai- 
sin. Mutta sille he eivät voi mitään, että Akhilleuksen tuhon- 
päivä on lähellä. Sillä kohtalo on säätänyt 


ett' ikivalta ja mainen mies sinut sortavat surmaan. 
Akhilleus vastaa tähän: 


Ksanthos, surmaa mun miks ennustat sinä suotta? 
Itsekin tiedän tuon, mun on kaatua kohtalo täällä, 
kaukana luot' isän, luot' emon armaan. Mutta en ennen 
herkeä kuin väki Troian saa tuta kättäni kyllin. 


20. runo. 
JUMALIEN TAISTELU. 


Perinnäinen otsake soveltuu tähän runoon vain vähäiseltä 
osalta. Jumalien taistelua kuvataan siinä ainoastaan alkupuo- 
lella ylimalkaisin kääntein, ja vasta seuraavassa runossa jumalat 
joutuvat keskenään varsinaiseen mieskohtaiseen kamppailuun. 
Zeus kutsuu ensin jumalat koolle Olympokseen ja ilmoittaa heille, 
että hän nyt antaa jokaiselle luvan auttaa sitä puolta, jota kukin 
haluaa. Itse hän sanoo jäävänsä Olympoksen huipulle halumielin 
katselemaan taistelun kulkua. Jumalat rientävätkin mielihyvin 
käyttämään tilaisuutta hyväkseen, Hera, Athene, Poseidon, Her- 
mes ja Hefaistos menevät kreikkalaisten luo. Troialaisia autta- 
maan taas käyvät Ares, Apollo, Artemis, Afrodite, Leto ja Ksan- 
thos eli Skamandros, virran jumala. 

Aluksi jumalat vain kiihdyttävät sotajoukkoja toisiaan vas- 
taan. Troialaiset on vallannut vavisuttava pelko, kun he näkevät 
Akhilleuksen karauttavan kentälle. Mutta he voittavat pian kau- 
hunsa, kun sotainen vimma ehtii täyttää heidän mielensä. Mah- 
tavin värein maalataan jumalien osanottoa taisteluun: 


Hirmuisin jylinöin isä ihmisien, jumalainkin 

pauhasi korkeudessa, ja taas alahalla Poseidon 

ääriä laajan maan järisytti ja huippuja vuorten. 

Kaikk' ylt'ympäri järkkyi maa, puropursuvan Idan 
juuri ja harja ja Ilion myös sekä laivat akhaijein: 
varjojen valtias, Aidoneus, maan allakin säikkyi, 
kiljuen istuimelt' ylös karkasi poljäten, että 

murtais vankan maan hänen päänsä jo päältä Poseidon, 
jäis ikivaltain, ihmisien näkyviin koto kuolon, 

kaamea, kalmainen, jumalainkin katsoa kauhu. 


Akhilleus etsii taistelun melskeessä Hektoria. Mutta Apollo, 
joka esiintyy Hektorin velipuolen Lykaonin hahmossa, yllyttää 
Aineiasta käymään Akhilleusta vastaan. Aineias ei ole siihen 
halukas, sillä jo kerran on Akhilleus ollut vähällä viedä häneltä 
hengen. Vain Zeuksen avulla Aineias silloin vältti turmion. Mutta 
Apollo saa hänet taivutetuksi vetoamalla siihen, että hänen 
äitinsä on itsensä Zeuksen tytär Afrodite, kun taas Akhilleus on 
vain vähäarvoisemman jumalattaren poika. Niinpä Aineias saa 
rohkeutta ja ryntää troialaisten rivistön eteen Akhilleusta kohti. 
Hera huomaa tämän ja epäillen, että Apollo kenties voisi ilmestyä 
Aineiaan avuksi Akhilleuksen eteen ja herättää sankarissa kam- 
moa, hän pyytää Poseidonia ja Athenea mukaansa karkottamaan 
Aineiaan. Mutta Poseidon rauhoittaa häntä ja ehdottaa, että he 
kaikin siirtyvät syrjemmäs katselemaan taistelua. Vain mikäli 
Apollo tai Ares puuttuvat suoranaisesti kamppailuun, on heidän- 
kin syytä käydä ottamaan siihen osaa. 

Kun jumalat näin ovat poistuneet taistelukentältä, syöksyvät 
Aineias ja Akhilleus toisiaan vastaan. Akhilleus tuntee vastusta- 
jansa ja kysyy, johtuuko Aineiaan uhkarohkeus siitä, että tämä 
luulee perivänsä Priamoksen valtikan, jos saa Akhilleuksen sur- 
matuksi. Mutta siihen hänellä ei ole oleva voimaa. Eihän hän 
aikaisemminkaan Akhilleuksen kohdatessaan kyennyt muuhun 
kuin pakoon. Akhilleus siis neuvoo häntä väistymään, ennen 
kuin tuho hänet kohtaa. Mutta Aineias ei pelästy Akhilleuksen 
uhkaavaa puhetta. Hän viittaa ylpeästi jaloon syntyperäänsä ja 
kehoittaa Akhilleusta olemaan käyttämättä turhia herjaussanoja. 
Suullaan Akhilleus ei kykene hänen rohkeuttaan lannistamaan, 
vaan siihen tarvitaan vaskista keihästä. 

Samalla Aineias jo heittää keihäänsä Akhilleusta kohti. Mutta 
se osuu Hefaistoksen tekemään kilpeen, joka kestää kuolevaisen 
ihmisen suuntaaman iskun. Akhilleus lennättää nyt keihään, ja 

se puhkaisee Aineiaan kilven, mutta kyyristymällä Aineias vält- 
tää tuhon. Heti Akhilleus tarttuu miekkaansa, kun taas Aineias 
ottaa maasta valtavan kiven ja valmistautuu sillä antamaan vas- 
tustajalleen murskaavan iskun. Akhilleuksen miekka olisi kui- 
tenkin tehnyt tehtävänsä ja Aineias olisi joutunut tuhon omaksi, 
jollei Poseidon olisi rientänyt häntä auttamaan. Poseidon on 
tosin yleensä vihamielinen troialaisille, mutta hän tahtoo pelas- 
taa Aineiaan kantaisäksi uudelle ruhtinassuvulle, joka on hallit- 
seva Troiassa sitten kun Priamoksen valta on tuhottu. Niinpä 
Poseidon peittää Akhilleuksen silmät utupilveen ja lennättää 
Aineiaan ilman halki kauas rintaman selustaan. Siellä Poseidon 
varoittaa Aineiasta koskaan enää antautumasta taisteluun Akhil- 
leuksen kanssa. 

Akhilleus taas on kummissaan, kun hänen vastustajansa yht'- 
äkkiä on kadonnut. Mutta hän käsittää jonkun jumalan suosivan 
Aineiasta ja lähtee kulkemaan kreikkalaisten rintaman editse 
kiihottaen miehiä taisteluun ja sanoen itse murtavansa troia- 
laisten rivit siinä, missä hän käy hyökkäykseen. Hektor kuulee 
hänen sanansa ja huutaa puolestaan troialaisille, ettei Akhilleusta 
ole syytä pelätä. Hän itse on käyvä tätä vastaan. Mutta Apollo 
varoittaa Hektoria ryntäämästä Akhilleuksen kimppuun, ja juma- 
lan äänen säikäyttämänä Hektor vetäytyy taaksepäin. Akhilleus 
taas syöksyy troialaisia vastaan ja surmaa neljä heistä, nii- 
den joukossa viimeiseksi Priamoksen nuorimman pojan Poly- 
doroksen, jota hänen isänsä ei olisi tahtonut päästää taisteluun. 
Kun Hektor näkee veljensä kaatuvan, hän ei voi pidättää itseään, 
vaan rientää Akhilleusta päin. Tämä iloitsee nähdessään Patrok- 
loksen surmaajan tulevan ulottuvilleen ja kehoittaa häntä astu- 
maan lähelle, jotta tuho sitä varmemmin hänet perii. Hektor 
vastaa samaan tapaan, kuin Aineias vastikään torjui Akhilleuk- 
sen ylimielisen puheen. Hän myöntää, että Akhilleus on häntä 
voimakkaampi, mutta huomauttaa, ettei siitä huolimatta ole 
varmaa, kumpi taistelussa on saava voiton. Sen jälkeen Hektor 
sinkauttaa keihäänsä, mutta Athene kääntää henkäisyllään sen 
takaisin heittäjän jalkojen juureen. Kun Akhilleus nyt karkaa 
raivokkaasti Hektorin kimppuun, Apollo kätkee suojattinsa 
sumuverhon taakse. Kolme kertaa Akhilleus hyökkää, ja joka 
kerta tapaa keihäs pelkkää utua. Neljännellä yrityksellä hän 
huomaa, mitä on tapahtunut, ja huutaa raivoissaan: 


Taaskin surmasi, koira, sa vältit; vaan liki liikkui 
totta jo turmio; taas sua autti Apollo, jot’ aina 

kai anot turvakses, kun keskeen käyt aseryskeen. 
Vaan sinut kohtaan vielä, ja tullut on loppusi silloin, 
sill' avun antaja mullakin lie joku taivahisista. 

Sen sanottuaan hän ryntää muita troialaisia vastaan. Kuin sur- 
man henki hän riehuu heidän joukossaan. Yhdeksän troialaista 
kaatuu toinen toisensa jälkeen hänen keihäänsä iskuista. Yksi 
näistä kietoo hänen polviaan rukoillen armoa, mutta Akhilleus ei 
tunne sääliä, häntä hallitsee pelkästään viha ja raivo. Niinpä 
kahdeskymmenes runo päättyykin vaikuttaviin vertauksiin, 
jotka kuvaavat Akhilleuksen surmantyötä. 


Kuin kulo riehuva käy suvipoutien paahtaman vuoren 
rotkoihin, tulen vallass' on syvä, sankea metsä, 
liekkejä tupruttaa joka suuntaan tuulien pyörteet: 
noin jumalaimona hän joka paikkaan kerkesi keihäin, 
kaataen karkasi päin; verivirtana maa oli musta. 
Kuin iso-otsaiset härät yhteen iestävi maamies 
puimaan ohraa kellervää elotanterehella; 

härkäin mylvivien jalat joutuen pui jyvät irti: 

noin hevot aimon Akhilleun, maan tömisyttäjät, kenttää 
kilpien, ruumiiden yli kiitivät, vaunujen alla 

akseli hurmeess' ui, etukaiteeseen veri pärskyi, 
viskoutuin kavioista ja vinhain pyörien alta. 


21. runo. 
TAISTELU VIRRAN PARTAALLA. 


Ajaessaan takaa troialaisia Akhilleus tunkee heitä sivulle päin, 


Ksanthos virran kaalaamon kohdalle. Osa troialaisia heittäytyy 
tällöin virtaan: 


Sinne he syöksyi pauhahtain, rajut veet kovin pärskyi, 
rantamat raikuivat, hätähuudoin itse he eestaas 

ui mikä minnekin päin, vesipyörteiss' ympäri kieppuin. 
Kuin tulen ankaran alt' iso pyrkii sirkkojen parvi 
häälyen virtaa kohti, mut valkea vaipumatonpa 
paahtaa, äkkiä leimahtain, ja ne tippuvat virtaan: 
niinpä, Akhilleun ahdistaiss', äkin vaunua, miestä 
kukkuranaan oli pyörtehikäs, syvä, kuohuva Ksanthos. 


Akhilleus jättää keihäänsä tamariskipensasta vasten ja hyppää 
miekka kädessä virtaan surmaten troialaisia, siksi kunnes käsi 
uupuu tappamisesta. . Sitten hän ottaa elävinä vangiksi kaksi- 
toista nuorukaista uhratakseen heidät Patrokloksen ruumis- 
rovion ääressä. Sidottuaan heidän kätensä hän käskee kumppa- 
neitaan kuljettamaan heidät leiriin. 

Tätä taukoa yrittää eräs virtaan heittäytynyt troialainen käyt- 
tää hyväksi päästäkseen Akhilleuksen ohi takaisin taisteluken- 
tälle. Akhilleus rientää kuitenkin keihäineen häntä vastaan ja 
tuntee hänet Lykaoniksi, Priamoksen pojaksi, joka jo kerran oli 

joutunut Akhilleuksen vangiksi ja oli myyty orjaksi Lemnos saa- 
relle. Vimmoissaan Akhilleus huudahtaa: 


Ah, jopa ihme ja kumma nyt on minun silmäni eessä! 
Totta jo nousevat taas urot Ilionin, mitä kaasin, 

astuvat uudestaan manalaisten alhojen yöstä, 

kuin tuli tuokin nyt, joka Lemnos-saarehen kauas 
kaupattiin, tuli pois sivu turmien, ei meren kuilut 
kuohuvat ehkäisseet, monen estäjät tien sekä aikeen. 
Mutta nyt saakoon myös tämän pcitseni kärkeä maistaa, 
jotta sen mieleni oivaltaa sekä tietävi tarkoin, 

vieläkö päässee sieltäkin vai pitäneekö jo luonaan 
viljankasvaja maa, väkevimmänkin joka kytkee. 


Lykaon, joka voidakseen paremmin päästä pakoon on heittä- 
nyt pois kaikki aseensa, juoksee turvan anojana kietomaan Akhil- 
leuksen polvia. Mutta armottomana tämä tähtää keihäällään, 
joka kuitenkin Lykaonin kyyristyessä osuu maahan. Tarttuen 
toisella kädellään maassa olevaan keihääseen ja kiertäen toisen 
kätensä Akhilleuksen polvien ympäri Lykaon rukoilee tätä sääs- 
tämään hänen henkensä, Lunnaiksi hän lupaa kolminkertaisesti 
sen, mitä Akhilleus sai hänestä hintana myydessään hänet Lem- 
nokseen. Vasta yksitoista päivää on siitä, kun hän vapaaksi lunas- 
tettuna monen vaivan jälkeen pääsi takaisin Troiaan. Kohtalo on 
uudelleen saattanut hänet Akhilleuksen käsiin. Armoa pyytäes- 
sään Lykaon korostaa, ettei hän ole Akhilleuksen verivihollisen 
Hektorin täysi veli, vaan ainoastaan velipuoli. 

Mutta Akhilleus ei ole sellaisessa mielentilassa, että sääli voisi 
saada hänessä sijaa. Hän sanoo ennen Patrokloksen kuolemaa 
monesti heltyneensä. Mutta nyt ei kukaan hänen käsiinsä jou- 
tuva troialainen ole enää välttävä kuolemaa, ei ainakaan Pria- 
moksen poika. Eräänlainen osanotto puhuu kuitenkin Akhilleuk- 
sen sanoista. Kuin puolustukseksi menettelylleen hän vetoaa 
omaan kohtaloonsa: 


Kuollos, ystävä, siis sinä myös! Älä ruikuta suotta! 
Kuolihan Patrokloskin, vaikk' urohomp' oli paljon. 
Katso'os, kuink' olen itse ma sankari sorja ja uljas, 
korkea mulla on taatto ja kuoloton kantaja kallis; 
vaan mua vartoelee toki kuolo ja mahtava Moira. 
Aamu se joutuva on tai ehtoo tai sydänpäivä, 
jolloin hengen vie joku multakin kamppaelussa 
iskien peitsellään tai jänteelt' ampuen nuolen. 


Sen sanottuaan hän työntää miekkansa kahvaa myöten Lykao- 
nin kaulan juureen. Surmantyöhön taas päästyä Akhilleuksesta 
häviää kaikki inhimillisyys. Hän tarttuu kaatuneen jalkaan ja 
heittää ruumiin virtaan huutaen samalla ilkkuen: 


Painuos vain kalaparvien luo, ne sun haavojes hurmeen 
nuolevat pois surematta. Sun itkeä paartesi ääress' 

ei emo armas saa, monipyörtehinenpä Skamandros 
myötään vierittäin sinut laajaan vie meren helmaan. 
Kai moni ponnahtaa kala tummaan veen karepinlaan 
kiitäen haukkaamaan sun hohtelovaa hipiääsi. 


Virta, joka kreikkalaisen käsityksen mukaan samalla on jumala, 
vihastuu lopulta siitä, että troialaisia surmataan sen uomassa. 
Se antaa troialaisten riveissä taistelevalle traakialaiselle Astero- 
paiokselle rohkeutta käydä Akhilleusta vastaan. Traakian mies 
on tottunut käyttämään yhtaikaa kahta keihästä ja hän sinkaut- 
taakin molemmat samalla kertaa Akhilleusta kohti. Toinen 
pysähtyy kilpeen, kun taas toinen raapaisee naarmun oikeaan 
käsivarteen. Akhilleuksen keihäs taas lentää ohi ja tunkeutuu 
syvälle maahan. Sitä yrittää Asteropaios vetää irti, mutta ei 
onnistu, vaan Akhilleus surmaa hänet miekallaan. Kerskuen uro- 
työstään sankari jättää ruumiin makaamaan veden huuhtelemalle 
rantahiedalle. Sen jälkeen hän lähtee ajamaan takaa muita traa- 
kialaisia ja surmaa heitä yhteen menoon seitsemän. Enemmän- 
kin hän vielä kaataisi, jollei virta kehoittaisi häntä herkeämään. 
Se valittaa ruumiiden estävän veden virtaamista uomassa. Akhil- 
leus sanoo noudattavansa kehoitusta ja ajavansa troialaiset kau- 
punkiin päin. Virta taas moittii Apolloa siitä, että tämä on hylän- 
nyt troialaiset ja jättänyt avun heille antamatta. 

Kuvaus on tällä kohdalla katkelmallinen, sillä yht'äkkiä sano- 
taan Akhilleuksen jälleen hyppäävän virtaan. Silloin virta rai- 
vostuu ja nostaa korkean aallon, joka peittää Akhilleuksen, iskee 
rankkana hänen kilpeensä ja ottaa hänen altaan pois lujan maa- 
pohjan. Akhilleus saa kiinni jalavan rungosta ja pääsee nouse- 
maan ylös virrasta, mutta tulva tulee pauhaten hänen perässään. 
Hän pakenee kauhistuneena, mutta hyökyaalto seuraa häntä ja 
lyö yli hänen hartioittensa repien maan hänen jalkojensa alta. 
Akhilleus luulee jo tuhon hänet tavoittaneen. Kuolema sinänsä 
ei häntä pelota, mutta hän pelkää saavansa häpeällisen lopun: 


Vaan oli säättynä mulle nyt surkea surmani: virtaan 
vaipua valtahiseen, kuten paimenpoikanen painuu, 
kun sikolaumoineen puron talvisen poikki hän kahlaa. 


Poseidon ja Athene rientävät ihmisten hahmossa tyynnyttä- 
mään sankaria ja vakuuttamaan, ettei hänen kohtalonaan ole 
hukkua virran kuohuihin. Saaden sen johdosta uutta intoa Akhil- 
leus syöksyy eteenpäin kentälle. Mutta virta ei hellitä, vaan kut- 
suu toverinsa Simoeis-joenkin kanssansa ahdistamaan miestä, joka 
aikoo tuhota Priamoksen kaupungin. Virta uhkaa peittää Akhil- 
leuksen hiekkaan ja soraan, niin ettei hän enää muuta hauta- 
kumpua kaipaa. Se nostaa vuoren korkuisen hyökyaallon peit- 
tääkseen siihen Akhilleuksen. Nähdessään tämän Hera kauhistu- 

neena pyytää Hefaistosta tulen voimalla taltuttamaan virran. 
Hefaistos sytyttää valtavan palon. Tulvavesi kentällä kuivuu, ja 
tuli tarttuu rannan puihin. Pian alkaa virran vesi kuumeta: 


Kuin kovan valkean kuumentaiss' iso kattila kiehuu, 
liemeen liuentain sian syötetyn ihroja irti, 
vaahdoten valkeanaan, kasa kuivia halkoja alla: 
liekkien valtaan noin joki jäi, vesi vaahtona kiehui. 


Virta ei enempää enää kestä, vaan se rukoilee Heralta armoa ja 
lupaa olla vastedes auttamatta troialaisia. Hera kehoittaa Hefais- 
tosta sammuttamaan tulen, ja pian joki taas virtaa rauhallisena 
uomassaan. ; 

Mutta muut jumalat joutuvat nyt keskenään raivoisaan tais- 
teluun. 

Ryskyen yhteen ryntäsivät, kumu ankara kuului, 
kaikui ilmojen kansi, ja Zeus sen kuuli Olympon 
harjall' istuissaan; hänen rinnassaan sydän nauraa 
sai makeasti, kun katseli hän kahakoivia noita. 


Ares ryntää vaskinen keihäs kädessään Athenea vastaan iskien 
sen hänen aigis-kilpeensä. Athene väistyy taaksepäin ja tempaa 
maasta rajakiven heittäen sillä Aresta kaulaan. Tämä kaatuu ja 
peittää kaatuessaan seitsemän auranalaa maata. Athene sanoo 
ilkkuen, että Areen nyt pitäisi lopulta käsittää olevansa häntä 
heikompi. Kun Afrodite saattaa tuskissaan huohottavaa sodan 
jumalaa pois taistelukentältä, käskee Hera Athenea käymään 
rakkauden jumalattaren kimppuun. Athene iskeekin Afroditea 
rintaan, niin että sekä saattaja että saatettava vaipuvat maahan. 
Riemuiten Athene huutaa, että niin käyköön kaikkien jumalain, 
jotka auttavat troialaisia. 

Poseidon vaatii Apolloa kamppailemaan kanssaan. Olisi häpeä, 
jos muiden jumalain miteltyä voimiaan he yksin palaisivat Olym- 
pokseen taistelematta. Hän samalla ihmettelee, miksi Apollo on 
sodassa troialaisten puolella, vaikka Troian kuningas Laomedon 
aikoinaan heidän Zeuksen käskystä rakentaessaan kaupungin 
muureja oli kieltänyt heiltä palkan. Apollo ei vastaa tähän kysy- 
mykseen mitään, mutta kieltäytyy taistelemasta Poseidonin 
kanssa. Hänen sisarensa Artemis pilkkaa häntä siitä, että hän 
näin pelkää Poseidonia. Miksi Apollo sitten lainkaan Kantaa 
jousta, jollei hän rohkene sitä käyttää? Hera kuulee Artemiin 
sanat ja rientää häntä kurittamaan. Hän riistää Artemiilta jou- 
sen ja viinen ja lyö ilkeästi nauraen niillä häntä korville. Artemis 
pakenee Olympokseen Zeuksen turviin. Siihen päättyy kuvaus 
jumalien taistelusta. Ei ole ollut kysymys vakavasta kamppai- 
lusta, vaan eräänlaisesta väkivaltaisesta perhekahakasta, jolle 
Zeuksen sopiikin Olympoksesta hymyillä. 

Muiden jumalain poistuessa taivaalliseen asuntoonsa Apollo jää 
kentälle ja rientää Troiaan varjellakseen kaupunkia tuholta. Sillä 
Akhilleus hyökkää hirmuisella voimalla ajaen troialaisia edellään 
kaupunkia kohti. Priamos seisoo tornissa muurin portin vieressä 
ja nähdessään troialaisten joukkojen Akhilleuksen takaa-ajamina 
lähenevän hän käskee avata portit, jotta väki pääsee muurien suo- 
jaan. Apollo valaa troialaiseen Agenoriin rohkeutta, niin että 
tämä muiden paetessa portista kaupunkiin asettuu eteenpäin ryn- 
täävää Akhilleusta vastaan. Agenor heittää Akhilleukseen kei- 
häänsä, mutta vaikka se osuukin polven alle sääreen, se kimpoaa 
takaisin tinaisesta suojuksesta. Mutta kun Akhilleus sen jälkeen 
ryntää Agenorin kimppuun, peittää Apollo tämän tiheään sumuun. 
Samalla Apollo muuttaa itsensä Agenorin hahmoon ja lähtee 
juoksemaan poispäin. Akhilleus lähtee perässä häntä tavoittaak- 
seen. Siten saa Apollo Akhilleuksen harhautetuksi kauas muu- 
rien luota. Sillä aikaa troialaiset pääsevät vetäytymään muu- 
rien taakse. 


22. TUNO. 
HEKTORIN SURMA. 


Nyt vasta näyttämö on vapaa tapahtumien johtamiseksi tais- 
telujen päätekohtaan, Hektorin surmaan. Runoilija on tahtonut 
asettaa Akhilleuksen ja Hektorin kaksintaistelun erikoisase- 
maan antamalla sen tapahtua Troian muurien alla aivan toisen- 
laisissa olosuhteissa kuin kaikki muut Iliaassa kuvatut sankarien 
väliset kamppailut. 

Kun muut troijalaiset pakenevat muurien turviin, jää Hektor 
yksin niiden ulkopuolelle. Hänen kunniantuntonsa ei salli hänen 
pelkurimaisesti paeta. Runoilija sanoo, että armoton kohtalo 
kahlehtii hänet. Sillä aikaa Apollo eksytettyään Akhilleuksen 
kyllin : pitkälle ilmaisee itsensä ja ilkkuu hänen erehdystään. 
Akhilleus on vimmastunut siitä, että troialaiset näin pelastuivat 
hänen raivoltaan, ja kääntyy vinhaa vauhtia muureja kohti. Tor- 
nista tähyillessään Priamos näkee, 


kuink' yli kentän kiiti hän välkkyen niinkuni tähti, 
syksyin syttyvä tuo, joka yön pimeäss' yli muitten 
loistaa tähtösien luvutonten säihkyvin tuikkein, 
kielell? ihmisien nimiänsä Orionin koira; 

kirkkain tähti se on, toki turmion enne, se tuottaa 
koitojen kuolollisten näät kivuks ilkeät kuumeet. 


Priamos kutsuu tuskissaan Hektoria ajoissa tulemaan suojaan. 
Mutta Hektor ei vastaa, hän seisoo vain jäykkänä aikoen kohdata 

Akhilleuksen. Priamos kuvailee liikuttavin sanoin kovaa koh- 
taloaan ja rukoilee häntä luopumaan turmioon johtavasta aikees- 
taan. Hektorin pitäisi edes ajatella, että hän menemällä varmaan 
kuolemaan jättää suojattomaksi vanhan isänsä, jonka ruumiin 
julma vihollinen on heittävä hänen omien koiriensa raadelta- 
vaksi. Kaamean realistisin värein hän piirtää silmien eteen kuvan 
koirista, joita hän itse on ruokkinut ja jotka juotuaan verta isän- 
tänsä ruumiista hurjina piehtaroivat portaikolla: 


On kaunis kaatua nuoren 
taistoon, ruumiissaan verivammat viiltävät vasken, 
surman sulhonakin hän vielä on katsoa sorja; 
mutta kun murhatun vanhuksen saa raiskata koirat, 
hältä kun raadellaan häpy, hapset, harmaja parta, 
kuunaan kurjemp' ei näky kohtaa ihmisen silmää: 


Hektorin äitikin yhtyy muureilta isän rukouksiin. Mutta Hek- 
tor ei hievahda paikaltaan. Ulkonaisesti hän on ehdottoman järk- 
kymätön. Sisimmässään hän kuitenkin käy ankaraa kamppailua. 
Hänen kunniantuntonsa ei salli hänen peräytyä kaupunkiin, sen 
jälkeen kun hän niin jyrkästi torjui Pulydamaan ehdotuksen, että 
sotajoukko jo edellisenä iltana olisi vetäytynyt muurien suojaan. 
Jos hän nyt näyttäytyisi kaupungissa, sanottaisiin hänelle soima- 
ten, että hän luottaen liiaksi voimiinsa on tuottanut troialaisille 
suuria menetyksiä. Parempi on siis käydä muurien edessä Akhil- 
leuksen kimppuun ja joko voittaa hänet tai saada sankarikuo- 
lema. Harkitseepa hän sitäkin, että heittäisi pois aseensa ja 
menisi suojattomana Akhilleusta vastaan pyytämään rauhaa. 
Mutta sen ajatuksen hän hylkää heti, sillä hän käsittää, ettei 
Akhilleus heltyisi, vaan surmaisi hänet kuin naisen. Akhilleuk- 
sen kanssa ei tule kysymykseen sellainen puhelu, jota nuorukai- 
nen ja neito käyvät keskenään. On iskettävä yhteen asein. 

Tämä Hektorin yksinpuhelu, joka kuvastaa hänen epäröintiään, 
on valmistuksena sille yllättävälle käänteelle, ettei hän ensin- 
kään kestä näkyä, jonka lähestyvä Akhilleus tarjoaa, vaan kään- 
tyy vastarintaa yrittämättä suoraa päätä pakoon. Hän lähtee 
juosten kiertämään Troian muureja Akhilleus kintereillään. Tätä 
kilpajuoksua elämästä ja kuolemasta havainnollistetaan tarkalla 
paikalliskuvauksella. Juoksu käy ohi kummun, ohi viikunapuun 
ja ohi kahden lähteen, joista Skamandros joki saa alkunsa. Ver- 
rattomalla taidolla runoilija piirtää silmien eteen idyllin, joka 
muodostaa vaikuttavan vastakohdan paraikaa esitettävälle 
murhenäytelmälle: 


Luon' ovat lähtehien kivireunaiset pesualtaat, 
laajat, kauniit, joiss' oli vaattehiaan valioita 
Troian vaimot valkaisseet sekä tyttäret armaat 
ennen akhaijein saavuntaa, kun rauha ol' ammoöin. 

Kolme kertaa he kiertävät Troian muurit, ja jumalatkin kat- 
selevat Olympoksesta heidän kilpajuoksuaan. Zeuksen tulee sääli 
Hektoria, joka aina on hänelle toimittanut runsaat uhrit. Hän 
tahtoo vielä ottaa harkittavaksi mahdollisuuden, että Hektor 
pelastettaisiin tuholta, mutta Athene huomauttaa, että kohtalo 
on säätänyt Hektorin kuoleman. Zeus onkin heti valmis myön- 
tämään, ettei hän puhunut vakavissaan, ja antaa Athenelle vallan 
tehdä, mitä hän haluaa. Kuultuaan sen Athene rientää auttamaan 
Akhilleusta. 

Hektor aikoo lopulta paeta muurien turviin päästäkseen livah- 
tamaan portista kaupunkiin, mutta Akhilleus estää sen juokse- 
malla muurin puolta ja siten sulkemalla häneltä pakotien. Tilan- 
teeseen liittyy runossa loistavan sattuva vertaus: 


Kuin uness' et ole ehtivinäs ketä kiinni sa juosta, 
ei voi karkota toinen, et saavuttaa sinä häntä: 
Noinp' ei päässyt Akhilleus luo, ei karkuhun Hektor. 


Akhilleus kieltää kreikkalaisia, jotka ovat asettuneet muurien 
edustalle, suuntaamasta nuolta tai keihästä Hektoriin. Kukaan 
ei saa riistää häneltä kunniaa Hektorin surmaamisesta. Mutta 
kun he neljännen kerran saapuvat lähteiden luo, asettaa Zeus kul- 
taiseen vaakaan kaksi kuoleman arpaa — aivan kuin 8. runon 
alkupuolella — ja Hektorin arpa vaipuu alas manalaan asti. Heti 
väistyy Apollo hänen rinnaltaan, kun taas Akhilleus saa autta- 
jakseen Athenen. Jumalatar kehoittaa Akhilleusta pysähtymään, 
sillä hän on käännyttävä Hektorin taisteluun. Deifoboksen, Hek- 
torin rakkaimman veljen, hahmossa hän lähestyy Hektoria ja 
kehoittaa tätä yhdessä kanssansa asettumaan Akhilleusta vas- 
taan. Hektor pysähtyy ja lausuu ihailunsa veljelleen tämän roh- 
keudesta, kun Deifobos yksin on rohjennut tulla muurien suojasta 
hänen avukseen. Deifoboksena esiintyvä Athene kertoo, että isä 
ja äiti muka polvilleen langeten pyysivät häntä luopumaan yri- 
tyksestä, mutta ettei hän voinut jättää Hektoria yksinään tällai- 
seen vaaraan. Nyt heidän on yhdessä taisteltava Akhilleuksen 
kanssa ratkaiseva kamppailu. 

Hektor kääntyy Akhilleusta kohti ja sanoo tätä lähestyessään, 
että hän nyt on päättänyt ryhtyä taisteluun. Mutta hän ehdottaa, 
että he lupaisivat luovuttaa vastustajan ruumiin omaisten hau- 
dattavaksi, kumpi tahansa voittaisikin. Akhilleus kuitenkin tor- 
juu tämän ehdotuksen jyrkästi vastaten, ettei heidän välilleen voi 
syntyä mitään sopimusta. Hän käyttää vertausta, joka myöhem- 
min useasti esiintyy antiikin runoudessa; 


Kuin kera ihmisien ei liittoon leijonat yhäy, 
kesken lampahlen sekä sutten ei sopu synny, 
vaan välill' ainainen viha vallitsee, verivaino, 

yhtäpä mahdoton on sovun syntyä sulle ja mulle, 
kunnes kyilähiseksi jo jommankumman on hurme 
Areen juotellut, sodan haltian leiskuvakilven. 


Sen sanottuaan hän sinkauttaa keihäänsä, jonka Hektor kuiten- 
kin väistää. Mutta Athene kiskaisee maahan iskeytyneen keihään 
irti ja vie sen Hektorin näkemättä takaisin Akhilleuksen käteen. 
Hektor luulee jo saaneensa yliotteen ja ilkkuu sen johdosta, että 
Akhilleuksen heitto oli mennyt hukkaan. Hänen oma heittonsa 
osuu, mutta keihäs ei kykene lävistämään Hefaistoksen takomaa 
kilpeä. Hektor turvaa Deifobokseen saadakseen häneltä toisen 
keihään, mutta veljeä ei enää näykään missään. Silloin Hektor 
käsittää, että Athene jumalatar, joka aina on ollut hänelle viha- 
mielinen, on hänet pettänyt ja että häntä odottaa kuolema. Mutta 
hän ei tahdo kaatua taistelematta, vaan vetää tupesta miekan ja 
hyökkää Akhilleuksen kimppuun. Ennen kuin hän pääsee kyllin 
lähelle voidakseen käyttää asettaan, Akhilleus kuitenkin suuntaa 
keihään iskun kaulan alla olevaan suojattomaan kohtaan. Kei- 
häs osuu tarkoitettuun maaliinsa ja sen kärki tunkeutuu ulos nis- 
kan puolelta. Akhilleus huutaa riemuiten, että nyt on Patroklok- 
sen kuolema kostettu ja Hektorin ruumis joutuva lintujen ja 
koirien raadeltavaksi. Ennen kuolemaansa Hektor vielä ehtii van- 
nottaa Akhilleusta luovuttamaan hänen ruumiinsa troialaisten 
haudattavaksi. Mutta Akhilleuksen vastauksesta puhuu sammu- 
maton kostonhimo ja petomaisuuteen kiihtynyt raivo: 


Kautt' älä polvien muit’, älä vanhempain ano, koira! 
Kunp' oma vimmani sais minut silpomahan sekä syömään 
raa'altaan sinut, moiset työt olet mulle sa tehnyt! 

Siks sinun ruumiiltas ei pois aja koiria kenkään; 

vaikka he kymmenin verroin tois lukemattomat lunnaat, 
kymmenin kaksinkin, lupaellen toisia vasta, 

vaikkapa punnitsis Priamos sun painosi kultaa, 

paareill' ulnumahan sua laskea ei emo armas 

saa toki, kyynelin ei sua kastaa, kantamatansa, 

vaan lihas linnut syödä ja koirat saa kitahansa. 


Hektor ei voi muuta kuin todeta, että Akhilleuksen sydän on 
rautaa ja ettei häntä saa taivutetuksi. Mutta kuollessaan 
hän varoittaa Akhilleusta jumalien kostosta. Hänen viimeiset 
sanansa yhä korostavat sitä jaloutta, joka hänen hahmolleen 
on ollut ominainen. Runoilija on herättänyt lukijassa suuremman 
myötätunnon Hektoria kuin ketään muuta runoelmansa sankaria 
kohtaan. Erityistä huomiota kiinnittää Athenen hänen surmaa- 
misessaan esittämä petollinen osa. Athenen menettelyn johdosta 
lukijan myötätunto kääntyy ratkaisevasti Hektorin puolelle. 
Sinänsä tosin ei ole mitään poikkeuksellista siinä, että jumala on 
auttamassa voittavaa sankaria. Niin tapahtuu Homeroksen 

runoissa melkein aina. Mutta Athenen petos luo Hektorin kuole- 
malle aivan erikoislaatuisen taustan. 

Kun Hektor on kaatunut, ryntäävät kreikkalaiset joka puolelta 
hänen ruumiinsa luo. He pistelevät sitä keihäillään ja ilkkuvat, 
että Hektor nyt on vaarattomampi koskettaa kuin silloin, kun 
hän sytytti tuleen heidän laivojaan. 

Riisuttuaan Hektorilta varustuksen Akhilleus ensiksi aikoo joh- 
taa kreikkalaiset rynnistykseen Troian muureja vastaan. Mutta 
sitten hän muistaa, että Patroklos vielä on hautaamatta. Siispä 
on viritettävä voittolaulu ja kuljetettava sen kaikuessa Hektorin 
ruumis leiriin. Voittolaulun sisällyksenä on oleva: 


Uljas saatu on maine, on kaattu jo urhea Hektor, 
joll? ikivaltojen laill' oli kunnia Ilionissa. 


Julmasti Akhilleus kohtelee kaatunutta vihollistaan. Hän puh- 
kaisee Hektorilta kantapäänjänteet ja pujottaa kumpaankin nilk- 
kaan hihnat, jotka hän sitoo vaunuihinsa. Ruumis saa tällä tapaa 
laahata vaunujen jäljessä hänen ajaessaan takaisin laivoille. Muu- 
reilta troialaiset kauhuissaan katselevat tätä näytelmää. Katse- 
lijain joukossa ovat Hektorin isä ja äiti, jotka vaivoin saattavat 
kestää murheensa taakkaa. Koko kaupunki on täynnä itkua ja 
valitusta, aivan kuin Troia jo olisi sortunut liekkien valtaan. 
Priamos tahtoo syöksyä ulos portista anoakseen Akhilleukselta 
armoa. Hän on mielettömänä surusta. Hekabe taas kantaa mur- 
heensa arvokkaammin ilmaisten sen yksinkertaisin sanoin: 


Lapseni, miks elän vielä ma koito sun kuolosi jälkeen, 
kun nämä kauhut näin? Olit yöni ja päiväni ylpeys 
Tioniss?, asujain tuki, varjelu, vaimojen turva, 

urhojen uskallus; kuin taivahisille he sulle 

kunnian soikin; sill’ olit heimosi loiste ja maine 

ain’ eläessäsi, vaan jopa vaivuit kuoleman valtaan! 


Hektorin puoliso Andromakhe ei tiedä tapahtuneesta mitään, 
vaan odottaa kangaspuiden ääressä miestään saapuvaksi taiste- 
lusta kotiin. Hän on juuri käskenyt palvelijattaria valmistamaan 
sankarille lämpimän kylvyn, kun hän kuulee muureilta itkua ja 
voihketta. Hän aavistaa Hektorin olevan vaarassa, mutta kun hän 
muureille saavuttuaan näkee tapauksen koko kauheudessaan, hän 
vaipuu taintuneena maahan. Tuntoihinsa tultuaan hän puhkeaa 
valittamaan kohtalonsa kovuutta. Erityisesti hän ajattelee poi- 
kaansa, jolle nyt on valmistettu orvon säälittävä osa, vaikkapa 
hän pelastuisikin sodan jaloista: 


Pois ikäkumppanit kaikk"', ilot, leikit orpous ottaa, 
painuksissa on pää, moni kyynel poskia kastaa. 
Turvaa puutteessaan isän ystävihin polo orpo, 


Iliaan sisällys 143 


tarttuu kiertäissään tätä vaippaan, tuot' ihotakkiin; 
armahtaa joku ehkä ja maljast' antavi tilkan, 

huulta mi kostuttaa, vaan suut' ei kostuta kuivaa; 
tai Joku poikanen, joll' eloss' on isä, äitikin vielä, 
pois hänet karkoittaa käsill' iskien, ilkkuen suullaan: 
"Tiehesi suori! Sun eip’ ole taattosikaan sija täällä.» 


23. TUNO. 
KILPAKISAT PATROKLOKSEN KUNNIAKSI. 


Troialaisten näin vaikeroidessa kreikkalaiset saapuvat leiriinsä. 
Muut hajaantuvat majoihinsa, mutta myrmidonien Akhilleus käs- 
kee ajaa vaunut Patrokloksen ruumiin ääreen. Kolme kertaa he 
vaunuineen kiertävät ruumiin ympäri ja laulavat valitusvirttä, 
jonka Akhilleus aloittaa. Sen jälkeen Akhilleus heittää Hektorin 
ruumiin kasvoilleen Patrokloksen paarien viereen. Riisuttuaan 
hevoset he valmistavat hautajaisaterian. Muut päälliköt vievät 
Akhilleuksen Agamemnonin telttaan, ilmeisesti siitä syystä, että 
hän hetkeksi unohtaisi hillittömän surunsa. Akhilleusta yrite- 
tään taivuttaa kylvyssä puhdistautumaan hänen ruumistaan peit- 
tävästä verestä, mutta hän kieltäytyy tekemästä sitä, ennen kuin 
hän on suorittanut Patroklokselle viimeisen palveluksen. Seu- 
raavana päivänä on määrä polttaa roviolla Patrokloksen ruumis. 
Yön Akhilleus viettää meren rannalla yhdessä myrmidonien 
kanssa itkien Patrokloksen kuolemaa. Kun hän uupumuksen 
raukaisemana vaipuu horroksiin, hän on unessa näkevinään 
Patrokloksen, joka moittii häntä siitä, ettei hän valvoen murehdi 
ystäväänsä. Patroklos kehoittaa kiirehtimään hautausta, koska 
hän ei pääse manalan asuinsijoille, ennen kuin hänet on peitetty 
hautaan. Ja lopuksi hän lausuu toivomuksen, että heidän molem- 
pain luut saisivat levätä saman hautakummun alla. Akhilleus 
vakuuttaa, että pyynnöttäkin hän on tekevä, niinkuin Patroklos 
sanoo. Sitten hän tavoittaa ystäväänsä syleilläkseen häntä vii- 
meisen kerran, mutta hän saa käsiinsä pelkkää tyhjää. Siihen. 
Akhilleus herää, hypähtää pystyyn ja toteaa, että manalankin 
mailla siis säilyy sielu ja hahmo, vaikka elämän syke puuttuukin. 

Aamulla Agamemnon lähettää miehiä noutamaan Idan rinteiltä 
rovion rakentamiseksi tarvittavat puut. Puiden kaataminen saa 
osakseen eloisan kuvauksen: 


Mutta kun ehtivät rotkoihin purovursuvan Idan, 
kilvaten ryhtyivät heti tammien korkealatvain 
kimppuun kirveillään terävillä; ja valtavin ryskein 
kaatui puut, ja he pilkkoivat ne ja muulien selkään 
köyttäen kuormasivat; nepä pyrkien taas tasamaalle 
juoksivat tallaten tien läpi taajain pensahikoiden. 

Kun puut ovat valmiina siinä, mihin Akhilleus on päättänyt 
ystävänsä haudata, lähtee ruumissaatto liikkeelle Akhilleuksen 
majan edustalta. Edellä ajavat sotavaunut, niiden jäljessä kan- 
netaan paareilla Patrokloksen ruumista ja muu saattojoukko seu- 
raa sitä jalkaisin. Saattajat leikkaavat suortuvia hiuksistaan ja 
heittävät ne uhreina paareille, niin että koko ruumis peittyy nii- 
hin, Paarien jäljessä ensimmäisenä kulkee Akhilleus kannattaen 
kädellään Patrokloksen päätä. Kun saavutaan hautauspaikalle, 
Akhilleus leikkaa suortuvansa, jotka hän on aikonut kotiin valat- 
tuaan uhrata Sperkheios joelle, ja panee ne paareille ystävänsä 
käsiin. Sen jälkeen poistuvat paikalta kaikki muut paitsi päälli- 
köt ja vainajan läheisimmät ystävät. Nämä pystyttävät valtavan 
rovion ja nostavat sen päälle ruumiin. Teurastetaan härkiä ja 
lampaita ja ruumis peitetään niiden rasvalla. Lihat sijoitetaan 
myös paarille ruumiin ympärille. Uhrina heitetään roviolle vielä 
neljä teurastettua hevosta ja kaksi kotikoiraa, joita Patroklos on 
ruokkinut pöydässään. Vihdoin Akhilleus surmaa vangiksi otta- 
mansa kaksitoista nuorta troialaista soturia polttaakseen hei- 
dänkin ruumiinsa roviolla. Tätä ihmisuhria runoilija nimen- 
omaisesti moittii sanomalla sen toimittamista »pahaksi teoksi». 
Näkee, että ihmisuhri sinä aikana, jona nämä säkeet runoiltiin, 
oli jotakin tavatonta ja kauhistavaa. 

Kun kaikki on valmiina, Akhilleus sytyttää rovion ja kohdistaa 
Patroklokseen seuraavat sanat: 


Hadeen maillakin, Patroklos, sinä siit' ilo saaos! 
Kaikkipa sulle ma täytän nyt lupaustani myöten. 
Kakstoist' Ilionin jalosyntyjä sulhoja kanssas 
valkea polttaa. Mutt' ei saa Priamon vesa Hektor 
ruokkia roihuja sen, vaan koiria raateliaita. 


Mutta jumalat eivät salli Hektorin ruumiin tulla raadelluksi. 
Afrodite voitelee hänen ruumiinsa ambrosiaisella öljyllä ja Apollo 
peittää sen pilveen, niin ettei aurinko pääse sitä paahtamaan. 
Patrokloksen rovio taas ei ota palaakseen. Akhilleuksen täytyy 
pyytää tuulia avuksi. Pohjoinen ja läntinen saapuvatkin lietso- 
maan liekkejä. Koko yön Akhilleus on rovion vieressä kaataen 
uhriksi maahan viiniä ja kutsuen Patrokloksen sielua. 


Kuin isä itkee polttaissaan pojan luut, joka jätti 
morsion murheeseen, polot vanhemmat valitukseen, 
niin suri polttaissansa nyt ystävän luita Akhilleus, 
hiilikon ympäri huokailuin lukemattomin hiipi. 


Vasta kun aamutähti syttyy, Akhilleus palaa majaansa heittäy- 
tyen lopen uupuneena vuoteelleen. Mutta kun muut päälliköt 
aamulla kerääntyvät Agamemnonin luokse, Akhilleuskin herää 

heidän askeliinsa. Yhdessä kaikki lähtevät roviolle ja sammutta- 
vat sen viiniä kaataen. Sitten he kokoavat Patrokloksen luut 
ja panevat ne kultaiseen uurnaan. Akhilleus ilmoittaa samalla 
tahtonsa olevan, että samaan uurnaan on aikanaan hänen luunsa 
pantava. Tällä kertaa ei kumpua tarvitse luoda kovin suureksi, 
hän sanoo. Sitä voidaan hänen kuolemansa jälkeen sitten korottaa. 

Kun kumpu on luotu, Akhilleus järjestää sen ääressä kentällä 
loistavat kilpakisat. Niiden kuvaus täyttää enemmän kuin kaksi 
kolmannesta runosta. Ensiksi pannaan toimeen kilpa-ajot. Viisi 
etevintä vaunujen ohjaajaa käy kilpailemaan. Siinä ovat Anti- 
lokhos, Eumelos, Menelaos, Meriones ja Diomedes. 


Kaikk' yhtaikaa ruoskallaan hevot kiihtivät juoksuun, 
huudoill' yllyttäin sekä ohjillaan hoputellen 
innoissaan; ja ne vei yli kentän vauhtia vinhaa 

pois sotapurtten luota; ja rintain all' arohieta 

tuprusi niinkuin pilvi ja myrskyn riehuva pyörre, 
harjat hulmusivat, kun liehtoi lentävä tuuli. 

Kons' ikiruokkija-maan kävi pintaa piirtäen vaunut, 
kons' ylös ilmaan kimposi; vaan vakavastipa seisoi 
vaunujen ohjaajat, joka mies, kovin sykkivin rinnoin 
voittoa tolvoivat:; hepojansa he kiihtivät huudoin, 
noin ne kun kirmasivat pölyn nostain tanteren poikki. 


Ajoradan päässä on käännyttävä jyrkässä kaaressa. Siinä kysy- 
tään ajajilta taitoa ja neuvokkuutta. Diomedes on ylivoimainen 
voittaja, mutta Antilokhos seuraten isänsä Nestorin hänelle ennen 
kilpailua antamaa neuvoa pääsee nokkelasti ohittamaan Mene- 
laoksen ja tulee maaliin toisena. Palkintoja jaettaessa Menelaos 
vaatii Antilokhosta vallitsevan tavan mukaisesti vannomaan, 
ettei tämä ollut viekkain juonin asettunut hänen vaunujensa 
tielle. Antilokhos vetoaa nuorekkaaseen yltiöpäisyyteensä, 
mutta on valmis vapaasta tahdostaan luovuttamaan toisen pal- 
kinnon Menelaokselle. Tämä leppyy ja tyytyy kolmanteen pal- 
kintoon. 

Sitten kilpaillaan vuoron perään nyrkkeilyssä, painissa ja pika- 
juoksussa. Viidentenä kilpailulajina on kaksintaistelu keihäin, 
ja sen jälkeen kilpaillaan kiekon heitossa sekä jousella-ammun- 
nassa elävään maaliin. Viimeisenä on keihäänheitto, jonka pal- 
kinto ilman kilpailua annetaan Agamemmnmonille, koska kaikki 
tuntevat hänen taitonsa tässä urheilulajissa. 

Schiller on lausunut, että se joka on lukenut Iliaan kolmannen- 
kolmatta runon, ei voi valittaa eläneensä turhaan. Tällainen lau- 
* suma on epäilemättä suuresti liioiteltu. Mutta jokaisen on myön- 
nettävä, että runon alkuosassa kuvattu kuolemassakin jatkuva 
ystävyys ja sen jälkiosassa ilmennetty miehinen urheiluhenki 
antavat tälle Iliaan runolle erikoisleiman, joka lähtemättömästi 
Syöpyy mieleen. 


10 —. Homeros 

24. runo. 


HEKTORIN LUNASTAMINEN. 


Iliaan viimeistä runoa hallitsee sovittava piirre. Akhilleus, joka 
vihassaan oli leppymätön ja surussaan hillitön, saa takaisin inhi- 
millisyytensä. Näin runoelma päättyy tavalla, joka on omiaan 
korostamaan, että lempeys on parempi kuin julmuus ja hyvä 
tahto parempi kuin kosto. 

Kun edellisessä runossa kuvatut kisat päättyvät, on tullut ilta. 
Akhilleuskin asettuu vuoteelleen, mutta uni ei saa häntä val- 
taansa. Kaipaus on liian voimakas. Aamuruskon sarastaessa hän 
on jälleen ulkona majastaan meren rannalla. Hän valjastaa hevo- 
sensa ja laahaa taas Hektorin ruumista kolme kertaa Patrok- 
loksen hautakummun ympäri. Sitten hän heittää sen kasvoilleen 
maahan. Mutta Apollo huolehtii siitä, ettei ruumis vahingoitu. 
Jumala pitää sen suojana kultaista aigis-kilpeä. 

Joka aamu Akhilleus tällä tavoin häpäisee Hektorin ruumista. 
Yksitoista päivää on tätä jatkunut, kun Apollo ottaa asian pu- 
heeksi jumalien kokouksessa. Hän vaatii lopettamaan Akhil- 
leuksen hyödyttömän raivoamisen. Fi ole oikein, että tämän salli- 
taan yhä jatkaa elottoman ruumiin häpäisemistä. Hera, joka edel- 
leen kantaa kaunaa troialaisille Pariksen tuomion vuoksi, aset- 
tuu vastustamaan Apollon mielipidettä, mutta Zeus on samalla 
kannalla kuin Apollo. Ylijumala ilmoittaa päätöksensä olevan, 
että Akhilleuksen on lunnaat saatuaan luovutettava Hektorin 
ruumis Priamokselle. 

Sitä varten hän lähettää Iriksen noutamaan luokseen Akhil- 
leuksen äidin Thetiksen. Tämä istuu asunnossaan meren alla 
itkien pojalleen säädettyä varhaista kuolemaa. Mielellään Thetis 
ei lähtisi näyttämään suruaan muille jumalille, mutta hänen on 
toteltava Zeuksen käskyä. Tummaan vaippaan verhoutuneena 
hän saapuu Olympokseen. Ystävällisesti hänet siellä otetaan vas- 
taan, Athene jättää hänelle paikkansa Zeuksen vieressä ja Hera 
tarjoaa hänelle juotavaa kultaisesta maljasta. Zeus ilmoittaa 
hänelle asian, jonka vuoksi hänet on kutsuttu Olympokseen. 
Hänen on lähdettävä Akhilleuksen luo ilmoittamaan, että juma- 
lissa ja erityisesti Zeuksessa on herättänyt suuttumusta tapa, 
jolla hän on kohdellut Hektorin ruumista. Samalla Zeus päättää 
lähettää Iriksen viemään sanan Priamokselle, että tämän on mat- 
kattava lunnaat mukanaan kreikkalaisten leiriin lunastamaan 
poikaansa. 

Thetis rientää täyttämään Zeuksen käskyä. Hänen tullessaan 
poikansa majaan Akhilleus yhä huokaa ystävänsä menetystä. 
Thetis silittää hänen poskeaan ja kehoittaa häntä voittamaan 
surunsa. Hänen pitäisi suunnata ajatuksensa elämän tarpeisiin, 

ruokaan ja lempeen. Sillä kauan hän ei ole saava elämästä naut- 
tia. Sitten Thetis ilmoittaa Zeuksen tahdon: Akhilleuksen ön 
otettava vastaan lunnaat ja luovutettava Hektorin ruumis. San- 
kari ei tee pienintäkään vastaväitettä. Niin päivän selvää on 
hänelle, ettei Zeuksen päätöstä voi muuttaa. Aivan lyhyesti hän 
vastaa: 


Olkoon siis! Ken lunnaat tuo, pois vainajan vieköön, 
niin jos on itse Olympon Zeun vaka tahto ja käsky. 


Iris puolestaan lähtee toimittamaan Zeuksen viestiä Priamok- 
selle. Tämän on mentävä kreikkalaisten leiriin yksinään, ilman 
saattuetta, vain airut mukanaan ohjaamassa vankkureita, joilla 
lunnaat kuljetetaan leiriin ja Hektorin ruumis tuodaan Troiaan. 
Pelätä hänen ei tarvitse, sillä hän on saava saattajakseen Her- 
meksen. Iriksen saapuessa Troian kuninkaan linnaan siellä val- 
litsee murhe ja vaikerrus. Priamos itse makaa maassa peitty- 
neenä multaan, jota hän on heittänyt päälleen. Poikain, tyttärien 
ja: miniäin valitus täyttää talon. Hiljaa kuiskaten Iris ilmoittaa 
vanhukselle Zeuksen lähettämän sanoman. Priamos tuntee juma- 
lan läsnäolon, ja väristys käy läpi hänen ruumiinsa. Mutta heti 
Iriksen nopeasti poistuttua hän käskee poikiensa valjastaa muulit 
vankkurien eteen ja lähtee itse aarrekammioonsa.. 

Ennen lähtöään hän kuitenkin tahtoo puhutella puolisoaan 
kysyäkseen hänen mielipidettään asiasta. Hekabe asettuu jyr- 
kästi vastustamaan Priamoksen suunnitelmaa. Se on hänen mie- 
lestään aivan järjetön. Sillä turha on hänen odottaa Akhilleuk- 
selta armoa tai sääliä. Akhilleus on verenhimoinen ja petollinen 
mies, joka on mahdoton mihinkään hyvään. Hekabe ilmaisee 
Akhilleusta kohtaan tuntemansa suunnattoman katkeruuden 
huudahtamalla, että hän tahtoisi saada syödäkseen tuon julmurin 
maksan. Nämä sanat ovat muistuttamassa Akhilleuksen raivon- 
purkauksesta hänen vastatessaan kuolevalle Hektorille. 

Priamokseen hänen puolisonsa vastaväitteet eivät kuitenkaan 
tehoa. Hän on kerta kaikkiaan päättänyt lähteä, vaikka sitten 
Akhilleus hänet surmaisikin. Niinpä hän ottaa arkuista vaatetta, 
kultaa ja taottuja esineitä, vieläpä maljan, jonka hän on saanut 
lahjaksi ja joka sen vuoksi on hänelle erityisen arvokas. Senkin 
hän tahtoo käyttää rakkaan poikansa ruumiin lunastamiseksi. 
Hauskasti kuvataan, miten vanhus puuhaillessaan hermostuu pyl- 
väikössä vallitsevasta väen tungoksesta ja miten hän sauvallaan 
karkottaa siellä oleilevat troialaiset. Sitten hän ärtynein sanoin 
kehoittaa poikiaan kiirehtimään valjastamista ja kuormaamaan 
vankkurit. Pian kaikki on valmiina, ja Priamoksellekin valjas- 
tettu hevoset vaunujen eteen. 

Lähtöhetkellä Hekabe astuu vaunujen luo tuoden kultaisessa 
maljassa viiniä, jotta lähtijät saavat toimittaa uhrin. Hekabe 

kehoittaa Priamosta pyytämään Zeukselta, että ylijumala lähet- 
täisi suotuisana enteenä mielilintunsa, kotkan, ilmestymään len- 
täen oikealta kädeltä. Jollei tätä ennetta tule, Hekabe ei sano 
neuvovansa Priamosta lähtemään vaaralliselle retkelleen. Pria- 
mos rukoileekin Zeukselta tällaista merkkiä, ja Zeus kuulee 
hänen rukouksensa. Idän puolelta lentää heidän ylitseen mah- 
tava kotka, ja riemukas toivo täyttää heidän rintansa. 

Sen jälkeen Priamos lähtee liikkeelle. Edellä kulkevat airuen 
ohjaamat muulivankkurit ja jäljessä ajaa Priamos itse vaunuja 
vetävää hevosvaljakkoaan. Koko suku saattaa häntä kaupungin 
portille vaikeroiden, ikäänkuin jos hän olisi menossa kuolemaan. 
Kun matkaajat saapuvat virran kahluupaikalle, he aikovat juot- 
taa hevoset ja muulit. Illan jo vaihtuessa yöksi airut yht'äkkiä 
huomaa miehen lähestyvän heitä. Hätääntyneenä hän kysyy Pria- 
mokselta, olisiko lähdettävä vaunuilla pakoon. Priamoksenkin 
valtaa kauhu, mutta ennen kuin hän ennättää tehdä mitään pää- 
töstä, on vieras jo tullut häntä kättelemään. 

Tulija on Hermes, joka Zeuksen lähettämänä on saapunut Pria- 
mosta opastamaan. Hermes esiintyy jalosyntyisenä kreikkalai- 
sena nuorukaisena. Ystävällisesti hän puhuttelee Priamosta 
»isäksi» ja tiedustelee, minne tämä on matkalla yön pimeydessä. 
Eikö hän pelkää kreikkalaisia, jotka ovat niin lähellä? Mutta 
vieras lupaa suojella häntä aivan kuin omaa isäänsä. Priamos 
myöntää, että hänen retkensä on vaarallinen, mutta lausuu ilonsa 
siitä, että hän nyt on saanut niin jalon suojelijan. Vieras Kysyy 
uudelleen, minne Priamos on matkalla. Onko hän viemässä aar- 
teitaan turvaan? Samalla vieras osoittaa tuntevansa Troian 
kuninkaan ja lausuu kunnioittavia sanoja Hektorista. Priamos 
ei vastaa kysymykseen, vaan tiedustelee puolestaan, kuka on vie- 
ras, joka puhuu niin kauniisti hänen pojastaan. Hermes vastaa 
olevansa yksi myrmidoneista, Akhilleuksen sotilaista. Hän on 
usein nähnyt Hektorin taistelussa. Kuullessaan vieraan olevan 
Akhilleuksen tovereita Priamos kysyy, vieläkö Hektorin ruumis 
on leirissä vai ovatko koirat sen jo raadelleet. Ilokseen hän saa 
kuulla, että hänen poikansa ruumis on aivan vahingoittumaton 
ja että kaikki keihäiden pistotkin ovat umpeutuneet. Jumalat 
ovat pitäneet ruumista suojeluksessaan. Priamos tarjoaa vie- 
raalle lahjaksi maljaa ja pyytää häntä saattajaksi Akhilleuksen 
teltalle. Hermes lupaa opastaa hänet vaikka Argokseen asti, 
mutta maljaa hän ei sano tohtivansa ottaa vastaan, sillä siitä 
voisi Akhilleus suuttua. 

Lähdettyään taas liikkeelle matkamiehet saapuvat leirin por- 
tille. Hermes vaivuttaa vartijat uneen, ja kenenkään estämättä 
he saapuvat Akhilleuksen majan eteen. Siinä Hermes ilmoittaa 
Priamokselle, kuka hän todellisuudessa on. Jumalan ei sovi enää 
seurata häntä kuolevaisen miehen katon alle. Niinpä Priamos 

saa yksin suorittaa pelottavan tehtävänsä. Jättäen airuen var- 
tioimaan vaunuja ja vankkureita hän kenenkään huomaamatta 
menee sisään ja lähestyy Akhilleusta, joka juuri on lopettanut 
ilta-ateriansa: 


Huomaamattapa luo tuli valtias vanha ja kietoi 

polvet Akhilleun, suudellen kädet suullehen nosti 

julmat, murhaiset, monen poian riistäjät hältä. 

Niinkuin mies, joka murhan on tehnyt syntymämäaassaan, 
heimoon vieraaseen pakenee, veripattona astuu 

rikkaan kartanohon, väen hämmästyttäen kaiken: 

saapui noin Priamos sekä hämmästytti Akhilleun. 


Nöyrästi anoen Priamos pyytää Akhilleukselta poikansa ruu- 
mista. Hän kehoittaa Akhilleusta ajattelemaan isäänsä, vanhaa 
Peleusta, joka saattaa kenties hänkin olla sillä hetkellä ahdin- 
gossa. Mutta Peleuksella on kumminkin tieto siitä, että hänen 
poikansa elää, ja toivo saada vielä hänet nähdä. Sitä vastoin Pria- 
mos on menettänyt kaikki uljaimmat poikansa, viimeksi aino- 
kaisensa Hektorin, joka oli Troian turva ja jota hän nyt on tullut 
lunnaat tarjoten noutamaan. Hän päättää pyyntönsä vaikutta- 
vasti viitaten siihen, että hän on taipunut suutelemaan poikansa 
murhaajan kättä: ' 


Taattoas aattele; murheisemp' on kohtalo mulla. 
Kärsiä sain, mitä ei elon ilmoill' ihminen kuunaan: 
poskeen poikani surmaajan minä kurkotin kättä, 


Ajatellessaan isäänsä Akhilleus heltyy kyyneliin. Hänen sää- 
linsä pohjautuu itsekkääseen tunteeseen, niinkuin yleensä sääli 
pohjimmaltaan on eräänlaista itsekkyyttä. Sen on runoilija 
tarkkanäköisesti vaistonnut antaessaan Akhilleuksen heltymi- 
sen ensi sijassa johtua siitä, että hän muistaa isäänsä, jonka ei 
ole suotu enää saada häntä luoksensa. Yhdessä Akhilleus ja Pria- 
mos vuodattavat kyyneleitä, kunnes Akhilleus kehoittaa anojana 
saapunutta vierasta istuutumaan. Murhe on hyödytön, hän 
sanoo. Sillä jumalat ovat kehränneet kuolevaisten ihmisten elä- 
män langat surusta. Ainoastaan jumalat itse ovat murhetta 
vailla. Priamos ei kuitenkaan tahdo suostua istuutumaan, ennen 
kuin hän on saanut haltuunsa Hektorin ruumiin. Mutta Akhilleus 
ei siedä vastaväitteitä. Hän varoittaa Priamosta ärsyttämästä 
häntä. Hektorin luovuttamiseen hän suostuu, koska se on Zeuk- 
sen käsky. Mutta jos hänen mielensä taas joutuu kuohuksiin, 
saattaa käydä niin, että hän vimmoissaan rikkoo Zeuksen säädök- 
set eikä kunnioita turvan anojan koskemattomuutta. 

Täten säikäytettyään Priamoksen hän hyppää pystyyn kuin 
jalopeura ja rientää ulos asekumppaninsa mukanaan. Hän riisut- 
taa valjaista Priamoksen hevoset ja muulit sekä purkauttaa kuor- 

man jättäen kuitenkin vankkureille vaatekappaleita Hektorin 
ruumiin peitoksi. Sitten hän antaa pestä Hektorin ruumiin ja 
voidella sen öljyllä, minkä jälkeen se nostetaan vuoteelle ja sijoi- 
tetaan vankkureille. Kaikkeen tähän mukautuakseen Akhilleuk- 
sen täytyy tehdä luonnolleen väkivaltaa. Patroklokselta hän 
pyytää anteeksi, että hän näin luovuttaa pois Hektorin ruumiin. 

Kun tämä on tapahtunut, Akhilleus palaa majaansa Priamoksen 
luo. Hän ilmoittaa, että Hektorin ruumis on valmiina aamun 
koittaessa vietäväksi Troiaan. Nyt on Priamoksen saatava ateria. 


Mutta kun kyllältään oli ruokaa saatu ja juomaa, 
ihmeissään Priamos ihaellen katseli, kuinka 

kaunis, suur’ ol’ Akhilleus kuin joku kuoloton aivan. 
Muotoa myös Priamon ihaellen Akhilleus katsoi 
kunnianarvoisaa, sanat vanhan sattuvat kuuli. 


Tämä kohtaus on runoelman kaikkein kauniimpia: Troian vanha 
kuningas ja hänen urhoollisin vihollisensa istumassa vastakkain 
kaikessa sovussa ajattelematta sitä, mikä aikaisemmin on tapah- 
tunut, ja sitä, mikä myöhemmin on tapahtuva. Kohtaus päättyy 
siihen, että Priamos pyytää päästä nauttimaan unesta. Hän ei 
ole syönyt eikä nukkunut siitä lähtien, kun hänen poikansa kaa- 
tui. Leikillisesti Akhilleus sanoo sijoittavansa hänet nukkumaan 
pylväikköön, jotteivät kreikkalaiset päälliköt, jotka alituisesti 
käyvät Akhilleuksen luona, häntä näkisi. Sillä silloin voisi Hek- 
torin luovuttaminen viivästyä. Akhilleus tarkoittaa sitä, että 
jos Agamemnon saisi Priamoksen käynnistä tiedon, kuningas 
ahneudessaan määräisi Hektorista maksettavaksi moninkertai- 
set lunnaat. Vielä Akhilleus kysyy, kuinka pitkän ajan Priamos 
tarvitsee Hektorin hautauksen valmistamiseksi. Kun Priamos 
sanoo siihen tarvittavan yksitoista päivää, Akhilleus lupaa jär- 
jestää sen pituisen taistelutauon. Sitten hän kädestä pitäen saat- 
taa vieraansa makuusuojaan. 

Yöllä Hermes herättää Priamoksen ja kehoittaa häntä heti läh- 
temään mukaansa paluumatkalle. Airuenkin Hermes herättää, 
minkä jälkeen lähdetään kenenkään huomaamatta liikkeelle. 
Hermes saattaa Priamosta Ksanthos virran kaalaamolle asti. 
Kun Priamos lähestyy Troiaa, tulvii väki häntä vastaan katso- 
maan Hektorin ruumista. Vankkurit eivät pääse jatkamaan kul- 
kuaan, ennen kuin Priamos kehoittaa vastaanottajia väistymään. 
Kaupunkiin tultua Hektor sijoitetaan kotilinnaansa vuoteeseen, 
ja omaiset kerääntyvät hänen ympärilleen suremaan. Andro- 
makhe valittaa jälleen omaa ja poikansa kohtaloa. Mutta nyt 
hänen valituksensa päättyy sanoihin, joissa syvä rakkaus saa 
herkän ja yksinkertaisen ilmaisun: 


vaan yli kaikkien muli' on haikea murhe; 
sillä et kurkottaa mua kohti sa kättäsi voinut, 

kuiskata mulle et kuollessas, mitä lohtuna oisin 
kyynelien valuess' öin, päivin muistava aina. 


Hekabe toteaa, että Hektor sekä eläessään että kuoltuaan oli 
jumalille rakas, ja Helena muistaa, kuinka suurella ymmärtä- 
myksellä ja lempeydellä Hektor aina oli häntä kohdellut. Aivan 
lyhyesti kerrotaan lopuksi hautauksesta. Tämä harvapiirteinen 
esitys muodostaa vaikuttavan vastakohdan Patrokloksen hau- 
tausjuhlan yksityiskohtaiselle kuvaukselle. 


ODYSSEIA 
1. runo. 


JUMALIEN KOKOUS. ATHENE SUO NEUVOJA 
TELEMAKHOKSELLE. 


Odysseian sisällys on paljon monisäikeisempi kuin Iliaan. Mutta 
runoelmaan sisältyvät eri aiheet keskittyvät kiinteästi yhden 
henkilön, Troian sodasta palaavan Odysseuksen ympärille. Odys- ` 
seus on täten Odysseian keskushenkilö vielä nimenomaisemmin, 
kuin Akhilleus on Iliaan varsinainen sankari. Senpä vuoksi 
runoelma on saanut nimensäkin Odysseuksesta, se on Odysseuk- 
sen eepos, kun taas Iliasta, vaikka sen perusaiheena onkin Akhil- 
leuksen viha, ei ole nimitetty Akhilleuksen runoeimaksi, Akhil- 
leikseksi, vaan runoksi Iionista, so. Troian sodan eepokseksi. 

Odysseiankin ensimmäiset säkeet muodostavat lyhyen joh- 
dantorunon. Näitä aikajaissäkeitä on kymmenen: »Kerro minulle, 
runotar, neuvokkaasta miehestä, joka joutui kauan ja pitkälti 
harhailemaan, sen jälkeen kun hän oli hävittänyt Troian pyhän 
kaupungin. Monien ihmisten asuinsijat hän sai nähdä ja käsityk- 
set oppia, monet kärsimykset panivat hänen mielensä koetukselle, 
kun hän pyrki turvaamaan oman henkensä ja toveriensa paluu- 
matkan. Mutta sittenkään hän ei voinut ponnistelullaan pelastaa 
tovereitaan. Sillä omalla ylimielisyydellään he tuottivat itsel- 
leen turmion, nuo houkat, jotka söivät korkean Auringon karjan: 
kostoksi siitä tämä riisti heiltä paluupäivän. Alkaos joltakin 
kohdalta, jumalatar, Zeuksen tytär, ja kerto'os meillekin näistä 
vaiheista!» 

Alkajaissäkeissä ei ole tarvis mainita Odysseuksen nimeä. Kuu- 
lijat tai lukijat tiesivät ilman sitäkin, kenestä oli kysymys. Sillä 
tarinat Odysseuksesta ja hänen harharetkistään olivat kaikille 
tutut. Sitä vastoin on erityisesti merkille pantavaa, että näissä 
säkeissä puhutaan vain harharetkistä, mutta ei lainkaan kotiin- 


152 Homeros 


paluusta ja sen yhteydessä sattuneista tapahtumista, jotka kui- 
tenkin muodostavat olennaisimman osan runoelmasta. Ilmeisesti 
alkajaissäkeitä ei olekaan alunperin sepitetty kokonaiseeposta 
varten, vaan ne on laadittu johdannoksi jonkin sellaisen runon 
esitykseen, jonka aiheena on ollut yksityinen harharetkiin kuu- 
luva tapahtuma. Että näin on asianlaita, sitä todistaa varsinkin 
runottarelle osoitettu kehoitus, jossa pyydetään tätä alkamaan 
»joltakin kohdalta». Sellainen kehoitus ei näytä soveltuvan 
runoelmaan, jonka tarkoituksena on kuvata erästä tarkoin mää- 
rättyä Odysseuksen harharetkien vaihetta, nim. hänen lopullista 
kotiinpaluutaan. 

Johdantosäkeiden jälkeen todetaan, että kaikki muut Troian 
sodan sankarit, jotka ovat säilyneet hengissä, ovat päässeet takai- 
sin koteihinsa. Ainoastaan Odysseus on vielä kaukana kotoaan 
meren saarella, missä häntä pidättää luonnotar Kalypso toivoen 
taivuttavansa hänet puolisokseen. Mutta nyt on koittanut vuosi, 
jona Odysseuksen on jumalien säädöksen mukaisesti päästävä 
palaamaan kotisaarelleen Ithakaan. Jumalat ovat kaikki hänelle 
myötämielisiä lukuun ottamatta meren jumalaa Poseidonia, joka 
vainoaa häntä leppymättömästi. 

Odysseian toiminta alkaa jumalien piiristä. Jälleen pitää paik- 
kansa sääntö, ettei mitään ratkaisevaa tapahdu ilman jumalien 
suoranaista vaikutusta. Jumalien ollessa koolla Olympoksessaan 
Zeus ottaa puheeksi Agamemnonin kohtalon: Kun Agamemnon 
palasi kotiin Troiasta, hänen puolisonsa Klytaimestran rakastaja 
Aigisthos surmasi hänet. Mutta Agamemnonin poika Orestes on 
jo ehtinyt kostaa isänsä murhan surmaamalla sekäAigisthoksen 
että äitinsä Klytaimestran. Zeus huomauttaa, ettei ihmisten ole 
aihetta syyttää jumalia kärsimyksistään, sillä tässäkin tapauk- 
sessa jumalat etukäteen varoittivat Aigisthosta viettelemästä 
Klytaimestraa ja surmaamasta Agamemnonia. 

Athene, joka erityisesti suosii Odysseusta, käyttää tilaisuutta 
puhuakseen suojattinsa puolesta. Hän toteaa, että Aigisthos on 
saanut ansaitun palkan. Mutta on olemassa toinen henkilö, joka 
saa kärsiä omatta syyttään ja jonka Zeus näyttää unohtaneen. 
Se on Odysseus, joka Kalypson kietomana yhä vain ikävöi Itha- 
kaansa toivoen edes saavansa kerran vielä nähdä sauhun nouse- 
van kotisaareltaan. Paikka, jossa hänen nyt on pakko viipyä, on 
kaukana lännessä, siellä missä Atlas pitelee taivaan kannatus- 
pylväitä. Zeus vastaa, ettei hän suinkaan ole unohtanut Odys- 
seusta, joka voittaa muut ihmiset ymmärryksessä ja joka aina 
on suonut jumalillekin runsaimmat uhrit. Mutta Poseidon on 
vihastunut Odysseukseen sen vuoksi, että tämä puhkaisi silmän 
hänen pojaltaan Polyfemokselta, voimakkaimmalta kykloopilta. 
Kumminkaan Poseidon — joka tällä haavaa on kaukana toisella 
maan äärellä — yksinään ei saa tehdä tyhjäksi muiden jumalien 


Odysseian sisällys 153 


yhteistä päätöstä. Zeus kehoittaa harkitsemaan, mitä voitaisiin 
tehdä Odysseuksen hyväksi. 

Athenella on heti ehdotus valmiina: Hermes rientäköön Kalyp- 
son saarelle ilmoittamaan, että Odysseuksen on päästävä lähte- 
mään kotimatkalle. Athene itse taas menee Ithakaan antamaan 
rohkeutta hänen pojalleen Telemakhokselle. 

Kohta Athene onkin Ithakassa Odysseuksen linnanpihan por- 
tilla. Pihalla kosijat häränvuodilla istuen huvittelevat lauta- 
pelillä. Ei selitetä, mitä kosijat ovat, vaan asiaa pidetään ilman 
muuta selvänä. Kosijain ympärillä hyörivät palvelijat kantaen 
heille viiniä ja lihaa. Heidän seurassaan on myös Telemakhos 
surumielisenä, sillä hän toivoisi isänsä saapuvan kotiin ja kar- 
kottavan kosijat. Vasta myöhemmin saamme tietää, että kosi- 
jat tavoittelevat Odysseuksen puolison Penelopen kättä ja että 
he ovat jo vuosikausia viettäneet talossa kaiket päivät käyttäen 
hyväkseen sen ruokavaroja ja siten hävittäen Odysseuksen omai- 
suutta. 

Telemakhos huomaa Athenen, joka esiintyy Odysseuksen van- 
han kestiystävän Menteen hahmossa. Kohteliaasti, niinkuin 
hyvin kasvatetun nuoren miehen sopii, Telemakhos saattaa sisään 
vieraan, jota hän ei tunne. Miessalissa katetaan vieraalle ensi 
töiksiateria, niinkuin kreikkalaisten keskuudessa aina oli tapana. 
Kosijat tulevat sisään ja ryhtyvät hekin aterioimaan. Aterian 
päätyttyä laulaja Femios virittää kosijoiden käskystä laulun 
säestäen itseään kielisoittimella. Telemakhos huomauttaa vie- 
raalle, että noiden miesten on hyvä viettää huoletonta elämää ja 
syödä maksutta toisen omaisuutta. Vieläkään hän ei selitä, mitä 
tehtävää heillä on talossa. Sitä vastoin hän tiedustelee vie- 
raalta, kuka tämä on ja mistä kotoisin sekä minkälaisella laivalla 
hän on tullut Ithakaan. Loppuun hän liittää leikillisen kysy- 
myksen, jonka ithakalaiset runoelmassa muulloinkin tekevät 
muukalaisille: 


Sillä et totta sa lie jalan saapunut tänne, ma luulen. 


Athene vastaa olevansa Tafoksen saaren ruhtinas Mentes ja ole- 
vansa matkalla Temesaan Etelä-Italiaan mukanaan hohtavaa rau- 
taa, jonka hän aikoo vaihtaa kupariin. Hän sanoo olevansa Odys- 
seuksen kestiystävä, jonka Odysseuksen vanha isäkin hyvin tun- 
tee. Ithakaan hän on poikennut, koska muka kuuli Odysseuksen 
jo saapuneen kotiin. Mutta nyt hän huomaa, ettei tieto pitänyt- 
kään paikkaansa. Kumminkin hän voi varmana vakaumuksenaan 
Telemakhokselle ilmoittaa, ettei Odysseus ole kuollut, vaan on 
pian palaava kotiinsa. Samalla hän puolestaan kysyy, onko nuori 
mies, jota hän puhuttelee, hänen kestiystävänsä poika. Hän on 
tuntevinaan hänen kasvoissaan Odysseuksen piirteet. Telemakhos 
vastaa leikillisesti: 

Kyll’ isäks äitini mainitsee hänet mulle, mut tietää 
en sitä voi, oma syntypä on näet kullekin outo. 


Tätä vastausta ei tietenkään ole käsitettävä niin, että Tele- 
makhos vähääkään epäilisi syntyperäänsä, vaan se on ymmärret- 
tävä eräänlaiseksi hirtehishuumoriksi, joka saa selityksensä 
hänen epätoivoisesta mielialastaan. Hän lisääkin, että hän pal- 
jon mieluummin olisi jonkun kotonaan vanhenevan miehen poika 
kuin Odysseuksen, joka on onnettomin kaikista ihmisistä, jos hän 
yleensä elääkään. 

Nyt on vieraan aika tiedustella, ketä ovat miehet, jotka näyttä- 
vät niin ylimielisiltä ja jotka niin korskeasti aterioivat talossa. 
Vietetäänkö täällä kemuja vai häitä? 'Telemakhoksen vastauk- 
sesta lukija saa lopulta tietää, että talossa mellastelevat miehet 
ovat hänen äitinsä Penelopen kosijoita, jotka syömällä hävittä- 
vät hänen talonsa ja tavaransa. Kosijoina esiintyvät kaikki 
Ithakan sekä sen kolmen lähisaaren ylimykset. Penelope ei torju 
heidän katalaa aviotarjoustaan, mutta hän ei myöskään saa anne- 
tuksi myöntävää vastausta. Niinpä kosijat lopulta kenties repi- 
vät kappaleiksi Telemakhoksenkin hävitettyään ensinnä hänen 
omaisuutensa. 

Menteenä esiintyvä Athene joutuu kuohuksiin kuullessaan kosi- 
joiden röyhkeydestä. Hän sanoo, että jos Odysseus nyt äkkiä 
astuisi heidän keskelleen, tulisi kosijoille pikainen kuolema ja 
katkerat häät. Mutta Telemakhosta hän neuvoo harkitsemaan, 
kuinka hän pääsisi kosijoista eroon. Seuraavana aamuna hänen 
on kutsuttava koolle Ithakan miehet ja kokouksessa julkisesti 
kehoitettava kosijoita poistumaan talosta koteihinsa. Jos taas 
Penelope aikoo suostua uuteen avioliittoon, on hänen lähdettävä 
isänsä kotiin ja kosijat kilpailkoot hänestä siellä. Telemakhok- 
sen itsensä on lähdettävä hankkimaan tietoja isästään. Ensiksi 
hänen on mentävä Pylokseen Nestorin luo ja sen jälkeen Spartaan 
tapaamaan Menelaosta, joka viimeisenä on palannut Troian sota- 
retkeltä. Kenties näillä saattaa olla jotakin tietoa Odysseuk- 
sesta. Jos taas hän saa kuulla isänsä kuolleen, on hänen koti- 
saarelle palattuaan pidettävä hautajaiset ja toimitettava äitinsä 
naimisiin. Sitten hänen on viekkauteen ja voimaan turvautuen 
tuhottava kosijat. Eihän hän enää ole lapsen iässä. Kai hän on 
kuullut, millaisen maineen Orestes päättävällä teollaan on saa- 
vuttanut. Telemakhoksen on oltava yhtä urhoollinen. 

Telemakhos kiittää vilpittömästi saamastaan isällisestä neu- 
vosta ja pyytää vierasta vielä viipymään. Mutta vieras sanoo, 
että hänen on lähdettävä. Samassa Athene häipyy ilmaan kuin 
lintu. Telemakhos aavistaa, että hänen vieraanaan on ollut 
jumala. Rohkeus täyttää hänen rintansa. Yht'äkkiä täydeksi 
mieheksi varttuneena, omasta arvostaan tietoisena, hän astuu 

kosijoiden luo. Laulaja esittää paraikaa laulua kreikkalaisten 
sankarien onnettomasta paluusta 'Troian retkeltään. Penelope 
ilmestyy silloin yliskammiostaan miessalin peräovelle laulua 
kuulemaan. Hän pyytää laulajaa lopettamaan tuon synkän lau- 
lun, joka raatelee hänen rintaansa, sillä se tuo hänen mieleensä 
Odysseuksen. Telemakhos osoittaa tällöin ensimmäisen kerran 
muuttuneen mielenlaatunsa. Hän puolustaa laulajaa, jolla toki 
on oikeus laulaa siitä, mikä häntä miellyttää. 


Ainapa parhaimmaks sitä laulua ihmiset klittää, 
soinnull? uusimmalla mi kaikuu kuulijan korvaan. 


Telemakhos kehoittaa äitiään terästämään sydämensä ja mie- 
lensä, niin että hän kykenee kuuntelemaan täliaistakin laulua. 
Sitten äidin on syytä palata askareihinsa. Penelope hämmästyy 
pojassaan tapahtunutta muutosta. Hän poistuu kammioonsa 
itkien siellä puolisonsa kohtaloa, kunnes uni hänet yllättää. 
Telemakhos taas kääntyy miehekkäin sanoin kosijoiden puoleen. 
Hän käskee heidän aamulla olia koolla torilla, missä hän aikoo 
kehoittaa heitä lähtemään talosta. Jolleivät he sitä tee, hän on 
huutava heille Zeukselta kostoa. Kosijat ihmettelevät, että Tele- 
makhos näin rohkenee uhitella heitä. Eräs huomattavimmista 
kosijoista, Antinoos, kysyy pilkallisesti, ovatkoitse jumalat opet- 
taneet Telemakhoksen puhumaan niin uskaliaasti. Kunpa ei tämä 
vain pääsisi hallitsemaan Ithakaa, sillä hänestä tulisi varsin 
ankara valtias! 

Telemakhos vastaa, ettei senkään aseman saavuttaminen ole 
hänelle mahdotonta, jos vain Zeus niin tahtoo. Mutta siihen 
arvoon pyrkijöitä on Ithakassa monia. Sitä vastoin hänellä kai- 
kissa tapauksissa on oikeus vaatia isännyyttä omassa talossaan. 
Toinen eturivin kosijoista, Eurymakhos, teeskentelee ymmärtä- 
mystä ja myöntää Telemakhoksen asenteen Kaikin puolin oikeu- 
tetuksi. Mutta hän haluaisi tietää, kuka oli talossa käynyt vieras 
ja mitä tietoja hän toi. Telemakhos mainitsee vastauksessaan 
vain lyhyesti kävijän nimen. 

Kosijat jäävät taloon iltamyöhälle asti, viettäen aikaa tanssien 
ja laulaen. Lopulta he hajaantuvat asuntoihinsa. Telemakhos 
menee nukkumaan kammioonsa miessalin pihanpuoleiselle sei- 
nämälle. Häntä saattaa emäntäpalvelija Eurykleia, jonka hänen 
isoisänsä Laertes aikoinaan on ostanut taloon. Eurykleia on 
perheen jäsenen asemassa ja hän on erityisesti kiintynyt Tele- 
makhokseen, jota hän on hoitanut lapsesta pitäen. 


Aukasi Telemakhos lujaseinän kammion uksen, 
istui vuoteelleen, Ihotakkins' otti jo yltään 
pehmeän; vanhapa hoitajatar sen korjasi valpas, 
kääntell kääryyn kaunoiseen, rypyt pois silitellen, 
vaarnaan tuon kuvereikäisen pani vuotehen viereen. 

lähti jo pois, ovirenkaaseen hopeaisehen tarttuin 
uksen sulki ja sen vetohihnastaan veti salpaan. 
Uuhenuntuva-peitossaan yön mietti nyt kaiken 
matkaa Telemakhos, johon neuvonut noin ol' Athene. 


2. TURO. 


ITHAKALAISTEN KANSANKOKOUS. TELEMAKHOKSEN 
MATKA. 


Aamulla Telemakhos antaa airuiden kutsua Ithakan miehet 
koolle. Kun väki on kokoontunut, hän astuu sen keskelle välk- 
kyvä keihäs kädessään ja mukanaan kaksi virkkua koiraa. Tele- 
makhos tahtoo herättää huomiota, mikä hänelle onnistuukin. 
Athene luo hänen olemukseensa jumalaista suloa, ja kansa kat- 
selee häntä hämmästyksissään. 

Puhumaan nousee aluksi vanha Aigyptios — Egyptin kävijä —, 
joka lausuu ilonsa siitä, että nyt ensimmäisen kerran Odysseuk- 
sen lähdettyä on kansa kutsuttu koolle. Puhuja ei tiedä, kuka 
kutsun on toimittanut, mutta hänestä tuntuu, että sen kaikissa 
tapauksissa on tehnyt jalo ja siunattu mies. Telemakhos sanoo 
kutsun lähettäneensä ja ilmoittaa samalla asiansa. Hän tahtoo 
valittaa kansalle kosijoiden röyhkeästä menettelystä: 


Meille he kertyvät mellastain joka ainoa päivä, 
iskevät teuraikseen härät, oinaat, ubkeat vuohet, 
viettävät juhlaa vain, säkenöivää viiniä juovat, 
julkeat, hukkaavat elon kaiken. 


Koska hänellä itsellään ei ole riittävästi voimaa ajaakseen kosi- 
jat talostaan, hän vetoaa kokoontuneeseen kansaan. Ithakan 
miehet älkööt salliko tällaisen menon jatkuvan, sillä se voi tuot- 
taa heillekin jumalien koston. Sillä eihän ithakalaisilla ole syytä 
vihata Odysseuksen perhettä. Telemakhos tekee täten koko Itha- 
kan kansan vastuunalaiseksi kosijoiden rehentelystä. Lopuksi 
hän viskaa maahan puhujan valtikan, jota.hän on pitänyt kädes- 
sään, ja puhkeaa kyyneliin. 

Sääli valtaa ithakalaisten mielet. Mutta kukaan ei sano mitään. 
Ainoastaan kosijain johtomies Antinoos ryhtyy puhumaan tor- 
juakseen Telemakhoksen syytökset. Vika ei muka ole lainkaan 
kosijoissa, vaan Telemakhoksen omassä äidissä Penelopessa. Jo 
kolmatta ja pian neljättä vuotta hän pitää kosijoita pilkkanaan. 
Jokaiselle hän antaa toiveita ja lupauksia, mutta mielessään 
hänellä on muuta. Pitkittääkseen päätöksen tekoa hän alkoi 
kutoa kangasta, josta piti tulla ruumisvaate hänen apelleen Laer- 
teelle. Vasta sen valmistuttua hän sanoi antavansa vastauksen 

kosintaan. Mutta hänen tarkoituksensa olikin vain pettää kosi- 
joita. Sillä sen, minkä hän päivällä kutoi, hän yöllä purki. Kolme 
vuotta hän täten ovelasti johti kosijat harhaan. Mutta kun joutui 
neljäs vuosi, tuli petos lopulta ilmi, ja Penelopen oli pakko tehdä 
kangas valmiiksi. Niinpä ainoa keino, jolla Telemakhos saattaa 
päästä kosijoista, on se, että Penelope viimeinkin valitsee itsel- 
leen miehen. Penelope lähetettäköön takaisin isänsä kotiin val- 
mistautumaan häihin. Mutta jos sitä ei tehdä, vaan Penelope 
aikoo jatkaa entiseen viekkaaseen tapaansa, saa Telemakhos 
nähdä kosijoiden yhä viipyvän hänen talossaan ja hävittävän 
hänen omaisuuttaan. | 

Telemakhos kieltäytyy ehdottomasti toimittamasta äitiä pois 
kotoaan. Sillä Odysseuksen kuolemaa ei voi pitää varmana. Jos 
Telemakhos ryhtyisi sellaiseen tekoon, hän saisi odottaa isänsä 
kostoa. Äitikin, joka vasten tahtoaan palautettaisiin isän- 
kotiinsa, kutsuisi kostottaret häntä vainoamaan. Vielä kerran 
Telemakhos kehoittaa kosijoita jättämään hänen talonsa rauhaan. 
Jolleivät he sitä tee, hän huutaa heille kostoa Zeukselta. 

Sillä hetkellä liitelee kokouspaikkaa kohti kaksi kotkaa, 
Zeuksen lintua. Kun ne tulevat kansanjoukon kohdalle, ne teke- 
vät kaarroksia räpytellen kiivaasti siipiään ja luoden turmiota 
ennustavan katseen väenpaljouteen. Samalla ne ryhtyvät taiste- 
lemaan repien kynsillään toisensa poskea ja kaulaa. Tämän jäl- 
keen ne kiitävät pois itään päin yli kaupungin. Eräs läsnäoli- 
joista, vanha Halitherses, joka on Ithakan paras enteiden selit- 
täjä, tulkitsee näyn merkitsevän, että kosijoita uhkaa turmio. 
Odysseus ei ole enää kauan viipyvä poissa, vaan on pian palaava 
ja surmaava kosijat. Mutta silloin on muillakin Ithakan asuk- 
kailla vaikeat oltavat, jolleivät he ajoissa ole asettaneet sulkua 
kosijoiden mellastelulle. Ennen kaikkea kosijain tulisi itse 
ymmärtää, mitä heidän rauhaansa sopii. Halitherses viittaa sii- 
hen, että hän jo Odysseuksen lähtiessä Troian retkelle oli ennus- 
tanut tämän palaavan tuntemattomana kotiin kahtentenakym- 
menentenä vuonna. Nyt on ennustus täyttyvä. 

Kosijoihin tämä puhe ei tehoa vähääkään. Heidän äänitorve- 
naan esiintyy Eurymakhos, joka leimaa tuollaisen ennustelun 
lapselliseksi. Lintuja lentää taivaalla sinne tänne, eikä niiden 
kaikkien lennoilla ole merkitystä. Odysseus on varmasti kuollut, 
Eurymakhos korostaa. Hän varoittaa Halithersesta yllyttämästä 
Telemakhosta, sillä siitä on tälle yhtä vähän hyötyä kuin ennus- 
tajalle itselleen. Kosijat eivät aio lähteä Odysseuksen talosta, 
ennen kuin Penelope on tehnyt päätöksensä. 

Telemakhos huomaa kosijain taivuttamisen turhaksi. Hän on 
jo rukoillut heille jumalien kostoa ja ilmoittanut kansalle jatku- 
vasti kärsimästään oikeudenloukkauksesta. Nyt hän enää vain 
pyytää laivaa lähteäkseen Pylokseen ja Spartaan saamaan tietoa 

isästään. Tähänkään hänen pyyntöönsä kansankokouksen osan- 
ottajat eivät vastaa mitään. Mutta Odysseuksen ikätoveri Men- 
tor, jolle sankari sotaretkelle lähtiessään oli uskonut omaisuu- 
tensa valvonnan, ottaa vielä puheeksi suhtautumisen kosijoihin. 
Hän huomauttaa, kuinka Odysseus kohteli alamaisiaan hellästi 
kuin isä lapsiaan. Eipä tosiaan kannata ruhtinaan olla jalo ja 
oikeamielinen, koska hän saa lempeydestään tällaisen palkan! 
Kosijat ovat yltiöpäitä, jotka katsovat voivansa menetellä oma- 
valtaisesti, koska uskovat Odysseuksen kuolleen. Mutta kansan 
suuren enemmistön tulisi kyetä pitämään heidät kurissa. 

Mentor saa jyrkän vastauksen Leiokritokselta, joka on kosi- 
joista hillittömimpiä. Tämä kerskuu ylpeästi, ettei heitä ole niin- 
kään helppo saada talttumaan. Jos Odysseus itsekin palaisi ja 
kävisi heidän kanssaan taisteluun, he eivät häikäilisi, vaan sur- 
maisivat hänet. Lopuksi Leiokritos ylimielisesti huomauttaa, 
ettei tarvita kansankokouksen päätöstä laivan varustamiseksi 
Telemakhokselle. Tämä voi saada apua ystäviltään Halitherseelta 
ja Mentorilta. Sitä paitsi matkasta tuskin tuleekaan mitään. 
Siihen kokous päättyy. 

Telemakhos lähtee meren rannalle ja rukoilee avukseen Athe- 

nea. Jumalatar saapuukin Mentorin hahmossa ja lupaa hankkia 
hänelle aluksen. Telemakhoksen on kotona pantava kuntoon 
matkavarustukset. Jumalatar sanoo hankkivansa tarpeellisen 
laivamiehistön. 
- Kun Telemakhos tulee kotikartanoon, hän ensimmäiseksi taas 
kohtaa kosijat, joista Antinoos nauraen tulee häntä vastaan ja 
kehoittaa häntä liittymään heidän seuraansa niinkuin ennenkin. 
Mutta Telemakhos ei enää ole entisensä. Hän uskaltaa jo sanoa 
Antinookselle vasten kasvoja, että hän tuntee rohkeuden kasva- 
van rinnassaan ja että hän aikoo valmistaa kosijoille tuhon joko 
sitten menemällä Pylokseen tai turvautumalla omaan kansaan. 
Miten lieneekin, hän on päättänyt lähteä matkaan, vaikkei 
hänelle myönnettykään laivaa, Kosijat tekevät hänestä pilkkaa 
sanoen hänen kai menevän hakemaan myrkkyä heidän surmak- 
seen. Mutta jos hän tuhoutuu matkalla, saavat he muka Hga- 
vaivoja hänen omaisuutensa jakamisesta. 

Telemakhos ei keitä kuuntele, vaan lähtee E AE E 
jota Eurykleian valpas silmä vartioi. Tätä hän pyytää panemaan 
viiniä ruukkuihin ja ohria nahkasäkkeihin matkaeväiksi, sillä 
hän aikoo lähteä Pylokseen ja Spartaan. Vanha hoitajatar varoit- 
taa tällaisesta aikeesta, koska kosijat siten saisivat tilaisuuden 
väijyä hänen henkeään ja surmata hänet. Mutta Telemakhos 
tyynnyttää hänet ilmoittamalla saaneensa kehoituksen jumalilta. 
Hän vaatii Eurykleiaa vannomaan, ettei tämä kerro matkasta 
mitään hänen äidilleen ennen kuin yhdentenätoista tai kahden- 
tenatoista päivänä. 

Sillä välin Athene kiertää Telemakhoksen hahmossa kaupunkia 
hankkien matkaa varten aluksen ja laivamiehet, joiden hän käs- 
kee kokoontua illan suussa rannalle. Sitten jumalatar vihmoo 
unta kosijain silmiin, niin että nämä poistuvat jo ennen iltaa 
asuntoihinsa nukkumaan. Mentorin hahmossa Athene vihdoin 
saattaa Telemakhoksen rantaan. Eväät noudetaan ja sijoitetaan 
laivaan. Illalla Klo 11 aikaan alkaa Ithakassa puhaltaa maatuuli, < 
joka on kaakkoon päin purjehtijoille edullinen. Sen mukaisesti 
kuvataankin runossa lähtöä: 


Tuulen myötäisen soi päilyväsilmä Athene, 

viuhuvan läntisen lietsomahan yli tummuvan aavan. 
Käski nyt Telemakhos tovereitaan reippahin äänin 
köysiin tarttumahan, ja he tottelivat kehotusta. 
Maston honkaisen lovilaitaa teljoa vasten 

käänsivät pystyyn, sen harusköysin kytkivät, purjeen 
nostivat valkoisen härännahkaisin vetonuorin. 

Tuuli sen pullistutti, ja riemuisaa kohinaansa 
pauhaten kuohuvat aallot soi kokan kiitävän alla. 


3. runo. 
VIERAILU PYLOKSESSA,. 


Purjehdus kestää koko yön. Aamun valjetessa saavutaan Pylok- 
seen, joka sijaitsi Messenian länsirannikolla. Siellä kansa par- 
aikaa toimittaa rannalla uhria Poseidonille. Telemakhos astuu 
laivasta Mentorin hahmossa esiintyvän Athenen saattamana. 
Athene kehoittaa häntä jättämään turhan arkailun ja käymään 
suoraan Nestorin, ruhtinaan, luokse. Telemakhos ei hevin roh- 
kenisi sitä tehdä, koska hän ei ole tottunut keskustelemaan har- 
kitusti, eikä hänen nuorena miehenä muka sovi vaivata kysy- 
myksillä kunnianarvoisaa vanhusta. Mutta Athene vakuuttaa, 
että Telemakhos kyllä on keksivä sopivat sanat. 

Huomatessaan vieraiden tulevan Nestorin poika Peisistratos 
rientää ottamaan heitä vastaan ja saattaa heidät Nestorin perhe- 
piiriin. Kaikki nousevat heitä kättelemään. Rantahietikolle on 
levitetty pehmeitä vuotia, joille heidät sijoitetaan istumaan Nes- 
torin ja hänen poikansa Thrasymedeen viereen. Heille tarjotaan 
ruokaa ja viinimalja, josta heitä pyydetään uhraamaan Posei- 
donille. Athene saa vanhempana ensiksi maljan ja uhratessaan 
hän rukoilee Poseidonilta onnea Nestorille, hänen pojilleen ja 
Pyloksen asukkaille sekä menestystä Telemakhoksen aikeille. 


Noin rukoellen pyysi ja pyynnön täytteli itse. 

Kun on nautittu ateria, Nestor tiedustelee vierailta heidän 
nimeään ja heidän matkansa tarkoitusta. Telemakhos, joka on 
päässyt arkuudestaan, vastaa olevansa kovaonnisen Odysseuksen 
poika. Hän pyytää Nestoria ilmoittamaan, tietääkö tämä joko 
omasta kokemuksestaan tai muiden kertomuksista jotakin Odys- 
seuksen kuolemasta. Sitä mahdollisuutta, että Odysseus vielä 
eläisi, Telemakhos tässä yhteydessä ei lainkaan ota huomioon. 

Nestor vastaa, että Telemakhoksen kysymys on palauttanut 
hänen mieleensä kaikki ne kärsimykset, jotka Troian sotaret- 
kellä kestettiin. Sinne sortuivat Aias ja Akhilleus, sinne Patrok- 
los ja Nestorin oma poika Antilokhos. Odysseuksen viekkauden 
avulla kaupunki viimein vallattiin. Mutta lähdettäessä paluu- 
matkalle syntyi kreikkalaisten kesken erimielisyyttä. Menelaos 
tahtoi, että lähdettäisiin viipymättä, kun taas Agamemnon halusi 
ensin toimittaa suostutusuhrit Athenelle. Niinpä laivasto jakau- 
tui kahteen osaan. Toinen nosti purjeet heti, toinen taas jäi odot- 
tamaan. Nestor ja Odysseus olivat ensiksi lähtevien joukossa, 
mutta pian Odysseus kääntyi takaisin Agamemnonin luo. Myö- 
täisen tuulen puhaltaessa Nestor pääsi nopeasti kotiinsa. Sen 
vuoksi hän ei ole selvillä toisten kreikkalaisten kohtalosta paitsi 
sikäli kuin hän myöhemmin on muilta kuullut. Odysseuksesta 
hän ei tiedä mitään. Eräiden muiden sankarien paluusta hän mai- 
nitsee ja huomauttaa, että Telemakhos kumppaneineen tietenkin 
jo on kuullut Agamemnonin kuolemasta sekä Oresteen suoritta- 
masta kostoteosta. Hän toivottaa Telemakhokselle samanlaista 
uljuutta. 

Telemakhos saa tästä aiheen mainita kosijoista, joiden rankai- 
semiseksi hän tosiaan tarvitsisi samanlaisen mielenlaadun kuin 
Orestes. Tämän johdosta Nestor, joka sanoo jo aikaisemmin kuul- 
leensa kosijoiden harjoittamasta ilkivallasta, tiedustelee hieno- 
tunteisesti, onko Telemakhos itse suostunut kosijoiden oleskele- 
miseen talossaan vai tukeeko kansa näitä. Nestor lisää rohkaise- 
vasti, että kenties Odysseus palaa kotiin kostamaan kosijoille. 
Mutta jos Athene on 'Telemakhokselle yhtä suosiollinen kuin 
aikoinaan Troian edustalla Odysseukselle, kykenee Telemakhos 
yksinkin suoriutumaan kiusaajistaan. Kun Telemakhos ei sano 
voivansa uskoa sellaiseen mahdollisuuteen, moittii Mentorina 
esiintyvä Athene häntä korostaen, että jumalien on helppo kau- 
kaakin auttaa, ketä tahtovat. Hän viittaa samalla hiukan hämä- 
rin sanoin siihen, että Odysseus voi vielä palata kotilietensä 
ääreen. 

Telemakhos ei sano uskovansa isänsä paluuseen, sillä varmasti 
tämä jo on kuollut. Hän pyytää Nestoria kertomaan yksityis- 
kohtaisemmin Agamemnonin kohtalosta. Missä oli Menelaos, kun 
Agamemnon murhattiin? Nestor, joka Iliaassakin esiintyy puhe- 
liaana vanhuksena, on heti valmis täyttämään pyynnön. Kuvail- 

25. Ramses III torjuu merikansojen hyökkäyksen. 
Samanaikainen egyptiläinen kuva. 





26. Troian n, 1200 e. Kr. hävitetyn kaupungin muurit. 





27. Maalattu savimalja n. 700 paikkeilta e. Kr. 
Siinä esiintyy laulaja kielisoittimineen sekä piirissä tanssiva henkilöryhmä. 





28. Ateenalaisia 12. vuosisadan saviastioita. 
Mykeneläisajan kcristeet hävinneet ja tekotapa tullut karkeammaksi. 

lessaan Agamemnonin kuolemaa hän esittää piirteen, joka on eri- 
tyisen mielenkiintoinen. Hän näet sanoo, että Agamemnon läh- 
tiessään Troian retkelle uskoi puolisonsa Klytaimestran hovissa 
oleskelevan laulajan suojelukseen. Tästä ilmenee, että lau- 
laja saattoi olla kuninkaan tärkeän luottamusmiehen asemassa. 
Aigisthos, joka pyysi vietelläkseen Klytaimestraa, saattoi päästä 
päämääräänsä ainoastaan siten, että hän toimitti laulajan autiolle 
saarelle kuolemaan. Menelaos taas joutui Troiasta palatessaan 
ankaraan myrskyyn, joka heitti osan hänen laivoistaan Kreetan 
rannikolle ja toisen osan Egyptiin. Sen vuoksi Menelaos vasta 
kahdeksantena vuonna pääsi palaamaan Kreikkaan. Hän tuli 
kotiin samana päivänä, jona Oresteen surmaama Aigisthos hau- 
dattiin, siis parahiksi nähdäkseen veljensä murhan kostetuksi, 
mutta lian myöhään voidakseen sen estää. Niinpä Telemakhok- 
senkaan Nestorin mielestä ei pidä liian kauan viipyä matkallaan, 
kun hänellä kodissaan on röyhkeät kosijat. Mutta sentään hänen 
tulisi käydä tapaamassa Menelaosta, joka viimeiseksi on palan- 
nut kaukoretkiltä. Kenties tämä olisi kuullut jotakin Odysseuk- 
sestä. Spartaan Telemakhos joko voi purjehtia laivallaan tai 
ajaa vaunuissa. Nestor sanoo poikiensa mielellään tulevan saat- 
tajiksi, jos Telemakhos tahtoo matkustaa maitse. Hän on valmis 
antamaan hevoset ja vaunut. 

Nyt huomauttaa Mentorina esiintyvä Athene, että ilta on vaih- 
tunut yöksi ja että on aika mennä levolle. Hän on Telemakhoksen 
kanssa lähdössä laivalle nukkumaan, mutta Nestor-:ei tahdo kuulla 
puhuttavankaan, että he viettäisivät yönsä muualla kuin vieraina 
hänen talossaan. Athene sanoo siihen, että Telemakhos ottakoon 
vastaan kutsun ja maatkoon Nestorin katon alla, mutta hän 
menee laivalle, jonka nuori miehistö tarvitsee ohjaajakseen ikä- 
miehen. Samassa jumalatar katoaa ilmaan kuin merikotka. 
Kaikki hämmästyvät, ja Nestor on varma, ettei kysymyksessä 
voinut olla kukaan muu kuin Athene. Ja hän lausuu jumalat- 
tarelle hartaan rukouksen. Sitten lähtevät kaikki Nestorin lin- 
naan. Telemakhos sijoitetaan makaamaan pylväikköön, ja hänen 
seurakseen asettuu Peisistratos. 

Aamulla Nestor toimittaa linnan edessä Athenelle uhrin. Yksi- 
tyiskohtaisesti kuvataan uhritoimituksen eri vaiheet, uhrieläi- 
men tuominen paikalle, sen sarvien kultaaminen, sen teurasta- 
minen ja sen lihan paistaminen. Uhriateriaa valmistettaessa Nes- 
torin oma tytär kylvettää ammeessa Telemakhoksen, pesee hänet 
ja voitelee hänet öljyllä. Sen jälkeen istuudutaan aterialle. Kun 
on saatu kylläksi ruokaa ja juomaa, Nestor kehoittaa poikiaan 
valjastamaan hevoset, jotka lähtevät viemään 'Telemakhosta 
Spartaan. Mukaan pannaan viiniä ja leipää sekä lihaa, »jota syö- 
vät Zeuksesta polveutuvat ruhtinaat». Telemakhos nousee vau- 
nuihin ja ajajaksi asettuu hänen viereensä Peisistratos. Illaksi 

he ehtivät Feraihin, jossa yöpyvät. Seuraavana aamuna he jat- 
kavat matkaa ja saapuvat illan hämärtyessä perille, vehnää kas- 
vavalle Spartan lakeudelle. 


4. runo. 
VIERAILU SPARTASSA. 


Kun Telemakhos saapuu Spartan kuninkaan Menelaoksen lin- 
naan, vietetään siellä parhaillaan kaksoishäitä. Sekä Menelaok- 
sen tytär että hänen poikansa ovat juuri solmineet avioliiton. 
Runossa ei kuitenkaan myöhemmin enää lainkaan puhuta häistä, 
eivätkä sen eräät piirteet sovellukaan häätilanteeseen. Tele- 
makhoksen ja hänen seuralaisensa ajettua valjakollaan portin 
eteen huomaa heidät linnan hovimarsalkka, joka rientää tiedus- 
telemaan Menelaokselta, otetaanko vieraat vastaan vai ohja- 
taanko heidät majoittumaan muualle. Tässä on vielä havaitta- 
vana viittaus häiden linnassa aiheuttamaan tungokseen. Sillä 
muuten olisivat kreikkalaiset vieraanvaraisuuden säännöt teh- 
neet tällaisen tiedustelun mahdottomaksi. Menelaos vastaa hovi- 
marsalkalleen, että vieraat tietenkin on ohjattava sisään ja sijoi- 
tettava pitopöydän ääreen. 

Palvelijat riisuvat saapujien hevoset ja heidät saatetaan lin- 
naan, jonka salin loisto herättää heissä hämmästystä. Ensiksi 
he saavat virkistävän ammekylvyn, minkä jälkeen heidät istute- 
taan aterialle Menelaoksen viereen. Menelaos tervehtii heitä 
ystävällisesti: 

Atria maistukohon sekä vieraan viihtyä suokoon! 
Mutta kun syöty on kyllin, niin kysyn, keitä te ootte. 


Eip’ ole vanhempain rotu vaipunut teissä, ma huomaan, 
valtikankantajien -— ei moisia synnytä halvat. 


Telemakhos ei koskaan ole nähnyt tällaista komeutta, joka 
Menelaoksen salissa kohtaa hänen silmäänsä. Vaikka hän onkin 
Ithakan ruhtinaan poika, hän on tottunut saarellaan varsin yksin- 
kertaisiin oloihin. Senpä vuoksi hän ei voi olla lausumatta matka- 
toverilleen julki ajatustaan: 


Nestorin poika, sa katsellos, sydänystävä rakkain, 
kuinka se välkkyy, tää sali kaikuva, vaskea, kultaa, 
norsunluuta ja myös hopeaa, merikuultoa hohtain! 
Näinpä Olympon Zeun salit ylhät välkkyä mahtaa. 

Voi, mikä suunnaton loisto! Ma hämmästyin sitä katson. 


Ihmetyksensä Telemakhos ilmaisee aivan hiljaa, mutta Mene- 
laos kuulee kuitenkin hänen sanansa ja huomauttaa, että Zeuksen ' 

ikuiseen asuntoon ei hänen olojaan sentään voi verrata. Mutta 
yhtä ja toista hän on tuonut mukanaan kaukaisilta retkiltään, 
joille hän pakosta joutui. Mutta miten mielellään hän antaisi 
suurimman osan aarteistaan, jos hän voisi palauttaa henkiin 
Troian sodassa kaatuneet toverinsa! Kaikkia näitäkään hän ei 
kuitenkaan sure yhtä paljon kuin Odysseusta, jonka kohtalo on 
tuntematon. Tätä itkevät nyt Ithakassa hänen isänsä Laertes ja 
puolisonsa Penelope sekä hänen poikansa Telemakhos, joka isän 
lähtiessä oli vasta syntynyt. N 

Kuullessaan mainittavan isänsä nimen Telemakhos ei voi pidät- 
tää kyyneltä vierimästä alas poskeltaan ja sitä salatakseen hän 
peittää kasvonsa purppuraviitallaan. Menelaos huomaa sen ja 
arvaa, kuka hänen vieraansa on. Hänen miettiessään, odottaisiko 
hän, kunnes Telemakhos itse ilmoittaisi nimensä, vai kysyisikö 
hän sitä kohta, tulee saliin Helena, Menelaoksen puoliso, kauniina 
kuin kultanuolinen Artemis. Istuuduttuaan kehräämään värtti- 
nällä Helena luo silmäyksen vieraisiin ja tuntee Telemakhoksen 
heti Odysseuksen piirteistä. Hän kysyy Menelaokselta: 


Tokkopa tuntemahan, Zeun-heimoinen Menelaos, 

tultu on vierahiamme jo, keit' olevansa he kertoo? 
Harhako vai tosi lie, mut virkkaa mieleni käskee, 

Niin samanmuotoist' en näet milloinkaan ole nähnyt 
miestä, en vaimoakaan — minut varsin ihmetys valtaa: 
niin tämä vieras on kuin oma poika Odysseun uljaan, 
ilminen Telemakhos, joka pienenä jäi kotikehtoon 
hältä, kun saapui vuoksi mun, inhan, kaikki akhaijit 
kostoon, Troian saarrantaan sodan ankarin aikein. 


Menelaos sanoo, että häri jo on pannut merkille saman yhden- 
näköisyyden, ja kertoo, että vieras Odysseuksen nimen kuulles- 
saan puhkesi kyyneliin. Peisistratos ilmoittaa silloin, että 
hänen toverinsa todella on Odysseuksen poika. Ilo täyttää Mene- 
laoksen mielen, kun hän on saanut kattonsa alle rakkaan ystä- 
vänsä pojan. Hän on Odysseukselle kiitollisuuden velassa monesta 
hyvästä työstä. Olipa hänellä ollut sellainenkin suunnitelma, 
että Odysseus olisi siirtänyt väkensä Ithakasta hänen valtakun- 
tansa alueelle johonkin kaupunkiin, jonka hän olisi antanut 
tämän hallittavaksi. Silloin he olisivat saaneet usein tavata toi- 
sensa eikä heidän ystävyysliittonsa olisi purkautunut, ennen kuin 
kuoleman musta pilvi olisi heidät verhonnut. Mutta tätä aietta 
kai katseli karsaasti se jumala, joka ei päästänyt Odysseusta 
palaamaan kotimaahan. 

Kaikki purskahtavat liikutettuina itkuun, jota kestäisi ties 
kuinka kauan, jollei Peisistratos, järkevän Nestorin poika, kehoit- 
taisi heitä tyyntymään. Hänestä vaikertaminen aterian jälkeen 
ei ole mieluista. Menelaos myöntää hänen olevan oikeassa ja 
sanoo, että hän on perinyt isänsä Nestorin ymmärryksen. Niinpä 

haikean tunnelman sijaan tulkoon hilpeä mieliala! Helena kaataa 
viiniin Egyptistä saamaansa ainetta. joka poistaa kaikki huolet 
ja murheet. Ilahduttaakseen vierastaan hän kertoo hauskan tari- 
nan Odysseuksen nokkeluudesta. Tämä oli Troian sodan loppu- 
vaiheessa kerjäläiseksi pukeutuneena hiipinyt kaupunkiin ja 
ilmoittanut Helenalle kreikkalaisten suunnitelmat: 


riemupa mulle 
rintaan nous, oli näät sydän muuttunut, taas koti mieleen 
- kaipuun toi, lumousta ma itkin, joll' Afrodite 
vei minut vietellen sulo-syntymämaastani kauas, 
lapseni hylkäämään, hääkammion, puolison saattoi, 
miehen, jolla on mieltä ja muotoa sen kuni kellään. 


Menelaoskin innostuu kertomaan eräästä Odysseuksen teosta, 
jolla tämä pelasti ratkaisevan tilanteen. Hän ei huomaa, että 
hänen puolisonsa sen johdosta joutuu ihan toiseen valoon kuin 
siinä kertomuksessa, jonka Helena itse vastikään on esittänyt. 
Menelaos näet kuvailee tapausta, joka sattui kreikkalaisten urho- 
jen kätkeydyttyä puuhevosen onteloon. Silloin saapui paikalle 
troialaisen Deifoboksen saattamana Helena, joka kolme kertaa 
kiersi puuhevosen tunnustellen sitä käsillään ja kutsuen nimeltä 
kreikkalaisia sankareita. Helenan puolustukseksi Menelaos lisää, 
että kaiketi joku paha haltia oli häntä siihen käskenyt. Äänen 
kuullessaan aikoivat Menelaos ja Diomedes vastata, mutta Odys- 
seus esti heidän aikomuksensa. Näin tämä pelasti kaikki tur- 
mioita. 

Pian on aika lähteä levolle. Telemakhos ja Peisistratos sijoi- 
tetaan täälläkin makaamaan pylväikköön. Aamulla Menelaos 
tulee Telomakhoksen juo ja tiedustelee hänen matkansa ai- 
hetta. Telemakhos pyytää häntä kertomaan peittelemättä kai- 
ken, mitä hän mahdollisesti tietää Odysseuksen kohtalosta. 
Samalla Telemakhos kuvailee kotona vallitsevia sietämättömiä 
oloja. Menelaoksen valtaa ankara suuttumus, kun hän kuulee, 
että kurjat kosijat pyrkivät pääsemään väkevän sankarin avio- 
vuoteeseen. Mutta heitä odottaa Odysseuksen palatessa sama 
kohtalo kuin kauriin vasikoita, jotka emä on vienyt jalopeuran 
asuntoviidakkoon. Sitten Menelaos alkaa kertoa, mitä hän tie- 
tää Odysseuksesta. Faros saarella Egyptin edustalla hän sai 
käsiinsä meren haltian Proteuksen, joka ilmoitti hänelle, mitä 
Kreikan sankareille oli tapahtunut sen jälkeen kun Menelaos oli 
heistä eronnut. Proteus kuvasi hänelle tarkkaan ja totuuden- 
mukaisesti hänen veljensä Agamemnonin ja lokrilaisen Ajaan 
kuoleman. Kun Menelaos vielä tiedusteli Odysseuksen kohtaloa, 
sanoi Proteus tämän olevan meren saarella, jossa luonnotar 
Kalypso häntä pidättää. Odysseus kaipaa kovasti kotiinsa, mutta 
hänen on mahdoton päästä palaamaan kotisaarelleen. 

Lopetettuaan pitkän kertomuksensa Menelaos kehoittaa Tele- 
makhosta olemaan luonaan yksi- ja kaksikintoista päivää, mutta 
Telemakhos ei sano voivansa viipyä, koska toverit odottavat 
Pyloksessa. Menelaoksen tarjotessa hänelle lahjaksi vaunut ja 


kolme juoksijaa Telemakhos vaatimattomasti pyytää kuningasta 
antamaan vähäarvoisemman muistolahjan: 


Ei hevosist' ole maill’ Ithaken, pidä itse ne täällä 
vain valioinasi; vallitset lakeutta sa laajaa, 

maat apilaiset on, maittehiset, saraluhdat on sankat, 
versoo myös nisu, vehnä ja tähkävä, valkea ohra. 
Laajoja eip' ajoteit?, ei niittyjä meill’ Ithakessa, 
vuohia kasvattaa se, mut armaamp' on hepomaita. 
Rattain kulkematon, karunurminen on joka saari 
veen syliss' aavan siell', Ithake yli kaikkien muitten. 


Menelaoksen ja Telemakhoksen keskustelu keskeytyy, kun 
näyttämö yht'äkkiä siirtyy takaisin Ithakaan. Kosijat heittävät 
Odysseuksen pihamaalla keihästä ja kiekkoa, kun paikalle saa- 
puu se ithakalainen, joka luovutti laivansa Telemakhoksen mat- 
kaa varten. Hän kysyy, onko tietoa Telemakhoksen palaamisesta. 
Kosijat hämmästyvät. He ovat huomanneet hänen poissaolonsa, 
mutta ovat luulleet hänen vain menneen jonnekin lähistöön. Tie- 
dusteltuaan asiaa tarkemmin he saavat kuulla, että hän todella 
on lähtenyt Pylokseen kumppaneita mukanaan. Ajatellessaan 
asian kantavuutta kosijat joutuvat suuttumuksen valtaan. Tele- 
makhoksen matka osoittaa itsenäistä otetta, joka ennustaa heille 
pahaa. Niinpä Antinoos ilmoittaa lähtevänsä laivalla väijyksiin 
Ithakan ja Samos saaren väliseen salmeen odottamaan Tele- 
makhoksen paluuta. Hän lupaa toimittaa surkean lopun Tele- 
makhoksen retkelle. 

Talon airut Medon kuulee kosijoiden keskustelun ja rientää 
ilmoittamaan Penelopelle heidän aikeestaan. Penelope säikähtyy 
sanattomaksi. Hän ei vielä edes ole tietänyt, että Telemakhos on 
lähtenytkään matkalle. Vihlovasti voihkaisten hän vaipuu kam- 
mionsa kynnykselle. Paikalle rientäviä palvelijattaria hän syyt- 
tää siitä, etteivät nämä ilmoittaneet hänelle Telemakhoksen 
aikeesta. Hän olisi sen estänyt, tahi olisi Telemakhos saanut jät- 
tää hänet kotiin vainajana. Eurykleia tunnustaa, että hän tiesi 
asian, mutta että Telemakhos oli ottanut häneltä valallisen 
lupauksen olla kertomatta siitä Penelopelle. Samalla Eurykleia 
kehoittaa emäntäänsä tyyntymään ja rukoilemaan Telemakhok- 
selle Athenen suojelusta. Sen Penelope tekeekin. Athene antaa 
hänen nähdä rohkaisevan unen, jossa Penelope on keskustelevi- 
naan kaukana Ithakasta asuvan sisarensa kanssa. Tämä ilmoit- 
taa hänelle, että Telemakhoksella on saattajana itse Pallas 
Athene, joka myös on lähettänyt hänet unessa tuomaan tätä 


166 Homeros 


sanaa. Penelope herää unesta keventynein mielin. Kosijat sitä 
vastoin toteuttavat suunnitelmansa ja odottavat väijyksiin sijoit- 
tamassaan laivassa Telemakhoksen palaamista. 


5. runo. 
ODYSSEUKSEN LAUTTA. 


Nyt on jo aika runoilijan kohdistaa huomio Odysseukseen 
itseensä. Kuvaus alkaa jälleen samanlaisesta jumalien neuvon- 
pidosta kuin ensimmäisessä runossa. Athene syyttää taas Zeusta 
välinpitämättömyydestä, jolla ylijumala hänen mielestään suh- 
tautuu Odysseukseen. Zeus torjuu syytöksen ja lähettää Her- 
meksen viemään häneltä viestiä Kalypsolle. Hermeksen on ilmoi- 
tettava luonnottarelle, että Zeuksen järkkymättömän päätöksen 
mukaisesti Odysseus on lautalla purjehtien kahdentenakymme- 
nentenä päivänä saapuva faiakilaisten saarelle, minkä jälkeen 
nämä saattavat hänet Ithakaan. Hermes kiirehtii matkaan: 


yläilmoist' aaltoja kohti 
laskihe, liidellen liki kuohuja, niinkuni lokki 
etsien eineltään meren aavall' aaltoavalla 
hyökyyn suolaiseen yhä kastaa siipeä, sulkaa: 
liiteli Hermes noin yli kuohujen loppumatonten. 


Tultuaan Kalypson saarelle Hermes tapaa kaunissuortuvaisen 
luonnottaren kangaspuiden ääressä kutomassa kultaisella suk- 
kulalla. Kutoessaan tämä laulaa sointuvalla äänellä. Luolassa, 
joka on luonnottaren asuntona, loimuaa tuli, ja palavan setri- 
puun tuoksu kantautuu yli saaren. Vehmas kasvullisuus versoo 
luolan ympäristössä, lähteet solisevat ja linnut liitelevät ilmassa. 
Luonnonkauneus on niin suuri, että Hermeskin jää ihastellen sitä 
katselemaan. Mutta Odysseusta se ei viihdytä, hän istuu meren 
rannalla ja katselee kyynelet silmissä sen ulappaa. 

Hermeksen astuttua luolaan Kalypso heti tuntee hänet, sillä 
jumalat, kaukanakin toisistaan asuvat, ovat keskenään tuttuja. 
Luonnotar tarjoaa vieraalleen jumalien ravintoa, ambrosiaa ja 
nektaria. Aterioituaan Hermes ilmoittaa Zeuksen käskyn: 
Kalypson on viipymättä päästettävä Odysseus lähtemään koti- 
matkalle. Luonnotar, joka kiihkeästi rakastaa Odysseusta, 
ilmaisee peittelemättä ylijumalaa kohtaan tuntemansa katke- 
ruuden. Olympoksen jumalat ovat muka kateellisia sen johdosta, 
että hän rakastaa kuolevaista miestä. Ja kuitenkin hän pelasti 
Odysseuksen, kun tämä haaksirikkoutuneena ajautui hänen saa- 
rensa rannalle. Mutta Zeuksen tahtoa hän ei voi asettua vastus- 

tamaan. Niinpä Odysseus lähteköön, mutta Kalypso ei sano mil- 
lään tavoin voivansa varustaa häntä matkalle. Luonnottarella ei 
ole laivoja eikä kumppaneita hänelle antaa. Ainoa, mitä hän voi 
suoda, ovat neuvot, ja niitä hän sanoo mielellään antavansa, jotta 
Odysseus vahingoittumattomana saapuisi kotimaahansa. 
Varoitettuaan vielä kerran Kalypsoa uhmaamasta Zeuksen hir- 

veätä vihaa Hermes poistuu. Kalypso menee ilmoittamaan Zeuk- 
sen käskyn Odysseukselle, joka on kyllästynyt viehkeään luon- 
nottareen ja kaipaa joka hetki kotiansa. Kun Kalypso Odysseuk- 
selle sanoo sallivansa hänen lähteä, ei hän ota uskoakseen, vaan 
vainuaa vilppiä. Hän pyytää Kalypsoa vannomaan, ettei tämä 
suunnittele hänen tuhoaan. Luonnotar laskee leikkiä Odysseuk- 
sen varovaisuudesta, mutta vannoo hänen vaatimansa valan ja 
lisää: 

Oikeamielinen on näet mullakin tunto, ja rautaa 

ei olo rintani, vaan sydän lempeä, säälivä luotu. 


Heidän yhdessä viettäessään iltaa luolassa Kalypso viittaa kär- 
simyksiin, jotka Odysseusta odottavat kotimatkalla, ja antaa 
samalla ilmaisun Penelopea kohtaan tuntemalleen mustasukkai- 


suudelle: 
Mutta jos sielusi aavistais, miten vaikeat vaivat 
eessäs on, ennenkuin olet taattojes mailla sa jälleen, 
luokseni jäisitkin olijaksi sa onkaloluolaan, 
kanssani kuolematonna, sa nähdä jo vaikk' ikävöitkin 
puolisoas, joka ain' ajat kaiket on mielesi aatos. 
Halvemp' ei näkö mull’, ei kasvu, sen lausua tahdin, 
lie kuin häll’, ei näät toki kasvu ja kauneus naisten 
kuolollisten voi kera kilvata kuolematonten. 


Odysseus vastaa tähän yksinkertaisesti ja koruttomasti: 


Kuoloton valtiatar, älä suutu! Sen itsekin tiedän: 
halpa sun verroillaag toki mielevä Penelopela 

katsoa kasvult' on sekä kauneudelta, hän kansaa 
kuolollista on vain, sinä kuoloton, ain' ikinuori. 
Vaan ikävöitsen sittenkin sitä päiväni kaiket, 
pääsyä päin kotimaata ja matkani päättymäpäivää. 


Seuraavana aamuna Odysseus alkaa rakentaa lauttaa, jolla hän 
aikoo purjehtia pitkän matkan kotisaarelleen. Yksityiskohtai- 
sesti kuvataan työtä, joka kestää neljä päivää. Viidentenä Odys- 
seus on valmis lähtöön. Hän kohottaa veistämäänsä mastoon itse 
ompelemansa purjeet, joihin Kalypson nostattama myötäinen 
tuuli puhaltaa. Suuntaa hän tähyilee pohjoisella taivaalla tuikki- 
vista tähdistä, etenkin Otavasta. Seitsemäntoista päivää hän pur- 
jehtii lautallaan merta, ja kahdeksantenatoista näkyy faiakilais- 
ten maa, joka todennäköisesti on Korkyra. Odysseus siis on lähellä 
päämääräänsä, kun Poseidon palatessaan matkalta maan ääriin 

äkkiä huomaa hänen purjehtivan ulapalla. Kiukuissaan moeren 
jumala huudahtaa, että Odysseus on ennen maihin pääsemistään 
saava riittävästi kärsiä. 


Virkki ja vinhat nosti jo pilvenpääat, meren moyti 
kuohuun hangollaan, rajumyrskyyn kaikkien tuulten 
riehuvat puuskat kiihti ja pilviin maan, meren piirin 
kaiken peitti, ja taivaalt' yön syvä laskihe synkkyys. 
Yhteen nyt Suvi iski ja Kaakko ja karjuva Länsi, 
myös vilukirkas Pohjoinen vesivuoria vyörtain. 


Odysseus huomaa kauhean myrskyn nousevan ja luulee olevansa 
hukassa: 
Nyt on tuho tuima jo eessäni. Kolmin, 
neljin verroin onnekkaat urokumppanit, jotka 
äärill' Jlionin vuoks Atreun poikien kaatui! 
Kunp' oman surmani ois sinä päivänä kohtalo tuonut, 
kun moni Troian mies päin sinkosi vaskisen peitsen, 
ruumiist? aimon Akhilleun kons' oli ottelo tuima! 
Kummun akhaijit luoneet ois, ikimainehen suoneet! 
Nytp' oli säättynä siis mun kohdata kuolema kurja! 


Samassa suunnaton aalto lyö yli lautan ja ankara tuulenpuuska 
katkaisee maston. Odysseus suistuu mereen, mutta sukeltaen 
pyörteestä hän tavoittaa uiden lauttansa, jolle hän taas pääsee 
nousemaan. Tuuli heittelee lauttaa sinne tänne. Leukothea, »val- 
koinen jumalatar», säälii Odysseusta ja asettuu hänen viereensä 
ojentaen hänelle taikahunnun, joka on varjeleva häntä tuholta. 
Maihin päästyään hänen on heitettävä se mereen ja samalla kään- 
nettävä kasvonsa poispäin. Haltiatar kehoittaa häntä heittämään 
lautan tuulten vietäväksi ja lähtemään uiden kohti faiakilaisten 
rantaa. Sitten Leukothea häviää aaltojen alle. 

Odysseus ei kuitenkaan tottele kehoitusta. Hän pitää varmim- 
pana pysyä lautalla niin kauan kuin se on koossa. Silloin Poseidon 
taas vyöryttää hänen päälleen kauhean vesivuoren. Lautta hajoaa, 
mutta Odysseus asettuu hajareisin sen emäpuulle. Hän riisuu 
siinä vaatteensa ja kietoo ympärilleen Leukothealta saamansa 
hunnun. Sitten hän heittäytyy aaltojen varaan uimaan. Vasta 
nyt Poseidon jättää hänet rauhaan, ja hänen auttajansa Athene 
saattaa hillitä myrskyä. 

Kaksi vuorokautta Odysseus uiden halkoo aaltoja. Kolmantena 
on tuuli melkein tyyntynyt, mutta mainingit yhä vyöryvät. Sil- ` 
loin Odysseus näkee maan olevan lähellä. Mutta lähestyessään 
rantaa hän huomaa tyrskyjen pauhaavan riuttoja vastaan. Mai- 
hin nouseminen sillä kohdalla on mahdotonta. Hänen juuri tähyil- 
lessään edessä olevaa jyrkkää kalliorantaa hänet yllättää aalto, 
joka paiskaa hänet vasten kalliota. Hän murskautuisi, jollei hän 
salamannopeasti lujin kourin tarttuisi kallionkielekkeeseen ja 

pysyttäytyisi siinä kiinni, kunnes hän aallon vyöryessä taakse- 
päin taas antautuu sen vietäväksi. Päästyään täten rannalta 
poispäin, hän ui eteenpäin löytääkseen sopivan maihinnousupai- 
kan. Pian han tuleekin kirkasvetisen joen suulle. Siinä hän 
lopulta saattaa astua maan kamaralle, mutta vaipuu heti tajut- 
tomana rannalle. Toinnuttuaan hän etsii läheisestä viidakosta. 
sopivan makuupaikan, kerää aimo kasan kuivia lehtiä ja asettuu 
niille nukkumaan peittäytyen niihin kokonaan, Lopen uupuneena. 
hän vaipuu uneen. 


6. runo. 
ODYSSEUS SAAPUU FAIAKILAISTEN MAAHAN. 


Nyt esittää runoilija viehättävimmän naishahmonsa, faiakilais-- 
ten kuninkaan Alkinooksen tyttären Nausikaan. Tämä ruhtinaan 
tytär ruumiillistaa kaikki nuoren neidon parhaat ominaisuudet: 
kauneuden, reippauden, hyväsydämisyyden ja kainouden. Hänet 
Odysseus ensimmäisenä tapaa raskaasta unesta herätessään. 
Tapa, jolla runossa johdetaan tapahtumat Odysseuksen ja Nausi- 
kaan kohtaamiseen, osoittaa runoilijan korkealle kehittynyttä. 
sommittelutaitoa. 

Vaikuttavana tekijänä esiintyy taas Athene. Hän antaa Nau- 
sikaalle unessa kehoituksen lähteä aamuvarhaisella kaupungista 
joen suuhun pesemään vaatteita. Lähestyyhän pian aika, jolloin 
hänen on valittava itselleen puoliso. Häitä varten on kotiväen 
pukineet pestävä hohtavan valkoisiksi. Nausikaa pyytääkin. 
aamulla isältään muulivaljakkoa viedäkseen pestävät vaatteet 
joen rantaan. Häistään hän ei puhu mitään, siihen hän on liian 
kaino, mutta isä arvaa asian ja hymyilee. Samanikäisten palve- 
lusneitojen kanssa Nausikaa lähtee matkaan itse ajaen muuleja. 

Perille saavuttuaan he toimittavat pesun kivestä rakennetuissa 
altaissa polkien kilpaa vaatteita. Kun kaikki on saatu puhtaaksi, 
he levittävät vaatteet kuivamaan meren sileiksi huuhtomille 
rantakiville. Sitten he kylpevät meressä ja voideltuaan ihonsa 
käyvät aterioimaan eväittensä ääreen. Ennen kotiin lähtöään 
neidot ryhtyvät pallosille Nausikaan johtaessa leikkiä: 


Niinkuin Artemis, ampujatar, käy vuort' alas astuin, 
harjoja pitkin Taygeton tai myös Erymanthon, 
vainoten riemuissaan salokarjua, hirveä nopsaa; 
aigiln-kantaja Zeun sulotyttäret, metsien immet, 
saattona parvehtii, sydän Leton riemua sykkii, 

näät tytär otsaa, päät' ylevämpi on kaikkia muita, 
ei tuta vaikea, vaikk' ovat kaikki ho sorjia: noinpa 
saattajaneitoja nuor’ oli valtiatar soreampi. 

Heidän ollessaan juuri lopettamaisillaan leikkinsä Nausikaa 
sattuu heittämään pallon niin, että se lennähtääa syvään pyörtee- 
seen. Neidot päästävät silloin kovan kirkaisun, ja siihen herää 
Odysseus, joka nukkuu viidakossa aivan lähellä. Runoilija sanoo, 
että Athene järjesti asiat näin. Odysseuksen korvissa soi neitojen 
kirkaisu, mutta hän ei ole selvillä, missä hän on. Psykologisesti 
on hyvin ymmärrettävää, että vaikka hän oli saanut ennakolta 
tietää saapuvansa maihin faiakilaisten saarelle, hän ei ilman 
muuta pidä selvänä, että hän nyt on siellä. Kaikissa tapauksissa 
hän päättää astua esiin viidakosta ottaakseen selkoa, mistä ääni 
on lähtöisin. Keskiruumiinsa peitteeksi hän taittaa tuuhean 
oksan. Odysseuksen ulkonäkö haaksirikon jäljiltä on ymmärret- 
tävästi kauhea. Hänen paljasta ihoaan peittää paksu suolainen 
kuona ja hänen hiuksensa ovat takkuiset. Eipä siis ihme, että 
saattajaneidot pakenevat mikä minnekin nähdessään tuollaisen 
ilmestyksen. Yksin Nausikaa pysyy rohkeasti paikoillaan. Odys- 
seus miettii mielessään, olisiko parasta lähestyä neitoa ja heit- 
täytyä hänen jalkojensa juureen turvan anojan asentoon, mutta 
harkitsee parhaaksi puhutella häntä etäämpää. Odysseuksen 
sanat on tarkoitettu hänen vakuuttavan puhetaitonsa mestari- 
näytteeksi, ja niihin sisältyy harvinaisen paljon aitoa runolli- 
suutta: 


Turvaas, valtiatar, anon, ihminen tai jumal’ ollet. 
Jos jumaloita sa liet, asujaimia aukean taivaan, 
niin tytär ylhän Zeun olet Artemis itse, ma arvaan; 
moinen sulla on muoto ja varsi ja kasvusi kaunis. 
Mutta jos ihmisien liet heimoa, maan asujoitten, 
niin ylen autuas on isä sulla ja äitisi armas, 

veljesi myös ylen autuahat, ilo, riemupa heillä 
sykkii rinnassaan ihanainen loppumatonna 
nähdessään kukan semmoisen kisapiirihin käyvän. 
Mutt' yli muista se mies toki autuas on sydämessään, 
ken sinut kihloin suostuttaa sekä vie kotihinsa. 
Nähneet silmäni nää ei kuolollist' ole moista, 
miest’, ei vaimoakaan; minut varsin ihmetys valtaa. 
Delos-saarell' ammoin näin minä kasvavan palmun 
yht' ihanaisena, nuorna Apollon alttarin luona; 
sinnekin saavuin näät, kera myös sotisaattoni sankka, 
tielläni tällä, mi surkeuteen oli päätyvä suureen. 
Niinkuin hämmästyin sitä siinä mä katselin kauan, 
sil!’ ei sorjaa niin maast’ ennen versonut vartta, 
niin nyt hämmästyin sua katselen, neito, en tohdi 
polviakaan halaella, mut haikea on mure mulla. 


Sitten Odysseus kertoo kaksikymmentä päivää harhailleensa 
merellä ja pyytää Nausikaata neuvomaan hänelle tien kaupunkiin 
sekä antamaan hiukan vaatetta verhoksi. Palkaksi hän toivoo 
neidolle perheonnea, 


sill' eip' ole onnea näät ihanampaa, 
kuin miss' ainahisin sopumielin mies kera vaimon 
hoitaa kartanoaan. 

Odysseus ei ilmoita Nausikaalle nimeään, mutta tämä huomaa, 
ettei vieras suinkaan ole mikään pahantekijä. Nausikaa puoles- 
taan sanoo olevansa faiakilaisten kuninkaan tytär ja lupaa tehdä 
sen, mitä Odysseus pyysi. Hän huutaa saattajaneidot jälleen luok- 
sensa ja käskee heidän antaa Odysseukselle ruokaa sekä viedä 
hänet tuulelta suojattuun paikkaan, missä hän voi peseytyä. Kun 
sankari sen jälkeen pukeutuu saamiinsa vaatteisiin, valaa Athene 
hänen ulkomuotoonsa jaloutta ja kauneutta: 


Niinkuin kultaa huolittaa hopeaisehen pohjaan 
taituri, jolle Hefaistos on itse ja Pallas Athene 
neuvonut taidot kaikki, ja syntyy työ ihanainen, 
noin sorcutta hän uhkua soi uron pään sekä olkain. 


Nausikaa panee hämmästyen merkille vieraassa tapahtuneen 
muutoksen. Äsken tämä oli kuin halpa kulkuri, nyt hänen muo- 
tonsa on niinkuin jumalien. Tuollaisen miehen hänkin haluaisi 
saada. Ja Nausikaan mielessä vilahtaa toivo, että vieras jäisikin 
sinne faiakilaisten saarelle. 

Mutta vaikka Nausikaassa näin on herännyt kiintymys tunte- 
mattomaan vieraaseen, hän noudattaa tarkkoja sopivuussääntöjä 
ohjatessaan Odysseuksen kaupunkiin. Hän ajaa edellä muuliva]- 
jakkoa, ja vain siihen asti kuin tullaan kaupungin muurien luo, 
saa Odysseus kulkea mukana saattajaneitojen seurassa. Ennen 
kaupunkiin tuloa hänen on erottava seurueesta ja hetkeksi pysäh- 
dyttävä. Sillä Nausikaa ei halua, että ihmiset saisivat aihetta 
juoruihin. Jos näet kansa näkisi hänen seurassaan vieraan mie- 
hen, se voisi uskoa, että hän on hakenut puolisokseen muukalai- 
sen, kun oman maan kosijat eivät ole kelvanneet. 


Moittisin itsekin, jos niin käyttäytyis joku neito, 
vastoin mielt' omiensa jos, vlel eläess' isän, äidin, 
miehiä saattelis, ennenkuin häät julkiset joutuu. 


Herkällä psykologisella vaistolla runoilija näin on antanut Nau- 
sikaassa heränneen rakkauden tunteen ilmetä tällaisena arkuu- 
tena. Jos hän ei lainkaan välittäisi Odysseuksesta, hänen mie- 
leensä ei johtuisikaan tämän tapainen pelko. Hänen isänsä myö- 
hemmin ihmetteleekin, miksi hän ei tuonut Odysseusta suoraan 
linnaan. Nyt neito kehoittaa vierasta pysähtymään kaupungin 
ulkopuolelle siksi, kunnes hän itse saattajaneitoineen ehtii perille. 
Sitten Odysseus jatkakoon kulkua kaupunkiin, jossa Alkinooksen 
linna on helppo löytää. Sinne tultuaan hänen on anottava turvaa 
Nausikaan äidiltä Aretelta, joka istuu salissa kehräten lähellä 
liettä. Tältä hän varmimmin on saava osakseen myötätuntoa. 
Rukoillen apua suosijaltaan Pallas Athenelta Odysseus seuraa 
Nausikaan ohjaamia vaunuja. 

7. runo. 
ODYSSEUKSEN TULO ALKINOOKSEN LUO. 


Nausikaa ajaa muulivaljakollaan suoraan kotilinnan pihalle, 
jossa hänen veljensä, kauniit kuin jumalat, rientävät riisumaan 
muulit valjaista ja kantamaan vaatteet sisään. Samaan aikaan 
Odysseus astuu sisään kaupungin portista. Häntä vastaan tulee 
Athene esiintyen nuorena tyttönä, joka ottaa opastaakseen hänet 
Alkinooksen linnaan. Kukaan vastaantulija ei häntä huomaa, 
sillä Athene peittää hänet sumuverhoon. Odysseuksen tullessa 
saattajatytön seurassa linnan portille tämä esittää hänelle selvi- 
tyksen linnan haltijaväen suvusta. Kehoitettuaan Odysseusta 
kääntymään Alkinooksen puolison Areten puoleen, aivan niinkuin 
Nausikaakin neuvoi, Athene rientää pois Ateenaan Erekhtheuksen 
linnaan. 

Odysseus astuu Alkinooksen palatsiin. Sen salista annetaan 
yksityiskohtaisen havainnollinen kuvaus, jonka perusteella saa- 
daan hyvä käsitys sankariajan linnojen sisustuksesta: 


Vaskea siell’ oli vain, peräseinään ain’ ovest' alkain, 
seinät kaikk*, ylähäall' ylt'ympäri juoks sinijuova; 
sulkivat kultaiset pari-ukset miessalin vankan; 
vaskea kynnys, vaan hopeastapa hohtavat pielet 
kuin ovenpäällyskin, ovirengas täytt' oli kultaa. 
Kahden puolen ust' oli kultaiset, hopeaiset 

koirat, itse Hefaiston työt’, ikitaiturin tarkan, 
uksenvartiat nuo jalon Alkinoon asumuksen, 
vahtivat kuolematonna ja vanhenematta ne kuunaan. 
Vaan rivi istuinten, peräseinään ain’ ovest' alkain, 
miessalin ympäri kiersi, ja verhot peittivät niitä 
pehmeät, hienoiset, kutomukset naisien sorjat. 

Seisoi kultaiset kuvapoikaset, kantajasulhot 
soihtujen leimuavain, jaluspatsaillaan soreoilla, 
soihdut hohdettaan läpi öitten loi pitojuhliin. 


Linnan edessä on laaja puutarha, jossa kasvaa hedelmäpuita: 
päärynä-, granaattiomena-, omena-, viikuna- ja öljypuita sekä 
viiniköynnöksiä. Lähteestä pulppuava puro virtaa halki puutar- 
han. Kaikkea tätä Odysseus on ihaillen katsellut. Mutta kun hän 
tulee saliin, jossa Alkinoos istuu faiakilaisten päällikköjen seu- 
rassa, hän heittäytyy linnan valtiattaren Areten jalkoihin pyy- 
täen apua päästäkseen palaamaan kotimaahansa. Sitten hän tur- 
van anojana istuutuu lieden äärelle tuhkaan. Kaikki jäävät äänet- 
tömiksi vieraan täten äkkiä ilmestyttyä heidän keskelleen. Eräs 
vanha faiakilainen lopulta huomauttaa, ettei sovi antaa vieraan 
istua tuhkassa, vaan että hänelle on tarjottava arvokas istuin. 
Lisäksi on uhrattava viiniä Zeukselle, joka suojelee turvan anojia. 

Niinpä Alkinoos ohjaa Odysseuksen istuutumaan viereensä. Kun 
uhri on toimitettu, Alkinoos kehoittaa faiakilaisia vieraitaan läh- 
temään levolle. Seuraavana päivänä hän aikoo järjestää juhlan 
vieraan kunniaksi. Silloin on myös harkittava, miten vieras par- 
haiten saatetaan kotimaahansa. Alkinoos näet edellyttää, että 
vieras todella on ihminen, joka pyytää apua. Sillä jos saapuja 
olisi ihmishahmossa esiintyvä jumala, merkitsisi se faiakilaisten 
kannalta jotakin aivan poikkeuksellista. Sääntönä näet on, että 
jumalat tulevat faiakilaisten saarelle todellisessa hahmossaan, 
sillä, saaren asukkaat ovat jumalille läheistä sukua niinkuin kyk- 
loopit ja hurjat gigantit. 

Odysseus vakuuttaa, ettei hän suinkaan ole kuolematonten hei- 
moa, vaan ihminen, joka on saanut kestää kaikkein raskaimmat 
kärsimykset. Mutta vielä runoilija ei anna hänen sanoa nimeään, 
vaan siirtää sen ilmoittamisen toiseen yhteyteen. Kun muut vie- 
raat ovat poistuneet, Odysseus jää saliin yhdessä Alkinooksen ja 
Areten kanssa. Arete on valppaana emäntänä tietysti pannut 
merkille, että vieraalla on yllään hänen valmistamansa puku. 
Sen vuoksi hän tiedustelee, kuka Odysseus on ja mistä hän on saa- 
nut nuo vaatteet. Odysseus ei nytkään mainitse nimeään, vaan 
kertoo, kuinka hän haaksirikkoisena tuli Kalypson saarelle, 
missä hänen oli viivyttävä seitsemän pitkää vuotta, ja kuinka 
hän sieltä viimein lähdettyään oli joutunut myrskyn käsiin ja 
hädin tuskin lopulta pelastunut faiakilaisten maan rantaan. Sii- 
hen hän oli vaipunut nukkumaan, kunnes herättyään oli kohdan- 
nut Nausikaan sekä saanut tältä ruokaa ja yllään olevat vaatteet. 
Kuullessaan tämän Alkinoos lausuu hiukan moittivassa ääni- 
lajissa, että Nausikaan olisi pitänyt tuoda Odysseus mukanaan 
linnaan. Odysseus torjuu moitteen hyvinritarillisesti ottaen syyn 
itselleen. Nausikaa muka pyysi häntä mukaansa, mutta hän kiel- 
täytyi, koska pelkäsi Alkinooksen suuttuvan, jos tämä näkisi vie- 
raan miehen tyttärensä seurassa. Alkinoos vastaa siihen, ettei 
hänen tapansa ole suotta suuttua, mutta hyväksyy Odysseuksen 
ja Nausikaan menettelyn lisätessään: »Mutta paras on kaikessa 
kohtuus.» Faiakilaisten kuningas mieltyy siinä määrin vieraa- 
seensa, että hän jo toivoo Odysseuksen jäävän luokseen ja tulevan 
hänen vävykseen, mutta vasten tahtoa hän ei tahdo häntä pidät- 
tää. Huomispäivänä hänet laivalla saatetaan kotimaahan, olkoon 
tämä vaikka niin kaukana kuin Euboia, jota sanotaan kaukaisim- 
maksi maaksi, mitä on olemassa. Sinnekin asti faiakilaiset laivat 
ovat kulkeneet yhtenä päivänä, vieläpä palanneet samana päivänä 
takaisinkin. Runo päättyy siihen, että palvelusneidot tulevat 
ilmoittamaan Odysseukselle vuoteen olevan vieraalle valmiina 
pylväikössä. 

8. runo. 
ODYSSEUS FAIAKILAISTEN LUONA. 


Seuraavana aamuna Alkinoos vie Odysseuksen kaupungin 
torille, missä he istuutuvat vierekkäin kivi-istuimille. Sinne 
kokoontuu koko kaupungin väestö, jonka kuullen Alkinoos 
ilmoittaa tahtonsa olevan, että vieraaile varustetaan laiva saat- 
tamaan häntä kotimaahan. Samalla hän kutsuu faiakilaisten 
vallasväkeä linnaansa pyytäen myös jumalaista laulajaa Demo- 
dokosta saapumaan juhlaan. Nuoriso lähtee panemaan kun- 
toon saattolaivaa, minkä jälkeen kaikki rientävät Alkinooksen 
pitoihin. 

Erityisesti kuvaus kiintyy sokeaan laulajaan, jota linnassa 
kohdellaan hyvin kunnioittavasti: 


Laulajan laatuisan, kädest' ohjaten, nouti jo airut. 
Suopea soi Runotar hyvät hälle, jos soi pahat myöskin, 
pois valon silmist? otti, mut soi sulolaulelon lahjan. 
Hällepä istuimen toi huolitetun hopeoilla 

Pontonoos salin keskeen koht’, ison pylvähän juureen; 
pylvään vaarnaan, pään yläpuolle hän helkkyvän soiton 
nosti ja ohjasi laulajan kätt' osumaan sitä kohti. 

Mutta kun kyllältään oli ruokaa saatu ja juomaa, 
laulamahan Runotar sai laulajan sankaritöistä, 
kuuluja maast ylös taivaaseen hän virsiä virkkoi, 
riitaa Peleun poian Akhiileun ynnä Odysseun, 
kuinka se kerran nous ison alttariatrian kesken, 
sinkosi soimaukset, vaan joukkojen pää Agamemnon 
riemahtui, kun riiteli nuo valioimmat akhaijein. 


Kuunnellessaan laulua Odysseus ei voi hillitä liikutustaan, vaan 
peittää kasvonsa purppuravaipalla, aivan samoin kuin Tele- 
makhos Menelaoksen luona. Muilta hän saa salatuksi kyyne- 
leensä, mutta Alkinoos panee ne merkille. Havaitessaan, kuinka 
voimakkaasti sankarilaulut vaikuttavat vieraaseen, kuningas 
ehdottaa, että kaikki lähtevät torille, jonne järjestetään kilpa- 
kisat. Faiakilaiset osoittavat taitoaan juoksussa, painissa, 
hypyissä, kiekonheitossa ja nyrkkeilyssä. Kaikesta tästä ker- 
rotaan mahdollisimman lyhyesti, sillä runoilijan tarkoitus on 
varsinaisesti tuoda näyttämölle Odysseus ja antaa hänen osoit- 
taa voimansa. 

Kun kaikissa eri urheilulajeissa on kilpailtu, Alkinooksen poika 
Laodamas kysyy tovereiltaan, eikö olisi syytä pyytää vierasta 
esittämään jotakin voimannäytettä. Euryalos niminen faiaki- 
lainen sanoo tähän, että tosiaan on vieras haastettava kilpaile- 
maan. Laodamas kääntyykin ystävällisesti Odysseuksen puo- 
leen: 

Käy, jalo vieras, myös sinä kiistaamaan väkikilvoin, 
niitä jos tainnet; en usko, ne ett' ovat outoja sulle. 
Mainett' ei uroll' uljaampaa ole maill' eläessään, 
kuin mink' ansaitsee käsi vahva ja jaksava jalka. 
Siis käy koittelemaan, suo haihtua rintasi huolten! 


Odysseus ei ole halukas kilpailemaan. Vaatimattomasti hän 
sanoo, että nuorukaiset muka kiusoitellakseen kehoittavat häntä 
ryhtymään kilpasille. Hän on vain turvan anoja, jolla ei ole mie- 
lessä muuta kuin kotimatka. Mutta kun Euryalos alkaa häntä 
pilkata ja sanoo hänen ulkomuotonsakin viittaavan voittoa 
tavoittelevaan kauppiaaseen eikä kilpataistelijaan, Odysseus 
suuttuu ja moittii pilkkaajaa ankarin, vaikkakin säädyllisin 
sanoin. Hän huomauttaa, että ulkonäöltään vähäpätöisillä ihmi- 
sillä saattaa olla puheessa lumoava tenho, kun taas ulkomuodol- 
taan kauniiden ihmisten puhe voi olla vailla kaikkea miellyttä- 
vyyttä. Euryaloksella on erinomainen ulkomuoto, mutta häneltä 
puuttuu ymmärrys, minkä vuoksi hänen puheensa on sopima- 
tonta. Hän on syvästi loukannut Odysseusta, jonka sen vuoksi 
on otettava vastaan kilpailuhaaste. Samassa hän tarttuukin 
kiekkoon ja lennättää sen kauas yli kentällä seisovien kisaili- 
joiden kaikkien merkkien ohi. Todettuaan heittonsa onnistu- 
neen Odysseus kerskaillen kehoittaa läsnäolijoita tulemaan kans- 
saan kilpailemaan missä urheilulajissa hyvänsä. Perusteltu suut- 
tumus häneen kohdistettujen pilkkasanojen johdosta antaa 
hänelle oikeuden hiukan lapselliseen ylvästelyyn. Mutta kukaan 
faiakilaisista ei enää rohkene käydä kilpasille noin voimakkaaksi 
näyttäytyneen muukalaisen Kanssa. Alkinoos sanoo hyvin 
ymmärtävänsä Odysseuksen suuttumuksen ja sen aiheuttaman 
mielenpurkauksen. Kuningas tahtoo kuitenkin puolustaa falaki- 
laistensa urheilumainetta huomauttamalla, että he juoksijoina 
ja merenkulkijoina ovat voittamattomia. Eikä missään ole sel- 
laista tanssitaitoa kuin heillä. Odysseukselle esitetäänkin tanssi- 
näytös, jota hän ihaillen Katselee. 

Laulaja esittää tällöin laulun Areen ja Afroditen lemmenkoh- 
tauksesta. Afrodite on tässä Hefaistoksen puoliso. Ares viette- 
lee Afroditen, mutta Hefaistos saa tietää asiasta ja virittää 
rakastaville ansan. Hän kiinnittää aviovuoteeseen lankoja, jotka 
ovat hienoja kuin hämähäkin verkko. Sitten hän on lähtevinään 
Lemnokseen. Heti saapuu Ares Afroditen luo, ja lempivät aset- 
tuvat lepäämään vuoteeseen. Silloin langat kietoutuvat heihin 
niin lujasti, etteivät he voi liikuttaa jäsentäkään. Hefaistos saa- 
puu paikalle ja uhkaa hirmuisesti huutaen antaa heidän levätä 
siinä, kunnes Zeus on tarkalleen maksanut takaisin morsius- 
lunnaat, jotka hän suoritti naidessaan ylijumalan häpeämättö- 
män tyttären. Hefaistoksen karjunta houkuttelee paikalle Posei- 
donin, Hermeksen ja Apollon, kun taas jumalattaret jäävät kai- 

noina kotiinsa. Jumalat nauravat katketakseen Hefaistoksen 
nokkelaa temppua. Apollo kysyy Hermekseltä, haluaisiko tämä 
olla Areksen asemassa. Hermes vastaa tavalla, joka ilmentää 
rakkauden jumalattaren vastustamatonta viehätysvoimaa: 


Paulat kolmin verroin noin lukemattomat pankaa, 
kaikki te katsolkaa, jumalattaret kuin jumalatkin: 
siltikin nukkuisin kera kultaisen Afroditen. 


Lopulta Hefaistos Poseidonin pyynnöstä irroittaa langat. Arek- 
sen on suoritettava hyvityssakko, jonka maksamisesta Poseidon 
menee takuuseen. 

Kun laulu on kuultu, esittää kaksi faiakilaista ylimysnuoru- 
kaista pallotanssin, jota Odysseus erityisesti ihailee. Tyytyväi- 
senä Odysseuksen ylistävästä tunnustuksesta Alkinoos lupaa 
hänelle runsaat lahjat. Hän kehoittaa myös Euryalosta hyvittä- 
mään vieraaseen kohdistamansa loukkauksen. Euryalos antaa 
Odysseukselle hopeakahvaisen miekkansa, ja riitaveljet SOPIVAN 
puhutellen toisiaan ystävällisesti. 

Sitten lähtevät kaikki taas Alkinooksen palatsiin. On tullut 
ilta, ja Odysseukselle valmistetaan kylpy. Hänen palatessaan 
kylvystä Nausikaa seisoo miessalin ovella. Neito on ihana kuin 
jumalatar ja hän luo Odysseukseen ihailevan silmäyksen. Hän 
on tullut lausumaan vieraalle hyvästit: 


Vieras, jää hyvin! Maill' omill' ollessas mua joskus 
muistele myös, joka soin avun ensimmäisenä. sulle. 


Odysseus puolestaan lupaa kunnioittaa Nausikaata koko elä- 
mänsä ajan kuin jumalatarta. Runoilija säilyttää täten loppuun 
asti tietyn välimatkan Odysseuksen ja Nausikaan välillä. Hän 
ei anna Nausikaan tunteen kehittyä polttavaksi rakkaudeksi, 
vaan pysyttää sen pelkästään lämpimänä kiintymyksenä. Hän 
ei tahdo kehittää murhenäytelmää, joilaiseksi Vergilius antaa 
Didon ja Aeneaan välisen suhteen kehittyä. 

Ita-aterian aikana Odysseus pyytää airutta viemään laulajalle 
osan paistin selkäkappaleesta, jonka hän kunniavieraana on saa- 
nut eteensä. Siten hän tahtoo osoittaa kunnioitustaan laulajalle. 
Hän kiittää laulajan erinomaista taitoa sanoen tämän osaavan 
laulaa sankarien uroteoista aivan kuin jos hän itse olisi ne näh- 
nyt tahi silminnäkijältä kuullut. Sitten Odysseus pyytää Demo- 
dokosta laulamaan puuhevosesta, joka tuotti tuhon troialaisille. 

Demodokos esittää pyydetyn laulun kertoen, kuinka kreikka- 
laiset olivat lähtevinään kotimatkalle ja sytyttivät leirinsä 
tuleen, kuinka urhoollisimmat sankarit Odysseuksen keralla aset- 
tuivat puuhevosen onteloon ja kuinka troialaiset kauan epäröi- 
tyään kuljettivat sen kaupunkiinsa sekä kuinka Troia sitten 

hävitettiin. Odysseus ei kuitenkaan voi kuunnella pyytämäänsä. 
laulua, vaan puhkeaa jälleen kyyneliin, jotka nytkin ainoastaan 
Alkinoos huomaa. Mutta tällä kertaa Alkinoos huomauttaa kaik- 
kien kuullen, että vieras on huokaillut siitä lähtien kun laulaja 
aloitti laulunsa. Niinpä on paras, että laulu taukoaa, jotta kaikki 
voisivat olla iloisen tunnelman vallassa, varsinkin vieras, jota 
varten pidot on järjestetty. Mutta nyt hän sanoo haluavansa 
kuulla myös vieraan nimen: 


Näät nimetönp' ei ilmojen all" ole ihminen kenkään, 
ei alin, korkeinkaan, ken tänne on syntynyt kerran, 
vaan nimen vanhemmat ain' antavat syntynehilleen. 


Eihän vierasta voida saattaa hänen kotimaahansakaan, jollei 
tiedetä hänen maataan, kansaansa ja kaupunkiaan. Samalla 
Alkinoos toivoo saavansa kuulla hänen vaiheistaan. Miksi hän 
itkee kuullessaan kreikkalaisten sankarien urotöistä? Onko joku 
hänen läheinen sukulaisensa Kaatunut Troian sodassa? 


Niinp' ikivallat salli ja saatteli sankarit kuoloon, 
kaikuva siit' ett' ois runo ain”, yhä uusihin polviin. 


9. runo. 


ÄLEINOOS-TARINAT. KYKLOOPPISEIKKAILUAR. 


Kun Odysseus Alkinooksen pyynnöstä alkaa kertoa vaiheis- 
taan, joudumme satujen ja tarujen maailmaan. Tapaamme iki- 
vanhoja kansansatuaiheita, jotka runo on liittänyt Odysseuksen 
yhteyteen. Sadunomaisia piirteitä on Odysseian alkupuolella- 
kin. $Sellaisiin on luettava viipyminen Kalypson luona, Leu- 
kothealta saatu taikahuntu sekä faiakilaisten laivat, joiden sano- 
taan löytävän tiensä ilman peräsintä ja peränpitäjää. Mutta vasta 
Odysseuksen harharetket ovat kauttaaltaan sadunomaista, todel- 
lisuuden mitat ylittävää ainesta. 

Ensinnä Odysseus ylistää pitojen ihanuutta, kun sankarilaulu 
antaa niille juhlavan tunnelman: 


En voi armaampaa ajatella, en toivoa tiedä, 

kuin sopumiellä jos kaikk' ilojuhlaa viettävi kansa, 
milessallt täyttäen käy rivitysten atriapöytiin 
laulajan laulua kuuntelemaan; liha, leipä se peittää 
pöytiä kukkuranaan, sekomaljast' ahkera airut 
viiniä ammentaa, pikareihin kaatavi, kantaa. 
Kaunoisinta se kaikest' on, mitä mieleni tietää. 


12 — Homeros, 


178 Homeros 


Mutta hänen mielensä on raskas, kun hän ajattelee kokemiaan 
vaivoja. Hänen on aloitettava mainitsemalla nimensä: Hän On 
Odysseus, Laerteen poika, jonka kekseliäät otteet ovat kaikkien 
tiedossa ja jonka maine kantautuu taivaaseen asti. 


Kauassiintävä on Ithake kotikantani, siellä 

Neriton nuojuvalehväinen laen korkean nostaa; 

saart" ylen monta sit' on lähetysten saartelemassa, 
Dulikhion, Samos ynnä Zakynthos metsävä., sankka. 
Itsepä läntisin niist' Ithake on laakea, illan 

laskua päin, muut kaukana taas päin koita ja päivää. 
Maa karu, kalliokas, vaan kanta se miehiä kasvaa. 
Eip' ihanampaa kuin oma maa ole katsoa silmän. 


Oman maan ylistys muodostaa vastakohdan kuvaukselle harha- 
retkistä, jotka pidättivät häntä niin pitkän aikaa kaukana Syn- 
nyinsaarelta. Ja nyt alkaa Odysseus kertoa vaiheistaan siitä läh- 
tien, kun hän laivastoineen purjehti Troian rannalta merelle. 

Ankara tuuli kuljettaa laivat kikonien maahan Ismaroksen 
kaupunkiin. Sen on ajateltava sijainneen Traakiassa. Kikonit 
taistelivat Troian sodassa troialaisten puolella. Sen vuoksi Odys- 
seus hävittää kaupungin ja ottaa runsaasti saalista. Hän koettaa. 
saada miehiään heti tämän jälkeen poistumaan, mutta nämä 
haluavat juhlia voittoa. Niinpä kikonit saavat sisämaasta apu- 
voimia. Syntyy ankara taistelu, jossa Odysseuksen miehet jou- 
tuvat tappiolle ja kärsivät melkoisia menetyksiä. Surren kump- 
paniensa kaatumista he purjehtivat pois. Raju pohjoismyrsky 
ajaa laivat Libyan rannikolle lootofagien, so. lootoksen syöjien 
maahan. Odysseus lähettää muutamia miehistään tiedusteluret- 
kelle, mutta nämä syövät asukkaiden tarjoamaa lootoksen hedel- 
mää eivätkä palaa takaisin retkeltään. Lootoksen hedelmällä 
on näet sellainen vaikutus, että sitä syötyään ihminen unohtaa 
kaiken ja menettää tyystin toimintahalunsa. Niinpä Odysseuk- 
sen on pakko tuottaa lootosta maistaneet miehet väkisin lai- 
voille ja köyttää heidät teljojen alle. Nopeasti jätetään tämä. 
vaarallinen seutu. 

Sieltä Odysseus saapuu saarelle, joka on aivan lähellä kykloop- 
pien maata. Kykloopit ovat yksisilmäisiä jättiläisiä, jotka elä- 
vät täydellisessä raakalaisuuden tilassa. Heillä ei ole minkään- 
laista yhteiskuntajärjestystä, vaan jokainen asuu omassa kallio- 
luolassaan toisista välittämättä. Maanviljelystä ja merenkulkua. 
he eivät harjoita, vaan elävät luonnonvaraisten kasvien ja kar- 
janhoidon varassa. Mutta ihmisen liha on heidän herkkuaan. 
Missä maanäärissä heidän kuviteltiin asuvan, ei käy runosta sel- 
ville. Myöhemmin tiedetään kansantarujen sijoittaneen heidät. 
mm. Sisiliaan. 

Saarta, jonne Odysseus tulee, kuvataan metsästäjien luvatuksi 
maaksi. Tuota pikaa Odysseus miehineen saa jousin ja keihäin 

kaadetuksi hyvän joukon toista sataa vuorivuohta. Rannalla he 
pitävät juhlaa syöden maukasta lihaa ja juoden punaista viiniä, 
jota he runsain määrin saivat saaliiksi Traakiasta kikonien kau- 
pungista. Vastapäätä he näkevät salmen takana kyklooppien 
maan, josta nousee savua ja kuuluu kyklooppien sekä heidän 
lampaittensa ja vuohiensa ääntä. 

Odysseus ei voi hillitä tiedonhaluaan, vaan lähtee aamulla ret- 
kelle kyklooppien luokse. Mukanaan hän ottaa vain oman lai- 
vansa ja sen miehistön. Muut laivat hän määrää jäämään saa- 
relle. Laskettuaan maihin kyklooppien rantaan hän jättää pää- 
osan laivan miehistöstä vartioimaan alusta ja ottaa kaksitoista 
miestä mukaansa kykloopin luolalle. Lisäksi hänellä on mat- 
kassa säkillinen evästä sekä nahkaleili, jossa on tulista ja väke- 
vää traakialaista viiniä. Kun he saapuvat luolalle, on kyklooppi 
itse poissa paimentamassa laumaansa. He astuvat luolaan ja 
näkevät vasuja, jotka ovat kukkuranaan juustoja, sekä karsi- 
noita, joissa on tarkasti toisistaan erotettuina eri-ikäiset karit- 
sat ja vuonat. Odysseuksen toverit haluavat ottaa saaliiksi juus- 
tot, karitsat ja vuonat sekä sitten kiireimmän kaupalla rientää 
pois salmen toiselle puolelle. Mutta Odysseuksen tarkoitus on 
kohdata kyklooppi. , 

Tämä saapuukin pian kantaen valtavaa puuröykkiötä, jonka 
hän on kerännyt sytyttääkseen nuotion. Kun hän heittää sen 
hirveällä ryskeellä maahan, pakenee Odysseus miehineen luolan 
äärimmäiseen soppeen. Kyklooppi laskee karjansa ja nostaa sen 
jälkeen luolan oviaukkoon suunnattoman kallionlohkareen. Lyp- 
settyään vuohet hän tekee tulen ja huomaa vieraat. Hän kysyy, 
ketä he ovat, kauppiaitako vai merirosvoja. Kaikki joutuvat 
kauhun valtaan kuullessaan hänen karkean äänensä ja nähdes- 
sään hänen hirveän muotonsa. Odysseus kuitenkin rohkaisee 
itsensä ja ilmoittaa, että he ovat Agamemnonin sotilaita, jotka 
ovat kuuluja kautta maailman. He pyytävät Zeuksen nimessä 
sellaista kohtelua, jota kestiystävyyden lait edellyttävät. 

Kyklooppi vastaa ylimielisesti, etteivät kykloopit pelkää Zeusta 
eivätkä muitakaan jumalia. Vieraan täytyy olla mieletön tahi 
sitten hyvin kaukaa, kun hän kehoittaa kyklooppia kunnioitta- 
maan jumalia. Sitten hän tiedustelee viekkaasti, minne he ovat 
jättäneet laivansa. Odysseus huomaa kysymyksen tarkoituksen 
ja kertoo, että hän muka on pelastunut haaksirikosta vain näine 
miehineen. Sanaakaan sanomatta kyklooppi silloin karkaa pys- 
tyyn ja tempaa kouriinsa kaksi Odysseuksen tovereista. Hän 
heittää heidät maahan kuin koiranpennut, niin että aivot valu- 
vat luolan permannolle. Sen jälkeen hän syö heidät illallisekseen 
juoden maitoa päälle ja heittäytyy sitten pitkäkseen nukkumaan 
lampaittensa viereen. 

Odysseus aikoo surmata kykloopin siihen. Mutta sitä hän ei 

voi tehdä, koska hän siinä tapauksessa tovereineen joutuisi var- 
man tuhon omaksi. Sillä he eivät kykenisi siirtämään lohkaretta 
luolan suulta. Täytyy siis vain odottaa. Seuraavana aamuna 
kyklooppi jälleen tempaa ateriakseen kaksi Odysseuksen toveria. 
Sitten hän siirtää keveästi kallionlohkareen syrjään, ajaa ulos 
laumansa ja sijoittaa lohkareen taas paikalleen, niinkuin hän 
olisi sulkenut nuolikotelon kannen. Nyt keksii Odysseus keinon 
pelastuakseen. Hän löytää luolasta öljypuun rungon, jota kyk- 
looppi käyttää sauvanaan, teroittaa sen ja kärventää sen pään 
tulessa. Sen hän piilottaa lannan alle työntääkseen sen kykloo- 
pin silmään tämän nukkuessa. Illalla luolaan palattuaan ja ilta- 
askareet toimitettuaan kyklooppi tapansa mukaan syö suuhunsa 
vielä kaksi Odysseuksen miehistä. Silloin Odysseus astuu hänen 
luokseen ja tarjoaa leilistään viiniä hänelle juotavaksi. Kyk- 
looppi juo ja mieltyen makeaan juomaan Pyytää lisää. Samalla 
hän kysyy Odysseuksen nimeä antaakseen hänelle vastalahjan. 
Odysseus antaa hänelle lisää viiniä, niin että hänen järkensä 
sumenee, ja ilmoittaa nimeksensä: »Ei kukaan.» Tyytyväisenä 
myhäillen kyklooppi ilmoittaa antavansa vastalahjaksi Odys- 
seukselle sen edun, että hänet syödään vasta viimeiseksi. 

Mutta kun kyklooppi juopuneena vaipuu sikeään uneen, Odys- 
seus kuumentaa teroittamansa puunrungon nuotiolla ja työntää 
sen tovereineen miesvoimalla kykloopin ainoaan silmään kier- 
täen sitä silmäontelossa kuin kairaa. Hirmuisesti karjuen kyk- 
looppi karkaa pystyyn ja tempaa rungon silmästään. Huuto kut- 
suu luolan edustalle muita kyklooppeja, jotka kysyvät, kuka 
uhkaa hänen henkeään. Kyklooppi vastaa: »Ei kukaann, tar- 
koittaen Odysseusta, joka on sen ilmoittanut nimekseen. Kuul- 
lessaan, että ei kukaan uhkaa heidän toverinsa henkeä, toiset 
kykloopit poistuvat. 

Pelastaakseen itsensä ja jäljellä olevat toverinsa Odysseus tur- 
vautuu kekseliääseen tuumaan. Hän kiinnittää vitsaksilla yhteen 
jääriä kolmittain ja sitoo aina yhden tovereistaan keskimmäisen 
jäärän vatsan alle. Itse hän asettuu riipuksiin kaikista komeim- 
man ja vahvimman jäärän alle pysyttäytyen lujasti kiinni sen 
tuuheissa rintavilloissa. Kun kyklooppi aamulla päästää lam- 
maskarjansa luolasta, hän asettuu ovelle tunnustellen käsillään 
jokaisen eläimen selkää estääkseen täten Odysseuksen ja hänen 
miestensä mahdollisen pakoyrityksen. Hän ei aavista, että mie- 
het riippuvat jääräin rinnan alia. Viimeisenä astelee ulos jäärä, 
jonka alle Odysseus itse on asettunut. Kyklooppi silittää sen 
selkää ja ihmettelee, miksi tämä lauman johtaja on jäänyt vii- 
meiseksi. Kenties se suree isäntänsä silmän menetystä, hän 
uumoilee. 

Kun on päästy jonkin matkan päähän luolasta Odysseus irroit- 
tautuu piilopaikastaan ja päästää irti toverinsa. Nopeasti he 

rientävät laivalleen vieden mukanaan lampaat. Soudettuaan pois- 
päin ja päästyään jonkin matkan päähän rannasta Odysseus ei 
voi olla huutamatta pilkkasanoja kykloopille. Tämä kuulee 
Odysseuksen huudon ja heittää raivoissaan kallionjärkäleen yli 
laivan. Sen nostattama aallokko kuljettaa laivan takaisin ran- 
taan. Hädin tuskin Odysseus saa sen keksillä työnnetyksi pois- 
päin, minkä jälkeen soutajat kaikin voimin vetäen kiidättävät 
sen jälleen ulommas saaresta. Kun on tultu kahta vertaa kauem- 
maksi kuin edellisellä kerralla Odysseuksen tekee taas mieli huu- 
taa kykloopille. Toverit koettavat häntä estää, mutta hän ei 
välitä varoituksesta, vaan huutaa kykloopille oikean nimensä, 
jotta tämä tietäisi, kuka sankari hänen silmänsä ruhjoi. Silloin 
kyklooppi rukoilee isältään, meren jumalalta Poseidonilta kos- 
toa. Hän pyytää, että tämä estäisi Odysseuksen kotimatkan. Jos 
kumminkin kohtalo on suonut Odysseukselle kotiinpaluun, saa- 
pukoon hän kotimaahansa peräti myöhään, kaikki toverinsa 
menetettyään, vieraalla laivalla ja löytäköön kotinsa onnetto- 
muuden uhkaamana. Näin rukoiltuaan kyklooppi heittää jälleen 
entistä suuremman kallion järkäleen, joka on ruhjomaisillaan 
laivan peräsimen. Onnellisesti Odysseus kuitenkin pääsee tois- 
ten laivojen luo saarelle, josta he seuraavana aamuna jatkavat 
purjehdustaan. 


10. runo. 
AIOLOS. LAISTRYGONIT. KIRKE. 


Kyklooppien maasta Odysseus saapuu laivastoineen meressä 
uivalle Aiolian saarelle, jota vallitsee tuulten haltia Aiolos. Sieltä 
lähtiessään hän saa Aiolokselta nahkasäkin, johon tämä on sul- 
kenut tuulten tiet. Vain länsituuli on jätetty saattamaan Odys- 
seusta hänen purjehtiessaan kotiin päin. Myötätuulen puhal- 
taessa hän saakin jo kymmenentenä yönä näkyviinsä kotisaarelta 
loistavat paimenten tulet. Mutta kun hän jalusköyden yhtä- 
mittaisesta pitelemisestä uupuneena nukahtaa, avaavat hänen 
kumppaninsa uteliaisuudessaan Aioloksen antaman säkin. Kaikki 
tuulet karkaavat ulos sen suusta, nousee kauhea myrsky ja lai- 
vat ajautuvat jälleen kauas kotirannoilta. Odysseus herää ja 
aikoo epätoivoissaan heittäytyä mereen. Hän malttaa kuitenkin 
mielensä ja päättää yhä kärsiä ja kestää. 

Myrsky kuljettaa laivan takaisin Aiolian rantaan. Mutta kun 
Odysseus lähtee pyytämään Aiolokselta uudelleen apua, tämä 
kehoittaa häntä poistumaan näkyvistään, sillä ilmeisesti hän on 
jumalien vihaama mies, jota ei sovi suojella. Ei siis auta muu 
kuin lähteä mieli synkkänä. jälleen ulapalle. Kuuden päivän pur- 

jehduksen jälkeen tullaan laistrygonien maahan. Laistrygonit 
ovat hekin jättiläisiä, jotka samoin kuin kykloopit ovat ihmis- 
syöjiä. Mutta heillä on järjestetty yhteiskunta ja he asuvat kau- 
pungeissa. Heidän nimensä esiintyy myös argonauttain tarun 
yhteydessä, ja siinä heidän kuvitellaan asuvan Propontiksen ran- 
tamilla. Mutta Odysseiassa ajatellaan heidän maansa ilmeisesti 
sijaitsevan kaukana pohjoisessa, koska päivien sanotaan siellä 
olevan pitkiä ja öiden aivan lyhyitä: 


Tuskin on tummunut yö, kun jälleen päivä jo päätyy. 


Laistrygonien maan rannikolla on luonnon muodostama erin- 
omainen satamapaikka, jota kalliot ympäröivät joka puolelta, 
niin että niiden väliin jää vain ahdas tuloaukko. Laivat ohjataan 
tähän valkamaan, ja Odysseus sijoittaa oman laivansa niemen 
äärimmäiseen kärkeen lähelle tuloaukkoa. Tähyillessään kal- 
liolta Odysseus näkee savua ja lähettää kolme toveriaan otta- 
mäan selkoa olosuhteista. Nämä saapuvat laistrygonien kau- 
punkiin, jossa heidät ohjataan kuninkaan asuntoon. Siellä he 
tapaavat kuningattaren, joka on korkean vuoren kokoinen. Pian 
saapuu kuningaskin, joka ensi töikseen sieppaa yhden Odysseuk- 
sen miehistä ruoakseen. Toiset lähtevät kauhuissaan pakene- 
maan. Kuningas nostaa sotahuudon, ja laistrygonit kerääntyvät 
tuhatpäisenä joukkona kallioille, joilta he viskaavat suuria kal- 
lionlohkareita laivoihin. Kaikki muut laivat miehistöineen 
tuhoutuvat paitsi Odysseuksen oma alus, jonka hän saa nopeasti 
irroitetuksi rannasta. 

Odysseuksen kahdestatoista laivasta siis on jäljellä enää yksi 
ainoa, kun hän saapuu Aiaien saarelle, missä elää luonnotar 
Kirke. Tämä on samantapainen jumalatar kuin Kalypso, mutta 
hänessä on noidan omaisia piirteitä, joita Kalypsosta ei mainita. 
Kaksi päivää Odysseus miehineen lepäilee saaren valkamapai- 
kassa väsymyksen ja murheen ahdistaessa. Kolmantena hän nou- 
see kukkulalle tähystääkseen, sillä hän ei tiedä, mihin maan 
ääriin he ovat joutuneet. Hän ei edes ole selvillä siitä, onko 
hänen purjehdittava itään vai länteen, eipä hän ole selvillä siitä- 
kään, missä on itä ja missä länsi. Ilmeisesti runoilija kuvittelee 
hänen olevan niin kaukana pohjoisessa, ettei auringon nousu ja 
lasku ole lainkaan todettavissa. Kun hän nyt katselee ympäril- 
leen tähystyspaikaltaan, hän näkee savun nousevan metsän kes- 
keltä. Palattuaan toveriensa luo hän esittää, että heidän on saa- 
tava selkoa siitä, missä he ovat. Toverit, jotka tajuavat, että 
kysymyksessä on samanlainen tiedusteluretki kuin laistrygonien 
maassa, puhkeavat valituksiin. Mutta siitä ei ole apua. Odysseus 
jakaa miehistönsä kahtia. Toisen joukon johdon hän ottaa itse, 
toisen johtajaksi hän määrää Eurylokhoksen. Sitten vedetään 

arpaa siitä, kumpi joukko lähtee tiedusteluretkelle. Arpa mää- 
rää Eurylokhoksen johtamat miehet tähän tehtävään. He lähte- 
vat liikkeelle ja saapuvat Kirken linnaan. Sen ympärillä liikkuu 
leijonia ja susia, joiksi Kirke on loihtinut luokseen saapuneita 
miehiä. Tullessaan linnan ovelle Odysseuksen miehet kuulevat 
ihanaa laulua. Kirke siellä laulaa kangaspuita helskytellen. 
Kaikki muut menevät sisään paitsi Eurylokhos, joka petosta 
aavistaen jättäytyy jälkeen. Kirke tarjoo vierailleen ruokaa ja 
juomaa, mutta sekoittaa viiniin ainetta, joka vie heiltä täydelli- 
sesti muistin. Sitten hän taikasauvallaan muuttaa heidät sioiksi 
ja sulkee heidät lättiin. 

Eurylokhos kiirehtii Odysseuksen luo ilmoittamaan, ettei ainoa- 
kaan tovereista palannut Kirken luota. Odysseus pyytää silloin 
Eurylokhosta opastamaan hänet sinne. Mutta tämä ei millään 
ehdolla suostu lähtemään. Niinpä Odysseus lähtee yksin. Lähes- 
tyessään linnaa hän kohtaa kauniin nuorukaisen hahmossa esiin- 
tyvän Hermeksen, joka kertoo hänelle Kirken aikeista. Samalla 
jumala antaa hänelle suojelevaa vastalääkettä, joka tekee Kirken 
käyttämän huumausaineen tehottomaksi. Sillä hetkellä, jolloin 
Kirke nostaa taikasauvansa, on Odysseuksen hyökättävä häntä 
kohti kuin surmatakseen hänet. Silloin Kirke talttuu ja kutsuu 
hänet vuoteeseensa. Odysseus ei saa kieltäytyä kutsusta, sillä 
muuten hän ei voi pelastaa tovereitaan. Mutta hänen on vaadit- 
tava Kirke vannomaan, ettei tällä enää ole häntä kohtaan pahoja 
aikeita. 

Kun Odysseus tulee Kirken linnaan, käy aivan niin, kuin Her- 
mes sanoi. Lopuksi Odysseus taivuttaa Kirken palauttamaan 
hänen tovereilleen jälleen ihmisen muodon. Kirke muuttuu nyt 
ystävälliseksi ja vieraanvaraiseksi emännäksi. Hän kutsuu myös 
laivalla olevat Odysseuksen miehet vieraikseen. Pitäen yhtä- 
mittaisia pitoja Odysseus ja hänen toverinsa viettävät Kirken 
linnassa kokonaisen vuoden. Koti-ikävä ei näytä lainkaan vai- 
vaavan sankariamme. Vasta kun hänen toverinsa huomauttavat, 
että olisi aika lähteä kotimatkalle, Odysseus havahtuu. Hän pyy- 
tää Kirkeltä lupaa lähteä, ja vastustelematta tämä suostuu. 
Mutta hän ilmoittaa, että Odysseuksen on ensin tehtävä matka 
manalaan kuulemaan teebalaisen tietäjän Teiresiaan ennustuk- 
set. Odysseus kauhistuu ja puhkeaa kyyneliin. Hän kysyy, kuka 
on mies häntä sinne opastamaan. Eihän kukaan ole koskaan 
sinne mennyt laivalla. Kirke vakuuttaa, ettei opasta tarvita. 
Purjehdittuaan Okeanoksen poikki hän on saapuva manalan val- 
tiattaren Persefoneian lehdon rantaan. Siihen hänen on jätet- 
tävä laivansa ja laskeuduttava jalkaisin manalan jumalan ummeh- 
tuneeseen asumukseen. Siinä missä on manalan jokien yhtymä- 
kohta, on kallio. Tälle kohdalle Odysseuksen on kaivettava 
kuoppa ja vuodatettava sen ympärille vainajien uhri. Sitten hänen 

on rukoiltava vainajia ja luvattava heille kotiin palattuaan uhri- 
teuraat. Suostutettuaan täten vainajat hänen on uhrattava sysi- 
musta jäärä ja emälammas painaen niiden päät tuonelaa kohti, 
mutta itse kääntyen päin Okeanos virtaa. Kun vainajien joukko 
tämän jälkeen kerääntyy hänen luokseen, hänen on miekka 
kädessä estettävä näitä pääsemästä veren ääreen. ennen kuin hän 
saa Teiresiaalta vastauksen kysymyksiinsä. Teiresias on saa- 
puva paikalle ja ilmoittava hänelle kotiinpaluun suunnan, kulun 
ja välimatkat. 

Heti seuraavana aamuna Odysseus hoputtaa miehiään matkaan. 
Lähtöhetkellä tapahtuu sellainen onnettomuus, että eräs Odys- 
seuksen kumppaneista, joka edellisenä iltana on nauttinut liikaa 
viiniä ja mennyt nukkumaan linnan laakealle katolle, putoaa 
sieltä maahan taittaen niskansa. Vasta lähtöhetkellä Odysseus 
ilmoittaa tovereilleen, että matka suuntautuu manalaan. Kenen- 
kään huomaamatta Kirke on tuonut laivaan mustan jäärän ja 
emälampaan. Varsin surullinen tunnelma vallitsee lähdettäessä. 


11. runo. 
ODYSSEUKSEN KÄYNTI MANALASSA. 


Odysseuksen käynti manalassa perustuu ikivanhaan kansan- 
taruun. Jo kaksoisvirran maan Gilgames-eepoksessa sankari 
etsii manalasta sellaista tietoa, mitä muualta ei ole saatavissa. 
Näyttää aivan varmalta, että Odysseuksen manalan-retken 
kuvaus on saanut vaikutteita Etu-Aasian tarustosta, vaikka 
Gilgames-eepoksella ja Odysseialla ei olekaan mitään suoranaista 
yhteyttä. Odysseuksen manalassa-käynti taas on antanut sysäyk- 
sen Vergiliukselle, joka Aeneis-runoelmansa kuudennessa kirjassa 
johdattaa sankarinsa Aeneaan niin ikään manalaan. Vergiliuk- 
selta sai tämän aiheen puolestaan Dante, joka »Jumalaisessa 
näytelmässään» on kohottanut sen valtavaan runolliseen tehoon. 

Harharetkien kuvauksen kannalta manalassa-käynti ei ole tar- 
peellinen. Runoilija tosin antaa Kirken perustella käyntiä siilä, 
että Teiresias manalassa on neuvova Odysseukselle tien kotiin. 
Mutta mitään sellaista neuvoa ei teebalainen ennustaja sitten 
annakaan. Hänen tietonsa koskevat aivan toisia seikkoja. 

Manalaan mennessään Odysseus noudattaa Kirkeltä saamiaan 
neuvoja, Tultuaan Kirken mainitsemalile paikalle hän teurastaa 
uhrieläimet. 

Veri koht? ulos uhkui tumma, sen ääreen 


sielut vainajien elotonten nous ikiyöstä, 
morsiot, sulhot, vanhukset myös, vaivoja nähneet, 

impyet hennot, niin suru outo ja uus sydämessään, 
urhot peitsien vammaamat, terävaskien tuimain, 
Arcon surmaamat, tamineissaan hurmehisissa: 
tunkihe kuopan luo luvutonna ne tuolta ja täältä 
pauhuin hirmuisin; minut valtasi kalpea kauhu. 


Ensinnä tulee Odysseusta kohti sen toverin haamu, joka vast- 
ikään oli saanut surmansa katolta pudotessaan. Hän pyytää 
Odysseusta tämän palatessa Kirken saaren kautta toimittamaan 
hänelle asianmukaisen hautauksen, jotta hänen sielunsa saisi 
levon. Odysseus lupaa täyttää hänen pyyntönsä. Sitten Odysseus 
näkee äitinsä Antikleian, joka vielä eli hänen lähtiessään Troian 
retkelle. Mutta hän ei voi päästää äitiäänkään lähelle, ennen 
kuin hän on puhutellut Teiresiasta. Tämä tuleekin nyt esiin 
haamujen joukosta, tuntee Odysseuksen ja pyytää juodakseen 
verta, joka palauttaa tietäjälle hänen ennustajankykynsä. Sitten 
Teiresias ilmoittaa, että Poseidon on vimmastunut Odysseukselle 
kyklooppipoikansa sokaisemisesta. Mutta Poseidonin vihasta 
huolimatta hän saattaa kumppaneineen päästä kotimaahansa, jos 
he välttävät Thrinakien saarella koskemasta auringon jumalan 
lampaisiin. Sillä jos niihin kajotaan, on tuho kohtaava laivaa 
ja sen miehistöä ja Odysseus lopulta yksin saapuva Ithakaan vie- 
raalla laivalla ja löytävä kotinsa vieraiden miesten temmellys- 
kenttänä. Näille hän kuitenkin on kostava heidän väkivallan- 
tekonsa. Sen tehtyään hänen on otettava mukaansa airo ja läh- 
dettävä kulkemaan, kunnes löytää maan, jossa ihmiset eivät 
tunne airoa, vaan luulevat sitä puimakepakoksi. Siellä hänen 
on uhrattava Poseidonille ja sitten palattava taas kotiin, missä 
hän on elävä onnellisena kansaansa halliten vanhuuden ikään 
saakka. Tämä Teiresiaan viimeksi lausuma kehotus jää sittem- 
min Odysseiassa kuvattujen tapahtumain ulkopuolelle. 

Odysseus kysyy nyt Teiresiaalta, kuinka hänen tulee menetellä, 
jotta hänen äitinsä saisi takaisin tuntonsa ja kykenisi hänen 
kanssaan keskustelemaan. Ennustaja sanoo, että siihen ei tar- 
vita muuta, kuin että vainaja saa juoda verta. Niinpä Odysseus 
päästää äitinsä haamun veren ääreen. Heti sitä juotuaan äiti 
tuntee hänet ja ihmettelee, mikä on tuonut Odysseuksen alas 
ummehtuneeseen pimeyteen. Odysseuksen tiedustellessa hänen 
kuolemansa syytä hän sanoo, että kaipaus riudutti hänet mur- 
taen hänen elinvoimansa, mutta että Odysseuksen isä yhä elää, 
vaikka hänkin suuresti ikävöi poikaansa eläen maatilallaan 
koskaan käymättä kaupungissa. Myös Odysseuksen puoliso ja 
poika ovat elossa, eikä kukaan ole pannut kiistan alaiseksi Tele- 
makhoksen oikeutta isän perintöön. 

Kolme kertaa Odysseus yrittää hellästi syleillä äitiään, mutta 
kolme kertaa hän sulkee syliinsä pelkkää tyhjää. Kun hän epä- 
toivoissaan huudahtaa, että manalan valtiatar kenties onkin 

loihtinut hänen eteensä vain tyhjän varjon, hänen äitinsä selit- 
tää, millainen on vainajien olemus: 


Kaikkien kuolollisten on kohtalo tää manan mailla. 
Poissa on luut, lihat, poissa on silloin liittävät jänteet, 
kaikki ne polttaa pois väki valkean leimuavaisen, 
luista kun valkeist' on elo luopua ehtinyt ensin; 
sielupa karkkoo kuin uni häälyvä, liitäen kauas. 


Sitten tulee Odysseuksen luo joukko muita naishahmoja. Yksi- 
tellen hän päästää heidät juomaan verta ja kyselee heiltä heidän 
vaiheitaan. Siinä on Tyro, jota Poseidon rakasti, siinä Antiope, 
johon itse Zeus mielistyi, siinä Herkuleen äiti Alkmene ja Oidi- 
puksen äiti Epikaste. Vielä Odysseuksen puhuteltaviksi käyvät 
ihana Khloris, dioskuurien äiti Leda sekä Poseidonin lemmitty 
Ifidameia. Kaikkien näiden tarina kerrotaan tehostamalla joita- 
kin kuvaavia piirteitä. Sen jälkeen vain luetellaan Faidra, Pro- 
kris, Maira, Klymene ja Erifyle sekä Ariadne, jonka kohtaloon 
lyhyesti viitataan. 

Odysseuksen päästyä kertomuksessaan tähän kohtaan Alki- 
nooksen puoliso Arete keskeyttää hänet ilmaisten ihastuksensa. 
Hän huomauttaa, että näin arvokkaalle vieraalle on annettava 
mukaan runsaasti lahjoja ja että matkalle lähdössä siis ei ole 
hätiköitävä. Alkinoos ehdottaakin, että Odysseus lykkäisi läh- 
tönsä seuraavaan päivään. Siihen tämä suostuu lausuen ilmi 
lapsellisen ilonsa omaisuuden lisäyksestä: 


Niinp' oma mielikin sois, olis onnekkaampi se totta, 

jos käsin täydemmin palajaisin syntymämaahan; 
kunnian, suosion suuremman kaikk' ihmiset antais, 

ken minun vain Ithaken näkis saareen saapuvan jälleen. 


Alkinoos kysyy nyt, näkikö Odysseus manalassa ketään Troian 
retkellä kaatuneita tovereitaan. Sen johdosta Odysseus ryhtyy 
jatkamaan kertomustaan. Naisten haamujen poistuttua tulee 
veren ääreen Agamemnon, jonka kuolemasta Odysseus harha- 
retkellään ei ole kuullut. Kun Odysseus tiedustelee, mikä on 
Agamemnonille tuottanut surman, Agamemnon kertoo, mitenhän 
kotiin palatessaan joutui vaimonsa ja tämän rakastajan petok- 
sen uhriksi. Klytaimestra esiintyy tässä kertomuksessa murhan 
suunnittelijana, vaikka Aigisthos suorittaakin itse teon. Kerto- 
muksella siis on hiukan toisenlainen sävy kuin sillä toisinnolla, 
jonka Nestor ja Menelaos esittävät Telemakhokselle. Viimeksi 
mainituilla ei ole samaa aihetta kuin Agamemnonilla korostaa 
Klytaimestran osuutta. Agamemnon taas on siinä määrin menet- 
tänyt uskonsa naisiin, että hän varoittaa Odysseustakin liikaa 
luottamasta puolisoonsa, vaikka hän tietää, että Penelope on 
liian järkevä ja lempeä ryhtyäkseen mihinkään rikolliseen. Sit- 


Odysseian sisällys 187 


ten Agamemnon kysyy, missä hänen poikansa Orestes oleskelee, 
mutta Odysseuksen täytyy vastata, ettei hän siitä tiedä mitään. 
Myös Akhilleuksen sankarihaamu tulee Odysseusta puhuttele- 

maan. Akhilleus kysyy, onko Odysseuksen mieleen lopulta juo- 
lahtanut tällainenkin uhkarohkea temppu kuin manalaan lähtö. 
Odysseus kertoo, miksi hän on tänne saapunut, ja ylistää samalla 
Akhilleusta onnellisimmaksi ihmisistä. Nyt kai tämä on yhtä 
suuri valtias vainajien joukossa, kuin hän eläessään oli ihmisten 
mailla. Siihen vastaa Akhilleus kuuluisiksi tullein, vaikuttavin 
sanoin: 

Suott' älä lohduttaa mua, kuulu Odysseus, koita! 

Ennenp' orjana raataisin maatilkkua vieraan, 


vaikk' ois köybäkin mies, osapuutto ja oltavat niukat, 
kuin minä kaikkien vainajien ylivaltias oisin. 


Sen jälkeen Akhilleus pyytää tietoja isästään Peleuksesta ja 
pojastaan Neoptolemoksesta. Odysseus ei tiedä mitään Peleuk- 
sesta, mutta Neoptolemoksen urhoollisuutta hän kiittää suuresti 
ja kertoo, että tämä vahingoittumattomana lähti Troiasta paluu- 
matkalle. 

Syrjässä muista haamuista jurottaa Aias, joka Akhilleuksen 
kaatumisen jälkeen joutui Odysseuksen kanssa riitaan Akhil- 
leuksen aseista ja katkeroituneena syöksyi miekkaansa, kun 
aseet luovutettiin Odysseukselle. Odysseus puhuttelee nyt mana- 
lassa Aiasta ylistäen hänen miehuuttaan ja pyytäen häntä vii- 
meinkin taltuttamaan vihansa. Mutta Aias ei vastaa, vaan pois- 
tuu. 

Vielä Odysseus näkee manalan tuomarin Minoksen, uupumat- 
toman metsästäjän Orionin ja Tityoksen, jonka maksaa korppi- 
kotkat raatelevat, sekä janoa ja nälkää kärsivän Tantaloksen ja 
kiveä ikuisesti vierittävän Sisyfoksen. Herkuleskin tulee Odys- 
seusta puhuttelemaan. Odysseuksen tekisi vielä mieli nähdä 
muita entisaikojen sankareita, mutta hänet valtaa äkkiä kauhu. 
Hän pelkää, että hänen näkyviinsä voisi tulla kauhea Gorgon 
pää. Sen vuoksi hän palaa nopeasti laivalleen ja purjehtii alas 
Okeanos-virtaa takaisin Kirken saarelle. 


12. runo. 
SEIREENIT. SKYLLA. KHARYBDIS. AURINGON KARJA. 


Kirken saarelle palattuaan Odysseus ensi töikseen toimittaa 
katolta pudonneen toverinsa hautauksen. Sen jälkeen Kirke val- 
mistaa pidot, jotka kestävät koko päivän. Yön Odysseus makaa 
Kirken vieressä. Tällöin Kirke kertoo hänelle ennakolta ne koet- 

telemukset, jotka häntä matkalla viela kohtaavat, ja neuvoo, 
kuinka hän voi välttää häntä uhkaavat vaarat. 

Ensin hän on tuleva seireenien luokse. Näiden laulu on niin 
lumoava, ettei sitä kukaan voi vastustaa. Mutta se, joka kuulee 
seireenien kutsun, ei palaa enää heidän luotaan koskaan. Sillä 
he ovatkin itse asiassa raatelevia petoja. Maa heidän ympäril- 
lään on täynnä ihmisen luita. Kirke neuvoo Odysseusta tukki- 
maan vahalla toveriensa korvat ja sidotuttamaan itsensä laivan 
mastoon, jos hän tahtoo kuulla seireenien laulun. Seireenit sivuu- 
tettuaan hän on tuleva ahtaaseen salmeen, jonka molemmin puo- 
lin kohoaa jyrkkä kallio. Toisella puolen kohoavan korkeamman 
ja aivan äkkijyrkkänä nousevan kallion puolivälissä on luola, 
jossa asustaa Kauhea hirviö, Skylla. Sillä on kuusi päätä, jotka 
se pistää ulos luolasta ahmaisten kuhunkin kammottavaan 
kitaansa yhden miehen jokaisesta ohi kulkevasta laivasta. Toi- 
sella puolen on kallio matalampi, ja sen rinteellä kasvaa viikuna- 
puu. Mutta sen alla on toinen hirviö, Kharybdis, joka nielee 
kitaansa kokonaiset laivat. Parempi on siis ohjata laiva läheltä 
Skyllaa ja menettää kuusi miestä kuin joutua Kharybdiksen 
pyörteeseen ja kaikkineen tuhoutua. Kun Odysseus kysyy, eikö 
ole mahdollista torjua Skyllan yritystä ja estää hirviötä sieppaa- 
masta miehiä, Kirke sanoo, että se olisi mieletöntä. Seuraus olisi 
vain, että Skylla ehtisi siepata toisetkin kuusi miestä. 

Sitten Odysseus on tuleva Thrinakien saarelle, jossa on aurin- 
gon jumalan karjat. Aivan niin kuin Teiresias Kirke varoittaa 
koskemasta niihin. Varoitus annetaan kummassakin kohdassa 
samoin sanoin. 

Aamun valjetessa lähdetään matkaan. Kirke antaa myötäisen 
tuulen, ja kaikki sujuu häiriöittä. Laivan viilettäessä aaltoja 
Odysseus ilmoittaa tovereilleen, mitä Kirke kertoi seireeneistä. 
Kohta ollaankin jo lähellä seireenien saarta. Tulee äkkiä aivan 
tyyni. Miehet ryhtyvät soutamaan. Sillä välin Odysseus peh- 
mittää vahaa ja tukkii sillä kaikkien miestensä korvat. Kump- 
panit taas köyttävät Odysseuksen lujasti laivan mastoon. Pian 
kuuluu seireenien laulu. Se on niin viettelevä, että Odysseus 
päällään nyökkäillen kehoittaa tovereitaan irroittamaan köydet, 
jotta hän pääsisi noudattamaan seireenien kutsua, mutta kump- 
panit, jotka eivät kuule laulua, vetävät vain nuoria lujemmin 
kiinni. Vasta kun on päästy pitkälle seireenien ohi, he päästävät 
Odysseuksen irti. 

Ei aikaakaan, kun näkyy ryöppynä vaahtoavaa kuohua ja kuu- 
luu ankara jylinä. Miehet pelästyvät ja lakkaavat soutamasta. 
Odysseus rohkaisee heitä muistuttaen siitä, että he kykloopin 
luolassakin pelastuivat tuholta. On päättävästi soudettava läpi 
kuohujen, ja perämiehen on ohjattava alus mahdollisimman 
läheltä korkeata kalliota. Uhkaavan vaaran laadusta Odysseus 

ei puhu miehilleen mitään. Itse hän ei voi hillitä intoaan, vaan 
asettuu Kirken neuvosta välittämättä sota-asuisena laivan kok- 
kaan keihäs molemmissa käsissään. Salmeen tultaessa miesten 
huomio kiintyy sen toisella puolella kuohuvaan pyörteeseen, joka 
uhkaa imeä kaiken kitaansa. Silloin Skylla yhtäkkiä sieppaa 
kuusi laivan miehistä: 


Kuin, vapa varteva kourassaan, täyn onkija viekkaan 
viskaa niemen pääst' ulos vellovan veen kalasille, 
putkeen sonninsarvisehen pujoteltuna siima, 

maallepa ongessaan heti tempaa sätkivän saaliin: 
sätkivät miehet noin kadotessaan kallion aukkoon. 
Siinä ne hirviö söi, kädet kurkottain mua kohti 
huusivat, parkuivat kamalassa he kamppaelussa. 
Hirmuisint' oli tuo, mitä nähnyt näill' olen silmin, 
vaikk' olen kestänyt paljonkin meren aavoja klertäin. 


Sen jälkeen Odysseus kumppaneineen saapuu saarelle, jossa on 
Auringon karja. Ulapalle asti kuuluu lehmien ammunta ja lam- 
paiden määkinä. Odysseus muistaa Kirken ja Teiresiaan lausu- 
mat varoitukset ja tahtoo sen vuoksi purjehtia saaren ohi lain- 
kaan nousematta maihin. Mutta Eurylokhos asettuu jyrkästi 
vastustamaan sellaista suunnitelmaa: Miehet ovat kuoleman 
väsyneitä, sillä laivalla ei ole kunnon tilaisuutta lepoon. Yöllä 
yltyy aina tuuli, ja voi nousta myrsky, joka tuottaa tuhon, huo- 
mauttaa Eurylokhos. Hän vaatii, että on mentävä saarelle ja 
vietettävä yö sen rannalla. 

Kun kaikki miehet osoittavat Eurylokhokselle suosiota, Odys- 
seus tosin pahaa aavistaen taipuu. Mutta hän ottaa miehiltä 
valan, etteivät he tapa ainoatakaan elukkaa Auringon karjasta. 
He vannovat, ja noustaan maihin. Mutta aamuyöstä puhkeaa 
hirvittävä myrsky, jota kestää kokonaisen kuukauden. Matkan 
jatkamista ei sen aikana käy ajatteleminenkaan. Ennen pitkää 
loppuvat laivassa olevat eväät, ja miesten on henkensä pitimeksi 
pakko pyytää kaloja ja lintuja, mutta sittenkin ahdistaa heitä 
nälkä. N 

Odysseuksen nukkuessa Eurylokhos yllyttää kumppaneitaan 
teurastamaan auringon jumalan lehmiä uhriksi jumalille. Uhri- 
ateriasta he sitten saisivat syödä kylläkseen. Auringon jumalan 
he kotiin palattuaan voivat lepyttää rakentamalla hänelle temp- 
pelin. Jos taas lehmien teurastamisesta seuraa jumalien kosto, 
on toki parempi saada äkkikuolema meren aalloissa kuin vähi- 
tellen riutua nälkään tällä saarella. Miehet tekevät työtä käs- 
kettyä. Odysseuksen herätessä he -ovat paraikaa nauttimassa 
runsasta uhriateriaa. Hänen paheksumisensa ei enää voi saattaa 
tehtyä tekemättömäksi. 

Auringon jumala saa tiedon tapahtuneesta rikoksesta. Suu- 
tuksissaan hän pyytää Zeukselta rangaistusta Odysseukselle ja 

hänen tovereilleen. Jollei hän saa täyttä hyvitystä, hän uhkaa 
painua maan alle paistamaan. Zeus kehoittaa Aurinkoa vain jää- 
mään elävien maille. Ylijumala lupaa salamallaan murskata 
Odysseuksen laivan. Jumalien välistä keskustelua Odysseus itse 
tietenkään ei voinut kuulla, mutta hän sanoo Kalypson siitä 
myöhemmin hänelle kertoneen. 

Kuusi päivää Odysseuksen miehet syövat teurastamiaan leh- 
miä. Seitsemäntenä tyyntyy myrsky, ja laiva työnnetään vesille. 
Mutta kun päästään avomerelle, missä ei enää maata ole näky- 
vissä, puhkeaa jälleen rajuilma. Ankara tuulenpuuska katkaisee 
harusköydet ja kaataa maston. Ukkosen jylinä täyttää ilman, 
ja Zeuksen salama iskee laivaan. Miehet suistuvat aaltoihin. 
Odysseus yksin häärii ajelehtivassa laivassa, kunnes sen laidat 
irtautuvat. Kaatunut masto paiskautuu aluksen emäpuuta vas- 
ten. Odysseus saa sidotuksi ne kiinni toisiinsa ja istuutuu niiden 
varaan. Onnettomuudeksi tuuli ajaa hänet Kharybdiin pyörtee- 
seen. Kun pyörre on hänet nielaisemallaan, hän ponnahtaen tart- 
tuu käsillään viikunapuuhun, jonka oksasta hän jää riippumaan. 
Siinä hän odottaa, kunnes Kharybdis syöksee vedet takaisin 
kidastaan. Kun emäpuu ja masto jälleen tulevat näkyviin, hän 
loikkaa niiden varaan ja pelastuu. Yhdeksän päivää hän ajelehtii 
merellä, kunnes kymmenentenä saapuu Kalypson saarelle. Sii- 
hen päättyy Odysseuksen kertomus harharetkistään. Matkansa 
Kalypson luota faiakilaisten maahan hän on jo aikaisemmin 
kuvannut. 


13. runo. 


ODYSSEUKSEN LÄHTÖ FAIAKILAISTEN MAASTA JA 
SAAPUMINEN ITHAKAAN. 


Kun Odysseus päättää kertomuksensa, ovat kuulijat pitkän 
aikaa vaiti. He ovat yhä hänen sanojensa herättämän tunnelman 
vallassa. Alkinoos lopettaa hiljaisuuden ilmaisemalla vakau- 
muksensa, että harharetket nyt ovat päättyneet. Hän kehoittaa 
faiakilaisia vieraitaan vielä lisäämään Odysseukselle annettavia 
lahjoja. Seuraavana aamuna faiakilaiset kantavatkin laivaan 
komeita vaskiesineitä. Sen jälkeen syödään lähtöateria, jonka 
aikana Demodokos taas laulaa. Mutta tällä kertaa ei mainita 
laulun aihetta. Kuvaus on muutenkin aivan ylimalkainen, koska 
runo rientää kohti lähtöhetkeä. Mainitaan vain, että Odysseus 
kärsimättömänä odottaa auringon laskua päästäkseen kotimat- 
kalle. Sen näet pitää tapahtua yöllä. 


Kuin mies iltaistaan ikävöi, kun on kyntänyt päivän 
vankoin auroin vainiotaan, härät ruskeat eessä — 

kirkkaan auringon meno mailleen hänt’ ilahuttaa, 
atrian ääreen suo hänen käydä jo horjuvin polvin: 
niin iloll' auringon näki laskevan myöskin Odyssous. 


Illan tultua Odysseus lausuu jäähyväiset. Hän sanoo nyt täyt- 
tyneen sen, mitä hän on mielessään toivonut. Hänelle on annettu 
saattue ja lahjat, joille hän pyytää jumalien siunausta. Kotona 
hän toivoo tapaavansa siveän puolisonsa ja muut omaisensa ter- 
veinä. Faiakilaisille hän toivottaa menestystä: 


Vaan tepä, jäävät tänne, te tääll' eläkää, ilo olkaa 
oivien vaimojen, lasten! Kaikk' osa, onni te saakaa 
taivahisilta, ja välttäköhön kadot, vauriot kansa. 


Alkinoos käskee airuen tuoda viiniä, ja kaikki uhraavat juma- 
lille. Odysseus ojentaa maljan Aretelle, linnan valtiattarelle, ja 
lausuu viimeiset jäähyväissanansa tälle, niin kuin hän linnaan 
turvan anojana saapuessaan oli myös ensimmäiseksi kääntynyt 
Areten puoleen: 


Jää hyvin, valtiatar! Ole onnekas ainian, kunnes 
vanhuus saapuu kerta ja kuolo, mi kaikkia vartoo! 
Maalleni matkaan nyt, vaan linnassass' jlon suokoon 
lapsesi, kansasi sulle ja Alkinoos isovalta! 


Tämän jälkeen Odysseus lähtee hänelle varattuun laivaan. 
Nausikaata hän ei enää tapaa, hehän jo edellisenä iltana lausui- 
vat toisilleen hyvästit. Laivassa Odysseus sijoitetaan nukku- 
maan peräkannelle. Faiakilaiset merimiehet istuutuvat souta- 
maan. Odysseus vaipuu uneen, ja sillä aikaa matka joutuu no- 
peasti: 

Laivapa kiiteli, kuin nelivaljakon korskuvat orhit 
viuhuvan ruoskan all’ yli tanteren rientävät rinnan, 
maast' ylös ponnahtain karahuttavat vauhtia vinhaa: 
noinp' yli aaltojen nousi nyt kokka, ja korkea kuohu 
pauhaten jälkeen jäi meren aavall' aaltoavalla. 
Vauhtia varmaa noin yhä kiiti se, eip' edes haukka 
seurata ehtinyt ois, jok’ on ilman lintuja nopsin; 
niin nopeasti se villettäin meren aaltoja halkoi, 
urhoa kuljettain älyvertaa kuolematonten, 
mielessään joka mont' oli tuskaa tuntenut ennen, 
päätyen päin vihamiestä ja päin meren aaltojen vimmaa, 
tyynnäpä uinui nyt, kaikk' unhottain polot olleet. 


Aamutähden syttyessä laiva ehtii Ithakan rantaan. Merimie- 
het soutavat lahteen, jonka perukassa on mainio maihinnousu- 
paikka. Rannalla kasvaa vanha öljypuu, ja tämän vieressä on 
viehättävä luola, jossa metsän immet asustavat. Miehet ensin 
kantavat nukkuvan Odysseuksen laivasta ja sijoittavat hänet 
rantahietikollo makaamaan. Sitten he nostavat hänen lahjansa 
öljypuun juurelle tiestä syrjään, jottei kukaan ohikulkija niitä 

anastaisi Odysseuksen nukkuessa. Sen jälkeen faiakilaiset meri- 
miehet lähtevät paluumatkalle. Mutta Poseidon vihastuu havai- 
tessaan faiakilaisten saattaneen Odysseuksen kotisaarelle, vie- 
läpä ylen runsain lahjoin varustettuna. Hän valittaa Zeukselle, 
etteivät faiakilaiset näin menetellessään muka ole osoittaneet 
riittävää kunnioitusta hänelle. Zeus antaa Poseidonille vallan 
kostaa faiakilaisille, niinkuin parhaaksi näkee. Meren jumala 
uhkaa pirstota laivan, joka on palaamassa Ithakasta, ja sanoo 
lisäksi saartavansa faiakilaisten kaupungin vuoriseinämällä. 
Zeus ehdottaa, että Poseidon vain muuttaisi laivan kallioluodoksi 
faiakilaisten saaren eteen. Niin sitten tapahtuukin. Tämä Posei- 
donin suorittama kostotoimenpide perustuu selitystaruun, joka 
on saanut alkunsa siitä, että Korkyran saaren luona on meressä 
laivanmuotoinen Kallio, jota kreikkalaiset merimiehet vielä 
nykyäänkin nimittävät vlaivaksin». Faiakilaiset itsekin ovat puo- 
littain yliluonnollisia olentoja, joilla on sukulaisuussuhteita 
jumaliin. On arveltu, että heidän tehtävänään on alkujaan ollut 
vainajien kuljettaminen laivoilla tuonelaan. Siihen viittaa mm. 
se piirre, että Odysseuksenkin saattaminen Ithakaan tapahtuu 
yöllä hänen nukkuessaan. 

Kun Odysseus herää, näyttää koko seutu hänestä tuntematto- 
malta. Hän luulee faiakilaisten kuljettaneen hänet vieraaseen 
maahan. Suurin huoli hänellä kuitenkin on aarteistaan. Ne hän 
kiireesti laskee ja huomaa kaiken olevan paikoillaan. Kohta 
tulee hänen luokseen Athene nuoren paimenen hahmossa. Odys- 
seus pyytää tältä turvaa ja tiedustelee, missä hän on. Paimen 
ihmettelee, kuinka vieras ei sitä tiedä, ja sanoo itsetietoisesti, 
että maa on varsin laajalti tunnettu: 


On tosin kalliokas se ja vaikea matkata rattain, 

ei karu aivan kuitenkaan, alat vaikk' ovat ahtaat; 

viljaa maa sadot ruusaat suo sekä viiniä versoo, 

näät yhä virvoittaa sade niitä ja tiukkuva kaste. 
Vuohten, lehmien laidun on oiva se; kaikkea kasvaa 
metsää myös, monet on ikiuhkuvat juottamapalkat. 

Siks, oi vieras, on Troiaankin Ithaken nimi kuultu, 
vaikka se, kertovat niin, ani-kaukana mailt' on akhaijein. 


Odysseus riemastuu kuullessaan saapuneensa kotisaarelleen, 
mutta ei tietenkään ilmoita, kuka hän on, vaan kertoo olevansa 
kreetalainen, jonka on ollut pakko paeta kotimaastaan. Foinikia- 
laiset merimiehet, joiden laivassa hän pakeni Kreetasta, muka 
jättivät hänet tavaroineen tähän. Athene muuttautuu nyt kau- 
niin ja kookkaan naisen muotoon — esiintyen siis varsinaisessa 
hahmossaan — ja ylistää Odysseuksen nokkeluutta juttujen kek- 
simisessä. Juonissa tämä todella on voittamaton! Senpä vuoksi 
Athene juuri häntä suosii, koska jumalatar itsekin on kuuluisa 
älystään ja neuvokkuudestaan. Mutta kuinka Odysseus ei heti 

tuntenut häntä, Athene kysyy. Onhan hän kuitenkin se jumala, 
joka aina on Odysseusta suojellut. 

Siihen Odysseus vastaa, että jumalaa, joka voi muuttua mihin 
muotoon tahansa, on ihmisen vaikea tuntea. Sankari ei myös- 
kään myönnä aina saaneensa Athenelta suojaa. Tosin jumalatar 
oli hänen turvanaan Troian luona, mutta merimatkalla Odysseus 
ei nähnyt Athenea ennen kuin faiakilaisten kaupungissa. Sitten 
hän kysyy jumalattarelta, onko hän tosiaankin nyt kotisaarel- 
laan. Athene huomauttaa, että ainainen epäilys on ominaista 
Odysseuksen varovaiselle luonteelle. Mutta nyt ei enää tarvitse 
epäillä. Jumalatar antaa sumun hälvetä, ja Odysseus tuntee 
kotisaarensa piirteet. Hän heittäytyy suutelemaan sen maan- 
kamaraa ja tervehtii rukouksin sen haltiattaria. 

Yhdessä Athenen kanssa Odysseus kätkee aarteensa luolan 
perimmäisiin soppiin. Sen jälkeen he istuutuvat öljypuun alle 
neuvottelemaan. Athene kertoo kosijoista, jotka jo kolme vuotta 
ovat riehuneet hänen linnassaan. Odysseus puhkeaa valituksiin 
huudahtaen, että hänelle olisi voinut koitua Agamemnonin koh- 
talo, jollei jumalatar olisi häntä varoittanut. Hän pyytää Athe- 
nen apua selviytyäkseen kosijoista. Jumalatar lupaakin auttaa 
ja samalla Athene vakuuttaa, että moni kosija on kostuttava 
verellään linnan permantoa. Mutta sitä ennen on suoritettava 
valmistelut. Athene muuttaa Odysseuksen vanhaksi kaljupäi- 
seksi ja ryppyiseksi kerjäläiseksi, jottei kukaan häntä tuntisi. 
Hän käskee Odysseuksen lähteä uskollisen sikopaimenensa 
Eumaioksen luo siksi aikaa, kun jumalatar noutaa Spartasta 
kotiin Telemakhoksen. Kuullessaan Telemakhoksen olevan poissa 
kotoa pitkällä matkalla, Odysseus synkistyy, mutta Athene rau- 
hoittaa häntä sanoen itse toimittaneensa Telemakhoksen mat- 
kaan, jotta tämä saisi siitä jalon maineen. Kun Odysseuksen 
muodonvaihdos on suoritettu, jumalatar rientää Spartaan. 


14. runo. 
ODYSSEUS EUMAIOKSEN LUONA. 


Eumaios, jonka luokse Odysseus lähtee kulkemaan kivistä 
polkua, ei ole aivan tavallinen sikopaimen. Hän on paimenten 
esimies, joka itsenäisesti hoitaa suurta sikalaumaa. Hänellä on 
alaisinaan neljä apulaista, jotka vartioivat laumaa sen ollessa 
laitumella. Saamme tietää hänen hoidossaan olevien sikojen 
lukumääränkin. Niitä on kuusisataa emakkoa ja lisäksi porsaat 
sekä karjut. Karjuja ilmoitetaan olevan kolmesataakuusikym- 
mentä ja sanotaan niitä alkujaan olleen huomattavasti enem- 

män, mutta niiden määrä on vähennyt, koska joka päivä pitää 
toimittaa yksi kosijain ruoaksi. Lähestyessään Eumaioksen 
majaa Odysseus panee merkille emakkojen yöpymäpaikkaa ympä- 
röivän komean muurin, jonka Eumaios omasta aloitteestaan 
hänen poissa ollessaan on rakennuttanut. 

Kun Odysseus on saapumassa perille, hyökkäävät pedon kaltai- 
set vartijakoirat kiivaasti haukkuen häntä kohti. Rauhoittaak- 
seen koirat Odysseus istuutuu maahan ja panee pois sauvansa. 
Eumaios rientää karkottamaan koirat. Hän virkkoo, että oli 
täpärällä, etteivät koirat raadelleet vierasta. Siitä olisi hänelle 
koitunut yksi murhe iisää. Kumminkin hänellä jo on tarpeeksi 
surua isäntänsä vuoksi, joka kenties harhailee jossakin vierailla 
mailla nälkiintyneenä, jos lienee elossakaan, sillä aikaa kun hän 
saa kasvattaa sikoja toisten syötäväksi. Hän pyytää vierasta van- 
husta — sellaiseksi Athene on Odysseuksen muuttanut — käy- 
mään hänen majaansa. 

Odysseus toivottaa Eumaiokselle siunausta, kun tämä näin 
hyväntahtoisesti ottaa hänet vastaan. Fumaios puolestaan huo- 
mauttaa, että vieraat ovat Zeuksen suojeluksessa. Hänellä tosin 
on vain vähän tarjota vieraalle, sillä eihän hän ole muuta kuin 
orja, joka saa pelätä ylimielisiä kosijoita. Hänen isäntänsä näet 
lähti Troian retkelle hankkimaan hyvitystä Agamemnonille eikä 
ole siltä retkeltä palannut. Tätä ajatellessaan kunnon Eumaios 
päästää ilmoille katkeran toivotuksen: 


Hukkukohon Helenen koko heimo 
pääst' ihan päähän, tuon monen miehen päänmenon inhan, 


Vieraanvaraisuutta hän tahtoo osoittaa tuntemattomalle kul- 
kurillekin. Niinpä hän teurastaa kaksi porsasta ja paistaa niiden 
lihat vartaissa. Hän tarjoaa Odysseukselle kuumaa paistia suo- 
raan vartaista sekä palan painimeksi veteen sekoitettua viiniä. 
Kehoittaessaan vierastaan syömään hän toteaa ivallisesti, että 
palvelijan täytyy tyytyä porsaanpaistiin, kun taas syöttösiat 
joutuvat kosijoiden ruoaksi. Siitä hän saa aiheen puhua näiden 
määrättömästä röyhkeydestä. Tuskinpa he uskaltaisivat sillä 
tavoin mellastella, jolleivät olisi saaneet tietää valtiaan jo kuol- 
leen. Erityisesti katkeroittaa Eumaiosta tietysti teuraskarjan 
määrätön kulutus. 

Heidän syödessään Odysseus tekeytyy tietämättömäksi ja kyse- 
lee, kuka Eumaioksen isäntä on nimeltään. Kenties hän matkoil- 
laan olisi sattunut tästä jotakin kuulemaan. Eumaios ei kiin- 
nitä tähän mahdollisuuteen mitään huomiota. Hän sanoo maan- 
kiertäjien olevan aina valmiita puhumaan niiden mieliksi, joilta 
he toivovat jotakin antia. Peittelemättä hän tokaisee, että hänen 
vieraansakin voisi keksiä mieluisia juttuja saadakseen vaatetta 

ylleen. Ei, Eumaios on varma siitä, että hänen isäntänsä on 
kuollut. Ja niin lempeä isäntä hänellä oli, että hän kaipaa tätä 
enemmän kuin omaa isäänsä ja äitiänsä. Tässä yhteydessä hän 
mainitsee Odysseuksen nimen. 

Odysseus puolestaan vakuuttaa, että Eumaioksen isäntä on 
saapuva kotiin vielä samana vuonna seuraavan uuden kuun syn- 
tyessä. Silloin on Eumaioksen annettava hänelle, viestintuojalle, 
komea puku. Eumaios ei ota tätä vakuutusta vakavalta kan- 
nalta. Hän sanoo, ettei vieras ole koskaan saava toivomaansa 
palkkiota, sillä Odysseus ei enää palaa kotiin. Mutta samassa 
hengenvedossa pieni toivonsäde sentään saa ilmaisun hänen 
sanoissaan. Telemakhoksenkin lähdöstä Pylokseen Eumaios on 
selvillä ja sekin häntä huolettaa. Hän tahtoo kuitenkin hetkeksi 
unohtaa nämä alituiset murheensa ja pyytää vierastaan kerto- 
maan vaiheistaan: Kuka hän on, mistä kotoisin ja minne mat- 
kalla? 

Odysseus kertoo nyt samantapaisen sepittämänsä jutun kuin 
vastikään Athenelle. Eumaiokselle esitetty kertomus on kuiten- 
kin paljon pitempi ja olemnaisissa kohdin edellisestä poikkeava. 
Juttu on siinä suhteessa mielenkiintoinen, että se antaa sel- 
vän kuvan levottoman ajan oloista. Hän sanoo syntyneensä Kree- 
tan saarella varakkaan ja vaikutusvaltaisen miehen poikana. 
Hänen äitinsä oli orjatar, mutta hänen isänsä piti häntä avio- 
liitossa syntyneen pojan veroisena. Mieheksi vartuttuaan hänen 
mielensä paloi vain sotaisiin toimiin. Rauhan työt eivät häntä 
miellyttäneet, Niinpä hän jo ennen Troian sotaa johti miehiä 
kaukaisiin maihin ryöstöretkille saaden runsaat saaliit. Troian 
sodassa hän sitten oli yhdessä Idomeneuksen kanssa Kreetasta 
lähteneiden joukkojen johtajana. Mutta tämä kymmenvuotinen 
taistelukaan ei hänelle riittänyt. Ainoastaan kuukauden hän 
vietti kotonaan Kreetassa. Mieli veti taas uusiin seikkailuihin, 
ja hän lähti sotaretkelle Egyptiin. Sillä retkellä hänen kuitenkin 
kävi onnettomasti. Hänen oli pakko antautua vangiksi. Egyp- 
tissä hän sitten sai viettää seitsemän vuotta. Vihdoin eräs sit- 
temminpetolliseksi osoittautunut foinikialainen viekoitteli hänet 
karkaamaan laivassaan Foinikiaan, missä hän oleskeli vuoden. 
Sitten sama foinikialainen otti hänet mukaan purjehduskumppa- 
niksi Libyaan, mutta aikoikin siellä, myydä hänet orjaksi. Laiva 
joutui kuitenkin myrskyyn, jossa se upposi. Hän uiskenteli mas- 
ton varassa yhdeksän päivää, kunnes aallot kuljettivat hänet 
thesproottien rantaan. Thesproottien kuninkaan linnassa hän 
kuuli Odysseuksesta, joka oli vieraillut siellä ja jättänyt sinne 
retkillään kokoamansa aarteet. Itse oli Odysseus lähtenyt Dodo- 
nan oraakkelilta tiedustelemaan, olisiko hänen palattava Itha- 
kaan julkisesti vai salaisesti. Thesproottien maassa oli jo laiva- 
kin valmiina odottamassa kuljettaakseen Odysseuksen kotisaa- 

relle. Hän, kertoja, taas lähti thesproottien ruhtinaan luota 
Dulikhionin saaren valtiasta tervehtimään. Mutta petolliset 
laivamiehet aikoivat tehdä hänet orjaksi, riistivät häneltä vaat- 
teet ja pukivat hänet näihin ryysyihin. Kun merimiehet yöpyivät 
Ithakan rantaan, he köyttivät hänet lujasti laivan mastoon. Hän 
sai kuitenkin irroitetuksi köydet ja pääsi hiljaa liukumaan perä- 
simen varassa mereen sekä pelastui uimalla rannalle kauas vai- 
noajistaan. Sitten jumalat johtivat hänet Eumaioksen majalle. 

Eumaios surkuttelee vieraansa kohtaloa. Hän ei kuitenkaan 
usko sitä, mitä tämä kertoi Odysseuksesta. Hän varoittaa vie- 
vasta laskettelemasta valheita. Niistä ei ole mitään hyötyä. Ei 
tämä niiden vuoksi saa yhtään parempaa kohtelua. Odysseus 
kehoittaa epäuskoista Eumaiosta lyömään vedon. Jos tämän 
isäntä saapuu kotiin hänen ilmoittamanaan aikana, Eumaioksen 
on annettava hänelle ihokas ja vaippa sekä autettava hänet 
Dulikhioniin. Jos taas niin ei tapahdu, Eumaios saa heitättää 
hänet korkealta jyrkänteeltä kuiluun varoitukseksi muille val- 
heiden kertojille. Eumaios torjuu ehdotuksen huomauttamalla, 
että olisi totisesti kaunista, jos hän ensinnä kestittyään vierasta 
sitten tämän surmauttaisi. 

Tulee ilta ja sikalauma palaa paimenten ajamana aitaukseen. 
Eumaios teurastaa uhkean karjun illalliseksi. Hän tahtoo siten 
kunnioittaa kaukaa tullutta vierasta. Yhdessä nauttivat pai- 
menet ja Odysseus juhla-aterian. Ulkona on kolkko yö, sataa 
rankasti ja tuulee ankarasti. Vieras tahtoo koetella, soisiko 
Eumaios hänelle peitteeksi vaippansa, ja sitä varten hän kertoo 
tapauksen Troian retkeltä. Hän oli muka yhdessä Odysseuksen 
ja Menelaoksen kanssa eräänä purevan kylmänä talviyönä johta- 
nut miehiä väijyksiin lähelle Troian muureja. Kummallakin 
kumppanilla oli vaipat mukanaan, mutta hän oli ajattelematto- 
masti jättänyt vaippansa leiriin. Hän oli jo jähmettymäisillään 
vilusta, kun hän vieressään olevalle Odysseukselle ilmoitti tilansa 
vakavuuden. Silloin Odysseus heti keksi keinon. Tämä kysyi 
lähellä olevilta miehiltä, kuka oli valmis lähtemään leiriin vie- 
mään sanaa Agamemnonille, että tämä lähettäisi paikalle lisää 
väkeä. Heti heitti eräs mies vaippansa ja lähti juosten toimitta- 
maan viestiä. Niin hän sai vaipan lämpimikseen. Eumaios ymmär- 
tää kertomuksen tarkoituksen ja valmistettuaan vieraalleen 
majaansa vuoteen hän antaa tälle peitteeksi lämpimän vaipan. 
Odysseus ja Eumaioksen apulaiset nukkuvat majassa, mutta 
Eumaios itse lähtee vartioimaan karjuja, jotka viettävät yön 
aitauksen ulkopuolella kallioluolassa. Sinne menee HEumaios 
yöpymään. Odysseus panee ilomielin merkille, miten huolellisesti 
Eumaios valvoo kaikkea, vaikka isäntä onkin poissa. 

15. runo. 


TELEMAKHOKSEN SAAPUMINEN EUMAIOKSEN LUO. 


Athene jumalatar taas on rientänyt Spartaan, missä Tele- 
makhos on Menelaoksen vieraana. Telemakhos valvoo vuoteel- 
laan, kun jumalatar kuiskaa hänen korvaansa kehoituksen lähteä 
viipymättä kotiin. Meidän on osittain käsitettävä se, mikä 
runossa esitetään Athenen sanoina, Telemakhoksen omiksi aja- 
tuksiksi, jotka kiertävät hänen päässään hänen maatessaan unet- 
tomana: Penelopen isä ja veljet muka tahtovat jo naittaa hänet 
Eurymakhokselle, joka on varakkain kosijoista. Naisen mieli 
on huikentelevainen, siksi ei Telemakhoksenkaan ole syytä liiaksi 
luottaa äitiinsä. Yht'äkkiä Penelope saattaa syrjäyttää hänet 
mielestään. Sen vuoksi hänen on nopeasti palattava valvomaan 
etujaan. Kosijat ovat asettuneet väijyksiin Ithakan ja Samoksen 
väliseen salmeen. Se paikka hänen siis on kaukaa kierrettävä. 
Ithakan saaren kärkeen ehdittyään hänen on siinä noustava mai- 
hin ja lähdettävä uskollisen sikopaimenensa luo. Hänen tove- 
rinsa taas viekööt laivan kaupungin rantaan. 

Kiihkeä kotiinpaluun halu valtaa siinä määrin Telemakhoksen 
mielen, että hän herättää matkatoverinsa Peisistratoksen kes- 
kellä yötä pyytäen tätä valjastamaan hevoset. Peisistratos hil- 
litsee toverinsa intoa huomauttamalla, ettei toki ole mahdollista 
lähteä matkalle yön pimeydessä hyvästiä sanomatta. Aamulla 
Telemakhos tapaa Menelaoksen ja ilmoittaa tälle lähtöaikeensa. 
Menelaos ei tahdo vierasta pidättää, mutta pyytää kuitenkin 
odottamaan, kunnes lahjat tuodaan vaunuihin ja ehditään val- 
mistaa lähtöateria. Lahjana Telemakhos saa Menelaokselta 
kaksikorvaisen kultaisen pikarin sekä hopeaisen sekoitusmaljan, 
joka on itsensä Hefaistoksen takoma. Ojentaessaan lahjansa 
Menelaos Homeroksen runoissa esiintyvän tavan mukaisesti 
kehuu sen arvoa. Helena antaa 'Telemakhokselle koruompeluk- 
silla kauttaaltaan kirjailemansa vaipan ja sanoo viehkeän korut- 
tomasti: »Minäkin annan sinulle, rakas lapsi, tämän lahjan muis- 
toksi Helenan kätten työstä, hartaasti toivottua hääpäivääsi 
varten, puolisosi kannettavaksi; siihen asti se maatkoon armaan 
äitisi huostassa talossasi. Saapuos onnellisena kauniiseen Kar- 
tanoosi ja syntymämaahasi!» 

Kun ateria on syöty ja uhri toimitettu, Telemakhos ja Pei- 
sistratos valmistautuvat lähtöön. Menelaos lähettää terveisensä 
Nestorille Pylokseen. Telemakhos lupaa viedä ne perille ja lau- 
suu samalla toivomuksen, että hänen suotaisiin nähdä palates- 
saan Ithakaan isänsä, jotta hän voisi kertoa tälle, kuinka suurta 
ystävällisyyttä hän Menelaoksen luona sai osakseen. Samalla 
hetkellä lentää oikealta puolelta kotka heidän ylitseen vieden 

kynsissään isoa hanhea. Kaikki tajuavat sen enteeksi, ja Helena 
selittää sen merkitsevän, että Odysseus on palaava kotiin ja 
kostava kosijoille. 

Illalla Telemakhos ja Peisistratos ovat taas Feraissa, jossa he 
yöpyvät. Seuraavana iltapäivänä he lähestyvät Pylosta. Tele- 
makhos rohkenee tällöin vedoten heidän välillään vallitsevaan 
läheiseen ystävyyteen ehdottaa, että Peisistratos ajaisi vaunut 
suoraan rantaan ensinkään poikkeamatta Nestorin palatsiin. 
Tämä on tietysti epäkohteliasta, mutta Telemakhosta ajaa sisäi- 
nen pakko kiirehtimään. Empien Peisistratos suostuu. Mutta 
hän kehoittaa Telemakhosta nopeasti nousemaan laivaan, sillä 
hän aavistaa, että Nestor, jolla on kiivas luonto, muuten tulee 
itse noutamaan hänet linnaansa. Peisistratos näet uskoo isänsä 
ankarasti suuttuvan Telemakhoksen menettelystä. 

Telemakhos käskee miehiään heti saattamaan laivan lähtö- 
valmiiksi. Silloin saapuu rannalle mies, jonka sukutarina kerro- 
taan varsin yksityiskohtaisesti. Hän sanoo surmanneensa erään 
heimolaisensa ja olevansa siitä syystä vainottu. Mies, jonka 
nimi on Theoklymenos, on ennustaja ja pyytää päästä mukaan 
laivaan. Telemakhos ottaa hänet hoiviinsa, ja niin lähdetään 
matkaan. Ennen yötä ehditään lähelle Samosta eli Kefalleniaa. 
Laivan halkoessa merta Telemakhos miettii, onko hän välttävä 
kosijoiden asettaman väijytyksen. 

Odysseus ja Eumaios taas sillä aikaa syövät illallista, ja seu- 
rassa ovat toisetkin paimenet. Odysseus tahtoo koetella, olisiko 
Eumaioksella jo halu päästä hänestä, ja sanoo aikovansa seuraa- 
vana aamuna lähteä kaupunkiin kerjäämään. Kenties kosijat 
suovat hänelle anteja. Sitä paitsi hän voi suorittaa heille palve- 
lustehtäviä. Eumaios torjuu tällaisen suunnitelman jyrkästi. Se 
olisi muka vieraan tuho, sillä kosijat ovat perin väkivaltaisia. 
Palvelijakseen he eivät häntä huolisi, sillä he haluavat nuoria, 
kaunismuotoisia palvelijoita. Pysyköön vieras vain Eumaioksen 
luona! Saavuttuaan kotiin Odysseuksen poika on antava hänelle 
uudet vaatteet ja auttava hänet määräpaikkaan. 

Vieras kiittää Eumaiosta hänen hyväntahtoisuudestaan ja tie- 
äustelee, miten on Odysseuksen isän ja äidin laita. Vieläkö he 
ovat elossa? Fiumaios kertoo Laerteen elävän kaipauksen murta- 
mana, mutta Odysseuksen äidin Antikleian kuolleen ikävään. 
Tämä oli ollut Eumaiokselle erityisen läheinen, koska Eumaios 
oli kasvanut hänen hoidossaan Odysseuksen nuorimman sisaren 
ikätoverina. Sen johdosta vieras johtuu kysymään Eumaioksen 
vaiheita. Hän päättelee, että tämän on siis täytynyt aivan nuo- 
rena joutua pois syntymämaastaan ja vanhempiensa kodista. 
Vieras pyytää Eumaiosta kertomaan kohtalostaan. Sen Eumaios 
tekeekin. 

Eumaios sanoo olevansa kotoisin Syrien saarelta, joka on kau- 

kana lännessä, siellä missä aurinko kääntyy palatakseen yön 
kuluessa takaisin idän puolelle. Saari saa Eumaioksen kerto- 
muksessa sadunomaiset piirteet: 


Siell’ ikin*' ihmiset ei näe nälkää, ei rutot julmat 
koitojen kuolollisten siell' ole kauhuna koskaan, 
vaan kun saavuttaa iän korkean ihminen vihdoin, 
saapuu hohtavajousi Apollo ja Artemis silloin, 
tuskaton nuolipa singahtaa, heti ottaen hengen. 


Eumaioksen isä oli saaren molempien kaupunkien valtias. Kun 
Eumaios oli pieni poikanen, tuli saareen foinikialainen kauppa- 
alus. Onnettomuudeksi oli Eumaioksen hoitajana foinikialainen 
orjatar. Tämän vietteli eräs laivamiehistä, joka myös lupasi 
viedä hänet laivassa takaisin kotimaahan. Paetessaan orjatar 
otti ruhtinaan pojan mukaansa suorittaakseen siten maksun koti- 
matkastaan. Merimiehet näet saattoivat myydä pojan orjaksi. 
Niin sitten tapahtuikin. Naisen tosin tapasi matkalla äkillinen 
kuolema, mutta Eumaioksen foinikialaiset möivät Ithakaan poi- 
ketessaan Laerteelle. Kuvaus, jonka Eumaios antaa vieraalleen 
tapauksen kulusta, on erittäin elävä ja vivahdusrikas. Odysseus 
lohduttaa häntä sillä, että onnettomuudessa oli sentään onnea- 
kin: Hän sai lempeän isännän. 

Heidän näin keskustellessaan vierähtää suurin osa yötä. Vain 
vähän aikaa he ehtivät nukkua, kun jo valkenee päivä. Aamun 
sarastaessa Telemakhos saapuu Ithakan rantaan. Siinä hän tove- 
reineen nauttii aterian, jonka jälkeen hän kehoittaa heitä vie- 
mään laivan kaupungin satamaan. Itse hän ilmoittaa lähtevänsä 
laidunmailleen paimenia katsomaan. Illalla hän aikoo palata 
kaupunkiin ja seuraavana aamuna tarjota tovereilleen juhla- 
aterian palkaksi matkan vaivoista. Laivamatkalie mukaan otettu 
Theoklymenos kysyy, mihin hänen on mentävä suojaa etsimään. 
Telemakhoksen äidinkö luo? Telemakhos on kysymyksen joh- 
dosta vähän ymmällään. Kotiinsa hänen on vaikea kehoittaa vie- 
rasta lähtemään, kun hän itse on poissa ja kosijat siellä isännöi- 
vät. Sen vuoksi hän tarttuu hätäkeinoon ja ehdottaa, että vieras 
turvautuisi arvokkaimpaan kosijaan, Eurymakhokseen. Samalla 
hetkellä kiitää oikealta kädeltä heidän ylitseen haukka kantaen 
kynsissään kyyhkystä, jonka höyhenet leijailevat maahan. Theo- 
klymenos tulkitsee enteen niin, että Odysseuksen suku on aina 
hallitseva Ithakassa. Tämä ennustus aiheuttaa, että Telemakhos 
muuttuu Theoklymenosta kohtaan suopeammaksi ja pyytää 
erästä mukana olleista tovereistaan pitämään hänestä huolta. 
Sitten kumppanit nousevat taas laivaan, ja Telemakhos lähtee 
kulkemaan kohti sikopaimenen majaa. 

16, runo. 


TELEMAKHOS TUNTEE VIERAAN ISÄKSEEN. 


Eumaios ja hänen vieraansa ovat paraikaa aamupuuhissa, kun 
Telemakhos saapuu majalle. Koirat eivät lainkaan hauku, vaikka 
ulkoa kuuluu askeleita. Odysseus virkkoo Eumaiokselle, että 
tulija kai on joku paimen tahi muu tuttava, koska koirat tuntu- 
vat olevan vallan lauhkeina. Mutta sisään astuukin hänen oma 
poikansa. 

Telemakhoksen tullessa Eumaios ilostuu niin, että juoma- 
astiat putoavat hänen käsistään. Hän menee Telemakhosta vas- 
taan, suutelee tämän päätä, silmiä ja molempia käsiä. Kyynel 
vierähtää hänen poskelleen. 


Niinkuin tervehtii isä poikaans' armahin riemuin, 
kaukaisella jok’ ollut on maalla jo kymmenen vuotta, 
myöhään saatua, ainoistaan, moni jost' oli murhe: 
niin jalon Telemakhon veti suudellen sylihinsä 
vilpitön paimen, kuin ihan surman suussa jo olleen. 


Sydämellisin sanoin hän lausuu nuoren isäntänsä tervetulleeksi. 
Telemakhos tiedustelee heti, onko hänen äitinsä vielä kotilin- 
nassa vai onko hän ottanut toisen miehen. Eumaios rauhoittaa 
hänen huolestunutta mieltään sanoen Penelopen yhä istuvan ikä- 
vissään. Odysseus, jota Telemakhos ymmärrettävästi ei aavista- 
kaan isäkseen, tarjoo hänelle istumasijaansa. Mutta Telemakhos 
kehoittaa vierasta vain pitämään paikkansa ja asettuu istumaan 
Eumaioksen levittämälle taijalle. Ryhdytään aterialle, ja sen 
aikana Telemakhos kysyy Eumaiokselta, kuka vieras on. Eumaios 
esittää lyhyesti sen, mitä vieras tulopäivänään hänelle kertoi, ja 
sanoo luovuttavansa nyt vieraan Telemakhoksen turviin. Tämä 
huudahtaa, että hän on perin huono turvan antaja. Käsivartensa 
voimaan hän ei vielä luota, ja hänen äitinsä on kahden vaiheilla, 
pysyäkö uskollisena Odysseuksen muistolle vai ottaako miehek- 
seem arvokkaimman kosijan. Mutta hän lupaa antaa vieraalle 
kunnolliset vaatteet ja auttaa hänet matkalle. Kosijoiden seu- 
raan hän ei mielellään soisi vieraan lähtevän, niin julkea on hei- 
dän ylimielisyytensä. He voisivat loukata vierasta, ja se tuottaisi 
Telemakhokselle mielipahaa. 

Kuullessaan mainittavan kosijoiden rehentelystä vieras pahek- 
suu ankarasti sellaista menoa ja tiedustelee aivan niinkuin Mene- 
laos, mikä pakottaa sitä sietämään. Jos hän olisi nuori ja olisi 
Odysseuksen poika, hän totisesti tuhoaisi kosijat: 


Vaikkapa sortuisin, ylivoimaa uhmaten yksin, 
kaatua, kuolla mun armaamp' ois oman kattoni alla 
kuin yhä moisia nähdä ja sietää ilkiötöitä. 

Telemakhos selittää, ettei hän yksin mahda kosijoille mitään. 
Ja jälleen hän lisää tähän toteamukseen sen lohduttoman näkö- 
alan, että kosijat ehkä lopulta riistävät häneltä hengenkin. 
Mutta niin pitkälle ei toki vielä ole tultu. Hänen mieleensä joh- 
tuu hänen tätä puhuessaan, että Penelopen on saatava sana hänen 
paluustaan. Hän pyytää Eumaiosta lähtemään viemään tätä 
viestiä. Eumaios kysyy, onko hänen käytävä ilmoittamassa 
asiasta myös Laerteelle. Siihen Telemakhos vastaa kieltävästi. 
Runoilijan tarkoituksena on saada Eumaios pois siksi aikaa, kun 
isän ja pojan välinen tuntemiskohtaus tapahtuu. Mutta illaksi 
täytyy Eumaioksen taas olla takaisin. 

Eumaioksen lähdettyä ilmestyy paikalle Athene jumalattaren 
hahmossaan. Telemakhos ei häntä huomaa. Jumalattaren näke- 
vät ainoastaan Odysseus ja koirat, jotka eivät hauku, vaan 
vikisten pakenevat pihan poikki. Athene kutsuu Odysseuksen 
ulos majasta luokseen ja käskee hänen ilmoittaa kaiken pojal- 
leen, jotta he yhdessä voivat tuottaa kosijoille kuoleman. Juma- 
latar lupaa itse olla heidän lähellään. Samassa hän kultaisella 
sauvalla koskettaa Odysseusta ja muuttaa hänet jälleen uljaaksi 
sankariksi. 

Kun Odysseus toiseksi muuttuneena palaa majaan, hämmästyy 
Telemakhos ja kääntää peloissaan silmänsä poispäin luullen 
häntä jumalaksi. Odysseus ilmoittaa olevansa hänen isänsä ja 
suutelee häntä vuodattaen kyyneleitä, joita hän aikaisemmin 
pidätti. Telemakhos ei ota uskoakseen, että hänen edessään sei- 
sova olento olisi muu kuin jumala. Sillä äskenhän tämä oli ryy- 
syinen vanhus ja nyt jumalien kaltainen. Odysseus virkkoo, ettei 
Telemakhoksen pidä epäillä eikä ihmetellä.. Muodonvaihdos on 
Athenen työtä, hän selittää. Silloin Telemakhos uskoo hänet 
isäkseen, sulkee hänet syliinsä ja purskahtaa itkuun. Yhdessä 
molemmat itkevät haikeasti kuin merikotkat, joilta on riistetty 
poikaset. Jälleennäkemisen riemu purkautuu kyyneliin. 

Vihdoin Telemakhos pyytää isäänsä kertomaan, miten hän on 
saapunut kotisaarelle. Hänkin liittää tiedusteluunsa ithakalais- 
ten yleiseen tapaan leikillisen jloppuhuomautuksen, ettei Odys- 
seus Kai liene saapunut saarelle jalkaisin. Odysseus kertoo faiaki- 
laisten tuoneen hänet Ithakan rantaan eikä jätä mainitsematta 
luolaan kätkemiään runsaita lahjoja. Mutta heti hän käy suun- 
nittelemaan kostoa kosijoille ja tiedustelee, kuinka paljon näitä 
on. Telemakhos luettelee eri saarilta saapuneet määrät. Yhteensä 
on kosijoita satakahdeksan. Hän huomauttaa isälleen, että näitä 
siis on liian paljon, jotta he kahden voisivat suoriutua voittajina 
taistelussa. Odysseus ei pidä tällaisesta arkailusta. Hän kysyy 
hyväntahtoista ivaa käyttäen, arvelisiko Telemakhos Athenen 
ja Zeuksen riittävän tasoittamaan ylivoiman, vai olisiko ajatel- 
tava muun apuvoiman hankkimista. Telemakhos vastaa hyvin 

järkevästi, että siinä kyllä on jalot auttajat, mutta ne ovat 
ylhäällä pilvissä ja niillä on huolta muistakin ihmisistä. Odys- 
seus puolestaan vakuuttaa, että nämä jumalat eivät pysy kau- 
kana, kun taistelu kerran alkaa. Sitten hän kehoittaa Tele- 
makhosta lähtemään seuraavana aamuna kotiinsa. Odysseuskin 
on tuleva sinne Eumaioksen saattamana. Hänellä on jälleen oleva 
vanhan kerjäläisen hahmo. Telemakhoksen ei tarvitse välittää, 
vaikka kosijat Odysseusta pahoinpitelisivätkin. Ainoastaan 
sanoin hän saa hillitä heitä, jos tahtoo. Mutta kun Odysseus 
antaa merkin, on Telemakhoksen vietävä miessalin seinämällä 
säilytetyt aseet pois varuskammioon. Samalla Odysseus neuvoo, 
mitä hänen on vastattava, jos kosijat kysyvät aseita. Vain kaksi 
miekkaa, kaksi keihästä ja kaksi kilpeä hänen on jätettävä pai- 
koilleen. Kenellekään hän ei saa ilmaista Odysseuksen saapu- 
mista, ei Laerteelle, ei Eumaiokselle, ei palvelijoille eikä edes 
äidilleen. 

Isän ja pojan näin tehdessä suunnitelmiaan laskee laiva, jolla 
Telemakhos palasi Pyloksesta, kaupungin satamaan. Maihin 
astuttuaan Telemakhoksen toverit lähettivät airuen viemään 
Penelopelle viestin hänen paluustaan, jottei tämä aiheetta olisi 
levoton. Airut ja Eumaios osuvat samanaikaisesti Penelopen luo 
ja tuovat hänelle iloisen sanoman. Mutta kun kosijat saavat 
tietää, että Telemakhos on onnellisesti palannut retkeltään, he 
tyrmistyvät. Heidän suunnittelemansa murhahanke on epäonnis- 
tunut, ja heidän on kiireesti kutsuttava miehensä väijyksistä 
kotiin. Mutta samassa he näkevätkin laivansa palaavan sata- 
maan. Kaikki kosijat kokoontuvat nyt neuvottelemaan, mihin 
toimenpiteisiin heidän tämän jälkeen on ryhdyttävä. Antinoos, 
joka suunnitteli murhayrityksen ja oli väijyksiin asettuneen lai- 
van päällikkönä, selittää, että epäonnistuminen on saattanut 
heidät pakkotilaan. Heidän on välttämättä surmattava Tele- 
makhos, sillä muuten tämä kutsuu koolle kansan ja syyttää 
heitä murhahankkeista. Silloin voi heillä olla edessä pako vie- 
raille maille. Siis on ennätettävä Telemakhoksen edelle. Jos 
taas toverit eivät hyväksy hänen kantaansa, on paras lopettaa 
koko oleskelu Odysseuksen talossa. Tämän vaihtoehdon Antinoos 
esittää vain osoittaakseen, ettei ole valinnan varaa. Toiset eivät 
kuitenkaan ole hänen kanssaan samaa mieltä. Eräs kosijoista, 
Amfinomos, sanoo, että ennen kuin ryhdytään vuodattamaan 
ruhtinasverta, on tiedusteltava jumalien mieltä ennemerkkejä 
tarkkaamalla. Siihen yhtyvät muutkin kosijat. 

Penelope saa airuelta, joka on kuullut kosijain keskustelun, 
tietää näiden uudelleen suunnittelevan Teiemakhoksen murhaa- 
mista. Hän tulee yliskammiostaan alas miessaliin ja kehoittaa 
heitä luopumaan aikeestaan. Antinoosta hän muistuttaa siitä, 
että tämä on Odysseukselle kiitollisuuden velassa isänsä hen- 

gestä, jonka Odysseus kerran pelasti. Eurymakhos rauhoittaa 
Penelopeta vakuuttaen, että se, joka rohkenisi koskea Tele- 
makhokseen, saisi surmansa hänen keihäästään. Telemakhos on 
muka hänen paras ystävänsä. Sanat ovat pelkkää teeskentelyä, 
mutta Penelopeen niillä on tyynnyttävä vaikutus. 

Illan hämyssä Eumaios palaa majaansa. Athene on sitä ennen 
taas muuttanut Odysseuksen kerjäläisvanhukseksi. Telemakhos 
tiedustelee, joko kosijat ovat palanneet väijyksistä. Eumaios 
vastaa, ettei hän ottanut siitä selkoa, mutta että hän palatessaan 
kaupungista näki laivan laskevan täyttä vauhtia satamaan. Se 
lienee ollut kosijain alus. Telemakhos iskee hymyillen silmää 
isälleen paimenen sitä huomaamatta. Syötyään kaikki käyvät 
levolle. 


17. runo. 
TELEMAKHOS PALAA KAUPUNKIIN. 


Sen kehoituksen mukaisesti, jonka Odysseus antoi pojalleen 
edellisessä runossa, Telemakhos aikaisin aamulla varustautuu 
lähtemään kaupunkiin. Hän ilmoittaa aikomuksensa Eumaiok- 
selle ja käskee tämän myöhemmin päivällä saattaa kaupunkiin 
myös vieraan kerjäläisen. Tämä saakoon siellä kerjätä elatuk- 
sensa, sillä Telemakhoksella on riittävästi murhetta itsestäänkin 
eikä hän siis voi huolehtia vieraasta. Nämä ynseät sanat on 
tietenkin tarkoitettu FEumaioksen harhaan johtamiseksi, jottei 
tämä aavistaisi, kuka vieras on. Odysseus huomauttaa, että hän 
itsekin aikoi kaupunkiin, jossa on helpompi saada almuja. 

Telemakhos lähtee ja saapuu kotinsa miessaliin. Siellä hän 
tapaa vanhan Eurykleian, joka ilosta itkien rientää häntä ter- 
vehtimään peittäen suudelmiin hänen päänsä ja hartiansa. Myös 
Penelope tulee saliin ja sulkee hänet syliinsä kysyen kuulumisia. 
Telemakhos ei kuitenkaan tahdo kertoa mitään. Hän ilmeisesti 
pelkää, että hän saattaisi puhua jotakin, josta hänen äitinsä 
voisi päätellä Odysseuksen palanneen. Sen vuoksi hän vain selit- 
tää, että hänen kokemustensa muisteleminen muka toisi uudes- 
taan tuskan hänen rintaansa. Pääasia on, että hän on välttänyt 
häntä uhanneen vaaran. Hän pyytää äitiään menemään takaisin 
yliskammioon rukoilemaan Zeusta, että tämä antaisi koston 
täyttyä. Itse hän sanoo lähtevänsä torille hakemaan kestiystä- 
vää, jonka hän on matkalta tuonut mukanaan. Oivallisesti 
runoilija on osannut sovittaa hänen sanansa niin, että näkyy 
hänen tahtovan päästä kohtauksesta äitinsä kanssa mahdädolli- 
simman vähin puhein. Ei ole ihme, että Penelope jää hämmäs- 
tyksestä sanattomaksi. 

Uljaana Telemakhos kulkee linnasta torille mukanaan kaksi 
komeaa koiraa. Teeskennellen ystävällisyyttä kosijat pyrkivät 
hänen seuraansa, mutta hän väistää heitä ja menee isänsä van- 
hojen ystävien luokse istumaan. Kansa on näet aito kreikka- 
laiseen tapaan kokoontunut aamupäivällä torille kuulemaan 
uutisia ja vaihtamaan ajatuksia. Se toveri, joka otti huostaansa 
Telemakhoksen Menelaokselta saamat lahjat ja jonka turviin 
tämä jätti Theoklymenoksen, saapuu myös torille viimeksi mai- 
nitun seurassa. Hän kehoittaa Telemakhosta lähettämään palve- 
lijattaria noutamaan lahjat, mutta tämä pyytää häntä pitämään 
ne toistaiseksi luonaan. Vieraan hän kuitenkin nyt ottaa huos- 
taansa ja vie hänet kotiinsa aterioimaan. 

Penelopekin saapuu jälleen alas miessaliin asettuen oven suu- 
hun kehräämään. Uudelleen hän kysyy Telemakhokselta, mitä 
tämä ehkä matkallaan on kuullut Odysseuksesta. Hän ei ym- 
märrä, miksi Telemakhoksen pitäisi se häneltä salata. Niinpä 
Telemakhoksen täytyy kertoa pääpiirteet matkastaan. Hän mai- 
nitsee myös sen, mitä Menelaos oli saanut kuulla merenhaltialta, 
nim. että Odysseus on vankina Kalypson saarella. Siitä, että 
hän on tavannut isänsä kotisaarella, hän tietenkään ei puhu 
sanaakaan. Theoklymenos esittää Telemakhoksen kertomuksen 
jatkoksi varman vakaumuksensa, että Odysseus jo on saarellaan 
miettimässä kostoa kosijoille. Sen hän päättelee näkemästään 
enteestä. 

Heidän näin puhellessaan kosijat ovat pihamaalla urheilemassa. 
Mutta pian nämäkin kerääntyvät miessaliin aterialle. 

Odysseus ja Eumaios tahollaan valmistautuvat lähtemään kau- 
punkiin. Eumaios virkkaa, että. hän mielellään soisi vieraan jäävän 
majaansa, mutta hän ei rohkene asettua nuoren isäntänsä tahtoa 
vastaan. Odysseus sanoo sen hyvin ymmärtävänsä, ja sitä paitsi 
kaupunkiin hän itsekin aikoi. Eumaios antaa hänelle tueksi 
sauvan, ja niin saattaa paimen kaupunkiin oman isäntänsä, joka 
kulkee hänen vierellään ryysyisenä vanhana miehenä sauvaan 
nojaten. 

Kun he saapuvat kaupungin ulkopuolella olevalle luonnonkau- 
niille lähteelle, jossa on kaupunkilaisten vedenottopaikka, he 
tapaavat vuohipaimenen Melanthioksen, joka niin ikään on mat- 
kalla kaupunkiin. Tämä on kosijain puoluelaisena Eumaiokselle 
vihamielinen ja alkaa heti pilkata sikopaimenen seurassa kul- 
kevaa kerjäläistä. Ilkeästi hän huomauttaa, että onpa kaksi 
samankaltaista löytänyt toisensa. Jos tuollainen kerjäläinen 
joutuisi hänen hoiviinsa ja hän panisi miehen työhön, niin kylläpä 
ulkomuotokin pian muuttuisi. Mutta kerjäläisen muka ei tee 
mieli tehdä työtä, vain kiertää ja anoa almuja. Jos hän aikoo 
Odysseuksen linnaan, niin totisesti kosijain heittämät jakkarat 
viuhuvat hänen päänsä vaiheilla. Samalla Melanthios halveksi- 

vasti potkaisee Odysseusta lanteeseen. Odysseus ei hievahda- 
kaan, vaan miettii, löisikö sauvallaan hänet kuoliaaksi vai heit- 
täisikö hänet mäsäksi maahan. Hän malttaa kuitenkin mielensä. 
Eumaios rukoilee lähteen haltiattaria kostamaan tuollaisen röyh- 
keyden. Jospa Odysseus saapuisi kotiin rankaisemaan sellaisia 
kelvottomia palvelijoita! Mutta Melanthios vain ilkkuu ja toi- 
vottaa Telemakhokselle yhtä varmaa tuhoa kuin se, mikä jo on 
Odysseusta kohdannut. 

Melanthios lähtee edeltä linnaan ja liittyy siellä kosijain jouk- 
koon. Eumaios ja Odysseus kulkevat hitaammin. Kun he saapu- 
vat linnan portille, kuuluu sisältä Femioksen laulu, jonka tämä 
on virittänyt kosijain iloksi. Salatakseen liikutustaan, joka 
hänet valtaa näin pitkän poissaolon jälkeen, Odysseus tarttuu 
Eumaiosta käteen ja kiittää ihastuneesti linnan uhkeutta. Sitten 
he sopivat siitä, että Eumaios menee ensin yksinään sisälle ja 
että Odysseus seuraa vähän myöhemmin jäljessä, Sisään hänen- 
kin sentään täytyy uskaltautua. Sillä siihen pakottaa nälkä. 
Odysseus selittää leikkisin sanoin Eumaiokselle: 


Mahdoton vaimentaa näet vatsa on, ahnio häijy, 
turmahinen, jok' on ihmisien ikikiusa ja vaiva, 
laivatkin lujateljoiset joka saa sotatielle 
ryöstöön rantojen vierahien meren aution ääriin. 


Heidän kulkiessaan pihamaalla makaa rikkakasalla Odysseuk- 
sen vanha koira Argos, joka hänen poissa ollessaan on jäänyt 
hoitoa vaille. Se tuntee Odysseuksen, liikuttaa häntäänsä ja 
korviansa, mutta ei enää jaksa nousta pystyyn. Ja nähtyään kah- 
denkymmenen vuoden jälkeen isäntänsä koira kuolee. Eumaios 
huomauttaa, etteivät palvelijat ole viitsineet pitää huolta van- 
hasta koirasta. Sillä jos isäntä ei ole läsnä, unohtavat orjat 
tehtävänsä. Sellainen on luonnon laki: 


Puolet kuntoa pois näet Zeus isä kaitsevasilmä 
miehelt' ottaa, jolla on kohtalonaan kova orjuus. 


Eumaios käy sisälle miessaliin, jossa Telemakhos viittaa hänet 
luokseen. Hänelle tarjotaan paistia ja leipää. Pian tulee Odys- 
seuskin kerjäläisenä saliin ja istuutuu ovensuuhun kynnykselle. 
Telemakhos lähettää Eumaioksen viemään hänelle palan lihaa ja 
leivän. Samalla Eumaios käskeköön kerjäläisen kiertää salissa 
pyytämässä kosijoilta almuja. Sen Odysseus tekeekin kurkot- 
taen kättään jokaisen edessä. Kosijat katselevat häntä ihmeis- 
sään kysellen, mistä tällainen vieras yht'äkkiä on tullut heidän 
joukkoonsa. Melanthios kertoo heille, että kerjäläinen saapui 
Eumaioksen mukana. Kuultuaan sen Antinoos moittii Eumaiosta 
kysyen ivallisesti, eikö hänen mielestään vielä ole riittävästi 

väkeä syömässä Odysseuksen ruokavaroja. Eumaios torjuu syy- 
töksen huomauttamalla, ettei hän suinkaan ole tuottanut kerja- 
läistä varta vasten Ithakaan. Antinooksen puheista Eumaios ei 
sano piittaavansa, vaikka tämä on tunnetusti kosijoista häijyin 
sekä muita palvelijoita että erityisesti häntä kohtaan. Tele- 
makhos huomauttaa Eumaiokselle, että Antinooksen herjauksiin 
on turha vastata, ja hän kehoittaa purevan ivallisesti Antinoosta 
vain arkailematta antamaan kerjaläiselle ruokaa. Eihän se ole 
hänen omaisuuttaan. Mutta Antinooksen luonne taitaakin, Tele- 
makhos lisää, olla sellainen, että hän ottaa mahdollisimman 
paljon itse, suomatta mitään toisille. Antinoos raivostuu Tele- 
makhokselle ja virkkoo, että jos muut antaisivat kerjäläiselle 
yhtä paljon kuin hän, niin tämä pysyisi talosta poissa kolme 
kuukautta. Samassa hän ottaa pöydän alta jakkaran, johon hän 
aterian aikana nojaa jalkojaan. 

Odysseus astuu hänen eteensä ja pyytää almua kertoen 
tarinansa, joka on lyhyempi kuin hänen Eumaiokselle esittä- 
mänsä ja poikkeaa siitä sikäli, että hän nyt sanoo joutuneensa 
Egyptistä orjaksi Kyprokseen. Antinoos on kuitenkin siinä mää- 
rin vaivautunut kerjäläisen itsepintaisuudesta, että hän kehoit- 
taa tätä pysymään loitolla hänen pöytänsä luota. Muuten saa 
kerjäläinen kokea pian uudet Egyptit ja Kyprokset. Odysseus 
väistyy taaksepäin ja sanoo, ettei Antinooksen luonne ole hänen 
kauniin muotonsa mukainen. Omastaan Antinoos varmaan ei 
antaisi suolan raettakaan, koska hän ei toisen pöydässä istues- 
saan suo pyytäjälle ruokapalaa. Tästä Antinoos suuttuu lopulli- 
sesti ja heittää Odysseusta jakkaralla olkapäähän. Taaskaan 
Odysseus ei iskusta hievahda, vaan käy tyynenä istumaan kyn- 
nykselle. Kostottarilta hän rukoilee heittäjälle tuhoa, minkä 
johdosta Antinoos kehoittaa häntä vaikenemaan, jollei hän tahdo 
tulla paiskatuksi suinpäin ulos ovesta. Muut kosijat toki pahek- 
suvat sellaista uhkausta. Entäpä jos vieras on joku jumala: 


Käy jumalatkin näät kuin kaukaa kulkijat oudot, 
kiertävät kaupungeissa he muuttautuin joka muotoon, 
tutkivat ihmisien teot törkeät, myös menon hurskaan. 


Telemakhosta raivostuttaa hänen isänsä saama kohtelu. Mutta 
hänen täytyy pysyä vaiti ja ainoastaan mielessään hautoa kos- 
toa. Penelopekin paheksuu ankarasti Antinooksen menettelyä, 
kun palvelijat siitä hänelle kertovat. Hän kutsuttaa luokseen 
Eumaioksen ja pyytää tätä noutamaan luokseen yliskammioon 
tuon vieraan kerjäläisen. Kenties tämä tietäisi jotakin Odysseuk- 
sesta. Eumaios sanookin vieraan hänelle kertoneen, että Odys- 
seus oli thesproottien maassa. Penelope saa tästä sitä suurem- 
man halun tavata vierasta. Hänen keskustellessaan Eumaioksen 
kanssa kaikuu talossa Telemakhoksen ankara aivastus. Pene- 

lope nauraa ja sanoo, että aivastus tietää onnea. Kosijoita on 
kohtaava tuho. Eumaios tuokoon kerjäläisen kiireesti hänen 
luokseen. 

Eumaios menee kerjäläisen luo tuoden talon emännän kutsun. 
Mutta kerjäläinen sanoo pelkäävänsä kosijoita, joiden väkival- 
lalta ei edes Telemakhos rohjennut häntä suojella. Vaikka hänellä 
onkin paljon kerrottavaa Odysseuksesta, hän ei siis uskalla lähteä 
yliskammioon ennen iltaa. Kun Eumaios palaa tyhjin toimin 
Penelopen luo, tämä kysyy ihmetellen, ujosteleeko kerjäläinen. 
»Huonoa on kiertolaisen olla ujo», hän virkkoo. Eumaios selit- 
tää, että kerjäläinen pelkää kosijain väkivaltaa. Tämän perus- 
teen Penelope myöntää oikeaksi. Sillä eipä ole toisia niin jul- 
keita ihmisiä kuin kosijat. Iltapäivällä Eumaios palaa majalleen, 
mutta Telemakhos käskee hänen taas seuraavana aamuna saapua. 
linnaan teurassikoja mukanaan. Linnassa jatkuu juhlinta lauiun 
ja tanssin vaihdellessa. 


18. runo. 
ODYSSEUKSEN JA IROKSEN NYRKKEILY. 


Tällöin saapuu paikalle ammattikerjäläinen Arnaios, jolle on 
annettu pilkkanimi Iros sen johdosta, että hän Iris-jumalattaren. 
tavoin toimii satunnaisten viestien viejänä. Iros tahtoo karkot- 
taa Odysseuksen pois omilta kalavesiltään ja uhkaa ryhtyä hänen 
kanssaan käsikähmään, jollei hän heti mene matkoihinsa. Odys- 
seus katsoo häntä kulmiensa alta ja virkkoo, että kynnyksellä 
on kyllä tilaa kahdelle. Hän varoittaa Irosta ärsyttämästä häntä, 
sillä siinä tapauksessa hän on iskevä verille hänen rintansa ja 
huulensa eikä Iroksesta ole seuraavana päivänä enää tuleva 
miestä hänen rauhaansa häiritsemään. Iros, joka pitää kilpaili- 
jaansa voimattomana vanhuksena, uhkaa iskeä Odysseukselta 
hampaat suusta ja kehoittaa häntä vyöttäytymään otteluun. 

Kerjäläisten sanakiista herättää salissa hilpeyttä. Antinoos 
ehdottaa, että nämä on yllytettävä nyrkkitaisteluun. Hän lupaa 
sille, joka voittaa, yhden juuri paistumassa olevista verimakka- 
roista sekä lisäksi sen edun, että ainoastaan hän saa oleskella 
salissa kosijain seurassa. Odysseus kuitenkin viekkaasti estelee 
sanoen olevansa vanha ja vaivojen murtama. Mutta hän suostuu 
taistelemaan ehdolla, ettei kukaan tule Iroksen avuksi. Kosijat 
lupaavat olla puuttumatta heidän otteluunsa, ja Telemakhos 
vahvistaa heidän lupauksensa isännänvaltaansa vedoten. 

Kun Odysseus kiertää ryysynsä vyötäisilleen, paljastuvat hänen 
kauniit ja vahvat reitensä, hänen leveät hartiansa ja jäntevät 

käsivartensa. Iros kauhistuu, mutta hänen ei enää anneta peräy- 
tyä. Antinoos violä uhkaa lähettää hänet hirvittävän Ekhetos 
kuninkaan maahan, jos hän joutuu tappiolle. Siitä Iros pelästyy 
kahta kauheammin. Odysseukselle hänestä ei ole minkäänlaista 
vastusta. Iros saa iskun korvan juureen, ja verta valuu hänen 
suustaan. Parahtaen hän vaipuu maahan. Odysseus laahaa hänet 
jaloista pihalle, istuttaa hänet portin pieleen ja varoittaa häntä 
vasta pyrkimästä vieraiden ja kerjäläisten valtiaaksi. 

Kosijat nauravat kuollakseen. He sanovat toivovansa voittajan 
hartaimman toiveen täyttyvän, mutta eivät aavista, että he täten 
toivottavat itselleen turmiota. Antinoos tuo Odysseukselle pal- 
kinnoksi rasvaisen verimakkaran, ja Amfinomos ottaa korista 
kaksi leipää, ojentaa ne Odysseukselle ja kaataa maljaan viiniä 
hänen juodakseen. Hän toivottaa vieraalle kerjäläiselle menes- 
tystä ja käyttää häntä puhutellessaan kunnioittavaa »isä» nimi- 
tystä. Odysseus tuntee liikutusta Amfinomoksen hänelle osoitta- 
masta erityisestä hyväntahtoisuudesta ja tahtoo varoittaa Amfi- 
nomosta, jotta tämä ajoissa poistuisi kosijoiden joukosta. Hänen 
on pakko puhua ylimalkaisin sanoin ollakseen ilmaisematta 
itseään. Aluksi hän esittää käsityksensä ihmisen suhtautumi- 
sesta elämään. Ihminen mukautuu aina hetken vaatimusten 
mukaan ajattelematta sen pitemmälle: 


Maill' ei kurjempaa kuin ihminen luotua toista, 
piiriss? aavan maan mitä henkivi, lilkkuvi missään. 
Vaurlon vast'edes ei hän koskaan koituvan usko, 
konsa hän onnea saa jumaloilta ja norjat on polvet; 
mutta kun auvokkaat ikivallat suo surun kolkon, 
senkin kantavi, vaikk' ei tahtois, kestävin mielin. 
Niinpä se jhmisien näet, maan asujoitten, on mieli, 
kuin on päivä, min suo isä ihmisien, jumalainkin. 


Tämän valmistelun jälkeen Odysseus toteaa, että kosijoiden 
käyttäytyminen on julkeaa. Linnan valtias on pian palaava, ja 
silloin on varmasti vuotava verta. Sen vuoksi Amfinomoksen 
olisi viisainta painua sitä ennen kotiinsa. Sanat tuovat Amfino- 
moksen mieleen turmion aavistuksen. Mutta hänellä ei ole voimaa 
erota toveriensa piiristä, ja tuho kohtaa lopulta hänetkin. Runoi- 
lija sanoo, että Athene esti häntä lähtemästä, koska jumalatar 
tahtoi tuhota kaikki kosijat poikkeuksetta. 

Penelope saa tällä hetkellä halun näyttäytyä kosijoille mies- 
salissa. Runossa sanotaan, että Athene toi tämän ajatuksen 
hänen mieleensä, Penelope ilmoittaa aikomuksensa vanhalle pal- 
velijattarelleen perustellen sitä sillä, että hän samalla voisi varoit- 
taa poikaansa olemasta liikaa kosijain seurassa. Palvelijatar 
hyväksyy ajatuksen, mutta kehoittaa valtiatarta ensin mene- 
mään kylpyyn, jotta itkun jäljet kasvoista poistuisivat. Mutta 
Penelope ei halua muuttaa tavallista asuaan. Ihanuus on häneltä 

38. Ateenalainen 8. vuosisadan amiora. 
Tyyliteltyjä henkilökuvia alkaa ilmaantua. 


m 


0VISTTLNSTTKITTT 104019 TIN LLISTKT NÄINÄ SILLASSA ENEAS KSRK RAAITEKN SHO NADAAN VLDAJ KAAN LIST ATA LAA 


39. Akhilleus surmaa Hektorin. 
Vierellä riemuitseva Pallas Athene. Punakuvioinen hellenisti- 
sen ajan maljakkomaalaus, 





40. Ateenalainen 8. vuosisadan jalusta, poltettua savea. 
Koristettu avuttomasti maalatuin henkilö- ja eläinkuvin. Sotilailla 
joko pyöreät tai 8-muotoiset kilvet. 

kuitenkin mennyt, samalla kun hänen miehensä lähti retkelleen. 
Hän kehoittaa uskottua palvelijatarta vain menemään noutamaan 
kamarineitoja hänen saattajikseen. Sillä välin Athene vaivuttaa 
Penelopen keveään uneen ja antaa samalla hänelle kuolematonta 
suloa, jotta hän hurmaisi kosijat. Hänen kasvonsa saavat kau- 
neutta, hänen ryhtinsä uljuutta ja hänen hipiänsä heleää hoh- 
detta. Kun molemmat saattajaneidot tulevat kammioon, Pene- 
lope havahtuu hereille ja pyyhkäisee käsillä poskiaan. Hän toteaa 
nukahtaneensa ja virkkoo: 


Kuoleman yht' ihananpa jos Artemis impi nyt antais 
äkkiä mulle ja pakko mun vaisuin ei valituksin 
riutua ois ikävääni, kun poissa on puoliso kallis, 
kunnokas, uljas tuo, uros oivin akhaijien kaikkein. 


Sitten hän astuu alas huoneestaan miessalin ovelle. Kosijoi- 
hin hänen olemuksensa tekee voimakkaan vaikutuksen. Heidän 
jäsenensä värisevät ja kiihkeä omistamisen halu valtaa heidän 
mielensä. Odysseuksen mielialoista sitä vastoin runo ei kerro 
mitään, vaikka hän nyt ensimmäisen kerran näkee vaimonsa kah- 
denkymmenen vuoden jälkeen. Penelope kääntyy Telemakhok- 
sen puoleen moittien häntä siitä, että hän on sallinut vierasta 
loukattavan talossaan. Telemakhos ei myönnä moitetta aiheel- 
Jiseksi. Sitä paitsi vieras antoi Irokselle aika läksytyksen, hän 
kertoo. Kosijoista Eurymakhos alkaa ylistää Penelopen kau- 
neutta sanoen, että jos hänet nyt näkisivät mannermaan kreikka- 
laiset, niin huomenna olisi talossa aterioimassa useampia kosi- 
joita. Siitä Penelope saa aiheen kohdistaa sanansa kosijoille. 
Hän kertoo Odysseuksen lähtiessään sanoneen, että on epävar- 
maa, palaako hän koskaan kotiin. Silloin kun aikaa on kulunut 
niin pitkälle, että Telemakhoksen poskiin kasvaa partaa, tuli 
hänen ottaa mieleisensä uusi mies. Se aika on nyt tullut, sanoo 
Penelope, niin katkeraa kuin se hänelle onkin. Mutta jalosukuista 
naista on tapana kosia siten, että hänelle tuodaan runsaita lah- 
joja, eikä siten, että syödään ilmaiseksi toisen tavaroita. Odys- 
seus puolestaan käsittää nämä Penelopen sanat omalla tavallaan: 


riemahtui jalo jaksaja, olva Odysseus, 
heiltä kun houkuttaa hän lahjoja tiesi ja mielet 
hurmasi mairein suin, sydämessään vaikk' oli muuta. 


Innostuksissaan kosijat *'ähettävätkin heti noutamaan arvok- 
kaita lahjoja. Penelope saa ihanan kirjaillun vaipan, jossa on 
kaksitoista kultaista solkea, kaulakäädyt, jotka on taidokkaasti 
tehty kullasta ja meripihkasta, pyöreäksi hiotuin jalokivin koris- 
tetut korvarenkaat sekä runsaasti muita lahjoja. Hänen poistut- 
tuaan kammioonsa kosijat jatkavat kemuja lauluin ja tanssein 
iltaan saakka, 

Pimeän tultua asetetaan saliin valaisimia, eraanlaisia jalkojen 
varassa seisovia tuliastioita, jotka vaativat yhtämittaista hoitoa. 
Odysseus kehoittaa palvelijattaria, jotka puuhaavat valaisimia 
hoidellen, lähtemään varsinaisiin askareihinsa. Hän pitää kyllä 
valaistuksen kunnossa. Eras palvelijattarista, kaunis Melantho, 
joka on vuohipaimenen Melanthioksen sisar, herjaa sen johdosta 
Odysseusta. Melantho on saanut Penelopelta yhtä hyvän kohte- 
lun kuin oma lapsi, mutta hän on kiittämätön ja hänellä on suhde 
Eurymakhokseen. Hän ihmettelee nyt Odysseuksen julkeutta, 
kun tämä ei ole lähtenyt makaamaan jonnekin pajan nurkkaan 
tai yhteiseen yövajaan, vaan yhä vielä viipyy täällä ylimysten 
joukossa. Vastatessaan Odysseus ei myöskään säästä sanoja ja 
uhkaa kannella Telemakhokselle. Palvelijattaret pelästyvät ja 
jättävät Odysseuksen hoitamaan valaisimia. 

Kosijat eivät vieläkään lakkaa pilkkaamasta Odysseusta. Eury- 
makhos katselee kerjäläisen kaljua päälakea ja sanoo tovereil- 
leen, että valohan lähteekin siitä eikä valaisimista. Sitten hän 
ilkkuen kysyy, lähtisikö Odysseus hänen luokseen töihin. Sitä 
hän ei sano uskovansa, sillä kerjäläinen tahtoo vain anellen täyt- 
tää pohjattoman vatsansa. Odysseus antaa sanan sanasta ja 
vakuuttaa lopuksi, että jos linnan valtias saapuisi kotiin, Eury- 
makhos syöksyisi suin päin pakoon. Silloin tämä heittää häntä 
jakkaralla, mutta Odysseus väistää ja jakkara osuu juomanlaski- 
jaan, jolta hänen kaatuessaan vielä putoaa kannu kädestä. Syn- 
tyy aikamoinen meteli, joka päättyy siihen, että Telemakhos 
kehoittaa kosijoita lähtemään kotiin. Nämä purevat hämmästy- 
neinä huultaan, mutta noudattavat kuitenkin kehoitusta. 


19. runo. 


ODYSSEUKSEN JA PENELOPEN KESKUSTELU. 
JALKAKYLPY. 


Odysseus jää miessaliin ja kehoittaa nyt Telemakhosta korjaa- 
maan pois aseet sen seinämiltä. Hän tekee sen samoin sanoin, 
joita hän käytti 16. runossa. Telemakhos ryhtyy työhön ja käs- 
kee uskollisen Eurykleian pitää palvelijattaria loitolla sen aikaa, 
kun hän vie isänsä aseet varuskammioon. Miessalissa on savu 
ne jo vallan himmentänyt. Eurykleia ilmaisee tyytyväisyytensä 
siitä, että Telemakhos jo alkaa viisastua ja huolehtia tavaras- 
taan. Hän kysyy, kuka sitten kantaa soihtua hänen edellään 
valaisten tietä. Telemakhos vastaa, että sen saa vieras tehdä 
leipänsä edestä. Eurykleia rientää sulkemaan naissalin ovet. 
Kun Telemakhos ja Odysseus käyvät kantamaan kilpiä, kypäriä 

ja keihäitä, valaisee Athene huoneet kultaisella soihdulla. Tele- 
makhos lausuu ihmetyksensä valon loisteesta, mutta Odysseus 
kehoittaa häntä vaikenemaan. Jumalilla on sellainen tapa eikä 
heidän keinojaan saa käydä utelemaan. Sitten hän kehoittaa 
TTelemakhosta menemään levolle. Itse hän aikoo vielä valvoa 
pannakseen koetukselle palvelijattaret ja Penelopen. 

Penelope tuleekin kammiostaan miessaliin ja asettuu istumaan 
lieden ääreen. Palvelijattaret korjaavat pois juhla-aterian jäl- 
jet. Melantho ei taaskaan voi olla sättimättä Odysseusta, vaan 
tiuskaisee vihaisesti nähdessään hänen yhä viipyvän talossa kiu- 
sana. Hän käskee kerjäläisen nopeasti korjata luunsa. Odysseus 
vastaa tällä kertaa sävyisämmin siitä syystä, että Penelope on 
kuulemassa hänen sanojaan. Hän vain ihmettelee palvelijattaren 
hävyttömyyttä. Penelope kuuleekin heidän sananvaihtonsa ja 
nuhtelee kiivaasti Melanthoa, joka yrittää karkottaa vieraan, 
vaikka on Penelopelta itseltään kuullut, että hän haluaa kerjä- 
läiseltä tiedustella miehensä kohtaloa. Sitten Penelope käskee 
tuomaan vieraalle istuimen viereensä. 

Ensin Penelope kysyy vieraalta, kuka hän on ja mistä hän 
tulee. Tämä pyytää, ettei hänen tarvitsisi kertoa suvustaan ja 
syntymämaastaan, koska niiden muisteleminen on hänelle liian 
raskasta. Liikutus kävisi hänelle ylivoimaiseksi, ja voitaisiin 
luulla hänen juoneen liikaa viiniä, jos hän alkaisi itkeä. Hän ei 
tosin tahtoisi olla noudattamatta Penelopen mieltä, sillä niin 
suuresti hän ihailee tätä. Penelope vastaa siihen, että hänen 
kauneutensa on mennyttä. Hän kertoo, miten hän on koettanut 
lykätä vastauksen antamista kosijoille. Mutta lopulta on tullut 
hetki, jona asiaa ei enää voi siirtää. Hänen on päätettävä, kenet 
hän ottaa miehekseen, sillä Telemakhoskaan ei enää jaksa sietää 
sitä, että kosijat tyhjentävät talon varat. Sitten hän uudelleen 
kysyy vieraan syntyperää lisäten leikillisesti, ettei tämä toki 
liene syntynyt sadun tammesta tai kalliosta. 

Odysseus kertoo jälleen samantapaisen sepitetyn tarinan kuin 
ennenkin. Hän on muka syntyään Kreetasta, Idomeneuksen veli. 
Siellä hän näki Odysseuksenkin tämän ollessa matkalla Troian 
sotaan. Kaksitoista päivää Odysseus oli hänen vieraanaan Kree- 
tassa. Kuullessaan vieraan puhuvan Odysseuksesta Penelope 
alkaa itkeä: 


Kyynelihin suli valtiatar, vedet poskia kastoi. 

Kuin lumet ylbäin tunturien, tylyn iäntisen tuomat, 
kohta jo jälleen pois sulatelluks saa suvituuli, 

vaan sulaessapa lunten on tulvillaan purot, virrat: 
niin suli kyynelihin myös kasvot hält’ ihanaiset, 
miestään tuota kun itki, jok’ istui eessä. Odysseus 
katsoi puolisoaan surevaa, sydän surkua täynnä, 
vaan värähyttänyt silmiä ei; kuin sarvea, rautaa 
luonten ol’ alla ne vain; varovaisuus kyynelet esti. 

Tyynnyttyään Penelope kysyy vierasta koetellakseen, minkä- 
lainen puku Odysseuksella oli yllään ja millainen seurue hänellä. 
oli. Vieras ei sano sitä tarkoin muistavansa, mutta mainitsee 
kuitenkin Odysseuksella olleen purppuravaipan, jonka soljen hän 
kuvaa yksityiskohtaisesti: 


sen kultaa solki ja neulain 
tuppilokiinnikkeet; oli taiturityö levy soljen: 
koirain näit käpälissa sa nuoren, kirjavan kauriin 
purtuna potkivan siinä; se kaikist' ihme ol' aivan, 
koira se kultainen, joka raateli kurkkua kauriin, 
kauris myös, joka pois koki pyrkiä sätkivin säärin. 


Vieras mainitsee myös Odysseuksen airuen Eurybateen, joka 
oli hänen läheisin toverinsa. Penelope huomaa kaikesta, että 
vieras todella on nähnyt Odysseuksen, ja hän kertoo itse kiinnit- 
täneensä soljen miehensä vaippaan. Sitä muistellessaan hän itkee 
yhä katkerammin. Vieras yrittää häntä lohduttaa kertomalla 
tiedot, jotka hän thesproottien maassa on saanut Odysseuksesta. 
Vannoen vieras vakuuttaa Penelopelle, että Odysseus on uuden 
kuun syntyessä oleva jälleen kotonaan. 

Penelope ei kuitenkaan jaksa uskoa tällaiseen mahdollisuuteen. 
Hän sanoo aavistavansa, ettei Odysseus koskaan palaa. Mutta 
vieras on kertomuksensa johdosta tullut hänelle läheiseksi. Sen 
vuoksi hän määrää palvelijattaret pesemään vieraan jalat ja lait- 
tamaan häntä varten kuntoon mukavan vuoteen. Eikä kenen- 
kään enää sallita häntä loukata. Vieras huomauttaa tähän, että 
peitteet ja muut vuodevaatteet ovat kauan olleet hänelle outoja. 
Niitä hän ei nytkään tarvitse. Myöskään jalkakylpy ei häntä 
miellytä. Ainakaan hän ei anna kenenkään muun palvelijattaren 
koskea jalkoihinsa, kuin jonkun vanhan, uskollisen vaimon, joka 
on paljon kärsinyt niinkuin hänkin. 

Noudattaen vieraan toivomusta Penelope määrää Eurykleian 
pesemään hänen jalkansa huomauttaen samalla, että tuon näköi- 
nen kai lienee Odysseuskin, jos hän vielä on elossa. Ajatellessaan 
Odysseuksen kohtaloa uskollinen Eurykleia purskahtaa itkuun, 
mutta ryhtyy täyttämään emäntänsä käskyä. Heti hän huo- 
mauttaa, vierasta katsoessaan, ettei hän koskaan ole nähnyt 
toista henkilöä, jonka kasvot, ääni ja jalat siinä määrin olisivat 
olleet Odysseuksen kaltaiset. Vieras myöntää kaikkien, jotka 
ovat tunteneet heidät molemmat, niin sanoneen. Kun Eurykleia 
sitten pesumaljoineen asettuu Odysseuksen viereen, tämä heti 
aavistaa, että hänen vanha hoitajattarensa on tunteva hänet 
arvesta, joka hänellä on reidessään. Villikarju näet oli viiltänyt 
hänen polvensa yläpuolelle ison haavan, kun hän nuorena oli ollut 
villisian ajossa Parnassos vuoren rinteillä. Eurykleia huomaakin 
heti arven. Vaikutus, jonka tämä havainto tekee vanhaan hoita- 

jattareen, kuvataan vasta sen jälkeen, kun ensin on pitkälti ker- 
rottu aikoinaan tapahtuneen metsästysretken vaiheet. Käsi, jolla 
Eurykleia kannattaa Odysseuksen jalkaa, herpoaa ja jalka pols- 
kahtaa vaskiseen vesimaljaan, joka rämisten kaatuu. Vesi valuu 
lattialle. Riemu ja tuska valtaavat uskollisen hoitajattaren mie- 
len, hänen silmänsä täyttyvät kyynelillä ja kurkottaen kätensä 
kohti Odysseuksen poskea hän sanoo: 


Voi olet, armas lapsi, Odysseus! Enkä mä ennen 
tuntenut valtiahakseni, kuin käsin ylt'yli koskin! 


Samalla hän katsoo Penelopeen ilmoittaakseen tälle ilosano- 
man. Odysseuksen täytyy kovakouraisesti vaientaa hänet. Kun 
Odysseus on Eurykleialle selittänyt, miksi hänen henkilöllisyyt- 
tään ei vielä saa ilmaista, lupaa vanha hoitajatar olla luja kuin 
kova kivi tai rauta. Sitten hän noutaa uutta pesuvettä ja pesee 
valtiaansa jalat. Penelope ei ole huomannut koko kohtausta. 
Runossa sanotaan Athenen kääntäneen pois hänen mielensä. 

Ennen makuulle menoa Penelope vielä kertoo vieraalle huo- 
liaan. Hän sanoo, että suru riistää häneltä yöunenkin. Niin- 
kuin satakielen laulu kaikuu valittavana läpi yön, niin ovat 
hänenkin mielensä aatokset. Aina hän vain miettii sitä, onko 
hänen vielä odotettava vai mentävä uudelle miehelle. Hän pyytää 
vieraalta selitystä uneen, jonka hän on nähnyt: Kotka tappoi 
unessa kaikki hänen kotihanhensa. Sen jälkeen se itse katon 
reunalta ihmisen äänellä selitti, että se on Odysseus ja hanhet 
kosijoita. Vieras sanoo tämän kuultuaan, että unta on mahdoton 
tulkita toisin, kuin Odysseus itse sen jo on unessa selittänyt: 
Kosijoita odottaa kuolema. 

Penelope on kuitenkin yhä epäuskoinen. Kaikkiin uniin ei ole 
uskomista, hän sanoo: 


Kaksi on porttia, joist' unet häälyvät kaikk' ulos astuu; 
sarvea toinen on portti, mut norsunluutapa toinen. 
Norsunluu-ovisesta mi portist' astuvi luokse, 

vain lume lieto se on, valeviestein vietteleväinen; 
sarvenvälkkyisestäpä taas veräjästä mi saapuu, 

tietää totta, ken ihminen vain unen nähnevi moisen. 


Uudelleen hän sitten korostaa, että on tullut se hetki, jona 
hänen on valittava kosijoista itselleen puoliso. Seuraavana 
aamuna hän aikoo asettaa kosijoilleen kilpatehtävän. Odysseuk- 
sella oli tapana iskeä varresta maahan peräkkäin kaksitoista 
kirvestä ja ampua kaukaa jousella kaikkien niissä olevien ren- 
kaiden läpi. Nuo kirveet ja Odysseuksen jousen Penelope nyt 
sanoo ottavansa esille. Hän on menevä sille, joka keveimmin 
virittää jousen ja ampuu läpi kirveenrenkaiden. Vieras kehoittaa 
häntä panemaan toimeen tällaisen kilpailun. Hän vakuuttaa, 


214 Homeros 


että Odysseus on ehtivä ennemmin kotiin, kuin kosijat kykene- 
vät jännittämään jousen ja ampumaan nuolen. Tämän jälkeen 
Penelope lähtee yliskammioonsa, ja Odysseus menee makuulle 
pylväikköön. 


20. runo. 
KOSIJAIN SURMAA EDELTÄNEET TAPAHTUMAT. 


Odysseus valvoo yösijallaan miettien kosijoiden surmaa. Hänen 
ohitseen kulkee nauraen ja hilpeää menoa pitäen talon palveli- 
jattaria, jotka menevät makaamaan kosijain kanssa näiden asun- 
toihin. Odysseus on tämän nähdessään kuohuksissaan. Mutta 
hän malttaa mielensä. Unta hän ei kuitenkaan saa silmiinsä, 
vaan kääntelehtii vuoteellaan. Athene jumalatar ilmestyy hänen 
pääpuoleensa ja kehoittaa häntä nukkumaan. Onhan hän nyt 
kotonaan, missä on hänen oma puolisonsa ja poikansa. Odysseus 
vastaa miettivänsä, kuinka hän yksin on suoriutuva kosijoista. 
Ja jos hän saakin nämä surmatuiksi, niin miten käy hänen sen 
jälkeen, kun sukulaisten verikosto häntä uhkaa? Athene kehoit- 
taa häntä tyyntymään. Jumalatar vakuuttaa, että hän on aut- 
tava Odysseusta kaikissa vaaroissa, millaisia ne lienevätkin. 
Samalla hän vihmoo unta sankarin silmiin. 

Penelope tahollaan taas herää lyhyestä unestaan. Hän on näh- 
nyt unessa miehensä ilmi elävänä, ja tuntee todellisuuteen herät- 
tyään itsensä onnettomimmaksi ihmisistä. Hän toivoo, että Arte- 
mis jumalatar, joka tuottaa ihmisille äkkikuoleman, ampuisi 
häntäkin nuolellaan. Silloin hän saisi ainakin manalassa nähdä 
Odysseuksen joutumatta koskaan huonommalle miehelle. 

Jo on aamu valkenemassa. Odysseus herää ja kuulee itkua. 
Hän kuvittelee, että Penelope on tuntenut hänet ja että tämä 
seisoo hänen pääpuolessaan. Huomattuaan, että itku on kuulu- 
nut kauempaa, hän rukoilee Zeukselta onnellista ennettä. Hän 
pyytää, että joku talossa valveilla olevista sanoisi jotakin enteel- 
listä ja että myös talon ulkopuolelta ilmenisi Zeuksen merkki. 
Zeus kuulee hänen rukouksensa, ja heti kuuluu jyrinä lumihuip- 
puiselta Olympokselta. Kohta sen jälkeen Odysseus kuulee van- 
han jauhajanaisen, jonka voimat eivät ole riittäneet hänelle mää- 
rätyn päiväosuuden jauhamiseen, vaan joka yhä valvoo työsken- 
nellen käsikiviensä ääressä, huokaillen toivottavan Odysseusta 
palaavaksi kotiin, jottei hänen enää tarvitsisi tutisevin polvin 
jauhaa ohria kosijoille. 

Telemakhoskin nousee vuoteeltaan, pukeutuu ja menee Eury- 
kleialta kysymään, onko vieras saanut hyvän kohtelun. Eury- 
kleia vakuuttaa hänen saaneen. Telemakhos lähtee mieskokouk- 

seen torille, ja sillä aikaa emännöitsijä panee palvelijattaret siis- 
timään miessalin juhlakuntoon. On näet Apollon juhlapäivä. 
Pian saapuvat pihalle kosijain palvelijat ja ryhtyvät pilkkomaan 
puita. Sinne tulee myös Eumaios tuoden kolme syöttökarjua. 
Odysseus on niin ikään pihalla kerjäläisen asussa, ja Eumaios 
puhuttelee häntä ystävällisesti. Mutta kun vuohipaimen Melan- 
thios on kytkenyt mukanaan tuomansa vuohet pylväisiin, hän 
heti rientää herjaamaan Odysseusta ja lupaa käydä häneen kä- 
siksi, jollei hän pian lähde muuaile kerjäämään. Odysseus ei 
vastaa vuohipaimenelle mitään, pudistaa vain pahaenteisesti pää- 
tään. 

Sitä vastoin kolmas paimen, Filoitios, joka hänkin on tuomassa 
teuraskarjaa, puhuttelee Odysseusta kunnioittavasti. Hän huu- 
dahtaa, että Zeus on julmin jumalista, kun hän syöksee itse luo- 
mansa olennot surkeuteen ja vaivaan. Vieraan nähdessään hän 
on tullut ajatelleeksi Odysseusta. Ainoastaan toivo, että Odys- 
seus vielä kerran palaa, on pidättänyt häntä Ithakassa. Jollei 
hänellä tätä toivoa olisi, hän olisi karjoineen lähtenyt vieraille 
maille mieluummin kuin kuljettanut teuraita kosijoiden syötä- 
väksi. Eloisana ja virkeänä Filoitios on Eumaioksen oivallinen 
rinnakkaishahmo. Horjumaton uskollisuus on molemmille yhtei- 
nen ominaisuus. 

Samaan aikaan kosijat taas suunnittelevat Telemakhoksen sur- 
maamista. Mutta kun he näkevät kotkan lentävän kyyhkynen 
kynsissään, he pitävät tätä ennettä epäsuotuisana suunnitelma]l- 
leen ja lähtevät sisälle linnan miessaliin aterialle. Sinne tulevat 
myös Odysseus ja Telemakhos. Ollakseen herättämättä kosijain 
epäluuloja Telemakhos sijoittaa Odysseuksen istumaan lähelle 
ovea huonolle rahille pienen pöydän ääreen. Isännän elein hän 
kuitenkin kehoittaa kosijoita käyttäytymään säädyllisesti. Täl- 
lainen puhe ei näitä miellytä, mutta heidän on nieltävä kiuk- 
kunsa, koska ennemerkit eivät sallineet heidän surmata Tele- 
makhosta. 

Ruokaa tarjoiltaessa Odysseus saa osansa. Eräs kosijoista 
huomauttaa sen johdosta ivallisesti, ettei olisikaan kohtuullista, 
jos Telemakhoksen vieras saisi vähemmän kuin muut. Mutta 
hänkin sanoo antavansa vieraalle lahjan, jonka tämä sitten saa 
antaa kunnialahjaksi joko kylvettäjättärelle tai jollekulle muulle 
talon palvelijattarelle. Samassa hän ottaa korista lehmän jalan 
ja heittää sen Odysseusta kohti. Tämä väistää kuitenkin ajoissa. 
Telemakhos nuhtelee heittäjää ja vakuuttaa, että jos heitto olisi 
osunut, hän olisi keihäällään lävistänyt heittäjän rinnan. Jos 
kosijat suunnittelevat hänen murhaamistaan, ei hänellä ole 
mitään sitä vastaan, sillä kuolemakin on parempi kuin tällaisen 
menon katseleminen. Hräs kosijoista sanoo tähän, että Tele- 
makhos on oikeassa. Vieraan on annettava olla rauhassa. Mutta 


216 Homeros 


koska jo on ilmeistä, ettei Odysseus koskaan palaa, olisi Tele- 
makhoksen neuvottava äitiään valitsemaan puolisokseen arvok- 
kain kosija. Telemakhos vastaa, ettei hän koskaan ole estellyt 
äitinsä naimisiin menemistä. Mutta hän ei myöskään voi pakot- 
taa äitiään ottamaan miestä. 

Kosijat saavat nyt kouristuksen omaisen naurunpuuskan. Sitä 
ei runossa mitenkään perustella, vaan sanotaan Athene jumalat- 
taren sen aiheuttavan. Heidän leukansa tärisevät ja silmänsä 
vettyvät naurusta. Kaameata tunnelmaa on omiaan lisäämään 
läsnä olevan tietäjän Theoklymenoksen ennustus. Hän on näke- 
vinään manalan varjojen jo lankeavan heidän päälleen. Kuuluu 
tuskan voihke, seinät ja kattopalkit ovat veren tahraamat ja 
eteishalli on täynnä haamuja. Mutta kosijat eivät välitä ennus- 
tajasta, he nauravat vain hänelle makeasti. Eurymakhos sanoo, 
että mies, joka näkee yön keskellä päivää, on kiireesti saatettava 
torille. Theoklymenos virkkoo siihen, ettei hän tarvitse saat- 
tajia, mutta että hän lähtee omin neuvoin pois. Sillä hän näkee 
tuhon koituvan kosijoille. Eikä sitä ole välttävä kukaan. 

Hänen poistuttuaan kosijat laskevat leikkiä Telemakhoksen 
vieraista. Toinen on maankiertäjä, toinen taas rupeaa ennustele- 
maan. Paras olisi panna molemmat laivaan ja myydä heidät 
orjiksi Sisiliaan. Telemakhos ei kiinnitä huomiota kosijain 
puheisiin, vaan odottaa jännittyneenä hetkeä, jona hänen isänsä 
kävisi käsiksi noihin julkeihin mässääjiin. Penelope on yliskam- 
miosta siirtänyt istuimensa miessalin oven lähelle kuullakseen, 
mitä miehet siellä puhuvat. Nauru kaikuu kosijoiden aterioi- 
dessa, mutta heitä odottaa kolkko kohtalo. 


21. runo. 
JOUSIKILPAILU. 


Ratkaisevat hetket ovat käsillä. Mutta runoilija ei anna kos- 
ton tapahtua äkkiä ja valmistamatta, vaan sitä kohti kuljetaan 
asteittain. Varsinaista jännitystä kuulijoissa tahi lukijoissa ei 
voi syntyä. Sillä niin monta kertaa ja niin monin tavoin on 
ennakolta korostettu, että kosijat saavat rangaistuksensa. Sit- 
tenkin runoilija osaa mestarillisesti käyttää kaikkia eepillisen 
tekniikan keinoja herättääkseen odotusta. Jousikilpailu on Odys- 
seian huippukohta. 

Penelope päättää hakea esille Odysseuksen jousen asettaakseen 
kosijoille sen kilpatehtävän, josta hän edellisenä iltana puhui. 
Athene kehoittaa häntä siihen, sanoo runoilija. Homeroksen 
runoissa näet jumalat ovat aina vaikuttamassa, kun jotakin rat- 

kaisevaa tapahtuu. Penelope ottaa palvelijattaria mukaansa ja 
lähtee linnan perimmäiseen varastohuoneeseen, jossa säilytetään 
Odysseuksen aarteita. Siellä on myös hänen jousensa nuolineen. 
Sen Odysseus sai aikoinaan Messeniassa eräältä ystävältään. 
Hän säilytti sitä muistona eikä ottanut sitä mukaansa sotaan. 

Näppärästi Penelope avaa lukon, jonka salpojen auetessa ovet 
kumahtavat niinkuin mylvivä sonni niityllä. Otettuaan jousen 
alas seinältä hän istuutuu suruissaan itkemään. Kohta hän kui- 
tenkin lähtee jousi mukanaan miessaliin. Palvelijattaret kanta- 
vat arkkua, jossa ovat kilpailuun tarvittavat kirveet. Miessalin 
ovella seisten Penelope ilmoittaa kosijoille, että hän on seuraava 
sitä heistä, joka kykenee keveimmin jännittämään jousen ja 
ampumaan nuolen kaikkien kahdentoista kirveen renkaiden 
läpi. Hän luovuttaa jousen Eumaiokselle. Itkien HEumaios 
ottaa sen vastaan, ja myös toinen paimen, Filoitios, itkee näh- 
dessään valtiaansa jousen. Mutta Antinoos sättii paimenia tyh- 
miksi maamoukiksi, joilla ei ole hiukkaakaan ymmärrystä. 
Itkullaan he vain saattavat valtiattarensa surun valtaan. Anti- 
noos ilmeisesti pelkää, että Penelope vielä voisi peruuttaa pää- 
töksensä. Hän kehoittaa Eumaiosta kiireesti tuomaan jousen 
kosijoille. Mutta itsekseen hän uumoilee, ettei jousen jännittä- 
minen mahda olla niinkään helppoa. Hän ei usko kenenkään 
muun siihen kykenevän. Itse hän sitä vastoin toivoo voivansa 
tehtävän suorittaa. 

Telemakhos ei voi salata iloaan sen johdosta, että kosijoita jo 
näyttää uhkaavan tuho. Peittääkseen riemuaan hän sanoo var- 
maan olevansa mieletön, kun häntä vain naurattaa, vaikka hänen 
äitinsä on lähtemässä kotoa vieraan viemänä. Sitten hän kehoit- 
taa kosijoita kilpailemaan. Onhan voittaja saava palkakseen nai- 
sen, jonka veroista ei ole koko Kreikassa. Hän sanoo itselläänkin 
olevan halun koettaa voimiaan. 

Sen sanottuaan Telemakhos riisuu vaippansa ja miekkansa. 
Hän uurtaa viivasuoran uran miessalin permantoon, jona on 
kovaksi poljettu maa. Sitten hän iskee kirveet varsistaan riviin. 
Kirveiden hamarassa on sillä kohdalla, missä varsi pistää esiin 
silmästä, erityinen kiinnikerengas, jonka läpi nuolen siis on men- 
tävä. Asetettuaan kirveet paikoilleen Telemakhos koettaa jän- 
nittää jousta. Hän yrittää kolme kertaa, mutta joka kerran voi- 
mat pettävät. Neljännellä hän ehkä onnistuisi, mutta Odysseus 
antaa hänelle merkin ja hän luopuu yrityksestä. Telemakhos 
tunnustaa voimattomuutensa ja kehoittaa kosijoita ryhtymään 
toimeen. 

Antinoos, joka tahtoo jäädä viimeiseksi, esittää, että he kil- 
pailisivat siinä järjestyksessä, kuin he istuvat pöytiensä ääressä. 
Tämä hyväksytään, ja ensimmäisenä on vuorossa uhrien katsoja 
Leiodes. Hänestä sanotaan, että hän on kosijoista ainoa, joka 


218 Homeros 


paheksuu heidän elämöimistään. Hän koettaa, mutta ei kykene 
jännittämään jousta. Epäonnistuminen tuo hänen mieleensä 
pahoja aavistuksia. Hän aavistelee, että siinä on onnettomuuden 
jousi, joka vielä on vievä monelta hengen. Uhrien katsojalle omi- 
naiseen tapaan hän esittää ajatuksensa varsin hämärästi. Anti- 
noos sättii häntä moisista aavistuksista. Eihän toki tarvitse 
pelätä onnettomuutta, jos Leiodes on niin huono mies, ettei 
kykene saamaan jousta vireeseen. Hän keksii keinon, jolla jousi 
saadaan taipuisammaksi. Sitä kuumennetaan tulella ja siihen 
hierotaan talia, jotta kaari ja jänne pehmenisivät. Kosijat paah- 
tavat ja voitelevat ja koettavat, mutta he eivät sittenkään kykene 
jousta jännittämään. Enää ovat Antinoos ja Eurymakhos ainoat, 
jotka eivät vielä ole tehneet yritystä. 

Sillä aikaa paimenet Eumaios ja Filoitios poistuvat hetkeksi 
ulos. Odysseus rientää heidän jälkeensä. Kun he kolmisin ovat 
loitonneet kylliksi kauas linnasta, Odysseus kysyy, mitä paime- 
net tekisivät, jos Odysseus äkkiä palaisi kotiin. Filoitios, jolla 
on vilkkaampi luonne, kiirehtii heti vastaamaan, että hän silloin 
näyttäisi käsivarsiensa voiman. Eumaios ajatuksenjuoksultaan 
hitaampana ei vastaa kysymykseen, vaan ainoastaan rukoilee 
jumalia tuomaan Odysseuksen takaisin. Odysseus tuntee kuiten- 
kin hänen mielenlaatunsa muutenkin. Niinpä hän ilmaisee pai- 
menille, kuka hän on. Hän tietää, että he ovat olleet palvelijoista 
ainoat, jotka vilpittömästi ovat kaivanneet häntä kotiin. Jotta 
he eivät epäilisi, hän näyttää tuntomerkkinsä, reidessään olevan 
arven. Paimenet tuntevat hänet Odysseukseksi, ja heidän rie- 
munsa on rajaton. Heitkevät ilosta, mutta Odysseus antaa heille 
heti tärkeät tehtävät: Eumaioksen on kosijain vastustuksesta 
huolimatta ojennettava hänelle jousi ja nuolikotelo hänen niitä 
pyytäessään. Sen jälkeen tämän on pidettävä huoli siitä, että 
naissalin ovet suljetaan ja ettei sieltä kukaan tule miessalin puo- 
lelle. Filoitioksen hän taas käskee sulkea tarkasti pihaportin, 
niin ettei sen kautta kukaan pääse sisälle tai ulos. 

Erikseen he palaavat miessaliin, ensin Odysseus, sitten paime- 
net. Eurymakhos on parhaillaan yrittämässä jousen jännittä- 
mistä, mutta ei kykene sitä virittämään. Hän päivittelee, että 
kosijoille koituu lähtemätön häpeä, jollei kukaan heistä jaksa 
jännittää Odysseuksen jousta. Antinoos on nyttemmin ainoa, 
joka ei ole koettanut voimiaan. Hän vetäytyy siltä päivältä koko 
yrityksestä virkkoen huolettomasti, että kukapa Apollon juhla- 
päivänä ryhtyisi virittämään jousia. Jatkettakoon kilpailua seu- 
Taavana päivänä. Silloin voivat kaikki yrittää uudelleen. 

Odysseus käyttää täten syntynyttä taukoa hyväkseen. Hän 
pyytää sävyisästi kosijoita suostumaan siihen, että hänkin saisi 
koettaa, vieläkö hänen käsivarsissaan on entinen voima. Mutta 
tällainen kerjäläisen taholta tuleva pyyntö saa kosijat vimmoi- 

hinsa. Antinoos huutaa, ettei kulkurilla ole hitustakaan järkeä 
päässään. Hänelle ei riitä, että hän saa istua samassa salissa kuin 
ylimykset, vaan hänen tekee vielä mieli kilpasille heidän kans- 
saan. Ilmeisesti viini on pannut kerjäläisen pään pyörälle. Anti- 
noos uhkaa toimittaa pyytäjän Ekhetoksen valtakuntaan, jolla 
hän pelotti Irostakin, Penelope puolestaan moittii Antinoosta 
sopimattomasta käytöksestä Telemakhoksen vierasta kohtaan 
ja kysyy pilkallisesti, pelkääkö Antinoos vieraan saavan hänet 
vaimokseen, jos tällä on voimia jousen virittämiseen. Bury- 
makhos vastaa tähän, että sitä he toki eivät pelkää, mutta he 
eivät tahdo joutua kaikkien naurettaviksi, jos kerjäläinen voisi 
tehdä sen, mihin he eivät kykene. Siihen Penelope virkkoo ival- 
lisesti, että kosijoilla jo on elämöimisestään riittävän huöno 
maine. Fi heidän häpeänsä enää moisesta lisäänny. Vieraalle 
hän lupaa vaatteet ja aseistuksen sekä saattueen, jos tämä saa 
jousen viritetyksi ja voittaa kilpailun. 

Telemakhos huomaa ajan tulleen, jolloin hänen on saatava 
äitinsä poistumaan miessalista. Hän vetoaa sen vuoksi isännän 
valtaansa, jonka perusteella hänellä on oikeus määrätä, kenelle 
jousi annetaan, kenelle ei. Äiti lähteköön huoneeseensa naisten 
askareihin. Penelope hämmästyy hänen päättäväistä äänen- 
sävyään ja poistuu. Kun hän saapuu yliskammioonsa, hän alkaa 
taas itkeä, kunnes Athene vaivuttaa hänet uneen. 

Nyt lähtee Eumaios salin poikki viemään jousta Odysseukselle, 
joka istuu ulko-oven pielessä. Kosijat rupeavat huutamaan, 
uhkaavat surmata paimenen ja heittää hänen ruumiinsa hänen 
omien koiriensa syötäväksi. Eumaios pelästyy ja asettaa jousen 
takaisin sen entiselle paikalle. Silloin Telemakhos kiukustuu ja 
alkaa sättiä uskollista palvelijaansa. Hän lupaa kivittämällä kar- 
kottaa tämän talosta. Tämä välikohtaus nuoren Telemakhok- 
sen ja häneen tunnetusti kiintyneen sikopaimenen välillä herät- 
tää kosijoissa suurta hilpeyttä. Kukaan ei enää nouse vastusta- 
maan, kun Eumaios vie jousen Odysseukselle. Sen tehtyään pai- 
men vie Eurykleian syrjään. Hän sanoo tälle Telemakhoksen 
käskeneen sulkea naissalin ovet ja olla päästämättä. sieltä ketään 
miesten puolelle, mitä sitten tapahtuneekaan. Eumaios ei voi 
antaa käskyä Odysseuksen nimessä, koska hän ei tiedä Eury- 
kleian olevan selvillä tämän henkilöllisyydestä. Filoitios taas 
rientää sulkemaan pihaportin lujalla köydellä. 

Salissa Odysseus kääntelee joustaan tarkastellen sitä joka puo- 
lelta. Kosijat tekevät sen johdosta ivallisia huomautuksia: 


Noin hoki houkat sulhot. Vaan monineuvo Odysseus 
kons’ oli käännellyt väkijousta ja tutkinut tyyten, 
niinkuin laulan taitaja mies sekä helkkyvän soiton 
kielen pingoittaa pian, kiertäen tappia tiukkaan, 
päistään kiinnitetyn, hyvin kierretyn lampahansuolen: 

niin vähä vaivapa jännittää väkijous oli hälle. 
Koski nyt jänteeseen käden oikean sormin Odysseus: 
soi soreasti se kuin ilolaulelo ilmojen pääskyn. 


Kosijain korviin jänteen helähdys kajahtaa kaameasti, ja väri 
heidän kasvoillaan vaihtuu. Vaistomaisesti he aavistavat onnet- 
tomuutta. Samalla kuuluu ukkosen jyrinä. Se on onnellinen 
enne Odysseukselle. Hän ottaa nuolen, asettaa sen jouselle ja 
tähtää istuen tuolillaan. Nuoli lentää kaikkien renkaiden läpi. 
Telemakhokseen kääntyen hän virkkoo, että hänellä vielä näyt- 
tää olevan entinen voimansa. Sitten hän sanoo kammottavan 
ivallisesti: 


Vaan nyt on katsominen, valon aikaan, että akhaijit 
iltais-atrian saa, ilot muutkin nauttia sitten, 
laulut, karkelot, kaunisteet pitojuhlien parhaat. 


Hän nyökäyttää päätään, ja Telemakhos asettuu keihäs kädessä 
hänen rinnalleen. 


22. runo. 
KOSIJAIN SURMA. 


Jousen virittämisessä esitettyä voimannäytöstä seuraa välit- 
tömästi kosijain surmaaminen. Odysseus heittää ryysyt pääl- 
tään, hypähtää kynnykselle ja pudistaa nuolet viinestä eteensä 
permannolle. Sitten hän tähtää, ja ensimmäisenä saa hänen nuo- 
lestaan surmansa Antinoos. Tämä on juuri tarttunut maljaan 
juodakseen siitä kulauksen, kun nuoli osuu hänen kurkkuunsa 
puhkaisten sen. Hänen kaatuessaan istuimelta permannolle pyyh- 
käisevät hänen jalkansa pöydän kumoon. Kaikki on tapahtunut 
niin äkkiä, etteivät kosijat vielä käsitä, mitä on tekeillä. He 
luulevat kerjäläisen yltiöpäisyydessään ja vahingossa ampuneen 
tämän toisen tuhoisan nuolensa. Pystyyn hypähtäen he uhkaa- 
vat vierasta ankaralla kostolla. He katselevat seiniltä aseita, 
mutta ne ovat kaikki poissa. Nyt Odysseus ilmoittaa kosijoille- 
kin, kuka hän on. Armottomana kajahtaa hänen syytöksensä: 


Koirat, konsaan ettepä vain minun saapuvan luulleet 
Troian mailta, kun haaskaamaan talon multa te käytte, 
palvelijattaret herjaamaan, oman puolison multa 
viemään viel' eläessä mun itseni, kammoamatta 

aukean taivaan ees asujoit' ikivaltoja taikka 

moitett' ihmisien, jota vast'edes saa meno moinen. 
Mutta nyt teidät kaikki on kietonut turmion paula. 

Kuullessaan nämä sanat kosijat kauhistuvat. Eurymakhos yksin 
säilyttää malttinsa. Hän koettaa lepyttää Odysseusta syyttä- 
mällä kaikesta pahasta Antinoosta, joka jo on saanut surmansa. 
Tämä muka vietteli muut kosijat ja pyrki Ithakan valtiaaksi. 
Hän myös suunnitteli Telemakhoksen surmaamista. Eurymakhos 
kehoittaa Odysseusta säälimään kansaansa ja tyytymään Kor- 
vauksiin ja sakkoihin, jotka he mielellään maksavat. 

Mutta Odysseus on kovettanut sydämensä, eikä siinä ole sää- 
lille pienintäkään sijaa. Ennen hän ei ole lopettava surmaamista, 
kuin kosto on saavuttanut jokaikisen kosijan. Tämä uhkaus 
saattaa kosijat täydellisesti hämmennyksiin. Eurymakhos kui- 
tenkin rohkaisee heitä huutaen, että heidän on käytävä taiste- 
luun. Miekkoihinsa turvautuen ja pöytiä suojakseen nostaen he 
kyllä suoriutuvat yhdestä ainoasta vastustajasta. Mutta jos he 
ovat toimettomia, tämä ampuu heidät jousella toisen toisensa 
jälkeen. 

Alkaa kamppailu, joka on kuvattu samanlaisin värein kuin 
Iliaan taistelukohtaukset. Eurymakhos karkaa miekka paljas- 
tettuna päin Odysseusta. Mutta tämän ampuma nuoli osuu hänen 
rintaansa ja hän tuupertuu suin päin maahan yli pöydän. Toi- 
sena käy Odysseuksen kimppuun miekkoineen Amfinomos, mutta 
Telemakhos ehtii hänen taakseen ja antaa hänelle keihäällään 
kuolettavan iskun selkään. Telemakhos ei kuitenkaan uskalla 
jäädä siihen ennättääkseen vetää keihään takaisin, vaan kiirehtii 
kohta isänsä luokse ja ehdottaa, että hän käy varuskammiossa 
hakemassa Odysseukselle ja itselleen sekä molemmille paimenille 
keihäät, kypärät ja kilvet. Odysseus kehoittaa häntä rientämään, 
jotta hän ennättää takaisin, ennen kuin Odysseukselta loppuvat 
nuolet. Telemakhos toimii ripeästi, ja tuossa tuokiossa hän ja 
molemmat paimenet ovat Odysseuksen rinnalla täysissä varus- 
tuksissa. Niin kauan kuin nuolia riittää, Odysseus ampuu niillä 
kosijoita. Jokainen hänen ampumansa nuoli osuu maaliinsa. 
Mutta kun hän on ampunut nuolet loppuun, hän ottaa Tele- 
makhoksen tuomat varustukset. Pelottavasti hulmuaa töyhtö 
hänen kypärässään, ja molemmissa käsissä hänellä on keihäät. 

Kosijat ovat alakynnessä, kun heillä ei ole mitään muita varus- 
tuksia kuin pelkät miekat. He tuumivat, eikö joku voisi päästä 
sivutietä kaupunkiin hälyttämään apuväkeä. Melanthios, joka 
on kosijain riveissä, sanoo sen mahdottomaksi, mutta tarjoutuu 
noutamaan varuskammiosta aseita. Hän tuo sieltä kaksitoista 
keihästä ja kypärää. Odysseus pelästyy, kun hän näkee kosijoi- 
denkin heiluttelevan keihäitä. Hän aavistaa jonkun palvelijatta- 
ren tahi sitten Melanthioksen ne toimittaneen. Telemakhos tun- 
nustaa, että hän on syypää tapahtuneeseen, koska hän unohti jät- 
tää varuskammion oven lukitsematta. Hän kehoittaa Eumaiosta 
sulkemaan oven sekä tarkkaamaan, kuka varuskammiossa käy. 

Tullessaan varuskammion ovelle Eumaios havaitsee Melanthiok- 
sen paraikaa olevan sisällä. Eumaios rientää Odysseukselta kysy- 
mään, onko hänen surmattava Melanthios vai tuotava tämä Odys- 
seuksen eteen saamaan palkkansa. Odysseus käskee Eumaioksen 
ja Filoitioksen sitoa Melanthioksen kädet ja jalat yhteen selän 
taakse ja nostaa hänet siinä asennossa riippumaan Kattoon. Siinä 
hän hetken aikaa kitukoon elävänä, Odysseus sanoo. Paimenet 
asettuvatkin väijyksiin varuskammion oven ulkopuolelle. Juuri 
kun Melanthios tulee ulos kuljettaen sieltä löytämiään varus- 
tuksia, he karkaavat hänen kimppuunsa ja tekevät hänelle niin- 
kuin Odysseus käski. Eumaios vielä ilkkuu Melanthiokselle: 

Kelpaa nyt sinun siinä, Melanthios, kelliä yösi, 

pehmeän sait tilan maatakses, kuten sietikin saada; 

siitäpä virkkuna taas, koin kultaisen kohotessa 


äärelt' Okeanon, kuten ainakin vuohia linnaan 
nouset noutamahan pitoteuraiks sulhojen suurten. 


Sinne he jättävät hänet riippumaan. On syytä huomauttaa, 
että tämä on ainoa Homeroksen runojen kohta, jossa esiintyy 
tahallista kiduttamista. On siis kysymyksessä ainoalaatuinen 
poikkeustapaus, jota perustelee Melanthioksen isännälleen osoit- 
tama julkea uskottomuus. 

Eumaios ja Filoitios rientävät takaisin miessaliin ja asettuvat 
Odysseuksen rinnalle. Kamppailu on epätasainen, sillä heitä on 
vain neljä, kun taas kosijoita yhä on elossa suuri joukko. Kesken 
taistelun tuoksinaa Athene ilmestyy saliin Mentorin hahmossa. 
Odysseus riemastuu. luullessaan saavansa apumiehen, kun taas 
kosijat huutaen varoittavat häntä auttamasta Odysseusta. He 
uhkaavat ottaa häneltä hengen ja omaisuuden, surmata hänen 
poikansakin ja myydä hänen vaimonsa ja tyttärensä orjiksi. 
Mentorina esiintyvä Athene ei puutukaan taisteluun, vaan moit- 
tii jyrkästi Odysseusta voimattomuudesta ja katoaa heti sen jäl- 
keen asettuen pääskysenä istumaan katon orsihirrelle. 

Nähdessään Mentorin poistuneen kosijat saavat uutta intoa. 
Kuusi urhooillisinta heistä heittää yht'aikaa keihäänsä Odysseusta 
kohti siinä mielessä, että yksikin niistä osuisi. Mutta Athene 
saattaa heitot menemään harhaan. Odysseuksen ja hänen tove- 
rinsa heittämät keihäät taas surmaavat jokainen miehensä. Kosi- 
jat perääntyvät kauemmaksi, ja heittäjillä on tilaisuus rynnätä 
esiin ja vetää pois keihäänsä kaatuneiden ruumiista. Pian kosi- 
jat kuitenkin taas lennättävät keihäänsä, mutta nytkään ne eivät 
tee muuta vahinkoa, kuin että Telemakhos saa naarmun rantee- 
seensa ja Eumaios olkapäähänsä. Taistelun jatkuessa Odysseus 
ja hänen toverinsa jälleen surmaavat kukin yhden kosijan. Filoi- 
tios saa keihäänsä isketyksi sen kosijan rintaan, joka oli heittä- 
nyt Odysseusta lehmän jalalla. Paimen huutaa ilkkuen kosijan 
nyt saaneen vastikkeen lahjastaan. 


Odysseian sisällys 223. 


Koetelituaan riittävästi Odysseuksen urhoollisuutta Athene 
antaa nyt hänelle lopullisen voiton. Hän antaa hirvittävän aigis- 
kilpensä näkyä ylhäältä katon rajasta. Kosijat joutuvat sen joh- 
dosta mielettömän kauhun valtaan: 


Karkkosivat saliss' ympäri nuo kuin lehmiä karja, 
pistoin tuskaisin jota vainoo hyörivä paarma, 

kun kevätaika on mailla ja päivät pitkinä päilyy. 
Vaan kuin kotkat taas nokin käyrin, koukerokynsin, 
lentäen vuoriltaan, koht' iskevät lintujen parveen; 
kiitävät maahan nää viritettyjä verkkoja kohti, 
vaan ne jo koppoo vainoajain tuhokoura, sit’ ei voi 
torjua, karkota ei; ajo miesten mielt' ilahuttaa: 
noinpa he syöksyivät saliss', iskien toisa ja toisa, 
tuimina sulhoja kohti, ja kuului kaamea voihke, 
ruskui murskatut päät, yli permannon veri tulvi. 


Kosijain uhrienkatsoja Leiodes lankeaa Odysseuksen jalkojen 
juureen rukoillen armoa. Hän ei ole sanoin eikä teoin loukannut 
ketään ja on koettanut hillitä kosijoita. Odysseus on kuitenkin 
säälimätön. Hän sanoo, että Leiodes uhrienkatsojana kai on 
useinkin toivottanut, että hänen kotiinpaluunsa tapahtuisi mah- 
dollisimman myöhään. Miekan iskulla hän katkaisee Leiodeen 
kaulan. . 

Myös laulaja Femios pyytää armoa. Hän vetoaa laulun lah- 
jaansa. Hän ei ole oppinut laulujaan ihmisiltä, vaan jumalvoima 
sanelee ne hänelle. Hän sanoo Telemakhoksen voivan todistaa, 
että hän vain pakosta on laulanut kosijoille. Telemakhos kuulee- 
kin hänen pyytelynsä ja sanoo isälleen, että Femios on säästet- 
tävä samoin kuin myös airut Medon, joka hoivasi häntä hänen 
lapsena ollessaan. Airut, joka on piiloutunut tuolin alle ja vetä- 
nyt härän taljan päälleen, tulee sen kuullessaan näkyviin ja pyy- 
tää Telemakhosta suojelemaan häntä isänsä raivolta. Odysseus 
virkkoo hymyillen, että laulajalla yhtä vähän kuin airuellakaan 
on enää mitään pelättävää. Hän kehoittaa heitä kuitenkin pois- 
tumaan miessalista, kunnes hän on saanut tehtävänsä suorite- 
tuksi. Molemmat rientävät kiireesti pihalle Zeuksen alttarin 
turviin istumaan. 

Kaikki kosijat ovat jo saaneet surmansa. Etsimälläkään ei 
löydy ketään, joka olisi välttänyt surman. Siinä lepäävät kosijat 
miessalin permannolla, kuin meren rannalle verkosta kasatut 
kalat. Odysseus käskee nyt Telemakhoksen kutsua Eurykleian 
saliin. Kun tämä näkee inhoamiensa kosijain makaavan lattialla 
verisinä ruumiina, hän puhkeaa riemuhuutoon. Mutta Odysseus 
kieltää häntä: 


Vait, sydämessäsi riemua vain, emo vanha, äl ääneen! 
Ääress' eip' ole surmattuin ilakoitava kuunaan. 

Tämä Odysseuksen varoitus on näennäisessä ristiriidassa niiden 
äänekkäiden riemun ilmaisujen kanssa, jotka Iliaan taistelu- 
kuvauksissa seuraavat vihollisten surmaamista. Mutta tästä ei 
saa tehdä johtopäätäöstä, että Odysseiassa esiintyisi toisenlainen 
siveysoppi kuin Iliaassa. Odysseiassakin tervehditään riemuk- 
kain huudoin vihollisen kaatumista, niin kuin esim. Filoitios 
ilkkuu surmaamansa kosijan kohtaloa. Odysseus tarkoittaa vain, 
että kun tällainen poikkeuksellinen surmantyö on loppuun suori- 
tettu, ei ole lupa siitä kerskailla eikä riemuita. Sillä surmatut 
ovat hänen omia maanmiehiään. 

Sitten Odysseus tiedustelee Eurykleialta, ketkä talon palveli- 
jattarista ovat olleet epäkelpoja. ja pitäneet kosijain puolta. Hän 
tahtoo saman tien saattaa heidätkin ansaittuun rangaistukseen. 
Eurykleia sanoo viidestäkymmienestä palvelijattaresta kahden- 
toista olleen häpeämättömiä. Nämä Odysseus käskee tuoda 
saliin. He saavat kantaa pois kosijain ruumiit ja pestä pöydät ja 
tuolit. Telemakhos ja paimenet kaapivat puhtaaksi permannon, 
ja palvelijattaret kantavat rikat pihalle. Kun tämä on tehty, 
lähtevät Telemakhos ja paimenet viemään rangaistavia palveli- 
jattaria linnan muurin ja talousrakennuksen väliseen solaan. 
Odysseus on käskenyt surmata heidät siellä miekoilla. Tele- 
makhos ei kumminkaan tahdo suoda niin kunniallista kuolemaa 
palvelijattarille, jotka ovat kohdelleet häpeämättömästi häntä 
ja hänen äitiään sekä vielä maanneet kosijain kanssa. Hän päät- 
tää hirttää heidät. Vahvaan köyteen kiinnitetään kaksitoista 
silmukkaa, ja pian riippuvat palvelijattaret kuin linnut ansassa. 
Viimeinen kostontyö on Melanthioksen surmaaminen, jonka Tele- 
makhos ja paimenet suorittavat erittäin raa'alla tavalla. 

Kun kaikki neljä taistelutoveria taas on kerääntynyt mies- 
saliin, käskee Odysseus Eurykleian tuoda rikkiä, jotta hän saa 
sauhuttaa salin. Onko sauhutus käsitettävä uskonnolliseksi 
puhdistusmenoksi vai pelkästään terveydelliseksi toimenpiteeksi, 
on epävarmaa. Odysseus sauhuttaa kaikissa tapauksissa perus- 
teellisesti sekä miessalin että kaikki lähihuoneet. Kun se on 
tehty, päästetään linnan palveluskunta saliin tervehtimään kotiin 
palannutta valtiasta. Jälleennäkemisen ilo on molemmin puolin 
suuri, ja monta ilon kyyneltä vuodatetaan. 


23. runo. 
PENELOPE TUNTEE ODYSSEUKSEN PUOLISOKSEEN. 


Heti nähdessään kosijoiden makaavan surmattuina Eurykleia 
ehdotti Odysseukselle, että hän menee hakemaan Penelopen saliin. 

41. Attikalainen 8. vuosisadan sekoitusmalja. 
Koristemaalaus esittää sotilaallista hautajaissaattuetta. 

42. Paris vie Helenan laivaan. 
Teebalaisesta sekoitusmaljasta 700 vaiheilta o. Kr. 





43. Laivataistelu. 
Eleusiista löydetty savimalja 700 vaiheilta e. Kr. 

Silloin Odysseus kielsi sitä tekemästä. Mutta nyt, kun kaikki 
on puhtaana, Eurykleia lähtee ilmoittamaan Penelopelle ilosano- 
maa. Penelope nukkuu yhä, Athene on antanut hänelle sikeän 
unen, jotta hän ei kuulisi mitään siitä, mitä talossa tapahtuu. 
Vanha uskollinen palvelijatar herättää hänet ja kertoo, että 
Odysseus on saapunut kotiin ja surmannut kosijat. Penelope ei 
voi uskoa tätä todeksi, vaan sanoo jumalien tehneen Eurykleian 
höperöksi, kun tämä, joka aina on ollut niin järkevä, yht'äkkiä 
alkaa puhua mahdottomia. Miksi Eurykleia ei anna hänen nukkua 
rauhassa, vaan tulee tekemään pilaa asioista, jotka raskaina 
painavat hänen mieltään? 

Eurykleia vakuuttaa puhuvansa totta ja sanoo Telemakhoksen 
jo kauan tietäneen isänsä saapumisen. Penelopekin heittää epäi- 
lyksensä hetkeksi ja sulkee riemuissaan vanhan hoitajattaren 
syliinsä tiedustellen, kuinka Odysseus on voinut yksinään suo- 
riutua kosijoista. Eiurykleia ei sitä tiedä, hän sanoo vain kuul- 
leensa surmattujen kuolinkorahdukset ja sitten nähneensä mies- 
salissa ruumiskasat, jotka nyt on raivattu sieltä pois. Hän kehoit- 
taa Penelopea heti tulemaan kanssaan. 

Mutta Penelope ei sittenkään jaksa uskoa Odysseuksen paluu- 
seen. Kenties kosijat on surmannut joku jumala suuttuneena 
heidän julkeuteensa. Turhaan Eurykleia koettaa vakuuttaa 
häntä mainitsemalla nähneensä tuon varman tuntomerkin, josta 
vieraan voi ehdottomasti päätellä Odysseukseksi. Penelope ei 
kiinnitä siihen mitään huomiota. Aito naiselliseen tapaan hän 
on piittaamaton todisteista, kun ne eivät ole hänen vaistonvarai- 
sen käsityksensä mukaisia. Hänen vastauksensa Eurykleialle 
on runossa saanut psykologiselta kannalta mestarillisen muo- 
don, jossa samalla kertaa saa osuvan ilmaisun hänen epäuskonsa 
ja hänen pidättyväisyytensä: 


Et hevin arvata voi, emo kulta, sa kuolematonten 
aivoituksia, oiva jos ymmärryksesi onkin. 

Lähteä poikani luo toki voimme nyt, että mä siellä 
surmatut sulhot nään sekä sen, joka surmasi heidät, 


Tämän asenteen Penelope johdonmukaisesti säilyttää, kun hän 
joutuu Odysseuksen kanssa silmitysten. Hän istuutuu toiselle 
puolen salia ja tarkastelee sieltä vierasta, joka istuu salin vasta- 
päisellä seinustalla. Odysseus odottaa vaimonsa sanovan jota- 
kin, Penelope puolestaan on vuoroin näkevinään vieraassa tuttuja 
piirteitä, vuoroin taas tämä tuntuu ryysyissään hänestä aivan 
oudolta. 'Telemakhos, joka on tämän äänettömän kohtauksen 
todistajana, moittii äitiään kovasydämiseksi, kun tämä vierok- 
suu kahdenkymmenen vuoden jälkeen kotiin palannutta mies- 
tään. Penelope vastaa siihen, että hänen mielensä on kuin huu- 
maantunut. Sen vuoksi hän ei kykene mitään puhumaan. Mutta 

hän lisää, että jos vieras todella on Odysseus, niin asia kyllä sel- 
viää. Sillä hänellä ja Odysseuksella on salaiset merkkinsä, joista 
muut eivät mitään tiedä. Kuullessaan Penelopen sanovan näin, 
Odysseus naurahtaa. Jää on täten puoliksi sulanut. Odysseus 
kehoittaa Telemakhosta vain tyytymään siihen, että Penelope 
ensiksi häntä tutkii. Pian tämä on tuleva vakuuttuneeksi siitä, 
että hän todella on Odysseus. 

Yht'äkkiä keskeytyy puolisojen välinen kohtaus sen johdosta, 
että Odysseus määrää ryhdyttäväksi varotoimenpiteisiin kosijoi- 
den omaisten taholta uhkaavaa kostoa vastaan. Hän käskee 
Telemakhoksen ja paimenten kylpeä ja pukeutua puhtaisiin vaat- 
teisiin sekä sen jälkeen kerätä linnan palvelijattaret miessaliin. 
Sitten on laulajan virittämän soiton tahdissa käytävä tanssiin, 
niin että ohikulkijat luulevat Odysseuksen linnassa vietettävän 
häitä. Siten tieto kosijain surmaamisesta ei ennätä kaupunkiin 
liian aikaisin, vaan Odysseuksella ja Telemakhoksella on oleva 
aikaa lähteä Laerteen maatilalle. Siellä heidän on harkittava 
keinoja uhkan torjumiseksi. Kaikki järjestetäänkin Odysseuk- 
sen määräyksen mukaan. Pian kaikuu linnasta soitto ja tans- 
sijain jalkojen töminä. Ulkopuoliset, jotka sen kuulevat, moitti- 
vat Penelopea katalaksi, kun tämä muka ei ole malttanut odot- 
taa miehensä paluuta, vaan on valinnut itselleen uuden puolison. 

Tämän jossakin määrin häiritsevän välinäytöksen jälkeen pala- 
taan varsinaiseen aiheeseen. Odysseus saa kylvyn ja puhtaat 
vaatteet. Athene valaa hänen olemukseensa suloa ja nuorek- 
kuutta. Mutta vieläkään Penelope ei tunne itseään vakuuttu- 
neeksi. Puolison osoittama varovainen kylmyys närkästyttää 
Odysseuksen siinä määrin, että hän pyytää Eurykleiaa valmista- 
maan hänelle erillisen vuoteen. Hän tahtoo nukkua yönsä yksin, 
koska vaimon sydän on rautaa. 

Penelope on jo puolittain tuntenut Odysseuksen. Mutta hän 
käyttää taitavasti hyväkseen Odysseuksen Eurykleialle osoit- 
tamaa kehoitusta asettaakseen hänet hänen huomaamattaan koe- 
tukselle. Penelope käskee Eurykleian siirtää Odysseuksen vuo- 
teen ulos makuuhuoneesta. Kuullessaan tämän Odysseus huo- 
mauttaa, että vuodetta on mahdoton siirtää, koska sen yhtenä 
pylväänä on kasvavan öljypuun runko. Makuuhuoneen raken- 
taessaan hän jätti paikalla kasvavan öljypuun kaatamatta ja 
teki siitä vuoteensa pylvään. Jollei joku hänen poissa ollessaan 
ole sahannut runkoa poikki, ei vuode ole siirrettävissä. 

Tämä on se pettämätön merkki, jota Penelope on odottanut. 
Hän rientää onnellisena miehensä syliin, kietoo kädet hänen kau- 
laansa ja suutelee häntä. Ilosta itkien hän pyytää, ettei Odysseus 
suuttuisi hänen varovaisuudestaan. Hän näet on aina pelännyt, 
että joku outo tulisi häntä pettämään. Järkevä harkinta on 
hänen asemassaan olevalle naiselle ollut välttämätön. Jos Hele- 

nallakin olisi ollut sitä, hän ei olisi seurannut Parista eikä niin 
paljon onnettomuutta olisi syntynyt. Odysseus ymmärtää vai- 
moaan. Nyyhkien hän painaa Penelopen rintaansa vastaan: 


Kuin näky riemukas on maa silmiin urhojen ulvain, 
pirstonut joilt' ulapalla Poseidon purren on oivan, 
tuulien viskelemän sekä vetten korkean kuohun — 
harvapa maihin pääsee vain yli vaahtisen aavan, 
voimin nääntyvin ui, iholl' inha on suolava tahma, 
rantaan riemuitenpa jo ehtii, ei tuho niellyt: 

niin näki riemuin valtiatar jalon puolison jälleen, 
kaulalt' ottanut valkeit' ei käsivarsia lainkaan. 


Siinä puolisot viipyvät sylikkäin istuen. Athene käskee aamu- 
ruskon odottaa, jottei yö kävisi liian lyhyeksi. Odysseus pitää 
tarpeellisena heti kertoa Penelopelle, että hänen on lähdettävä 
kaukaisille maille lepyttämään meren jumalaa Poseidonia. Tei- 
resias antoi manalassa hänelle sellaisen käskyn. Penelope ottaa 
tiedon rauhallisesti vastaan: 


Vanhuus sulla jos auvokas on ikivaltojen suoma, 
on toki toivo se myös, kaikk' että sa vauriot vältät. 


Heidän näin keskustellessaan vanhat uskotut palvelijattaret 
panevat kuntoon aviovuoteen. Tulisoihdulla valaisten Eurynome 
saattaa heidät makuuhuoneeseen, minkä jälkeen hän poistuu. 
Autuaina puolisot sijoittuvat vanhalle vuoteelleen. 

Meille on säilynyt tieto, että aleksandrialaiset oppineet Aristo- 
fanes ja Aristarkhos, joiden ansiot Iliaan ja Odysseian tekstiasun 
puhdistamisessa ja runojen selittämisessä ovat tavattoman suu- 
ret, ovat pitäneet tätä kohtaa Odysseian varsinaisena loppuna. 
Todennäköisesti he siis ovat katsoneet epäperäiseksi kaiken sen, 
mikä tämän jälkeen seuraa. Ei voidakaan kieltää, että kuvaus 
tästä lähtien muuttuu jonkin verran katkonaiseksi ja typiste- 
tyksi. Mutta tämä johtuu siitä, että runoilijan on ollut pakko 
kerätä langat yhteen ja saattaa kertomus päätökseen. Monissa 
kertomataiteen myöhemmissä tuotteissa voidaan niin ikään 
panna merkille, että loppu helposti muodostuu teoksen hei- 
koimmaksi osaksi. i 

Kertomus jatkuu sillä, että mainitaan tanssijain lopettavan 
karkeloimisensa ja menevän nukkumaan. Odysseus ja Penelope 
taas jatkavat puhelua vuoteessa. Jälkimmäinen kertoo kosijain 
elämöimisestä, edellinen kokemistaan seikkailuista. Esitetään 
lyhyt yhteenveto kaikesta siitä, mitä Odysseus .faiakilaisten 
maassa vieraillessaan kertoi ja miten hänet sieltä saatettiin 
kotisaarelle. Sen jälkeen puolisot vaipuvat uneen. 

Heti päivän valjettua Odysseus herää ja ryhtyy toimenpiteisiin 
välttääkseen kosijain omaisten koston. Hän käskee Penelopen 

pysyä linnan yliskammiossa asioiden kulusta syrjässä. Itse hän 
lähtee isänsä luo maalle. Mukanaan hän ottaa Telemakhoksen 
ja molemmat paimenet. 


24. runo. 


S OVINTO. 


Odysseian viimeisen runon alkuosassa kuvataan kosijain mana- 
laan tuloa. Se muodostaa siten eräänlaisen vastineen Odysseuk- 
sen manalassa-käynnille. Erikoista on tässä kuvauksessa kuiten- 
kin se, että sielujen tuonelaan saattajana esiintyy Hermes, jolla 
Homeroksen runoissa muuten ei ole tällaista tehtävää. Yölepa- 
koiden tavoin liitävät kosijain sielut hämäriä polkuja pitkin 
Hermeksen osoittamaan suuntaan ohi auringon porttien ja unten 
"maiden Okeanos virran äärelle. 

Siellä kosijain sielut kohtaavat Troian sodan sankarien haa- 

muja. Siinä ovat Akhilleus, Patroklos, Antilokhos ja Aias sekä 
kohta myös Agamemnon. Akhilleus surkuttelee Agamemnonin 
kohtaloa, kun tämä ei saanut kaatua taistelussa, vaan sai sur- 
kean kuoleman kotonaan. Agamemnon myöntää, että Akhilleus 
on onnellinen, kun hän kaatui sankarina kaukana kotimaastaan. 
Sitten Agamemnon kuvaa yksityiskohtaisesti taistelua Akhil- 
leuksen ruumiin ympärillä, valitusta hänen paariensa ääressä, 
hänen komeita hautajaisiaan, korkean hautakummun luomista 
ja hautauksen jälkeen järjestettyjä kilpakisoja. 
' Kun kosijain sielut tulevat paikalle, Agamemnon tuntee niistä 
kestiystävänsä Melaneuksen pojan Amfimedonin. Tältä hän tie- 
äustelee, mikä on tuonut manalaan sellaisen joukon nuoria 
miehiä. Hän muistuttaa siitä, kuinka hän oli vieraillut Mela- 
neuksen talossa ollessaan taivuttamassa Odysseusta mukaansa 
Troian retkelle. Siihen oli mennyt kokonainen kuukausi, sillä 
Odysseus ei ollut halukas lähtemään. 

Amfimedon kertoo laveasti tapahtumista, jotka johtivat kosi- 
jain surmaamiseen. Hänen kertomuksellaan on omalaatuinen 
sävy sen johdosta, että hän syyttää kaikesta ensi sijassa Pene- 
lopea. Tämä muka alusta alkaen suunnitteli kosijoiden kuolemaa. 
Psykologisesti on tietenkin hyvin ymmärrettävää, että kosijat 
vierittävät syyn tapahtuneesta ensi sijassa Penelopelle. Aga- 
memnon sitä vastoin katsoo kaiken tämän olevan Penelopelle vain 
kunniaksi. Mikä vastakohta Penelope onkaan hänen omalle vai- 
molleen Klytaimestralle, Tyndareuksen tyttärelle: 

Auvokas poika sa Laerteen, monineuvo Odysseus, 


puolison oivan salt, jalon totta ja korkeakunnon! 
Kuink' oli nuhteeton, vakamielinen Penelopeia, 

tuo tytär Ikarion, kuink' uskollisna Odysseun, 
oikean puolison, muisti! Sep' ansio ei huku unhoon, 
vaan maill' ihmisien ikivallat laulelon armaan 
mainita muistoa suo yhä mielevän Penelopeian. 

Eipä hän tehnyt kuin tytär Tyndareon tihutöitä, 
jolt' oma puoliso surman sai: runo kolkkopa siit? on 
kertova ihmismailla, ja herja so kaiken on kantaa 
naissuvun hempeän, myös jalojenkin, niitä jos lienee. 


Näin Penelope saa Agamemnonin suusta ylistyksen, joka muo- 
dostuu kuin muistomerkiksi hänen vaiheittensa kuvauksen pää- 
hän. 

Tuonelasta näyttämö siirtyy ilman muuta elävien maille, Laer- 
teen maatilalle, jossa tapahtuu Odysseian viimeinen kohtaus. 
Odysseus tapaa siellä isänsä maalaisaskareissa. Talon muu mies- 
väki on lähtenyt orjantappuroita taittamaan. Laertes on yksin 
puutarhassa taimien juuria möyhentämässä. Hänellä on karkea 
maalaismiehen asu. Odysseus ei aluksi ilmaise itseään, vaan 
tekeytyy muukalaiseksi ja on luulevinaan Laertesta orjaksi. Hän 
tiedustelee, kenen palveluksessa tämä on sekä onko tämä saari 
todella Ithaka. Hän sanoo kestinneensä kerran kotimaassaan vie- 
raanaan erästä ithakalaista, Laerteen poikaa. Kuullessaan tämän 
Laertes puhkeaa itkuun ja kysyy, montako vuotta siitä on kulu- 
nut. Odysseus jatkaa edelleen näyttelemistään ja mainitsee 
tapauksesta kuluneen viidettä vuotta. Mutta kun hän näkee 
isänsä vaipuvan surun valtaan, hän ei enää voi teeskennellä, vaan 
rientää syleilemään Laertesta ilmoittaen olevansa hänen kai- 
vattu poikansa. Laertes ei kuitenkaan usko sitä, vaan pyytää 
varmaa merkkiä. Odysseus näyttää ensin arpeaan ja kertoo 
lisäksi hedelmäpuista, jotka Laertes puutarhastaan antoi hänen 
nimikkopuikseen. Nyt ei Laertes enää saata epäillä, vaan järky- 
tyksestä taintuen hän vaipuu poikansa käsivarsille. 

Toinnuttuaan Laertes heti ilmaisee huolensa siitä, kuinka Odys- 
seus on torjuva kosijain omaisten kostotoimet. Odysseus kehoit- 
taa häntä tyyntymään, ja yhdessä he lähtevät sisälle taloon, 
jossa Telemakhos ja paimenet ovat valmistaneet aterian. Sitä 
ennen Laertes menee kylpyyn, ja siitä noustuaan hän on saanut 
uuden, entiselle valtiaalle kuuluvan ryhdin. 

Heidän juuri käydessään aterioimaan saapuu työstä vanha 
tilanhoitaja Dolios poikineen. Kun nämä tuntevat Odysseuksen, 
he jäävät sanattomina seisomaan. Mutta ystävällisesti Odysseus 
kehoittaa heitä käymään pöytään. Jäykkyys kaikkoaa silloin 
näiden yksinkertaisten maalaisten mielistä, ja riemuissaan he 
lausuvat Odysseuksen tervetulleeksi. Kohta ovat kaikki saman 
pöydän ääressä ruokailemassa. 

Sillä aikaa Huhu kiertää kaupungissa ja kertoo kosijain sur- 
maamisesta. Heti rientävät omaiset Odysseuksen linnaan korjaa- 
maan ruumiita, Sen jälkeen kansa kokoontuu torille neuvotte- 

lemaan. Antinooksen isä, Eupeithes, käyttää ensiksi puheen- 
vuoron kehoittaen heti käymään kostoon, ennen kuin Odysseus 
ehtii päästä meren taakse turvaan. Samassa tulevat linnasta 
paikalle airut Medon ja laulaja Femios. Airut kertoo kansalle 
nähneensä Athene jumalattaren auttavan Odysseusta taistelussa 
Kosijoita vastaan. Kaikki kuulijat kalpenevat. Vanha Halither- 
ses, joka kansankokouksessa aikoinaan kehoitti panemaan sulun 
kosijain elämöimiselle, kehoittaa luopumaan kostoaikeista. Enem- 
mistö läsnäolijoista yhtyy häneen. Mutta osa on samaa mieltä 
kuin Eupeithes. Ne, jotka tahtovat kostaa, vyöttäytyvät sota- 
tamineisiin ja lähtevät Eupeitheen johdolla kohti Laerteen maa- 
tilaa, missä he tietävät Odysseuksen oleskelevan. 
Olympoksessa, johon äkkiä siirrytään, Athene tiedustelee Zeuk- 
selta, aikooko tämä antaa taas sodan syttyä vai onko hänen 
tarkoituksensa saada aikaan sovinto. Zeus vastaa: 


Kun kosijoille jo kostanut on jumalainen Odysseus, 
niin sopu tulkoon nyt, ja hän valtias maan yhä olkoon. 
Heldän muististaan pois poikien, veljien surman 

itse me viemme, ja taas sula suosio kaikkien kesken 
ainian vallitkoon, vaka rauha ja vauraus runsas, 


Athene kiitää maan pinnalle toteuttamaan Zeuksen tahtoa. 
Sillä välin kostotuumia hautovat ithakalaiset lähestyvät Laer- 
teen kartanoa. Saatuaan tietää heidän tulostaan Odysseus ja 
hänen seuralaisensa pukeutuvat varustuksiin. Vanha Laerteskin 
ottaa sota-asun ylleen. Sitten kaikki Odysseuksen johdolla mene- 
vät vihamielisin aikein lähestyviä ithakalaisia vastaan. Kun 
Odysseus näkee Athenen Mentorin hahmossa tulevan paikalle, 
hän ilostuu ja kehoittaa Telemakhosta taistelemaan uljaasti. 
Telemakhos vastaa, ettei hän aio tahrata isiensä mainetta. Laer- 
tes kuulee tämän sananvaihdon riemastuen ja huudahtaa innos- 
tuneesti; 


Armaat taivahiset, mikä onnen päivä, mi riemu: 
uljuudestapa kilpailee pojanpoika ja poika. 


Jumalatar kehoittaa Laertesta ensimmäisenä heittämään kei- 
häänsä. Harmaapäinen urho sinkauttaakin aseensa niin voimak- 
kaasti, että se puhkaisee Eupeitheen kypärän. Hyökkääjien joh- 
taja siis kaatuu ensimmäisellä heitolla. Kun Odysseus sen jäl- 
keen syöksyy heidän kimppuunsa, perisi heidät tuho, jollei Athene 
astuisi esiin ja käskisi lopettamaan taistelun. Jumalattaren 
huuto on niin vaikuttava, että aseet kirpoavat hyökkääjien 
käsistä. He lähtevät suin päin pakoon. Odysseus aikoo ryhtyä 
takaa-ajoon, mutta silloin Zeus lennättää salamansa taistelu- 
paikalle. Athene neuvoo Odysseusta herkeämään, jos tämä 
tahtoo välttää Zeuksen vihan. Odysseus tottelee, ja Athenen 
välityksellä tekevät molemmat puolet pysyvän sovinnon. 


EEPOSTEN RAKENNE 


Iliaassa on 15 692 ja Odysseiassa 12 110 kuusimittasäettä, joiden 
tavuluku on keskimäärin n. 16. Vertailun vuoksi mainittakoon, 
että Kalevalassa on 22 795 kahdeksantavuista säettä. Ottaen huo- 
mioon, että kuusimittasäe pituudeltaan vastaa lähes kahta Kale- 
valan säettä, on Ilias siis huomattavasti Kalevalaa laajempi, kun 
taas Odysseia on suunnilleen Kalevalan kokoinen. 

Selvää on, etteivät tällaiset laajat eepokset ole voineet syntyä 
ilman edeltänyttä kertovan runon viljelyä. Eepillistä runoutta 
on täytynyt olla olemassa pitkiä aikoja ennen Homeroksen runoel- 
mien syntyä. Kehittynyt eepillinen tyyli ja eepoksissa esiintyvä 
omalaatuinen kieliparsi osoittavat siinä määrin kiinteitä muo- 
toja, että niiden vakiintumiseen on täytynyt kulua vuosisatoja. 
Mutta vaikka näin onkin asianlaita, saattaisi silti ajatella, että 
Ilias ja Odysseia olisivat täysin yksilöllisen luomistyön tuot- 
teita. Ei tietenkään olisi mahdoton ajatus, että näiden eeposten 
runoilija tosin liittyi perinteelliseen runouteen ja käytti hyväk- 
seen sen runoteknillisiä saavutuksia, mutta kuitenkin loi eepok- 
sensa vapaasti olematta sidottu edeltäjiinsä enempää kuin luova 
runoilija yleensä. Toinen mahdollisuus taas on se, että Iliaaseen ja 
Odysseiaan suuremmassa tai pienemmässä määrässä on siirtynyt 
aikaisemman eepillisen runouden tuotteita. Siinä tapauksessa ne 
olisivat syntynsä puolesta verrattavissa meidän Kalevalaamme. 

Kun ei ole säilynyt minkäänlaisia tietoja Homeroksen runoel- 
mien syntymistavasta eikä myöskään minkäänlaisia aikaisem- 
man eepillisen runouden jäännöksiä, on pakko johtopäätöksien 
tekemiseksi turvautua yksinomaan Homeroksen eeposten omaan 
todistukseen. On tutkittava niiden rakennetta sen seikan selvit- 
tämiseksi, onko näitä runoelmia luotaessa käytetty sellaisinaan 
tahi jonkin verran muovailtuina aikaisempia eepillisiä runoja. 

Tarkastelemme tältä kannalta ensinnä Iliasta. Esittämäs- 
sämme sisällyksen selostuksessa on jo kiinnitetty huomiota eri- 
näisiin kohtiin, joissa eepoksen rakenne osoittautuu hölläksi. 
On tutkittava, mitä päätelmiä tällaisesta rakenteen hataruu- 
desta ehkä voidaan tehdä. 

Iliaan 2. runon alussa Zeus ilmoittaa Agamemmnonille unessa, 
että kreikkalaisilla on oleva ratkaisevaa menestystä seuraavan 
päivän taistelussa, vieläpä että he kenties saavat silloin valloi- 
tetuksi Troian. Luonnollinen seuraus tästä unesta, jonka toteu- 
tumista Agamemnon ei epäile, pitäisi tietenkin olla, että kreikka- 
laiset ilman muuta suoriutuisivat taisteluun. Mutta sen sijaan 
Agamemnon ryhtyy koettelemaan miehiään käskemällä heidän 
palata kotimaahansa, koska Troian valloittaminen muka on mah- 
dotonta. Sotilailla on niin vastustamaton koti-ikävä, että he 
riemuiten noudattavat ylipäällikkönsä kehoitusta ja ryntäävät 
suinpäin laivojen luokse työntääkseen ne viipymättä vesille. 
Vain Athenen puuttuminen asiaan pelastaa tilanteen. Kerto- 
muksen sitten jatkuessa Agamemnon näyttää pitkäksi aikaa 
unohtaneen unen, joka lupasi hänelle voiton ja joka alunperin 
pani hänet toimimaan. 

On vaikea ajatella, että sellainen runoilija, joka vapaasti olisi 
mielessään muodostellut runoelmansa johtoaatteet, olisi johtu- 
nut tällaiseen epäjohdonmukaiseen tapausten kulkuun. Luon- 
nollisimmin voidaan asia selittää siten, että oli olemassa runo, 
jossa kerrottiin, kuinka Agamemnon heikkona hetkenään oli 
valmis heittämään sikseen koko sotaretken ja palaamaan kotiin 

sekä kuinka Odysseus Athene jumalattaren rohkaisemana sai 
tämän aikeen toteutumisen estetyksi. Tämän runon tahtoi Iliaan 
runoilija saada sijoitetuksi eepokseensa. Sijoittaminen ei kui- 
tenkaan tapahtunut täysin onnistuneesti, vaan siitä aiheutui 
loogillinen ristiriita, joka on helposti huomattavissa. Eräs yksi- 
tyiskohta tukee suoranaisesti tällaista johtopäätöstä. Ilmoit- 
taessaan kreikkalaisten päälliköille aikovansa koetella miehiä 
Agamemnon pyytää päällikköjä hillitsemään sotilaitaan, jos näet 
nämä pitäisivät hänen kehoitustaan totena. Mutta kun kreikka- 
laiset sitten ryntäävät laivoille, ei ainoakaan päälliköistä yritä 
heitä pidättää, ei Odysseuskaan, ennen kuin Athene häntä siihen 
kehoittaa. Tässäkin siis on havaittavana ristiriita, joka luon- 
nollisimmin selittyy siitä, että Iliaan tekijä käytti valmista 
runoa, jossa minkäänlaisesta hillitsemisestä ei ollut puhetta. 
On lisäksi huomattava, että Agamemnon Iliaassa myöhemmin 
pari kertaa toistaa aivan tosissaan ajatuksen kotiin lähtemisestä. 

Uiaan 2. runon lopussa oleva kreikkalaisten laivojen ja jouk- 
kojen sekä troialaisten ja heidän liittolaistensa luettelo näyttää 
alkujaan niin ikään olleen itsenäinen runo, joka on jonkin verran 
muutettuna ja eräin lisäyksin varustettuna sijoitettu runoel- 
maan. Siinä luetellaan kreikkalaisten sotavoimat sellaisina, 
kuin ne olivat heidän lähtiessään purjehtimaan Auliista, eikä 
sellaisina, kuin ne olivat kymmenentenä sotavuonna. Luette- 
lossa mainitaan lukuisia päälliköitä, jotka Iliaassa eivät muuten 
lainkaan esiinny, kun taas eräitä, joista Iliaassa myöhemmin 
tulee puhe, ei mainita siinä ensinkään. Myöskään troialaisten 
sotavoimien luettelo ei ole täysin sopusoinnussa runoelman myö- 
hempien kuvausten kanssa. Niinpä mainitaan paionit jousimie- 
hinä, kun he sitä vastoin myöhemmin esiintyvät keihäänkäyt- 
täjinä, ja heidän päällikkönään esiintyy Pyraikhmes, kun taas 
Iliaan 21. runossa heidän päällikkönään on Asteropaios. Myös 
eräät kreikkalaisten luettelossa esiintyvät sanonnat viittaavat 
selvästi laivaston lähtöön kotimaasta. Sanotaan näet, että esim. 

Nestorin mukana »purjehti rivissä» yhdeksänkymmentä laivaa. 
Sellaista ilmaisua ei varmaankaan olisi käytetty, jos lähtökoh- 
tana olisi ollut kymmenennen sotavuoden tilanne. Luettelossa 
on lisäksi pitkin matkaa sanontoja, jotka erittäin hyvin sopivat 
siihen, jos ajatellaan matkalla olevaa laivastoa ja sotavoimaa, 
mutta jotka eivät yhtä hyvin sovellu Iliaan tapahtumien ajan- 
kohtaan. Kaikki tämä on selitettävissä vain siten, että Iliaan 
tekijä on käyttänyt hyväkseen runoa, jossa on lueteltu kreikka- 
laisten ja troialaisten sotavoimat sellaisina, kuin ne olivat sodan 
alkaessa. 

On esitetty sellainenkin käsitys, että puheena oleva luettelo 
on vasta jälkeenpäin liitetty jo valmiina olleeseen eepokseen, 
mutta tämän väitteen tueksi ei ole voitu esittää vakuutta- 
vaa todistusta. Päinvastoin on syytä korostaa, että tällaisilla 
luetteloilla on hyvin vanhanaikainen leima ja että ne epäilemättä 
ovat kuuluneet eepillisen runouden varhaisimpiin kerrostumiin. 
Senkään vuoksi ei ole aihetta otaksua, ettei 2. runon luettelo 
olisi alunperin kuulunut Iliaaseen. Runoilija tahtoi ennen tais- 
telun alkua toimittaa kummallakin puolella taistelevien sota- 
voimien katselmuksen. Sitä tarkoitusta varten hän liitti eepok- 
seensa runon, jossa ne lueteltiin. Hän teki siihen vain kaikkein 
välttämättömimmät muutokset ja lisäykset. 

3. runossa tapahtumat kehittyvät sellaiseen suuntaan, johon 
ne vapaasti luovan mielikuvituksen johtamina tuskin olisivat 
voineet kulkeutua. Zeushan lupasi Agamemnonille voiton, ja 
tähän lupaukseen luottaen Agamemnon vei kreikkalaiset tais- 
teluun. Mutta yleisen voimainmittelyn sijaan syntyykin nyt, 
sodan kymmenentenä vuonna, kaksintaistelu, jonka tarkoituk- 
sena on saada aikaan sovinnollinen ratkaisu. Tällainen aiheen 
kehittely on aivan yllättävä. Agamemnon on kokonaan unohta- 
nut näkemänsä unen, jonka piti taata hänelle voitto. Sen sijaan 
että hän uneensa luottaen hylkäisi troialaisten kaksintaistelu- 
tarjouksen ja johtaisi miehensä kamppailuun, hän sanaakaan 

virkkamatta myöntyy ehdotukseen ja jättää koko sodan ratkai- 
sun riippumaan kaksintaistelun tuloksesta. Tätä outoa kään- 
nettä ei voida ymmärtää muulla tavoin, kuin että Iliaan tekijä 
on tahtonut liittää eepokseensa runon, jossa kuvattiin Mene- 
laoksen ja Pariksen kaksintaistelua. Alkujaan kaksintaistelu 
tietenkään ei ole tapahtunut näin myöhäisessä vaiheessa, vaan 
sodan alussa. Että näin on ollut asianlaita, näkyy selvästi siitä 
3. runon kohdasta, jossa Priamos ja Helena muurilta tähystele- 
vät kreikkalaisia. On epäilemättä varsin omituista, että Pria- 
mos vasta kymmenentenä sotavuonna saa tilaisuuden tieäus- 
tella kreikkalaisten sankarien nimiä. Olisihan hänellä pitänyt 
olla yllin kyllin mahdollisuuksia tutustua heidän piirteisiinsä jo 
aikaisemmin. Mutta kaikki tämä saa luonnollisen selityksen, 
jos päättelemme, että niin kaksintaistelu kuin muurilta tähys- 
tely on alunperin tapahtunut sodan alkuvaiheessa ja että Iliaan 
tekijä on käyttänyt hyväkseen runoa, jossa nämä tapahtumat oli 
kuvattu varhaisempaan ajankohtaan sijoitettuina. 

Myöskään 4. runon alku ei hyvin sopeudu aikaisempaan kuvauk- 
seen. Keskustellessaan puolisonsa kanssa Zeus näyttää unohta- 
neen Thetikselle antamansa lupauksen, että Akhilleus oli saapa 
hyvityksen ja että kreikkalaisten piti kärsiä suuria tappioita. 
Ylijumala esittää nyt vastoin lupaustaan harkittavaksi vaihto- 
ehdon, jonka mukaan sota voisi päättyä enemmittä taisteluitta. 
Tästä ajatuksestaan hän tosin luopuu Heran vaatimuksesta, 
mutta sen esittäminenkin on ristiriidassa ylijumalan 1. runossa 
juhlallisesti vahvistaman kannanilmaisun kanssa. Tässäkin koh- 
dassa Iliaan tekijä siis näyttää käyttäneen varhaisempaa runoa, 
joka ei tuntenut Thetiksello annettua lupausta. Myöskään 
4. runon jälkipuoliskossa oleva Agamemnonin tarkastuskäynti 
ei näytä olevan kaikin puolin paikallaan tällä kohdalla, jossa 
taistelu jo on uudelleen leimahtanut. Tuntuu siltä, että se alun- 
perin on runoiltu toisenlaiseen yhteyteen. 

Erityisen oudoksuttavaa on, että Hektor 6. runossa poistuu 

taistelusta sen ollessa troialaisille vaarallisimmillaan. Tehtävä, 
jota suorittamaan hän lähtee Troian muurien suojaan, on sen 
laatuinen, että sen olisi hyvin voinut toimittaa kuka tahansa 
toinenkin. Tilanteen kannalta olisi ollut luonnollisinta, että täl- 
laiseen lähetin tehtävään olisi määrätty joku sellainen troia- 
lainen, jonka läsnäoloa taistelussa olisi vähemmän kaivattu. 
Hektorin poistuminen on käsitettävissä ainoastaan siltä poh- 
jalta, että runoilijan oli saatava hänet kaupunkiin voidakseen 
kuvata hänen ja Andromakhen kohtaamisen. On siis kysymys 
liitoskohdasta, jota ei ole kyllin taitavasti peitetty. Voidaan 
tehdä johtopäätös, että runoilija on edellä käyneessä taistelu- 
kuvauksessa käyttänyt aikaisemmin olemassa olleita runoja, joi- 
hin hän täten on saanut liitetyksi Hektorin hyvästijätön vaimol- 
leen ja pojalleen. Hektorin ja Andromakhen kohtaus on eepoksen 
ihanimpia kuvauksia. Se on todennäköisesti Iliaan tekijän omaa 
käsialaa. 

Käydessään Troiassa Hektor tapaa myös veljensä Pariksen, 
joka muka vihoissaan pysyttelee poissa taistelusta. Iliaassa 
ei kuitenkaan esitetä mitään, mistä Pariksen vihastuminen 
olisi voinut aiheutua. Näin ollen ei tälläkään kohdalla voi 
välttää johtopäätöstä, että eepoksessa on käytetty runoa, jossa 
vihastumisen syy on toisessa yhteydessä esitetty. Vain täten on 
selitettävissä Iliaassa nyt esiintyvä ristiriita. 

Seuraavassa runossa on jälleen pantava merkille omituinen 
rakenteellinen seikka. Vaikka Menelaoksen ja Pariksen kaksin- 
taistelu vastikään on päättynyt siihen, että troialaisten puolelta 
valapattoisesti rikottiin sopimus, ehdottaa Hektor uutta kaksin- 
taistelua. Tosin tämän kamppailun ei enää ole määrä ratkaista 
sotaa, vaan Hektorin tekee ainoastaan mieli mitellä voimiaan 
kreikkalaisista rohkeimman kanssa. Mutta nytkin taukoaa tais- 
telu, ja molemmat sotajoukot asettuvat kentälle istumaan kat- 
sellakseen Hektorin ja Aiaan kamppailua. Ei voida välttyä johto- 
päätökseltä, että tässä on jotakin luonnotonta. Kreikkalaisten 

pitäisi toki olla siinä määrin raivoissaan troialaisten petollisesta 
menettelystä, ettei ainakaan samana päivänä enää voisi tulla 
kysymykseen uusi taistelutauko. Selityksensä tämä rakenteel- 
linen omituisuus kaiketi saa siitä, että oli olemassa runo Hek- 
torin ja Aiaan kaksintaistelusta. Sen halusi Iliaan tekijä liittää 
eepokseensa, ja hän valitsi tätä varten kohdan, jossa Hektor 
palaa käynniltään Troiasta uljuutta ja taisteluintoa uhkuen. Itse 
asiassa kaksintaisteluhaasteen antaminen on varsin heikosti 
perusteltu. Athene muka on hädissään, kun kreikkalaisia kaatuu. 
Riennettyään Olympoksesta heitä auttamaan hän tapaa Apollon, 
joka on troialaisten puolella. Tämä tekee pitemmittä peruste- 
luitta ehdotuksen taistelun lopettamisesta siltä päivältä. Juma- 
lien yhteisestä sopimuksesta johtuu, että Hektor saa kehoituksen 
taisteluhaasteeseensa. Tosiasiallisesti tilanne on kuvattu sellai-. 
seksi, että yhtä vähän Apollolla kuin Hektorilla oli aihetta täl- 
laiseen aloitteeseen. Vielä vähemmän oli kreikkalaisilla syytä 
siihen suostua. Hektorin ja Aiaan kaksintaistelu siis on jotenkin 
väkinäisesti sijoitettu muun kertomuksen yhteyteen, mikä osoit- 
taa sen alkuperäistä erillistä asemaa. 

Toinenkin 7. runon kohta on rakenteelliselta kannalta oudok- 
suttava. Onhan ilmeisesti merkillistä, että vasta nyt, sodan kym- 
menentenä vuonna, ryhdytään rakentamaan kreikkalaisten leirin 
ympärille muuria. Ei myöskään esitetä mitään erityistä syytä, 
joka tällaisen toimenpiteen olisi aiheuttanut. Taisteluissa, joita 
sinä päivänä oli käyty, olivat kreikkalaiset yleensä olleet voi- 
tolla. He olivat edenneet melkein Troian muureille asti. Olihan 
sitä paitsi Zeus antanut unessa Agamemnonille voiton lupauk- 
sen, joka tosin oli petollinen, mutta johon Agamemnon ehdotto- 
masti luotti. Ei siis ollut sillä hetkellä mitään aihetta tällaiseen 
varotoimenpiteeseen. Lisäksi voidaan havaita, että eräissä myö- 
hemmin esiintyvissä Iliaan kohdissa kuvaus ei edellytä minkään- 
laisen muurin olemassaoloa. Toisissa kohdissa taas muurilla on 
hyvinkin merkittävä asema. Sen portilla käydään ankaroita tais- 

teluja. Runoilijan on täytynyt tällä kohdalla mainita muurin 
rakentamisesta, koska hänen tarkoituksensa oli käyttää myö- 
hemmässä kertomuksessa runoja, jotka edellyttivät muuria. 
Mutta toiselta puolen hän liitti eepokseensa sellaisiakin runoja, 
joiden laatijat eivät olleet kuvitelleet kreikkalaisten leiriä muu- 
rin ympäröimäksi. Näin syntyi ristiriitoja, jotka eivät kuiten- 
kaan ole sanottavan räikeitä, vaan paljastuvat ainoastaan tark- 
kaavasti tutkivalle katseelle. Siltä, joka vain kuulemalta tutus- 
tui Iliaaseen, ne epäilemättä jäivät huomaamatta. Kaikissa 
tapauksissa ne näyttävät olevan kiistämättömänä todistuksena 
siitä, että Iliasta laadittaessa on käytetty aikaisempia runoja, 
joiden sisällystä ei ole voitu kaikinpuolisesti saattaa sopusoin- 
tuun keskenään. 

Koko 9. runo, jossa kerrotaan lähetystön käynnistä Akhilleuk- 
sen luona sovintoa tarjoamassa, on ristiriidassa Akhilleuksen 
myöhemmän asenteen kanssa. Tässä runossa näet Akhilleukselle 
ilmoitetaan, että Agamemnon on valmis palauttamaan Briseiksen 
sekä maksamaan runsaan hyvityksen tekemästään oikeudenlouk- 
kauksesta. Akhilleus ei kuitenkaan tahdo kuulla puhuttavan- 
kaan sovinnosta. Kuitenkin hän 11. runossa tyytyväisenä sanoo 
Patroklokselle näkevänsä sen hetken koittavan, jolloin kreikka- 
laisten on oleva pakko hänen polviaan kietoen rukoilla häntä 
auttamaan heitä ahdingosta. Tällaista ajatusta hän ei voisi 
lausua, jos kreikkalaiset vastikään juuri olisivat pyytäneet häntä 
muuttamaan mielensä. Kysymyksessä oleva 11. runon kohta siis 
edellyttää sellaista tilannetta, jonka vallitessa mitään sovinnon 
tarjousta Akhilleukselle ei ole tehty. Vielä selvemmin ilmenee 
niistä sanoista, jotka Akhilleus 16. runossa lausuu Patroklok- 
selle lähettäessään tämän taisteluun, ettei hänelle ole tarjottu 
9. runossa lueteltuja hyvityksiä. Akhilleus näet sanoo 16. runossa, 
että troialaiset pian kärsisivät surkean tappion, jos vain Aga- 
memnon osoittaisi häntä kohtaan suopeutta. Mutta sitähän Aga- 
memnon sovinnon tarjouksellaan juuri oli osoittanut! Samassa 

yhteydessä Akhilleus vielä esittää toivomuksen asioiden järjes- 
tymisestä siten, että kreikkalaiset toisivat hänelle loistavia lah- 
joja sekä palauttaisivat Agamemnonin häneltä riistämän neidon. 
On ilmeistä, ettei runossa voitaisi antaa Akhilleuksen puhua 
näin, jos olisi otettu huomioon aikaisemmin tehty sovinnon tar- 
jous, johon sisältyi Akhilleuksen nyt lausuman toivomuksen täyt- 
täminen kaikissa kohdissa. Väistämättömältä näyttää näin ollen 
johtopäätös, että puheena olleet 11. ja 16. runon kohdat kuuluvat 
alunperin sellaisiin runoihin, joita laadittaessa ei ole edellytetty 
Akhilleukselle tehdyn minkäänlaista sovinnon tarjousta. Tästä 
taas seuraa päätelmänä, että 9. runo on myöhäsyntyisempi kuin 
ne runot, joita 11. ja 16. runossa on käytetty. 

9. runossa on itsessäänkin ristiriitaisuutta, joka osoittaa, että 
alkuperäiseen runoon on myöhemmin tehty lisäyksiä. Tämä 
ristiriitaisuus tosin ei ilmene käännöksestä, vaan ainoastaan 
alkutekstistä. Siinä näet käytetään lähetystön lähtemisen ja 
sen Akhilleuksen luokse saapumisen yhteydessä duaalimuotoja, 
jotka eittämättömästi osoittavat, että lähetystön jäseniä alku- 
jaan on ollut vain kaksi, nim. Aias ja Odysseus. Foiniks on vasta 
myöhemmin liitetty mukaan, ja tällöin on jäänyt huomaamatta, 
että duaalimuodot eivät enää sopeutuneet käytettäviksi kolmi- 
henkisestä lähetystöstä. Muutenkin havaitsee tarkkaavainen 
lukija, että Foiniks jätetään aluksi kokonaan huomiotta, kunnes 
hän sitten lopuksi esittää pitkän kehoituspuheensa. Näyttää 
siltä, että Foiniksin henkilön liittämisellä lähetystön jäseneksi 
on ollut tietty tarkoitus: Siten on saatu esitetyksi kertomus 
Meleagroksen vihasta. Sitä ei olisi voitu sijoittaa Odysseuksen 
eikä Aiaankaan esitettäväksi, koska viittaaminen tällaiseen mui- 
naisajan esimerkkiin ei olisi ollut kumpaisenkaan luonteen 
mukaista. Taaskin voidaan siis todeta Iliasta laadittaessa käyte- 
tyn erilaisia aineksia, jotka eivät täydellisesti sopeudu toisiinsa. 

Yöllinen partioretki, joka kerrotaan 10. runossa, on Iliaan 
muusta toiminnasta täysin erillään. Kaikki tutkijat ovat joten- 

kin yksimielisiä siitä, että tämä sivukertomus on alkujaan ollut 
erillinen runo, joka on liitetty suunnilleen sellaisenaan Iliaan 
yhteyteen. Ovatpa monet tutkijat sitä mieltä, että se vasta var- 
sin myöhään on lisätty jo valmiiseen eepokseen, ts. ettei se alun- 
perin lainkaan olisi kuulunut Iliaaseen. Tällainen mielipide ei 
kuitenkaan ole asiasyin perusteltavissa. Päinvastoin on todet- 
tava, että Iliaan kokonaisrakenteen kannalta tällä kohdalla kai- 
vataan juuri sellaista vaihtelua, jota rohkean partioretken kuvaus 
tarjoo. Ilias tulisi kokonaisuutena paljon köyhemmäksi, jos ajat- 
telisimme tämän runon siihen kuulumattomaksi. Sen vuoksi 
ei olekaan syytä otaksua, että olisi kysymys epäperäisestä, myö- 
häisestä lisäyksestä, vaan tätäkin runoa on pidettävä Iliaan teki- 
jän eepokseensa liittämänä. Mutta liitos on kieltämättä jäänyt 
verraten hataraksi, niinkuin eräissä muissakin Iliaan kohdissa. - 
Retkelle lähdön suunnitelmaa ei ole aivan johdonmukaisesti 
perusteltu. Kreikkalaisten päälliköt kokoontuvat yölliseen neu- 
votteluun, jonka tarkoituksena on keinojen keksiminen uhkaa- 
van vaaran torjumiseksi. Omituista on, että kokoontumispai- 
kaksi valitaan leirin ulkopuolella oleva kenttä, jolla makaa kaa- 
tuneiden ruumiita. Neuvottelu ei sitten kohdistukaan alkuperäi- 
seen tarkoitukseensa, vaan asemaa sen enempää pohtimatta pää- 
tetään lähettää tiedustelijat troialaisten aikeita vakoilemaan. 
Tätä tehtävää tiedustelijat eivät kuitenkaan suorita, vaan heidän 
retkensä muodostuu vain rohkeaksi tuhoamistoimeksi. Heidän 
palattuaan kukaan ei edes heiltä kysy, mitä he retkellään saivat 
selville. Tuntuu siltä, että 10 runossa täten on yhdistetty kaksi 
aikaisempaa runoaihetta: yöllinen neuvottelu ja uhkarohkea yöl- 
linen partioretki. Saumat näkyvät selvästi, mutta mikään seikka 
ei ole omiaan tukemaan sellaista johtopäätöstä, että runo olisi 
vasta jälkeenpäin lisätty Iliaaseen. Kaikki viittaa siihen, että 
yhdistäminen on Iliaan tekijän suorittama. Samanlaista teko- 
tapaa on näet havaittavissa muuallakin Iliaassa, niinkuin ylem- 
pänä on todettu. 

44, Uskonnollinen juhlakulkue. 
Orientalisoivaan tyylikauteen kuuluva 


Huomattakoon seitsenkielinen lyyra. 
vaskihaarniska Olympiasta 650 vaiheilta e. Kr. 





45. Naisen patsas Deloksesta, n. vuodelta 650 e. Kr. 
Vanhin säilynyt kreikkalainen suurveistos. Huomattakoon 
patsaan laudanomainen muoto. 

Iliaan rakenteen tarkastelua jatkettaessa kiintyy huomio 
11. runon alkuun, jossa kuvatun taisteluun valmistautumisen 
yhteydessä sanotaan, että kreikkalaiset taisteluinnossaan jo pitä- 
vät sotaa ihanampana kuin kotimatkaa. Tämä toteamus vaikut- 
taa tällä kohdalla oudolta, koska kotiin palaamisesta ei enää 
ole ollut puhetta sen jälkeen, kun 2. runossa kuvattu koti-ikävän 
ilmaisu on sivuutettu. Asianlaita lienee niin, että Iliaan tekijä 
on tällä viittauksella 2. runossa voimakkaana ilmenneeseen koti- 
ikävään tahtonut kytkeä 11. runon tapahtumat kiinteästi yhteen 
eepoksen alkuosan kanssa. Sillä nyt alkaa toden teolla se tais- 
telu, johon 2. runo oli valmistuksena. Zeus käy vasta tässä vai- 
heessa lopullisesti täyttämään Thetikselle antamaansa lupausta. 
Toiminta alkaa nyt kehittyä ratkaisuastetta kohti. Kaikki, mikä 
on sijoitettu 2. ja 11. runon väliin, on valmistavaa laatua tahi 
palvelee eepillisen laveuden tarkoitusperiä. Runoilija on tahal- 
laan viivytellyt pääaiheeseen tarttumista, onpa hän antaessaan 
lähetystön käydä suostuttamassa Akhilleusta ikäänkuin jättä- 
nyt avoimeksi senkin mahdollisuuden, että tapahtumat voisivat 
saada aivan toisen ratkaisun kuin sen, joka on odotettavissa. 
Vasta nyt, kun Akhilleus on osoittautunut taipumattomaksi, on 
aika johtaa toiminta niihin uomiin, joissa se alunperin on tarkoi- 
tettu saatettavaksi päätökseen. Se aines, josta edelliset runot 
on koottu, on saatu suurelta osalta runoista, jotka ovat olleet 
valmiina Iliaan tekijän käytettävissä. Hän on vain sopivasti 
muunnellen sijoittanut ne eepoksensa yhteyteen sen kokonai- 
suutta palvelemaan. 11. runosta lähtien alkaa taas selvemmin 
näkyä hänen toimintaa kireästi ohjaava kätensä, vaikka näihin- 
kin osiin epäilemättä on liitetty aikaisemmista runoista omak- 
suttua ainesta. Niinpä runoilijalle on sattunut sellainen kompas- 
tus, että sama Pylaimenes, joka 5. runossa saa surmansa, 13. ru- 
nossa taas esiintyy elävien joukossa! 

On monesti väitetty, että Patroklos alunperin ei lähtenyt taiste- 
luun Akhilleuksen varustuksissa, vaan omissaan. Iliaan suomen- 

noksen 1. painokseen kirjoittamissaan selityksissä O. E. Tudeer 
asettui tälle kannalle. Totta onkin, että runoelmassa on kohtia, 
joissa Patrokloksen asepuvusta puhutaan, kuin se olisi hänen 
omansa. Varsinkin odottaisi silloin, kun Akhilleus Hektorin sur- 
mattuaan riistää häneltä Patrokloksen varustukset, samalla sel- 
västi mainittavan, että Akhilleus täten sai takaisin oman soti- 
sopansa. Näin ei kuitenkaan tapahdu. Mutta sittenkään ei voida 
tehdä johtopäätöstä, että varusteet alkujaan olisivat olleet Pat- 
rokloksen omat. Sillä Iliaassa käytetyn runotekniikan mukaista 
on jättää monet seikat epämääräisiksi sellaisissakin kohdissa, 
joissa odottaisi tarkkapiirteisempää kuvausta. Sitä paitsi jo se 
tosiasia, että Hektor pukee kesken taisteiua päällensä Patrok- 
loksen asepuvun, osoittaa varustusten erikoislaatuisuutta. Jollei 
olisi ollut kysymys Akhilleuksen sotisovasta, Hektor tuskin 
olisi vaihtanut omaa asepukuaan Patroklokselta riistämäänsä. 
Näyttää siis siltä, ettei Iliaan tekijä ole käyttänyt sellaista 
runotoisintoa, jossa Patroklos olisi lähtenyt taisteluun omissa 
varustuksissaan. Ne, jotka tätä ovat väittäneet, ovat päätelleet, 
että runoilija on keksinyt Patrokloksen ja Akhilleuksen välillä 
tapahtuneen varustusten vaihdon voidakseen liittää eepokseen 
Hefaistoksen takoman uuden kilven kuvauksen, joka on Iliaan 
18. runossa. Eepokseen olisi tällöin jäänyt merkkejä aikaisem- 
masta runosta, jossa Patroklos ei pukeutunut Akhilleuksen sota- 
asuun. Niinkuin edellä esitetystä selviää, tällaista otaksumaa 
ei voida pitää todennäköisenä. ` 

Sivuuttamalla vähäiset ristiriitaisuudet, jotka eivät oikeuta 
laajakantoisiin johtopäätöksiin, kiinnitettäköön vielä huomiota 
21. runossa esiintyvään hataraan liitokseen. Surmattuaan Ska- 
mandros virran partaalla useita troialaisia, joiden ruumiit jou- 
tuvat joen vietäviksi, Akhilleus ihmisen suulla puhuvan Ska- 
mandroksen pyynnöstä sanoo herkeävänsä ahdistamasta troia- 
laisia virran uomassa ja kääntyvänsä ajamaan takaa kentälle 
pakenevia vihollisia. Mutta ilman minkäänlaisia perusteluja 

mainitaan hänen sitten kuitenkin yht'äkkiä taas hyppäävän vir- 
ran pyörteisiin. Tällainen ristiriita on tuskin selitettävissä 
muulla tavoin kuin siten, että Iliaan tekijä on tällä kohdalla 
yhdistänyt kaksi eri runoa, joiden liitos on jäänyt näin höl- 
läksi. Tosin on selitetty, että Akhilleus ryntää takaisin vir- 
taan vimmastuneena siitä, että Skamandros rukoilee Apollolta 
troialaisille apua. Mutta jos tämä olisi tarkoitus, täytyisi sen 
olla selvästi ilmaistu. Ei siis voitane päästä siitä, että tässä. 
kohdassa on jälki yhdistelytyöstä, joka ei ole tapahtunut riittä- 
vän huolellisesti. Muuallakin olemme voineet todeta liitoksissa 
samantapaista hataruutta. 

Tutkijat ovat luulleet voivansa paljastaa Iliaassa lukemattomia 
muitakin ristiriitaisuuksia. Osittain tällaiset huomiot kyllä ovat 
paikkansa pitäviä. Mutta kun ne enimmäkseen kohdistuvat 
ainoastaan yksityisiin sanontoihin, niistä ei ole lupa tehdä eepok- 
sen rakennetta koskevia johtopäätöksiä. Niin laajassa runoel- 
massa kuin Iliaassa ei jokainen yksityiskohta ymmärrettävästi 
voi sopeutua toiseen yhtä tarkasti kuin huolellisesti rakennetussa 
koneistossa. Mutta jo sen perusteella, mitä edellä on esitetty, 
voidaan pitää varmana, että Iliasta laadittaessa on käytetty 
aikaisemmin olemassa olleita runoja ja ettei Ilias siis ole vapaasti 
ja täysin itsenäisesti suoritetun luomistyön tuote. Eepoksessa 
on lisäksi kohtia, jotka ovat selviä todistuksia eräänlaisesta. 
kokoonpanotyöstä. Esim. Iliaan 1. runossa kuvataan uhritoimi- 
tusta, joka suoritetaan kreikkalaisten palauttaessa Khryseen tyt- 
tären hänen isälleen. Kuvauksessa käytetään samoja säkeitä 
kuin siinä Odysseian 3. runon kohdassa, jossa Nestor toimittaa. 
uhrin Athenelle. Molemmissa kohdissa sanotaan, että uhriateriaa. 
valmistettaessa olivat apuna »nuorukaiset» viisikärkiset haaru- 
kat käsissään. Odysseiassa »nuorukaiset» ovat Nestorin poikia, 
joilla muutenkin on kertomuksessa huomattava osa. Mutta 
Iliaan puheena olevassa kohdassa »nuorukaiset» ovat täysin arvoi- 
tuksellisia, sillä muuten heitä ei lainkaan mainita eikä lukijan 

ole mahdollista päätellä, ketä tarkoitetaan. Johtopäätös on 
selvä: Iliaan tekijä on uhritoimitusta kuvatessaan käyttänyt 
säkeitä, jotka alkujaan on sepitetty toisenlaiseen yhteyteen. 


Odysseiankin tekijän voidaan osoittaa liittäneen eepokseensa 
aikaisemmin olemassa olleita runoja. Odysseiassa erottautuu 
lukijalle heti ensi silmäyksellä kolme osaa: 1. Telemakhoksen 
matka Pylokseen ja Spartaan. 2. Odysseuksen harharetket. 
3. Odysseuksen paluu ja kosijain surma. Mutta ei tietenkään 
silti ole ilman muuta selvää, että eepoksen tekijä kaikkia näitä 
osia varten on käyttänyt varhaisempia runoja. Jotta siitä saa- 
taisiin varmuus, on runoelman rakenteeseen kohdistettava 
ennakkoluuloton tarkastelu. 

Irrallisimmaksi näyttäytyy tarkastelijalle heti Telemakhok- 
sen matka. Eepoksen juonen kannalta sillä ei ole sanottavaa 
merkitystä. Matka ei tuota tuloksia, eikä se ole suoranaisessa 
yhteydessä eepoksen muuhun toimintaan. Se on myös varsin 
heikosti perusteltu. Jumalien kokouksessa Athene sanoo lähet- 
tävänsä Telemakhoksen tällaiselle tiedusteluretkelle, vaikka 
jumalattaren tietenkin täytyy olla selvillä siitä, ettei mitään 
tulosta ole odotettavissa. Ainoaksi perusteeksi jää se, että Tele- 
makhos täten saa »ihmisten keskuudessa jalon maineen». Eepok- 
sen kielellä ilmaistuna tämä merkitsee sitä, että Telemakhos 
täten joutuu runonlaulun aiheeksi. Puheena oleva kohta siis näyt- 
tää nimenomaisesti viittaavan siihen, että Telemakhoksen mat- 
kaa oli kuvattu runoissa ja että Odysseian tekijällä oli niitä tie- 
dossaan. Tarkemmin tutkittaessa ilmeneekin kiistämättömästi, 
että matka-aihe on yhdistetty muuhun kuvaukseen tavalla, joka 
jättää liitoksen selvästi näkyväksi. 

Tarkkaava lukija havaitsee näet helposti, että kun Odysseian 
2. runossa kuvataan kansankokousta, jonka Telemakhos Athenen 
kehoituksesta on kutsunut koolle, siinä alunperin on käsitelty 
vain kosijoiden rehentelyä eikä lainkaan Telemakhoksen matkaa. 

Telemakhos valittaa kokoontuneelle kansalle kosijoiden menet- 
telyä ja käskee heitä poistumaan koteihinsa. Kosijoiden taholta 
kiistetään valitusten oikeutus ja lykätään syy Penelopen nis- 
koille. Sen johdosta Telemakhos rukoilee kosijoille jumalien 
kostoa. Samalla näkyy uhkaava enne, jonka vanha Halitherses 
selittää ilmoittavan, että Odysseus kohta on oleva kotonaan. 
Kosijat eivät ota ennettä todesta, vaan vakuuttavat jatkavansa 
entiseen tapaan, kunnes Penelope suostuu jollekulle heistä. Tällä 
kohdalla Telemakhos yht'äkkiä ryhtyy pyytämään matkaansa 
varten alusta, vaikka Athene ei edes kehoittanutkaan häntä 
puhumaan siitä asiasta kansankokouksessa. 'Telemakhoksen 
pyyntöön ei kukaan kiinnitä huomiota, vaan aivan kuin sitä ei 
olisi esitettykään, Mentor moittii kansaa siitä, ettei se aseta 
sulkua kosijoiden rehentelylle. Kosijain taholta vastataan Men- 
torille ja uhataan jopa surmata Odysseus, jos hän vastoin 
odotusta saapuisi kotiin ja koettaisi väkivalloin karkottaa kosi- 
jat. Vasta tämän viimeisen vuorosanan lopussa kuitataan Tele- 
makhoksen pyyntö neljällä yliolkaisella säkeellä. Kaikesta 
näkyy, että kansankokouksen tarkoituksena on valmistella Odys- 
seuksen palaamista ja kostoa, joka odottaa kosijoita, ja että 
siihen on verraten väkinäisesti liitetty ne kaksi kohtaa, joissa 
mainitaan Telemakhoksen suunnittelema matka. Alkujaan on 
tarkoituksena yksinomaan ollut korostaa kosijoiden itsepintaista 
röyhkeyttä, joka tekee heille valmistetun ankaran koston sitä 
oikeutetummaksi, sekä valmistella Odysseuksen paluuta, joka 
on pian tapahtuva. Kansankokousta käsittelevä runo on siis sepi- 
tetty johdannoksi siihen kertomukseen, jonka aiheena on Odys- 
seuksen kotiinpaluu ja hänen suorittamansa kosto. Telemakhok- 
sen matka ei liity elimellisesti kokouksen menoon, vaan on sel- 
västi myöhäisempi lisäke. Tämä toteamus on tärkeä, koska siitä 
seuraa, että Telemakhoksen matkaa käsittelevät eepoksen osat 
eivät alunperin ole samaa runoa kuin Odysseuksen paluu ja kosi- 
joiden surma. ` 

Että näin todella on asianlaita, ilmenee toisestakin seikasta. 
Telemakhoksen matka alkaa ennen kuin Odysseus pääsee lähte- 
mään Kalypson luota. Hän viipyy matkallaan ilmeisesti paljon 
lyhyemmän ajan, kuin Odysseus tarvitsee päästäkseen Ithakaan. 
Siitä huolimatta Odysseus saapuu kotisaarelleen ennen kuin Tele- 
makhos on ehtinyt palata matkaltaan. Aikamäärät siis eivät 
ensinkään sovi yhteen. Tämäkin tosiasia osoittaa, etteivät Tele- 
makhoksen retki ja Odysseuksen kotimatka alkujaan ole olleet 
saman runoelman osia, vaan että ne vasta Odysseiassa on liitetty 
toisiinsa. Tosin eräät sellaiset tutkijat, jotka mistään vaikeuk- 
sista välittämättä tahtovat julistaa Homeroksen eeposten yhte- 
näisyyttä, ovat väittäneet, ettei Homeroksen runojen aikakäsite 
ole samanlainen kuin nykyajan. Homeroksen runoissa muka ei 
kiinnitetä huomiota tällaisiin seikkoihin, joihin meidän kannal- 
tamme sisältyy ristiriitaisuus. Moinen selittely on kuitenkin 
liian läpinäkyvää teoriointia ennakolta omaksutun käsityksen 
hyväksi. Itse asiassa Homeroksen eepoksista tarkkaavaisinkin 
lukija keksii vain perin harvoja kohtia, joissa aikailmoitukset 
elvät olisi keskenään sopusoinnussa. Silloin on muuten aina kysy- 
mys toisarvoisista ja vähäpätöisistä epäjohdonmukaisuuksista. 
Tässä kohdassa, josta nyt on puhe, taas on pakko todeta huomat- 
tava ristiriita, joka ei ole sivuutettavissa edes väittämällä, että 
runoilijalla on vapautensa ja ettei niiden rajoista saa käydä sai- 
vartelemaan. EFi näet ole ymmärrettävissä, miksi annetaan tark- 
koja ajanmääräyksiä, jollei niihin ole lupa suhtautua tavallisen 
terveen järjen mukaisesti. 

Jotta asia tulisi täysin selväksi, on syytä suorittaa yksinker- 
tainen laskutoimitus. Telemakhos lähtee matkalle illalla ja pur- 
jehtii merellä seuraavan päivän ja sen jälkeisen yön. Kolmantena 
päivänä hän siis on Pyloksessa. Seuraavana aamuna hän lähtee 
jatkamaan matkaansa Spartaan, jonne hän saapuu viidennen päi- 
vän illalla. Miten kauan hän viipyy siellä, jää jossakin määrin 
epäselväksi. Mutta se käy Telemakhoksen ja Menelaoksen kes- 

kustelusta selvästi ilmi, ettei hän viivy Spartassa monta päivää. 
Luonnollinen tulkinta johtaa päättelemään, että hänen oleske- 
lunsa Menelaoksen luona kestää vain saapumisillan sekä seuraa- 
van päivän. Seitsemännen päivän aamuna hän täten jo lähtee 
paluumatkalle, on kahdeksannen päivän iltana Pyloksessa ja 
jatkaa sieltä matkaansa viipymättä kotisaarelle. Purjehdus kes- 
tää tällä kertaa vain yhden illan ja yön. Telemakhos on siis 
takaisin Ithakassa jo yhdeksännen päivän aamuna siitä lukien, 
kuin hän lähti purjehtimaan kohti Pylosta. Odysseus puolestaan 
saa jumalien suostumuksen kotiin paluuseen vasta Telemakhok- 
sen Spartassa olon toisena päivänä. Hän käyttää lauttansa raken- 
tamiseen ja muihin valmistuksiin neljä päivää, viidentenä hän 
lähtee matkaan, purjehtii lauttansa varassa seitsemäntoista päi- 
vää, uiskentelee meressä kaksi päivää ja viipyy faiakien luona 
toiset kaksi päivää. Vasta kuudentenakolmatta päivänä Kalyp- 
son saarelta lähdöstä lukien hän on kotisaarellaan. Kun tähän 
lisätään ne viisi päivää, jotka Telemakhos jo oli ollut matkallaan 
ennen Odysseuksen lähtöä, saadaan kolmekymmentäyksi päivää. 
Siitä huolimatta Odysseus on Ithakassa päivää aikaisemmin 
kuin Telemakhos, jonka matkaan on kulunut vain vajaat yhdek- 
sän päivää. Eipä näin ollen ole kysymys vähäpätöisestä risti- 
riitaisuudesta. Näyttää siltä, että Odysseian tekijä on itsekin 
huomannut tämän asianlaidan ja että hän siitä syystä on pyrki- 
nyt jättämään epämääräiseksi sen ajan, jonka Telemakhos viet- 
tää Spartassa. Epämääräisyyden vaikutelmaa hän on yrittänyt 
lisätä sillä, että hän on jakanut Telemakhoksen Spartan-vierailun 
-kuvauksen kahteen osaan, joista toinen on neljännessä ja toinen 
vasta viidennessätoista runossa. Lukijan katse on tällä välin 
kiintynyt niin moniin muihin seikkoihin, että hän on unohtanut, 
kuinka monta päivää Telemakhoksen matka oikeastaan on kes- 
tänyt. Pitkä välimatka kuvauksen alkupuoliskosta sen loppu- 
osaan ikäänkuin samalla ajallisesti pidentää Telemakhoksen 
matkaa. Mutta jos tekijä itse vapaasti olisi runoillut sekä Tele- 

makhoksen matkan että Odysseuksen kotiinpaluun kuvauksen, 
hän varmastikaan ei olisi tullut antaneeksi näin ristiriitaisia 
aikamääriä. Yhdistelytyöstä johtuu sekin, että tapausten näyt- 
tämö äkkiarvaamatta siirtyy Spartasta Ithakaan ja sitten taas 
Ithakasta Spartaan. 

Telemakhoksen matkaa siis oli käsitelty erillisessä runossa, 
jota Odysseian tekijä on käyttänyt hyväkseen. Tätä ei saa käsit- 
tää niin, että hän olisi sijoittanut runon eepokseensa sellaisenaan. 
Niin ei varmastikaan ole asianlaita, vaan hän on käyttänyt runoa 
ainoastaan siinä määrin, kuin hänen hahmottelemansa suureepok- 
sen kokonaisuus salli. Emme koskaan voi päästä selville siitä, 
mitä muutoksia, poistoja ja lisäyksiä hän on tehnyt alkuperäi- 
seen runoon. Voimme vain arvata, että matkakuvauksen pää- 
osaa, sen alkua ja keskiosaa, on verraten vähän muutettu, kun 
taas loppu on ollut saatettava sopusointuun eepoksen kokonais- 
sisällyksen kanssa. Loppuosaa Odysseian tekijä siis lienee huo- 
mattavasti muuttanut ja typistänyt. Siitä on johtunut matka- 
kuvauksen tämän osan ilmeinen katkelmallisuus. 

Eräät tutkijat ovat vastustaneet tässä esittämääni käsitystä 
matkarunon erillisyydestä sillä perusteella, ettei Telemakhoksen 
matkaa kuvaava Odysseian osa erilleen eepoksesta erotettuna 
muodosta itsenäistä kokonaisuutta. Se on kyllä totta, mutta 
vastaväite menettää tehonsa, kun otetaan huomioon kaksi seik- 
kaa: Ensiksi on muistettava, ettei Odysseian tekijä tietenkään 
ole ottanut runoa eepokseensa sellaisenaan, ja toiseksi on pidet- 
tävä mielessä, ettei mikään todista niiden runojen, joita ennen 
Homeroksen eeposten syntymistä oli olemassa, olleen täysin itse- 
näisiä kokonaisuuksia. Samoin kuin Troian sodan tapahtumien 
ympärille oli Odysseuksenkin henkilön yhteyteen kutoutunut 
runojen verkko, jossa toinen runo aiheeltaan liittyi toiseen. Bi 
siis lainkaan tarvitse ajatella, että kukin runo oli itsenäinen 
kokonaisuus, vaan päinvastoin on toinen runo edellyttänyt toista, 
koska ne kerran kuuluivat samaan aihepiiriin. Runo, joka kertoi 

Telemakhoksen matkasta, liittyi luonnollisesti alunperin Odys- 
seuksen kotiin tulon yhteyteen, vaikka se olikin erilliseksi sepi- 
tetty. Ne tutkijat, jotka kieltävät Telemakhoksen matkaa 
kuvailleen erillisen runon olemassaolon sillä perusteella, ettei 
matka ole ajateltavissa ilman Odysseuksen tarinan muodostamaa 
taustaa, lähtevät väärästä peruskatsomuksesta. Tätä taustaa 
Telemakhoksen matka tietysti edellyttää, mutta silti sitä on 
voitu ja varmasti onkin käsitelty erillisessä runossa, jonka pää- 
sisällyksen Odysseian tekijä on ottanut eepokseensa. 

Muissakin Odysseian osissa on havaittavissa ristiriitaisuuksia, 
jotka ovat selitettävissä vain siten, että runoilija on yhdistänyt 
eepokseensa erillisiä kantarunoja. Ilmeisintä tämä on niissä koh- 
dissa, joissa kuvataan Odysseuksen ulkonaista olemusta hänen 
palatessaan kotiin. Faiakien luokse saapuessaan ja heidän luo- 
naan vieraillessaan hän on sankarihahmo, johon tosin kärsimyk- 
set ja ikä ovat iskeneet leimansa, mutta joka siitä huolimatta 
kykenee kaikissa herättämään kunnioitusta, vieläpä sytyttä- 
mään vienosti kytevän rakkauden tunteenkin nuoreen neitoon, 
kuninkaan tyttäreen. Kotilinnassaan kosijoiden keskellä hän 
taas on kurja maankiertäjä, kerjäläinen, jota kukaan ei voisi 
arvata Troian sodan sankariksi. Tämä muodonvaihdos on runoel- 
massa perusteltu sillä, että Odysseuksen saavuttua Ithakaan 
Athene muuttaa hänet vanhan kerjäläisen hahmoon. Jotta Tele- 
makhos tuntisi hänet isäkseen, jumalatar antaa Odysseukselle 
hetkeksi takaisin entisen hahmon, mutta muuttaa heti sen jäl- 
keen hänet jälleen kerjäläiseksi. Tässä hahmossa hän sitten 
esiintyy loppuun asti. Sillä erittäin tärkeä seikka on se, ettei 
missään Odysseian kohdassa enää puhuta palautumisesta enti- 
seen sankarihahmoon. Kerjäläisenä hän ottaa vastaan kosijoiden 
karkeat loukkaukset, kerjäläisenä hän ottaa jännittääkseen jou- 
sen ja kerjäläisenä hän ryhtyy täyttämään tehtäväänsä kosta- 
jana. Kerjäläisenä esiintyvän Odysseuksen hänen vanha hoita- 
jansa Eurykleiakin tuntee isännäkseen. Myöskään 23. runon 

kuvaamassa kylvyssä ei tapahdu uutta muodonvaihdosta. Tosin 
sanotaan, että Athene antoi Odysseukselle uljaamman ryhdin ja 
tuuheammat kutrit, mutta ei sanota, että hän tällöin muuttui 
toiseen hahmoon. On näet huomattava, että tämän kohdan säkeet 
ovat aivan samat kuin 6. runon säkeet, joissa kerrotaan, kuinka 
Athene Odysseuksen saavuttua faiakien saarelle ja tavattua Nau- 
sikaan norjistaa hänen olemustaan. Yhtä vähän kuin 6. runossa 
saattaa 23. runon vastaavassa kohdassa olla kysymys todellisesta 
muodonvaihdoksesta. XKiistämättömäksi tosiasiaksi täten jää, 
että Odysseiassa tosin kerrotaan Athenen muuttaneen sankarin 
kerjäläiseksi, mutta ei edellytetä hänen muuttumistaan taas 
kerjäläisestä takaisin sankariksi. Tällä toteamuksella on laaja- 
kantoiset seuraukset. 

Näin todettua ristiriitaisuutta näet ei voida ymmärtää, jollei 
edellytetä kahden eri runon yhdistämistä: Toiselta puolen oli 
runo, jossa kerrottiin Odysseuksen saapumisesta takaisin koti- 
saarelle valtiaan tavoin faiakien saatossa, toiselta puolen taas 
toisessa runossa Kerrottiin, kuinka hän tuli kotilinnaansa tunte- 
mattomana kulkurina, joka vasta kostotyön suoritettuaan pal- 
jastui kaivatuksi sankariksi. Ei näet voida kieltää sitä, että 
koko kertomus Odysseuksen kotonaan kärsimästä kohtelusta ja 
hänen siellä tekemistään urotöistä edellyttää todellista eikä toi- 
seksi muutettua Odysseusta, Kuvaus menettää huomattavan osan 
tehoaan, jos otaksumme, että meille kerrotaan taikavoimalla 
vieraaseen hahmoon saatetusta miehestä. Kun lisäksi ei missään 
enää puhuta palautumisesta varsinaiseen asuun, on väittämättö- 
mästi pääteltävä, että jousella ammunnan ja kostajien surmaa- 
misen suorittaa Odysseus omassa todellisessa hahmossaan. Muo- 
donvaihdoksesta puhuminen on ollut tarpeellista kahden eri runon 
saattamiseksi sopusointuun keskenään. Sen on Odysseian tekijä 
keksinyt voidakseen liittää yhteen runon, jossa kerrottiin faia- 
kien saarelta palaavasta onnellisesta Odysseuksesta, ja toisen 
runon, jossa Odysseus tuli kotiin onnen hylkäämänä kulkurina 

kenenkään häntä tuntematta. Runojen yhdistämisestä on syn- 
tynyt ristiriita, joka ei tosin ole niin räikeä, että se häiritsisi 
lukijan tuntemaa nautintoa, mutta on kuitenkin siinä määrin 
ilmeinen, ettei ennakkoluuloton tarkastelija saata sen olemassa- 
oloa kieltää. 

Toinenkin selvä ristiriita on todettavissa Odysseian jälkipuo- 
liskossa. Odysseus kehoittaa 16. runossa 'Telemakhosta merkin 
saatua siirtämään aseet linnan miessalista pois varuskammioon. 
Kuitenkin hän käskee jättämään paikoilleen kaksi miekkaa, 
kaksi keihästä ja kaksi kilpeä, jotta he itse voivat niitä käyttää 
hyökätessään kosijoiden kimppuun. Mutta sittemmin ei lainkaan 
tapahdu tämän kehoituksen mukaisesti. Odysseus itse yhdessä 
Telemakhoksen kanssa vie kaikki aseet ennakolta varuskam- 
mioon, eikä saliin jätetä ainoatakaan asetta paitsi yhtä keihästä, 
joka Telemakhoksella myöhemmin on kädessään. Ilmeiseltä 
näyttää, että tämäkin ristiriita johtuu kahden eri runotoisinnon 
yhdistämisestä. Tekijällä oli käytettävänään kaksi aikaisempaa 
runoa, joista toisessa Odysseus ja Telemakhos tarttuivat mies- 
saliin jättämiinsä aseisiin silloin, kun taistelu kosijoita vastaan 
alkoi. Toisessa taas Odysseuksen jousi näytteli pääosaa niinkuin 
nykyisessä eepoksessa. Kehoitus jättää saliin kahdet aseet on 
sisältynyt edelliseen runoon, josta Odysseian tekijä otti puheena 
olevat säkeet. Kuvauksen hän sittemmin kuitenkin muovaili 
toisen runon mukaiseksi huomaamatta täten syntynyttä risti- 
riitaa. 

Eri runojen yhdistämisestä aiheutunee myös 20. runossa havait- 
tava suuri hajanaisuus. Siinä kuvataan kosijoiden surman edel- 
lisiä tapahtumia niin katkelmallisesti, että tyyli erittäin sel- 
västi poikkeaa Odysseiassakin muuten yleensä vallitsevasta eepil- 
lisestä täyteläisyydestä. Esim. viittaukset kaupungissa vietet- 
tyyn Apollon juhlaan särkevät pahasti niitä yhtenäisiä puitteita, 
joissa toiminta tapahtuu. Samaten pistää silmään, että eräs kosi- 
joista heittää Odysseusta kohti luun, vaikka heittoaihetta jo on 

käytetty 17. ja 18. runossa. Vihdoin jää 20. runossa kuvattu kosijoi- 
den naurunpuuska aivan perustelemattomaksi. Se ei liity luon- 
tevasti Telemakhoksen sitä ennen lausumaan vuorosanaan eikä 
sen syytä muutoinkaan voida selittää. Koko 20. runo tuntuu täten 
olevan yhdistelmä aiheista, jotka Odysseian tekijä on koonnut 
sieltä täältä ja joita hän ei ole kyennyt liittämään yhteen eli- 
melliseksi kokonaisuudeksi. Vapaasti toimivan luomistyön tuo- 
tetta se ei missään tapauksessa voi olla. Eri osia ei tässä runossa 
kuitenkaan enempää kuin Iliaassa tai Odysseiassa muutenkaan 
ole mahdollista tarkoin erottaa toisistaan. 

Voidaan siis todeta, että Telemakhoksen matkaa kuvatessaan 
Odysseian tekijä on käyttänyt vanhempaa erillistä runoa ja että 
kuvaus Odysseuksen paluusta ja kosijain surmasta on yhdistetty 
eri aineksista, jotka osittain varmaan ovat tekijän itsensä sepit- 
tämiä, osittain taas hänen käyttämistään runoista saatuja. Vai- 
keampi on muodostaa selvää käsitystä siitä, kuinka harharetkien 
kuvaus on syntynyt. Se vain on ilmeistä, ettei se alunperin ole 
samaa runoa kuin Telemakhoksen matka ja Odysseuksen kotiin- 
paluu sekä siihen liittyvät vaiheet. Mutta mahdoton on päätellä, 
onko harharetkien kuvaus kauttaaltaan Odysseian tekijän omaa 
käsialaa vai onko siinäkin osia, jotka on otettu aikaisemmin 
olemassa olleista runoista. Edellisen vaihtoehdon puolesta näyt- 
tää puhuvan se, että harharetkien kuvaus esitetään ensimmäi- 
sessä persoonassa Odysseuksen itsensä kertomana. Tosin eräät 
tutkijat ovat väittäneet, että kertomus suurimmalta osalta osoit- 
tautuu olevan alunperin laadittu kolmanteen persoonaan, mutta 
tätä väitettä ei ole voitu vakuuttavasti todistaa. Päinvastoin 
sujuu kuvaus Odysseuksen ensimmäisessä persoonassa esittä- 
mänä kaikin puolin luontevasti. Mitään selviä merkkejä siitä, 
että kertomus olisi muutettu kolmannesta persoonasta ensim- 
mäiseen, ei ole havaittavissa. Tietenkin on Odysseuksen harha- 
retkiäkin ennen Odysseian syntymistä käsitelty runoissa ja täl- 
löin käytetty kolmatta persoonaa. Mutta ei voida osoittaa, että 

Odysseian tekijä on tällaisia aikaisemmin varmasti esiintyneitä 
runoja suorastaan käyttänyt hyväkseen. Välillisesti hänen tie- 
tysti tässäkin kohden täytyy olla riippuvainen varhaisemmista 
runoperinteistä. Odysseuksen harharetkien kuvaukset perustu- 
vat ikivanhoihin merimiesjuttuihin, joita alkujaan tietenkin esi- 
tettiin suorasanaisina. Mutta epäilemätöntä on, että niitä jo 
varhain siirrettiin myös runomuotoon. Ensimmäisen persoonan 
käyttäminen taas edellyttää kehysrunoa, jossa kuulijat tai luki- 
jat johdatetaan tilanteeseen, missä Odysseus itse joutuu kerto- 
maan seikkailuistaan. Mahdollista tietysti on, että tällainen 
runomuotoinen kehyskertomus ja siihen sisällytetty sankarin 
itsensä esittämä harharetkien kuvaus on ollut olemassa ennen 
Odysseian kokoonpanoa. Mutta on mahdoton todistaa, että Odys- 
sejan tekijä on sellaista käyttänyt hyväkseen. Sen vuoksi on 
tyydyttävä pitämään sankarin kokemien seikkailujen kuvausta 
siinä muodossa, kuin se Odysseiassa esiintyy, eepoksen laatijan 
omana tuotteena. 

Odysseian alkajaisruno osoittaakin, että eepoksen tekijä on 
kiinnittänyt päähuomion harharetkiin. Ainoastaan niihin siinä 
viitataan. Epäilemättä on oikeutettua sen johdosta päätellä, 
että harharetkien kuvaus on muodostanut rungon, jonka ympä- 
rille Odysseian tekijä on ryhmitellyt muut aiheet. Näistä hän 
on saanut osan valmiina aikaisemmista runoista, osan hän taas 
on itse runoillut. Mutta eri ainesten erottaminen erilleen ei enää 
ole mahdollista. Vain suurin piirtein voidaan todeta, millä tavoin 
eepoksen luominen on tapahtunut. 

Myös harharetkien kuvauksessa voidaan kuitenkin todeta eräs 
selvä liitoskohta. Ei näet ole vaikea havaita, ettei manalassa 
käynti alunperin ole liittynyt muiden aiheiden yhteyteen. Kirke 
kehoittaa 10. runon lopussa Odysseusta lähtemään manalan ret- 
kelle huomauttaen, että siellä hän saa Teiresiaalta tietää tien 
kotisaarelle, kuljettavat välimatkat sekä kuinka purjehdus on 
suoritettava. Näitä asioita Teiresias sitten ei kuitenkaan Odys- 


254 Homeros 


seukselle ilmoita. Perustelu on täten yhtä hatara kuin eräissä 
muissa Iliaan ja Odysseian kohdissa, joissa olemme todenneet 
yhdistetyn eri runoja. Manalassa käynti poikkeaa muutenkin 
luonteeltaan toisista seikkailuista. Täydellä syyllä voidaan siis 
tehdä johtopäätös, että tämä osa Odysseuksen harharetkiä — 
Odysseian 11. runo — on syntynyt aineksista, jotka tekijä on saa- 
nut varhaisemmista runoista. Itse manalassa käynti on iki- 
vanha uskonnollinen taru, joka esiintyy jo Kaksoisvirran maan 
Gilgames-eepoksessa. Kun Odysseuksesta oli tullut uskomatto- 
mien seikkailujen päähenkilö, oli luonnollista, että vanha taru- 
aihe sovellettiin häneen ja annettiin hänen suorittaa retki myös 
manalaan. Ei saanut olla sitä paikkaa, jossa joku muu ihminen 
oli käynyt, johon Odysseuksen matkat eivät olisi ulottuneet. 
Samalla täten voitiin antaa Odysseuksen saada tietoja sellaisista 
seikoista, joista hänen kotisaarelle palatessa täytyi olla selvillä. 


Sekä liasta että Odysseiaa luotaessa on siis käytetty aikai- 
semmin olemassa olleita runoja. Eikä tällöin ole kysymys pel- 
kistä esikuvista, jotka olisivat antaneet vaikutteita eeposten 
tekijälle sillä tavalla, kuin edeltäjät yleensä vaikuttavat myö- 
häisempiin kirjailijoihin. On kysymys kokonaisten osien liittä- 
misestä eepoksiin. Varhaisemmista runoista on Homeroksen 
eepoksiin siirtynyt kokonaisia säkeitä, säeryhmiä, vieläpä laa- 
` jempiakin yhteyksiä. Tätä johtopäätöstä voidaan pitää ehdot- 
toman varmana. Mutta missään kohdassa ei voida osoittaa, 
kuinka laaja on aikaisemmista runoista saatu osa, eikä myös- 
kään, minkä verran sitä ehkä on muovailtu kokonaiseepoksen 
tarkoitusten mukaisesti. Niinpä Telemakhoksen matkan kuvaus 
epäilemättä on varhaisempaa perua. Mutta mahdoton on sanoa, 
millä kohdalla Odysseian tekijä on ryhtynyt sitä muodostele- 
maan omiin tarkoitusperiinsä sopeutuvaksi. Niin varmaa kuin 
siten onkin, että suurin osa ns. Telemakhiaa on sellaisenaan siir- 
tynyt Odysseiaan, ei ole mahdollista vetää selvää rajaa tiettyyn 

kohtaan ja sanoa: Tässä loppuu varhaisempi runo ja tässä alkaa 
Odysseian tekijän käsiala. Sama on asianlaita kaikkialla muua]- 
lakin. Valtava työ, joka on suoritettu Homeroksen eeposten erit- 
tanut vakuuttavia tuloksia. Ei ole voitu erottaa ainoatakaan 
osaa, jonka erillisyydestä siinä muodossa tutkijat saattaisivat 
yhtyä. 

Itse asiassa onkin luonnollista, että näin on asianlaita. Sillä 
sekä Ilias että Odysseia osoittautuvat lähemmin tarkasteltuina 
elimellisiksi kokonaisuuksiksi, joihin eri ainekset on sulatettu 
siinä määrin kiinteästi, ettei niiden erilleen erottaminen ole mah- 
dollista. Homeroksen eepokset ovat eräistä osoittamistamme höl- 
listä liitoksista huolimatta suunnitelmallisen luomistyön tuot- 
teita. Runoilijantahto on alistanut eri aiheet ja muualta saadut 
valmiit runoainekset palvelemaan omaa suunnitelmaansa. Siten 
ovat vieraatkin runot muuttuneet kokonaisuuden elimellisiksi 
osiksi, eikä niitä enää voida palauttaa alkuperäiseen olomuo- 
toonsa. Ilias ja Odysseia eivät ole mekaanisen kokoonpano- ja 
yhdistelytyön tuloksia, vaan luovan runoilijamielikuvituksen 
synnyttämiä kokonaisuuksia. Näiden eeposten tekijä osoittaa 
suvereenisesti hallitsevansa laajasuuntaisia aiheitaan eikä ole leil- 
mattavissa epäitsenäiseksi sommittelijaksi. Homeroksen eepok- 
sissa on näet kauttaaltaan havaittavissa paljon kiinteämpi ote 
kuin esim. Kalevalassa. Meidän kansalliseepoksemme on pantu 
kokoon mitä erilaisimmista aineksista ja se on siitä syystä jää- 
nyt sangen hajanaiseksi. Eri osat on usein varsin mekaanisesti 
liitetty toisiinsa. Mutta vaikka Kalevala täten heti näyttää haja- 
naisuutensa tarkkaavalle lukijalle, olisi mahdoton erottaa erilli- 
siksi kokonaisuuksiksi senkään eepillisiä aineksia, jolleivät 
Lönnrotin työn pohjana olleet kansanrunot olisi säilyneet. Tämä 
esimerkki osoittaa, että yritys jakaa Homeroksen runot alku- 
osiinsa on ennakolta tuomittu epäonnistumaan. Sillä se mikä 
olisi mahdotonta, kun on kysymys Kalevalasta, joka kummin- 

kaan ei ole elimellinen kokonaisuus, on tietenkin kaksinverroin 
mahdotonta, kun yritys kohdistetaan Homeroksen eepoksiin, 
jotka itsenäinen luomistahto on muodostanut yhtenäisiksi runo- 
teoksiksi. 


On syytä luoda kokonaisuuden kannalta silmäys Iliaan ja Odys- 
seian sisällykseen havaitaksemme, kuinka hyvin niissä yhteyttä 
hallitaan. 

Iliaan alkajaissäkeissä runoilija pyytää runotarta laulamaan 
Akhilleuksen vihasta. Ytimekkäästi näissä sanoissa on lausuttu 
Iliaan pääsisällys. Akhilleuksen viha hallitsee kaikkia eepok- 
sessa kuvattuja tapahtumia. Se aiheuttaa, että kreikkalaisten 
paras sotilas pysyttäytyy poissa taistelusta. Sen johdosta hänen 
vastineensa troialaisten puolella, Hektor, saa kamppailuissa yli- 
otteen. Kreikkalaiset kärsivät 8. runossa ensimmäisen suuren 
tappionsa. Se on kuitenkin vain valmistusta niihin raskaampiin 
menetyksiin, joita Hektor heille seuraavissa taisteluissa aiheut- 
taa. Mutta ensimmäinenkin tappio jo riittää tekemään kreikka- 
laiset tietoisiksi siitä, mitä Akhilleuksen suututtaminen on mer- 
kinnyt. Sovinnon tarjouksin käännytään hänen puoleensa, mutta 
hän on taipumaton. Tässä taipumattomuudessa piilee kuitenkin 
traagillisen kohtalon aihe, sillä tapaukset johtavat siihen, että 
hän sen johdosta menettää parhaan ja varsinaisesti ainoan ystä- 
vängsä. Kun kreikkalaiset seuraavan päivän taisteluissa tunge- 
taan laivoille saakka ja Hektorin onnistuu sytyttää heidän lei- 
riinsä tulipalo, ei Akhilleus voi olla antamatta ystävälleen lupaa 
lähteä kamppailuun hänen varusteissaan. Mutta Patroklos tulee 
menestyksen kiihdyttämänä varomattomaksi, antautuu vaaraan 
ja kaatuu. Silloin Akhilleus on valmis unohtamaan kärsimänsä 
loukkauksen, joka oli nostattanut hänet vihaan. Hänen vihansa 
kohdistuu nyt kaksinkertaisena troialaisiin ja ennen kaikkea 
Hektoriin, joka surmasi hänen ystävänsä. Mielettömästi surren 
Patroklosta, jonka kuoleman hän välillisesti on aiheuttanut, hän 





46. Arkaainen Zeuksen patsas. 
Löydetty Olympian uusissa kaivauksissa. N. vuodelta 500 e. Kr. 





47. Akhilleus nousee sotavaunuihinsa. 
Klassillisen kauden maljakkomaalaus. 





48. Pariksen tuomio. 
Hera, Pallas Athene ja Afrodite esittävät riitansa Pariksen ratkaistavaksi. 
Maalaus saman maljakon toisella puolella. 

valmistautuu kostamaan toverinsa surmaajalle. Hänen ilmesty- 
misensä taistelukentälle tuo mukanaan käänteen, troialaiset 
työnnetään takaisin ja raivoavan pedon vimmalla hän kylvää 
kuolemaa vihollistensa riveihin. Lopulta hän tavoittaa Hektorin 
ja surmaa tämän epätasaisessa taistelussa. Ilkkuen hän sanoo 
kuolevalle vastustajalleen heittävänsä tämän ruumiin koirien 
saaliiksi. Sitä hän ei kuitenkaan tee, mutta julmasti hän raahaa 
ruumista vaunujensa jäljessä. Hänen vimmansa, jolla ei näytä 
olevan loppua, tyyntyy viimein, kun Hektorin isä, vanha Priamos, 
saapuu turvattomana anojana hänen majaansa pyytämään poi- 
kansa ruumista. Inhimiiliset tunteet saavat lopuksi hänessä voi- 
ton. Ilias päättyy siten eräällä tavoin sovittavasti, vaikka taus- 
talla häämöttääkin Akhilleuksen kuolema ja sen jälkeen tapah- 
tuva Troian kukistuminen ja hävitys. 

Ei voida kieltää, että Iliaan tekijä on erittäin taitavasti pysyt- 
tänyt Akhilleuksen eepoksensa keskushenkilönä. Hänen var- 
jonsa näkyy kaikkialla sielläkin, missä hän ei ole mukana toi- 
minnassa. Hänen poissaolonsa johdosta Hektor voi antautua voi- 
tonhuumansa vietäväksi, ja hänen pysyttäytymisensä majassaan 
tarjoo muille kreikkalaisille sankareille tilaisuuden suorittaa 
urotekoja. On luultavaa, että tekijä juuri viimeksi mainitusta 
syystä on ottanut eepoksensa keskusaiheeksi Akhilleuksen 
vihan. Kun Akhilleus vetäytyi taisteluista, tulivat muut kreikka- 
laiset etualalle. Siten saatettiin eepoksessa helpommin kuvata 
heidän esiintymistään taistelukentällä. Jos Akhilleus olisi ollut 
koko ajan mukana, olisi hänen hahmonsa pakosta tunkenut muut 
sankarit taustaan. 

Muissakin suhteissa Ilias esiintyy hyvin hallittuna kokonaisuu- 
tena. Jo se seikka, että tapausten aika on tarkasti rajoitettu, 
on omiaan korostamaan eepoksen yhtenäisyyttä. Ajalliset puit- 
teet ovat erittäin suppeat. Itse asiassa kuvataan Iliaassa vain 
muutamien harvojen päivien tapahtumia. Ensimmäisessä runossa 
sanotaan tosin aluksi ruton raivonneen kreikkalaisten leirissä 

yhdeksän päivää. Sen torjumisesta aiheutuneen kohtalokkaan 
kiistan ja toisen runon tapahtumien välillä on jälleen kaksitoista 
päivää. Mutta kaikki se, mikä kuvataan 2.—7. runossa, tapahtuu 
yhtenä ainoana päivänä. Viimeksi mainitun runon lopussa ker- 
rottuun ruumiiden hautaamiseen ja muurin rakentamiseen kuluu 
kaksi välipäivää, joiden jälkeisenä päivänä kreikkalaiset kärsi- 
vät ensimmäisen tappionsa. Saman päivän illalla he tekevät tyh- 
jiin rauenneen sovinnontarjouksensa Akhilleukselle (9. runo), ja 
yöllä tapahtuu partioretki kreikkalaisten leiriin (10. runo). Sitä 
seuraavan päivän piiriin kuuluvat kaikki taistelut ja muut 
tapaukset, joita kuvataan 11.—18. runossa, myös Patrokloksen 
kuolema. Uuden päivän koittaessa Thetis tuo ÄAkhilleukselle 
Hefaistoksen takoman sota-asun, ja samana päivänä suoritetaan 
kaikki se, mikä on 19.—22. runon aiheena. Sitä seuraavana päi- 
vänä Patroklos haudataan ja hänen kunniakseen järjestetään 
kilpakisat. Kuluu tämän jälkeen kaksitoista päivää — sama luku 
kuin 1. runossa! — joiden aikana Akhilleus joka aamu herjaa Hek- 
torin ruumista. Niiden jälkeisenä yönä Priamos saapuu lunasta- 
maan poikansa ruumiin. Omasta aloitteestaan Akhilleus vielä 
myöntää troialaisille aselevon Hektorin hautaamiseksi. Vasta 
kahdentenatoista päivänä (taas sama luku!) on taistelu alkava 
uudelleen. Jollemme ota mukaan välipäiviä, joiden tapahtumat 
jäävät tarkkapiirteisen kuvauksen ulkopuolelle, mahtuu Iliaan 
toiminta kuuden päivän puitteisiin. Iliaan ajallisista puitteista 
saadaan aivan väärä käsitys, kun lasketaan kaikki siinä maini- 
tut aikamäärät yhteen ja merkitään laskutoimituksen tulokseksi 
51 päivää. Tosiasiassa toiminta Iliaassa on keskitetty muutamiin 
harvoihin päiviin, mikä juuri on omiaan antamaan eepokselle 
aivan epätavallista kiinteyttä. Ei ole olemassa toista kertovaa 
runoelmaa, jossa toiminnan aika olisi kyetty supistamaan niin 
lyhyeksi, mutta jossa siitä huolimatta tapahtumien rikkaus olisi 
yhtä suuri. 

Näistä ahtaista ajallisista puitteista luodaan katsauksia sekä 

taakse- että eteenpäin. Ensimmäisestä runosta ilmenee, että 
kreikkalaiset ovat valloittaneet useita vihollisalueella sijaitsevia 
kaupunkeja sekä saaneet niistä runsasta saalista. Viholliskau- 
punkien valloittamiseen viitataan runoelmassa monesti muul- 
loinkin. Toisessa runossa palautetaan mieleen lähtö Auliista ja 
sen yhteydessä nähty enne, jonka Kalkhas oli tulkinnut merkit- 
sevän, että Troia vallataan kymmenentenä sotavuonna. Kolman- 
nessa runossa taas kerrotaan tapaus sodan alkuvaiheesta, jolloin 
Menelaos ja Odysseus olivat kreikkalaisten lähetystönä saapu- 
neet Troiaan vaatimaan Helenan luovuttamista. Kahdeksannessa 
runossa Agamemnon muistuttaa miehiään siitä, miten he mat- 
kallaan Trojaan olivat pysähtyneet Lemnos saarelle sekä miten 
siellä joka mies oli kerskaten julistanut yksin ajavansa pakosalle 
sata ja kaksikin sataa troialaista. Yhdennessätoista runossa 
Nestor kertoo, mitä vanha Menoitios sanoi pojalleen Patroklok- 
selle silloin, kun Odysseus ja Nestor kävivät kehoittamassa Akhil- 
leusta ja Patroklosta liittymään Troian retkeläisten riveihin. 
Samassa runossa viitataan siihen, että kentauri Kheiron oli ollut 
Akhilleuksen opettaja. Kahdeksannessatoista runossa Thetis 
korostaa, että hänen vastoin tahtoaan oli ollut pakko mennä 
kuolevaisen ihmisen, Peleuksen, vaimoksi. Yhdennessäkolmatta. 
runossa kerrotaan Troian muurien rakentamistaru. Kahdennessa- 
kolmatta runossa, samoin kuin epäselvemmin jo seitsemännessä, 
on viittaus sodan puhkeamisen syyhyn. Se ilmenee tosin epä- 
suorasti monesta muustakin Iliaan kohdasta. Kolmannessakol- 
matta runossa kerrotaan, kuinka Patrokloksesta oli tullut Akhil- 
leuksen kasvinkumppani. Neljännessäkolmatta runossa vihdoin 
on selvästi viitattu Troian sodan syttymiseen johtaneen tapah- 
tumasarjan perimmäiseen alkuun, Pariksen tuomioon. 

Iliaassa on monta muutakin kohtaa, joissa viitataan aikaisem- 
piin tapahtumiin. Tällaisten viittausten joukkoon voidaan lukea 
myös kaikki ne sangen monilukuiset tapaukset, joissa mainitaan 
taisteluun osaa ottavien ja varsinkin kaatuvien sankareiden 

syntyperä ja sukujuuret. Usein tällaiset maininnat laajenevat 
pitkiksi sukuselvityksiksi, joita eepillinen runous silminnähtä- 
västi erittäin mielellään esittää. Sellaisiakin seikkoja, jotka 
eivät lainkaan kuulu Troian sodan yhteyteen, kerrotaan sopivissa 
kohdissa. Erityisesti Nestor on hanakka esittämään kokemus- 
varastostaan pitkiä kertomuksia, joiden tarkoitus on esimerkillä 
valaista kulloinkin vallitsevaa tilannetta. Varoittavaksi esimer- 
kiksi on myös tarkoitettu Meleagroksen vihan seurauksia kuvai- 
leva tarina, jonka Foiniks esittää Akhilleukselle sovinnon pyyn- 
töjen yhteydessä. Kaikilla näillä taaksepäin suuntautuvilla kat- 
sauksilla Iliaan tekijä tietoisesti ylittää ne suppeat aikarajat, 
jotka hän on varsinaiselle kuvaukselleen asettanut. Sekä rajoi- 
tuksessa että rajojen tilapäisessä väljentämisessä ilmenee tietoi- 
nen suunniteimallisuus. 

Iliaassa on myös, niinkuin mainittiin, katsauksia eteenpäin. 
Toiminta päättyy Hektorin hautajaisiin, mutta lukija ei jää epä- 
tietoiseksi siitä, mitä on myöhemmin tapahtuva. Että Akhilleus 
on pian kaatuva, ilmenee runoelmasta kauttaaltaan. Jol.runossa 
sankari valittaa, että hänelle on suotu vain lyhyt elonarpa, ja 
hänen äitinsä Thetis vahvistaa tämän todeksi. Yhdeksännessä 
runossa hän kertoo, että Thetis on ilmoittanut hänellä olevan 
valittavana kaksi elämän arpaa: joko jäädä taistelemaan Troian 
edustalle ja kaatua siellä tahi palata kotiin ja saavuttaa pitkä 
ikä. Tällöin vielä Akhilleus pitää mahdollisena jälkimmäistä 
vaihtoehtoa, mutta toiminnan edistyessä tulee selväksi, että 
hänet kohtaa pian kuolema taistelukentällä. Tosin hän vielä 
16. runossa lähettäessään Patrokloksen taisteluun kuvittelee, että 
hän yhdessä ystävänsä kanssa voisi säästyä tuholta. Mutta hän 
tietää, että tällainen kuvitelma on turha. Sillä 19. runossa hän 
Patrokloksen kaaduttua sanoo aina toivoneensa, että hän yksin 
saisi surmansa Trojan edustalla ja että Patroklos jäisi elämään. 
Jo sitä ennen on Thetis 18. runossa todennut, että Akhilleuksen 
kohtalo on täyttyvä heti, kun tämä on surmannut Hektorin. Eikä 

tämä tieto vähimmässäkään määrässä vaikuta hillitsevästi Akhil- 
leuksen kostonhaluun. Kuolema tulkoon vaikka heti, kunhan 
hän vain ensin saa kostaa Hektorille, hän virkkaa. Ja Akhil- 
leuksen lähtiessä taisteluun toinen hänen kuolemattomista hevo- 
sistaan huomauttaa, että hänen tuhonsa on lähellä. Sen sanoo 
Akhilleus itsekin hyvin tietävänsä. Vihdoin Hektor kuollessaan 
ennustaa, että on tuleva päivä, jolloin Paris Apollon avulla tuhoaa 
hänet, kuinka uljas hän olkoonkin. Iliaan viimeisessä runossa 
Thetis jälleen palauttaa mieleen, ettei Akhilleuksella ole enää 
pitkälti elämän aikaa, vaan että kuolema liikkuu hänen lähel- 
lään. Runoilija on siten tavan takaa korostamalla Akhilleuksen 
traagillista kohtaloa antanut lukijan aavistaa sellaista, joka 
tapahtuu vasta sen jälkeen, kun Iliaan toiminta on päättynyt. 
On luultavaa, että tässäkin ilmenee tietoinen taiteellinen pyrki- 
mys. 

Samoin viitataan monta kertaa Troian tuhoon. Näistä viit- 
tauksista kuvaus saa laajempaa kantavuutta, vaikka runoilija 
onkin järkevästi rajoittanut aiheensa siten, että Troian kukis- 
tuminen jää sen ulkopuolelle. Niinkuin 2. runossa mainitaan, oli 
kreikkalaisille jo Auliissa ennustettu, että he sodan kymmenen- 
tenä vuonna valloittavat Troian. Neljännessä runossa Zeus vielä 
pitää mahdollisena, että Troia säästyisi ja Helena seuraisi viipy- 
mättä Menelaosta kotimaahan, mutta Heran raivo pakottaa yli- 
jumalan myöntymään siihen, että sota jatkuu. Troian kohtalo 
on siten lopullisesti sinetöity. Samassa runossa Agamemnon 
lausuu aavistuksenaan, että Troia on sortuva. Hektor esittää 
6. runossa saman aavistuksen aivan samassa muodossa. Koti- 
kaupungin tuleva kohtalo luo synkän varjonsa tässä runossa niin 
herkästi kuvatulle Hektorin ja Andromakhen tapaamiselle ja 
hyvästijätölle. Eepoksen jälkimmäisessä puoliskossa viittauk- 
set Troian sortumiseen muuttuvat yhä selvemmiksi ja osittain 
tunnepitoisemmiksi. Neljännentoista runon alkupuolella Zeus 
ilmoittaa Heralle tulevien tapahtumien kulun: Lopuksi kreikka- 

laiset ovat valtaavat kaupungin »Athenen antamin neuvoin». 
Kahdennessakolmatta runossa Priamos näkee selvästi kaikki kau- 
hut, joihin Troian sortuminen on johtava. Niiden torjumiseksi 
hän rukoilee Hektoria väistymään muurien suojaan. Ja kun 
Hektor sitten on kaatunut, joutuvat troialaiset epätoivon val- 
taan. Ei ole enää mitään pelastusta, kun heidän paras turvansa 
on poissa. Andromakhen valtaa sama toivoton mieliala kuin 
6. runossa. Iliaan viimeisen runon lopussa hän Hektorin ruumiin 
ääressä toteaa, että Troia on sortuva, ennen kuin Astyanaks ehtii 
varttua nuorukaiseksi. Hän näkee jo lähellä hetken, jona heidät 
kuljetetaan orjina vieraaseen maahan, jollei vihollinen sitä ennen 
jo ole surmannut Astyanaksia kostoksi Hektorin kaatamista 
kreikkalaisista. Nämä vihlovat sanat jäävät soimaan korvissa 
väistämättömänä tulevaisuuden näköalana. 

Lukijan ei siis tarvitse asettaa itselleen kysymystä: mitä tämän 
jälkeen tapahtuu? Siihen on Iliaan runoilija selvästi vastannut. 
Syyn, miksi Iliaan tekijä ei ole ottanut aiheekseen koko Troian 
sotaa, on Aristoteles osuvasti esittänyt Runousopissaan: »Home- 
ros on muiden kertomarunoilijain rinnalla jumalallinen, koska 
hän ei ole yrittänyt kuvata Troian koko sotaa, vaikka sillä kyllä 
oli sekä alkunsa että loppunsa. Sillä siinä tapauksessa runoelma 
olisi muodostunut liian laajaksi eikä riittävän yleiskatsaukselli- 
seksi. Jos taas kokoa olisi supistettu, olisi toiminta tullut liian 
hajanaiseksi. Sen sijaan hän valitsi pääaiheekseen yhden ainoan 
osatapahtuman ja sovitti sen yhteyteen lukuisia sivuaiheita, 
esim. laivojen luettelon ja muita välikertomuksia, joita hän sirot- 
telee teokseensa.» 

liaan kokonaisrakennekin osoittautuu lähemmin tarkastel- 
taessa erittäin selväpiirteiseksi., Ensimmäisessä runossa, joka 
varmasti on tekijän omaa käsialaa, luodaan tavattoman vauhdik- 
kaasti edellytykset eepoksen toiminnalle. Rutto raivoaa anka- 
rana leirissä. Akhilleus kutsuu kreikkalaiset kokoukseen. Aga- 
memnon ärtyy Kalkhaan selityksestä, että ruton puhkeaminen 

on hänen syytään. Akhilleuksen osuus asioiden johtamisessa 
tähän pisteeseen aiheuttaa, että Agamemnonin ärtymys kohdis- 
tuu häneen. Akhilleuksen sisu kuohahtaa. Draamallisen voimak- 
kaasti vuorosana seuraa toistaan, ne liittyvät toisiinsa mestaril- 
lisen kiinteästi ja välttämättömyyden pakosta seuraa välirikko. 
Siitä taas aiheutuvat kaikki seuraavat tapahtumat: Akhilleuk- 
sen vetäytyminen taistelusta, kreikkalaisten tappiot, Patrok- 
loksen kaatuminen ja Hektorin surma. 

Iliaan tekijän tarkoituksena ei kuitenkaan ole viedä asioita 
päätökseen samalla vauhdilla, kuin 1].runossa luodaan niiden edel- 
lytykset. Hän on juuri eepillisellä leveydellä tullut esikuvaksi 
kaikelle kertovalle runoudelle. Eepoksen alussa tapaukset vyö- 
ryvät ryöppyävänä koskena, mutta sitä seuraa suvanto ja sen 
jälkeen milloin vuolaampi, milloin tyynempi eepillinen kymi. 
Voidaan panna merkille, että hän säilyttääkseen laajan ja tapah- 
tumarikkaan runoelmansa yleiskatsauksellisuuden, moninaisin 
tavoin valmistelee ratkaisuja. Toiselta puolen hän tahal- 
laan hidastuttaa toimintaa estääkseen tapahtumien 
vauhtia kiihtymästä liian nopeaksi. Siten saatamme havaita, 
että eepoksen ensimmäinen kolmannes on johdatusta tapahtu- 
miin, keskimmäinen kolmannes on traagilliseen loppuun päät- 
tyvää pääaiheen kuvausta ja viimeinen kolmannes näin synty- 
neen tilanteen selvittämistä. 

Hidastava ja valmisteleva tekniikka ilmenee selvimmin ensim- 
mäisessä kolmanneksessa. Thetis saa 1. runossa Zeukselta lupauk- 
sen, joka merkitsee sitä, että kreikkalaisille on tulossa raskas 
tappio. Zeus houkuttelee unen välityksellä Agamemnonin antau- 
tumaan taisteluun. Niin heikosti perusteltua kuin onkin, että 
Agamemnon tällaisessa vaiheessa ryhtyy koettelemaan sotajouk- 
koaan, tarkoitus on joka tapauksessa ymmärrettävä juuri hidas- 
tamisperiaatteen kannalta: Näyttäytyy, ettei sotajoukko ole- 
kaan siinä määrin taistelukuntoinen kuin Agamemnon odotti. 
Tarvitaan Athenen suoranainen puuttuminen asiaan, ennen kuin 

kaikki taas saadaan oikealle tolalle. Agamemnonin on vielä 
kärsittävä sekin nöyryytys, että röyhkeä rahvaan mies nousee 
sotilaiden joukosta häntä karkeasti solvaamaan. Tämä ääni tosin 
pakkokeinoin vaimennetaan, mutta kunnia siitä, että näin tapah- 
tuu, ei tule Agamemnonille, vaan Odysseukselle, joka myös esti 
väen lähtemästä kotimatkalle. Samalla kun pääaiheen edisty- 
minen täten hidastuu, on tilaisuus esitellä tärkeimmät henkilö- 
hahmot. Ennen kaikkea näyttäytyy, ettei Agamemnon ole se 
tilannetta ylivoimaisesti hallitseva päällikkö, joka hän luulee 
olevansa. Hänen sanoissaan on jo 2. runossa katumusta, joka 
poikkeaa 1. runossa esiintyvästä ylimielisestä asenteesta. Seu- 
raavatkin osat ensi sijassa tarkoittavat toimivien henkilöiden 
esittelemistä ja vasta toisessa sijassa toiminnan edistymistä. 
2. runon lopussa luetellaan kummankin puolen sotavoimat. Luet- 
telosta ilmenee, että todella koko Hellas oli lähettänyt miehensä 
sotaan ja että troialaisetkaan eivät taistelleet yksinään, vaan 
että heillä oli runsaasti apuvoimia ja liittolaisjoukkoja käytet- 
tävinään. 

Iliaan alkurunot ovat selvästi tarkoitetut johdatukseksi ja esit- 
telyksi. Ensimmäisessä runossa luonnehditaan Akhilleus, Aga- 
memnon ja Nestor, Zeus, Thetis ja Hera, toisessa on jumalista 
Athenella ratkaiseva osuus, Agamemnonin ja Nestorin luonne- 
kuvaa täydennetään sekä Odysseus tuodaan näyttämölle yhtenä 
etevimmistä päälliköistä. Koko sotajoukko esiintyy massana, 
josta Thersiteen vastenmielinen Kiihottajatyyppi kohoaa het- 
keksi näkyviin. Se jäsennellään sitten laivojen ja sotavoimien 
luettelossa luonnollisiin osiinsa. Kolmannessa runossa tulevat 
etualalle henkilöt, joilla on ratkaiseva osuus sodan syttymi- 
seen: Paris ja Menelaos sekä Helena. Heidän lisäkseen esiintyy 
nyt Troian hallitsija, Priamos kuningas. Neljännen runon alussa 
näyttelee troialainen Pandaros ratkaisevaa, mutta ei suinkaan 
mairittelevaa osaa. Runon loppupuolella kuvattu tarkastuskäynti 
antaa tilaisuuden tutustua useihin huomattavimpiin kreikka- 

laisiin päällikköihin. Siinä ovat Kreetan Idomeneus, molemmat 
Aiaat sekä Tydeuksen poika Diomedes, joka pian esiintyy taiste- 
lijoista sitkeimpänä, Sillä seuraava, viides runo on omistettu 
Diomedeen urotöille. Hänen vastustajinaan taistelevat troialais- 
ten puolella Pandaroksen lisäksi ennen muita Aineias ja Sarpe- 
don, jotka täten saavat esittelynsä. Afrodite, troialaisten suo- 
jelijatar, esiintyy taistelukentällä, mutta ei kykene hillitsemään 
Diomedeen vimmaista taisteluintoa. Parempi menestys on Apol- 
lolla, joka hänkin on troialaisten puolella. Sitä vastoin sodan 
jumala Areskin saa tuntea Diomedeen voiman, kun tällä on rin- 
nallaan Athene, joka Heran ohella on innokkain kreikkalaisia 
auttamaan. Sekä ihmiset että jumalat ovat täten kuvauksessa 
saaneet sen aseman, joka heillä toiminnassa tulee olemaan. Hek- 
torin esittelemisen Iliaan tekijä on säästänyt viimeiseksi, kuu- 
denteen ja seitsemänteen runoon. Ensiksi mainitussa runossa 
hän esiintyy jalojen inhimillisten tunteiden ruumiillistumana, 
viimeksi mainitussa taas urhoollisena taistelijana, joka vetää 
vertoja Aiaalle, Telamonin pojalle, kreikkalaisista sankareista 
Akhilleuksen jälkeen huomattavimmalle. 

Sijoittaessaan eepoksen ensimmäiseen kolmannekseen aineksia, 
jotka ovat vieraita runoelman pääaiheelle, vieläpä osittain yhtey- 
teen ankarassa mielessä soveltumattomia, Iliaan tekijä on juuri 
halunnut asettaa valokeilaan eepoksessa toimivat päähenkilöt. 
Mutta samalla hänen tarkoituksenaan on ollut hidastaa toimin- 
taa, jottei ratkaisua kohti riennettäisi liian nopeasti. Vihdoin 
on näiden ainesten tehtävänä valmistella ratkaisuvaiheeseen siir- 
tymistä. Kamppailu, jonka piti alkaa 3. runossa, mutta joka kes- 
keytyy Pariksen ja Menelaoksen kaksintaistelun johdosta, ei ole 
vielä se taistelu, jota Zeus Thetikselle antamassaan lupaukses- 
saan tarkoitti. Se leimahtaa tosin 4. runossa sopimuksen rikko- 
misen jälkeen uudelleen liekkiin, mutta keskeytyy jälleen 7. ru- 
nossa, kun kreikkalaiset hyväksyvät Hektorin kaksintaistelu- 
tarjouksen. Vasta 8. runossa Zeus ryhtyy toimenpiteisiin lupauk- 

sensa täyttämiseksi. Hän kieltää jumalia ottamasta osaa tais- 
teluun. Nyt alkaa taistelu sellaisena, kuin 1. runossa esitetyin 
edellytyksin on lupa odottaa. Mutta tamäkin taistelu on vasta 
alustavaa laatua. Tosin se tuottaa kreikkalaisille menetyksiä, 
mutta sen tarkoituksena on ainoastaan valmistaa heissä maa- 
perää askeleelle. joka merkitsee uutta vaihetta tapahtumien 
kulussa. He huomaavat, että on vaikeaa suoriutua kamppailusta 
ilman Akhilleuksen apua. Niinpä käännytään hänen puoleensa, 
mutta ilman tulosta. Sovinnon tarjous on kuitenkin Iliaan koko- 
naisrakenteen perustuksia. Sillä hylkäämällä sen Akhilleus tulee 
kaksinkertaisesti vastuunalaiseksi ystävänsä Patrokloksen koh- 
talosta. 9.runo, joka kuvaa lähetystön käyntiä Akhilleuksen 
luona, muodostaa täten ikäänkuin uuden lähtökohdan toimin- 
nalle. Siitä lähtien tapahtumat alkavat vyöryä traagillista loppu- 
ratkaisua kohti, joka tapahtuu 16. runossa Patrokloksen kaa- 
tuessa. Sovinnon tarjouksen tarkoituksena on valmistella tätä 
ratkaisua. 

Vastapainoksi sille masentavalle tunnelmalle, joka valtaa 
kreikkalaiset Akhilleuksen kieltäytymisen johdosta, on seuraa- 
vaan, 10. runoon sijoitettu onnistuneen yöllisen partioretken 
kuvaus. Se merkitsee pientä sotaista »idylliä» taistelun lomassa, 
lepokohtaa suuren ja tuhoisan taistelun edellä. Vasta 11. runossa 
näet alkaa se kohtalokas kamppailu, jota Zeus lupauksessaan 
tarkoitti. Nyt tuleekin ensiksi Agamemnon jälleen keskushen- 
kilöksi. Kuvataan hänen varustautumistaan ja hänen aseistuk- 
sensa laadusta tehdään tarkka selko. Eiturintamassa hän syök- 
syy troialaisia vastaan. Kreikkalaisilla on alussa menestystä. 
He murtavat vihollistensa rivit ja Agamemnon tekee monta uro- 
työtä. Hektorinkin on pakko väistyä hänen tieltään. Ei kuiten- 
kaan kestä kauan, ennen kuin Agamemnon saa haavan, joka pian 
pakottaa hänet poistumaan taistelukentältä leiriin. Havaittuaan 
Agamemnonin lähtevän taistelusta Hektor saa uutta intoa. 
Kamppailu muuttuu tasaväkiseksi. Kreikkalaisten keskushen- 

kilöksi tulee hetkeksi Diomedes, mutta hänkin kohta haavoit- 
tuu ja joutuu palaamaan laivojen luo. Pahimpaan taistelun tuok- 
sinaan jää tämän jälkeen Odysseus. Myös häneen iskee eräs 
troialainen haavan, eikä hänestäkään sitten enää ole taistelijaa. 
Vielä haavoittuvat kreikkalaisista Makhaon ja Eurypylos. Edel- 
listä, joka on kreikkalaisten paras lääkäri, lähtee Nestor valja- 
kollaan saattamaan leiriin. Kreikkalaisten on pakko peräytyä. 
Antaessaan näin monen kreikkalaisen 'päällikön haavoittu- 
neena poistua taistelusta Iliaan tekijällä on suunnitelmaan perus- 
tuva tarkoitus: Hän valmistelee Patrokloksen osanottoa. Pat- 
roklos on Akhilleuksen maanmiehenä ja ystävänä pysynyt poissa 
taistelusta. Mutta pian on hänen vuoronsa astua esiin. Vaikut- 
tavalla tavalla runoilija antaa Akhilleuksen itsensä johtaa asiat 
siihen, että Patrokloksessa herää halu päästä auttamaan kreikka- 
laisia. 11. runon loppupuolella Akhilleus näet lähettää Patrok- 
loksen Nestorin luo kysymään, ketä haavoittunutta tämä kul- 
jetti vaunuissaan. Runoilija lisää kohtalokkaat sanat: »tuop' 
oli alkuna turman». Nestor pitää sitten majassaan Patroklokselle 
pitkän, esimerkeillä höystetyn kehoituspuheen, joka ei ole teke- 
mättä vaikutusta. Patrokloksen »mieli syttyy», ja tapaukset 
lähtevät vyörymään traagillista kulkuaan. Mutta ennen kuin 
tähän tullaan, on runoelmassa laajoja taistelukuvauksia, jotka 
vievät troialaiset kreikkalaisten laivaleiriin. Runoilija tahtoo 
johtaa kamppailun sellaiseen vaiheeseen, ettei Akhilleuksen ole 
mahdollista kieltää ystäväänsä lähtemästä taisteluun. 

Troialaiset ovat 12. runossa jo laivaleirin suojaksi rakennetun 
muurin edessä ja yrittävät murtaa kreikkalaisten vastarintaa. 
Toistaiseksi se ei heille onnistu. Heidän paras ennustajansa, 
Pulydamas, varoittaa Hektoria uskaltamasta liikoja. Mutta Hek- 
tor on voitonvarma eikä ota varoituksia kuuleviin korviinsa. Aias 
-on ainoa suurista kreikkalaisista sankareista, joka yhä on haa- 
voittumaton. Hän johtaa maanmiestensä vastarintaa. Mutta 
lopulta troialaiset saavat muurin murretuksi. HLaivaleirissä 


268 Homeros 


kreikkalaiset kuitenkin torjuvat troialaisten ryntäyksen estäen 
näitä pääsemästä sytyttämään laivoja tuleen. Kiivaasti taistel- 
laan molemmin puolin, eivätkä troialaiset pääse etenemään. 
Päinvastoin näyttää hetkisen siltä, kuin olisi heidän pakko 
kääntyä pakoon. He saavat kuitenkin taas rivinsä kootuiksi, ja 
kamppailu jatkuu (13. runo). 

Mutta 14. runossa runoilija jälleen turvautuu hidastustekniik- 
kaansa. Hera vaivuttaa Zeuksen lemmenuneen, ja sillä aikaa 
Poseidon kääntää taistelun kreikkalaisten eduksi. 15. runon 
alussa ovat troialaiset jo suinpäin pakenemassa yli kaivannon. 
Mutta Zeus herää ja suo troialaisille uudelleen voiton. Taas 
karkaavat nämä päin laivaleirin muuria. Patroklos, joka tällä 
välin on viipynyt hoitamassa haavoittuneen Eurypyloksen vam- 
maa, rientää nyt kiireesti takaisin Akhilleuksen luo. Troialais- 
ten rynnistys jatkuu yhä. Kohta he jälleen ovat muurien sisä- 
puolella. Aiaskin kykenee enää vain töin tuskin estämään heitä 
sytyttämästä laivoja palamaan. Pian se heille onnistuukin. 

Sillä hetkellä Patroklos saapuu takaisin Akhilleuksen majaan. 
Hätä on niin suuri, ettei Akhilleus voi asettua vastustamaan, 
kun Patroklos pyytää päästä taistelemaan Akhilleuksen varus- 
teissa. Tapahtuu siis se, mihin eepoksen siihenastinen toiminta 
on tähdännyt ja mitä runoilija koko ajan on valmistellut: Akhil- 
leuksen vihasta seuraa hänen lähimmän ystävänsä kaatuminen. 
16. runoon sisältyy Patrokloksen lyhyt sankariura ja sen päätty- 
minen. Patrokloksen onnistuu karkottaa troialaiset laivalei- 
ristä, mutta hän ei ole kyllin varovainen ja saa surmansa. Siitä 
lähtien Akhilleuksen viha saa uuden suunnan. Se kääntyy Hek- 
toriin, Patrokloksen surmaajaan. Ennen kuin tähän tullaan, 
kerrotaan 17. runossa, kuinka troialaiset yrittävät riistää Pat- 
rokloksen ruumiin, jonka päältä Hektor on ehtinyt riisua varus- 
tukset, ja kuinka Menelaos ja Aias rohkeasti varjelevat ruumista 
estäen troialaiset saamasta sitä haltuunsa. 18. runossa Akhilleus 
saa tietää ystävänsä kaatuneen. Hirvittävin sotahuudoin hän 

karkottaa troialaiset, jotka taas ovat rynnistämässä laivojen 
kimppuun. Tällä kohdalla runoilija valmistelee eepoksensa 
loppuvaihetta, Hektorin surmaa. Hän näet antaa Pulydamaan 
ehdottaa, että troialaiset kiireesti vetäytyisivät kaupunkinsa 
muurien suojaan. Mutta ylpeästi Hektor torjuu tällaisen aja- 
tuksen. Akhilleus ei häntä pelota. Siten hän itse sinetöi kohta- 
lonsa. 

Akhilleuksen uuden kilven kuvaileminen sekä 19. runossa ker- 
rotut sovintotoimet tarjoavat lepohetken pitkien taistelukuvaus- 
ten jälkeen. Iliaan viimeinen taistelupäivä alkaa 20. runosta. 
Sille antavat erikoisleimaa jumalien keskeinen kamppailu sekä 
Akhilleuksen taistelu Skamandros virtaa vastaan (20. ja 21. runo). 
Vastustamattomin voimin Akhilleus riehuu troialaisten riveissä. 
Häneen patoutunut raivo purkautuu säälimättömänä tuhoamis- 
haluna. 22. runossa hän vihdoin kohtaa Hektorin, jota hänen 
keihäänsä on koko ajan tavoitellut. Hektorin surmaaminen on 
johdonmukainen seuraus kaikesta, mitä Iliaassa on tapahtunut. 
Mutta se ei vielä taltuta Akhilleuksen vihaa, joka yhä kohdistuu 
Hektorin hengettömään ruumiiseen. Senkään jälkeen, kun hän 
on saattanut hautaan Patrokloksen ja toimeenpannut kaatuneen 
ystävänsä kunniaksi jalot juhlakisat (23. runo), Akhilleus ei 
kykene taltuttamaan Hektorin ruumiiseen kohdistuvaa raivoaan. 
Vasta sitten kun 24. runossa Priamos turvattomana anojana saa- 
puu hänen majaansa, hän hillitsee vihansa ja päästää inhimilliset 
tunteet mieltänsä vallitsemaan. Viha, joka syttyi eepoksen 
ensimmäisessä runossa, sammuu siten lopullisesti vasta viimei- 
sessä. Tämäkin toteamus on omiaan korostamaan Iliaan yhte- 
näistä ja suunnitelmallista rakennetta. Ainoastaan todellinen 
runoilija on kyennyt kokoamaan erilaiset ainekset tällaiseksi 
kokonaisuudeksi. 

Rinnan inhimillisen toiminnan kanssa kulkee Iliaassa jumalien 
vaikutus, jolla on eepoksessa tärkeä osuus. Apollo lähettää ruton, 
joka on kaikkien tapahtumien perimmäinen syy. Zeus lupaa 

Thetikselle, että hän suo hyvityksen tämän kärsimästä louk- 
kauksesta. Ylijumala antaa unen yllyttää Agamemnonin taiste- 
luun. Athene estää kreikkalaiset lähtemästä suinpäin kotimaa- 
han. Kun Zeus unohtaa lupauksensa ja pitää mahdollisena sodan 
päättymistä sovintoon, Hera asettuu tällaista ajatusta jyrkästi 
vastustamaan. Niinpä lähetetään Olympoksesta Athene yllyttä- 
mään troijalaisia rikkomaan aseleposopimus. Kamppailu alkaa 
uudelleen ja jumalat auttavat kukin suosimaansa taistelupuolta. 
Mutta lupauksensa mukaisesti Zeus kieltää jumalia ottamasta 
osaa sotatoimiin. Kun Hera ja Athene aikovat uhmata ylijuma- 
lan kieltoa, heidän on pakko luopua yrityksestään. Zeuksen 
päätöksestä seuraa, että kreikkalaiset joutuvat tappiolle. Heran 
viekas yritys sotaonnen kääntämiseksi ei tuota pysyvää tulosta. 
Akhilleuksen saatua — tosin varsin traagillisin seurauksin — 
Zeuksen lupaaman hyvityksen, on jumalilla vapaa valta palata 
taistelukentälle. Kun sitten lopulta Akhilleus on lähtenyt tais- 
teluun ja tavoittanut Hektorin, Zeus asettaa vaakaan kaksi kuo- 
leman arpaa. Hektorin vaakakuppi painuu, ja sillä on hänen 
kohtalonsa ratkaistu. Athene rientää Akhilleuksen rinnalle, kun 
taas Apollo poistuu Hektorin luota. Viimeinenkin eepoksen 
vaihe, Akhilleuksen mielenmuutos ja Hektorin ruumiin luovut- 
taminen, aiheutuu ylijumalan päätöksestä. 

Puuttumatta vielä tässä yhteydessä kysymykseen siitä ase- 
masta, joka jumalilla on Homeroksen runojen maailmankäsityk- 
sessä, on vain todettava, että jumalat vaikuttavat hyvin suuresti 
eepoksen toimintaan. Mutta myös rakenteelliselta kannalta 
jumalien osuus on ensiarvoisen tärkeä. Varsinkin Zeuksen, yli- 
jumalan, mielenilmaisut viittovat toiminnan suuntaa ja tekevät 
siten helpommaksi seurata eepoksen punaista lankaa monimut- 
kaisten taistelukuvausten halki. Jumalien toiminta liittyy niin 
elimellisesti ja erottamattomasti Iliaan tapahtumiin, ettei sel- 
laista tulosta olisi voitu saavuttaa mekaanisella kokoonpano- 
työllä. On tarvittu kokonaisuutta hallitseva ja väkevästi mieli- 

kuvitusvoimainen runoilijapersoonallisuus, joka on kyennyt saa- 
maan sen aikaan. 


Odysseian rakenne saa kiinteyttä jo siitä, että Odysseus on sen 
päähenkilö vielä selvemmin, kuin Akhilleus on Diaan keskuk- 
sena. Alkajaissäkeet viittaavat tosin vain hänen harharetkiinsä, 
mutta eepoksen kaikissa muissakin osissa hän on mukana nimen- 
omaisemmin kuin Akhilleus monissa Iliaan kohdissa. Vieläpä 
Telemakhoksen matkaan hänen henkilönsä liittyy välillisesti 
vaikuttavana tekijänä. Isästään jotakin kuullakseen Telemakhos 
lähtee retkelleen, ja Odysseuksen poikana häntä tervehditään 
lämpimästi sekä Pyloksessa että Spartassa. Varsinkin Mene- 
laoksen luona keskustelu kiertyy kokonaan Odysseuksen ympä- 
rille, kerrotaan tapauksista, joissa hän näytteli tärkeätä osaa 
ja joissa hänen neuvokkuutensa erityisesti ilmeni. Odysseuksen 
kohtaloa selvittääkseen Menelaos myös esittää pitkän kerto- 
muksen seikkailuistaan Egyptissä. Niinpä Odysseus on ns. Tele- 
makhiankin keskushenkilö siitä huolimatta, ettei hän ole siinä 
läsnä eikä sen tapahtuma-aikana edes varmasti tiedetä mitään 
hänen lopullisesta kohtalostaankaan. 

On epäilemättä tarvittu todellisen runoilijan jäntevä käsi pitä- 
mässä päähenkilöä etualalla näin pitkän tapahtumasarjan Kal- 
kissa vaiheissa. Jumalat huolehtivat Odysseuksesta, hänen poi- 
kansa ja vaimonsa ajatukset liikkuvat alati hänen ympärillään ja 
oikean hetken tullen hän astuu itse esille suorittamaan kostajan 
tehtäväänsä. Myös silloin, kun Odysseus tuntemattomana kerjä- 
läisenä oleskelee kotisaarellaan ja omassa linnassaan, hän on 
kaikissa tilanteissa päähenkilönä, johon huomio ennen muita 
kohdistuu. Odysseiassakin on täten havaittavana tietoinen kes- 
kitys, joka edellyttää luovaa tahtoa eikä voi johtua mekaanisesta 
kokoonpanotyöstä. Taitavasti runoilija osaa säilyttää mielen- 
kiinnon, jonka kohteena Odysseus on runoelman alusta alkaen, 
— siitä lähtien kun ensimmäisen runon kuvaamassa jumalain 

kokouksessa paljon kokeneen sankarin kohtalo hänen suojeli- 
jattarensa Athenen aloitteesta joutuu käsiteltäväksi. Odysseia 
on siten todella Odysseuksen eepos eikä hajanainen seikkailu- 
kertomusten yhdistelmä. Jokaisessa seikkailussa, joka harha- 
retkien kuvauksessakin kerrotaan, Odysseuksella on ratkaiseva 
osuus. Hänen neuvokkuutensa ansiosta mahdotonkin muuttuu 
mahdolliseksi. Eri lähteistä virrannut aines on suunnitelmalli- 
sella keskityksellä muovailtu elimelliseksi kokonaisuudeksi, jota 
hallitsee Odysseuksen henkilö. 

Aikarajat ovat tosin Odysseiassa väljemmät kuin Iliaassa. On 
kyllä totta, että jos lasketaan yhteen ne päivät, jotka Odys- 
sejassa — Odysseuksen itsensä esittämää harharetkien kuvausta 
lukuun ottamatta — mainitaan, saadaan tulemaksi vain 41 päivää, 
so. kymmenen päivää vähemmän kuin Iliaassa. Mutta huomau- 
tin jo edellä, että Iliaan varsinainen toiminta mahtuu kuuden 
päivän puitteisiin. Sitä vastoin Odysseian toiminta jakautuu 
kaikissa tapauksissa, vaikka varsinaisen kuvauksen ulkopuolelle 
jäävät välipäivät sivuutetaan, paljon useamman päivän kesken. 
Sellaisia päiviä, joina tapahtuu Odysseian aiheen kannalta olen- 
naista toimintaa, on tässä eepoksessa parikymmentä. Tämä jo 
osoittaa, ettei Odysseian toiminta ole yhtä kireästi keskitettyä 
kuin Iliaan. Vielä ilmeisemmäksi tulee tämä tosiasia, kun kiin- 
nitämme huomion harharetkien kuvaukseen. Siinähän siirry- 
tään taaksepäin aikaan, joka alkaa Troian .kukistumisesta. 
Mutta Odysseian tekijä ei ole silti rikkonut eepoksensa aika- 
rajoja. Hän on erittäin taitavasti käyttänyt välikertomuksen 
muotoa antaen Odysseuksen ensimmäisessä persoonassa ker- 
toa harharetkensä. Siten hän on kyennyt säilyttämään eepok- 
sensa ajallisen yhtenäisyyden rikkoutumattomana. Odysseian 
tekijä käyttää tässä minä-muotoisessa kuvauksessa peri- 
aatteellisesti samaa tekniikkaa, jonka panimme merkille 
Iliaassa: Nykyajasta luodaan katsaus taaksepäin, menneisyy- 
teen. Mutta Odysseiassa tällaisen taaksepäin. suunnatun sil- 

mäyksen muodossa esitetään laaja kertomus, joka on olennai- 
nen osa eeposta. 

Ylempänä on huomautettu, ettemme tiedä, onko Odysseuk- 
sen harharetkiä kenties jo ennen Odysseian luomista esitetty 
kehyskertomuksen puitteissa ensimmäisessä persoonassa. Joka 
tapauksessa esiintyy Odysseian tekijä meille ensimmäisenä tämän 
sommitteluteknillisen keinon käyttäjänä. Hän on siten uran- 
uurtaja, joka on kirjallisuudessa sittemmin saanut niin paljon 
seuraajia. On myönnettävä, että Odysseian rakenteen kannalta 
tämä keino on mestarillisesti valittu. Jos harharetket kuvat- 
taisiin muun kertomuksen johdantona kolmannessa persoonassa, 
ne kadottaisivat suurimman osan tuoreudestaan ja vaikutukses- 
taan, samalla kun eepoksen rakenne muuttuisi perin hajanai- 
seksi, Mutta Odysseuksen itsensä kertomina ne saavat erikois- 
aseman. Sitä ne ehdottomasti kaipaavatkin, sillä niiden luonne 
on ihan toinen kuin muun kuvauksen. Niissä liikutaan yliluon- 
nollisten ilmiöiden ja olentojen piirissä, ne vievät sadun ja tarun 
maailmaan. Tosin Kalypsokin on luonnonhaltiatar ja faiakeilla 
on tarunomaisia piirteitä, mutta vähäisiä poikkeuksia lukuun 
ottamatta eepoksen toiminta kaikelta muulta kuin harharetkien 
osalta tapahtuu reaalisen todellisuuden pohjalla. Jumalat ja 
heidän vaikutuksensa ei näet kuulunut epätodellisten seikkojen 
piiriin Homeroksen maailmankuvan kannalta. Antaessaan täten 
Odysseuksen itsensä kertoa seikkailujensa sadut eepoksen tekijä 
on voinut jättää syrjään kysymykset, onko tällaista todella voi- 
nut tapahtua ja onko sellaisia olentoja todella ollut olemassa. 
Eepoksen tekijä välttyy ottamasta vastuuta kertomuksen toden- 
peräisyydestä, sillä kertomuksenhan esittää Odysseus faiakeille 
eikä runoilija kuulijalle tai lukijalle. Minä-muodon valitseminen 
siis on todistuksena korkealle kehittyneestä taideaistista. Sillä 
on tärkeämpi merkitys kuin ensi katsomalta näyttääkään. 

Harharetkien kuvaus liittää Odysseian Troian sodan tapausten 
yhteyteen. Troian rannikolta Odysseus lähtee purjehtimaan 

kotia kohti. mutta onnettomat sattumat ja jumalien tahto 
estävät hänet pääsemästä suoraa tietä päämääräänsä. Muu- 
tenkin eepoksessa on pyritty pitämään etualalla sitä seikkaa, 
että on kysymys Troian sodan sankarista ja etta kuvaus siis 
kuuluu samaan aihepiiriin kuin Ilias. Itse asiassahan kertomus 
ruhtinaasta, joka viipyy kauan poissa kotoa sotaretkellä ja joka 
viimein saapuu takaisin kurjan kerjäläisen hahmossa, mutta. 
kykenee kostamaan linnassaan isännöiville puolisonsa kosijoille, 
on niin sanoaksemme ajaton: Se sopii mihin aikakauteen ja 
mihin ympäristöön tahansa. Odysseian tekijä on kuitenkin pitä- 
nyt huolta siitä, ettemme unohda, kenestä sankarista on kysy- 
mys. Telemakhoksen matkan liittämisellä eepokseen runoilija 
on ilmeisesti osittain pitänyt silmällä juuri sitä, että siten voi- 
daan kytkeä kuvaus kiinteämmin Troian sodan tapahtumien pii- 
riin. Telemakhos matkustaa tapaamaan sodan kahta huomat- 
tavinta sankaria: Nestoria ja Menelaosta. Nämä muistelevat 
Odysseusta ja kertovat hänen mainetöistään. Täten saadaan luo- 
duksi selväpiirteinen ajantausta, joka muuten jäisi vain satun- 
naisten viittausten varaan. Tarkoitan niitä kohtia, joissa puhu- 
taan Odysseuksen lähdöstä Agamemnonin seurassa, ja niitä, 
joissa kirotaan tuo niin suurta turmiota tuottanut Troian sota 
ja sen aiheuttajat. Eräissä muissakin paikoissa siellä täällä mai- 
nitaan Troian sota, mutta vasta Nestorin ja Menelaoksen sekä 
Helenan hahmot, jotka ilmi elävinä näyttäytyvät Telemakhok- 
selle, ankkuroivat Odysseian lujasti Troian sodan aikaan. 
Sellaisia katsauksia eteenpäin, tuleviin tapahtumiin, jollaisia 
TDiaassa sen aiheen mukaisesti on verraten runsaasti, on Odys- 
seiassa vain yksi. Niitä ei tässä eepoksessa yleensä tarvita, koska 
sen aihe ei sellaisia vaadi. Odysseian juoni on kokonainen ja 
päättyy luonnollisella tavalla siihen, että sankari vapautuu 
taloonsa tunkeutuneista häiritsijöistä ja löytää jälleen tien uskol- 
lisen puolisonsa sydämeen. Yksi viittaus myöhempään aikaan 
Odysseiassa kuitenkin tavataan. Manalassa Odysseus näet saa. 

kehoituksen lähteä vaellusretkelle kaukaisiin maihin lepyttääk- 
seen lopullisesti meren jumalan Poseidonin. Puolisolleen hän 
kertoo tästä, ja ilmoittaa aikovansa kehoitusta noudattaa. Tätä 
Odysseian piirrettä on pidetty luonnottomana ja nähty siinä 
vieras lisäke, joka ei kuulu varsinaiseen aiheeseen. Onkin myön- 
nettävä, että ilman sitä eepos olisi ainakin nykyaikaisen luki- 
jan kannalta kokonaisempi. Mutta on vaikeata otaksua, ettei 
se olisi Odysseian tekijän itsensä eepokseen liittämä, vaan 
jonkun myöhemmän käden lisäämä. Sillä on mahdoton keksiä 
syytä, minkä vuoksi kukaan olisi tällaista lisäystä ryhtynyt 
tekemään. Täytyy siis tyytyä toteamaan, että Odysseiassa on 
tällainen omituinen piirre, joka esteettiseltä kannalta tarkastel- 
len ei voi saada hyväksymistämme. 

Kun etsimme selitystä sen olemassaoloon, on muistettava, että 
eepoksen luoja oli suuresti riippuvainen perinteestä. Ilmeisesti 
oli olemassa taru, joka liitti Odysseuksen tarinaan sellaisen jat- 
kon, että hänen vielä oli suoritettava vaellusretki saavuttaak- 
seen Poseidoninkin suosion ja saadakseen onnellisena elää van- 
huuden ikään asti. Odysseian tekijä, joka tahtoi antaa eepok- 
selleen kaikinpuolisesti onnellisen lopun, ei halunnut sivuuttaa 
tätä jatkoa, koska lukija, joka sen tunsi, olisi muussa tapauk- 
sessa voinut kysyä, eikö ehkä sittenkin Poseidonin viha vielä 
tuottanut Odysseukselle uusia onnettomuuksia. Runoilija tah- 
toi vakuuttaa kuulijansa ja lukijansa siitä, että vastukset olivat 
nyt kerta kaikkiaan päättyneet ja että meren jumalankin täy- 
dellinen lepyttäminen oli tapahtuva. Hänen tarkoituksiinsa ei 
vain enää soveltunut kuvata tuota sovitusretkeä. Mutta että se 
oli tuleva onnellisesti tehdyksi, ilmenee huomautuksesta, jonka 
Penelope tekee, kun Odysseus hänelle on kertonut saamastaan 
kehoituksesta. Penelope näet sanoo rauhallisesti, että koska ker- 
ran Odysseukselle on luvattu onnellinen vanhuus, hän myös var- 
masti on voittava matkaan liittyvät vaarat. Puheena oleva piirre 
on siis käsitettävä lähteneeksi siltä pohjalta, ettei Odysseian 

tekijä tahdo jättää mitään epäilyksen varaan: Poseidon saa- 
daan lepytetyksi, ja Odysseuksella on oleva onnellinen van- 
huus. Tämä näennäisesti häiritsevä viittaus eteenpäin muodos- 
taa siten rinnakkaisilmiön IHliaaseen sisältyville katsauksille 
tulevaisuuteen. Aivan niin kuin Hiaan lukija niiden johdosta 
tulee vakuuttuneeksi siitä, että Akhilleuksen kuolema ei ole 
kaukana ja että Troia on pian kukistuva, saa Odysseian lukija 
tästä viittauksesta varmuuden siitä, että Odysseusta todella 
odottaa rauhallinen vanhuus ja häiriintymätön kotionni. Näissä 
rinnakkaisilmiöissä ei voida olla näkemättä saman tarkoitus- 
perän tavoittelua. Tekisipä mieli väittää, että tässä on todet- 
tavissa sellainen rakennesukulaisuus, joka viittaa samaan runoi- 
lijaan. 

Eräässä suhteessa Odysseian rakenne eroaa huomattavasti 
Diaan rakenteesta. Iliaassa on tarkasti säilytetty paikan yhteys. 
Kaikki toiminta tapahtuu Troian edustalla tai Troiassa. Ainoas- 
taan jumalien neuvonpito muodostaa tästä säännöstä poikkeuk- 
sen. Se tapahtuu tietysti Olympoksessa. Odysseiassa sitä vastoin 
tapahtumapaikka alinomaa vaihtuu. Ensin se on Ithaka, sitten 
Pylos ja Sparta, sen jälkeen taas Ithaka, kunnes se 5. runossa 
siirtyy Kalypson saarelle. Sieltä joudutaan aavalle merelle, jolta 
päädytään faiakien saarelle. Harharetkien kuvauksessa paikat 
tietenkin vaihtuvat alinomaa, toiselta tarunomaiselta seudulta 
toiselle. Vasta 13. runossa ollaan taas Ithakan saarella, joka 
sitten pysyykin tapahtumien näyttämönä lukuun ottamatta, 
15. runon alkupuoliskoa. Siinä siirrytään takaisin Spartaan, josta 
Telemakhos unessa saamansa kehoituksen mukaisesti lähtee kii- 
reesti palaamaan kotisaarelleen. Tämä Odysseiassa esiintyvä 
paikan vaihtelu johtuu kuitenkin välittömästi aiheesta. Se on 
Odysseuksen kotiinpaluun runoelma, ja siihen kuuluu olennai- 
sesti paluumatkan kuvaus. Paikan yhtenäisyyttä siis ei ole voitu 
säilyttää. Senpä vuoksi tekijä ei ole myöskään pitänyt Tele- 
makhoksen matkan liittämistä eepokseen rakenteelliselta kan- 

nalta arveluttavana. Päinvastoin se soveltui kokonaisraken- 
teeseen varsin hyvin: Samaan aikaan kun Odysseus on matkalla 
kotisaarelleen, hänen poikansa on niin ikään matkalla saadak- 
seen tietoja isästään. Oli vain tarpeen saattaa heidät yhteen 
kotisaarella. 

Vaikkei Odysseiassa olekaan yhtä paljon kuin Iliaassa ajan ja 
paikan yhteyttä, on Odysseian kokonaisrakenteella itse asiassa 
yhtenäisempi leima. Tekijän on onnistunut alistaa erilaiset 
ainekset palvelemaan runoelman johtoaatetta, joka on sodasta 
palaavan sankarin toiveiden täyttymys. Luonto ja jumalat aset- 
tavat esteitä hänen tielleen, mutta hän kestää kaikki vaikeudet 
ja saavuttaa lopulta päämääränsä. Iliaan sankari-ihanteen sijaan 
on Odysseiassa tullut porvarillisen onnen tavoittaminen. Odys- 
seuksella ei ole muuta toivetta kuin päästä perheensä keskuuteen 
viettämään rauhallista vanhuutta. Mutta tie tähän päämäärään. 
käy sankarillista kestävyyttä kysyvien koettelemusten kautta. 
Niiden kuvaaminen on Odysseian pääsisällyksenä. 

Heti alussa runoilija liittää Odysseuksen henkilön Troian sodan 
sankarien piiriin. Jumalat keskustelevat Aigisthoksesta, joka 
oli surmannut 'Troiasta palanneen kreikkalaisten ylipäällikön, 
Agamemnonin. Aigisthos oli nyt saanut palkkansa Agamemnonin 
pojan, Oresteen, kostettua isänsä murhan. Siitä siirtää Athene, 
Odysseuksen suojelija-jumalatar, keskustelun Odysseukseen. 
Saamme tietää, että Odysseus on kaukana kotoaan aavan meren 
saarella, jossa häntä pidättää ihana luonnotar. Mutta Odysseus 
ikävöi kotiinsa, hän haluaisi edes vielä kerran nähdä savun nou- 
sevan kotisaareltaan. Tuota pikaa jumalat päättävät, että Odys- 
seuksen on päästävä palaamaan Ithakaan. Mutta Homeroksen 
eepoksissa, myös Odysseiassa, ilmenevän hidastustekniikan 
mukaisesti kuvaus ei sitten alakaan Odysseuksesta, vaan se 
siirtyy Ithakaan. On esitettävä tulevien tapahtumien näyttämö 
ja annettava kuva siellä vallitsevasta tilanteesta. Odysseian aihe 
ei salli sellaista draamallisen vauhdikasta alkusoittoa kuin on 

Iliaan ensimmäinen runo. Tapauksia on huolellisesti valmistel- 
tava. Troian sota ja sen sankarit olivat kaikille tuttuja. Mutta 
kuulijoilta ja lukijoilta ei voitu edellyttää, että Ithakan olot Odys- 
seuksen poissa ollessa olivat jokaiselle yhtä tunnettuja. 

Athene saapuu Odysseuksen kotiin. Jumalattaren ja Telema- 
khoksen kohtaus selvittää meille Ithakassa vallitsevan tilanteen. 
Odysseusta ei siellä ole unohdettu, miehen ikään kasvanut Tele- 
makhos palvoo isänsä muistoa ja Penelope on ainakin toistaiseksi 
torjunut hänelle tehdyt kosintatarjoukset. Mutta Odysseuksen 
talossa isännöivät korskeat kosijat, jotka alituisia pitoja viet- 
täen uhkaavat hävittää hänen omaisuutensa. Ei siis ole kumma, 
että Telemakhos on alakuloinen ja melkein toivoton. Athenen 
tehtävänä on tällöin valaa häneen uutta uskoa. Jumalattaren 
vaikutuksesta Telemakhoksessa viriää halu toimia ja hän saa 
rohkeutta uhmata kosijoita. Jumalatar osaa herättää hänessä 
tietoisuuden siitä, että hän on sankarin poika, jonka on käyt- 
täydyttävä sen mukaisesti. Telemakhos muuttuu siinä hetkessä 
kuin toiseksi. Hän on valmis mies, joka tietää, mitä hän tahtoo, 
ja uskaltaa myös ilmaista, mitä hänellä on mielessään. Sekä 
hänen äitinsä että kosijat saavat heti havaita hänessä tapahtu- 
neen muutoksen. 

Olisi väärin sanoa, niinkuin jotkut etevät tutkijat ovat väittä- 
neet, että Telemakhos kehittyy runoelman toiminnan kes- 
täessä miehisen kunnon edustajaksi. Luonteen kehityksen kuvaa- 
minen oli antiikin ajatustavalle yleensäkin vierasta, eikä Odys- 
seiassa ole nähtävissä siitä merkkejä. Telemakhos muuttuu 
jumalattaren vaikutuksesta yht'äkkiä arasta nuorukaisesta päät- 
täväiseksi mieheksi. Hän kutsuu koolle kansan ja esiintyy sen 
keskellä ruhtinaallisen syntyperänsä ja siihen perustuvan ase- 
mansa mukaisesti. Kokouksesta ei ole tulosta, mutta sen kuvaa- 
minen on tarpeellinen runoelman johdannoksi. Tutustumme 
ithakalaisten mielialoihin ja kosijoiden uhmamieleen. Runoilija 
samalla valmistaa tulevia tapahtumia antamalla vanhan Hali- 

therseen sanoa, ettei Odysseus ole enää kaukana ja että kosto 
odottaa kosijoita. Kosijain tässä yhteydessä esittämä uhkaus 
ilmentää heidän rikollisuuttaan ja perustelee sitä säälimättö- 
myyttä, jota Odysseus sittemmin heidät surmatessaan osoittaa. 
Runoilija täten jo pitkällä tähtäimellä valmistelee loppurat- 
kaisua. Kansankokouksessa ilmenee myös, ettei Ithakan kansa 
ole unohtanut ruhtinastaan, vaikkei se rohkenekaan asettua 
kosijoita vastaan. Odysseus on muistissa hyvänä ja oikeamieli- 
senä hallitsijana. 

Telemakhoksen matka, niinkuin ylempänä on huomautettu, on 
jossakin määrin irrallaan pääaiheesta, mutta se on kuitenkin 
harkiten liitetty eepoksen yhteyteen. Ensinnäkin se, niinkuin 
on edellä esitetty, on omiaan kiinnittämään pääaiheen lujem- 
min Troian sodan sankariaikaan. Mutta ehkä vielä tärkeämpää 
eepoksen kokonaisuuden kannalta on se, että tekijä täten herät- 
tää mielenkiinnon Telemakhosta kohtaan. Ollessaan tämän sivu- 
tapahtuman päähenkilönä Telemakhos joutuu riittävästi etu- 
alalle esiintyäkseen sitten ratkaisuvaiheessa, kostoa suoritet- 
taessa, isänsä rinnalla tämän toimeliaana avustajana. Matkansa 
johdosta, vaikka se onkin tulokseton, Telemakhos tulee arvolli- 
seksi esiintymään runoelman toisena toimivana päähenkilönä. 
Hänen merkitystään vielä korostaa, että kosijat useaan otteeseen 
suunnittelevat hänen murhaamistaan. Samalla nämä murha- 
suunnitelmat lisäävät kosijoiden syyllisyyttä ja perustelevat hei- 
dän saamaansa kohtaloa, Telemakhoksen Menelaokselta kuu- 
lema kertomus tämän Egyptin-seikkailuista taas johtaa lukijan 
valmistelevasti siihen satumaailmaan, jossa Odysseuksen harha- 
retket tapahtuvat. 

Uusi jumalien neuvottelu siirtää toiminnan sinne, missä Odys- 
seus oleskelee, Kalypson saarelle. 'Tuomalla näyttämölle toista- 
miseen jumalat runoilija on halunnut korostaa sitä, että kertomus 
täten joutuu uuteen vaiheeseen, ja myös sitä, että se siirtyy 
aivan toiseen piiriin, sadun maailmaan. Luonnotar, joka rakas- 

taa ihmistä, on näet ilmeinen satuhenkilö. Sadunomainen on 
Odysseuksen purjehdus lautalla faiakien saarelle. Faiakitkin 
ovat puoleksi tarunomaista kansaa, koska heidän aluksensa liik- 
kuvat yliluonnollisella tavalla ilman perämiehen ohjausta, vie- 
läpä tuossa tuokiossa kulkien pitkiä matkoja. Siitä huolimatta, 
Odysseuksen ja faiakien kuninkaantyttären tapaaminen sekä 
Odysseuksen viipyminen faiakien maassa on kuvattu täysin rea- 
listisella tavalla. Tämä kuvaus sinänsä ei sisällä saduille omi- 
naisia epätodellisia piirteitä. Mutta sadunomaiseen tunnelmaan 
palataan jälleen, kun kuvataan Odysseuksen saattamista faiakien 
luota kotisaarelle. Sankari on syvässä unessa eikä edes herää, 
kun hänet kannetaan laivasta Ithakan rannalle. On selvää, että 
runoilija siten on tahtonut korostaa siirtymistä sadun maail- 
masta todellisuuskuvauksen pohjalle. Tapa, jolla hän sen tekee, 
osoittaa suurta teknillistä taituruutta, samoin kuin se on todis- 
tuksena luovasta runoilijanmielikuvituksesta. Harharetket ja 
kotiinpaluu on täten mestarillisesti liitetty toisiinsa. Sellaisen 
tuloksen on voinut saada aikaan vain väkevästi mielikuvitus- 
voimainen runoilija. 

Odysseus, joka kerjäläisenä käy etsimässä tukea uskolliselta 
sikopaimenten esimieheltä, on sama »jalo kestäjä» kuin harha- 
retkienkin sankari. Hänen on vain nyt kestettävä myös louk- 
kauksia ja nöyryytyksiä, sen sijaan että varhemmin hänen tiel- 
lään oli vain vaaroja ja koettelemuksia. Hidastustekniikkansa 
mukaisesti Odysseian tekijä ei anna Odysseuksen käydä suoraan 
kohti päämäärää, vaan ohjaa hänet ensiksi Eumaioksen luo, 
missä hän sitten tapaa poikansa. Yhdessä isä ja poika tekevät 
suunnitelmia ja valmistelevat ratkaisua. Täten on myös tilaisuus 
tutustuttaa kuulija ja lukija verrattomaan sikopaimeneen, joka 
on uskollisista uskollisin ja ratkaisun hetkellä tehokkaasti avus- 
taa isäntäänsä. Myös juonen kehittymisen kannalta Eumaioksen 
majassa viipyminen on merkityksellinen. Sikopaimenen kerto- 
mukset kosijoiden rehentelystä lisäävät Odysseuksen koston- 

himoa ja kypsyttävät hänessä päätöstä surmata heidät kaikki. 
Kuvaus saa kaikesta tästä syvyyttä ja kantavuutta, jota puut- 
tuisi, jos Odysseus suoraan olisi johdettu kotilinnaansa. 

Kun Odysseus lopulta kerjäläisen hahmossa saapuu kotiinsa, ei 
toiminta vielä tällöinkään suuntaudu suoraviivaisesti ratkaisua 
kohti. Sama tietoinen hidastaminen, jonka saattoi panna mer- 
kille Iliaassa, on Odysseiankin rakennetekniikan olennainen 
piirre. Monenlaista täytyy tapahtua, ennen kuin ollaan valmiita 
siihen, mikä on toiminnan päämääränä. Penelopessa herää ute- 
liaisuus ja hän tahtoo puhutella kerjäläistä. Tämä ei kuiten- 
kaan vielä ole halukas keskusteluun. Karkean sukkelasti kuva- 
taan sitten Odysseuksen ja Iros-kerjäläisen tappelua, joka sel- 
laisenaan on pelkästään huvittava, mutta joka sankarin voiman 
näytteenä on enteellinen ja sen vuoksi pääaiheenkin kannalta 
merkityksellinen. Hidastustekniikan mukaista on sekin, että 
Odysseus ja Penelope saman päivän iltana saatetaan keskusteluun 
toisensa kanssa, mutta ei anneta keskustelun päättyä siihen, 
että Penelope tuntisi miehensä, vaikka hän käsittämättömällä 
tavalla kiintyykin vieraaseen maankulkijaan. Sitä vastoin vanha 
Eurykleia tuntee isäntänsä tämän jalat pestessään, ja hän on 
vähällä ilmaista asian, mutta Odysseus saa viime hetkessä sen 
estetyksi. Juoni johdetaan siis mahdollisimman lähelle loppu- 
pistettään, mutta sen ei vielä anneta sitä täydellisesti saavuttaa. 
Mietteet, jotka Penelope keskustelussa lausuu tuntemattomana 
esiintyvälle miehelleen, osoittavat runoilijassa hämmästyttävää 
naisen sielunelämän tuntemusta. Penelope on kahden vaiheilla 
suostuako kosintaan ja täten vapauttaa talo kosijoista vai luot- 
taako siihen, että Odysseus on elossa, ja odottaa hänen paluu- 
taan. Täten saadaan syntymään mielikuva, jota seuraavan päi- 
vän jousikilpailu vahvistaa, nim. että Odysseus on saapunut kotiin 
viime hetkellä. Jos hän olisi tullut myöhemmin, hän kenties 
olisi tavannut Penelopen toisen vaimona. 

Kertoessaan jousikilpailua edeltäneistä tapahtumista runoilija 

edelleen noudattaa hidastamis- ja valmisteluperiaatettaan. Hän 
haluaa osoittaa, että kosijain röyhkeys ja sokeus on niin suuri, 
että he todella ansaitsevat hirveän rangaistuksen, joka heitä 
odottaa. Kun Theoklymenos lausuu ennustuksensa ja sen jälkeen 
poistuu, kosijat ikäänkuin saavat viimeisen tilaisuuden lähteä 
talosta. Mutta he ovat sokeudella lyötyjä ja vain nauraa hohot- 
tavat. Niinpä he eivät voi välttää kohtaloaan. 

Siirryttäessä vihdoin kuvaamaan jousikilpailua, joka päättyy 
kosijain surmaamiseen, suoritetaan jälleen tapausten perinpoh- 
jainen valmistelu. Penelopen käynti varuskammiossa jousta nou- 
tamassa on maalattu mestarillisin vedoin. Jousen joutuminen 
Odysseuksen käsiin ei myöskään tapahdu mutkattomasti, vaan 
vasta jännittävän odotuksen jälkeen. Itse lopullisen taistelun- 
kaan tulos ei ole edeltä käsin selvä, vaan sen kuluessa on vaaral- 
lisia vaiheita, joista suoriudutaan ainoastaan Athenen tehok- 
kaalla avulla. Aseellista taistelua seuraa vielä sielullinen risti- 
riita, joka syntyy, kun Penelope ei heti ota uskoakseen kosijain 
surmaajaa miehekseen, vaan aito naisellisen epäluuloisena hakee 
varmaa todistuskappaletta. Se löydetäänkin, ja samalla myös 
puolisot ovat lopullisesti löytäneet toisensa. Se, mitä tämän jäl- 
keen tapahtuu, tarkoittaa vain lankojen päättämistä. Lukija ei 
saa jäädä epätietoiseksi siitä, että kaikki todella loppuu onnelli- 
sesti. Sillä Odysseian aiheeseen kuuluu olennaisena osana onnel- 
linen loppu. 

Jumalien osuus Odysseian tapahtumiin on yhtä oleellinen kuin 
TDiaassa. Olympoksessa tehdään päätös, että Odysseuksen on 
päästävä onnellisesti palaamaan kotiinsa. Athene itse käy roh- 
kaisemassa Telemakhosta, hankkii hänelle aluksen ja miehistön 
sekä saattaa häntä matkan alkuosan. Hermes käy ilmoittamassa 
Kalypsolle, että hänen on sallittava Odysseuksen lähteä kotiin. 
Athene on Odysseusta vastassa Ithakan rannalla ja muuttaa hänet 
toiseen hahmoon; Athene niin ikään pelästyttää kosijat ratkai- 
sevassa taistelun vaiheessa. Lopuksi Athene myös sovittaa kes- 

kenään kosijain omaiset ja Odysseuksen. Eräissä muissakin 
vähemmän tärkeissä kohdissa Athene vaikuttaa tapahtumien kul- 
kuun. Harharetkillä taas Poseidon ahdistaa Odysseusta. Kun 
jumalien osuus Odysseiassa on näin ilmeinen, on joskus väitetty, 
että olisi jopa periaatteellinen ero Iliaan ja Odysseian välillä tässä 
suhteessa. Sellaista käsitystä tuskin voi myöntää oikeaksi. 
Onhan Athene Iliaassakin esim. Akhilleuksen suoranaisena aut- 
tajana Hektorin saadessa surmansa. Rakenteelliselta kannalta 
jumalilla on kummassakin eepoksessa samankaltainen asema. 


Iliaan ja Odysseian rakenteen tarkastelu johtaa siihen varmana 
pidettävään tulokseen, että näitä eepoksia luotaessa on käytetty 
varhaisempia runoja. Selvästi on näkyvissä jälkiä erilaisten toi- 
-sintojen yhdistämisestä, ja liitoskohdat ovat monissa paikoin 
jääneet hatariksi. On myös todettavissa ristiriitaisuuksia, jotka 
luonnollisimmin selittyvät eri ainesten yhteen liittämisestä. 
Jokainen tällainen yksityinen tapaus erikseen voidaan selittää 
merkityksettömäksi. Mutta kaikilla yhdessä on riittävän suuri 
todistusvoima. Siitä huolimatta eepoksia ei miltään osalta voida 
jakaa alkutekijöihin. Varhaisemmat runot on niin elimellisesti 
sulatettu kokonaisuuteen, ettei niitä enää voida siitä erottaa. 
Tämä taas johtuu siitä, etteivät eepokset ole kokoonpanotyön 
tuloksia, vaan luovan runoilijantoiminnan tuotteita. 

Ilias ja Odysseia on laadittu aivan toisin kuin Kalevala. Lönn- 
rot keräsi kaikki saatavissa olevat eepilliset runot ja tarkasteli, 
minkälaisen yhtäjaksoisen kertovan runoelman niistä voisi muo- 
dostaa. Väikkyipä hänen mielessään ajatus, että nuo runot olivat 
* sirpaleita aikaisemmin kerran olleesta kokonaisuudesta. Täl- 
laisen johtoaatteen mukaisesti hän kokoonpani Kalevalan. Hän 
sijoitti siihen periaatteessa kaiken keräämänsä eepillisen ainek- 
sen sekä täydensi sitä lyyrillisillä runoilla ja loitsuilla. Home- 
roksen eepokset taas eivät missään tapauksessa ole voineet syntyä 
näin. Niiden tekijä on päinvastoin lähtenyt runollisesta koko- 

naisnäkemyksestä. Pysyen vanhan runoperinnön aihepiirissä hän 
on mielikuvituksessaan hahmotellut perusaatteen, jota hän on 
tahtonut eepoksessa toteuttaa. Sitä kehitellessään hän on käyt- 
tänyt hyväkseen varhaisempia runoja niin pitkälti kuin ne hänen 
tarkoituksiinsa soveltuivat. Varmastikaan hän ei edes periaat- 
teellisesti ole pyrkinyt pysymään varhaisempien runojen puit- 
teissa, vaan on rohkeasti luonut uutta siinä, missä hänen hah- 
mottelemansa kokonaisuus sitä vaati. Ilias ja Odysseia ovat 
täten itsenäisiä runoteoksia aivan toisessa mielessä kuin Kalevala. 


VARHAISEMPI EEPILLINEN RUNOUS 


Homeroksen runoelmat tarjoavat selvän kuvan siitä, miten 
eepillistä runoutta aikaisemmin viljeltiin. Odysseiassa maini- 
taan useasti runonlaulajat, aoidit, jotka eri tilaisuuksissa esittä- 
vät tuotteitaan. Jokaisessa ruhtinashovissa oleskelee tällainen 
runonlaulaja, jonka tehtävänä on korottaa yhdessäolon tunnel- 
maa arkisten ajatusten yläpuolelle. Odysseuksen talossa laulaa 
kosijoille runojaan Femios, ja faiakien kuninkaan Alkinooksen 
linnassa esiintyy sokea laulaja Demodokos. Menelaoksella ja 
Agamemnonilla on niinikään omat aoidinsa. Ainoastaan Nes- 
torin luona ei esiinny runonlaulajaa, mutta tämä saa selityksensä 
siitä, että Telemakhoksen käynti Pyloksessa kestää aivan lyhyen 
ajan eikä sen kuluessa ole tilaisuutta lauluun ja soittoon. 

Runonlaulajaa pidetään erittäin suuressa arvossa. Tosin hän 
ei ole kansan valtiaiden veroinen, mutta siellä, missä hän esiin- 
tyy, hänellä on kunniaviera:n asema. Hänen pysyvänä maine- 
sananaan eepoksessa on joko »ikikuulu» tahi »jumalainenn, jota 
laatusanaa muuten käytetään vain etevimmistä sankareista. Hän 
on »kansan kunnioittama» ja hänen lauluaan kuunnellaan ääneti 
hartauden vallitessa. Odysseus sanoo asettavansa Demodokoksen 
yläpuolelle kaikkien muiden ihmisten sen vuoksi, että hänellä 
on laulun lahja. Tästä näkee, millaisen palvonnan kohteena oli 
laulaja ja hänen taitonsa. Niinpä Odysseus surmatessaan kosijat 

säästää Femioksen osittain siitä syystä, että tämä ainoastaan 
pakosta oli laulanut kosijoiden pidoissa, mutta pääasiallisesti 
sen vuoksi, että tämä runonlaulajana oli jumalien erityisessä 
suojeluksessa. 

Laulunlahjansa runonlaulaja on saanut runottarelta, Zeuksen 
tyttäreltä, tahi Apollolta. Runotar innoittaa hänet laulamaan 
ja puhuu hänen suunsa kautta. Femios sanookin Odysseukselle 
pyytäessään tältä armoa, että jumala on istuttanut hänen 
mieleensä laulujen aiheet. Juuri siitä johtuu ensi sijassa lau- 
lajille osoitettu kunnioitus, että heidän taitonsa on jumalista 
lähtöisin ja että heissä siitä syystä nähdään jotakin jumalallista. 
Runonlaulanta on täten verrattavissa uskonnolliseen toimituk- 
seen. Femios korostaa nimenomaisesti, että hän laulaa ihmisille 
ja jumalille. Sankarilaulu on aina jumalien ylistystä sikäli, kuin 
siinä kuvataan jumalien tekoja. Mutta itse laulutoimitus sinänsä 
on runollisen innoituksen jumalallisen alkulähteen mukaisesti 
puoleksi uskonnollista laatua. 

Runonlaulaja, joka Odysseiassa esiintyy, on ilmeisesti ammatti- 
laulaja. Hänellä ei ole muuta ammattia kuin laulajan. Ruhtinas- 
hovi, jossa hän esittää tuotteitaan, takaa hänelle toimeentulon. 
Tällainen laulaja saattoi hovissa saavuttaa erittäin vaikutus- 
valtaisen aseman. Se näkyy Odysseian 3. runoon sisältyvästä 
Nestorin kertomuksesta, jossa hän Telemakhokselle kuvailee 
Agamemnonin murhaan liittyneitä tapahtumia. Agamemnon oli 
Troian sotaretkelle lähtiessään uskonut puolisonsa Klytaimestran 
hovissaan vakinaisesti oleskelleen laulajan suojelukseen. 
Aigisthos pääsi pyyteittensä perille vain raivaamalla ensiksi lau- 
lajan pois tieltä. Tästä näemme, että laulaja saattoi saada erään- 
laisen sijaishallitsijan aseman. Mikään ei voi selvemmin osoit- 
taa sitä erinomaisen suurta arvonantoa, joka laulajiin kohdistet- 
tiin. Kiittäessään Odysseusta hänen kertomuksestaan Alkinoos 
sanookin, että Odysseus osaa sovittaa sanansa taitavasti kuin 
laulaja. 

Myös ruhtinashovien ulkopuolella mainitaan laulajia. Kun näet 
kosijat Odysseian 17. runossa moittivat Eumaiosta siitä, että tämä 
muka varta vasten on tuottanut vierailta mailta heidän kiusak- 
seen kerjäläiskulkurin, joksi he Odysseusta luulevat, Eumaios 
torjuu syytöksen huomauttaen, ettei muualta toki kukaan tuota 
maahan muita vieraita kuin hyödyllisiä käsityöläisiä tahi juma- 
lien innoittamia laulajia, jotka ilahduttavat ihmisiä lauluillaan. 
Tästä Odysseian kohdasta näkyy, että oli olemassa vaeltavia lau- 
lajia, jotka kutsusta olivat valmiit siirtymään toisesta kaupun- 
gista toiseen. Niinpä Odysseian 8. runossa puhutaankin »laulajien 
heimosta», jolla ilmeisesti tarkoitetaan laulajasäätyä, jonka 
muodostivat runonlaulantaa ammattinaan harjoittavat laulajat. 

Eepillisten runojen aiheistakin saamme Odysseian kuvauksen 
perusteella selvän käsityksen. Femios laulaa Odysseian 1. runossa 
kosijoille Troian retkeläisten kolkosta paluumatkasta, jonka 
onneton kulku johtui siitä, että he kaupunkia tuhotessaan olivat 
vihastuttaneet Pallas Athenen. Demodokos taas 8. runossa esit- 
tää laulussaan Odysseuksen ja Akhilleuksen riidan, jota Aga- 
memnon mielihyvin oli kuunnellut. Faiakien pyynnöstä Demo- 
dokos sitten laulaa muitakin lauluja, joiden aiheena on Troian 
sota ja kreikkalaisten siinä suorittamat urotyöt sekä kokemat 
vastukset. Odysseuksen on vaikea kuunnella kaikkea tätä, joka 
tuo hänelle mieleen katkerat muistot. Kuitenkin hänen täytyy 
antaa Demodokokselle tunnustus, että tämä esittää kaiken niin 
— totuudenmukaisesti, kuin jos tämä itse olisi ollut paikalla tahi 
ainakin silminnäkijältä kuullut tapahtumista. Omasta puoles- 
taan Odysseus pyytää Demodokosta laulamaan Troian puuhevo- 
sesta, minkä laulaja tekeekin. Hänen esittämänsä runon pää- 
sisällys kerrotaan kahdenkymmenen säkeen mittaisessa kappa- 
leessa, 

Erikoinen on aiheensa puolesta se lähes sadan säkeen mittainen 
laulu, jonka Demodokos esittää faiakien kaupungin torilla myö- 
täillessään nuorukaisten aloittamaa tanssia. Siinä kuvataan 


288 Homeros 


Areen ja Afroditen lemmenseikkailua samanlaisin realistisin 
vedoin, kuin Iliaassa esitetään Zeuksen ja Heran yhtyminen Ida- 
vuoren huipulla. Tämä Demodokoksen laulu on Odysseiassa mai- 
nituista ainoa, joka ei kuulu suoranaisesti Troian sodan piiriin. 
Itse asiassa eepillisen runouden aihepiiri ei tietenkään voinut 
rajoittua Troian sodan tapahtumiin ja sen sankarien myöhäisem- 
piin vaiheisiin. Odysseiassa tosin, niinkuin havaitsemme, maini- 
taan äskeistä poikkeusta lukuun ottamatta yksinomaan Troian 
sodan piiriin liittyviä aiheita. Mutta tämä johtuu ymmärrettä- 
västi siitä, että Odysseian runoilijan tarkoituksena on niiden 
avulla luoda taustaa oman eepoksensa toiminnalle. Hän antaa 
siis laulajien eepoksessaan esittää sellaisia aiheita, jotka suora- 
naisesti liittyivät itse pääaiheen kuvaukseen. 

Odysseiassa määritellään lyhyesti ja selvästi koko se ala, jolla 
eepillinen runous liikkui. Kun Penelope 1. runossa järkyttyy 
kuullessaan Femioksen laulavan Troian sodan sankarien kolkosta 
paluuretkestä, hän pyytää laulajaa esittämään joitakin muita 
runoja. Penelope sanoo tietävänsä, että laulajan aihepiiri on san- 
gen laaja. Sen muodostavat »ihmisten ja jumalien teot». Siis 
kaikki ne työt, joista ihmiset tai jumalat ovat saaneet mainetta, 
ovat runonlaulun aiheita. Välistä mainitaankin eepillisen runou- 
den aihepiirinä erityisesti »miesten maineteot». Siitä, mikä 
ihmisten kesken on saavuttanut kuuluisuutta, minkä maine kul- 
kee suusta suuhun, ottaa laulajakin aiheensa. Samaan yhteyteen 
kuuluvat runot muodostavat eräänlaisia jaksoja, joista laulaja 
voi valita kulloinkin tarvittavan aiheen. Hän saattoi siten aloit- 
taa miltä jakson kohdalta hän halusi silmällä pitäen sitä, että 
runosta muodostui jonkinlainen yhtenäisen tapahtumasarjan 
kuvaus. Täten saa selityksensä se, että Odysseian alkajaissäkeissä 
runoilija pyytää runotarta virittämään laulun vjoltakin kohdalta». 
Runotar sai ikäänkuin valita eepillisen esityksen lähtökohdan. 

Ejepillisiä runoja esitettiin varsinkin pitopöydään ääressä. Niinpä 
kosijoiden aterioita juhlistaa Femioksen laulu, ja faiakien kunin- 





51. Menelaos suojelee Patrokloksen ruumista. 
Hellenistisen ajan kreikkalainen veistos ennallistettuna. 





52. Kilpakisat Patrokloksen kunniaksi. 
Arkaaisen ajan mustakuvioinen maljakko. 





53. Hektor ja Diomedes kamppailemassa. 
Mustakuvioinen arkaaisen ajan maljakkomaalaus. 

kaan pidoissa Demodokos esittää runon toisensa jälkeen. Odys- 
seus sanoo Alkinookselle, ettei ole mitään ihanampaa kuin pidot, 
joissa laulaja esiintyy, varsinkaan kun laulaja on sellainen kuin 
Demodokos, jumalien veroinen taidossaan. Pidot ja ateriat eivät 
kuitenkaan olleet ainoat tilaisuudet, joissa eepillistä runoa vil- 
jeltiin. Faiakien torilla Demodokos laulaa kertovan runon myö- 
täilläkseen sillä nuorukaisten karkeloa. On ihmetelty sitä, että 
tällaisessa yhteydessä esiintyy eepillistä runonlaulua. Mutta sama 
ilmiö on havaittavissa Suomessakin. Täällä on jopa juhlallisia 
eepillisiä runoja käytetty tanssilauluina. Niinpä tiedetään esim. 
Päivänpäästörunoa käytetyn piiritanssilauluna. Demodokoksen 
esittämä runo taas ei ole sisällykseltään lainkaan juhlallinen, 
päinvastoin se on jopa suorastaan arveluttava, vaikka se onkin 
eepillinen ja sen aihe saatu jumalaistarustosta. On otaksutta- 
vaa, että eepillisiä runoja kreikkalaisessa maailmassa on esitetty 
hyvin moninaisissa tilaisuuksissa, kaikkialla, minne väkeä 
kokoontui. Tietenkin uskonnollisten juhlien yhteydessä erityi- 
sesti on eepillistäkin runoutta viljelty. 

Eepillinen runo esitetään Homeroksella aina lauluna kitaran 
säestyksellä. Homeroksen runoelmissa ei ole pienintäkään viit- 
tausta siihen suuntaan, että sitä koskaan esitettäisiin lausuen 
ilman säestystä. Femioksella on kitaransa, jolla hän säestää 
lauluaan, ja sokean Demodokoksen soitin sijoitetaan hänen istui- 
mensa yläpuolelle, pylväässä olevaan vaarnaan, jonne airut ohjaa 
hänen kätensä, kun hän laulua aloittaessaan kitaraansa tarvitsee. 
Emme voi varmasti tietää, oliko kenties jo ennen Homerok- 
sen runoelmien syntyä osittain siirrytty eepillisen runou- 
den esittämisessä lausumiseen, mutta Homeros ei ainakaan 
tällaisesta muutoksesta mitään tiedä. Hänelle eepillinen runous 
on laulua, johon erottamattomana osana kuuluu kielisoittimen 
säestys. 

Odysseiassa ovat eepillisen runon esittäjinä poikkeuksetta 
ammattilaulajat. Iliaassa sitä vastoin tapaamme eepillisen runon 

viljelyn vanhemman asteen, jolla sankarit itse laulavat sankari- 
lauluja. Niin tapahtuu ainoassa kohdassa, jossa eepillistä runon- 
laulantaa Iliaassa mainitaan. Kun näet sen 9. runossa kuvataan 
sovinnon tarjoojain saapumista Akhilleuksen luokse, sanotaan 
heidän tapaavan sankarin ilahduttamassa mieltään heleällä kita- 
ralla. Soittimella itseään säestäen hän laulaa »miesten maine- 
töistä». Patroklosistuu häntä vastapäätä ääneti odottaen hetkeä, 
jolloin Akhilleus lopettaa laulunsa. Mahdollisesti on tarkoitus 
sanoa, että Patroklos ryhtyy vuorostaan laulamaan, kun Akhil- 
leuksen laulu loppuu, että siis ystävykset laulavat vuorotellen. 
Siihen näyttää viittaavan alkutekstissä käytetty verbimuoto. Var- 
maa tämä ei kuitenkaan ole, mutta joka tapauksessa Akhilleus 
kuvataan laulamassa sankarilauluja aivan samoin kuin runonlau- 
lajat Odysseiassa. Iliaan tekijällä on siis täytynyt olla sellainen 
mielikuva, että Troian sodan sankarit itsekin saattoivat esiintyä 
runonlaulajina. Sellainen mielikuva ei olisi voinut syntyä, jollei 
perimätietona olisi säilynyt muisto siitä, että ammattilaulajien 
aikakautta oli edeltänyt ajanjakso, jona eepillistä runonlaulan- 
taa harrastivat muutkin kuin ammattilaulajat. Täytyy näet kai- 
kissa tapauksissa pitää varmana, että ennen ammattilaulajain 
esiintymistä runonlaulua on viljelty harrastelijain piirissä. Se, 
jolla oli laulun lahja, sepitti eepillisaiheisia runoja ja lauloi niitä 
joko omaksi huvikseen tai yhteisten juhlahetkien tunnelman 
kohottamiseksi. Kun runonlaulanta sitten tuli yleisesti suosi- 
tuksi, kehittyi ammattilaulajia, jotka kokonaan omistautuivat 
taiteelleen. 

Ne eepilliset runot, joita Homeroksen runoelmissa mainitaan, 
ovat ilmeisesti olleet suurin piirtein katsoen improvisaatioita. 
Ei puhuta siitä, että laulaja olisi saanut runonsa perintönä toi- 
silta, vaan sanotaan, että hän saa laulunsa suoraan runottarelta. 
Femios selittääkin Odysseian 22. runossa, että hän on vitseoppi- 
nut», ettei hän siis ole oppinut laulujaan muilta. Hän sanoo, että. 
»jumala» on istuttanut hänen mieleensä kaikenlaisia runoaiheita. 

Hän käyttää tällöin sanaa, joka lähinnä olisi suomennettava 
sanalla »jakso». Femios tarkoittaa, että hänellä on käytettävä- 
nään monta tällaista jaksoa, monta aihepiiriä, joista hän voi 
valita kulloinkin haluamansa teeman. Runonsa hän improvisoi 
niistä aineksista, jotka hänellä täten on mielessään, eikä hän 
laula muilta opittuja runoja, Telemakhos sanookin Odysseian 
1. runossa, että parhaimmiksi kiitetään aina niitä lauluja, jotka 
kaikuvat uusimpina kuulijain korviin. Laulajat siis pyrkivät 
improvisoimaan aina uusia runoja eivätkä halunneet toistaa sitä, 
minkä he ennen olivat esittäneet. 

Homeroksen runoelmat antavat täten selvän kuvan siitä, ettei 
ollut olemassa mitään kiinteiksi muodostuneita valmiita runoja. 
Eepillinen runosuoni virtasi keskeytymättä, eivätkä runot voi- 
neet saada pysyvää muotoa. Tosin laulajat pakosta joutuivat 
esittämään saman aiheen useita kertoja. Eihän heidän varas- 
tonsa saattanut olla ehtymätön. Mutta he eivät tällöin edes pyr- 
kineet laulamaan runoaan samanlaisena, kuin he sen ennen oli- 
vat esittäneet, vaan improvisoivat sen uudelleen ja antoivat sille 
täten ainakin osittain uuden muodon. Mitään täysin kiinteään 
muotoon kiteytyneitä erillisiä lauluja, jotka muodostaisivat itse- 
näisen kokonaisuuden, Homeroksen runoelmat eivät tunne. 

Selvää kuitenkin on, että kuva, jonka Homeroksen eepoksista 
saamme eepillisen runouden viljelystä, kuuluu aikaan, joka on 
suhteellisen kaukana takanapäin tekijän omasta aikakaudesta 
katsottuna. Aika, jona ruhtinaat itse harrastivat runonlaulan- 
taa, ei missään tapauksessa voi olla lähellä sitä ajankohtaa, jona 
eepokset ovat syntyneet. Yksinomaisen improvisaation kausi on 
Homeroksen runoelmien syntyessä myös täytynyt olla sivuu- 
tettu, sillä eepokset edellyttävät ilmeisesti verraten kiinteisiin 
muotoihin kiteytyneitä runoja. Homeros kuvaa eepillisen runou- 
den varsinaista luovaa kautta, jona laulajain toiminta ei vielä 
ollut sidottu perinteisiin, vaan jolloin kiihkeän luomisinnon kan- 
nustaessa syntyi yhä uusia runoja. Tällainen olotila ei kuiten- 

kaan voinut kestää kauan. Etevä runonlaulaja sai pian oppilaita, 
jotka hänen johdollaan kehittivät taitoaan. Näin syntyi perin- 
teitä, joiden voima ajan mittaan ymmärrettävästi kasvoi. Otet- 
tiin mallia aikaisemmista runoista, kenties pyrittiin lopulta lau- 
lamaan niitä mahdollisimman tarkkaan sellaisina, kuin ne oli 
edeltäjiltä kuultu. Kun runoperintö kuitenkin säilyi vain suul- 
lisen muistitiedon varassa, eivät runot tällöinkään voineet saada 
aivan kiinteätä muotoa. Eipä edes sama runonlaulaja kyennyt 
esittämään runoa uudelleen ihan samanlaisena. Vasta sitten kun 
avuksi tuli kirjoitustaito, saattoivat runot säilyä pysyvästi 
samassa muodossa. Mutta ei ole todennäköistä, että runoja olisi 
kirjoitettu muistiin ennen Homeroksen eeposten luomista. 
Perinteiden vaikutuksesta kehittyi teknillisiä keinoja, joiden 
avulla improvisaatio kävi helpommaksi. Muodostui eräänlainen 
sanontavarasto, jota laulaja saattoi käyttää runoa luodessaan. 
Sankarit, jotka runoissa esiintyivät, saivat pysyviä, ns.valituisia» 
määräyssanoja, joita tarpeen mukaan vaihdeltiin, mutta jotka 
suurin piirtein säilyivät vakiintuneessa muodossaan. Pysyäk- 
semme Troian sodan tarupiiriin kuuluvissa runoissa, voimme 
todeta, että täten Akhilleuksesta tuli »askelnopsan», Agamem- 
nonista »kansojen pää», Odysseuksesta »jalo kestäjä», Zeuksesta 
vaigiin-kantajav» tahi »pilviennostaja», Apollosta »kauasampuja», 
Athenesta »päilyväsilmä», Hermeksestä » Argoksen tappaja» jne. 
Homeroksen eepoksissa on erittäin paljon tällaisia pysyviä epi- 
teettejä, ja ne ovat varmasti siihen periytyneet aikaisemmasta 
eepillisestä runoudesta. Mutta eivät ainoastaan nämä toistuvat 
määräyssanat kuuluneet eepillisen runouden teknillisiin välinei- 
siin. Lisäksi muodostui suuri määrä tyypillisiä kuvauksia, joita 
sellaisinaan tahi hiukan muunneltuina käytettiin samantapai- 
sissa tilanteissa. Homeroksen eepoksissa voidaan panna mer- 
kille, että aina kuvataan suunnilleen samoin säkein samanlaisia 
toimia. Esim. uhritoimituksesta käytetään yleensä samanlaisina 
toistuvia kuvauksia, jotka joskus ovat laveampia, joskus sup- 

peampia, mutta aina sisältävät samoja säkeitä. Samoin on laita, 
kun kuvaillaan sankarien aseistautumista, taisteluun lähtöä, san- 
karien kamppailun eri vaiheita ja soturien kaatumista sekä esim. 
aterioimista tahi laivan vesille työntämistä. Tapauksia, joissa 
tilanne kuvataan pysyvästä varastosta otetuin säkein tahi säkeen 
puoliskoin, on Iliaassa ja Odysseiassa erittäin runsaasti. On las- 
kettu, että Iliaan ja Odysseian säkeistä, joita yhteensä on 27 802, 
suunnilleen kolmannes eli 9253 on sellaisia, jotka joko kokonai- 
sina tahi joltakin olennaiselta osalta esiintyvät useampia ker- 
toja. On aivan varmaa, että tämä Homeroksen eeposten piirre 
on peräisin niitä edeltäneestä eepillisestä kansanrunoudesta. 

Vahvistuksen siihen, että nämä Iliaalle ja Odysseialle omi- 
naiset piirteet pohjautuvat aikaisempaan eepilliseen runou- 
teen, saamme tarkastelemalla muiden kansojen kansanrunoutta. 
Jokainen on Kalevalassa pannut merkille pysyvien määräyssano- 
jen käytön. » Vaka vanhan» Väinämöinen ja »lieto» Lemminkäinen 
ovat kaikille tunnettuja. Samaten on helppo Kalevalassakin 
havaita samanlaisina tuhka tiheään toistuvia säkeitä ja säejak- 
soja. Nämä ilmiöt eivät ole Lönnrotin kokoonpanotyön tuloksia, 
vaan ne kuvastavat suomalaisen muinaisrunon tekniikkaa. 
Suomalainen runonlaulaja enempää kuin kreikkalainenkaan ei 
kaihtanut säkeittensä käyttämistä eri yhteyksissä uudelleen. 
Hänkin sommitteli runonsa, mikäli ei laulanut muilta oppimiaan, 
siitä säevarastosta, joka oli kaikkien laulajien yhteistä omai- 
suutta. Niinpä nykyaikaiset vanhaa runomittaa käyttelevät kan- 
sannaiset rakentelevat runoja vanhastaan tuntemistaan säkeistä 
pannen vain siteeksi joukkoon omaa keksimäänsä. Tällaisen esi- 
merkin mainitsee Väinö Salminen Suomalaisten muinaisrunojen 
historiassaan, jossa on paljon joskin heikonlaisesti seulottua 
ainesta. N 7 

Myös muussa kansanrunoudessa on todettu samanlainen tek- 
niikka. Turkinsukuisten kara-kirgiisien laulajista tiedetään, 
että heillä on runsas varasto säkeitä ja säejaksoja, joita he tar- 

peen mukaan käyttävät runoja tehdessään. Heillä on täten val- 
miiksi kuvattuna esim. sankarin syntymä, hänen kasvamisensa, 
hänen loistavat aseensa, taisteluun valmistautuminen, tappelun 
melske, sankarien keskustelu ennen taistelua, morsiamen iha- 
nuus, erilaiset henkilöhahmot ja heidän ratsunsa, talot ja teltat, 
pidot, sankarien kuolema, maisemat, aamun koitto ja yön tulo 
jne. Runonlaulajain taito ilmenee tällaisten valmiiden kuvaus- 
ten soveltamisessa kulloiseenkin tapaukseen ja niiden yhdäistele- 
misessä uudeksi kuvaussarjaksi. Niinpä taitava kirgiisirunoilija 
kykenee improvisoimaan laulun mistä aineesta tahansa, kunhan 
vain tapahtumien kulku on hänelle selvä. Samantapaisen kuvan 
saamme myös serbialaisella kielialueella viime vuosiin asti elä- 
neestä eepillisestä kansanrunoudesta. Siinäkin esiintyy runsaasti 
tyypillisiä määräyssanoja ja valmiina omaksuttuja kuvauksia, 
vaikka se ei olekaan pysynyt yhtä primitiivisellä tasolla kuin 
kara-kirgiisien epiikka. Osittain serbialainen kansanrunous jo 
onkin ollut kirjallisen vaikutuksen alainen. 

Esittämämme analogiat, joita voisi huomattavasti lisätä eri 
kansojen piiristä, riittävät osoittamaan, että Homeroksen eepok- 
sissa esiintyvät pysyvät ilmaisut ja toistuvat kuvaukset ovat 
ominaisia kaikelle kansanomaiselle, muistitiedon varassa elävälle 
kertovalle runoudelle. Niiden esiintyminen Iliaassa ja Odys- 
selassa on epäämättömänä todistuksena siitä, että nämä eepok- 
set perustuvat kansanomaiseen runouteen ja että niihin on sulau- 
tunut varhaisemman runouden aineksia. Vanhojen eepillisten 
perinteiden tarkempi selvittäminen on sen vuoksi välttämätöntä 
Homeroksen runoelmien syntymistavan ymmärtämiseksi. 


Tällöin esiintyy ensimmäisenä tärkeänä kysymyksenä, kuinka 
kauas taaksepäin kreikkalaisten eepillisen runouden perinteet 
ulottuvat. Vastauksen siihen saamme tutkimalla Iliaaseen ja 
Odysseiaan sulautuneita aineksia. Voimme käyttää niitä tutki- 
musaineistona ilman minkäänlaisia epäilyksiä, koska olemme 

saaneet täyden varmuuden siitä, että näihin eepoksiin on siirty- 
nyt runsas määrä aikaisemman eepillisen runouden osia. Sikäli 
kuin Iliaassa ja Odysseiassa havaitaan varhaisiin aikoihin viit- 
taavia piirteitä, voidaan erehtymistä pelkäämättä päätellä, että 
ne ovat säilyneet ikivanhan runonlaulun perintönä. Johtopää- 
töksiä tehtäessä on kuitenkin oltava varovaisia, sillä monet piir- 
teet saattavat yhtä hyvin soveltua eri ajanjaksoihin. On valit- 
tava vain sellaisia seikkoja, jotka ilmeisesti ovat sijoitettavissa 
ainoastaan tiettyyn historialliseen vaiheeseen. 

Varovaisinkaan tutkija ei voi kiistää Homeroksen eepoksissa 
esiintyviä mykeneläisiä piirteitä. Iliaassa ja Odysseiassa kuva- 
taan epäilemättömästi Kreikan asutusta sellaisena kuin se oli 
ennen doorilaista vaellusta. Doorilaisia ei lainkaan mainita Krei- 
kan asukkaina. Ainoa kohta, jossa doorilaisten nimi esiintyy, 
on Odysseian 19. runossa. Siinä mainitaan, että Kreetassa asuu — 
kolme doorilaista heimoa. Tämä kohta on ainoa, joka kuvastaa 
oloja sellaisina kuin ne olivat doorilaisen vaelluksen jälkeen. 
Etteivät doorilaiset vielä olleet muuttaneet Peloponnesokselle, 
ilmenee Homeroksen eepoksista kauttaaltaan. Peloponnesoksen 
valtaheimona ovat akhaialaiset, joiden vallan tyyssija on Argok- 
sen maakunta. Siellä on Mykenen rikas valtiaslinna, jossa isän- 
nöi Kreikan mahtavin hallitsija, Troian sodan ylipäällikkö Aga- 
memnon. Koska Argoksen alueella asuvat akhaialaiset ovat kai- 
kista Kreikan heimoista voimakkaimmat ja vaikutusvaltaisim- 
mat, käytetään akhaialaisten nimeä kaikkien kreikkalaisten 
yhteisnimityksenä. Toisia Homeroksen eepoksissa käytettyjä 
kreikkalaisten yhteisnimiä ovat vargolaiset» ja »danaolaiset. 
Nekin viittaavat akhaialaisen heimon valta-asemaan, sillä argo- 
laisethan olivat akhaialaisia samoin kuin danaolaisetkin, jotka 
olivat Argoksen alueella asunut akhaialainen heimo. 

Näistä seikoista voidaan kiistattomasti päätellä, että Home- ` 
roksen eeposten valtiollinen maantiede vastaa sitä kuvaa, jonka 
historia antaa mykeneläisestä aikakaudesta. Eepillisen maan- 

tieteen peruspiirteet siis polveutuvat mykeneläisajalta. My- 
keneläisajan valtavin linna, jonka mukaan koko aikakautta on 
alettu nimittää, on Homeroksen runoissakin Kreikan keskuksena. 
Useat muutkin maantieteelliset seikat, jotka runoissa maini- 
taan, soveltuvat mykeneläisajan oloihin. Niinpä Nestorin valta- 
kunta Peloponnesoksen länsirannikolla vastaa täysin mykene- 
läisen aikakauden olosuhteita sellaisina kuin arkeologinen tutki- 
mus ne on paljastanut. Tässä yhteydessä on muistettava, että 
juuri Nestorin Pylos-kaupungista on löydetty ainoat mykene- 
läisajan kirjalliset tuotteet. Myöhempien aikojen olosuhteisiin 
Nestorin valtakuntaa ei voida saada sopeutumaan. 

Iliaassa ja Odysseiassa on lisäksi useita yksityisseikkoja, jotka 
kuvastavat mykeneläisen aikakauden oloja. Aseet ovat yleensä 
aina vaskisia tai pronssisia. Rauta on kyllä tunnettu, mutta 
sitä käytetään työkaluihin eikä sota-aseisiin. Ainoastaan perin 
harvassa kohdassa mainitaan rautaisia aseita: Iliaan 7. runossa 
kerrotaan Areithooksen rautaisesta nuijasta, ja 4. runossa on 
Pandaroksen nuolen kärki rautaa. Lisäksi Odysseian 16. runossa 
asetta nimitetään »raudaksin, mikä osoittaa, että sitä kohtaa 
sepitettäessä rautaiset aseet jo olivat yleisesti käytännössä. 
Mutta muuten aseet, niin kuin sanottiin, ovat poikkeuksetta 
vaskesta taottuja. Vaikka Homeroksen eepoksissa siis on kolme 
kohtaa, jotka kuvastavat rautakauden oloja, ne yleensä liikku- 
vat pronssikaudessa. Runoperinteen täytyy ulottua tähän aika- 
kauteen saakka. 

Paljon on väitelty kuuluisasta Nestorin maljasta, jota kuvail- 
laan Iliaan 11. runossa. Sen sanotaan olleen koristettu kultaisin 
nastoin, ja siinä oli neljä korvaa, kullakin niistä nokkimassa 
kaksi kultaista kyyhkystä, ja altapäin sitä kannatti kaksi jalus- 
taa. Kooltaan malja oli niin suuri, että sitä täytenä kykeni lii- 
kuttamaan tuskin kukaan muu kuin Nestor itse. Mykenestä on 
löydetty kultainen malja, joka tosin kooltaan on suhteellisen 
pieni, mutta joka muistuttaa Nestorin maljaa siinä, että senkin 

korvia koristaa kyyhkynen ja että siinä on kaksi sivukannatinta, 
jotka tuovat mieleen Nestorin maljan kaksi jalustaa (kuva 19). 
Tosin Nestorin malja ilmeisesti ei ollut kokonaan kultaa, eikä 
korvien ja kyyhkysten lukumäärä ole sama, mutta maljan tyyppi 
on epäilemättä kummassakin tapauksessa samanlainen. Ei siis 
ole syytä epäillä, etteikö Nestorin maljankin kuvaus viittaisi 
mykeneläisaikaan. Aivan äskettäin eräs ruotsalainen tutkija 
on tahtonut kiistää maljojen välisen yhtäläisyyden erityisesti 
sillä perusteella, etteivät Iliaassa mainitut vjalustat» voi olla 
verrattavissa mykeneläisen maljan sivukannattimiin. Mieles- 
täni maljat kaikissa tapauksissa edustavat siinä määrin saman- 
laista tyyppiä, että Nestorin maljan kuvauksen täytyy edellyt- 
tää olevan mykeneläisajan perintöä. Ei näet ole löydetty ainoa- 
takaan muuta taideteollisuuden tuotetta, joka siinä määrin muis- 
tuttaisi Nestorin maljaa kuin tämä mykeneläinen malja. 

Hyvin mielenkiintoinen mykeneläisaikaan viittaava piirre 
esiintyy Iliaan 10. runossa. Meriones antaa Odysseukselle, joka 
on lähdössä partioretkelle, lainaksi kypäränsä. Se on nahkaa, 
mutta ulkoa se on varustettu hohtavilla metsäkarjun hampailla, 
jotka taajaan ja taitavasti asetettuina kiertävät kypärän sivuja. 
Myöhemmältä ajalta tämän laatuista kypärää ei tunneta. Mutta 
mykeneläisajan hautalöydäöissä esiintyy rei'itettyjä karjun ham- 
paita, jotka ilmeisesti ovat olleet kiinnitettyinä johonkin. Mikään 
ei estä päättelemästä, että ne ovat jäännöksiä kypärästä, jonka 
nahkaosa tietenkään ei ole voinut säilyä. Varmaksi tulee täl- 
lainen johtopäätös sen nojalla, että on tavattu mykeneläisiä 
veistokuvia, joissa soturilla on päässään juuri tällainen karjun- 
hampain varustettu kypärä (kuva 18). Vertailemalla toisiinsa täl- 
laista veistokuvaa ja Iliaan 10. runon kuvausta voidaan havaita, 
että Iliaassa piirretään jotenkin tarkka kuva mykeneläisajan 
kypärätyypistä. Kun tällaista kypärää ei esiinny millään muulla 
aikakaudella, on pidettävä varmana, että taas on kysymyksessä 
mykeneläisajalta periytynyt runoseikka. 

Mykeneläisaikaan näyttää viittaavan myös Iliaan kuvauk- 
sissa esiintyvä suuri tornimainen kilpi. Erityisesti Aiaan kilpeä 
verrataan torniin, mutta muillakin sankareilla mainitaan kilpi, 
joka ulottuu alas nilkkoihin asti, niin että siihen saattaa kom- 
pastuakin. Sen taakse saattoi soturi kyyristyä siten, että kilpi 
peitti hänet kokonaan. Kilpeä, joka sopisi täysin tähän Iliaassa 
kuvattuun tyyppiin, ei esiinny muina aikakausina kuin varhai- 
sempana mykeneläisenä aikana. Myöhemmin saa suuri mykene- 
läinen kilpi keskeltä kapenevan muodon, niin että se jossakin 
määrin tulee 8-numeron muotoiseksi. Sen kokokin tällöin jon- 
kin verran pienenee. Ei tunnu mahdottomalta, että Homeroksen 
runoissa täten on säilynyt muisto varhaisen mykeneläisajan 
isokokoisesta kilvestä. Tosin samantapainen kilpi esiintyy myös 
ns. dipylon-vaasien kuvissa, mutta se muistuttaa paremmin myö- 
häismykeneläistä kilpeä eikä koskaan ole kuvattu niin suu- 
reksi, että se voisi peittää soturin koko vartalon. Ei myöskään 
myöhäisassyrialaisena aikana käytetty isokokoinen kilpi ole voi- 
nut olla Iliaassa kuvatun kilven esikuvana. Kun muitakin my- 
keneläisajan piirteitä Homeroksella tavataan, voitaneen myös 
tornimainen kilpi lukea niiden joukkoon. 

Sitä vastoin lienee vastattava kielteisesti usein esitettyyn 
kysymykseen, voidaanko Akhilleuksen kilven koristeiksi taot- 
tuja kuvasarjoja verrata mykeneläisen aikakauden tuotteisiin. 
Puolestani en usko, että runoilijalla tässä olisi ollut esikuvana 
mykeneläinen taide. Tosin mykeneläisajan kreetalaisissa teok- 
sissa esiintyy ihmeellisen luonnontuoreita ja aiheiltaan mitä 
vaihtelevimpia kuvia, niinkuin historiallisessa katsauksessamme 
on huomautettu. Metallityö oli sekin mykeneläisenä ajanjak- 
sona erittäin korkealla tasolla. Mutta on vaikea uskoa, että 
tällainen erittäin havainnollinen ja yksityiskohtainen kuvasar- 
jan esittely olisi voinut sellaisenaan periytyä niin vanhoilta 
ajoilta. Luonnollisempaa on otaksua, että Akhilleuksen kilven 
koristelu on kuvattu ensi sijassa mielikuvituksen luomin piirtein. 

Jos sen runoilijalla on ollut mielessään joku näkemänsä metalliin 
pakotettu kuvasarja, on se pikemminkin ollut suhteellisen myö- 
häisaikainen itämaistyylinen taideteollisuuden tuote. Sillä Akhil- 
leuksen kilven kuvaus vaikuttaa verraten myöhäsyntyiseltä. 
Mahdollisesti se on Iliaan tekijän omaa käsialaa. Jos näin on 
asianlaita, ei mykeneläisestä esikuvasta voi olla kysymyskään. 
Täyttä varmuutta tästä asiasta ei tietenkään voida saada. Mutta 
juuri siitä syystä on joka tapauksessa varovaisinta olla oletta- 
matta tässä kohdassa mykeneläistä perintöä. Sellainen etevä 
antiikin taiteen tuntija kuin tanskalainen Frederik Poulsen on 
tehnyt todennäköiseksi, että Akhilleuksen kilven kuvaus parem- 
min liittyy arkaaiseen kuin mykeneläiseen taiteeseen. Taide- 
historjalliseltakin kannalta siis kuvauksen myöhäsyntyisyys on 
otaksuttavampi. 

Eräs Iliaassa tavattava viittaus alkukantaisiin hautaustapoi- 
hin saa valaistusta mykeneläisajan hautalöydöistä. Iliaassa 
kerrotaan, että Akhilleus ottaa vangiksi kaksitoista troialaista 
nuorukaista ja surmaa heidät Patrokloksen hautajaisissa sekä 
polttaa ruumiit yhdessä ystävänsä ruumiin kanssa. Runoilija 
lausuu selvästi paheksumisensa tästä menettelystä, mikä seikka 
osoittaa, että tapaus kuului vanhaan runoperintöön, jonka kerto- 
mukseen runoilija ei voinut olla liittämättä omaa arvosteluaan. 
Itse asiassa tällainen tapa palautuu mykeneläiseen aikaan. Sillä 
Dendran kuninkaiden kuiluhautojen joukossa on yksi, jonka vie- 
ressä olevasta pienemmästä kuilusta löytyi ihmisen ja eläimen 
luita, niiden joukossa koiran kallo. Näyttää varmalta, että 
puheena olevat luut ovat peräisin ihmisistä ja eläimistä, jotka 
on surmattu uhreiksi kuninkaallisen vainajan hautauksen yhtey- 
dessä. Mykeneläisenä aikana siis oli käytännössä aivan saman- 
lainen tapa kuin se, joka Iliaassa mainitaan Patrokloksen hau- 
tausta kuvailtaessa. Sanotaanhan, että Akhilleuskin paitsi troia- 
laisia vankeja teurasti hautausuhrina nautoja ja lampaita sekä 
neljä oritta ja kaksi koiraa. Ei siis tarvitse epäillä. sitä, että 

tässäkin on runoperintönä säilynyt piirre, joka palautuu mykene- 
läisaikaan, vaikka hautaustavat olivatkin sittemmin perusteel- 
lisesti muuttuneet. 

Esitettäköön vielä eräs Homeroksen eepoksissa mainittu seikka, 
jonka on katsottu palautuvan mykeneläiseen aikaan. Sekä 
Iliaassa että Odysseiassa (Iliaan 9. ja Odysseian 4. runossa) puhu- 
taan samansanaisesti Egyptin Thebestä, »missä eniten rikkautta 
on kerääntynyt taloihin». On huomautettu, että Theben suuruu- 
den aika päättyi jo toisen vuosituhannen loppupuolella e. Kr. ja 
ettei Thebeä enää sen jälkeen voitu sanoa kaupungeista rikkaim- 
maksi. Kun lisäksi ei muka ole otaksuttavaa, että kreikkalaiset 
olisivat tutustuneet Thebeen mykeneläisajan jälkeen ennen 
660-lukua, jolloin assyrialaiset sen perin pohjin hävittivät, täy- 
tyisi muiston rikkaasta 'I'hebestä periytyä mykeneläisajalta. 
Näitä perusteluja ei kuitenkaan voi pitää riittävinä. Päinvastoin 
näyttää se seikka, että Thebe Homeroksen eepoksissa mainitaan 
samalla kreikkalaistetulla nimellä (Thebai), jota siitä aina myö- 
hemminkin käytetään, viittaavan sellaiseen suhteellisen myö- 
häiseen aikaan, jona Egypti oli kreikkalaisille verraten tuttu 
maa. On tosin väitetty, etteivät kreikkalaiset voineet tutustua 
Egyptiin ennen kuin he n. 650 e. Kr. saivat siellä jalansijaa. Kui- 
tenkin on selvää, että Egyptin kanssa jo sitä ennen harjoitettiin 
kauppaa Vähän-Aasian joonialaisista siirtokunnista. Egypti ei 
ennen 7. vuosisadan puoliväliä voinut olla siinä määrin eristetty, 
että se olisi ollut kreikkalaisilta kokonaan suljettu. Esiintyy- 
hän Kreikan taiteessakin ennen tätä ajankohtaa egyptiläistä vai- 
kutusta. Näin ollen on luultavaa, että kertomukset Theben rik- 
kauksista kulkeutuivat kreikkalaisille niihin aikoihin, jolloin he 
alkoivat purjehtia kaukoretkille, so. 8. vuosisadalla. Vaikk'ei 
Thebe tällöin enää elänytkään kukoistuskauttaan, sen rikkaus 
epäilemättä kauan säilyi sananpartena. Tekeehän kaupunki vielä 
nyt kävijään valtavan vaikutuksen, vaikka se on täydellisesti 
raunioina. 


Varhaisempi eevillinen runous 301 


Se toteamus, että Iliaassa ja Odysseiassa on sisällystä, joka 
selvästi viittaa mykeneläisaikaan ja ainoastaan sen aikakauden 
oloista saa selityksensä, on kreikkalaisten eepillisen runouden 
ikää arvosteltaessa erittäin merkityksellinen: Eepillisen ker- 
ronnan virta on alkanut juosta jo mykeneläisellä aikakaudella. 
Homeroksen eepoksissa on tosin runsaasti sellaisia piirteitä, jotka 
kuvastavat myöhempiä oloja. Mutta se vain osoittaa, että eepil- 
lisessä runoudessa on eri-ikäisiä aineksia. Se ei tee tyhjäksi sitä 
tosiasiaa, että eeposten vanhimmat piirteet palautuvat niin kauas 
kuin aikaan ennen vuotta 1200 e, Kr. 


Tällöin herää itsestään kysymys: Kuinka eepillinen runous on 
voinut syntyä mykeneläisaikana, jos kerran sen ajan valtiaat 
olivat kreetalaisia eivätkä kreikkalaisia? Onhan kreikkalaisten 
eepillinen runous sankarilaulua, ja jos sen juuret on etsittävä 
mykeneläisestä maaperästä, on sankarien siis täytynyt alkujaan 
olla kreetalaisia. Eikä siinä kyllin, vaan lisäksi on itse runouden- 
kin alkujaan täytynyt olla kreetankielistä, kun sitä kerran on 
esitetty kreetalaisten valtiaiden linnoissa. Kreikkalaisten eepil- 
linen runous siis johtaisi alkunsa sankarilaulusta, joka olisi ollut 
vieraskielistä. Nämä johtopäätökset, joiden oikeutusta ei voida 
kieltää, näyttävät vievän vaikeuksiin, joista ei tunnu olevan 
helppo selvitä. Mutta siitä huolimatta täytyy todeta, että kehi- 
tyskulku on ollut juuri sellainen, kuin tässä on päätelty: San- 
karilaulu kaikui mykeneläisajan kreetalaisten ruhtinaiden 
palatseissa kreetankielisenä, niistä se siirtyi kreikkalaisen väes- 
tön keskuuteen ja jatkui sitten kreikankielisenä sen jälkeen kun 
mykeneläisajan muukalaiset valtiaat oli kukistettu ja heidän 
linnansa tuhottu. Tämän päätelmän tueksi voidaan esittää 
joukko tosiasioita. 

Historiallisessa katsauksessa on todettu, että kielisoitin, jolla 
eepillistä runoutta säestottiin, on kreetalaista alkuperää. Kreeta- 
laisissa maalauksissa esiintyy aivan samanlainen seitsenkielinen 

sormintasoitin, jollainen oli kreikkalaisten lyra, jonka nimenä 
Homeroksella on forminks tai kitharis (kuva 12). Nämä soittimen 
nimetkään eivät ole kreikkalaisperäisiä, vaan todennäköisesti 
kreetalaisia. Myös se teonsana, jota käytetään runonlaulan- 
nasta, samoin kuin runonlaulajaa ja runonlaulua merkitsevät 
nimisanat, ovat vierasta, arvattavasti kreetalaista alkuperää. 
Nämä toteamukset antavat ajattelemisen aihetta. Kun kreikka- 
laiset varmasti ovat saaneet kielisoittimensa kreetalaisilta, on 
mitä suurimmassa määrässä todennäköistä, että he myös ovat 
oppineet näiltä runonlaulun, johon kielisoittimen käyttäminen 
olennaisena osana liittyi, niinkuin Homeroksen eeposten todis- 
tuksesta ilmenee. Mutta eräät muutkin seikat viittaavat eepil- 
lisen runouden vieraaseen alkuperään. 

Monet eepoksessa esiintyvät kreikkalaisten sankarien nimet 
ovat ilmeisesti vierasta alkuperää. Sellaisia nimiä, joita ei voida 
johtaa kreikan Kielen indoeurooppalaisesta aineksesta, ovat 
Akhilleus ja Odysseus. Niiden vartalo-osa ei ole kreikkalainen, 
eikä myöskään johtopääte, jolla ne on muodostettu, esiinny puh- 
taasti kreikkalaisessa nimistössä. Samaa tyyppiä ja yhtä arvoi- 
tuksellisia ovat nimet Neleus ja Oileus. Sitä vastoin Peleus nimi 
epäilemättä on johdettu Pelion vuoren nimestä, joka sekään taas 
ei ole alkuperältään kreikkalainen. Vierasperäisiä ovat niin 
ikään sankarien nimet Aias ja Nestor sekä Teukros. Lisäksi 
molempain naispuolisten päähenkilöiden nimet ovat epäkreikka- 
laisia: Helene ja Penelopeia eivät ole kreikan kielen sanavarta- 
loista johdettavissa. Ensiksi mainittu voidaan todeta varmasti 
kreetalaisperäiseksi. Vähemmän herättää ihmetystä, että troia- 
laisten henkilöiden nimet ovat vieraankaikuisia. Sellaisia ovat 
Priamos, Paris ja Ankhises sekä Sarpedon. Sitä vastoin on sel- 
laisiakin sekä kreikkalaisten että troialaisten nimiä, jotka näyt- 
tävät olevan selitettävissä kreikkalaiselta pohjalta. Tällaisia 
ovat Agamemnon, Patroklos ja Diomedes sekä Telemakhos, 
Hekabe, Pulydamas ja Hektor. Nimi Agamemnon tosin vaikut- 

taa kreikkalaismuotoiseksi vääntyneeltä alkujaan vierasperäi- 
seltä nimeltä. 

Voidaan siis todeta, että Homeroksen eeposten päähenkilöillä 
on osittain muukalaiset, osittain kreikkalaisperäiset nimet. Jäl- 
kimmäiset eivät tietenkään kaipaa sen enempää käsittelyä. Mutta 
edellisten olemassaolo on eepillisen runouden alkuperän Kan- 
nalta ylenmäärin tärkeä. Niiden esiintymistä ei voida selittää 
kuin yhdellä tavalla: Runot, joissa näistä muukalaisnimisistä 
sankareista ensiksi on laulettu, eivät ole olleet kreikkalaisia. 
Nimet ovat voineet siirtyä kreikkalaiseen eepilliseen runouteen 
ainoastaan siten, että on omaksuttu aiheita, joissa nämä muu- 
kailaisnimiset henkilöt ovat olleet sankareina. 

HEtsittäessä näiden nimien alkulähdettä on luonnollisinta lähteä 
mykeneläisajan kreetalaisesta kulttuuripiirista. Mainittiin jo, 
että Helene nimi varmasti on kreetalaisperäinen. Mikään ei estä 
päättelemästä, että muidenkin vierasperäisten nimien alkulähde 
on sama, että siis Akhilleus, Odysseus, Nestor, Aias ja Teukros 
sekä Penelopeia niin ikään ovat alunperin kreetalaisia nimiä. 
Tosin on esitetty sellainen käsitys, että nämä muukalaiset nimet 
olisi saatu Vähässä-Aasiassa asuneilta kansoilta, joiden kanssa 
kreikkalaiset myöhemmin olivat kosketuksessa. Mutta tällai- 
nen otaksuma osoittautuu lähemmin tarkasteltaessa sangen 
epätodennäköiseksi. Sillä jos vierasperäiset nimet olisi saatu 
Vähästä-Aasiasta, olisi mahdotonta selittää sitä tosiasiaa, että 
niiden haltijat asuvat varsinaisen Kreikan alueella. Akhilleuk- 
sen kotipaikkahan on eepoksessa Thessalian F'thia, Nestorin kau- 
punki on Messenian Pylos, Aias ja Teukros ovat kotoisin Sala- 
miista ja Odysseus sekä Penelopeia asuvat Ithakassa, Kreikan 
länsirantaa huuhtelevan meren pienellä saarella. Jos nämä hen- 
kilöt olisivat saaneet sijan eepillisessä runoudessa vasta Vähän- 
Aasian maaperällä, he eivät olisi voineet joutua asumaan kau- 
kana Vähästä-Aasiasta sijainneilla paikkakunnilla. Sillä jos olet- 
taisimme, että nimet ovat vähäaasialaisia, täytyisi meidän tie" 

tysti otaksua, että nimien ohella olisi omaksuttu myös jotakin 
sisällystä. Ei ole ajateltavissa, että olisi lainattu pelkkiä nimiä 
ilman niihin liittyneitä kertomuksia. Kuinka nämä nimet sitten 
olisivat irtautuneet alkuperäisestä asiayhteydestään ja siirty- 
neet kanta-Kreikan sankareille, kävisi aivan mahdottomaksi 
selittää. Kun siis näissä nimissä ei ole mitään ominaisuuksia, 
jotka viittaisivat vähäaasialaiseen alkuperään, täytyy pitää var- 
mana, että ne on saatu varsinaisen Kreikan alueelta, johon asian- 
omaiset henkilöt eepoksessa kuuluvat. "Tällöin ei ole muuta 
vaihtoehtoa kuin se, että nimet todetaan kreetalaisperäisiksi. 
Onhan sitä paitsi yksi niistä selvästi kreetalainen. Näin nämä 
nimetkin todistavat kreikkalaisten eepillisen runouden kreeta- 
laista alkulähdettä. 

Samaan suuntaan viittaa eeposten jumalamaailma. Pääosaa 
esittävistä jumalista Hera ja Pallas Athene, Apollo ja Artemis 
ovat kreetalaisilta saatuja, samoin Hefaistos on peräisin kreeta- 
laisesta kulttuuripiiristä. Tosin jumalien omaksuminen ei sinänsä 
todista mitään runonlaulusta. Mutta täytyy muistaa, että 
uskonto ja soitto sekä laulu olivat varhaisina aikoina läheisesti 
liittyneet toisiinsa. Usein mainitussa kreetalaisessa maalauk- 
sessa, jossa esiintyy kielisoitinta näppäilevä mieshahmo, kuva- 
taan ilmeisesti kuolinuhrin toimittamista. Siinä siis soitto kuu- 
luu osana uskonnolliseen toimitukseen. Eepoksenkin alkuperäistä 
uskonnollista luonnetta näyttää osoittavan se, että kreikkalainen 
runonlaulaja pitää itseään aina jumalvoiman tulkkina: Jumala- 
tar, Zeuksen tytär, Muusa, laulaa hänen suunsa kautta. Runo- 
tarta merkitsevä sana muusa näyttää sekin kuuluvan selvästi 
kreetalaistyyppisiin sanoihin. Tämä seikka valaisee välähdyk- 
senomaisesti kreikkalaisen runouden alkujuuria. Kreetalaisten 
uskonnollisten käsitysten yhteydessä on omaksuttu myös runon- 
laulu, sekä varsinaisesti uskonnollinen että eepillinen, jolla alku- 
jaan silläkin oli uskonnollinen leima. Aikojen kuluessa tämä 
siitä yhä enemmän haihtui, mutta jäljelle jäi jumalien suora- 

nainen vaikutus eepoksen tapahtumiin samoin kuin käsitys runon- 
laulajasta jumalvoiman innoittamana tulkitsijana. Niinpä emme 
eepoksen alkuperää selvittäessämme voi kokonaan jättää huo- 
miotta sitäkään, että ne jumalat, jotka välittömästi läsnäolevina 
avustavat sankareita, ovat kreetalaisperäisiä. Esiintyypä Apol- 
lolla kerran kreetalainen erikoisnimikin. Iliaan 1. runon alussa 
näet häntä rukoillaan avuksi käyttämällä nimeä »Smintheus». 
Sattumalta tiedämme, että sana sminthos oli kreetan kieltä ja 
merkitsi hiirtä. Smintheus on siis kreetalainen hiirijumala, jonka 
kreikkalaiset olivat omaksuneet ja jonka nimi täten eepoksessa 
säilyi. Kaupunginporttien jumalana Apollo piti loitolla tuhoa 
tuottavat hiiret, samoin kuin hän vihastuessaan saattoi päästää 
ne hävittämään asukkaiden omaisuutta. 

Homeroksen jumalista ainoastaan Zeus oli vanhaa indo- 
eurooppalaista perua. Hän esiintyykin eepoksessa ylhäisen 
yksinäisenä. Hänen arvolleen ei sovellu olla suoranaisissa teke- 
misissä kuolevaisten ihmisten kanssa. Mutta hänen käsis- 
sään on lopulta ratkaisu, eikä mitään tapahdu vastoin hänen 
päätöstään. Tässä suhteessa eepos tosin ei ole aivan risti- 
riidaton, mutta periaatteessa Zeuksen valta on rajoittamaton, 
mikäli kohtalo ei ole ennakolta jotakin säätänyt. Zeus on 
täten Homeroksen eepoksissa jumalien yksinvaltias, jonka tah- 
toon muiden jumalain on taivuttava. Tällaista asemaa Zeuk- 
sella ei ole varsinaisessa kreikkalaisessa kansanuskonnossa. 
Eri heimojen ja kaupunkivaltioiden palvoma Zeus ei ole mui- 
den jumalien yläpuolella, vaan heidän rinnallaan ilmojen ja 
ukkosen haltijana. 

Eitsittäessä vastausta kysymykseen, miksi Zeus eepillisessä 
runoudessa on saanut erikoisaseman, kiintyy katse jälleen my- 
keneläiseen aikaan. Silloin esiintyi ihmismaailmassa mahtava 
yksinvaltias, Mykenen kuningas, jonka vasalleita olivat muut 
Kreikan kreetalaiset ruhtinaat. Ei liene pidettävä liian rohkeana 
selitystä, joka tästä valtiollisesta järjestelmästä johtaa Zeuksen 

ylijumaluuden. On näet päätelty seuraavaan tapaan: Kun ker- 
ran Mykenen kuningas oli muiden ruhtinaiden käskijä, täytyy 
jumalayhteiskuntaa, jossa Zeuksella on ylijumalan asema, pitää 
eräänlaisena maallisen järjestyksen peilikuvana. Käsitys Zeuk- 
sesta muiden jumalien ylivaltiaana olisi siis muodostunut my- 
keneläisajan oloissa. Siinä tapauksessa sekin kuuluisi eepilli- 
sen runouden mykeneläiseen perintöön. Aivan varmana tätä 
kekseliästä johtopäätöstä tietenkään ei voida pitää, mutta se 
tuntuu hyvin todennäköiseltä. 

Eepoksessa on myös paljon hämäriä sanoja, jotka saattavat 
olla peräisin kreetalaisesta runoudesta. Sellaisia on varsinkin 
pysyvien epiteettien joukossa. Nämähän tietysti ovatkin suu- 
relta osalta eepillisen runouden vanhinta kielellistä ainesta. Sel- 
laisia määräyssanoja, joiden merkitystä kreikkalaiset eivät osan- 
neet selittää, ovat mm. ne, jotka eeposten suomennoksessa on 
käännetty sanoilla »Argon tappaja», »Aigiinkantaja», v»ikivär- 
jyvä», »ihmeinenn», »välkkyvä» jne. Tällaisia arvoituksellisia 
sanoja on Homeroksen eepoksissa hyvin lukuisasti. Ei varmaan- 
kaan ole liian uskaliasta otaksua, että tällaiset sanat ovat tun- 
keutuneet eepilliseen kieleen kreetalaisesta kertovasta runou- 
desta, joka on ollut kreikkalaisen epiikan esikuvana. Niissä on 
joka tapauksessa vierasta kieliainesta, jota ei voida johtaa krei- 
kan kielen indoeurooppalaisesta perinnöstä. Luonnollisinta on 
pitää niitä kreetalaisperäisinä. 


Vieraaseen alkuperään viittaa myös, omituista kyllä, eepil- 
linen runomitta. Heksametria, joka on Homeroksen eeposten 
mitta, on totuttu pitämään tyypillisesti kreikkalaisena tuot- 
teena. Kreikkalaisilta sen lainasivat roomalaiset, ja myöhem- 
min se on kulkeutunut uudempaan saksalaiseen runouteen sekä 
sitäkin kauemmas Pohjoismaihin saakka. Runeberg on sitä 
käyttänyt eräissä ihanimmissa runoelmissaan, eikä suomen- 
kielinenkään runous ole sitä vieronut. Eikö tämä kreikkalaisen 

sankarirunouden mitta olisikaan Kreikkalainen? Onhan se 
erottamattomasti liittynyt kreikkalaisten eepilliseen runou- 
teen. 

Epäilemättä kreikkalaisten kertova runous ja heksametri alusta 
alkaen ovat olleet toistensa yhteydessä. Ei ole ollut kreikka- 
laista heksametria ilman eepillistä runoutta, eikä myöskään ole 
ollut kreikkalaista sankarirunoutta, joka ei olisi pukeutunut 
heksametrin muotoon. Eepillinen runokieli on kasvanut elimelli- 
sesti kiinni heksametriin. Sen luonne ei olisi ymmärrettävissä 
ilman heksametria, joka on sitä muovannut ja kehittänyt. Mutta 
juuri tämä osoittaa heksametrin ikivanhaa alkuperää ja vie mei- 
dät niin pitkälle taaksepäin, että joudumme kreetalaiseen kult- 
tuuripiiriin. Tutkittaessa kreikkalaisen heksametrin luonnetta 
näet havaitaan, ettei se ole voinut kehittyä runouden poljennol- 
liseksi asuksi kreikkalaiselta pohjalta, vaan että heksametri on 
ollut valmiina silloin, kun se on tullut kreikkalaisten eepillisten 
laulujen runomitaksi. Tässä ei ymmärrettävästi voida yksityis- 
kohtaisesti selvitellä kreikan kielen sopeutumista heksametriin, 
koska se edellyttäisi kreikankielisen alkutekstin erittelyä. On 
tyydyttävä esittämään eräitä yleispiirteitä. Ensinnä on selitet- 
tävä heksametrin rakenne. 

Nimensä heksametri on saanut siitä, että jokaisessa säkeessä 
on kuusi runojalkaa. Nämä runojalat ovat daktyleita, jotka muo- 
dostuvat yhdestä pitkästä ja kahdesta lyhyestä tavusta: uv. 
Runojalan pitkä alkutavu on aina runokorollinen, siis nousussa. 
Lyhyet tavut ovat aina runokorottomia, siis laskussa. Kuitenkin 
on huomattava, ettei heksametrisäkeen viimeinen eli kuudes 
runojalka koskaan ole daktyli, vaan sen muodostaa pitkä nousu- 
tavu, jota seuraa joko toinen pitkä tavu tahi myös.lyhyt tavu. 
Heksametrin viimeinen runojalka on siis aina kaksitavuinen, 
joko spondee: +. tahi trokee: wu . Muissakin runojaloissa 
saattaa daktylin sijassa olla spondee, mutta ei koskaan trokee. 
Viidennessä runojalassa, so. viimeisen edellisessä, spondee kui- 

tenkin on sangen harvinainen poikkeus. Heksametrin kaava on 
siis tällainen: 


| TA P T EAT a E [<---uho 
On huomattava, että Homeroksen heksametrit yleensä ovat dak- 
tylivoittoisia. Enempää kuin kaksi spondeeta esiintyy säkeen 
viidessä ensimmäisessä runojalassa suhteellisen harvoin. Vielä 
on huomattava, että rytmillisesti vaikuttava sananloppu, ns. 
sesuura, jakaa säkeen kahteen osaan. Tällainen sesuura esiintyy 
milloin kolmannessa runojalassa joko nousutavun tahi ensim- 
mäisen laskutavun jälkeen, milloin neljännen runojalan nousu- 
tavun jälkeen. Verraten yleinen on sananloppu myös neljännen 
ja viidennen runojalan rajalla: ns. bukolinen diairesis. Daktylien 
ja spondeitten vaihtelu sekä rytmin kulkua säätelevät eri kohdille 
sattuvat sesuurat antavat heksametrille vaihtelua. Verrattakoon 
seuraavia Iliaan suomennoksesta poimittuja säkeitä, joissa 
sesuura on merkitty kahdella pystysuoralla viivalla: 


Hällepä vastaten näin | Agamemnon valtias lausui. 

Noin sanat hartaat huusi, || ja Foibos Apollo ne kuuli. 
Virkki, ja kuullen kumppaniaan || majasuojihin astui. 
Vaan puhevuoroon aimo Akhilleus || tuimana puuttui. 


Eräs seikka on heksametrissa, niinkuin muissakin kreikkalai- 
sissa runomitoissa, erityisesti pantava merkille. Tarkoitan sitä, 
että laskussa yksi pitkä tavu vastaa kahta lyhyttä. Myös kreikka- 
laisessa jambirunoudessa vallitsee alusta alkaen sama sääntö. 
Siinäkin kaksi lyhyttä tavua saattaa esiintyä pitkän tavun 
sijasta, vieläpä nousussakin. Mutta missään muussa kreikka- 
laisessa runomitassa kuin heksametrissa tämä ilmiö ei esiinny 
säännöllisenä rytmillisenä ominaisuutena. Toisissa mitoissa se 
on enemmän tai vähemmän poikkeuksellista laatua. Sitä vastoin 
heksametrille ominainen rytmi suoranaisesti rakentuu tälle sään- 
nölle, jonka mukaan laskussa vaihtelee pitkä tavu kahden lyhyen 

kanssä. Minkään muun indoeurooppalaisen kansan vanhoissa 
runomitoissa tällaista ilmiötä ei esiinny. Kahden lyhyen tavun 
asettaminen yhden pitkän veroiseksi on siis ilmiö, joka tuskin 
voi johtua kreikan kielen omasta luonteesta. On otaksuttavaa, 
että tämä heksametria vallitseva sääntö on saatu toisesta kie- 
lestä, jonka äänteelliseen rakenteeseen se on sopinut. Lähinnä 
tulee tällöin kysymykseen kreetalainen runous. Sen vaikutus ei 
tietenkään ole rajoittunut pelkästään heksametriin, vaan on ulot- 
tunut muidenkin runomittojen kantamuotoihin. 

Heksametria tarkasteltaessa havaitaan heti, että se on sangen 
pitkä runosäe. Se on melkein kahden Kalevalan säkeen mittai- 
nen. Sen vuoksi eräät tutkijat ovatkin otaksuneet, että se on 
muodostunut kahden lyhyemmän säkeen yhdistämisestä. Eniten 
kannatusta on saanut ajatus, että säe alunperin olisi päättynyt 
neljännen runojalan jälkeen, siis sillä kohdalla, missä ns. bukoli- 
nen diairesis esiintyy. Heksametri olisi täten syntynyt nelitahti- 
sen daktylisäkeen ja sitä alkujaan erillisenä seuranneen kaksi- 
tahtisen säkeen yhteen sulautumisesta. Niin houkuttelevalta 
kuin tällainen ajatus saattaakin tuntua, sitä ei voida tosiasioilla 
perustella. Päinvastoin osoittaa heksametrin rakenne sellaisena, 
kuin se Homeroksella käytännössä esiintyy, kauttaaltaan piir- 
teitä, jotka todistavat kuusimittasäkeen muodostaneen ikivan- 
hoista ajoista lähtien erottamattoman kokonaisuuden. Sanan- 
loppu neljännen runojalan jälkeen ei ole läheskään niin tavalli- 
nen, että voitaisiin päätellä säkeen joskus päättyneen siihen, 
Myöskään ei ole todennäköistä, että kuusimittasäkeen rytmilli- 
nen kokoonpano koskaan olisi ollut olennaisesti toisenlainen. 

On siis lähdettävä toteamuksesta, että daktylinen heksametri 
on eepoksen alkuperäinen runomitta. Mutta tällöin kiintyy 
huomio siihen, että se ei ole kreikan kielen sanojen luonnollisen 
rytmin mukainen. On huomattava, että kreikkalainen heksa- 
metri, samoin kuin kaikki kreikkalaiset runomitat, perustuu 
tavujen pituuteen. Sananpainolla eli aksentilla ei ole mitään vaii 

kutusta runon rytmiin. Rytmi rakentuu yksinomaan pitkien ja 
lyhyiden tavujen säännölliselle vaihtelulle. Kuitenkaan pitkät 
ja lyhyet tavut eivät kreikan kielen sanoissa vaihtele sillä tavoin, 
että kielen luonnollinen rytmi olisi antanut aihetta daktylisen 
runomitan syntymiseen. Kielelle on monesti täytynyt tehdä väki- 
valtaa, jotta se sopeutuisi heksametrisäkeen kaavaan. Lukuisat 
sanamuodot, jotka ovat kreikan kielen tavallisimpia, eivät lain- 
kaan sovellu heksametrissa käytettäviksi. Toisissa sanoissa taas 
on ollut pakko turvautua ns. metrillisiin pidennyksiin, jotta sana 
on saatu sopimaan heksametrin kaavaan. Tämä merkitsee sitä, 
että lyhyt tavu vastoin kielen lakeja tietyissä tapauksissa on 
äännettävä pitkänä. Eräissä tapauksissa on luotu uusia veepil- 
lisiä» sanamuotoja, jotta heksametrin runomitalliset vaatimuk- 
set tulisivat täytetyiksi. Lisäksi voidaan panna merkille, että 
pieniä täytesanoja käytetään ylettömän runsaasti pelkästään 
rytmin vaatimusten tyydyttämiseksi. Tällaiset ilmiöt todistavat 
riittävän selvästi, ettei heksametri ole alkujaan luotu kreikan 
kielen tarpeisiin, vaan että päinvastoin kreikan kielen on täyty- 
nyt mukautua valmiiksi muodostuneeseen kaavaan. Kreikka- 
laisella heksametrilla on kiistämättä monessa suhteessa taide- 
tekoisen mitan luonne. 

Heksametri ei koskaan ole voinut olla varsinaisesti kansan- 
omainen runomitta. Sen hallitseminen varsinkin siinä jousta- 
vassa muodossa, jossa se Homeroksen runoissa esiintyy, ei ole 
joka miehen asia. Tätä taustaa vasten ymmärrämme entistä 
paremmin, miksi eepillistä runoutta viljelivät ammattirunon- 
laulajat. Eepillisen runomitan tekniikan oppiminen vaati suurta 
taitoa, jollei tahdottu antaa heksametrin vajota yksitoikkoiseksi 
ja epätaiteelliseksi muodostelmaksi. Epäilemättä jo mykene- 
läisenä aikana oli runonlaulajia, jotka loivat kuusimittasäkeen 
perinteet. Heidän jälkiään seurasivat kreikkalaiset runonlaula- 
jat, jotka kehittivät eepillisen runokielen heksametrin asetta- 
mien vaatimusten mukaisesti. Kreikkalaiset eivät millään alalla 

ole olleet pelkkiä jäljittelijöitä. Vasta he ovat varmasti luoneet 
sen eepillisen runouden, jota me vielä tänään ihailemme. Mutta 
runomitan ja eräät eepillisen runouden peruspiirteet he ilmei- 
sesti ovat saaneet kreetalaisilta. Tässä yhteydessä on syytä huo- 
mauttaa, että 1920-luvulla kaksi etevää tutkijaa, ranskalainen 
Antoine Meillet ja saksalainen Karl Meister, tuli toisistaan riip- 
pumatta siihen tulokseen, että heksametri todennäköisesti on 
vierasta alkuperää. Edellinen tosin ei ottanut ratkaistakseen, 
mistä runomitta oli saatu, ja jälkimmäisen mielestä heksametrin 
juuret viittasivat Vähään-Aasiaan. Mutta käsittääkseni sekä 
eepillisen runouden että sen runomitan alkuperää voidaan etsiä 
ainoastaan mykeneläisajan kreetalaisesta kulttuuripiiristä. 

Ylempänä tehdyltä johtopäätökseltä häviäisi pohja, jos se väite 
olisi tosi, ettei eepillistä kuusimittaa olisi voitu laulaa, vaan 
ainoastaan lausua. Sellainen väite on usein esitetty. On sanottu, 
että heksametrin sesuurat, jotka sijoittuvat milloin mihinkin 
kohtaan säettä, tekevät sen laulamisen mahdottomaksi. Yhte- 
näinen sävelmä näet muka ei voisi soveltua heksametriin, kun 
sen sisätauko ei ole määrätyllä paikalla, vaan esiintyy eri säkeissä 
eri kohdilla, vieläpä milloin iskutaukona, milloin taas iskutto- 
malla tahtiosalla. Jos heksametria todellakaan ei olisi voitu 
laulaa, se ei voisi olla eepillisen runouden alkuperäinen mitta 
edes kreikkalaisella maaperällä. Sillä Homeroksen runoelmien 
runonlaulukuvaukset todistavat eittämättömästi, että eepillisiä 
runoja ainakin varhemmin laulettiin soittimen säestyksellä. 
Mikäli siis heksametri olisi laulettavaksi soveltumaton, olisi 
eepillisen runouden mittana silloin, kun sitä esitettiin laulaen, 
ollut jokin toinen runomitta, josta heksametri sittemmin olisi 
kehittynyt. Siinä tapauksessa ei saattaisi olla puhettakaan siitä, 
että kreikkalaiset olisivat saaneet heksametrin valmiina, vaan 
päinvastoin tämän runomitan olisi täytynyt syntyä puhtaasti 
kreikkalaisella pohjalla. 

Tässä mainittu eepillisen kuusimitan laulettavuuteen perus- 

tuva todistelu ei kuitenkaan ole vakuuttava. Kun näet Homeros 
puhuu eepillisten runojen laulamisesta, hän ilmeisesti tarkoittaa 
juuri siihen runomittaan valettua runoa, jota hän itsekin käyt- 
tää. Vaikkakin Homeros kuvaa runonlaulua sen improvisaatio- 
asteella, hänen kuvauksestaan voidaan joka tapauksessa pää- 
tellä, että hänen aikanaan edelleen oli vallitsevana eepillisen 
runouden esittäminen laulaen kielisoittimen säestyksellä. Aina- 
kaan ei Iliaasta tai Odysseiasta ole saatavissa pienintäkään vih- 
jettä siihen suuntaan, että eepillistä runoutta olisi esitetty lau- 
sumalla. Tämä tosiasia vie pohjan väitteeltä, ettei heksametria 
olisi laulettu tahi edes voitukaan laulaa. Epäilemättä eepillinen 
kuusimitta sellaisenakin, kuin se on Homeroksella, on lauletta- 
vissa. Sävelmän on vain täytynyt olla sangen yksinkertainen. 
Sen kulkua on arvattavasti jonkin verran vaihdeltu sen mukaan, 
missä paikassa tauko kulloinkin esiintyi. 

Myös on luultu voitavan päätellä, että eepillinen runo alkujaan 
olisi kehittynyt lyyrillisluontoisesta balladista. Erityisesti on 
saksalainen tutkija Erich Bethe uskonut todistaneensa, että eepil- 
lisen runon pohjana on ollut lyhyt, säkeistöihin jakautunut bal- 
ladi. Hän on ollut löytävinään tällaisen balladin luontoisen osan 
Tliaan 1. runon alusta, jossa Kuvaus on suhteellisen lyhyttä ja 
ytimekästä sekä draamallisen vauhdikasta. Homeroksen runoissa 
ei kuitenkaan esiinny vähäisintäkään jälkeä säkeistöihin jakau- 
tumisesta. Päinvastoin kuuluu kaikkialla eepillisen runouden 
luonteeseen, että se etenee säe säkeeltä muodostamatta muita 
kuin sisällyksellisiä kokonaisuuksia, joiden pituus ei ole enna- 
kolta määrätty. Että eepillinen runous alkujaan olisi kehittynyt 
lyyrillisestä, ei ole todistettavissa eikä se edes ole todennäköistä. 
Millaiset ovat olleet eepillisen runouden esiasteet kreetalaisessa 
kulttuuripiirissä, sitä ei voida edes arvailemalla päätellä. Mutta 
se on joka tapauksessa varmaa, ettei kreikkalaisten eepilli- 
nen runous ole kehittynyt lyyrillisestä. Eepoksella on koko ajan 
ollut omintakeinen kehitys. Lyyrillinenkin runous uskottavasti 

palautuu jossakin muodossa mykeneläiseen aikaan, mutta se on 
kreikkalaisella maaperällä kehittynyt omien lakiensa mukai- 
sesti eepillisestä sanataiteesta erillään. Kun Bethe luuli näke- 
vänsä juuri Iliaan 1. runossa vanhojen lyyrillisten perinteiden 
vaikutusta, hän valitsi todistelunsa perustan hyvin onnettomasti. 
Sillä Iliaan 1. runo on ilmeisesti eepoksen myöhäsyntyisimpiä 
osia, luultavasti Iliaan tekijän omaa työtä. 

Väitteet, jotka saattaisivat horjuttaa käsitystä heksametrin 
ikivanhasta alkuperästä, näyttäytyvät täten pätemättömiksi. 
Eepillisen kuusimitan vanhaa ikää todistaa sekin, että sitä käyt- 
tivät myös oraakkelit ennustuksissaan. Delfoin kuuluisa oraak- 
kelihan antoi vastauksensa tiedustelijain kysymyksiin heksa- 
metrisäkein. Ilmeisesti tämä tapa oli hämärästä muinaisuudesta 
periytynyt. Kreikkalaisen oraakkelilaitoksen juuret ulottuvat, 
niinkuin historiallisessa katsauksessa osoitettiin, mykeneläis- 
aikaan asti. Siltä kaudelta lienee heksametrin käyttäminen 
oraakkelivastauksen runomittana peräisin. Oraakkelit säilytti- 
vät muinaisia perinteitä, muutenkin sangen uskollisesti. Tässä 
yhteydessä on muistettava, että Boiotiassa palvotun Apollo 
Ptoioksen nimessä vielä persialaissotien aikana annettiin oraak- 
kelivastauksia kaarian kielellä, millä tarkoitettiin sitä kreeta- 
laista murretta, jota Kreikassa puhuttiin kreikkalaisten heimo- 
jen saapuessa maahan 2000 paikkeilla e. Kr. l 

Heksametrin siis kehittivät eepillisen runonlaulun välineeksi 
mykeneläisajan kreetalaiset runonlaulajat. Ainoastaan ammat- 
tinaan runonlaulua harjoittaneet laulajat kykenivät täysin hal- 
litsemaan tätä mittaa, joka ei koskaan tullut varsinaisesti kan- 
sanomaiseksi. Tietysti saattoivat jotkut ylimykset ja ruhtinaat- 
kin harrastaa eepillistä runonlaulua, mutta sellaisten ilmiöiden 
täytyi jäädä poikkeuksellisiksi, sen jälkeen kun heksametrin tek- 
niikka oli kehittynyt monimutkaisemmaksi ja sen säännöt kiin- 
teämmiksi. Runonlaulun siirtyminen kreetankielisestä asusta 
kreikankieliseen on tapahtunut siten, että mykeneläisen ajan 

lopulla oli kaksikielisiä laulajia, jotka kreetalaisten valtioiden 
kukistuttua alkoivat esittää sankarirunojaan uusille isännille 
näiden omalla kielellä. Aluksi tällaisten laulujen tietenkin täy- 
tyi muodostua verraten kömpelöiksi. Mutta kun aikaa kului, 
kehittyi erikoinen kreikkalainen runokieli, joka muovailtiin tai- 
puisaksi mukautumaan heksametrin rytmilliseen kulkuun. Kehi- 
tys kesti vuosisatoja, ja tuloksena oli lopulta eepillinen runous, 
joka jäi lajissaan voittamattomaksi. Tälläkin alalla tapahtui 
sama kehitys kuin kaikessa muussakin. Vierailta saamistaan 
teknillislaatuisista herätteistä lähtien kreikkalaiset loivat sel- 
laista, mikä sai yleispätevän ja yliajallisen merkityksen. 


Mitä on kreikkalaisten eepilliseen runouteen periytynyt my- 
keneläisajan kreetalaisesta sankarirunoudesta? Tämä kysymys 
on perustavaa laatua, mutta ymmärrettävästi siihen ei ole helppo 
vastata. Jonkinlaista vastausta siihen lukijalla kuitenkin on 
oikeus odottaa. 

Kreetalaisesta kulttuuripiiristä on ensinnäkin saatu runomitta. 
Sen ohella on varmasti saatu sisällystäkin. Voidaan todeta, että 
kreetalais-mykeneläisestä eepillisestä runoudesta on kreikka- 
laiseen siirtynyt eräänlainen eepoksen pohjapiirros. Kun kerran 
Homeroksen sankarirunoelmissa kerrotaan suuresta sotaretkestä, 
jonka johtajana oli Mykenen kuningas ja osanottajina muuka- 
laisnimisiä sankareita, on ilmeistä, että jo mykeneläisaikaisessa 
eepoksessa on laulettu tällaisesta sotaretkestä. Sillä mykene- 
läisajan jälkeen tuli Kreikkaan pitkällinen hajaannuksen aika, 
eikä silloin olisi voinut syntyä kuvitelmaa kaikkien kreikka- 
laisten heimojen yhteisestä sotaisesta yrityksestä. Sitä paitsi 
kuva Mykenen kuninkaasta Kreikan mahtavimpana ruhtinaana 
on voinut syntyä vain aikana, jolloin Mykenessä todella asui 
mahtava hallitsija. Kaikki se, mikä viittaa mykeneläisajan val- 
tiollisiin ja asutushistoriallisiin oloihin, on tietenkin myös sen 
aikuista perintöä. Lisäksi on otaksuttavaa, että monet jumalais- 

tarustoon kuuluvat piirteet, ennen kaikkea jumalayhteiskunnan 
yksinvaltainen rakenne, on mykeneläiseltä kaudelta peräisin. 
Tämän sisällyksellisen aineksen ohella on otaksuttavasti saatu 
joitakin tyylillisiä piirteitä, joita ei kuitenkaan voida enää edes 
ylimalkaisesti määritellä. Ainoastaan se näyttää todennäköi- 
seltä, että monet eepilliset ilmaisut, varsinkin tietyt sanka- 
reille pysyvästi omistetut määräyssanat, ovat kreetalaisesta 
runoudesta periytyneitä. 

Suurin piirtein katsoen saadaan kreikkalaisen eepoksen my- 
keneläisestä perinnöstä tämäntapainen kuva: Mykeneläisajan 
kreetankielisissä sankarirunoissa, joiden mittana oli heksametri 
ja jotka esitettiin kielisoittimen säestyksellä, laulettiin suuresta 
sotaretkestä, johon kaikki Kreikan valtiot ottivat osaa. Retke- 
läiset kokoontuivat Auliiseen, josta lähdettiin meren taakse, sit- 
ten kun jumalien tahto ennusmerkkien nojalla oli saatu selville. 
Sotaretken ylipäällikkönä oli Mykenen kuningas, jolla tieten- 
kin oli kreetalaisperäinen nimi. Vasta myöhemmin kreikkalai- 
sella maaperällä alkuperäinen nimi on vaihtunut tai vääntynyt 
muotoon Agamemnon. Osanottajina retkellä mainittiin mm. Iän- 
tisen saarivaltakunnan ruhtinas Odysseus, Länsi-Peloponnesok- 
sen ruhtinas, vanha Nestor, Salamiin ruhtinaan pojat Aias ja 
Teukros sekä thessalialainen sankari Akhilleus. Mykeneläisten 
runojen henkilöitä olivat myös Penelope ja Helena, vaikka näi- 
den asema alunperin tuskin on ollut samanlainen kuin sittemmin 
kreikkalaisessa eepoksessa. Sotaretki suuntautui tässä eepilli- 
sen kerronnan varhaisimmassakin vaiheessa todennäköisesti 
Vähään-Aasiaan, jossa käytiin taisteluja Priamosta ja Parista 
vastaan. Mutta mitään varmuutta siitä, että alkuperäisessä ker- 
tomuksessa juuri Troia olisi ollut sotaretken kohteena,.ei suin- 
kaan voida saavuttaa. Päinvastoin näyttää taistelujen sijoitta- 
minen Troian edustalle tapahtuneen vasta myöhemmin, silloin 
kun runonlaulu jo kauan oli ollut siirtyneenä kreikkalaiselle 
maaperälle. Mutta mykeneläisajankin runoissa näyttävät 

jumalat ottaneen osaa ihmisten välisiin taisteluihin ja Zeusta 
vastaava ylijumala vallinneen tapahtumien kulkua. Jo näissä 
kreetankielisissä lauluissa omistettiin sankareille pysyviä mää- 
räyssanoja ja kuvailtiin samanlaisina toistuvin ilmaisuin sanka- 
rien sota-asua, heidän taisteluun lähtöään ja heidän kaatumis- 
taan. Kallisarvoisten ja erikoislaatuisten esineiden kuvauksia 
on arvattavasti myös esiintynyt. Tämän enempää emme voi pää- 
tellä. mykeneläisistä runoista periytyneen kreikkalaisten eepilli- 
seen runouteen. 

Kreikkalaisen eepoksen perusaihe pohjautuu siis mykeneläis- 
ajan historialliseen tapahtumaan. Yleensä eepillinen runous saa- 
kin kaikkialla alkunsa todellisuuden piiriin kuuluvista tapauk- 
sista. Niin on laita intialaisen, muinaisskandinavialaisen, saksa- 
laisen, slaavilaisen ja turkkilaisen eepoksen. Suomalaistenkin 
eepillinen muinaisrunous on varmaan alkujaan lähtenyt histo- 
rialliselta pohjalta. Jokin tapahtuma saa aikalaisten mielissä 
erikoiset mittasuhteet, siitä aletaan kertoa ja lopulta runon- 
laulaja alkaa levittää sen mainetta. Runonlaulaja ei ota aiheek- 
seen omia elämyksiään — sen tekee vasta subjektiivinen lyriikka 
— vaan hän laulaa siitä, mitä hän muilta on kuullut. Hän laulaa 
historiallisen tapahtuman sankareiden mainetta. Mutta kun 
jumalat ratkaisevasti vaikuttavat kaikkeen, saavat hekin sijansa 
sankarieepoksessa ihmisten rinnalla. l 

Mykeneläisajan sotaretki säilyi kreikkalaisessa runonlaulussa 
eräänlaisena kehyksenä, johon mahtui alituisesti uutta ainesta. 
Se mikä alkujaan oli ollut todellisuuden kuvausta, irtautui vähi- 
tellen alkuperäisestä yhteydestään. Mielikuvitus alkoi sitä värit- 
tää, ja se alkoi elää runollisena aihepiirinä omaa itsenäistä elä- 
määnsä. Uusia aiheita yhdistettiin siihen, ja keksittiin seikkoja, 
joiden piti selittää, miksi tapahtumien kulku oli ollut juuri sel- 
lainen, jollaiseksi runoperinne sen kuvasi. Siten on ilmeisesti 
jälkeenpäin sotaretken syyksi keksitty naisen ryöstö. Aikojen 
kuluessa myös unohdettiin, etteivät eepillisen runouden alku- 

peräiset sankarit lainkaan olleet kreikkalaisia, vaan vieraita 
kreetalaissyntyisiä valtiaita. Silloin sotaretken ylipäällikkö, 
Mykenen kuningas, sai uuden nimen, joka ainakin voitiin käsit- 
tää kreikkalaiseksi. Mahdollisesti se oli vähitellen tähän muo- 
toon vääntynyt. Kun näin pitkälle oli tultu, oli eepillisessä 
runossa enää jäljellä mykeneläiseltä kaudelta periytynyttä 
ainesta hyvin vähän: Vain juonen peruspiirteet, eräitä viittauksia 
silloisiin oloihin sekä muutamien päähenkilöiden vierasperäiset 
nimet. Kaikki muu oli uutta tai uudeksi muovautunutta. Home- 
roksen runoelmissa näkyvä valtainen eepillinen kymi on täten 
saanut mykeneläisestä kulttuuripiiristä ainoastaan alkunsa. 
Siihen on vuosisatojen varrella virrannut vettä lukuisista sivu- 
joista. Ilman näitä se olisi jäänyt vähäiseksi puroksi, joka pian 
olisi valunut hiekkaan. Monin verroin enemmän kuin mykene- 
läinen alkulähde merkitsee kreikkalaisessa eepoksessa kreikka- 
laisten oma panos, joka vasta on tehnyt eepoksen siksi, mitä se on. 


Ylempänä hahmottelemamme kehityskulku varoittaa pitämästä 
Homeroksen runoelmia historiallisten tapahtumien tarkkoina 
kuvastajina. Ne ovat ennen kaikkea muuta runollisen mielikuvi- 
tuksen tuotteita, eikä niistä saa etsiä lähimainkaan tarkkapiir- 
teisiä historiallisten tosiseikkojen kuvauksia. Tässä suhteessa 
on harhautunut niinkin etevä mykeneläisen aikakauden ja Home- 
roksen eeposten tuntija kuin ruotsalainen Martin P. Nilsson. Hän 
luulee voivansa Homeroksen runoista suurin piirtein uudelleen 
rakentaa mykeneläisajan valtiollisen järjestelmän, jota hän 
uskoo kreikkalaisen eepoksen kuvastavan. Niinpä hän on löytä- 
vinään Homeroksen runoista kuvan Mykenen suurvallasta ja sen 
yksinvaltiaasta sekä tämän vasalleista suunnilleen sellaisena, 
kuin arkeologisen aineiston perusteella voidaan päätellä. Vieläpä 
hän uskoo, että Homeroksen eeposten sotakuvaukset ja taistelu- 
kohtaukset kuvastavat mykeneläisajan oloja. Hän luulee, että 
mykeneläinen aikakausi, jota hän kutsuu Kreikan sankari- 

ajaksi, on saanut kreikkalaisessa eepoksessa verraten yksityis- 
kohtaisen, jopa historiallisiin johtopäätöksiin oikeuttavan 
kuvauksen. 

Niin ei voi olla asianlaita. Tosin eepillinen runous on säilyt- 
tänyt eräitä piirteitä, jotka varmasti palautuvat mykeneläi- 
seen aikaan, mutta nämä piirteet ovat siinä määrin sekaantu- 
neet myöhempään, paljon runsaampaan ainekseen, ettei niistä 
enää voi koota minkäänlaista kokonaiskuvaa mykeneläiskauden 
oloista. Esimerkiksi Mykenen kuningas kyllä esiintyy sotaret- 
ken ylipäällikkönä, mutta hän ei ole sellainen yksinvaltias, jol- 
lainen hänen todellisuudessa on täytynyt olla. Hän on Home- 
roksella vain ensimmäinen vertaistensa joukossa, jolla ei edes 
sotajoukossa ole ehdotonta käskyvaltaa. Mykenen kuninkaan 
asema on siis eepillisessä runoudessa muuttunut myöhempien 
aikojen olosuhteitten mukaiseksi. Ei myöskään voi sanoa, että 
Homeroksen runoelmista kuvastuisi yhtenäinen Kreikka, jota 
Mykenen kuningas hallitsee. Päinvastoin saa ennakkokäsityk- 
sistä vapaa lukija kuvan useaan itsenäiseen valtakuntaan jakaan- 
tuneesta Kreikasta. Tässäkin kreikkalainen eepos kuvastaa myö- 
hempää aikaa, jona Mykenen »suurvaltaa» ei enää ollut olemassa. 
Taistelukuvauksissakin on sekaisin vanhempaa ja uudempaa 
ainesta. Homeroksen eepoksia ei siis missään tapauksessa voida 
pitää edes suhteellisessa mielessä historiallisina kuvauksina. Kun 
ajattelee eepillisen runouden siirtymistä kreetalaisesta kulttuuri- 
piiristä kreikkalaiseen ja sen itsenäistä kehitystä kreikkalaisella 
maaperällä, ei voi muuhun tulokseen päätyäkään. 

Kaikkein nurinkurisimpiin johtopäätöksiin joudutaan silloin, 
kun uskotaan voitavan jopa täsmällisesti määrätä eepoksen 
tapahtumien ajankohta. Sellaisen yrityksen on tehnyt ruotsa- 
lainen tähtitieteilijä K. Lundmark v. 1943 (vrt. V. A. Heiskasen 
suomenkielinen »Tähtitiede» I, sivut 18—19). Odysseian 20. runossa 
muka mainitaan auringonpimennys säkeissä, joissa ennustaja 
Theokiymenos varoittaa kosijoita heitä uhkaavasta tuhosta. 

Ennustaja näkee jo manalan varjot heidän yllään. Hän pukee 
näkynsä havainnolliseen muotoon: 


Yö päät, kasvot kaihtavi, kaikk' alas jalkoja myöten, 
kuuluu tuskan voihke, ja kyynelet poskia kastaa, 
vihmotut on verin seinät ja kaunoiset katon orret, 
haamuja täynnä on tuoll' esipylvähiköt, piha kaikki, 
joit? Erebos pimeäänsä jo kutsuu; sammunut päivä 
taivaalt' on, kaikk' ilmat peittää kaamea synkeys. 


Ruotsalainen tutkija päättelee, ettei tässä voida tarkoittaa 
muuta kuin auringonpimennystä. Kun voidaan laskea, että Itha- 
kassa sattui täydellinen auringonpimennys huhtikuun 16 päivänä 
1177 e. Kr., seuraa muka tästä, että kosijain surmaaminen tapah- 
tui juuri tuona päivänä. Theoklymenoksen ennustus lausuttiin 
suunnilleen klo 11.41, jolloin auringonpimennys oli täydellinen. 
Tähtitieteilijä on huomauttanut, että täten on Troian sodan ajan- 
kohta voitu määritellä, koska sota kesti kymmenen vuotta ja 
Odysseus palasi kotiin kymmenen vuoden kuluttua sodan päät- 
tymisestä. 

Koko tämä todistelu osoittaa yhtä suurta herkkäuskoisuutta 
kuin kreikkalaisten luottamus ennustusten toteutumiseen. Kun 
tähtitieteilijä ryhtyy käyttämään runoa historiallisena asiakir- 
jana, on se jo sinänsä nurinkurista. Mutta ajatusyhteydestä sel- 
viää lisäksi kiistattomasti, ettei lainkaan voi olla kysymys aurin- 
gonpimennyksestä. Ennustaja näkee Odysseuksen linnan mies- 
salin muuttuneen kuoleman kartanoksi. Hän tarkoittaa sillä, 
että kosijat pian makaavat salissa vainajina. Hän tuntee 
manalan varjojen jo lankeavan heidän päälleen, kuulee heidän 
tuskan voihkeensa ja näkee heidän verensä roiskuneen seinille 
kattoa myöten. Odysseuksen talo on ennustajan silmissä kuin 
tuonela, jonne ei päivä paista, vaan jossa vallitsee ikuinen pimeys. 
Tämän kaiken hän tajuaa mielikuvituksellisena näkynä. Että on 
kysymys ennustajan näystä eikä salissa todella vallinneesta pi- 
meydestä, ilmenee päivänselvästi jatkosta. Kosijat näet kehoitta- 

vat ilkkuen viemään hullun ennustajan ulos torille, koska hänen 
mielestään muka salissa on yö. Jos olisi ollut auringonpimennys, 
olisi toki kosijain ja muiden läsnäolijain kaiken järjen nimessä pi- 
tänyt havaita, että sattui jotakin tavallisuudesta poikkeavaa. 
Mutta siitä ei runossa mainita sanaakaan. Päinvastoin ilmenee 
yhteydestä, ettei pimeyden kuvitelmaa ollut kenelläkään muulla 
kuin ennustajalla. Senhän vuoksi tämä juuri oli ennustaja, että 
hän mielessään näki tulevia tapahtumia. Sitä paitsi tuskan voihke, 
kyynelet sekä veriset seinät ja katto-orret eivät ole mitään sel- 
laista, joka seuraa auringonpimennyksestä. Tähtitieteilijän koko 
rakennelma luhistuu täten omaan mahdottomuuteensa. HEdeltä- 
käsinkin — vaikkei olisikaan näin runsaasti todisteita, jotka 
osoittavat tähtitieteilijän päätelmän täysin harhautuneeksi — 
on selvää, ettei Homeroksen runoissa ole voinut säilyä muinai- 
sista tapahtumista yksityiskohtaisia tietoja. Troian sodan sijoit- 
taminen tiettyyn ajankohtaan ei tule koskaan onnistumaan. 
Tosin tiedämme, että se Troian kaupunki, joka oli olemassa 
mykeneläisaikana, tuhoutui noin 1200 e. Kr. Mutta ei ole ensin- 
kään varmaa, että Homeroksen eeposten sotaretki alkujaan teh- 
tiin Troiaa vastaan tai että tällä sotaretkellä mitään kaupunkia 
tuhottiin. Todennäköisempää on, että traakialaiset heimot tuho- 
sivat Troian ja että Homeroksen runoelmien sotaretki todelli- 
suudessa on suuntautunut jonnekin muualle. Tahi jos se on ollut 
Troian retki, se on kaikissa tapauksissa sattunut aikaisempaan 
ajankohtaan. Mykeneläiset perinteet, jotka jatkuvat kreikka- 
laisessa eepillisessä runoudessa, tuntuvat viittaavan siihen, että 
eeposta oli mykeneläisessä kulttuuripiirissä viljelty pitkän 
aikaa, ennen kuin kreikkalaiset sen omaksuivat. Jos näin on 
asianlaita, on eepoksessa mainitun sotaretken täytynyt sattua 
huomattavasti varhaisempaan ajankohtaan kuin 1200 e. Kr. 


Kreikkalaisten eepillisen runouden juuret ovat emämaassa, vVar- 
sinaisessa Kreikassa. Siellä on heksametriin sidottu eepillinen 





56. Taistelu laivojen luona. 
Hektor hyökkäämässä ja Aias puolustamassa. Troialainen sotilas Kantaa tuli- 
soihtua sytyttääkseen laivan palamaan. 





57. Priamos polvistuu Akhilleuksen eteen. 
Iliaan kertomuksesta poiketen on kohtauksessa läsnä myös Hermes jumala, 
joka on tunnettavissa sauvastaan. 
Molemmat kuvat ovat samasta punakuvioisesta maljakosta. 


BE E KAA AU JOU MÖKIN VNIKIK PIIN DASANAN 
aa. 4 

laulu alkanut kaikua kreikan kielellä. Koetettaessa tarkemmin 
paikallistaa kreikankieliseen asuun pukeutunutta vanhinta san- 
karirunoa päädytään Thessaliaan. Ainoastaan 'Thessaliassa on 
Olympos-vuori voinut tulla jumalien asunnoksi. Thessaliasta se 
näkyy maisemaa vallitsevana huippuna, ja vain Thessalian asuk- 
kaat ovat voineet alunperin sijoittaa ilmojenhaltija-jumalan 
Olympoksen Korkeimmalle harjanteelle. Sinne kerääntyivät 
ukkospilvet, ja siellä asui siis Zeus, joka oli »pilvienkerääjä» ja 
salamain sinkoaja. Kun ilmojen haltijasta tuli jumalayhteiskun- 
nan yksinvaltias, muuttui Olympos samalla kaikkien jumalien 
asuntovuoreksi. Missään muualla kuin Thessaliassa tällainen 
kehitys ei olisi voinut tapahtua. Jo siitä syystä täytyy päätellä 
varhaisimman kreikkalaisen runonlaulun pesiytyneen erityisesti 
Thessaliaan. Lisäksi tulee se seikka, että Homeroksen eeposten 
keskeisin henkilö, Akhilleus, on kotoisin Thessaliasta. On tus- 
kin luultavaa, että thessalialainen sankari olisi saanut keskeistä 
asemaa eepillisessä runoudessa, jollei runonlaulu olisi erityisesti 
ollut juurtuneena tähän Kreikan maakuntaan. 

Voimme arvata, minkä vuoksi juuri Thessalia muodostui alka- 
van kreikkalaisen sankarilaulun tyyssijaksi. Thessalia oli Krei- 
kan viljavin maakunta, oikeastaan ainoa, missä oli laajahkoja 
viljelykseen sopivia tasankomaita. On otaksuttavaa, että tämä 
maakunta parhaiten selviytyi niistä mullistuksista, jotka seu- 
rasivat mykeneläisajan kreetalaisten valtiaiden kukistumista. 
Tänne syntyi kaikkein nopeimmin uusia puhtaasti kreikkalaisia 
ruhtinashoveja, joissa runonlaulu mykeneläisajan esikuvan 
mukaisesti alkoi kukoistaa. Eräät seikat viittaavat vieläpä sii- 
hen suuntaan, että Thessaliassa mykeneläisaikanakin saattoi 
olla kotimaisia ylimyksiä, jotka tietenkin harrastivat runon- 
laulua kreetalaisten valtiaiden tavoin. Kumpikin tässä mainit- 
semistamme seikoista on voinut olla vaikuttamassa kreikka- 
laisen runonlaulun kehittymiseen Thessaliassa. 

Thessaliasta Vähään-Aasiaan lähteneet siirtolaiset veivät 


2i. Homeros. 

runonlaulun mukanaan uusille asuinsijoille. Vasta Vähän-Aasian 
puolella sankarirunous saavutti varsinaisen kukoistuksensa. 
Sikäläisissä aiolilaisissa siirtokunnissa sitä on viljelty ja niissä 
se on vakiinnutettu kiinteisiin muotoihin. Aiolilaiselta alueelta 
runonlaulu sittemmin kulkeutui etelään päin joonialaisiin siirto- 
kuntiin. Täällä se sai lopullisen asunsa, sen, joka ilmenee Home- 
roksen eepoksissa. 


Mistä tämä kaikki voidaan päätellä, kun ei ole olemassa mitään 
historiallisia todistuskappaleita, jotka osoittaisivat runonlaulun 
kulkeutumista? Vastaus on tämä: Homeroksen runoelmien kieli- 
parsi on siitä eittämättömänä todistuksena. Iliaan ja Odysseian 
kieli kuvastaa sitä joonialaista murretta, jota käytettiin Vähän- 
Aasian joonialaisissa siirtokunnissa. Tosin eeposten kieli ei ole 
puhdasta joonialaismurretta, vaan siinä on runsaasti aiolilaisen 
murteen muotoja. Mutta Homeroksen runoelmista näkyy kai- 
kissa tapauksissa selvästi, että niitä runoja, joita eepoksia luo- 
taessa on käytetty, on laulettu Vähän-Aasian joonialaisella 
murrealueella. Lisäksi perimätieto selittää jotenkin yksimieli- 
sesti, että Homeroksen runoelmat ovat syntyneet Vähän-Aasian 
joonialaisissa siirtokunnissa lähellä aiolilaisen alueen rajaa. 
Smyrna mainitaan Homeroksen syntymäpaikkana, Khios saari 
taas seutuna, jossa hän eli. Vaikkei perimätieto sisälläkään luo- 
tettavaa historiallista ainesta, osoittaa se kuitenkin, että Home- 
roksen eeposten kehtona pidettiin juuri niitä seutuja, joihin eepos- 
ten kieliparsi viittaa. Erityisesti on huomattava, ettei Home- 
roksen kielessä ole vähäisimpiäkään doorilaisille murteille omi- 
naisia piirteitä. 

Homeroksella esiintyvät aiolilaiset muodot taas saavat seli- 
tyksensä juuri siitä, että runonlaulua on varhemmin viljelty 
aiolilaisella maaperällä ja että se sieltä siirtyi joonialaiselle 
alueelle. Aiolilaiset muodot, joita eepoksissa runsaasti tavataan, 
edustavat kauttaaltaan varhaisempaa kielikantaa kuin joonia- 

laiset ilmaisut. Niinpä on varmaa, että ne ovat runojen mukana. 
kulkeutuneet joonialaisille. Havaitsemme näet, että yleensä 
aiolilaisia muotoja esiintyy sellaisissa tapauksissa, joissa vas- 
taava joonialainen muoto ei olisi sopinut runomittaan. Mikäli 
taas joonialainen muoto on runomitallisesti samanarvoinen kuin 
vastaava aiolilainen, esiintyy Homeroksella tavallisesti joonia- 
laisen murteen mukainen ilmaisu. Poikkeuksettomasti tämä 
sääntö ei pidä paikkaansa. On sellaisiakin tapauksia, joissa on 
käytetty aiolilaista muotoa, vaikka se helposti olisi voitu vaih- 
taa joonialaiseen. Tämä johtuu tietysti siitä, että monesti on 
aiolilainen ilmaisu sellaisenaan säilytetty runossa välittämättä 
siitä, voitiinko se vaihtaa joonialaiseen vai eikö. Toisin sanoen 
perinteen voima oli niin suuri, että aiolilaisuus ei väistynyt 
joonialaisen muodon tieltä. Tällaiset ilmiöt ovat tavallisia kaik- 
kialla, missä kielellisiä ilmaisuja siirtyy toisesta murteesta tai 
toisesta kielestä toiseen, mutta erityisen suuri täytyi perinteen 
vaikutuksen ymmärrettävästi olla tässä tapauksessa, jossa runou- 
den tunnepitoiset ilmaisut ylittivät murrerajan. 

Käsittääkseni siis Homeroksen eepoksen aiolilaiset muodot voi- 
daan selittää vain siten, että runonlaulu on aiolilaiselta alueelta 
siirtynyt joonialaiselle. Kun joonialaiset laulajat ovat esittäneet 
aiolilaisilta saamiaan runoja, he ovat osittain muuttaneet runon 
kieliasun joonialaiseksi, osittain taas jättäneet sen muuttamatta. 
Sellaisissa tapauksissa, joissa joonialaista muotoa ei ilman muuta 
voitu sijoittaa aiolilaisen tilalle, heidän oli jopa pakko säilyttää 
aiolilainen ilmaisu. FEepillisen runouden perinteiden sitomina 
joonialaiset runonlaulajat uuttakin luodessaan käyttivät aloli- 
laisia muotoja siinä, missä nämä olivat vakiintuneet eepillisiksi 
Ppysyväisilmaisuiksi. Eiepillisen runoniaulun tekniikkahan oli sel- 
lainen, että käytettiin tiettyä ilmaisuvarastoa, joka oli aikai- 
semmilta runonlaulajilta peritty. Siitä johtuu, ettei aiolilai- 
suuksia tavata yksistään vanhimmissa runoissa, vaan kaikkein 
nuorimmissakin. 

Tosin joonialaisten ja aiolilaisten muotojen esiintymistä rin- 
nakkain Homeroksen runoelmissa on selitetty niinkin, että eepok- 
set olisi sepitetty alueella, jossa puhuttiin joonialais-aiolilaista 
sekamurretta. Toiset taas ovat otaksuneet, että runonlaulajat 
liikkuivat sekä aiolilaisella että joonialaisella alueella ja ottivat 
runoihinsa kielellisiä aineksia eri murteista. Jos jompikumpi 
näistä selityksistä hyväksyttäisiin, ei runojen kulkeutumista 
olisi lainkaan tarvinnut tapahtua. Kuitenkaan kumpikaan tässä 
mainituista selitysyrityksistä ei voi tyydyttävästi valaista Home- 
roksen eepillisen kielen luonnetta. On näet ilmeistä, että eepil- 
lisen runokielen kehitys on jatkunut vuosisatoja. Siinä on hyvin 
vanhoja ilmaisuja, joiden merkityskin oli häipynyt muistista. Ei 
ole luultavaa, että tällaiset ilmaisut olisivat syntyneet samoilla 
paikoilla, joilla eepos sai lopullisen muotonsa. Tärkeintä on kui- 
tenkin se, että aiolilaiset muodot kauttaaltaan ovat vanhempia 
kuin joonialaiset. Jos eepoksen kieli joko olisi syntynyt alueella, 
jossa puhuttiin sekamurretta, tahi olisi luotu valikoimalla ainek- 
sia eri murteista, täytyisi aiolilaisten ja joonialaisten murre- 
ominaisuuksien olla samanikäisiä. Mutta niin ei ole asianlaita. 
Emme siis voi vakuuttavasti selittää eepoksen kieltä muulla 
tavoin kuin edellyttämällä, että vanhempi aiolilainen runonlaulu 
siirtyi joonialaiselle alueelle. Täten syntyi eepoksen kieli, jota 
sellaisena ei ole koskaan missään puhuttu, vaan joka oli sankari- 
runouden taidekieli. 

Eepillisen runonlaulun kulkeutuminen siis on kaavamaisesti 
esitettävissä seuraavasti: Mykeneläisenä aikana kukoisti san- 
karilaulu kreetankielisenä Peloponnesoksella. Laulettiin sota- 
retkestä, jonka Mykenen kuningas vasalleineen teki meren 
taakse, kenties Vähään-Aasiaan. Peloponnesokselta runonlaulu 
levisi muuallekin mykeneläiseen kulttuuripiiriin. Erityisesti se 
sai jalansijaa Thessaliassa, jossa keskeisen aseman sai thessalia- 
lainen Akhilleus. Hänkin oli kreetalaisperäinen ruhtinas, niin- 
kuin hänen epäkreikkalainen nimensä osoittaa. Joko jo mykene- 

läisaikana tahi heti sen päätyttyä runonlaulu Thessaliassa siirtyi 
kreikankieliseen asuun. Maasta muuttaneet siirtolaiset veivät 
eepillisen runouden mukanaan Vähään-Aasiaan, jossa se alkoi 
kukoistaa aiolilaisella alueella. Lopuksi se täältä kulkeutui 
joonialaisille, jotka kehittivät sankarirunoa aiolilaisilta perimis- 
sään muodoissa. Joonialaisella maaperällä syntyivät sitten Home- 
roksen suuret eepokset. 

Mitään likimääräisiäkään vuosilukuja ei voida esittää näistä 
runon kulkeutumisen vaiheista. Milloin sankarirunous mykene- 
läisessä kulttuuripiirissä on syntynyt, on mahdotonta sanoa. 
Arvattavasti kreetalaiset valtiaat toivat sen mukanaan Kree- 
tasta. Siinä tapauksessa runonlaulu olisi kaikunut Kreikan val- 
tiaiden linnoissa kreetankielisenä jo 16. vuosisadalla e. Kr. Thes- 
saliaan sen on täytynyt kulkeutua verraten aikaisin. Joka 
tapauksessa runonlaulu oli olemassa kreikankielisenä 
jo 12. vuosisadalla, jolloin thessalialaiset siirtolaiset lähtivät 
meren toiselle puolelle Vähään-Aasiaan. Sikäläisissä aiolilaisissa 
siirtokunnissa eepillisen runouden on pitänyt elää vuosisatoja, 
ennen kuin sen muodot ehtivät siinä määrin vakiintua, että ne 
säilyivät kiinteinä murrerajan ylittäessään. Runonlaulun siirty- 
minen joonialaiselie maaperälle siis tuskin lienee tapahtunut 
ennen kuin 9. vuosisadalla e. Kr. Joonialaiset taas puolestaan 
viljelivät runonlaulua pitkähkön ajanjakson, ennen kuin saattoi 
herätä ajatus suureeposten luomisesta. 


Se aihepiiri, joka käsitteli meren taakse tehtyä sotaretkeä, ei 
suinkaan ollut ainoa, johon runonlaulu kohdistui. Sen rinnalla 
oli olemassa mm. ikivanha runoaihe, jonka muodosti kertomus 
sotaretkestä Boiotian maakunnassa sijainnutta Theeban kau- 
punkia vastaan. Tähän aiheeseen liittyi kertomus Oidipuksesta, 
hänen hirvittävästä kohtalostaan, sekä hänen poikiensa käymistä 
taisteluista. Tämäkin aihe palautuu epäilemättä mykeneläis- 
aikaan, ja sekin kulkeutui siirtolaisten mukana Vähään-Aasiaan, 

jossa siitä luotiin Thebais niminen eepos. Meille sitä ei kuiten- 
kaan ole säilynyt. Homeroksen runoelmien yhteydessä se ei kiin- 
nosta meitä muuten kuin osoituksena siitä, että oli toisiakin 
aihepiirejä, joista runonlaulajat saivat eepillistä ainesta. 

Suosituimmaksi tuli kuitenkin runonlaulussa merentakaisen 
sotaretken aihepiiri. Arvattavasti tämä pääsi erityiseen suo- 
sioon sen takia, että Vähässä-Aasiassa asuvat runonlaulajat sitä 
käyttäessään saivat liikkua omalla kotoisella pohjalla. Siirto- 
kuntien alueita asutettaessa käydyt taistelut voitiin nähdä iki- 
vanhan eepillisen runouden hohteessa. Onkin luultavaa, että 
moni Homeroksen eepoksiin siirtynyt sankarilaulujen piirre on 
saatu asutussotien yhteydessä suoritetuista maineteoista. Tuo 
vanha mykeneläisaikainen sota muodostui keskukseksi, jonka 
ympärille kutoutui uusia aiheita. Muinaisella aiheella tuli täten 
olemaan eräänlainen vetovoima, joka vaikutti keskittävästi. 
Aiheet, jotka eivät alkujaan kuuluneet sen piiriin, sopeutettiin 
sen yhteyteen, ja siten saatiin tuon muinaisen sotaretken kuva 
yhä rikkaammaksi ja värikkäämmäksi. 

On mahdollista, että jo mykeneläisajan sankarilaulussa sota- 
retken kohteena oli Troian kaupunki. Kuitenkin on todennäkäi- 
sempää, että sodan tapahtumapaikaksi on tullut Troia vasta sen 
jälkeen, kun runonlaulu siirtyi vähäaasialaiselle pohjalle. Aioli- 
laiset siirtokunnat levittivät valtansa sille alueeile, jolla mui- 
nainen Troia sijaitsi, vasta 7. vuosisadalla e. Kr. Mutta sitä 
ennenkin täytyi aiolilaisille runonlaulajille olla tunnettua, että 
Troaksen maakunnassa oli raunioina Troian kaupunki, joka oli 
tuhoutunut sodassa. Mikä oli luonnollisempaa, kuin että runon- 
laulussa elänyt sotaretki kuviteltiin suuntautuneeksi juuri tänne. 
Joka tapauksessa Homeroksen runoissa ilmenee verraten yksi- 
tyiskohtainen Troian seudun tuntemus. Ei voida ajatella, että 
niin tarkkoja tietoja näistä paikallisuuksista olisi säilynyt 
mykeneläisajalta periytyneissä runoissa. Kaikki ne runojen 
kohdat, joissa kuvataan Troian edustalla sijaitsevia paikkoja, 

on ilmeisesti runoiltu vasta vähäaasialaisella maaperällä. Niistä 
näet havaitaan, että laulajat ovat omasta näkemästään tutustu- 
neet Troian seutuun. Esiintyy kyllä eräitä runollisia vapauksia: 
Skamandros ja Simoeis jokien juoksu ei todellisuudessa ole sellai- 
nen kuin sen Homeroksen kuvauksen mukaan pitäisi olla. Ei myös- 
kään ole mahdollista, että Troian kaupunkiin sen omien asukkai- 
den lisäksi olisi voitu sijoittaa 50000-miehinen sotajoukko. Sellai- 
sista lähteistä, jotka mainitaan Iliaan 22. runossa, ei maisemassa 
ainakaan enää nyt näy jälkiä. Mutta toiselta puolen taas on lu- 
kuisia yksityiskohtia, jotka osoittavat, että niin maisema yleensä 
kuin eräät sen erikoispiirteet ovat selvästi kuvatut tosiolojen 
mukaisesti. Tämä on, niinkuin sanottu, voinut tapahtua vasta 
vähäaasialaisella pohjalla. 

Muu kuin Vähässä-Aasiassa elänyt runonlaulaja ei ole myös- 
kään voinut tuntea sellaista mielenkiintoa troialaisia kohtaan, 
joka Homeroksen eepoksissa ilmenee. Jos mykeneläisajan san- 
karirunossa yleensä on kuvattu vastapuolta, se on varmaan 
tapahtunut halveksivassa sävyssä. Myötätuntoa vihollista koh- 
taan siinä ei ole saattanut esiintyä. Hektorin hahmon on siis 
täytynyt kehittyä vähäaasialaisella pohjalla. Näyttää siltä, kuin 
Homeroksen eepoksissa olisi havaittavana eräänlainen vähäaasia- 
lainen »kansallistunto», jonka vaikutuksesta troialaiset Hektor 
ja Priamos muuttuvat runoelmien inhimillisimmiksi sankareiksi. 
Tosin tällaisesta toteamuksesta ei saa tehdä liian laajakantoisia 
johtopäätöksiä. Yleensähän Iliaassa myötätunto on kreikka- 
laisten puolella: He ovat parempia sotureita, heidän asiansa on 
oikea ja Zeus suo heille lopullisen voiton. 'Troialaiset taas ovat 
petollisia ja pelkureita. Mutta siitä huolimatta kohdistuu eri- 
tyisesti juuri Hektoriin ja Priamokseen niin voimakas mielen- 
kiinto, että se on selitettävissä vain vähäaasialaisesta kotiseutu- 
tunteesta. Emämaassa elänyt runonlaulaja ei olisi koskaan voi- 
nut herättää troialaisia sankareita kohtaan niin suurta myötä- 
tuntoa. Runoissa on täten kuin kaksi kerrostumaa, toinen yltiö- 

kreikkalainen, toinen yleisinhimillinen. Edellisessä kaikki soti- 
laalliset ja siveelliset avut ovat kreikkalaisten omaisuutta, jäl- 
kimmäisessä kyetään katsomaan asioita troialaistenkin näkö- 
kulmasta. On varmaa, että ensiksi mainittu näkökanta edustaa 
vanhempaa runonlaulua, jälkimmäinen taas nuorempaa vai- 
hetta. 

Kun sankarilaulu täten keskittyi Troian ympärille, oli keksit- 
tävä syy, miksi koko Kreikka oli lähtenyt sotaretkelle tätä kau- 
kaista kaupunkia vastaan. Jossakin toisessa taruaiheessa ker- 
rottiin kuningattaresta, jonka muukalainen vietteli kestiystä- 
vyyden lakeja rikkoen ja vei mukanaan kotikaupunkiinsa. Tämä 
aihe liitettiin nyt Troian sodan yhteyteen: Mykenen kuningas 
oli lähtenyt retkelle Troiaa vastaan siitä syystä, että hänen vel- 
jensä puolison oli Trojan kuninkaan poika kuljettanut kotiinsa 
meren taakse. Näin sai Mykenen kuningas veljen, jonka uro- 
töistä tietenkin myös oli osattava laulaa. Vietelty puoliso tuli 
niin ikään sankarilaulun henkilöksi. Suurella sotaretkellä piti 
olla mukana lukuisa joukko sankareita. Vanha Nestor ja nuori 
Akhilleus olivat epäilemättä jo emämaassa kuuluneet sotaretken 
osanottajiin, samoin Odysseus, Aias ja Teukros. Uutena sanka- 
rina liittyi joukkoon Diomedes, josta tehtiin Argoksen kuningas. 
Hänen valtakuntansa rajat piirrettiin hiukan kömpelösti. Siihen 
kuuluvina luetellaan alueita, joiden välttämättä täytyi olla 
Mykenen kuninkaan valtapiirissä. Tämä seikka osoittaa Dio- 
medestä koskevan aineksen suhteellista myöhäsyntyisyyttä. 
Myös Akhilleuksen ystävä Patroklos on varmaan niitä hahmoja, 
jotka vasta vähäaasialaisella pohjalla kukoistaneessa runonlau- 
lussa ovat saaneet sijansa. Vielä selvemmin vähäaasialaista perua 
on lykialainen Sarpedon, joka ehkä on sijoitettu eepokseen jon- 
kun lykialaisen ruhtinaan ylistykseksi. Aineias taas on saanut 
sankarilaulussa huomatun aseman siitä syystä, että myöhemmät 
Troian valtiaat kehuivat polveutuvansa sennimisestä troialai- 
sesta ruhtinaasta. 

Kuinka suuresti Troian sodan aihepiiri veti puoleensa muita 
aiheita, näkyy parhaiten Odysseiasta. Odysseus kuului kyllä 
sotaretken vanhimpiin henkilöhahmoihin. Troian sodan yhtey- 
dessä on kerrottu hänen neuvokkuudestaan ja mielenmaltistaan. 
Mutta vasta verraten myöhään hänestä on tullut harharetkien 
sankari. Harharetkien kuvauksessa esiintyy piirteitä, joita tava- 
taan ikivanhoissa itämaisissa saduissa. Sellaisia ovat jättiläiset, 
niinkuin Polyfemos, noidat, jotka muuttavat ihmisiä eläimiksi, 
merihirviöt, jotka nielevät laivat miehineen päivineen, jne. Aina- 
kaan kaikki nämä satuaiheet eivät ole voineet kulkeutua kreikka- 
laisesta maailmasta itämaille, vaan suunnan on yleensä täytynyt 
olla päinvastainen. Sillä jo Kaksoisvirran maan GilgameS-eepok- 
sessa, joka on kreikkalaista runonlaulua ainakin vuosituhannen 
vanhempi, tapaamme eräitä tällaisia aiheita. On siis kysymys 
itämailta kreikkalaiseen maailmaan kulkeutuneista saduista. 
Nämä satuaiheet ryhmittyivät Vähässä-Aasiassa Troian sodan 
sankarin Odysseuksen yhteyteen. 

Runonlaulussa näet oli kuvailtu myös sankarien kotiinpaluuta. 
Mitään laajaa runojaksoa, jonka aiheena olisi ollut yksityisen 
sankarin kotimatkallaan kokemat seikkailut, ei kuitenkaan ollut 
olemassa. Sotaretken neuvokkain henkilöhahmo joutui nyt kan- 
nattamaan tällaista kertomusta. Se sisälsi pääasiallisesti aiheita, 
jotka alkujaan eivät lainkaan olleet kuuluneet Troian sodan pii- 
riin. Paitsi seikkailunomaisia harharetkiä on Odysseiassa muita- 
kin piirteitä, jotka esiintyvät eri kansojen saduissa. Sellaisina 
voidaan mainita poika, joka lähtee etsimään isäänsä, puoliso, 
joka juuri sankarin palatessa on menemäisillään uuteen avio- 
liittoon, ja jousikilpailu, joka on suosittu aihe mm. intialaisissa 
saduissa. On ymmärrettävää, että juuri Odysseus joutui tällais- 
ten satuaiheiden kannattajaksi. Neuvokkaana sankarina hän oli 
omiaan suoriutumaan vaikeimmistakin tilanteista. Sitä paitsi 
runoperinne sijoitti hänen kotiseutunsa kauimmas sotaretken 
tapahtumapaikalta. Senkin vuoksi hän sopi parhaiten satu- 

aiheiden päähenkilöksi. Täytyihän hänen kotimatkansa kestää 
kauemmin kuin muiden sankarien pelkästään sen takia, että hän 
asui niin pitkällä. 

On mahdotonta varmasti päätellä, mitkä aiheet liittyivät Troian 
sodan yhteyteen aiolilaisella alueella ja mitkä vasta joonialaisella 
maaperällä. Arvattavasti itse Troian sota sai jo aiolilaisessa 
runonlaulussa monipuolisen ja värikkään kuvauksen. Sitä vas- 
toin Odysseuksen paluuta kuvaileva runojakso näyttää synty- 
neen vasta joonialaisen runonviljelyn piirissä. Sellaisena kuin 
Odysseus esiintyy Odysseiassa, hän edustaa niitä Jluonteenominai- 
suuksia, joille yritteliäät joonialaiset panivat eniten arvoa: kek- 
seliäisyyttä ja kestävyyttä. Sitä paitsi on erityisesti joonialaista 
se merenkulkuun kohdistuva harrastus, joka kauttaaltaan antaa 
leimansa Odysseian sisällykselle. Monet Odysseian kohdat ovat- 
kin voineet saada muotonsa vasta sen jälkeen, kun joonialaisten 
kaupungeista rohkeat merenkulkijat olivat ulottaneet retkensä 
kaukaisiin maihin. Yleispiirteinen Ithakan ja sen lähisaarien 
tuntemus on voitu saavuttaa vasta sinä aikana, jolloin joonia- 
laiset alukset kulkivat Kreikan läntisten vesien kautta Etelä- 
Italian ja Sisilian rannikolle. Siitä, että Odysseian pohjana olleet 
runot täten muodostuivat joonialaisella alueella, johtuu niiden 
nuoremmuus liaan runoihin verrattuina. Mutta tästä ei seuraa, 
että kaikkien Iliaan osien täytyisi olla vanhempia kuin 
Odysseiaan sisältyvien runojen. Sillä Iliaassa on varmasti sel- 
laisiakin: aineksia, jotka ovat saaneet muotonsa joonialaisella 
alueella. Ei myöskään ole lupa tehdä sellaista johtopäätöstä, 
että kokonaiseepokset Ilias ja Odysseia olisivat hyvin eri-ikäiset. 
Vaikka näet Iliaan ainekset ovat huomattavasti vanhempia kuin 
Odysseian, ei tällä seikalla ole merkitystä määriteltäessä eepos- 
ten syntymäaikaa. Sillä aivan samanaikaisestikin on voitu luoda 
kaksi eeposta, joista toinen pohjautui vanhempiin, toinen nuo- 
rempiin runoihin. Tämä on tosiasia, jota tutkijat yleensä eivät 
ole ottaneet huomioon. 

Edellä luonnehdittu kehityskulku on aiheuttanut, että kreikka- 
laiset sankarirunot kuvastavat yht'aikaa sekä mykeneläisiä että 
mykeneläisajan jälkeisiä oloja. Aivan niinkuin eepoksissa on 
rinnan vanhempia ja nuorempia kielen muotoja, niissä on myös 
rinnakkain vanhempaa ja nuorempaa sisällystä. Kun Troian 
sodan aihepiiri on vetänyt puoleensa uusia aiheita, ei runonlau- 
laja tietenkään ole voinut luoda niitä mykeneläisen aikakauden 
olojen mukaisiksi. Havaitsemme kyllä, että Vähässä-Aasiassa 
eläneet runolaulajat ovat pyrkineet antamaan kuvaukselleen 
mahdollisimman vanhanaikaisen leiman. Aivan tietoisesti he 
arkaisoivat. Mutta heillä ei enää ollut käsitystä mykeneläis- 
ajan oloista. Sen vuoksi heidän kuvauksensa pakosta sai piir- 
teitä, jotka kuvastavat paljon myöhäisemmän ajan olosuhteita 
kuin ne, jotka olivat vallinneet mykeneläiseen kauteen kuulu- 
neen sotaretken aikoina. 

Erityisesti on silmäänpistävää, että valtio- ja yhteiskunta- 
elämä on Homeroksen runoelmissa kauttaaltaan kuvattu toisen- 
laiseksi, kuin sen täytyy edellyttää mykeneläisaikana olleen. 
Mykenen kuningas on tosin sotaretken ylipäällikkö, mutta 
hänen arvovaltansa muiden päällikköjen rinnalla on verraten 
vähäinen. Ei voi olla puhettakaan siitä, että Agamemnon esiin- 
tyisi suurkuninkaan elein käskevästi ja ehdotonta kuuliaisuutta 
vaatien. Tosin hän riistää Akhilleukselta tämän laillisen osuu- 
den saaliista, mutta sekään ei tapahdu yksinvaltiaan asemaan 
vetoamalla, vaan korvauksena menetyksestä, jonka hän itse kär- 
sii Akhilleuksen aloitteesta. Akhilleus näet kutsuu koolle pääl- 
liköt, kehoittaa ennustajaa pelkäämättä esittämään sanottavansa 
ja aiheuttaa täten, että Agamemnonin on pakko luopua Khryseen 
tyttärestä. Agamemnonin ja Akhilleuksen riita on kauttaaltaan 
kahden tasavertaisen vastustajan välistä kiistaa. Edellisellä on 
yliote vain siitä syystä, että hän on ylipäällikkö ja että hänen 
komennossaan on enemmän miehiä. Mutta mistään ei ilmene, 
että Akhilleus olisi käsitettävä Agamemnonin vasalliksi. Kaik- 

kialla muuallakin Iliaassa kuvastuu päällikköjen periaatteelli- 
nen tasavertaisuus. Niinpä on tehtävä johtopaätös, että runon- 
laulajien mielessä on väikkynyt myöhempien aikojen yhteis- 
kunta. Iliaan sankarit, jotka ovat Kreikan ruhtinaita, käyttäy- 
tyivät siten, kuin saattaa kuvitella Vähän-Aasian siirtokuntien 
ylimysten esiintyneen sotaretkillään. Täten Ilias kuvastaa val- 
tiollisia oloja sellaisina, kuin ne olivat Vähän-Aasian siirtokun- 
nissa kuninkaiden menetettyä yksinvaltaisen asemansa ja yli- 
mysvallan astuessa sen sijaan. 

Vielä selvemmin tämä valtiollisten olojen muuttuminen ilme- 
nee Odysseiassa. Ithakassa on tosin kuningas, mutta ylimykset 
ovat niin mahtavia, että he rohkenevat isännöidä kuninkaan lin- 
nassa kenenkään uskaltamatta heitä siitä estää. Vieläpä he 
uhkaavat surmata kuninkaansa, jos tämä kotiin palattuaan ryh- 
tyy kostotoimiin heitä vastaan. Kuninkaan pojalla ei ole suora- 
naista oikeutta isänsä asemaan. Hänen täytyy alistuneesti todeta, 
että kuninkaaksi voi tulla joku ylimyksistäkin. Ja kun Odysseus 
lopulta surmaa talossaan rehennelleet kosijat, hänen, Ithakan 
laillisen kuninkaan, täytyy pelätä näiden omaisten kostoa. Kai- 
kesta näkee, ettei niillä runonlaulajilla, jotka ovat sepittäneet 
runoja Odysseuksen kotiinpaluusta, ole enää ollut selvää käsi- 
tystä kuninkuuden luonteesta ja kuninkaan asemasta. Ilmeisesti 
he elivät ylimysvallan aikuisissa oloissa. Kuningasvalta, varsin- 
kin mykeneläisajan yksinvaltainen kuninkuus, oli kaukana men- 
neisyydessä. Runon pysyviä piirteitä oli, että Odysseus oli Itha- 
kan kuningas. Mutta paljon sen enempää runonlaulajat eivät 
näytä todellisesta kuninkuudesta tietäneen. Faiakienkin kunin- 
gas Alkinoos käyttää valtaansa toisten »kuninkaiden» rinnalla. 
Hänen asemansa muistuttaa sitä valtiollista tilaa, joka Vähän- 
Aasian siirtokunnissa vallitsi juuri ennen kuningasvallan muut- 
tumista ylimysvallaksi. 

Iliaassa esiintyy henkilöhahmo, joka on voinut muodostua vasta 
aikana, jolloin »kansan» taholta alettiin arvostella ylimysten 

vallankäyttöä. Tämä henkilö on 2. runon Thersites, joka käyttää 
ylipäälliköstä erittäin räikeätä kieltä. Ei voi hevin ajatella, 
että tällaista tyyppiä olisi voitu luoda, ennen kuin kansan kes- 
kuudesta rupesi nousemaan miehiä, jotka rohkenivat puhua 
suunsa puhtaaksi maan mahtaville. Niin kauan kuin ylimysten 
arvovalta oli horjumaton, sellainen ei ollut mahdollista. Ther- 
siteen käy kyllä varsin nolosti, mutta se, että rahvaan mies yli- 
päätänsä nousee puhumaan sillä tavoin sotaväen kokouksessa, 
kuvastaa selvästi yhteiskuntarakenteen muutosta. Niinpä Ther- 
sites on Kreikan ensimmäinen demagogi, jonka henkilössä runon- 
laulaja on tahtonut pilkata alkavan demokraattisen suunnan 
johtomiehiä. Runonlaulaja esittää runojaan ylimysten pitopöy- 
dässä. Isäntiään miellyttääkseen hän on luonut tällaisen koo- 
millisen kansanvillitsijän tyypin, joka on eräänlainen anakro- 
nismi sankariajan henkilöiden joukossa. Thersites kuuluu täten 
eepillisen runonlaulun kaikkein myöhäisimpiin henkilöhahmoi- 
hin. Hän on tullut näyttämölle vasta 7. vuosisadalla, jolloin 
»kansa» alkoi esittää valtiollisia vaatimuksia. 

Toinen eepillisiä runoja hallitseva piirre, joka kuvastaa myö- 
hempien aikojen oloja, on ruumiinpoltto. Homeroksen sankarien 
ruumiit aina poikkeuksetta poltetaan, minkä jälkeen uurnaan 
pantu tuhka kätketään maahan ja sen päälle luodaan kumpu. 
Tämä tapa poikkeaa täydellisesti mykeneläisaikana vallin- 
neesta. Mykeneläisellä kaudella ruumiit haudattiin aina polt- 
tamatta, eikä myöskään luotu hautakumpuja, vaan käytettiin 
kuilu- tai kupuhautoja. Vasta Vähässä-Aasiassa kreikkalaiset 
vähitellen siirtyivät ruumiinpolttoon. Mistä syystä se tuli vallit- 
sevaksi, ei ole voitu selvittää. Mutta itse tosiasia on kiistämä- 
tön. Kun siis runonlaulaja antaa Troian sodan sankarien polttaa 
vainajiensa ruumiit, hän kuvaa tapaa, joka ei lainkaan ollut käy- 
tännössä mykeneläisaikana, vaan joka hänen omana aikanaan 
hänen omassa ympäristössään oli yksin vallitsevana. Emämaa- 
hankin ruumiinpoltto levisi, mutta vallitsevana tapana säilyi 

siellä edelleen polttamatta hautaaminen. Hautaustapa todistaa jo 
yksinään, että Homeroksen eeposten pohjana olleet sankarirunot 
ovat syntyneet Vähässä-Aasiassa ja että niiden sisällys huomat- 
tavalta osalta kuvastaa myöhempää aikaa. 

Myöskään kuolinuhreja, joita mykeneläisaikana tiedetään 
varmasti toimitetun, ei Homeroksen runoelmissa koskaan mai- 
nita. Tiedämme, että Vähän-Aasian siirtokunnissa lakattiin täl- 
laista vainajain palvontaa suorittamasta. Tässäkin suhteessa 
siis runot kuvastavat oloja, jotka vallitsivat mykeneläisajan 
jälkeen Vähän-Aasian kreikkalaisten keskuudessa. Emämaassa 
kuolinuhrien toimittamista jatkettiin aina historialliseen aikaan 
saakka. 

Ylempänä todettiin, että 'Thersiteen tapaisen tyypin esiinty- 
minen sankarirunon aihepiirissä tuskin on ollut mahdollista 
ennen kuin 7. vuosisadalla. Hiaassa on toisiakin piirteitä, jotka 
näyttävät viittaavan samaan ajanjaksoon. Tällöin on varsinkin 
kiinnitettävä huomiota siihen, että Iliaan 6. runossa puhutaan 
Troiassa Athenen temppelissä olleesta jumalattaren kuvapat- 
saasta, joka ilmeisesti käsitetään luonnolliseen kokoon veiste- 
tyksi. Tiedetään, ettei kiveen hakattuja luonnollista kokoa olevia 
jumalien patsaita esiinny kreikkalaisessa maailmassa ennen kuin 
aikaisintaan 7. vuosisadan puolivälissä. Tosin on puisia, meiltä 
hävinneitä jumalien patsaita voinut olla olemassa jo aikaisem- 
min. Runon ajatusyhteydestä näyttää kuitenkin ilmenevän, että 
jumalattaren patsas oli jotakin aivan tavallista, sellaista, jonka 
olemassaoloa ei tarvinnut millään tavoin perustella, Tällainen 
ajatustapa on voinut syntyä vasta silloin, kun luonnolliseen 
kokoon veistetyt patsaat tulivat yleisiksi. Se ei missään tapauk- 
sessa ole voinut tapahtua ennen kuin 7. vuosisadalla. 

Homeroksen runoelmissa on muitakin 7. vuosisataan viittaavia 
piirteitä. Iliaan 23. runossa kuvattu pitkälle kehittynyt kilpa- 
urheilu sopii tuskin aikaisempaan ajankohtaan. Iliaan 1. runossa 
Apollo esiintyy kitaransoittajana ja hänen myötäilemänään lau- 

laa runottarien kuoro. Tällaisetkaan mielikuvat eivät hevin voi 
kuulua varhaisempaan aikaan. Odysseian runoilija tuntee poh- 
jolan valoisat yöt. Tieto niistä ei ole voinut kulkeutua kreikka- 
laisille, ennen kuin he olivat laivoillaan kulkeneet Mustan meren 
pohjoisrannikolle. Se taas tapahtui vasta 7. vuosisadan puoli- 
välissä. Monia suhteellisen myöhäiseen aikaan viittaavia piir- 
teitä voitaisiin lisäksi mainita. Tällaisten piirteiden nojalla voi- 
daan päätellä, että suureepokset Ilias ja Odysseia ovat syntyneet 
vasta 7. vuosisadalla e. Kr. Sillä nämä eepokset eivät tietenkään 
voi olla vanhempia kuin nuorimmat niihin sisältyvät ainekset. 


ILIAAN JA ODYSSEIAN LUOMINEN 





Sekä Iliaan että Odysseian sisällyksessä on selviä jälkiä, jotka 
osoittavat, että nämä kokonaiseepokset ovat voineet syntyä vasta 
7. vuosisadalla e. Kr. Tosin on myönnettävä, ettei niiden todis- 
tusvoima ole aivan ehdoton. Monet tutkijat ovatkin väittäneet, 
että ainakin Ilias on luotu jo 8. vuosisadalla. Voipa sanoa, että 
tämä käsitys on nykyjään yleisin. Erityisesti on sitä koettanut 
lujittaa saksalainen Wolfgang Schadewaldt, jota on pidettävä 
nykyisistä Homeroksen tutkijoista ansiokkaimpana. Hän on 
v. 1942 julkaistussa tutkielmassa pyrkinyt todistelemaan, että 
kuva, jonka Iliaan sisällyksen nojalla saamme sen tekijästä, 
muka erittäin hyvin soveltuu geometrisen taiteen aikakauteen. 
Ei voida sanoa, että hän todistelussaan olisi onnistunut. Geo- 
metrisen taiteen hapuileva varjokuvamainen piirustus poikkeaa 
täydellisesti siitä pyrkimyksestä monumentaalisuuteen, joka 
Tliaalle kokonaisuutena on ominainen. 

Kun tahdotaan Homeroksen eeposten yleispiirteitten perus- 
teella päätellä runoelmien syntyaika, ei saa tuijottaa niihin 
aineksiin, joista eepos on luotu. Ne ovat suureksi osaksi var- 
haisempaa perintöä. On kiinnitettävä huomio yleistahtoon, joka 
eepoksissa ilmenee. Tällöin havaitaan, että tekijän pyrkimyk- 
senä on muodostaa suuresta ainespaljoudesta elimellinen koko- 
naisuus. Hän tahtoo luoda jotakin monumentaalista, sellaista, 


Iliaan ja Odysseian luominen 337 


jota on kannattamassa yhtenäinen johtoaate. Hänen periaat- 
teensa ovat samat kuin niiden kuvataiteilijain, jotka loivat 
arkaaisen kauden ensimmäiset mestariteokset, ja niiden arkki- 
tehtien, jotka suunnittelivat kreikkalaisen maailman ensimmäi- 
set monumentaalirakennukset. Tämä toteamus, jota ei voida 
kiistää, johtaa meidät välttämättömästi pois geometrisen taiteen 
piiristä myöhempään aikaan. Joudumme tätäkin tietä 7. vuosi- 
sadalle. 

Samalle vuosisadalle vie tarkastelijan toinen yleisluontoinen 
toteamus. Homeroksen eepoksissa voidaan panna merkille ihmis- 
luonteisiin kohdistuvan psykologisen mielenkiinnon herääminen. 
Varhemmissa runoissa sankarit ilmeisesti edustivat tiettyjä tyyp- 
pejä, jotka saivat yksilöllisiä piirteitä ainoastaan suorittamis- 
taan maineteoista tahi jostakin silmäänpistävästä ominaisuudes- 
taan. Sankarit erotettiin toisistaan ensi sijassa pysyvien epiteet- 
tiensä johdosta. Toinen oli »askelnmopsa», toinen »sotaärjyinen», 
kolmas »jalo jaksaja» jne. Henkilöillä oli täten omat tyypilliset 
luonteenpiirteensä, mutta tarkempi sielullinen erittely puuttui. 
Vasta Iliaassa ja Odysseiassa esiintyy pyrkimys luonteiden psyko- 
logiseen syventämiseen. Se näkyy erityisesti juuri kokonais- 
sommittelussa. Akhilleuksen sieluntilojen aaltomainen nousu ja 
lasku on vaikuttavasti ilmennetty, samoin Penelopen unissa-Kkul- 
kijan olemus, hänen naisellinen epävarmuutensa ja epäluuloisuu- 
tensa. Tämä kaikki on suurin piirtein epäilemättä eeposten teki- 
jän työtä. Siinä ilmenevä psykologinen mielenkiinto edellyttää 
verraten pitkälle jatkunutta kehitystä. Ei voida otaksua, että 
8. vuosisadan oloissa vielä olisi päästy näin pitkälle. Päääymme 
siis tässäkin 7. vuosisataan. 

Varhaisempaan ajankohtaan on mahdotonta sijoittaa myös- 
kään sitä kevytmielisyyttä, jolla sekä Iliaassa että Odysseiassa 
monesti suhtaudutaan jumaliin. Tällöin kiintyy huomio varsin- 
kin ylijumalan asunnossa käytyihin perheriitoihin, Zeuksen ja 
Heran lemmenkohtaukseen sekä Areen ja Afroditen rakkausseik- 

kailuun. Näissä kuvauksissa jumalat selvästi madalletaan ihmis- 
ten tasolle, eikä näy jälkeäkään jumalille kuuluvasta kunnioi- 
tuksesta. Joskus on väitetty, että tämäkin olisi mykeneläis- 
ajan perintöä. Mykenen valtiaat muka loivat jumalat omaksi 
kuvakseen ja antoivat heille tällaisia inhimillisiä piirteitä. Kui- 
tenkaan eivät mainitsemamme piirteet voi periytyä niin varhai- 
selta kaudelta. Niissä on selvä myöhäisen ajan leima. On näet 
ilmeistä, että ne kuvastavat samantapaista rationalistista suh- 
tautumista jumaliin kuin joonialaisen luonnonfilosofian opit. 
Filosofit, joita alkaa esiintyä 600 paikkeilta lähtien, selittävät 
luonnon ilmiöt täysin riippumattomiksi jumalien vaikutuksesta. 
Homeroksen eepokset eivät tietenkään mene näin pitkälle. Niitä 
sitoi perinne aivan toisella tavalla kuin filosofeja. Mutta sekä 
Hiaasta että Odysseiasta ilmenee jumalien arvovallan laskemi- 
nen. Heihin ei kaikin paikoin enää suhtauduta täysin vakavasti, 
vaan heitä voidaan pitää pilan kohteina, Itse asiassa jumalat 
eepoksissa ovat usein pelkästään runollisia välineitä, joiden käyt- 
täminen kuului eepillisen tekniikan ikivanhoihin keinoihin. Näin 
on laita varsinkin Odysseiassa, mutta osittain myös Iliaassa. 
Kaikki tämä viittaa ajankohtaan, jona rationalistiset virtaukset 
jo olivat verraten voimakkaat. Ennen 7. vuosisataa emme hevin 
voi ajatella tätä kehityksen astetta saavutetun. 

Iliaan ja Odysseian ajoittaminen 7. vuosisadalle e. Kr. varmis- 
tuu, kun todetaan, että näiden suureeposten on alunperin täyty- 
nyt tulla kirjoitetuiksi muistiin. On melkein mahdotonta otak- 
sua, että ne edes olisi voitu luoda tällaisiksi taiteellisiksi koko- 
naisuuksiksi ilman kirjoituksen apua. Mutta aivan mahdotonta 
on, että ne olisivat voineet kokonaisuuksina säilyä, jolleivät ne 
olisi olleet muistiin kirjoitettuja. Niiden tekijäkään ei olisi 
kyennyt pitämään niitä muistissaan niin tarkoin, että hän olisi 
voinut toisen kerran esittää ne aivan samassa asussa. Vielä 
vähemmän ne olisivat voineet pysyä toisten laulajien mielessä. 
Jos ne eivät olisi olleet muistiin kirjoitettuja, ne olisivat pian 

hajonneet pirstaleiksi, joista ei enää olisi voitu koota tällaisia 
elimellisiä kokonaisuuksia. Kaikkialla, missä runonlaulu on säi- 
lynyt pelkästään muistin varassa, tapahtuu runojen alituinen 
muuttuminen. Sitä paitsi ei minkään muun kansan keskuudesta 
tunneta näin laajoja yhtenäisiä runoelmia, jotka olisi sepitetty 
kirjoituksen avutta. On siis ehdottoman varmaa, että Ilias ja 
Odysseia alusta alkaen ovat olleet kirjoitettuja eepoksia. 

Kirjoitustaidon kreikkalaiset saivat foinikialaisilta 9. vuosi- 
sadalla. Mutta vanhimmat meille säilyneet kivikirjoitukset ovat 
vasta 8. vuosisadan lopulta. Myöskään kreikkalaiset historian- 
kirjoittajat eivät tunteneet kirjoitettuja lähteitä, jotka olisivat 
ulottuneet sen kauemmas taaksepäin. Tämä osoittaa, että kului 
pitkä aika, ennen kuin kirjoitustaito yleistyi ja ennen kuin sitä 
alettiin käyttää muuhun kuin tilapäisiin merkintöihin. Home- 
roksen runoissa on vain yksi viittaus kirjoitustaidon tuntemi- 
seen. Se esiintyy Iliaan 6. runossa, jossa mainitaan Bellerofonin 
saaneen Lykiaan vietäväksi »yhteentaittuvan taulun», johon oli 
piirretty »tuhoisia merkkejä». Tästä näkyy, että runoilija tunsi 
kirjoituksen, vieläpä antiikin aikana tavallisen kirjoitustaulun- 
kin. Mutta kun eepos tietoisesti on arkaisoiva ja sijoittaa tapah- 
tumat kaukaiseen sankariaikaan, ei suoranaisia viittauksia kir- 
joituksen käyttämiseen saata eepoksessa ollakaan. Iliaan ja 
Odysseian sisällyksestä ei voida tehdä minkäänlaisia johtopää- 
töksiä kirjoitustaidon levinneisyydestä eeposten syntymisaikana. 

Tällaiset johtopäätökset seuraavat kuitenkin itsestään siitä 
toteamuksesta, että eepokset heti luotaessa on kirjoitettu muis- 
tiin. Onhan selvää, ettei näin laajoja tuotteita ole voitu piirtää 
kirjoitustauluihin eikä hakata kiveen. Ainoa materiaali, jolle 
ne on saatettu kirjoittaa, on papyrus. Pergamenttihan keksittiin 
vasta satoja vuosia myöhemmin. Kreikkalaiset taas eivät kos- 
kaan käyttäneet sellaisia savitauluja, jotka olivat yleisiä Kak- 
soisvirran maassa ja joita myös aikoinaan oli käytetty kreeta- 
laisessa ja mykeneläisessä kulttuuripiirissä. Papyrus siis on 


340 Homeros 


ollut se aine, jolle Homeroksen runot kirjoitettiin. Kirjoitus- 
taidon oli ymmärrettävästi täytynyt tulla hyvin levinnecksi, 
ennen kuin saattoi herätä ajatus laajojen kirjallisten tuotteiden 
luomisesta. Ja mikä on vielä tärkeämpää, papyruksen käyttä- 
misen täytyi olla aivan yleistä, ennen kuin voitiin ryhtyä kir- 
joittamaan tälle materiaalille jättiläiseepoksia. Ennen 7. vuosi- 
sataa tämä ei mitenkään ole voinut olla mahdollista. Sillä vasta 
silloin tulivat yhteydet Egyptiin niin vilkkaiksi, että papyruksen 
tuonti joonialaisiin siirtokuntiin sai tarvittavan laajuuden. 

Miltä kannalta kysymystä tarkasteltaneenkin, aina päädytään 
siihen, että Hias ja Odysseia ovat syntyneet vasta 7. vuosisadalla. 
Ne tutkijat, jotka pitävät kiinni 8. vuosisadasta, ovat eräänlaisen 
ennakkokäsityksen sokaisemia. He korostavat Homeroksen 
runoelmien vanhanaikaista leimaa ottamatta huomioon, että se 
johtuu pohjana olevien runojen iästä eikä todista mitään koko- 
naiseeposten syntymäajasta. Jollei historiallisia todistuskappa- 
leita olisi olemassa, tuskin kukaan uskoisi, että Kalevala ja 
Aleksis Kiven tuotanto kuuluvat samaan aikakauteen ja että 
Seitsemän veljestä on vain vähän enemmän kuin kaksikymmentä 
vuotta nuorempi uutta Kalevalaa. Kansalliseepoksemmehan kuu- 
luu luonteeltaan ihan toiseen aikakauteen kuin Kiven teokset. 
Aivan samoin on laita Homeroksen eeposten, vaikka ne tietysti 
sopivat 7. vuosisadalle e. Kr. sittenkin paljon helpommin kuin 
Kalevala 19. vuosisadalle j. Kr. Edellisessä luvussa mainitse- 
mamme sisällykselliset piirteet sekä kirjallisen muistiin merkit- 
semisen yhteydessä edellytettävät olosuhteet todistavat eittä- 
mättömästi, että Ilias ja Odysseia ovat syntyneet vasta 7. vuosi- 
sadalla e. Kr. 


Voidaan oikeutetusti esittää kysymys, eikö ole mentävä ajassa 
vieläkin alemmas. Miksi eivät eepokset ole voineet syntyä vasta 
6. vuosisadalla? Silloinhan olosuhteet joka tapauksessa olivat 
niin kehittyneet, että kaikki edellytykset eeposten luomiselle ja 

kirjoittamiselle olivat olemassa. Saksalainen tutkija Erich 
Bethe, jonka ylempänä olemme maininneet, onkin varsin ponte- 
vasti edustanut tätä käsityskantaa. Hän on sitä mieltä, ettei 
Homeroksen runoissa kieltämättä esiintyviä Attikan murteelle 
ominaisia kielellisiä ilmaisuja voida selittää muuila tavoin kuin 
otaksumalla eeposten saaneen lopullisen muotonsa Ateenassa. 
Sitä paitsi Bethe uskoo löytäneensä eepoksista eräitä muitakin 
piirteitä, jotka muka osoittavat runoelmien meille säilyneessä 
asussaan syntyneen emämaassa. Vihdoin Bethe luulee, että Nes- 
torin Peisistratos-niminen poika on lisätty Odysseiaan sen lopul- 
lisessa valmistusvaiheessa. ja että tämä lisäys on tehty kunnian- 
osoitukseksi Ateenan tyrannille Peisistratokselle. Bethe päät- 
telee, että Odysseia on saanut lopullisen asunsa Peisistratoksen 
ajan Ateenassa. Myös Iliaan hän sijoittaa 6. vuosisadalle. 

Bethen esittämät perusteet eivät kuitenkaan ole päteviä. Home- 
roksen kielessä ilmenevät attikalaisuudet ovat niin vähäisiä ja 
niin harvalukuisia, että niiden helposti voidaan käsittää johtu- 
neen ateenalaisen kulttuurin myöhäisemmästä valta-asemasta. 
Kun näet Homeroksen runoelmia klassillisena aikana esitettiin, 
niinkuin tiedämme, Ateenan suurissa Panathenaia-juhlissa ja kun 
Ateenan kirjakauppa silloin hallitsi kreikkalaisen maailman 
kirjamarkkinoita, seurasi siitä, että runoelmien jäljentämistä 
ensi sijassa harjoitettiin Ateenassa. Tällöin pääsi tekstiin hel- 
posti pujahtamaan vähäisiä attikalaisuuksia. Ne eivät lainkaan 
todista sitä, että Ateena olisi näytellyt minkäänlaista osaa eepos- 
ten syntymisvaiheessa. Bethen ei myöskään ole onnistunut osoit- 
taa eepoksissa olevan piirteitä, jotka eivät olisi voineet syntyä 
Vähän-Aasian puolella. Peisistratos nimi taas ei todista mitään, 
sillä yhtä hyvinhän voi otaksua tyrannin saaneen nimensä eepok- 
sesta. Tiedetään, että kreikkalaiset usein antoivat lapsilleen 
eepoksessa esiintyneitä nimiä. 

Rooman suuri puhuja Cicero on meille säilyttänyt tiedon, että 
tyranni Peisistratos muka antoi koota siihen asti hajallaan olleet 

Homeroksen runot ja saattaa ne siihen järjestykseen, jossa ne 
sittemmin esiintyvät. Sama tieto esiintyy sittemmin kreikka- 
laisella matkakirjailijalla Pausaniaalla 2. vuosisadalla j.Kr. 
Tähän tietoon ei ole luottamista, koska se ensimmäisen kerran 
sukeltautuu esille niin myöhäisenä aikana eivätkä aikaisemmat 
kreikkalaiset kirjailijat tiedä siitä mitään. Mutta jos siinä olisi 
totuuden itua, se merkitsisi vain, että ennen Peisistratoksen aikaa 
täydelliset Homeroksen eeposten käsikirjoitukset 
olivat joutuneet hukkaan ja että Peisistratos keräytti epätäy- 
delliset käsikirjoitukset sekä valmistutti niiden perusteella käsi- 
kirjoituksen, joka sisälsi molemmat eepokset kokonansa. Tieto, 
jonka Cicero esittää, ei näet lainkaan ole tarkoitettu antamaan 
sellaista Käsitystä, ettei Homeroksen runoelmia ennen Peisistra- 
toksen toimenpidettä lainkaan olisi kirjoitettu muistiin. Päin 
vastoin sekä Ciceron että Pausaniaan sanamuoto osoittaa, että 
joka tapauksessa runoelmat jo olivat olleet kokonaisuuksina ole- 
massa, mutta olivat päässeet hajaantumaan. Missään tapauk- 
sessa siis tätä tietoa ei voida käyttää todistamaan, että vasta 
Peisistratoksen asettama toimituskunta muka olisi pannut 
kokoon Iliaan ja Odysseian. Ei edes Bethe anna sille mitään 
todistusarvoa, vaan hän nojautuu päätelmässään toisiin perus- 
teisiin. 

Olemme monesti huomauttaneet, että Ilias ja Odysseia ovat 
mielikuvitusvoimaisen runoilijan luomia eivätkä kokoonpano- 
työn tuloksia. Ne eivät ole voineet syntyä yksinvaltiaan mahti- 
käskystä, vaan niiden syntymiseen on tarvittu luovan runoilijan 
tahto. Tämä runoilija ei myöskään ole voinut toimia niin sanoak- 
seni oppineen harrastuksen johtamana kuten Elias Lönnrot Kale- 
valaa luodessaan, vaan hänen on täytynyt olla elävän runon- 
laulun innoittama samalla tapaa kuin hänen kuvaamiensa runon- 
laulajain. Eeposten luoja on itse ollut sen eepillisen virran kes- 
kellä, joka antoi hänelle hänen eepostensa loimet. Kuteet hän 
pani niihin omastaan, omasta mielikuvituksestaan oman koko- 

naisnäkemyksensä mukaisesti. Tämä toteamus estää meitä mene- 
mästä ajassa alemmas kuin 7. vuosisadalle. Vanha runonlaulu 
ei saattanut säilyä luomisvoimaisena enää sitten, kun »uuden- 
aikainen» kulttuuri tuli kaikkia elämänaloja vallitsevaksi. Kun 
ylimykset, joiden kartanoissa runonlaulajat olivat kaiuttaneet 
tuotteitaan, menettivät entisen valta-asemansa ja kauppiassääty 
tuli yhteiskunnassa merkitsevimmäksi, poistuivat edellytykset 
runonlaulun harjoittamiselta entisessä muodossa. HEHepillinen 
virta jähmettyi. Sen on täytynyt tapahtua jo ennen vuotta 600 
e. Kr. Myöhempään ajanjaksoon Homeroksen runoelmia ei voida 
sijoittaa. 

Muutkin seikat osoittavat, että Ilias ja Odysseia ovat synty- 
neet ennen mainitsemaamme rajavuotta. Eiepoksista ei voida 
hakemallakaan löytää piirrettä, joka viittaisi myöhäisempään 
aikaan. Tosin Iliaan 2.runon »vlaivaluettelossa» on irrallinen 
kohta, jossa Salamiin saari luetaan Ateenan alueeseen. Se lii- 
tettiin Ateenaan vasta Solonin ajan jälkeen. Mutta tässä on sel- 
västi kysymys myöhemmästä ateenalaisesta lisäyksestä, joka on 
tehty niihin aikoihin, jolloin tekstiin pujahti attikan murteen 
muotoja. Jos otaksuttaisiin, että Ilias ja Odysseia olisi luotu 
vasta 6. vuosisadalla, kävisi mahdottomaksi selittää, kuinka ei 
olisi säilynyt siitä luotettavaa tietoa. Sen ajan historia oli sen- 
tään esim. Herodotokselle, joka eli 5. vuosisadalla, siksi lähei- 
nen, että täytyisi edellyttää hänen saaneen jotakin tietoa eepos- 
ten syntyvaiheista, jos ne eivät olisi olleet sen kauempana hänen 
omasta ajastaan. Herodotos kuitenkin sijoittaa Homeroksen 
n. vuoden 800 paikkeille e. Kr. eikä tiedä kertoa Iliaan ja Odys- 
seian syntymisestä minkäänlaisia yksityiskohtia. Sama on 
Thukydideen laita. On sen vuoksi mahdotonta, että eepokset 
olisi luotu vasta 6. vuosisadalla. 


Syntymäajan tarkempi määrääminen tuottaa suuria vaikeuksia. 
On koetettu käyttää todistuskappaleina yhtäläisyyksiä, joita 

esiintyy Homeroksen eepoksien ja muiden runoilijain tuotteiden 
välillä. Niinpä voidaan todeta, että Mimnermos eräässä meille 
katkelmana säilyneessä runossaan on jäljitellyt erästä Iliaan koh- 
taa. Samoin on Tyrtaioksen tunnetussa taistelulaulussa havait- 
tavana eepoksen vaikutus. Jos voitaisiin olla varmoja, että Tyr- 
taios, joka eli n. 660 paikkeilla e. Kr., on jäljitellyt kokonais- 
eeposta, täytyisi päätellä Iliaan syntyneen ennen tätä ajankoh- 
taa. Kuitenkin on yhtä mahdollista, että Tyrtaios on tuntenut 
vain muistitiedon varassa eläneitä runoja. Kokonaiseeposta 
hänen ei ole tarvinnut tuntea. Myöskään Mimnermoksen ei voida 
todistaa tunteneen muuta kuin Iliaan pohjana olleita sankari- 
lauluja. Vielä on todettavissa selviä yhtymäkohtia Homeroksen 
eepoksissa ja Hesiodoksen runoissa. Mutta Hesiodoksen ajoitta- 
minen on yhtä ongelmallista kuin Iliaan ja Odysseian ajan mää- 
rääminen. Sitä paitsi ei voida varmasti päättää, kumpi on esi- 
kuva ja kumpi jäljittelijä. Pidän puolestani todennäköisenä, että 
Homeroksen runot ovat antavana ja Hesiodos ottavana puolena. 
Mutta vaikka näinkin on, ei voida väittää, että Hesiodos on tun- 
tenut Iliaan ja Odysseian kokonaisuuksina. Ne säkeet, joita hän 
jäljittelee, voivat hyvin olla peräisin varhaisemmista runonlau- 
luista, joiden maine varmasti oli kulkeutunut emämaahan saakka 
jo ennen kuin kokonaiseepokset syntyivät. Mutta vaikka Hesio- 
dos olisi tuntenut valmiit eepoksetkin, se ei kuitenkaan auttaisi 
meitä tarkemmin määräämään Diaan ja Odysseian syntymäaikaa. 
Sillä Hesiodos on todennäköisesti elänyt vasta 7. vuosisadan 
lopulla. 

On esitetty sellainenkin yleisluontoinen väite, ettei Homerok- 
sen runoelmia saisi ajoittaa liian myöhäisiksi, koska eepillinen 
runous muka kuuluu huomattavasti varhaisempaan aikaan kuin 
lyyrillinen. Väite perustuu siihen romantiikan kukoistusajalla 
syntyneeseen käsitykseen, että kansojen runoudessa eepos, 
lyriikka ja draama seurasivat toisiaan tässä järjestyksessä. 
Homeroksen eeposten täytyisi siis olla vanhempia kuin ensim- 

mäisten tuntemiemme lyyrillisten runojen, jotka taas tiedämme 
sepitetyn 7. vuosisadan alkupuoliskolla. Kuitenkaan ei ole voitu 
todistaa, että eepillinen runous yleensäkään on vanhempaa kuin 
lyyrillinen. Päin vastoin näyttää siltä, että kreikkalaisilla oli 
vanhastaan myös lyyrillisluontoista runoutta, jota viljeltiin 
eepillisen rinnalla. On siis ollut olemassa lyyrillisiä runoilijoita 
jo ennen niitä, joiden nimet ja tuotteiden katkelmat ovat meille 
ensimmäisinä säilyneet. Tosin tässä vanhassa lyyrillisessä runou- 
dessa otaksuttavasti ei ole ollut samanlaista minä-korosteista 
sisällystä kuin ns. lesbolaisessa lyriikassa, mutta mielialoja 
kuvastelevaa lyyrillistä runoutta on epäilemättä viljelty iki- 
vanhoista ajoista. Sellainen kaavamainen käsitys, että koko- 
naiseepostenkin täytyisi olla vanhemntat kuin aikaisimman lyrii- 
kan, on kaikissa tapauksissa hylättävä. Niinkuin edellä on huo- 
mautettu, on ajatus suurten eeposten luomisesta voinut herätä 
vasta sitten, kun kirjallinen harrastus on ollut huomattavan vil- 
kasta. Kokonaiseepokset täten edellyttävät pienempien runo- 
tuotteiden kirjallista muistiin merkitsemistä. Kun aikaisimmat 
meille säilyneet lyyrilliset tuotteet ovat 7. vuosisadan alkupuo- 
liskolta, osoittaa tämä, että silloin alettiin runoja kirjoittaa 
muistiin. Aikaisemmat lyyrilliset tuotteet ovat hävinneet, koska 
niitä ei kirjoitettu. Tämä toteamus johtaa meidät sijoittamaan 
Iliaan ja Odysseian 7. vuosisadan jälkimmäiselle puoliskolle. 
Olemme näin tulleet siihen tulokseen, että Hias ja Odysseia 
ovat syntyneet vuosien 650 ja 600 välillä e. Kr. Tämä ajankohta 
sopii kaikin puolin suurten eeposten syntymävaiheeksi. Egypti 
oli avautunut joonialaisille siirtokunnille, joilla nyt oli tilaisuus 
tuottaa riittävästi kirjoitusmateriaalia, papyrusta. Runotuot- 
teiden säilyttäminen kirjoituksen avulla oli tullut tavaksi, niin- 
kuin vuosisadan alkupuolelta säilyneet lyyrillisten runojen kat- 
kelmat osoittavat. Olosuhteet eivät olleet vielä siinä määrin 
uudenaikaistuneet, että ikivanha runoperinne olisi katkennut. 
Kuvaamataiteissa alettiin itämaisen esikuvan mukaisesti pyrkiä 

monumentaalisiin muotoihin. Kaikki edellytykset suurten eepil- 
listen runoelmien hahmottumiseen olivat olemassa. Mielestäni 
voidaan siis pitää varmana, että eepokset on luotu äsken mainit- 
tujen rajavuosien välisenä aikana. Sen tarkemmin Iliaan ja Odys- 
seian syntymäaikaa ei voida määrätä. Kun otetaan huomioon, 
että johtopäätökset on tehtävä moniselitteisten havaintojen 
nojalla, on näinkin tarkkaa ajoitusta pidettävä täysin riittävänä. 

Homeroksen eepokset ovat siis syntyneet ajankohtana, joka on 
verraten lähellä kreikkalaisen kirjallisuuden kukoistusaikaa. 
Ainoastaan hiukan enemmän kuin yksi vuosisata on niiden ja 
Aiskhyloksen murhenäytelmien välillä. Tämä tosiasia tekee 
samalla ymmärrettäväksi, että eepoksissa on primitiivisten aines- 
ten ohella piirteitä, jotka vaikuttavat hyvin »uudenaikaisilta». 
Välimatka Iliaasta ja Odysseiasta traagikkoihin ei ole niin pitkä, 
kuin useasti ollaan taipuvia otaksumaan. 

Mistä sitten johtui, että klassillisen kauden kreikkalaiset 
yleensä sijoittivat Homeroksen kauas muinaisaikaan? Syynä oli 
runonlaulun vanhuus. Kreikkalaiset eivät ajatelleet kokonais- 
eepoksia, vaan runonlaulua, johon eepokset pohjautuivat, kun he 
pitivät eepoksiaan ikivanhoina tuotteina. Homeros oli heille 
runonlaulun muinaisaikainen edustaja, jonka nimiin pantiin koko 
se eepillinen tuotanto, joka tunnettiin. Ei näet ajateltu Home- 
rosta yksistään Iliaan ja Odysseian tekijäksi, vaan kaikki muut- 
kin eepilliset runoelmat, nekin, jotka kuuluivat Theeban taru- 
piiriin, katsottiin Homeroksen luomiksi. Tämä tosiseikka on 
pidettävä mielessä, kun käydään selvittämään kysymystä, kuka 
oli Homeros. 


Monet nykyajan etevimmät tutkijat otaksuvat, että Homeros 
oli Iliaan runoilija, joka muka olisi elänyt 8. vuosisadalla. Odys- 
seian taas olisi laatinut toinen, tuntematon runoilija, joka olisi 
ollut jonkin verran Iliaan tekijää myöhäisempi. Tähän tulokseen 
on tultu vähentämällä Homeroksen osuutta pienimpään mahdol- 

liseen. Aluksi näet kreikkalaiset uskoivat, että kaikki vanhat 
eepokset olivat Homeroksen luomia. Sittemmin aleksandärialai- 
sena aikana pääteltiin, että vain Ilias ja Odysseia olivat Home- 
roksen kunniakkaan nimen arvoiset. Kun nykyaikainen tutki- 
mus yleensä ei halua tunnustaa molempia eepoksia saman teki- 
jän tuotteiksi, on päädytty siihen, että vain Ilias on Homeroksen 
laatima runoelma. Odysseian täytyy jäädä tekijän nimeä vaille. 

Koettaessamme päästä kysymyksen ytimeen meidän on ensin 
tarkasteltava, mitä antiikin perimätieto kertoo Homeroksesta. 
Olemme tosin ylempänä huomauttaneet, ettei perimätietoon voida 
luottaa. Mutta kun Homeroksen nimikin on pelkästään sen 
varassa, täytyy sen laatua jonkin verran luonnehtia. Perimä- 
tiedon mukaan Homeros oli vaeltava sokea laulaja, joka syntyi 
Smyrnassa, eli ja vaikutti Khioksessa sekä kuoli pienellä Ios 
saarella, joka sijaitsee Paros ja Thera saarten välissä. Ajankoh- 
dasta, jona hän eli, ei ollut minkäänlaista yhtenäistä käsitystä. 
Hänet sijoitettiin milloin Troian sodan sankarien aikalaiseksi, 
meidän ajanlaskumme mukaan n. 1200 vaiheille e. Kr., milloin 
taas 60—80 vuotta tahi 100 taikka 140 vuotta myöhemmäksi. Toi- 
set ottivat aimo harppauksen alaspäin ja asettivat hänet vuoden 
900 tai 800 vaiheille e. Kr. Olipa eräitä historioitsijoita, jotka 
katsoivat Homeroksen eläneen vasta 7. vuosisadalla e. Kr. Näin 
suuret heilahdukset osoittavat, että päätelmät, jotka koskivat 
Homeroksen ajankohtaa, perustuivat löyhiin arvailuihin. Krii- 
tillisen tutkimuksen kannalta niillä ei ole minkäänlaista arvoa. 

Jossakin määrin toisin on niiden legendamaisten tietojen laita, 
joita kerrottiin Homeroksesta itsestään ja hänen kotiseudus- 
taan. Olemme jo aikaisemmin korostaneet, että niissä kuvastuu 
joonialaisen runonlaulun pesäpaikkoihin liittynyt perinne. Tie- 
dettiin, että juuri niillä seuduilla, jotka Homeroksen legendassa 
mainitaan, oli runonlaulua erityisesti harjoitettu. Lähellä olisi 
ymmärrettävästi otaksuma, että Homeros olisi vain runonlaulun 
henkilöitymä eikä mikään todella elänyt henkilö. Mutta sellai- 

nen otaksuma on tarpeeton. Voidaan yhtä hyvin myöntää, että 
on ollut olemassa Homeros niminen runonlaulaja, jonka vaikutus- 
piiri on käsittänyt juuri ne seudut, joihin legenda viittaa. His- 
toriallisessa tutkimuksessa täytyy näet noudattaa periaatetta, 
ettei löyhiäkään tietoja saa jättää kokonaan huomiotta, jollei 
niitä voida osoittaa todellisuuteen sopeutumattomiksi. Niinpä 
ei ole syytä muitta mutkitta päätellä, ettei Homeros nimistä 
henkilöä koskaan ole elänytkään. Legendassa hän kyllä esiintyy 
vain tyypillisenä vanhana runonlaulajana, joka on sokea niinkuin 
Odysseiassa esiintyvä Demodokoskin. Mutta on vaikea selittää, 
mistä nimi Homeros olisi saatu, jollei sen nimistä henkilöä lain- 
kaan olisi ollut olemassa. Nimi on koetettu selittää yleisnimeksi, 
joka muka alkujaan olisi merkinnyt »sokeaa» tai »kokoonpani- 
jaan» taikka »toveria», mutta nämä selitykset eivät ole onnistu- 
neet. Homeros säilyy erisnimenä, joka ei kuvaile omistajansa 
ammattia eikä ominaisuutta, vaan on todellinen henkilönnimi. 
Sen vuoksi onkin turhaa käydä kiistämään sitä, että Homeros on 
todella elänyt. 

Mutta kuka Homeros sitten oli? Oliko hän Iliaan ja Odysseian 
luoja? Näihin kysymyksiin on etsittävä vastausta, niin vaikeaa 
kuin se onkin. Kiinnekohdaksi muodostuu tällöin tieto, että 
runoilija Kallinos, jonka varmasti tiedämme eläneen 7. vuosi- 
sadan keskivaiheilla, mainitsee Thebais-eepoksen Homeroksen 
tekemäksi. On kuitenkin ehdottoman varmaa, ettei se Thebais- 
runoelma, joka 7 000 säkeen laajuisena oli kreikkalaisten luetta- 
vana, mutta joka ei ole meille säilynyt, ole voinut olla Iliaan 
runoilijan tekemä. Ei myöskään ole todennäköistä, että Thebais 
olisi kokonaiseepoksena edes ollut olemassa Kallinoksen eläessä. 
Niinpä Kallinos luultavasti ei ole tarkoittanutkaan kokonais- 
eeposta, vaan sitä runojaksoa, joka käsitteli Theeban tarupiiriin 
kuuluneita aiheita. Tästä voidaan tehdä johtopäätös, että Kalli- 
noksen aikana, siis 7. vuosisadan puolivälissä e. Kr., oli tapana 
puhua Homeroksesta tunnetuimpien runojaksojen sepittäjänä. 

Homeros oli jo siihen aikaan legendanomainen runonlaulaja, jonka 
nimiin sankarirunous pantiin. Tällä toteamuksella on laajakan- 
toiset seuraukset. 

Koska Homeroksen mainitsee Kallinos 7. vuosisadan puolivälissä 
ja koska Ilias ja Odysseia ovat voineet kokonaiseepoksina syntyä 
vasta tämän ajankohdan jälkeen, on selvää, ettei Homeros ole 
voinut olla näiden sankarirunoelmien luoja. Mutta Kallinoksen 
säilyttämä tieto on erittäin arvokas sen vuoksi, että se opettaa 
meille, kuinka Ilias ja Odysseia ovat joutuneet Homeroksen 
nimiin. Aivan samoin kuin Theeban tarupiirin runojaksot käsi- 
tettiin Homeroksen tuotteiksi, pidettiin häntä muunkin sankari- 
runouden luojana. Myös Troian sotaretkeen liittyviä sankari- 
lauluja sanottiin Homeroksen runoiksi. Kun sitten kokonais- 
eepokset Ilias ja Odysseia syntyivät, joutui niiden luoja unohduk- 
siin, koska hän muka oli vain muodostanut kokonaisuuden 
runoista, joita perimätieto piti Homeroksen tuotteina. Näin 
tuli Homeroksesta Iliaan ja Odysseian tekijä, vaikka hän todelli- 
suudessa oli paljon aikaisemmin elänyt runonlaulaja, jolla ei 
ollut eikä voinut olla kokonaiseeposten luomiseen osuutta. 

Ei voida kieltää, että tulos, johon olemme näin päätyneet, on 
jonkin verran masentava. Homeros, jonka nimi yhä elää Iliaan 
ja Odysseian yhteydessä, ei olekaan näiden eeposten luoja, vaan 
ainoastaan legendan varassa elänyt suuri runonlaulaja, jonka 
työstä emme voi muodostaa minkäänlaista käsitystä. Se mies 
taas, joka on mielikuvituksessaan keskittänyt vanhojen runon- 
laulujen aiheet ja luonut ikuisesti kestävät mestariteokset, ei 
ole kyennyt säilyttämään nimeään jälkimaailmalle. Hän on jää- 
nyt muinaisajan runonlaulajahahmon varjoon. Voimme vain pää- 
tellä, että hän on elänyt 7. vuosisadan jälkipuoliskolla, että hän 
on pitänyt itseään vanhan runonlaulun perinteitten jatkajana ja 
että hänen on täytynyt olla itsenäinen runoilijapersoonallisuus. 
Homeroksen aika taas ei tietenkään ole tarkoin määriteltävissä. 
Mutta kun muistaa, että perimätieto pitää häntä joonialaisena 

ja että runonlaulu vasta verraten myöhään, arvattavasti 9. vuosi- 
sadalla, on siirtynyt aiolilaiselta alueelta joonialaiselle, voinee 
hänet sijoittaa 8. vuosisadalle. Aivan ansioton siihen kunniaan, 
joka hänen nimeensä on liittynyt, hän ei varmaankaan ole. Uskot- 
tavasti hän on ollut runonlaulun suuri taitaja ja kehittäjä, sillä 
muutenhan ei olisi ymmärrettävissä, että sankarirunous koko- 
naisuudessaan pantiin hänen nimiinsä. 

Joku voinee tässä yhteydessä kysyä, eikö sittenkin olisi var- 
mempaa menetellä niinkuin ne tutkijat, jotka sijoittavat Iliaan 
8. vuosisadalle ja pitävät Homerosta sen luojana. Odysseiaahan 
voisi sitten pitää hiukan nuorempana, jollei saattaisi suorastaan. 
katsoa sitäkin 8. vuosisadan tuotteeksi. On myönnettävä, että 
täten saataisiin Homeroksen kysymykselie ratkaisu, joka parem- 
min tyydyttäisi perinnäiseen käsitykseen pohjautuvien tunteit- 
temme vaatimuksia. Mutta sitä on mahdoton saada sopeutumaan 
tosiasioihin, jos näitä punnitsee ennakkokäsityksistä täysin 
vapautuneena. Ilias ja Odysseia eivät ole voineet syntyä aikai- 
semmin kuin 7. vuosisadan jälkimmäisellä puoliskolla. Kun taas 
Homeros on elänyt ennen tätä ajankohtaa, hän ei voi olla näiden 
eeposten tekijä, vaikka hän kyllä on sankarirunoillaan ollut luo- 
massa niille pohjaa. Siihen tulokseen meidän on tyydyttävä, tah- 
dommepa tahi ei. Kun siis tässäkin esityksessä puhutaan Home- 
roksen eepoksista, se on vain perinnäinen sanontatapa, joka ei 
merkitse sitä, että Homeros niminen henkilö olisi eepokset luo- 
nut sellaisiksi kokonaisuuksiksi, joina niitä ihailemme. Iliaan 
ja Odysseian tekijää emme tiedä. Jottei tarvitsisi puhua »tunte- 
mattoman tekijän» eepoksista, voidaan perinnäisen tavan mukai- 
sesti sanoa niitä Homeroksen runoelmiksi. Silloin menettelemme 
samoin kuin kreikkalaiset, jotka pitivät Homerosta eräänlaisena 
eepillisen runouden yleisenä tekijännimenä. 

Kuinka on ymmärrettävissä, että Iliaan ja Odysseian todellisen 
luojan nimi on joutunut unohduksiin? Selitys on löydettävissä 
siitä tosiseikasta, että hänen työnsä pohjautui aikaisempaan 


Iliaan ja Odysseian luominen 351 


runonlauluun. Hän ei kai itsekään pitänyt itseään muuna kuin 
yhtenä runonlaulajista, joka kehitti ikivanhaa sankarirunoutta 
laulamalla uudella tavalla siitä, mikä ennen oli ollut laulujen 
aiheena. Uskottavasti hänellä ei edes ollut käsitystä siitä, minkä 
suurtyön hän todellisuudessa suoritti. Hänen luomansa eepokset 
jäivät täten elämään saman Homeroksen nimissä, jonka omana 
kaikkea sankarilaulua pidettiin. Kirjailija-ambitiota siinä mie- 
lessä kuin myöhempinä aikoina ei tällöin vielä esiintynyt. Iliaan 
ja Odysseian tekijälle riitti se, että hänen runoelmiansa esitet- 
tiin ja että ne kirjoitettuina jäivät elämään hänen jälkeensä. 
Hän tuskin tuli ajatelleeksikaan, että hänen nimensä ansaitsi 
tulla jälkimaailmalle säilytetyksi. Yhtä vähän kuin muutkaan 
runonlaulajat hän ajatteli omaa kunniaansa. Eivätkä hänen aika- 
laisensakaan arvattavasti nähneet hänessä muuta kuin uudenmuo- 
toisen runojakson kokoonpanijan. Vasta kaikkein uusin aika, 
joka erittelemällä hänen eepoksiaan on havainnut niitä kannat- 
tavan kokonaisnäkemyksen, on kyennyt näkemään hänen oman 
panoksensa suuruuden. 


Ilias ja Odysseia merkitsevät vanhan runonlaulun päätepistettä. 
Ne saavuttivat pian sellaisen arvovallan, että niihin sisältyvää 
ainesta ei enää muovattu uuteen asuun uusissa runoissa, vaan 
alettiin esittää kirjoitettua runoa Iliaan ja Odysseian tarjoamassa 
muodossa. Täten nämä kokonaiseepokset osaltaan vaikuttivat 
runonlaulun ehtymiseen. Niiden esikuvan mukaan laadittiin sit- 
ten muitakin ns. kyklisiä eepoksia, joissa käsiteltiin toisia Troian 
sotaan liittyneitä tapahtumia, sekä koottiin myös theebalaisen 
tarupiirin runoista yhtenäinen eepos Thebais. Muut eepokset 
eivät kuitenkaan saavuttaneet lähimainkaan sitä tasoa, jolle 
Ilias ja Odysseia kohoavat. Antiikin kirjailijat, joilla oli tilai- 
suus lukea toisia eepoksia, todistavat yksimielisesti, että ne oli- 
vat paljon vähäarvoisempia kuin Ilias ja Odysseia. Niinpä vain 
viimeksi mainitut säilyivät myöhempään aikaan, kun sitä vas- 

toin kaikki muut eepokset ovat hävinneet. On varmaa, että meille 
täten ovat jääneet kreikkalaisten vanhan eepillisen runouden 
verrattomasti arvokkaimmat tuotteet. 

Erittäin tärkeä Fiaan ja Odysseian luomiseen liittyvä kysymys 
on se, oliko mahdollisesti jo ennen niiden syntymistä yritetty 
laatia kokonaiseepoksia. Myös on sangen merkityksellistä sel- 
vittää, käyttikö Iliaan ja Odysseian tekijä ehkä kirjallisia läh- 
teitä vai nojautuiko hän yksinomaan suulliseen runonlauluun. 
Vasta kun näihin kysymyksiin on vastattu, voidaan saada oikea 
käsitys Jliaan ja Odysseian luojan työtavasta ja hänen tekonsa 
merkityksestä. Selvää on, ettei aivan varmoja johtopäätöksiä 
voida tehdä. On tyydyttävä todennäköisyyspäätelmiin, niinkuin 
yleensäkin Iliaan ja Odysseian syntyä koskevissa kysymyksissä. 
Pääasia on, että saadaan muodostetuksi kokonaiskuva, jonka 
jokainen osa pakottomasti sopeutuu tosiasioihin. Tiedonsirpa- 
leista on rakennettava uudelleen kerran olemassa olleen mennei- 
syyden kuva. 

On ollut tutkijoita, jotka lIliasta ja Odysseiaa eritellessään 
varsin suuressa määrässä ovat käytelleet hyväkseen erilaisia 
konstruoimiaan alkumuotoja, joita laajentamalla meille säily- 
neet valmiit eepokset muka ovat syntyneet. Että nämä oletetut 
varhaisemmat eepokset jo olisi laadittu kirjalliseen muotoon, on 
kuitenkin vain harva tutkija rohjennut edellyttää. Pisimmälle 
menee englantilainen Gilbert Murray, hienovarainen kreikkalai- 
sen runouden tulkitsija, joka pitää Iliasta eräänlaisena »perinne- 
kirjana», Sitä muka on sukupolvi toisensa jälkeen täydentänyt 
ja muovaillut, kunnes se viimein on saanut lopullisen asunsa. 
Murray pitää. Iliasta tavallaan historiallisena aikakirjana, johon 
toisiaan seuranneet sukupolvet ovat painaneet leimansa. Hänen 
lähimpänä vertailukohteenaan on juutalaisten pyhä kirja, Vanha 
testamentti. Jos englantilaisen tutkijan aatteen saisi käsittää 
vertauskuvallisesti siten, että hän tarkoittaisi suullisesti periy- 
tyneen runonlaulun kerrostumia, hänen ajatuksensa voisi ymmär- 

tää. Mutta kirjallista muotoahan runonlaululla varhaisempina 
aikoina ei mitenkään voinut olla, sillä silloinhan kreikkalaiset 
eivät edes tunteneet kirjoitustaitoa. 

Mutta aivan mahdoton ei tietenkään ole ajatus, jota Bethe 
edustaa, että runonlaulu vähän ennen Iliaan ja Odysseian synty- 
mistä oli kehittänyt kirjalliseen muotoon saatettuja eepillisiä 
runoelmia, joita suurten eeposten tekijä on käyttänyt. Että näin 
olisi tapahtunut, ei kuitenkaan ole todistettavissa eikä edes 
todennäköistä. Niin kauan kuin runonlaulu oli elävää, se säilyi 
muistin varassa alati muuntuvana. Oppinutta harrastusta, joka 
olisi voinut johtaa kirjallisiin muistiinpanoihin, ei ollut olemassa. 
Miksi siis olisi runoja kirjoitettu papyrusliuskoille? Runonlaulun 
tuotteita ei pyrittykään esittämään samansanaisina kuin ne oli 
opittu. Sitä paitsi kirjoituksen käyttäminen ei vielä ollut yleistä 
eikä jokapäiväistä. Vasta sitten kun heräsi ajatus luoda suuri 
eepillinen kokonaisrunoelma, jonka vaikutus oli perustuva sen 
yhtenäiseen rakenteeseen, syntyi samalla tarve kirjoituksen 
avulla säilyttää tämä kokonaisuus, joka muuten kohta olisi hajon- 
nut pirstaleiksi. 

Bethe päätteli, että Iliaan pohjana on ollut n. 1 500 säettä käsit- 
tänyt pienoiseepos, jonka aiheena oli Akhilleuksen viha ja jossa 
aihetta käsiteltiin kireän taiteellisesti jykevin vedoin. Tämä ole- 
tettu pienoiseepos olisi kai ollut olemassa kirjallisessa asussa. 
Saksalainen tutkija ei ole kuitenkaan kyennyt vakuuttamaan 
ketään päätelmänsä paikkansapitävyydestä. Sellaista eeposta, 
jonka hän on erittelemällä rakennellut, ei varmastikaan ole 
koskaan ollut. Yhtä vähän menestystä on ollut muilla tutki- 
joilla, jotka ovat kaavailleet mikä minkinlaisia kiinteitä raken- 
nelmia Iliaan ja Odysseian pohjaksi. Heistä mainittakoon Ulrich 
von Wilamowitz-Moellendorff, etevin tällä vuosisadalla elänyt 
kreikkalaisen kirjallisuuden tuntija, joka tyylivaistoonsa luot- 
taen on uskonut voivansa erottaa Iliaassa ja Odysseiassa eri teki- 
jäin sepittämiä osia. Hän piti varmana, että on ollut olemassa 

kanta-Ilias, jonka tekijänä hän piti Homerosta. Hänen konstruoi- 
mansa alkuperäinen Jlias päättyi Akhilleuksen kuolemaan. Meille 
säilynyt Ilias on muka myöhemmän muovailutyön tulosta, ja sen 
pohjana on ollut Homeroksen Ilias. Muovailutyön suorittaja on 
mm. poistanut alkuperäisen runoelman loppuosan ja asettanut 
sen sijaan sovinnollisen päätöksen. Wilamowitzin käsitys raken- 
tuu kuitenkin täysin subjektiivisille perusteille. Hän ei ole voi- 
nut osoittaa, että meille säilynyt Ilias todella edellyttää sellaista 
kokonaiseeposta, jonka hän on konstruoinut. Aivan toinen asia 
tietenkin on, että epäilemättä on ollut olemassa sellaisiakin 
runoja, joissa Akhilleuksen elämäkertaa on jatkettu hänen kuo- 
lemaansa saakka. 

Yritykset rakennella Iliaan ja Odysseian pohjana muka olleita 
kantaeepoksia ovat rauenneet tyhjiin. Iliaassa ja Odysseiassa ei 
ole sellaisia piirteitä, jotka edellyttäisivät varhaisempia kiinteitä 
eepillisiä kokonaisuuksia. Päinvastoin viittaavat kaikki tosi- 
asiat siihen suuntaan, että näiden suureeposten syntyessä runon- 
laulu yhä oli elävää ja että sankarirunouden virta jatkuvasti oli 
liikkeessä. Vain siten voidaan ymmärtää Iliaassa ja Odysseiassa 
esiintyvät ristiriitaisuudet ja hatarat liitoskohdat. Jos eepos 
olisi jo kehittänyt kirjallisia muotoja, olisivat ristiriitaisuudet 
hioutuneet pois ja kireä ote olisi ollut paljon helpompi saavuttaa. 
Iliaan ja Odysseian tekijä on siis ollut ensimmäinen, joka alisti 
runonlaulun hajalliset ainekset taiteellisen kokonaisnäkemyk- 
sen alaiseksi. Juuri siitä syystä hän ei voinut luoda kaikilta puo- 
lin tasasuhtaisia kokonaisuuksia. Hänellä ei ollut kirjallisia 
eepoksia asetettavana työnsä pohjaksi, mutta itse hän käytti 
kirjoitusta. Mikään ei estä olettamasta, että hän ennen eepos- 
tensa luomista kirjoitti muistiin kuulemiaan ja oppimiaan runoja. 
Mutta tällainenkaan olettamus ei suinkaan ole välttämätön. 

Silloin kun Ilias ja Odysseia luotiin, oli olemassa lukematon 
määrä suullisen muistitiedon varassa säilyneitä ja alituisesti 
muuttelevia lyhyehköjä sankarirunoja. Nämä runot liittyivät 

toisiinsa aihepiireittäin pitemmiksi jaksoiksi. Laajimmassa mer- 
kityksessä koko Troian sota alkuvaiheineen ja seurauksineen 
muodosti tällaisen runojakson. Runonlaulaja osasi kuulijain toi- 
vomusten mukaisesti esittää runoja sodan syttymisestä, Helenan 
ryöstämisestä, laivaston kokoontumisesta, Troian rantaan saa- 
pumisesta, troijalaisten kanssa käydyistä neuvotteluista, pitkä- 
aikaisista kaupungin edustalla käydyistä taisteluista sekä Troian 
valtaamisesta ja hävittämisestä. Hän osasi myös laulaa sanka- 
rien kotiinpaluusta ja sen yhteydessä sattuneista tapauksista, 
Agamemnonin surmaamisesta, Oresteen suorittamasta kosto- 
työstä ja muiden sankarien sodanjälkeisistä vaiheista. Tämän 
yleisen aihepiirin sisäpuolella oli olemassa erityisiä runojaksoja. 
Laulettiin Akhilleuksesta, hänen kasvatuksestaan, hänen joutu- 
misestaan Troian sotaretkelle, hänen uroteoistaan ja hänen aikai- 
sesta kuolemastaan. Laulettiin myös hänen riidastaan Agamem- 
nonin kanssa. Samoin laulettiin muiden sankarien mainetöistä, 
Diomedeesta ja Aiaasta, Teukroksesta ja Odysseuksesta, Nesto- 
rista sekä Akhilleuksen ystävästä Patrokloksesta. Laulettiin 
tietysti myös sotaretken ylipäälliköstä Agamemnonista ja hänen 
veljestään Menelaoksesta. 'Troialaistenkin joukosta vedettiin 
esille sankarihahmoja: Hektor ja Pulydamas, Sarpedon ja Glau- 
kos sekä vanha Kuningas Priamos. Sodan aiheuttaja Paris- 
Aleksandros sai hänkin osansa laulajien huomiosta. Täten oli 
syntynyt Troian sodan aihepiirin henkilöstö, jota täydennettiin 
sivuhenkilöillä. Kotiinpaluurunoissa taas Odysseus oli joonia- 
laisella alueella saavuttanut suosituimman aseman. 

Nämä runojaksot muodostivat vain löyhiä kokonaisuuksia. 
Samaan jaksoon kuuluneet runot liitti toisiinsa ainoastaan yhtei- 
nen aihepiiri. Korkeammassa mielessä taiteellista kokonaisuutta 
eri runojaksot eivät muodostaneet. Vasta Iliaan ja Odysseian 
luojassa heräsi ajatus käyttää sankarirunoja pohjana suurille 
runoelmille, joissa tapahtumat eivät olisi pelkästään kronologi- 
sessa yhteydessä keskenään, vaan joissa niiden kuvaileminen pal- 

velisi yhtenäistä johtoaatetta, taiteellista kokonaisnäkemystä. 
Tämä ajatus oli käänteentekevä. Se aiheutti länsimaisen taide- 
eepoksen syntymisen. 


Edellä on monesti huomautettu, että on mahdotonta erottaa 
Iliaasta ja Odysseiasta erilleen runoja, jotka ovat olleet näiden 
suureeposten pohjana. Varmasti voidaan päätellä, että varhai- 
sempia runoja on suuressakin määrin käytetty, mutta ei voida 
sanoa, mitkä osat on otettu niistä. Mutta suurin piirtein voidaan 
hahmotella, mitä on ollut olemassa ennen Iliaan ja Odysseian 
syntymistä ja mikä on todennäköisesti niiden tekijän käsialaa. 

Suuntaamme ensiksi katseen Iliaaseen. Siinä ei ole ainoata- 
kaan henkilöhahmoa, jota tarvitsisi pitää tekijän omana luomana. 
Kaikki esiintyivät varmaan aikaisemman runonlaulun kohteina. 
Tämä näkyy siitäkin, ettei pidetä tarpeellisena henkilöiden esit- 
telyä. Heidät edellytetään ilman muuta tunnetuiksi. Iliaan 
1. runossa mainitaan Akhilleus, Agamemnon, Aias ja Odysseus 
sanomatta, ketä he ovat. Vielä merkillisempää on, että samassa 
runossa Patrokloksesta puhuttaessa sanotaan yksinkertaisesti 
vain »Menoition poika» mainitsematta edes hänen nimeään. 
Runoilija siis edellytti, että runonlaulu, joka kertoi Patroklok- 
sesta, Menoitioksen pojasta, Akhilleuksen ystävästä, oli kaikille 
tuttu. Myöskään Hektoria ei koskaan esitellä enempää kuin 
Paristakaan, eikä Helenan tarinaa missään kerrota. Tällaiset 
esimerkit osoittavat, että Iliaan henkilöt esiintyivät varhaisem- 
massa runonlaulussa täysin vakiintuneina. Iliaan tekijä ei kui- 
tenkaan ole tässä kohden johdonmukainen. Nestor ja Kalkhas 
esitellään 1. runossa, jossa muiden sankarien esittelyä ei toimi- 
teta. Tämä ei kuitenkaan merkitse sitä, että Nestor ja Kalkhas 
eivät olisi olleet runonlaulusta riittävän tunnettuja henkilöitä. 
Epäjohdonmukaisuus saa selityksensä siitä, että Iliaan tekijä 
tällä kohdalla käytti hyväkseen runoja, joissa tarkemmin kuvail- 
tiin näitä kahta henkilöhahmoa. | 

Mutta ei ainoastaan henkilöitä ole saatu varhaisemmasta runon- 
laulusta. Siitä on varmaan peräisin myös itse pääaihe: Akhil- 
leuksen ja Agamemnonin riita. Ei tarvitse epäillä sitä, että aivan 
samoin kuin Demodokos Odysseiassa laulaa Akhilleuksen ja Odys- 
seuksen riidasta, runonlaulajat olivat esittäneet runoja myös 
siitä kiistasta, jonka Iliaan runoilija on tehnyt eepoksensa kes- 
kusaiheeksi. Runonlaulusta on peräisin suurin osa Iliaan muuta- 
kin ainesta: Agamemnonin uni, sotaväen koetteleminen, laivojen 
luettelo, Pariksen ja Menelaoksen kaksintaistelu, tähystely muu- 
reilta, Hektorin ja Aiaan kaksintaistelu, Dolonin seikkailu, Aga- 
memnonin urotyöt, monet taistelukuvaukset, kamppailu laivojen 
luona, Patrokloksen kuolema, jumalien taistelu, Sarpedonin kaa- 
tuminen ja Hektorin surma sekä Patrokloksen kunniaksi pidetyt 
kilpakisat. Verrattomasti suurin osa Iliaan sisältämästä ainek- 
sesta on siten varhaisempien runonlaulajain jättämää perintöä. 


Mikä sitten on Iliaan tekijän omaa? Ylempänä on korostettu, 
että psykologinen syvennys on kokonaiseepoksen luojan työtä. 
Hän on sovittanut henkilöhahmot yhtenäisen näkemyksensä 
mukaisiksi. Hän on myös antanut kuvaukselleen eräänlaisen 
monihuippuisuuden, niin että se etenee vuorijonon tavoin koho- 
kohdasta toiseen. Tällaisia huippuja ovat Akhilleuksen ja Aga- 
memnonin riitautuminen, sovinnon tarjous, Patrokloksen kaatu- 
minen, Hektorin surma sekä Priamoksen käynti Akhilleuksen 
teltassa. Juuri näissä kohokohdissa voidaan selvimpänä nähdä 
Iliaan tekijän oma panos. Se kireä ote, joka hallitsee 1. runon 
sananvaihtoa, ei suinkaan ole peräisin jostakin olemattomasta 
pienoiseepoksesta, vaan kuvastaa Iliaan luojan tarkoitusperiä ja 
taitoa. Siinä hän on kyennyt piirtämään draamalle ominaisin 
keinoin mainiot sankarien luonnekuvat. Sama psykologisten kei- 
nojen täysivaltainen hallinta ilmenee 9. runon sovinnontarjouk- 
sessa. Akhilleuksen luonne saa siinä uutta valaisua, samalla kun 
Odysseus esiintyy samana sanankäytön mestarina kuin myöhem- 

min Odysseian 6. runossa. Tapahtumat, jotka Iliaan 9. runosta 
johtavat Patrokloksen kaatumiseen, on huolellisesti sovitettu 
kokonaisaiheen mukaisiksi. Siinä on todettavissa Iliaan tekijän 
käsi, samoin kuin niiden sieluntuskien kuvaamisessa, joita ystä- 
vän kohtalo Akhilleukselle tuottaa. Hektorin surmaamisesta oli- 
vat varmasti aikaisemmat runonlaulajat kertoneet. Mutta Iliaan 
luoja näyttää omasta mielikuvituksestaan saaneen siihen liitty- 
vän sovittavan loppuaiheen: Hektorin ruumiin luovuttamisen 
Priamokselle haudattavaksi. Monet merkit viittaavat siihen, 
että tämä Iliaan viimeinen kohokohta on sen tekijän itsensä 
runoilema. 

Iliaan alkusoinnut ovat voimakkaasti iskevät. Loppukohtauk- 
sessa sävelet ovat melkein idyllimäisen vienot, joskin niitä erään- 
laisena taustamusiikkina säestää tulevien traagillisten tapahtu- 
mien aavistus. Mutta sekä Iliaan alussa että sen lopussa ilmenee 
voimakas psykologinen mielenkiinto, jota on pidettävä Iliaan 
tekijälle luonteenomaisena. Mitä vaikuttavimmin on piirretty 
kuva verivihollisten kohtaamisesta saman katon alla sodan rie- 
huessa. Inhimillinen tunne on saattanut Priamoksen uhmaamaan 
vaaraa, ja inhimillinen tunne pakottaa Akhilleuksen suostumaan 
hänen esittämäänsä pyyntöön. Yhtä väkevästi kuin mieleemme 
syöpyy kuva toisiaan herjaavista päälliköistä, joita intohimot 
kuljettavat onnettomuuteen, yhtä syvästi vaikuttaa meihin se 
hiliitty ja hienovarainen tapa, jolla Akhilleuksen ja Priamoksen 
kohtaus on esitetty. Fi voi välttyä johtopäätökseltä, että sama 
käsi on ollut ohjaamassa kuvausta sekä 1. että 24. runossa, niin 
erilaisia kuin ne ovatkin. 

Uskottavasti myös Iliaan 6. runossa kuvattu Hektorin ja Andro- 
makhen tapaaminen on eepoksen luojan käsialaa. Siinä ilmenee 
niin ikään syvästi inhimillinen tunne, joka ei tyydy pelkkään 
ulkonaisten tapausten esittämiseen, vaan pyrkii antamaan kuvan 
toimivien henkilöiden sieluntiloista. Ei ole luultavaa, että varsi- 
naisessa runonlaulussa olisi päästy siihen. Vasta Iliaan tekijä 

on voinut luoda kohtauksen, joka on niin vaikuttava kuin tämä. 
Hektorin ja Andromakhen keskustelu saa tietyssä mielessä yleis- 
pätevän luonteen. Siinä kuvastuu soturin velvollisuuksien risti- 
riita. Hänen tulisi ajatella niitä, joiden elämä on hänestä riip- 
puva. Mutta toisella puolella on isänmaan ja kunnian vaatimus, 
eikä soturi voi hetkeäkään epäillä, kumpaa ääntä hänen on nou- 
datettava. Havainnollinen todellisuudenkuvaus, joka tässä koh- 
tauksessa saavuttaa ihanteellisen herkkyyden, on ilmeisesti 
Iliaan tekijän suorittama. 

Ei ole todennäköistä, että ennen Iliaan luomista olisi ollut ole- 
massa edes runojaksoa, jonka aiheena olisi ollut Akhilleuksen 
viha. Varmaan oli laulettu Akhilleuksen ja Agamemnonin rii- 
dasta erillisessä runossa, mutta mikään ei anna aihetta otaksu- 
maan, että tämän riidan vaiheita olisi käsitelty pitkähkössä 
runosikermässä. Niinpä Iliaan tekijä näyttää olleen ensimmäinen, 
joka havaitsi tähän aiheeseen sisältyvät mahdollisuudet. Hän 
teki siitä hahmottelemansa runoelman pääaiheen ja ryhmitti kai- 
ken muun aineksen sen ympärille. Tähän häntä ilmeisesti johti 
oivallus, että siten voitiin eepokseen sijoittaa sellaisia aiheita, 
joissa Akhilleuksella ei ollut osaa. Mutta kuitenkin hän osasi 
muodostaa kokonaisuuden sellaiseksi, että Akhilleuksen hahmo 
hallitsi näyttämöä silloinkin, kun hän oli siltä poissa. Akhil- 
leuksen viha ja sen seuraukset olivat siinäkin suhteessa sopivat 
suureepoksen valta-aiheeksi, että johtoaate siten sai eetillistä 
väritystä. Akhilleus joutui vastuuseen parhaan ystävänsä kuole- 
masta. Epäilemättä tämä eetillinen piirre on Iliaan tekijän omaa 
lisää. Tosin olisi väärin käsittää Iliasta moraaliseksi runoel- 
maksi. Sitä se ei tietenkään ole. Mutta Akhilleuksen tuntema 
syyllisyys tekee eepoksen syvemmin inhimilliseksi, kuin se olisi 
pelkästään sotatapahtumien kuvaussarjana. 

Se, mitä edellä on sanottu, selvittää Patrokloksen aseman 
Iliaan kokonaisrakennelmassa. Varhaisempi runonlaulu oli var- 
masti tuntenut Patrokloksen Akhilleuksen ystävänä. Mutta 

vasta Iliaassa hänestä on tullut yksi eepillisen tapahtumisen kes- 
kushenkilöistä. Hänen henkilöään Iliaan tekijä on käyttänyt 
antaakseen tapausten kululle tarkoittamansa suunnan. Että 
Akhilleus itse epäsuorasti aiheuttaa Patrokloksen taisteluun läh- 
dön, on kai Iliaan tekijän lisää. Sellaista piirrettä runonlau- 
lussa tuskin esiintyi. 

Täten on suurin piirtein tullut luonnehdituksi Iliaan tekijän 
osuus eepoksen sisällyksessä. Hänen omaansa on kokonaisraken- 
teen lisäksi kaikki se, mikä suoranaisesti palvelee runoelman 
johtoaatetta. Tätä ei saa käsittää niin, että hän kaikissa näissä 
kohdissa olisi luonut aivan itsenäisesti. Hän työskenteli runon- 
laulajan tapaan, käytti hyväkseen perinteellisiä eepillisiä ilmaisu- 
välineitä eikä suinkaan pyrkinyt mahdollisimman suureen omin- 
takeisuuteen. Sen vuoksi on mahdotonta erottaa erilleen tiet- 
tyjä Iliaan osia ja sanoa: tämä on sellaisenaan tekijän omaa käsi- 
alaa. Hänen kätensä jälkiä on kaikissa Iliaan osissa. Mutta eni- 
ten niitä täytyy olla siellä, mihin ylempänä on viitattu. Iliaan 
1., 9. ja 24. runo sisältävät varmasti runsaimmin sellaista, minkä 
tekijä on itsenäisimmin luonut. 


Odysseiassa tekijä on ollut riippuvaisempi perinteestä kuin 
Diaassa. Eepoksen kaava oli varmasti olemassa jo varhaisem- 
massa runonlaulussa; Odysseus harhaili paluuretkellään pitkin 
meriä vuosikymmenen kokien uskomattomia seikkailuja, mutta 
saapui lopulta kotiinsa, jossa hän surmasi hänen puolisoaan tavoi- 
telleet kosijat. Tämä kokonaisuus ei ollut vielä muovautunut 
yhtenäiseksi eepokseksi, vaan se oli olemassa ainoastaan runo- 
jaksona. Runonlaulajat valitsivat milloin minkin siihen kuulu- 
van aiheen laulunsa kohteeksi. Odysseian tekijä muodosti nyt 
näiden laulujen pohjalla kokonaiseepoksen yhdistäen erillisissä 
lauluissa esiintyneet piirteet. Eri toisinnoissa kuvailtiin tapah- 
tumia tietenkin eri tavoin, mikä seikka jo sinänsä aiheutti uudes- 
taan muokkaamista. Erillisessä runossa laulettiin myös Odys- 

seuksen pojan Telemakhoksen retkestä, jonka tarkoituksena oli 
tietojen saaminen isästä. Senkin Odysseian tekijä liitti eepok- 
seensa pitäen tällöin silmällä niitä näkökohtia, joihin esitykses- 
sämme aikaisemmin on viitattu. Kokonaisuuden hän väritti eetil- 
lisesti samaan tapaan kuin Iliaan. Odysseian johtoaatteena voi- 
daan pitää, että kestävyys ja neuvokkuus lopulta vievät päämää- 
rään ja että tihutöitä seuraa kosto ja rangaistus. Mutta yhtä 
vähän kuin Ilias on Odysseiakaan silti moraalinen runoelma. 
Tekijä on tuntenut vain tarvetta täten inhimillisesti syventää 
tapaussarjojen kuvausta. 

Suuremmassa määrässä kuin Ilias on Odysseia siis pelkän yhdis- 
telytyön tulosta. Varmasti eepoksessa on paljonkin sellaisia osia, 
jotka tekijä on itsenäisesti luonut, mutta niiden osoittaminen on 
erittäin vaikeaa. Eräs kohta on kuitenkin ilmeisesti Odysseian 
luojan omaa käsialaa. Se on Nausikaan ja Odysseian kohtaami- 
nen 6. runossa. Odysseuksen faiakien kuninkaan tyttärelle koh- 
distamissa sanoissa voidaan panna merkille sama mestaruus, joka 
ilmenee hänen puheessaan Akhilleukselle Iliaan 9. runossa. Muu- 
tenkin on haaksirikkoisen sankarin ja nuoren neidon tapaaminen 
kuvattu hienolla runollisella vaistolla, samanlaisella, kuin Hek- 
torin ja Andromakhen kohtaus. Taaskaan ei ole mahdollista 
otaksua, että suullinen runonlaulu olisi kyennyt pääsemään näin 
korkeatasoiseen saavutukseen. Siinä on näkyvissä Odysseian 
tekijän mestarinkäden jälki. Eniten hänen käsialaansa lienee 
yleensäkin niissä Odysseian runoissa, joissa kuvaillaan Odysseuk- 
sen vierailua faiakien saarella. Myös sadunomainen kotimatka 
sieltä Ithakaan on kaiketi tekijän mielikuvituksesta lähtöisin. 

Ei myöskään erehtyne, jos otaksuu, että siinä paimenidyllissä, 
jonka tapahtumapaikkana on Eumaioksen maja, on monia piir- 
teitä, jotka Odysseian tekijä on itse luonut. Niin ikään voinee 
pitää varmana, että Odysseuksen ja Penelopen kohtaus, joka päät- 
tyy siihen, että Penelope tuntee Odysseuksen puolisokseen, on 
ainakin pääosiltaan tekijän itsenäisesti hahmottelema. Lisäksi 

Odysseiassa tietysti kauttaaltaan on sen tekijän omintakeisen 
luomistyön jälkiä. Mutta yhtä vähän kuin Iliaassa voidaan Odys- 
seiassakaan sormella osoittaa tällaisia kohtia. Varmaa on vain, 
että niitä on. 


Edellä on jo epäsuorasti saatu vastaus kysymykseen, onko 
Iliaan ja Odysseian tekijä ollut sama henkilö. Perinpohjaisen 
harkinnan jälkeen täytyy päätyä siihen, että yksi runoilija on 
luonut sekä Iliaan että Odysseian. Tällöin ei merkitse mitään, 
että antiikin perimätieto piti molempia runoelmia yhden tekijän, 
Homeroksen, luomina. Sillä onhan todettu, että Homeros, joka 
kuului varhaisempaan aikakauteen, ei ole voinut luoda kumpaa- 
kaan eeposta. Mutta rakenteelliset seikat ja eepoksissa tavat- 
tava eetillinen pohjavirta sekä eräät yksityiskohdat osoittavat, 
että Ilias ja Odysseia todennäköisesti ovat saman tekijän käsi- 
alaa. Kummastakin avautuu näköala tulevaisuuteen, Iliaassa 
murheelliseen, Odysseiassa onnelliseen. Kummassakin on vanhan 
runonlaulun primitiivisemmältä tasolta kohottu eetilliseen maail- 
mankatsomukseen. Kummassakin esiintyy Odysseus samanlai- 
sena vakuuttavan puhetaidon mestarina. Tietysti voisi nämä 
yhtäläisyydet selittää niinkin, että Odysseian tekijä on saanut 
Iliaasta vaikutteita, joiden varassa hän on laatinut samantapai- 
sen johtoaatteen kannattaman runoelman. Monet tutkijat luule- 
vat, että Odysseian tekijä on tietoisesti pyrkinyt kilpailemaan 
Tiaan luojan saavutuksen kanssa. Kuitenkaan Odysseiassa ei ole 
merkkiäkään varsinaisesta jäljittelystä. Aihe on aivan toisen- 
luontoinen, eikä sen käsittely olisi ollut mahdollinen Iliaan esi- 
kuvaa seuraamalla. Odysseian tekijä on omassa piirissään näyt- 
tänyt kykenevänsä yhtä suureen taituruuteen kuin Iliaan luoja 
omassaan. 

Tämä tosiasia puhuukin voimakkaimmin molempain eeposten 
tekijäin identtisyyden puolesta. Olemme todenneet, että Ilias ja 
Odysseia ovat kumpikin syntyneet samana verraten lyhyenä ajan- 

jaksona, 650 ja 600 välillä e. Kr. Jos tekijä ei olisi sama henkilö, 
täytyisi olettaa, että tuona aikana olisi elänyt kaksi suurta runoi- 
lijaa, joiden nimet ovat jääneet tuntemattomiksi. Mahdotonta se 
tietenkään ei olisi. Kuitenkin on paljon todennäköisempää, että 
on ollut vain yksi tällainen runoilija, joka on luonut sekä Iliaan 
että Odysseian. Siten myös eepoksissa tavattava johtoaatteen ja 
peruskatsomuksen samanlaisuus saa luonnollisen selityksen. 
Iliaan ja Odysseian on siis todennäköisesti luonut yksi henkilö, 
jonka nimi on jäänyt tuntemattomaksi. Hän ei ollut Homeros. 
Sillä Homeros oli varhaisemman kauden suurin joonialainen 
runonlaulaja, jonka sepittäminä pidettiin kaikkia joonialaisella 
alueella laulettuja runoja. Senhän vuoksi juuri myös Iliasta ja 
Odysseiaa sanottiin Homeroksen runoelmiksi. Näiden suureepos- 
ten todellinen tekijä eli hänkin Vähän-Aasian joonialaisalueella. 
Siellä hän loi Iliaan ja Odysseian 650 ja 600 välillä e. Kr. Eepos- 
ten pohjana hänellä oli Troian sodan aihepiiriin kuuluvat san- 
karirunot, joita ammatti-runonlaulajat suullisen muistitiedon 
varassa esittivät. Suurin osa eeposten säkeistä on varmasti saatu 
näistä varhaisemmista runoista, mutta eepoksista ei voida erot- 
taa ainoatakaan osaa, jota sellaisenaan voitaisiin pitää aikaisem- 
man runonlaulun tuotteena. Tämä jo osoittaa, ettei eeposten 
luoja ollut kokoonpanija, vaan itsenäinen runoilija, joka sulatti 
perinteelliset ainekset kokonaisuuden elimellisiksi osiksi. Hän 
työskenteli vanhojen runonlaulajien tapaan sikäli, että hän arkai- 
lematta käytti hyväkseen perinnäisen runonlaulun ilmaisuvaras- 
toa. Siitä ovat peräisin pysyvät epiteetit, tyypilliset kuvaukset 
ja monessa eri kohdassa samanlaisina toistuvat säkeet. Hänen 
omaansa taas on ennen kaikkea kokonaisnäkemys, mutta var- 
masti myös lukuisat vaikuttavat yksityiskohdat. Tekijän pitäy- 
tymisestä varhaisempaan runonlauluun johtuu, että eepoksissa 
esiintyy toiselta puolen verraten alkukantainen ja toiselta puolen 
sangen pitkälle kehitetty tekniikka. Erheellistä on otaksua, että 
tekijä on käyttänyt toistoja tietoisesti valittuina taidekeinoina. 

Niin ei ole asianlaita, vaan ne johtuvat runoperinteestä, jota 
tekijä noudatti. Mutta kaikesta perinteellisyydestä huolimatta 
Ilias ja Odysseia ovat itsenäisiä taideteoksia, joissa on suuren 
runoilijapersoonallisuuden leima. 

Iliaassa sen tekijä loi sodan runoelman. Se on täynnä tais- 
telukuvauksia, ja sen sankarit ovat melkein yksinomaan sotilaita. 
Vain taustahenkilöinä esiintyy naishahmoja, jotka ovat ikään- 
kuin muistuttamassa siitä, ettei rauhanomaisella idyllillä ole 
sijaa eepoksen toiminnan puitteissa. Muuten melkein unohdet- 
taisiin, että on olemassa toinenkin elämänpiiri, se, jossa kotionni 
ja hyvä tahto vallitsevat. Iliaan tekijä näyttää kuitenkin tajun- 
neen, että sota on poikkeuksellista ja ettei soturin säälimätön 
tuhoamistahto ole ihmisessä arvokkainta. Sen vuoksi hän on luo- 
nut Hektorin ja Andromakhen kohtauksen, jossa syvimmät inhi- 
milliset tunteet saavat ilmaisunsa, sekä Akhilleuksen ja Priamok- 
sen sovinnollisen tapaamisen, joka ilmentää humaanisuuden 
voittoa barbaarisista vaistoista. Näistä Iliaan tekijän itsenäisesti 
runoilemista kohdista on lyhyt matka Odysseian keskusaihee- 
seen. Odysseia on rauhan kaipuun eepos. Sankari kaipaa 
kotiinsa, perheensä pariin, elääkseen vanhuutensa päiviin saakka 
onnellisena puolisonsa ja poikansa rinnalla. Sota on saattanut 
sekasortoon hänen talonsa, hänellä on kotimatkallaan lukemat- 
tomia vastuksia, mutta lopulta hän pääsee päämääräänsä, jona 
on lepo ja rauha. Ei ole enää lainkaan kysymys siitä, että soti- 
laallinen kunnia olisi korkeinta, minkä sankari voi saavuttaa. 
Rauha on tullut kiistämättömästi arvokkaimmaksi tavoitteeksi. 
Thanne-elämä on sellaista, jota faiakit viettävät turvallisina saa- 
rellaan. Ja runoilijan mielenkiinto ulottuu sellaisiinkin hahmoi- 
hin kuin paimeniin, joiden elämää kuvaillaan todellisuuden 
havaintoihin pohjautuvin piirtein. Ensi silmäyksellä Odysseian 
maailma näyttää aivan toiselta kuin Iliaan. Mutta silmä tottuu 
pian havaitsemaan sukulaispiirteet, joiden olemassaolo selittyy 
siitä, että tekijä on sama. 

Eeposten tekijä eli 7. vuosisadan jälkipuoliskolla, mutta aiheet, 
joista hän runoili, ja ilmaisuvarasto, jota hän käytti, palautuivat 
osittain enemmän kuin puolen vuosituhannen takaiseen aikaan. 
Muidenkin kansojen eepillisestä runoudesta löydetään esimerk- 
kejä siitä, että runonlaulu saa päätepisteensä vasta monta sataa 
vuotta niiden tapahtumien jälkeen, jotka olivat panneet laulujen 
virran liikkeelle. Niinpä saksalaisessa Niebelungein laulussa 
kerrotaan Attilan ja Theoderikin ajoista, siis 5. ja 6. jälkikristilli- 
sen vuosisadan tapahtumista, vaikka runoelma kirjoitettiin vasta 
12. vuosisadalla. Aivan samalla tavalla kuin Iliaassa on saksa- 
laisessakin eepoksessa eri-ikäisiä kerrostumia. Esiintyypä siinä 
henkilöitä, jotka elivät vasta viitisensataa vuotta Attilan ja 
Theoderikin jälkeen. Tässä on meillä oivallinen näyte siitä, 
kuinka kansanrunoudessa eri aikakaudet ja eri aikoina eläneet 
henkilöt sekoittuvat toisiinsa. Suomalainen eepillinen runous 
koottiin Kalevalaan sata vuotta sitten, mutta itse runot ovat 
varmasti paljon vanhempaa perua, otaksuttavasti ns. pirkkalais- 
kaudelta. Näihin vanhoihin runoihin olivat suomalaiset runon- 
laulajat liittäneet runsaanlaisesti uudenaikaisempia piirteitä, 
joita sitten esiintyy Kalevalassakin. Ilias ja Odysseia siis eivät 
suinkaan ole ainoita tapauksia, joissa eeposten säilyttämä runo- 
perintö juontaa alkunsa satojen vuosien takaa. 

Ei ole syytä ihmetellä sitä, ettei Iliaan ja Odysseian tekijän 
nimeä ole meille säilynyt. Itse asiassahan tiedämme eräistä uuden 
ajan kirjailijoista sangen vähän. Esim, se, mitä Shakespearen 
elämästä tiedetään, mahtuu muutamaan lauseeseen. Onpa aivan 
vakavasti voitu väittää, ettei tuo Shakespeare ole lainkaan voi- 
nut kirjoittaa niitä teoksia, jotka käyvät hänen luominaan, vaan 
että niiden tekijän muka on täytynyt olla oppineempi ja ylhäi- 
sempi henkilö. Kuitenkin Shakespeare eli täydessä historian päi- 
-vänvalossa aikana, jolta on säilynyt runsaasti asiakirjoja ja muita 
kirjallisia lähteitä. Kummako siis, että Diaan ja Odysseian teki- 
jän nimi on joutunut unohduksiin! Se ajanjakso, jona hän eli, 

ei ollut vielä Kreikan varsinaista historiallista kautta, sillä tuolta 
ajalta on olemassa vain hajanaisia tiedon sirpaleita. Myöhäi- 
sempi historiankirjoitus ei kyennyt sitä valottamaan, koska läh- 
teitä ei ollut säilynyt eikä myöskään muistitieto ulottunut niin 
pitkälle taaksepäin. Se, mitä tuon aikakauden oloista ja tapauk- 
sista tiedämme, pohjautuu pääasiallisesti arkeologisten kaivauk- 
sien tuloksiin sekä satunnaisten tietojen perusteella tehtyihin 
johtopäätöksiin. Muutamien 7. vuosisadalla eläneiden runoilijoi- 
den nimet tosin tunnetaan sen nojalla, että runojen katkelmia on 
säilynyt ja niiden tekijäin nimet on samassa yhteydessä mainittu. 
Mutta Ilias ja Odysseia eivät säilyttäneet tekijänsä nimeä, vaan 
ne esiintyivät vanhan runonlaulun tuotteina. Niiden luojana mai- 
nittiin Homeros, sankarirunouden suuri muinaisaikainen edus- 
taja, jonka sepittäminä kaikkia eepillisiä runoja pidettiin. Varsi- 
nainen tekijä, kokonaiseeposten luoja, oli kuin kätkenyt nimensä 
vanhan runoperinnön taakse. Hän oli yhtä vaatimaton kuin Elias 
Lönnrot, joka sijoitti nimensä ainoastaan Kalevalan esipuheen 
alle. Jos Lönnrot olisi elänyt samanlaisessa historian aamu- 
hämärässä kuin Iliaan ja Odysseian luoja, olisi hänenkään nimensä 
tuskin säilynyt jälkimaailmalle. 

Useasti on esitetty väite, että Iliasta ja Odysseiaa vielä senkin 
jälkeen, kun ne kokonaiseepoksina olivat syntyneet, olisi useissa 
kohdissa uudelleen muovailtu. Niin ikään on otaksuttu, että 
varsinkin liaaseen, mutta myös Odysseiaan, olisi tehty myö- 
hempiä lisäyksiä. Tällaiset käsitykset ovat täysin perustelemat- 
tomat. Tosin molemmissa eepoksissa on yksityisiä säkeitä, joita 
hyvällä syyllä voidaan pitää epäperäisinä. Mutta ainoatakaan 
pitkähköä säejaksoa ei voida osoittaa myöhemmäksi lisäykseksi. 
Päinvastoin sekä Ilias että Odysseia muodostavat kokonaisuu- 
den, josta ei voida irroittaa mitään osaa yhtenäisyyden ja raken- 
teen tasasuhtaisuuden siitä kärsimättä. Voidaankin pitää var- 
mana, että molemmat eepokset ovat säilyneet meille suunnilleen 
siinä asussa, jossa ne 7. vuosisadan jälkipuoliskolla kirjoitettiin 

papyrukselle. Tekstiin on kyllä myöhemmin pujahtanut joitakin 
attikan murteen ominaisuuksia, joitakin säkeen tai parin mit- 
taisia lisäyksiä on eri syistä tehty, mutta suurin piirtein katsoen 
Iliaan ja Odysseian sanamuoto kauttaaltaan kuvastaa syntymä- 
aikansa eepillistä kielipartta ja tekijänsä runollisia tarkoitus- 
periä. 


Tässä yhteydessä on tutkittava, saiko Iliaan ja Odysseian luoja 
ehkä sysäyksen kokonaiseeposten laatimiseen ulkoapäin. Oli 
näet olemassa sankarieepos, joka oli puolisentoista vuosituhatta 
vanhempi kuin Ilias ja Odysseia. Kaksoisvirranmaan kulttuuri- 
piirissä oli luotu GilgameS-eepos, joka runomuotoisena oli ole- 
massa ainakin jo n. 2000 e. Kr. Kun niin läheltä kreikkalaista 
maailmaa kuin Vähästä-Aasiasta on löydetty tämän, maailman 
vanhimman sankarieepoksen katkelmia sekä alkukielisinä että 
mm. heetinkielisinä käännöksinä, ei voi ilman muuta pitää mah- 
dottomana, että Gilgames-eepos olisi vaikuttanut Iliaan ja Odys- 
seian syntymiseen. Kreikkalaisten ja heettiläisten välillä oli 
todennäköisesti ollut kosketuksia, ja edelliset olivat jälkimmäi- 
siltä saaneet sivistyksellisiä vaikutteita. Heettiläisten muinai- 
sesta pääkaupungista esiin kaivetut Gilgames-eepoksen katkel- 
mat ovat 1300- ja 1200-luvulta e. Kr., mutta heettiläisiä pikku 
ruhtinaskuntia oli Vähässä-Aasiassa vielä paljon myöhemmin. 
Heettiläisten välityksellä Vähän-Aasian joonialaiset siis hyvin- 
kin saattoivat tutustua Kaksoisvirranmaan eepoksen olemassa- 
oloon ja sisällykseen. 

Saadaksemme vastauksen asettamaamme kysymykseen on 
ensin tarkasteltava, onko olemassa yhtäläisyyttä toiselta puolen 
Iliaan ja Odysseian ja toiselta puolen GilgameS-eepoksen aiheessa 
ja sommittelussa. Viimeksi mainitun runoelman sisällys on 
lyhyesti kerrottuna tällainen: 

Urukin kuningas Gilgameš rasittaa kansaansa ylenpalttisella 
rakennustoiminnalla, minkä vuoksi kansa rukoilee jumalilta 

apua. Jumalat päättävät luoda olennon, joka suuntaisi Gilga- 
mesin harrastuksen muualle. Niin luodaan villi-ihminen Enkidu, 
Tämän houkuttelee ilotyttö mukanaan Urukiin, jossa hänestä 
tulee Gilgamesin erottamaton ystävä. Yhdessä he voittavat 
seetrimetsässä asustavan jättiläisen Humbaban ja surmaavat 
hänet. Kun he voittajina ovat palanneet Urukiin, rakastuu lem- 
men jumalatar Ištar rajusti Gilgamesiin, mutta tämä torjuu juma- 
lattaren lähentelyn. Siitä vimmastuneena Iötar pyytää isäänsä 
taivaan jumalaa luomaan pelottavan sonnin, jonka on määrä 
tuhota Gilgameš. Mutta Enkidun avulla Gilgameš voittaa taivai- 
sen sonnin. Yöllä Enkidu kuitenkin näkee painajaisunia, jotka 
ennustavat hänen kuolemaansa. Hän sairastuukin ja kahden- 
toista päivän kuluttua hän kuolee. Gilgameš suree ystävänsä 
kuolemaa vilpittömästi ja syvästi. Sitten hänet valtaa pelko 
omasta kohtalostaan: Hänenkin on käyvä niinkuin Enkidun. 
Löytääkseen keinon kuoleman välttämiseksi hän päättää lähteä 
pitkälle matkalle kantaisänsä Utnapistimin, Babylonian Noakin 
luokse. Tämän osaksi on tullut ikuinen elämä. 

Matkattuaan erämaiden halki Gilgameš saapuu portille, jonka 
kautta aurinko nousee ja laskee. Sieltä kulkee pimeä tie juma- 
lien aurinkoiseen puutarhaan. Täällä hän tapaa jumalien hunnu- 
tetun juomanlaskijattaren Sidurin, jolle hän esittää toivomuk- 
sensa, ettei hänen tarvitsisi nähdä kuolemaa, jota hän pelkää. 
Siduri sanoo siihen, että GilgameSin on turha etsiä ikuista elä- 
mää, sillä jumalat määräsivät ihmiset luodessaan näille kuole- 
man ja pitivät omanaan elämän. GilgamesSin on vain syytä nauttia 
elämästä, niin kauan kuin se kestää. Mutta siihen Gilgameš ei 
tyydy, vaan jatkaa matkaansa Utnapistimin luo yli meren, jonka 
poikki aikaisemmin vain auringon jumala on kulkenut. Perille 
saavuttuaan hän saa kantaisältään välttelevän vastauksen. Utna- 
pistim korostaa kuoleman väistämättömyyttä. GilgameSin pyyn- 
nöstä hän kuitenkin kertoo, kuinka hänen onnistui päästä juma- 
lien autuaaseen seuraan. Se tapahtui suuren vedenpaisumuksen 

aikoihin. Utnapistimin kertomuksesta saadaan näin tutustua 
babylonialaiseen vedenpaisumustaruun, jonka päähenkilö hän oli. 
Gilgamesille hän ei voi neuvoa keinoa, jolla ikuinen elämä olisi 
saavutettavissa, mutta hänen puolisonsa yrittää Gilgamesia aut- 
taa. Lopulta Gilgamesin kuitenkin on palattava kotiin tyhjin 
toimin. 

Mutta hän ei vieläkään hellitä. Hän tahtoo käydä manalassa 
tavatakseen ystävä-vainajansa ja kuullakseen häneltä, millainen 
kohtalo tuonelassa on odotettavana. Mutta kun hänen sitä var- 
ten olisi pidätyttävä elämän nautinnoista, jää manalan matka 
tekemättä. Lopulta Ea jumala armahtaa häntä ja käskee mana- 
lan jumalan avata maahan reiän, josta Enkidun haamu pääsee 
nousemaan esiin. Gilgames-eepos päättyy ystävysten liikutta- 
vaan keskusteluun. 

Niinkuin näkyy, Diaan aihe on aivan erilainen kuin Gilgames- 
eepoksen. Sitä vastoin Odysseiassa ja Gilgame&-eepoksessa on 
yhteisenä piirteenä sankarin seikkailurikas matka. Kuitenkaan 
ei kokonaisaiheissa ole minkäänlaista sukulaisuutta. Ainoastaan 
eräissä tarunomaisissa yksityiskohdissa GilgamesS-eepos ja Odys- 
seja muistuttavat toisiaan. Niihin palaamme alempana. Gilga- 
me$S-eepos on sisällykseltään itämaisen hämärä. Sitä voi nimit- 
tää runoelmaksi sankarista, joka etsi ikuista elämää. Kun hän 
ei sitä saavuttanut, hän ainakin halusi tietää, millainen oli kuo- 
lema. Aihe on siis tyypillisesti itämaisen mietiskelyn leimaama. 
Ajatukset ovat voittopuolisesti tuonpuoleisessa. Sitä vastoin 
Odysseian aihe on vankasti kiinni tämänpuoleisessa siitä huoli- 
matta, että sen sankari kokeekin yliluonnollisia seikkailuja. 
Odysseukselle riittää manalassakin tieto siitä, että hän on pää- 
sevä kotiin. Ei mitenkään voi ajatella, että GilgameS-eepos olisi 
voinut antaa sysäyksen myöskään sellaisen eepoksen laatimi- 
seen, kuin Odysseia on. 

Gilgames-eepoksen sommittelukaan ei ole voinut olla esikuvana 
Hiaalle eikä Odysseialle. Jo runoelmien koko on silmäänpistä- 

västi toisistaan eroava. Täydellisessä Gilgames-eepoksessa on 
ollut n. 3600 säettä, jotka ovat heksametria huomattavasti 
lyhyemmät. Se on siis käsittänyt vain murto-osan Odysseian 
koosta. Tällainen pienehkö eepos ei ole saattanut antaa herätettä 
niin laajojen runoelmien kuin Iliaan ja Odysseian luomiseen. 
Lisäksi Gilgames-eepos pienestä koostaan huolimatta on varsin 
hajanainen. Siinä ei ole muuta punaista lankaa kuin sen san- 
karin levottomuus. Sen rakenne on sangen löyhä. Tämä onkin 
ymmärrettävää, koska se ei ole yhdellä kerralla luotu, vaan vähi- 
tellen koostunut erilaisista aineksista. Sen sommittelu on voinut 
olla Iliaan tai Odysseian esikuvana yhtä vähän kuin sen aihe. 
Ainoaksi mahdollisuudeksi siis jäisi, että pelkkä tietoisuus täl- 
laisen eepoksen olemassaolosta olisi vaikuttanut herättävästi 
Diaan ja Odysseian luojaan. Se ei tietenkään ole kokonaan mah- 
dotonta, mutta ottaen huomioon eeposten perinjuurisen erilai- 
suuden se ei ole todennäköistä. Kun muistamme, miten etevällä 
tavalla Iliaassa ja Odysseiassa hallitaan eeposten taiteellista 
rakennetta, voimme edellyttää, että niiden tekijässä on itsenäi- 
sesti ilman vierasta vaikutusta syntynyt ajatus taiteellisten 
kokonaisuuksien luomisesta. 

Silti on todettava, että Gilgames-eepoksessa on eräitä piirteitä, 
jotka tuovat mieleen Homeroksen runoelmat. Niitä on varsinkin 
toistojen runsas esiintyminen. Henkilöiden vuorosanoissa toiste- 
taan sama asia useita kertoja samoin sanoin aivan niinkuin 
Iliaassa ja Odysseiassa. Myös runoelman kertovassa osassa tois- 
tetaan se, mikä on tyypillistä, yhä uudelleen samassa muodossa. 
Niin tapahtuu myös Iliaassa ja Odysseiassa. Mutta tämä teknilli- 
nen ominaisuus ei riitä osoittamaan, että GilgameS-eepos olisi 
vaikuttanut kreikkalaiseen eepokseen. Sillä sama piirre, toisto- 
jen käyttö, tavataan kaikessa alkukantaisessa eepillisessä runou- 
dessa. Jos olisi kysymyksessä Gilgames-eepoksen vaikutus, täy- 
tyisi ajatella kreetalaista sankarirunoutta, joka olisi saanut 
herätteitä idästä päin. Toistojen käyttäminen on näet selvästi 

ikivanha piirre, joka palautuu syvälle muinaisaikaan. Kuitenkin 
voidaan yhtä hyvin otaksua, että tällainen tyyliominaisuus on 
kehittynyt itsenäisesti eri kansojen runoudessa. Alunperin se 
kai pohjautuu juhlalliseen uskonnolliseen kielenkäyttöön, jossa 
saman asian toistaminen samassa muodossa oli luonnollista. 

Gilgames-eepoksessa ja Odysseiassa on eräitä sisällyksellisiä 
yhtymäkohtia, joita ei voida helposti selittää sattumanvaraisiksi. 
Kun Ištar muuttaa kosijansa eläimiksi, tulee etsimättä mieleen 
Odysseian Kirke, joka tekee samoin. Tuskin on myöskään väl- 
tettävissä päätelmä, että Gilgames-eepoksen pohjana ollut taru 
on antanut aiheen Odysseuksen manalassa käynnin kuvaamiseen. 
Kalypson hahmo muistuttaa niin ikään Gilgames-eepoksen hun- 
nutettua jumalatarta, Siduria. Sitä vastoin en voi nähdä, että 
Odysseian alkajaissäkeet olisivat, niinkuin on väitetty, saaneet 
vaikutteita Gilgames-eepoksen ensimmäisistä riveistä, jotka kuu- 
luvat: 


Ken kaiken näki maan [päällä], 

[Ken kaikenj tunsi, kaiken [tiesi], 

[Hän hämäränkin oivalsi] yhtä kaikki, 

[Kätketyn] tiedon kaikesta [taisi], 

Salatun koki, peitetyn [paljasti], 

Hän tiedon toi tapahtumista ennen paisumusta vetten, 
Tien kaukaisen kulki ja uupui ja [nääntyi] 

[Ja ikuisti] muistokiveen kaiken näkemänsä vaivan. 


Odysseian alkajaissäkeissä runoilija pyytää runotarta laula- 
maan »neuvokkaasta miehestä, joka joutui kauan ja pitkälti har- 
hailemaan, sen jälkeen kun hän oli hävittänyt Troian pyhän kau- 
pungin». »Monien ihmisten asuinsijat hän sai nähdä ja käsitykset 
oppia, monet kärsimykset panivat hänen mielensä koetukselle, 
kun hän pyrki turvaamaan oman henkensä ja toveriensa paluu- 
matkan.» Sävy on aivan toinen kuin Gilgames-eepoksessa, eikä 
se seikka, että sanotaan Odysseuksen nähneen monia kaupunkeja 
ja kärsineen paljon, toki voi olla saatu säkeistä, joissa koroste- 
taan, että Gilgameš oli nähnyt kaiken sekä näkyvän että kätke- 

tyn. Sitä paitsi Odysseian alkajaissäkeet liittyvät Iliaan vastaa- 
viin säkeisiin, joissa taas ei ole vähäisintäkään yhtäläisyyttä 
GilgameS-eepoksen kanssa. 

Yhtäläisyydet rajoittuvat siis muutamaan tarustolliseen seik- 
kaan. Ne ovat selitettävissä yleisestä itämaisesta kulttuurivai- 
kutuksesta eivätkä johdu eeposten välisestä suoranaisesta koske- 
tuksesta. Tarut olivat vaeltaneet maasta toiseen. Tämä on saat- 
tanut tapahtua jo mykeneläisaikana, mutta yhtä hyvin ovat 
tarut vasta myöhemmin voineet kulkeutua kreikkalaisille. Ei 
ole luultavaa, että Iliaan ja Odysseian tekijä edes tiesi Gilgames- 
eepoksen olevan olemassa. Ainakaan se ei ole häneen mitään vai- 
kuttanut. Sillä ne samanlaiset piirteet, joihin ylempänä on vii- 
tattu, ovat varmasti olleet olemassa jo hänen käyttämissään van- 
han runonlaulun tuotteissa. Iliaan ja Odysseian luoja näki hen- 
kilönsä täydessä auringonvalossa, ja hänen kuviensa ääripiirteet 
ovat selkeät ja katkeamattomat. CGilgameS-eepoksen ympärillä 
on myyttien usvainen ilmapiiri, jonka hämärässä sen henkilöt 
liikkuvat. Ilias ja Odysseia ovat jättäneet kauaksi taakseen sen 
eepillisen kerronnan asteen, jota GilgamesS-eepos edustaa. 


HENKILÖHAHMOT 





Suullisen muistitiedon säilyttämissä runojaksoissa eivät toimi- 
vat henkilöt voineet kehittyä johdonmukaisesti kuvatuiksi yksi- 
löiksi. Toinen runonlaulaja korosti tiettyjä sankariensa piirteitä, 
toinen taas saattoi antaa samoille henkilöille ominaisuuksia, 
jotka eivät täysin sopeutuneet aikaisempien runonlaulajien luo- 
maan kuvaan. Runonlaulun sankarit olivat tyyppejä, joita ei 
ollut muovailtu plastillisiksi henkilöhahmoiksi. Vasta kokonais- 
eepoksen laatija näki henkilönsä yhtenäisinä luonteina, joiden 
oli toimittava ihmisten sielunelämää ohjaavien lakien mukaisesti. 
Tosin hän tietenkään ei voinut pyrkiä varsinaiseen sielulliseen 
erittelyyn. Kuitenkin hän luonnonvaraisella aistillaan tajusi sen, 
mitä taiteellinen käsittely runoilijalta vaati. Häntä sitoi ker- 
tomarunouden perinne. Mutta siihen pohjautuen hän kykeni luo- 
maan harvinaisen rikkaan henkilökokoelman, jossa jokainen 
hahmo vankasti juurtuu todellisuuteen eikä mikään luonne ole 
toisen kalpea varjo. Voidaan sanoa, että kreikkalaisen kuvan- 
veistotaiteen saavutukset on tavallaan ennakoitu Iliaan ja Odys- 
seian sanataiteessa, joka tuo eteemme ilmi eläviä, mestarillisesti 
hallittuja henkilöitä. 

Eepillinen tyyli edellytti yleispiirteistä muotoilua. Pikku- 
tarkkaan luonteenkuvaukseen ei ollut minkäänlaisia mahdolli- 
suuksia. Henkilöiden luonteen täytyi ilmetä pääasiallisesti siinä, 

mitä he tekivät tai puhuivat. Varsinkin juuri henkilöiden lausu- 
mista ajatuksista voidaan lukea heidän yksilöllisyytensä perus- 
piirteet. Ilias ja Odysseia sisältävät erittäin runsaasti toimivien 
henkilöiden puhetta. alkaen lyhyistä vuorosanoista pitkiin selvi- 
tyksiin saakka. Eräissä runoissa säkeiden enemmistö on puhetta, 
toisissa taas sitä on vähemmän, niinkuin esim. silloin, kun tais- 
telukuvaukset ovat etualalla. Vuorolauseiden tiheä esiintymi- 
nen antaa eepoksille monissa kohdissa draamaa muistuttavan 
sävyn. Tämä on ominaista kertovalle kansanrunoudelle yleensä- 
kin. Niinpä Gilgames-eepoksessa on hyvin paljon vuorolauseita, 
samoin Kalevalassa. Sankarit puhuvat pitkälti sellaisissakin 
tilaisuuksissa, joissa ei olisi luullut siihen olleen aikaa. 

Varsinaisessa kansanrunoudessa henkilöiden esittämät pitkät 
vuodatukset useasti tuovat varsin vähän lisiä heidän yksilölli- 
seen luonteenkuvaansa. Sitä vastoin Iliaan ja Odysseian tekijä 
on tietoisesti pyrkinyt muovailemaan vuorosanat sellaisiksi, että 
ne valaisevat esittäjiensä luonnetta. Akhilleus ja Agamemnon, 
Hektor ja Andromakhe, Priamos ja Helena, Odysseus ja Diomedes, 
Penelope ja Telemakhos, Eumaios ja kosijain johtomiehet tulevat 
eläviksi yksilöiksi sen nojalla, mitä he lausuvat. Eepoksiin sisäl- 
tyvä puheaines on siis luonteenkuvauksen kannalta erinomaisen 
tärkeä. Iliaan ja Odysseian tekijä on osannut käyttää runon- 
laulun tarjoamia keinoja korkeampien taiteellisten päämäärien 
hyväksi. Sekin, mitä henkilöt tekevät, tulee heidän lausumiensa 
vuorosanojen avulla paremmin perustelluksi. Draamallinen ja 
eepillinen aines sulautuvat yhtenäiseksi kokonaisuudeksi, joka 
on taiteellisesti hallittu. 


Eeposten mahtavin henkilöhahmo on kieltämättä Akhilleus. 
Varhaisemmassa runonlaulussa hän varmasti jo oli kerronnan 
valtahahmoja. Edellä on monesti viitattu siihen psykologiseen 
syventämiseen, jonka Iliaan luoja on suorittanut tehdessään 
Akhilleuksen vastuulliseksi hänen parhaimman ystävänsä kuo- 

lemasta. Aikaisemmissa runoissa epäilemättä kerrottiin Akhil- 
leuksen ja Agamemnonin riidasta ja luuitavasti myös jossakin 
muodossa sovinnontarjouksesta, jonka Akhilleus hylkäsi. Mikä 
sitten lopulta lepytti hänet, sitä emme voi tietää. Sillä varmalta 
näyttää, että se käänne, jonka tapahtumat Iliaassa saavat, on 
kokonaiseepoksen luojan niille antama. Varhaisemmassa runon- 
laulussa Akhilleuksella kyllä oli Patroklos niminen ystävä, mutta 
vasta Iliaassa hänen kaatumisensa on tehty Akhilleuksen välil- 
lisesti aiheuttamaksi ja siten asetettu yhteyteen päällikköjen 
välisen riidan kanssa. Näin muodostui kiistasta, joka alunperin 
oli merkinnyt vähäpätöistä taistelujen välivaihetta, koko eepil- 
listä kerrontaa hallitseva pääaihe. 

Akhilleus on eepoksen suuri yksinäinen. Hän ei taistele kotinsa 
eikä perheensä puolesta niinkuin Hektor. Joskus hän muistelee 
vanhaa isäänsä, joka odottaa häntä kotiin, mutta isään kohdis- 
tuva kaipaus ei ole hänen elämäänsä hallitsevia tunteita. Vielä 
vähemmän hän ajattelee poikaansa, joka Iliaassa mainitaan vain 
kahdessa kohdassa. Ei voi välttää käsitystä, että Iliaan Akhil- 
leuksen kuvaan ei oikeastaan pojan olemassaolo lainkaan sovi. 
Se Akhilleus, joka Iliaassa esiintyy, on perhesiteistä täysin riip- 
pumaton soturi. Hänen kohtalokseen on tullut miestensä etu- 
nenässä käydä taistelemaan sodassa, johon kaikki Kreikan hei- 
mot ottavat osaa. Itse asiassa sota ei häntä liikuta, sillä sitä 
käydään Agamemnonin veljen kärsimän oikeudenloukkauksen 
takia. Akhilleusta sitoo kamppailuun ainoastaan sotilaskunnia. 
Kun Agamemnon sitä loukkaa, hän pidättyy taistelusta. Lähe- 
tystölle hän selvästi ilmoittaa syyn käyttäytymiseensä: Hän ei 
voi sietää, että Agamemnon kohteli häntä kuin muukalaista 
maankiertäjää, jolla ei ole minkäänlaisia oikeuksia. 

Suhteessaan ystäväänsä Patroklokseen tämä soturi saa syvästi 
inhimilliset piirteet. Tietoisuus siitä, että hän on aiheuttanut 
ystävänsä kuoleman, tekee hänen surunsa melkein suhdatto- 
maksi. Hän antautuu sen vaitaan niin täydellisesti, ettei hän 

kykene ajattelemaan mitään muuta. Ainoastaan kostonhimo on 
kyllin voimakas hetkeksi karkottamaan hänen mieltään kalva- 
van tuskan. Heti kun hän on saanut uudet varustukset, hän tah- 
too rynnätä taisteluun. Mutta kun kosto on suoritettu, hän jäl- 
leen heittäytyy hillittömästi murheeseensa. Hän on yhtä into- 
himoinen surussaan kuin vihassaankin. 

Asettamalla Patrokloksen kaatumisen eepoksensa käännekoh- 
daksi Iliaan tekijä on voinut tehdä vanhan runonlaulun Akhilleus- 
kuvan myös toisessa suhteessa inhimillisemmäksi. Perinnäinen 
Akhilleus oli säälimätön soturi, joka karkeasti häpäisi surmaa- 
mansa Hektorin ruumista. On lausuttu otaksuma, että Akhilleus 
alkujaan hakkasi irti Hektorin pään ja heitti hänen ruumiinsa 
koirien syötäväksi. Ruumiin luovuttamisesta Priamokselle ei 
tällöin voinut olla puhettakaan. Iliaan runoilija on poistanut 
nämä raakalaismaiset piirteet, mutta kuitenkin pysyttänyt pai- 
koillaan ruumiin laahaamisen sotavaunujen jäljessä ja sen jättä- 
misen hautaamatta. Tätä menettelyä perustelemassa. on Iliaassa 
Akhilleuksen tuntema mittaamaton suru, jonka Patrokloksen 
kohtalo on tuottanut. Akhilleus on poissa suunniltaan, ja sel- 
laisessa tilassa hänen käyttäytymisensä on toisenlainen, kuin 
hänen kaltaiseltaan uljaalta sankarilta muuten odottaisi. Runoi- 
lija on täten saanut yhdistetyksi ne pohjimmaltaan ristiriitaiset 
ominaisuudet, jotka Akhilleuksen luonnetta vallitsevat. Perus- 
teleehan Akhilleus taistelussakin säälimättömyyttään sillä, että 
myös Patrokloksen oli kuoltava. Kun hän sitten lopuksi taipuu 
luovuttamaan Hektorin ruumiin, hän liikuttavalla tavalla pyytää 
ystävävainajaltaan anteeksi sitä, ettei hän menettelekään tälle 
antamansa lupauksen mukaisesti. Eikä hän tässä viimeisessä- 
kään vaiheessa ole aivan varma siitä, että hän kykenee hillitse- 
mään intohimonsa puuskaa. Siksi hän varoittaa Priamosta liial- 
lisesta kiirehtimisestä. 

Akhilleus on hahmo, jonka puitteissa runoilija kuvaa inhimil- 
lisen intohimon leimahtamista ja laukeamista. Sanakiista, joka 

kiihtymistään kiihtyy ja lopulta johtaa auttamattomaan välien 
rikkoutumiseen, saa laajakantoiset seuraukset. Akhilleus tun- 
tee kärsineensä suurta vääryyttä, ja lukijan myötätunto on hänen 
eikä Agamemnonin puolella. Mutta sittenkään syy ei ole yksis- 
tään viimeksi mainitun. Akhilleus on heti toisessa repliikissään 
käyttänyt kieltä, joka oikeuttaa Agamemnonin kohdistamaan 
kiukkunsa häneen. Sitten Akhilleuksen esiintyminen tulee yhä 
uhmaavammaksi, eikä sen vuoksi ole lainkaan ihmeellistä, että 
Agamemnon vaatiessaan korvausta Khryseen tyttärestä kääntää 
katseensa juuri riitaveljeensä. Akhilleus on siten itse aiheutta- 
nut häntä kohdanneen oikeudenloukkauksen. Hän on oikeam- 
massa kuin Agamemnon, mutta aivan kokonaan hänkään ei ole 
oikeassa. Näin on runoilija erittäin taitavasti rakentanut Akhil- 
leuksen tragedian psykologiset edellytykset. 

Vielä vähemmän oikeassa Akhilleus on hylätessään sovinnon- 
pyynnön, jonka lähetystö hänelle esittää. Hänellehän tarjotaan 
ruhtinaallinen hyvitys. Mutta loukattu kunniantunto on niin 
voimakas, ettei Akhilleus kykene voittamaan itseään. Agamem- 
nonia kohtaan tuntemansa vihan vaikutuksesta hän jättää tove- 
rinsa pulaan, vaikka nämä selvin ja vetoavin sanoin osoittavat 
hänen menettelynsä tuhoisat seuraukset. Kylmästi Akhilleus 
vastaa aikovansa seuraavana päivänä lähteä kotimatkalle. Hän 
ei kuitenkaan sisimmässään ole yhtä varma kuin ulkonaisessa 
esiintymisessään, sillä lopuksi hän lieventää uhkaustaan sano- 
malla, ettei hän ainakaan puutu taisteluun, ennen kuin troia- 
laiset pääsevät laivaleiriin ja sytyttävät tuleen kreikkalaisten 
laivat. Mutta kieltäytyessään auttamasta kumppaneitaan Akbil- 
leus syyllistyy menettelyyn, josta täytyy seurata rangaistus. 

Runoilija antaakin meidän aavistaa, että Akhilleuksen sielussa 
on käynnissä taistelu. Sen kuvaaminen on jätetty suorittamatta, 
mutta sen vaikutukset ilmenevät sankarin käyttäytymisestä. 
Akhilleuksen pitäisi olla vain tyytyväinen sen johdosta, että 
kreikkalaiset hänen poissa ollessaan kärsivät tappion. Mutta 

hän ei sittenkään voi olla olematta huolissaan toveriensa kohta- 
losta, niin väkevästi kuin hän onkin korostanut, ettei se häntä 
ensinkään liikuta. Jos hän sisimmässään todella olisi niin välin- 
pitämätön, kuin hän oli sanoissaan, hän ei lähettäisi Patroklosta 
kohtalokkaalle tiedustelukäynnille. Itse asiassa Akhilleus tajuaa, 
että hän vetäytyessään taistelusta on menetellyt väärin. Täydel- 
lisesti tämä selviää hänelle yhdellä iskulla Patrokloksen kaa- 
duttua, mutta jo sitä ennen hän piilotajuisesti on peräytymässä 
jyrkästä asenteestaan. Sen johdosta käy ymmärrettäväksi, että 
hän niin helposti suostuu Patrokloksen pyyntöön ja antaa ystä- 
vänsä lähteä taisteluun hänen varustuksissaan. 

Patrokloksen kaaduttua Akhilleus yht'äkkiä käsittää, kuinka 
mieletöntä hänen menettelynsä on ollut. Mitättömän riidan- 
aiheen vuoksi hän on pysyttäytynyt poissa taistelusta ja siten 
aiheuttanut parhaan ystävänsä kuoleman. Kiista Agamemnonin 
kanssa näyttää hänestä nyt aivan vähäpätöiseltä sen rinnalla, 
mitä siitä on ollut seurauksena. Viha, jota hän on tuntenut Aga- 
memmnonia kohtaan, sammuu yhtä nopeasti, kuin se leimahti. 
Erittäin hieno piirre runoelmassa on se, ettei Akhilleus tämän 
jälkeen enää välitä hyvityksestäkään. Hänestä on aivan yhden- 
tekevää, antaako Agamemnon sitä hänelle vai ei. Mutta oikeu- 
dentunto vaatii, että Agamemnon sovittaa ylimielisen käytök- 
sensä. Siitä syystä sovinnon tekemisen kuvaus on välttämättö- 
mästi suoritettava. Sen yhteydessä runoilija saa tilaisuuden luon- 
nehtia Akhilleuksen suurpiirteisyyttä, joka muodostaa selvän 
vastakohdan Agamemnonin vastuuta välttelevälle, pikkutär- 
keälle esiintymiselle. 

Akhilleuksen Agamemnonia kohtaan tuntema viha on pyyh- 
käisty pois sillä hetkellä, kun Akhilleus tajuaa oman syyllisyy- 
tensä Patrokloksen kuolemaan. Mutta viha säilyy hänen mie- 
lessään edelleen. Se muuttaa vain suuntaa, ja kohdistuu yhtä 
sammumattomana Hektoriin, kuin se varhemmin suuntautui Aga- 
memnonjin. Akhilleus ei saa rauhaa, ennen kuin hän on kostanut 

ystävänsä surmaajalle. Hän ei ajattele lepoa eikä ruokaa, hänen 
ajatuksissaan on vain Patrokloksen kuolema ja sen kostaminen. 
Sokea kiihko, jonka vallassa sankari ryntää taisteluun, johtuu 
toiselta puolen hänen syyllisyydentunnostaan, toiselta puolen 
hänen mieltään raastavasta katkerasta surusta. Siksi lukija 
ummistaa silmänsä julmuudelta, jota hän kamppailussa osoittaa, 
vieläpä antaa anteeksi Hektorin ruumiinkin häpäisemisen. Iliaan 
tekijä on osannut mestarillisesti luoda psykologiset edellytykset 
Akhilleuksen petomaiselle raivolle. 

Kuitenkaan Akhilleus ei esiintyisi jalon sankaruuden ruumiil- 
listumana, jollei hänen raivonsa lopulta talttuisi. Sen vuoksi 
Iliaan Akhilleus-kuvaan kuuluu erottamattomana osana se koh- 
taus, jossa sankarin inhimillinen perusolemus pääsee oikeuk- 
siinsa. Luovuttaessaan Priamokseille Hektorin ruumiin Akhilleus 
osoittaa, ettei hän ole pelkästään säälimätön tuhooja, vaan että 
hänen mielessään on sijaa herkillekin tunteille. Hän kykenee 
säälimään vanhusta, joka vaaroja uhmaten on rohjennut lähteä 
vihollisen leiriin saadakseen haltuunsa poikansa ruumiin. Tosin 
Akhilleus tällöin lähinnä ajattelee omaa isäänsä, mutta niinkuin 
ylempänä huomautimme, sääli on aina pohjaltaan itsekäs tunne. 
Ei myöskään saa liiaksi korostaa sitä, että itse asiassa Zeus mää- 
rää Akhilleuksen luovuttamaan Hektorin ruumiin. Jumalat anta- 
vat eepoksessa vain sysäyksen. Sielulliset edellytykset ovat hen- 
kilöissä itsessään, eikä Zeuksen käsky voi sisältää mitään sel- 
laista, mitä varten Akhilleuksen sielussa ei olisi maaperää. Yli- 
jumalan määräys on ainoastaan eepillisen tekniikan keinoja, eikä 
sen tarkoituksena ole tehdä tyhjäksi ihmisen sielunelämää val- 
litsevia lakeja. Sen avulla on vain tahdottu perustella Akhil- 
leuksessa tapahtuvan mielenmuutoksen äkillisyyttä ja perusteel- 
lisuutta. Eepoksessa näet äkilliset ratkaisut melkein poikkeuk- 
setta johtuvat jumalien antamista sysäyksistä. 

Iliaassa on vanhan runonlaulun korskeasta ja julmasta sotu- 
rista tullut syvästi traagillinen sankarityyppi. Hän tietää, että 

hänen kohtalonsa on kaatua nuorena, ja tämä tietoisuus luo pysy- 
vän varjon hänen sieluunsa. Hän asettaa korkeimmalle sotilas- 
kunniansa, ja kun hän katsoo sitä verisesti loukatun, hän tekee 
äärimmäiset johtopäätökset. Mutta vetäytyessään taistelusta 
hän tulee itse loukanneeksi sotatoveruuden käskyjä. Siitä seu- 
raa rangaistus. Kun se häntä kohtaa, hän samalla tajuaa, kuinka 
paljon ystävä on hänelle merkinnyt. Maailmankirjallisuudessa 
on tuskin missään väkevämmin kuvattu ystävän menetyksen 
aiheuttamaa tuskaa. Lopuksi tapahtuu kuitenkin seestyminen, 
joka ilmenee vihollista kohtaan osoitettuna jalomielisyytenä. 

Liioittelematta voi sanoa, ettei myöhemminkään ole luotu 
soturinahmoa, joka voittaisi Akhilleuksen majesteetillisessa 
suurpiirteisyydessä ja inhimillisessä syvyydessä. Kuvauksen mes- 
tarillisuus piilee siinä, että Akhilleus on pelkästään sotilas, mutta 
siitä huolimatta monivivahteinen ihminen, jossa elämä kuohuu 
aitona ja rikkaana. Hänellä ei ole välitöntä suhdetta muihin elä- 
mänpiireihin kuin sotaan. Rakkaus ei näyttele mitään osaa 
hänen henkilönsä yhteydessä, ei myöskään valta. Kuitenkin hän 
täysin määrin saa osakseen mielenkiintomme ja myötätuntomme. 
Ihmiskuvauksen taito on Akhilleuksen hahmoa piirrettäessä saa- 
vuttanut ensimmäisen suuren riemuvoittonsa. 

Eräät tutkijat ovat väittäneet, että Iliaan luonnollinen pääte- 
piste muka olisi Akhilleuksen kuolema. Niinkin järkevä Iliaan 
kysymysten selvittelijä kuin englantilainen Bowra pitää vilmei- 
senä kömpelyytenä»n, ettei Ilias pääty Akhilleuksen kaatumiseen. 
Tällaisten väitteiden esittäjät unohtavat kokonaan ne perusteet, 
joille Akhilleuksen kuva Iliaassa rakentuu. Iliaan tekijän tar- 
koituksena on nimenomaisesti ollut kuvata vain sitä lyhyttä 
vaihetta, joka johti Akhilleuksen sisäisen minän muuttumiseen. 
Runoilijan peruskatsomus on eetillinen, niin kuin alkajaissäkei- 
siin sisältyvä »vihan» korostaminen osoittaa. Sen vuoksi tapaus- 
sarjan jatkaminen Akhilleuksen kaatumiseen asti olisi aivan 
mahdotonta. Sillä sankarin kuolema ei ollut hänen omaa syy- 

tään eikä seurausta hänen menettelystään, vaan se oli kohtalon 
määräämä. Akhilleuksen kuolema siis ei lainkaan sovellu Iliaan 
puitteisiin. Osoittaa runoilijan pettämätöntä taiteellista vaistoa, 
että hän tajusi tämän tosiasian paremmin kuin ne, jotka nyt 
pyrkivät hänen työtään mestaroimaan. 


Akhilleuksen vastine troialaisten puolella on Hektor. Niin- 
kuin Akhilleus on kreikkalaisista sotureista voimakkain ja 
urhoollisin, niin Hektor on troijalaisten tuki ja turva. Hänen 
nimensäkin merkitsee alkujaan vain »pidättäjää, torjujaa», mikä 
osoittaa hänen asemaansa Troian puolustustaistelussa. Hektor 
eroaakin täydellisesti Akhilleuksesta siinä suhteessa, että hän 
tietää, minkä puolesta hän kamppailee. Hän varjelee kotikau- 
punkiaan, sen vaimoja ja lapsia, ja näiden joukossa ennen muita 
omaa puolisoaan ja poikaansa. Hänen ylväänä tunnuslauseenaan 
ovat sanat, jotka hän lausuu velipuolelleen Pulydamaalle tämän 
vedotessa epäedullisiin enteisiin: »Yks ylin ennusmerkki on: 
puoltaa syntymämaata.» Siinä on kuin kiveen hakattuna ohje, 
jonka esittäminen ja noudattaminen kohottaa Hektorin hahmon 
yleispätevään suuruuteen. 

Luonteena Hektor ei ole yhtä kivenkovaa ainesta kuin Akhil- 
leus. Soturin velvollisuus käy hänelläkin kaiken muun edellä, 
mutta hänessä ei ole samaa jyrkkyyttä eikä samaa vastustama- 
tonta voimaa kuin Akhilleuksessa. Akhilleus ei osannut väistyä. 
Ajatus, että hän kääntyisi pakosalle, on mahdoton. Hektor sitä 
vastoin monesti välttelee vaaraa ja pelastuu eräistä kohtalok- 
kaista tilanteista vain jumalien avulla. Silloinkin kun hän yksi- 
nään on päättänyt asettua Akhilleusta vastustamaan, hänen roh- 
keutensa pettää ja hän lähtee juosten kiertämään Troian muu- 
reja Akhilleus kintereillään. Oikeastaan hän rynnistää rohkeasti 
vihollista vastaan vain sellaisissa vaiheissa, joissa troialaisten 
aseilla on selvää menestystä. Troialaisten väistyessä kuulemme 
Hektorista yleensä sangen vähän. Mutta tunkeutuessaan kreikka- 

laisten laivaleiriin ja sytyttäessään sen tuleen hän osoittaa 
uljuutta, joka murtaa esteet ja takaisi lopullisen menestyksen- 
kin, jollei kohtalo olisi määrännyt toisin. 

Hektorin traagillisuus on juuri siinä, että hän kaikesta hetkel- 
lisestä voitonhuumastaan huolimatta aavistaa troialaisten tais- 
telun turhaksi. Hän sanoo aavistavansa, että Troia on tuhou- 
tuva, ja hän näkee silmiensä edessä päivän, jona säälimätön voit- 
taja on raastava orjiksi hänen rakkaimpansa. Hänen luonteensa 
jalous ilmenee erityisesti näiden aavistusten yhteydessä. Häntä 
ei näet vähääkään huoleta hänen oma kohtalonsa, vaan yksis- 
tään se, mikä on tuleva hänen puolisonsa ja poikansa osaksi. 
Näin ajatellessaan Hektor on syvimpien inhimillisten tunteiden 
tulkki. Hän edustaa jaloa ihmisyyttä yli kaikkien ajan ja paikan 
rajojen. Hektorin oma kuolema ei tyhjennä tapahtumiin sisäl- 
tyvän traagillisuuden mittaa. Sen takana näämöttää paljon suu- 
rempi murhenäytelmä: Troian tuho ja sen asukkaiden hirvittävä 
kohtalo. 

Antaessaan Hektorin tavata perheensä Iliaan runoilija on voi- 
nut valaista sellaisia puolia hänen luonteessaan, jotka muuten 
olisivat jääneet paljastamatta. Jo se, että hän keskellä ankaraa 
taistelua viipyy hetken omaistensa parissa, on omiaan korosta- 
maan syvää kiintymystä, jolla hän on sidottu puolisoonsa ja 
poikaansa. Vielä paljon suuremmassa määrässä tämä ilmenee 
niissä, tunnekylläisissä sanoissa, jotka hän lausuu puolisolleen 
ja pojalleen. Niille antaa leimaa soturissa harvinainen hellyys ja 
välittömyys. Hektor ei salaa, että häntä kalvavat samat huolet 
kuin hänen puolisoaan, joka pyytää häntä vetäytymään muurien 
suojaan. Mutta hänen sotilaskunniansa ei salli hänen näyttää 
arkuutta. Siksi hänen on riennettävä takaisin eturintamaan. 
Hän lohduttaa puolisoaan sillä, ettei hän ole kaatuva, jollei koh- 
talo ole sitä määrännyt. Aivan erikoisen herkästi on kuvattu, 
miten Hektor ottaa syliin poikansa. Kun poika, joka pelästyy 
välkkyvän kypärän töyhtöä, kirkaisten painautuu kiinni hoita- 

jattareensa, Hektor laskee kypäränsä maahan ja nostaa sitten 
pojan syliinsä. Hän suutelee poikaa ja keinuttelee häntä käsi- 
varsillaan lausuen samalla toivotuksen, että pojasta varttuisi 
isäänsä väkevämpi sankari. Tämä taistelukuvausten lomaan 
sijoitettu idylli valottaa yhdellä ainoalla välähäyksellä Hektorin 
luonnetta tehokkaammin, kuin voisi tapahtua pitkilläkään selvi- 
tyksillä. 

On myönnettävä, ettei Hektorin kuva Iliaassa muodostu yhtä 
kokonaiseksi ja johdonmukaiseksi kuin Akhilleuksen. Hänen 
olemuksessaan on jotakin hapuilevaa. Toisinaan hän on uhka- 
rohkea, toisinaan taas väistyy kohdatessaan vähäistäkin vasta- 
rintaa. Iliaan runoilija ei ole voinut koota perinnäisen runon- 
laulun troialaisen sankarin piirteitä kaikin puolin ehjäksi ja eli- 
melliseksi henkilöhahmoksi. Hektorinhan täytyi pysyä poissa 
näyttämöltä silloin, kun kreikkalaiset sankarit suorittivat uro- 
tekojaan. Kuitenkin juuri hän lopulta mursi kreikkalaisten rivit 
ja tunkeutui voitokkaana heidän laivaleiriinsä. Hänen esiinty- 
misensä tulee tämän johdosta hiukan ristiriitaiseksi. Mutta se 
johtuu eepoksen välttämättömästä rakenteesta, eikä sitä ole luet- 
tava Iliaan tekijän viaksi. Häneltä ei ole puuttunut luonteen- 
kuvauskykyä, mutta hänen kätensä ovat olleet sidotut. Sellai- 
senakin kuin Hektor Iliaassa esiintyy, hän on isänmaanrakkau- 
den ja jalon ihmisyyden loistava henkilöitymä. 


Kaikki Iliaan soturihahmot eivät ole yhtä havainnollisesti muo- 
toiltuja. Jokaisella on kuitenkin omat yksilölliset piirteensä. 
Muista sankareista on eniten etualalla kreikkalaisten ylipääl- 
likkö Agamemnon. Kootessamme sen, mitä hänestä. Iliaassa ker- 
rotaan, saamme kuvan miehestä, jolia on oman arvon tuntoa, 
mutta jolla ei ole riittävästi ryhtiä ja kykyä täyttääkseen ulko- 
naisesti mahtavan asemansa muodostamat kehykset. Kiistelles- 
sään Akhilleuksen kanssa hän on ylenmäärin mahtipontinen, 
mutta jo seuraavana päivänä hän sotaväenkokouksessa tunnus- 

taa tehneensä virheen suututtaessaan kreikkalaisten parhaan 
soturin. Ennen taistelua suorittamallaan tarkastuskäynnillä hän 
jälleen esiintyy tarpeettoman suurieleisesti. Mutta kun kärsi- 
tään vastoinkäymisiä, hän joutuu nopeasti epätoivoon ja on val- 
mis luopumaan koko sotaretkestä. Taistelussa hän kuitenkin 
osoittaa sankaruutta, mutta samalla julmuutta. Kun hänen vel- 
jensä Menelaos on säästämäisillään troialaisen, joka taistelussa 
aseettomaksi joutuneena pyytää armoa, Agamemnon tulee väliin 
ja surmaa anojan huomauttaen, ettei troialaisia saa sääliä. Aga- 
memmnonin suureen ahneuteen viitataan runoelmassa joitakin ker- 
toja. Itse asiassa eepoksen tapahtumasarja joutuu liikkeelle sen 
johdosta, että Agamemnon tahtoo saada Korvauksen menettä- 
mästään sotasaaliista. Runoilija ei ole liikaa korostanut hänen 
heikkouksiaan, koska hän kaikissa tapauksissa on kreikkalaisten 
ylipäällikkö. Mutta hän on koskettanut niihin sen verran, että 
Agamemnonistakin muodostuu elävä yksilö, joka ei ole mikään 
ihannetyyppi, vaan erehtyvä ja horjuva ihminen. Runoelman 
loppuosassa hän joutuu kokonaan taka-alalle Akhilleuksen val- 
latessa täydellisesti näyttämön. 

Runoilijan tarkoituksena hänen Agamemmnonia luonnehtiessaan 
on ollut ensi sijassa kuvata sotapäällikköä. Agamemnon käyt- 
tää väärin ylipäällikön valtaansa ryhtyessään toimenpiteeseen, 
joka on omiaan syvästi loukkaamaan hänen parhainta soturiaan. 
Sen johdosta hän saa kärsiä syvän nöyryytyksen. Tämä ei rajoitu 
pelkästään siihen, että hänen on pakko tarjota loukatulle monin- 
kertainen hyvitys, jonka tämä kylmästi hylkää. Ylipäällikön 
täytyy kokea vielä sekin, että kreikkalaisten koko taistelurin- 
tama sortuu, vaivalla rakennettu muuri murtuu ja sotajoukko 
joutuu perikadon partaalle. Vasta kun Akhilleus puuttuu asioi- 
hin, korjautuu epätoivoinen tilanne. Agamemnon on täten saa- 
nut riittävän rangaistuksen ylimielisyydestään. Akhilleuksen 
sovinnontekotilaisuudessa osoittama suurpiirteisyys asettaa yli- 
päällikön sangen noloon asemaan. Hän koettaa säilyttää lop- 

puun asti arvovaltansa tunnustamatta rehellisesti hairahdustaan, 
mutta jokaiselle on selvää, että hän on joutunut kiistassa tap- 
piolle. Hän ei ole kyennyt esiintymään niin, kuin ylipäällikön 
olisi pitänyt. Agamemnoninkin hahmossa on täten eetillinen 
piirre, jota ei saa jättää huomiotta. Sen avulla runoilija on voi- 
nut yksilöllistää ylipäällikön tyyppinsä. 

Agamemnonin rinnalla hänen veljensä Menelaos jää jonkin ver- 
ran varjoon, vaikka sotaa varsinaisesti käydään juuri hänen 
vuoksensa. Agamemnon antaa Iliaan 10. runossa veljestään sel- 
laisen kuvan, että tämä on hiukan hidas tarttumaan toimeen, 
koska hän on tottunut odottamaan aloitetta Agamemnonin 
taholta. Menelaokselta ei Iliaassa kuitenkaan puutu uljuutta 
eikä tahdonvoimaa. Hän on heti valmis kaksintaisteluun Parik- 
sen kanssa. Kamppailussa hän osoittautuu ylivoimaiseksi ja rai- 
voaa kuin jalopeura etsiessään vastustajaansa, joka yht'äkkiä 
häviää Afroditen turvaan saattamana. Vieläpä hän muiden 
empiessä tarjoutuu kamppailemaan Hektorinkin kanssa, vaikka 
hänen kumppaninsa sitten estävät hänet toteuttamasta aikomus- 
taan. Patrokloksen ruumista hän suojelee yhdessä Aiaan kanssa 
sitkeästi ja vääjäämättä. Petettynä aviomiehenä hän helposti 
voisi joutua naurunalaiseksi. Mutta ainoatakaan sellaista piir- 
rettä, joka siihen saattaisi antaa aihetta, hänestä ei etsimällä- 
kään löydä. Runoilija on tarkoin karttanut suuntaamasta Mene- 
laokseen koomillista valaistusta. Hän on sankari kiireestä kanta- 
päähän ja on täydellisesti syytön siihen, että hänen vaimonsa 
saatiin houkutelluksi hänet jättämään. Helenakin korostaa 
eräissä vuorolauseissaan, että hän mielettömyydessään hylkäsi 
kotinsa rakkauden jumalattaren sokaisemana. Itse asiassa Mene- 
laos on joka suhteessa mittavampi kuin Helenan viettelijä Paris. 
Hänen luonnekuvaansa täydennetään Odysseiassa, jossa hän esiin- 
tyy ylhäisen herran perustyyppinä vieraanvaraisuudessaan ja 
hienotuntoisuudessaan. 

Kreikkalaisten sankarien joukossa Diomedes on erikoisase- 

massa sikäli, että hän uskaltautuu taisteluun jumalienkin kanssa. 
Hän haavoittaa Afroditea ja Aresta, rohkeneepa kolme kertaa 
rynnätä Apollonkin kimppuun, kunnes jumalan kammostuttava 
varoitus saa hänet väistymään. Diomedes on jäyhä ja suoraviivai- 
nen soturi, joka tietää velvollisuutensa eikä tunne pelkoa. Hän 
ei ota pahakseen, kun Agamemnon tarkastuskäynnillään väittää 
häntä isäänsä Tydeusta huonommaksi. Hän myöntää, että Aga- 
memnonilla ylipäällikkönä on oikeus kiihottaa väkeänsä taiste- 
luun. Tuntien sotilaallisen kuntonsa Diomedeella on varaa aset- 
tua aiheettomien moitteitten yläpuolelle. Hänen luonteelleen 
kuvaavaa on sekin, että kun Akhilleuksen luona käynyt lähe- 
tystö palaa tyhjin toimin, hän on ainoa, joka ei sen vuoksi rupea 
murehtimaan. Hän lausuu suoraan julki ajatuksensa, ettei Akhil- 
leusta olisi pitänyt käydäkään hyvittelemään. Hänen mielestään 
ei olisi ollut syytä tehdä Akhilleusta vielä ylpeämmäksi, kuin 
tämä muutenkin jo on. Diomedeen rehti olemus paljastuu selvästi 
myös siinä tilanteessa, jossa hän tapaa troialaisten puolella tais- 
televan lykialaisen Glaukoksen. Kuullessaan, että hänen edes- 
sään on mies, jonka esi-isät ovat olleet hänen esi-isiensä kesti- 
ystäviä, hän lyö keihäänsä maahan ja rientää kättelemään vihol- 
lista kuin ystävää. Hän ehdottaa, ettei heistä kumpikaan taiste- 
lussa suuntaa asetta toistaan vastaan ja että he ystävyyden mer- 
kiksi vaihtavat sota-asua. Keskellä kamppailun tuoksinaa teh- 
dään näin ystävyysliitto. Tällaisilla inhimillisillä piirteillä Iliaan 
runoilija kykenee elävöittämään sankariensa hahmon. 

Aias, Telamonin poika, on Akhilleuksen jälkeen väkevin kreik- 
kalaisista. Hän torjuu yksinään troialaisten rynnistyksen näiden 
murtauduttua laivaleiriin. Ilman häntä tuho perisi kreikkalai- 
set. Eikä tämä urotyö ole hänen ainoansa. Pitkin matkaa hän 
taisteluissa osoittaa vastustamattoman voimansa. Hänen ansio- 
taan on, että Patrokloksen ruumis saadaan pelastetuksi joutu- 
masta troialaisten käsiin. Hänen hallitsevin ominaisuutensa on 
sitkeys. Näyttää siltä, että runoilija on ajatellut häntä san- 

kariksi, jolla ei ole suurta älyllistä liikkuvaisuutta, mutta sitä 
enemmän jääräpäistä kestävyyttä. Tätä taustaa vasten on 
ymmärrettävä se rohkea vertaus, jota käytetään kuvailtaessa 
Aiaan vastahakoista peräytymistä ylivoiman edessä. Aiasta ver- 
rataan tällöin aasiin, joka on lasten käsistä riistäytynyt viljapel- 
toon ja heidän iskuistaan välittämättä syö kylläkseen halmeesta. 
Pääpaino tässä on tietenkin sillä seikalla, että troialaisten ryn- 
nistys Ajasta vastaan on yhtä tehoton kuin lasten lyönnit aasin 
selkään. Mutta kuitenkaan ei voi olla panematta merkille, että 
Alasta itseään samalla verrataan aasiin. Vertaus on kieltämättä 
uskalias. On sanottu, että vain Shakespeare on samanlaisin kei- 
noin rohjennut luonnehtia sankareitaan. Aiaan luonteesta saa- 
maamme kuvaa täydentää se, mitä hän lausuu Akhilleukselle, 
kun tämä hylkää sovinnon tarjouksen. Yksinkertaisen sielunsa 
vilpittömyydellä hän vetoaa vain toveruuteen eikä sano voivansa 
käsittää, että Akhilleus yhden ainoan neidon vuoksi on kiihtynyt 
sellaiseen vimmaan. Vihan todellinen perussyy on jäänyt Aiaalta 
huomaamatta. 


Viisautta, kekseliäisyyttä ja harkintaa edustaa jo Iliaassa ennen 
muita Odysseus. Hänelle uskotaan Khryseen tyttären saattami- 
nen kotiseudulle, hän hillitsee sotajoukon kiihkeän koti-ikävän, 
hän nujertaa Thersiteessä ilmenneen vastustushengen, hän tekee 
kaikkensa taivuttaakseen Akhilleuksen lauhduttamaan vihansa, 
hän on mukana uhkarohkealla yöllisellä partioretkellä ja hän 
järjestää lopuksi julkisen sovinnontekotilaisuuden Akhilleuksen 
ja Agamemnonin välille. Odysseus on täten kuvattu henkilöksi, 
joka kaikissa tilanteissa löytää juuri niihin soveltuvat keinot ja 
joka kykenee suoriutumaan siinä, missä ihmisvoima vain joten- 
kin riittää. Niinpä kun hän kreikkalaisten peräytyessä jää yksin 
taistelutanterelle, hän ei säiky, vaan tekee mielessään ainoan 
mahdollisen johtopäätöksen: Hänen on seisottava paikallaan, 
kaatukoonpa hän vaikka siihen. Sillä vain pelkurit karttavat 

taistelua. Villisian tavoin hän ottaa vastaan saartajien rynnis- 
tyksen, surmaa monta troialaista ja väistyy vasta sitten kun on 
haavoittunut. 

Iliaassa kuvattu Odysseus on täten kauttaaltaan sama yksilö 
kuin se, joka esiintyy Odysseian päähenkilönä. Molemmissa 
eepoksissa ilmenevä luonteenkuvauksen johdonmukaisuus todis- 
taa niiden sepittäjän yhdeksi ja samaksi runoilijaksi. Odysseian- 
kin sankari on samalla kertaa peloton taistelija ja harkitseva 
käytännön mies. Hänen päämääränsä on päästä kotiin, ja sitä 
kohti hän kulkee vääjäämättä ja vaaroja pelkäämättä. Rakkaus 
puolisoon ei ole se vaikutin, joka häntä yksinomaisesti johtaa. 
Hänen pyrkimyksenään on saavuttaa kaikki se, mikä sisältyy 
käsitteeseen koti. Puoliso on siinä ehkä tärkein tekijä, mutta 
siihen kuuluu myös muuta: koko perheen isän ja Ithakan hallit- 
sijan asema omassa tutussa ympäristössä. Kun Kalypso musta- 
sukkaisena huomauttaa, että hän kai toki on kauniimpi kuin 
Penelope, Odysseus myöntää niin olevan, mutta sanoo kuitenkin 
ikävöivänsä kotiinpaluunsa päivää. Vaikka Kalypso lupaa tehdä 
hänet jumalaksi ja ikuisesti nuoreksi, häntä ei mikään voi pidät- 
tää, kun hänelle tarjoutuu tilaisuus päästä lähtemään kotimat- 
kalle. Kirken luona hän tosin oli viipynyt kokonaisen vuoden 
yhtämittaisia juhlia pitäen ja kotinsa täydellisesti unohtaen. 
Mutta jumalien pidot ovat ehtineet häntä väsyttää, eikä mikään 
enää voi vastata kotia. Sinne täytyy päästä ja se täytyy valloittaa 
takaisin hinnalla millä hyvänsä. 

Harharetkien älyllisesti utelias Odysseus on pohjaitaan sama 
kuin Troian sodan kekseliäs sankari. Tosin Odysseus harharet- 
killään monessa suhteessa muistuttaa rohkeata joonialaista tut- 
kimusretkeilijää merentakaisten siirtokuntien perustamisajoilta, 
mutta hän on sittenkin sama Odysseus, jonka kerrottiin kerjä- 
läiseksi pukeutuneena tunkeutuneen Troiaan saadakseen selville 
vihollisten aikeet. Myös se Odysseus, joka oli mukana yöllisellä 
partioretkellä yhdessä Diomedeen kanssa, on täydellisesti sama 

henkilö kuin se, joka tahtoo päästä selville Kirken juonista ja 
kyklooppien olemuksesta sekä mastoon sidottuna kuunnella sei- 
reenien laulua. Tullessaan lopulta faiakien saarelle hän esittäy- 
tyessään Nausikaalle on sama puhetaidon mestari kuin puhues- 
saan lähetystön puolesta Akhilleukselle, ja Alkinooksen palat- 
sissa hän esiintyy yhtä arvokkaasti kuin Troian sodan päällik- 
köjen seurassa. Ithakaan saavuttuaan hän osaa sopeutua kerjä- 
läisenkin osaan yhtä etevästi kuin mennessään vakoilijana 
Troiaan. Hänen varovainen suunnitelmallisuutensa ilmenee siinä, 
ettei hän suoraa päätä hyökkää kosijoiden kimppuun, vaan val- 
mistelee kaiken huolellisesti ja varmistautuu edeltä käsin onnel- 
lisesta lopputuloksesta. Puolisoaan kohtaan tuntemansa kai- 
pauksen hän tukahduttaa siinä määrin, ettei anna tunteittensa 
viekoitella ilmaisemaan itseään, ennen kuin kostotyö on lopulli- 
sesti suoritettu. Antautuessaan kosijoiden nöyryytettäväksi hän 
samalla saa ikäänkuin henkilökohtaisen oikeuden siihen sääli- 
mättömyyteen, jota hän osoittaa: ainoakaan kosija ei vältä koh- 
taloaan. Ei voida kiistää sitä, että Odysseuksen henkilökuva 
Iliaassa ja Odysseiassa kaikista siihen liittyneistä alkujaan haja]- 
.lisista aineksista huolimatta muodostuu johdonmukaiseksi ja 
kokonaiseksi. Runoilija on mestarillisesti hallinnut vaikeasti 
pideltävää luonnehahmoa. 

Iliaassa esiintyy toinen viisas neuvonantaja, vanha Nestor. 
Hänen lausuntojaan kuunnellaan yhtä tarkkaavaisesti kuin Odys- 
seuksen sanoja. Kuitenkin hän on aivan toisenlainen henkilö kuin 
Odysseus. Ikä estää häntä ottamasta tehokkaasti osaa taistelui- 
hin, vaikka hän aina onkin mukana siellä, missä kamppailu rie- 
huu. Hänen tehtävänsä on ensi sijassa antaa pitkään kokemuk- 
seen perustuvia ohjeita. Niissä hän mielellään vetoaa vuosien 
takaisiin aikoihin, jolloin hän oli nuori ja jolloin käytiin vielä 
ankarampia taisteluja. Eräänlainen oman kehunnan tarve on 
Nestorille luonteenomainen. Hän hairahtuu niin ikään monesti 
lilan laveihin vuodatuksiin, jotka ainoastaan osaksi valaisevat 

kulloistakin tilannetta. Ilmeisesti runoilija on kaikesta Nestoria 
kohtaan tuntemastaan kunnioituksesta huolimatta tahtonut 
hänen hahmonsa välityksellä ilmentää vanhojen ihmisten laver- 
telun halua. Suorastaan epäedulliseen valoon Nestor joutuu, kun 
hän Akhilleuksen järjestämissä kilpa-ajoissa neuvoo poikaansa 
Antilokhosta viekkaalia juonella korvaamaan sen, mitä hänen 
hevostensa nopeudesta puuttuu. Hän saattaa täten poikansa ikä- 
vään asemaan, josta tämä selviytyy ainoastaan oman suoruutensa 
ja Menelaoksen jalomielisyyden ansiosta. Nestorilla on myös 
vanhuksen tuittupäisyyttä, joka ilmenee mm. siinä Odysseian 
15. runon kohdassa, jossa Peisistratos kehoittaa Telemakhosta kii- 
rehtimään lähtöään, koska Nestor ei hevin voi olla suuttumatta 
saadessaan kuulla, ettei Telemakhos enää poikkeakaan hänen 
linnaansa. Kaiken kaikkiaan Nestorkin on yhtenäisesti ja yksi- 
löllisin piirtein luonnehdittu henkilö. 

Enemmän myötätuntoa herättää meissä toinen vanhus, Troian 
onneton kuningas Priamos. Hän on eräänlainen suurperheen pat- 
riarkka. Sotatoimien johtamisen hän on uskonut pojalleen Hek- 
torille, mutta valtion asioissa ratkaisuvalta on hänellä. Hänet' 
noudetaan taistelukentälle vahvistamaan kreikkalaisten ja troia- 
laisten välistä kaksintaistelusopimusta. Hän myös päättää, ettei 
Helenaa palauteta kreikkalaisille, koska Paris ei tahdo hänestä 
luopua. Kuitenkin Priamos tulee meitä lähemmäksi ihmisenä 
kuin hallitsijana. Ihailuamme herättää se erinomaisen hienotun- 
teinen tapa, jolla hän kohtelee Helenaa. Kun Helena saapuu hänen 
luokseen muurille, hän kutsuu Helenaa tyttärekseen ja kehoittaa 
tätä istumaan viereensä. Jaloluontoisesti hän huomauttaa, ettei 
Helenassa ole syytä, vaan että syy on jumalain, jotka ovat tuo- 
neet kreikkalaiset Troian edustalle. Priamoksen isäntunteen voi- 
makkuus taas ilmenee siinä, ettei hän sano voivansa jäädä katso- 
maan Pariksen ja Menelaoksen kaksintaistelua. Hän ei saata 
nähdä poikansa olevan kuolemanvaarassa. 

Priamoksen inhimillinen suuruus kasvaa valtaviin mittoihin 

Hektorin kaaduttua. Hän on omaan surkeaan kohtaloonsa vedo- 
ten koettanut taivuttaa Hektoria vetäytymään muurien suojaan. 
Kun hän ei siinä onnistunut ja Hektor on saanut surmansa, hänen 
surunsa on hillitön. Hän ei nauti ruokaa eikä juomaa, vaan antau- 
tuu täydellisesti murheensa valtaan. Mutta heti kun hänessä 
kypsyy ajatus, että hänen on lähdettävä anomaan Hektorin sur- 
maajalta poikansa ruumista, hänessä viriää ihmeellinen toiminta- 
tarmo. Hänen puolisonsa varoitukset eivät kykene muuttamaan 
hänen mieltään, vaan lujassa uskossa hän toteuttaa suunnitel- 
mansa. Henkensä hän panee empimättä vaaraan saadakseen hal- 
tuunsa Hektorin ruumiin ja voidakseen toimittaa pojalleen vii- 
meisen palveluksen. Hektorin sieluhan ei pääsisi koskaan rau- 
haan, jollei hänen ruumistaan haudattaisi. Priamoksen käynti 
Akhilleuksen luona muodostuu täten isän rakkauden ihanaksi 
ylistykseksi. Inhimillisen tunteen pakottamana Troian kuningas 
nöyrtyy polvistumaan poikansa surmaajan eteen ja suutelemaan 
hänen käsiään. Sodan lait syrjäytyvät, kun suuremmat arvot 
ovat kysymyksessä. Akhilleuksenkin kivenkova sydän heltyy. 
Rakkaus saavuttaa voiton. Maailmankirjallisuudessa on anihar- 
voja kuvauksia, joita voitaisiin verrata tähän, ja aniharvoja hah- 
moja, jotka ylevässä inhimillisyydessä voittavat Priamoksen. On 
näet muistettava, että jumalien osanotto tapahtumien kulkuun 
on runonlaulun vanhan tekniikan piiriin kuuluvaa ainesta, joka 
on jätettävä syrjään, kun selvitetään eeposten toimivien henki- 
löiden vaikuttimia. Se, mikä runoissa sanotaan jumalien aiheut- 
tamaksi, voidaan nykyajan kielellä tulkita sielullisten tekijäin 
tulokseksi. 


Eepoksissa esiintyy useita huomattavia sankareita, jotka tässä 
on jätettävä esittelemättä. Sellaisia ovat kreikkalaisten joukosta 
Aias Oileuksen poika, joka taistelee urhoollisesti kaimansa rin- 
nalla, Antilokhos, jonka kohtaloksi lopulta tuli jäädä taistelu- 
tanterelle, Eurypylos, joka suorittaa monta urotyötä, Idome- 

neus, kreetalaisten soturien määrätietoinen päällikkö, Makhaon, 
kreikkalaisten etevin lääketaidon tuntija, Teukros, etevä jousi- 
mies, sekä Kalkhas, jota ennustajana pidettiin suuressa arvossa. 
Troialaisten sankarien joukosta ovat etualalla Aineias, joka 
uskaltautuu kamppailuun kenen kreikkalaisen kanssa tahansa, 
Pulydamas, joka edustaa varovaista harkintaa, sekä lykialaiset 
Sarpedon ja Glaukos, joiden harteilla on suurelta osalta Troian 
asian puolustaminen. Näiden lisäksi mainitaan eepoksissa moni- 
lukuinen määrä sotureita. Yleensä luetellaan kaikkien kaatu- 
neiden kreikkalaisten ja troialaisten nimet, vaikkei heitä aikai- 
semmin olisikaan missään yhteydessä mainittu. Ainoastaan perin 
harvoin kerrotaan, että joku sankari taistelussa surmaa viholli- 
sen, jota ei mainita nimeltä. Useasti lisätään nimen yhteyteen 
jokin yksilöllinen piirre, esim. viittaus vanhempiin ja esi-isiin 
tahi kotiseutuun. Tällä tavoin eepoksissa yksilöllistetään sellai- 
setkin hahmot, jotka eivät kuulu varsinaisiin toiminnan kannat- 
tajiin. Runoilijalla on erikoinen taito lähentää meihin myös sivu- 
henkilöt, jotka muuten pysyisivät kokonaan varjossa. 

Omaa lajiansa Iliaan henkilöiden joukossa on Paris, sodan 
aiheuttaja. Hän on ristiriitainen luonne. Häneltä ei puutu ul- 
juutta silloin, kun hän antautuu taisteluinnon vietäväksi, mutta 
välistä hän osoittaa puolustamatonta velttoutta ja arkuutta. 
Osittain hänen luonteensa vastakkaiset piirteet johtunevat siitä, 
että eri runonlaulajat olivat esittäneet hänet erilaisessa valais- 
tuksessa. Mutta pääasiallisesti hänen hahmonsa lienee tietoisen 
muotoilun tulos. Runoilija on tahtonut antaa kuvan miehestä, 
jolle rakkauden nautinnot ovat elämän pääsisällys ja joka vasta 
toisessa sijassa on sotilas. Jouduttuaan tappiolle kaksintaiste- 
lussa Menelaoksen kanssa Paris Afroditen pelastamana hakee 
korvausta menetetystä sotilaskunniasta Helenan luota. Kreikka, 
laiset sankarit halveksivat häntä, vaikka hän on taitava jousella- 
ampuja, jonka nuoli haavoittaa monta vihollista. Myös Hektor 
suhtautuu veljeensä usein yliolkaisen halveksivasti ja sanoo häntä 

naissankariksi. Paris itse on kuitenkin ylpeä ulkomuodostaan, 
joka on taannut hänelle menestyksen siellä, missä rakkauden 
jumalatar hallitsee. Moraalinen vastuu onnettomuudesta, jonka 
hän on tuottanut Troialle, ei häntä lainkaan paina. Hän antaa 
panoksensa yhteiseen taisteluun, mutta huoli tulevaisuudesta ei 
järkytä hänen tasapainoaan. Runoilija on ilmeisesti nähnyt Parik- 
sessa pintapuolisen aisti-ihmisen, joka ei suorastaan ole veltto 
elostelija, mutta ei myöskään vastuustaan tietoinen sankari. 
Kaukana taistelukentiltä varttuu nuorukaiseksi Odysseuksen 
poika Telemakhos. Hänet kypsyttää mieheksi kosijoiden rehen- 
tely hänen isänsä talossa. Jumalallinen vaikutus on tässä niin- 
kuin muuallakin käsitettävä enemmän runollisen tekniikan apu- 
keinoksi kuin varsinaisesti ratkaisevaksi tekijäksi. Telemakhos 
huomaa yht'äkkiä, että hänellä on miehen ajatukset. Hän esiin- 
tyy isännän elein talossaan, varoittaa kosijoita, vetoaa kansaan 
ja lähtee matkalle tiedustelemaan isänsä kohtaloa. Runoilija on 
hänessä luonut ylimysnuorukaisen ihanteen, puhtaan, rehellisen, 
hienotunteisen ja toimitarmoisen nuoren sankarin. Erinomai- 
sesti on kuvattu Telemakhoksen ulkonaisesti arka esiintyminen 
Nestorin ja Menelaoksen luona. Hän kunnioittaa vanhempia hen- 
kilöitä ja arastelee heidän seurassaan sitäkin enemmän, kun hän 
tulee syrjäisestä Ithakasta, missä hänellä ei ole ollut tilaisuutta 
oppia suuren maailman käyttäytymistapoja. Mutta hyvin hän 
kaikesta huolimatta toimittaa asiansa. Palatessaan kotiinsa hän 
on kokemuksista rikkaampi ja kykenee tasa-arvoisena asettu- 
maan isänsä rinnalle. Taistelussa kosijoita vastaan hän osoittaa 
rohkeutta ja neuvokkuutta siten näyttäen perineensä isänsä par- 
haat ominaisuudet. Ilman Telemakhosta eeposten henkilö- 
kokoelma olisi huomattavasti köyhempi. Luonteen jalous ja 
pyrkimysten vilpittömyys korottaa Telemakhoksen eepillisen 
henkilöstön eturiviin. . f 
Iliaassa ja Odysseiassa esiintyy muutamia henkilöjä, joita kob- 
taan runoilija tuntee selvästi ilmenevää vastenmielisyyttä. Sel- 

laisia ovat Iliaassa Thersites ja Dolon, Odysseiassa kerjäläinen 
Iros, vuohipaimen Melanthios ja hänen sisarensa Melantho sekä 
kaikki kosijat. Thersites on ainoa eeposten henkilö, jonka ulko- 
muoto kuvataan tarkasti. Muuten henkilöiden ulkonaiset piir- 
teet jäävät joidenkin ylimalkaisten viittaussanojen varaan. Mutta 
Thersiteestä ei ainoastaan sanota, että hän oli rumin kreikka- 
laisista sotilaista, vaan hänen ulkonäöstään annetaan seikka- 
peräinen selvitys. Hänellä oli länkisääret ja hän ontui toista jal- 
kaansa, hänen kyttyrämäiset olkapäänsä olivat painuneet päin 
rintaa ja hänen matalaotsainen päänsä suippeni taaksepäin. Vain 
jokunen hahtuva peitti hänen kaljua päälakeaan. Saattaa vain 
kysyä, kuinka tällainen muotopuoli oli joutunut troianretkeläis- 
ten riveihin. Itse asiassa runoilijan tarkoituksena onkin, niin- 
kuin ylempänä on huomautettu, kuvata oman aikansa vasten- 
mielisiä kansankiihottajia. Heidän piirissään saattoi pikemmin 
olla tällaisia tyyppejä kuin Troian edustalla taistelevien soturien 
joukossa. Dolon taas saa osakseen runoilijan halveksimisen ei 
niinkään siitä syystä, että hän on vakoilija, vaan ennemmin sen 
vuoksi, että hän ryhtyy tehtäväänsä typerän ahneuden vaiku- 
tuksesta. Hän toivoo saavansa palkkiokseen Akhilleuksen tai- 
vaalliset hevoset käsittämättä, että hänen olisi mahdoton niitä 
ohjata, puhumattakaan siitä, etteivät ne olleet niin vain vallat- 
tavissa. Hänen vaikuttimensa merkitsevät täten runoilijalle 
enemmän kuin hänen tekonsa. Hänen kohtaloaan ei pidetä ansait- 
tuna sen takia, että vakoilijan toimi sinänsä olisi häpeällinen — 
ovathan Odysseus ja Diomedes, jotka hänet surmaavat, itsekin 
vakoiluretkellä — vaan siitä syystä, että hän herkkäuskoisena 
antaa mahdottomien toiveiden viedä itsensä vaaraan. Dolonista 
sanotaan aivan samoin kuin Thersiteestä, että hän oli »ruma». 
Tällaisessa yhteydessä ruumiillisesti ruma merkitsee melkein 
samaa kuin henkisesti huono. 

Odysseian Iros-kerjäläinen on samanlainen halveksittava tyyppi. 
Hän on suurikokoinen ja suurisuinen, mutta häneltä puuttuu 

voimaa ja uljuutta. Korskeasti hän yrittää häätää Odysseuksen 
metsästysmailtaan uhaten käydä kilpailijaansa käsiksi, jollei 
tämä hyvällä suostu lähtemään. Mutta kun hän huomaa joutu- 
neensa tekemisiin väkevämpänsä kanssa, hänen rohkeutensa pet- 
tää heti. Hän saa ansionsa mukaisen rangaistuksen. Vielä paljon 
ankaramman kohtalon saavat vuohipaimen ja hänen sisarensa. 
Hekin ovat röyhkeitä ja pahasisuisia, mutta heidän syyllisyy- 
tensä on varsinaisesti siinä, että he ovat uskottomia palvelijoita. 
Mikään sääli ei tule kysymykseen silloin, kun palvelija pettää 
isäntänsä asian ja asettuu avoimesti hänen vihollistensa puolelle. 

Kosijoiden hallitseva ominaisuus on niin ikään röyhkeys. He 
rikkovat tietoisesti kunniantunnon käskyjä. ltsepintaisesti he 
tahtovat pakottaa Penelopen ratkaisuun eivätkä tässä pyrkimyk- 
sessään vähääkään häikäile. He esiintyvät yhtenäisenä ryhmänä, 
mutta runoilija on antanut heidän johtomiehilleen yksilöllisiä 
ominaisuuksia. Pahin kaikista on Antinoos. Hänen sanansa ovat 
täynnä hurjaa uhmaa ja hillitöntä ylimielisyyttä. Karkeasti hän 
kansankokouksessa torjuu Telemakhoksen valitukset ja ilmoit- 
taa kyynillisesti kosijoiden jatkavan hänen omaisuutensa hävit- 
tämistä siksi, kunnes ovat vieneet tahtonsa perille. Antinoos 
niin ikään suunnittelee murhayrityksen Telemakhosta vastaan 
ja lähtee laivoin häntä väijymään surmatakseen hänet. Hän moit- 
tii Eumaiosta siitä, että tämä on kuljettanut linnaan vieraan kul- 
kurin ja heittää ensimmäisenä jakkaralla Odysseusta. Ensim- 
mäisenä hän myös kaatuu Odysseuksen nuolesta. 

Kosijoiden toinen johtomies, Eurymakhos, on kuvattu toisen- 
laiseksi tyypiksi. Hän teeskentelee Telemakhokselle ystävälli- 
syyttä, rauhoittaa Penelopea vakuuttamalla, ettei kenelläkään 
ole pahoja aikeita Telemakhosta vastaan, ja ylistää Penelopen 
kauneutta, mutta paljastaa sisimpänsä heittäessään hänkin. jak- 
karalla Odysseusta. Kun Odysseus ilmaisee itsensä ja alkaa tais- 
telun kosijoita vastaan, Eurymakhos koettaa taivuttaa sankaria 
sovintoon, mutta kun se ei onnistu, hän asettuu vastarintaan saa- 

den kuitenkin heti surmansa. Todellisuudessa hyvänluontoinen 
on kosijoista Amfinomos, joka lausuu tovereilleen hillitseviä 
sanoja ja estää heitä jatkamasta yrityksiä Telemakhoksen mur- 
haamiseksi. Hän esiintyy ystävällisesti myös tuntematonta Odys- 
seusta kohtaan. Siksi Odysseus peitetyin sanoin kehoittaakin 
häntä ajoissa poistumaan talosta, mutta Amfinomos on yhtä 
sokea kuin muut kosijat eikä ymmärrä omaa parastaan. Hen- 
keään puolustaakseen hän taistelun alkaessa urhoollisesti hyök- 
kää Odysseusta vastaan, mutta saa surmansa Telemakhoksen kei- 
häästä. Ainoa kosija, jonka sanotaan paheksuneen toveriensa 
menettelyä, on Leiodes. Mutta ryhmähengen vaikutuksesta hän 
pysyy heidän seurassaan eikä voi välttää kohtaloaan, vaikka hän 
rukoilee armoa Odysseukselta. Näemme, ettei runoilija ole vala- 
nut kosijoitakaan samaan kaavaan, vaan on heidän joukostaan 
nostanut esiin erilaisia yksilöitä. 

Odysseia eroaa siinä suhteessa Iliaasta, että siinä esiintyy toi- 
mivina henkilöitä, jotka eivät kuulu ylimysten ja ruhtinaiden 
rajoitettuun piiriin. Iliaassa Thersites on ainoa rivimies, joka saa 
osakseen huomiota, eikä häneen kohdistuva mielenkiinto suin- 
kaan ole myönteistä. Tämän kansanmiehen tuomiseen näyttä- 
mölle on runoilijalla ollut omat ajankohtaiset perusteensa. Muu- 
ten esiintyy sotajoukko Iliaassa pelkkänä epäyksilöllisenä mas- 
sana, josta vain päälliköt nousevat esille nimeltä mainittuina 
henkilöinä. He näyttelevät ratkaisevaa osaa taisteluissa ja vain 
he osoittavat sellaista urhoollisuutta, josta runossa kannattaa 
kertoa. Dias on sankarirunoelma, ja sankareita voivat olla vain 
ylimykset. Odysseian koko luonne taas on porvarillisempi. Siinä 
sotilaallinen kunnia niin sanoaksemme on näytellyt osansa lop- 
puun, ja epäsotilaalliset avut ovat nousseet arvoasteikossa ylem- 
mäs. Niinpä uskollinen palvelija voi tulla yhtä keskeiseksi hen- 
kilöksi kuin konsanaan joku Iliaan sankari. 

Eumaios on komea hahmo, vaikka hän onkin ainoastaan siko- 
paimenien esimies. Tosin hän kertoo olevansa syntyjään ruhti- 

naan poika, jonka petollinen palvelijatar hoikutteli mukanaan 
vieraaseen laivaan. Hänen syntyperänsä ei kuitenkaan merkitse 
mitään, sillä hänet on kauttaaltaan kuvattu orjaksi, jonka hal- 
litsevia ominaisuuksia ovat rehtiys ja horjumaton uskollisuus. 
Itse hän sanoo, että jumalat ottavat puolet kuntoa mieheltä, joka 
joutuu orjaksi. Hän puhuu kokemuksesta, mutta hänen oma kun- 
tonsa on kestänyt orjuuden koettelemukset. Omassa vaikutus- 
piirissään hän esiintyy tahdikkaana ja käytökseltään moitteet- 
tomana, niin että moni vapaa mies olisi saattanut ottaa hänestä 
oppia. Mainiosti on saatu esille se pidättyväisyys, jolla Fumaios 
kaikesta hyväntahtoisuudesta huolimatta suhtautuu majaansa 
saapuneeseen vieraaseen, jota hän ei aavista isännäkseen Odys- 
seukseksi. Hän ei usko vieraan kertomuksiin eikä ole ilman 
muuta heti valmis vastaamaan, mikä on hänen kaukaisilla mailla 
viipyvän isäntänsä nimi. Mutta hän tuntee velvollisuudekseen 
antaa vieraalle suojaa, onpa valmis antamaan tälle vaipankin ver- 
hoksi yön kylmyyttä vastaan. Lähemmin tutustuttuaan hän ker- 
too vieraalle elämäntarinansa, joka on sadunomainen, mutta erit- 
täin havainnollisesti ja kiintoisasti esitetty. Suojeleva asenne, 
joka Eumaioksella alusta pitäen on vierasta kohtaan, ilmenee 
myös siinä, ettei hän tahdo päästää tätä kosijoiden kiusattavaksi. 
Hänen uskollisuutensa taas näyttäytyy siinä, että hän suorittaa 
erittäin tarkasti tehtävänsä, vaikkei kukaan olekaan hänen töi- 
tänsä valvomassa, että hän ankarasti paheksuu kosijoiden mel- 
lastelua ja vilpittömästi toivoo isäntänsä paluuta ja että hän 
rakastaa nuorta herraansa Telemakhosta kuin isä poikaansa. 
Ratkaisun tapahtuessa hän vihdoin on isäntänsä rinnalla vaikut- 
taen tehokkaasti taistelun onnelliseen päätökseen. Orjakin saat- 
taa täten Odysseiassa saada käteensä aseen ja osoittaa saman- 
laista uljuutta kuin ylimykset. 

Eräänlaiseksi Eumaioksen rinnakkaishahmoksi on luotu toi- 
nen karjanpaimen, Filoitios, joka niin ikään on pysynyt isännäl- 
leen järkkymättömän uskollisena. Eumaioksen naispuolinen vas- 

tine taas on Odysseuksen linnan emännöitsijä, vanha Eurykleia, 
joka aikoinaan isäntänsä lapsena ollessa on ollut tämän hoitajat- 
tarena. Hän on talon hyvä hengetär, joka uhraa huolenpitoaan 
sekä Telemakhokselle että Penelopelle. Hänelle Telemakhos 
ilmoittaa salaisuutena matkalle lähtönsä, ja hän säilyttää salai- 
suuden lupauksensa mukaisesti. Hän lohduttaa Penelopea, kun 
tämä on vaipumassa epätoivoon, ja hänellä on emäntäänsä ihmeel- 
lisen rauhoittava vaikutus. Hän myös ensimmäisenä tuntee Odys- 
seuksen isännäkseen, mutta osaa säilyttää tämänkin salaisuuden, 
niin kauan kuin se on tarpeellista. Kukaan ei osoita suurempaa 
ihastusta kosijoiden surmaamisesta kuin hän, meneepä hän rie- 
mussaan niin pitkälle, että Odysseuksen täytyy häntä hillitä. 
Eurykleia ei ole yhtä selväpiirteinen yksilö kuin Eumaios, mutta 
runoilijalla ei ole tilaisuuttakaan tuoda häntä samassa määrässä 
etualalle. Uskollisen vanhan naispalvelijan tyyppinä hän kai- 
kissa tapauksissa on verraton. 


Olemme näin joutuneet käsittelemään Iliaan ja Odysseian nais- 
luonteita. Niiden kuvaamisessa runoilija on yhtä tarkkanäköinen 
sielunelämän tuntija kuin Juonnehtiessaan miespuolisia päähen- 
kilöitään. Iliaassa kiinnittää huomiotamme ensi sijassa kolme 
naishahmoa: Helena, Andromakhe ja Hekabe. Kenelläkään heistä 
ei ole varsinaista pääosaa, sillä kuvauksen painopistehän on 
taisteluissa, joista naiset ovat kaukana. Mutta taitavasti 
runoilija on osannut luoda tilanteita, joissa naispuolinen aines 
tuo vaihtelua muuten niin voittopuolisesti miehiseen kerron- 
taan. 

Jumalallisen kauniista Helenasta tulee Iliaassa voimakkaan 
inhimillinen, pohjaltaan syvästi onneton nainen. Hän katuu sitä, 
että hän jätti puolisonsa ja kotinsa seuratakseen Parista Troiaan. 
Aina hän tuntee mielensä araksi ajatellessaan häpeää, jonka on 
itselleen tuottanut. Hän tajuaa syyllisyytensä ja haluaisi saada 
mielellään tekemättömäksi kaiken sen, mikä johti tähän tuhoi- 

saan sotaan. Hetkittäin hänestä tuntuu, kuin hän ei koskaan 
olisi ollutkaan Menelaoksen puoliso, vaan kaikki tapahtunut tun- 
tuu olevan kuin kaukaista pahaa unta. Kun rakkauden jumalatar 
tulee noutamaan häntä Pariksen luo, hän asettuu kiivaaseen 
vastarintaan, mutta ei tietenkään voi lopullisesti torjua Afro- 
diten vaatimusta. Tavatessaan Pariksen hän ensin kohtelee häntä 
halveksivasti ja kehoittaa häntä uuteen kaksintaisteluun Mene- 
laoksen kanssa. Mutta seuraavassa tuokiossa rakkaus Parikseen 
saa voiton hänen tietoisesta minästään, ja hän varoittaa Parista 
uhkarohkeudesta. Naissielun ailahtelevaisuus on tässä tavattu 
erittäin osuvasti. Helenan luonnekuvaa täydentää hänen sydä- 
mellinen suhteensa lankoonsa Hektoriin. Siksi hänen valituk- 
sensa Hektorin ruumiin ääressä on sävyltään aito ja vilpitön. 
Täten Iliaan Helena on siveellisesti paljon korkeammalla tasolla 
kuin hänen viettelijänsä Paris. Hän tajuaa vastuunsa ja on mil- 
loin tahansa valmis tunnustamaan kohtalokkaan hairahduksensa. 
On jotakin tavallaan uudenaikaista siinä, että runoilija kohottaa 
naisen moraalisesti miestä ylemmäksi. 

Andromakhe on yksinomaan puoliso ja äiti. Hänellä ei ole 
muuta ajatusta kuin Hektor. Miehessään hän näkee ainoan tur- 
van itselleen ja pojalleen. Kuvatessaan suhdettaan mieheensä hän 
lausuu sanat, joita runoilijat sittemmin ovat monesti muunne]l- 
leet: Hektor on hänelle samalla kertaa isä, äiti, veli ja puoliso. 
Hän kehoittaa Hektoria olemaan antautumatta vaaraan, koska 
Hektorin kaatuminen olisi hänelle samaa kuin kuolema. Pyy- 
täessään näin Hektoria välttämään avointa taistelua Andromakhe 
on naisellisesti itsekeskeinen ja lyhytnäköinen, koska pysyvä tur- 
vallisuus ei kuitenkaan olisi ollut saavutettavissa, jollei kreikka- 
laisia olisi kyetty voittamaan. Mutta hänen syvä rakkautensa 
ja hellä huolenpitonsa tekee hänen asenteensa luonnolliseksi ja 
ymmärrettäväksi. Niinpä hän Hektorin kaaduttua lausuu ennen 
muuta surevansa sitä, ettei hänen puolisonsa kuolinhetkellään 
saanut kurkottaa kättään häntä kohti ja kuiskata hänelle lohdu- 

tuksen sanaa. Mikään ei voisi paremmin ilmentää Andromakhen 
puolisonrakkautta kuin tämä yksinkertainen ajatus. 

Priamoksen puoliso Hekabe on kiihkeämpää ainesta. Kun Hek- 
tor muiden vetäytyessä kaupunkiin yksinään jättäytyy kentälle 
ryhtyäkseen ratkaisevaan kamppailuun Akhilleuksen kanssa, 
Hekabe paljastaa muurilta rintansa saadakseen äidin oikeuteensa 
vedoten poikansa taivutetuksi tulemaan suojaan. Hektorin kaa- 
duttua hän äidin ylpeydellä korostaa poikansa ainoalaatuista 
urhoollisuutta. Hektor oli kansansa tuki, heimonsa loisto ja 
kunnia. Hän ei kuollut maineettomana, vaan seisoi paikallaan 
pelottomana ja väistymättä. Erinomaisesti runoilija on kyennyt 
eri vivahduksin ilmentämään sekä äidin että puolison ja kälyn 
tunteet heidän valittaessaan Hektorin kuolemaa. Hekaben kiih- 
keys näyttäytyy erityisesti silloin, kun Priamos ilmoittaa hänelle 
aikovansa lähteä Akhilleukselta pyytämään Hektorin ruumista. 
Kuullessaan sen Hekabe asettuu jyrkästi vastustamaan sellaista 
aietta. Akhilleus on hänen silmissään ihmispeto, jolta ei voi 
odottaa vähintäkään sääliä. Hekabe sanoo vihaavansa Akhilleusta 
niin, että hän mielellään iskisi hampaansa hänen maksaansa. 
On jotakin suurpiirteisen alkukantaista tässä mielenpurkauk- 
sessa, joka ilmentää äidin sammumatonta vihaa poikansa sur- 
maajaa kohtaan. 

Odysseiassa on kaksi yksilöllisiksi muotoiltua naisluonnetta: 
Nausikaa ja Penelope. Ensiksi mainitussa runoilija on luonut 
ihanan kuvan nuoresta, vasta täysikäiseksi tulleesta neidosta. 
Hän on reipas ja rohkea, hienotunteinen ja järkevä. Olemme 
näkevinämme hänet ikätoveriensa seurassa vaatteita pesemässä 
ja huuhtelemassa sekä työn jälkeen iloisessa palloleikissä. Uljaan 
ryhdikkäänä hän jää seisomaan paikalleen, kun viidakosta astuu 
esiin villi-ihmistä muistuttava haaksirikkoinen, ja naisen vais- 
tolla hän tajuaa, ettei vieras, jonka puhetaito on niin loistava, 
ole mikään tavallinen merenkulkija. Kohtaus, jossa neidon eteen 
asettunut melkein alaston mies anoo turvaa, voisi helposti muo- 

dostua koomilliseksi. Mutta Nausikaan vakava tahdikkuus estää 
tilanteen saamasta pienintäkään naurettavuuden vivahdusta. 
Ymmärtäväisesti hän järjestää Odysseukselle tilaisuuden puhdis- 
taa ruumiinsa ja pukeutua puhtaisiin vaatteisiin. Nähdessään 
sitten edessään loistavan sankarin Nausikaassa syttyy yht'äkkiä 
mieltymys vieraaseen, josta hän ei sen enempää tiedä. Hän kui- 
tenkin salaa tunteensa eikä tahdo lähteä kotiin yhdessä muuka- 
laisen kanssa, vaikka hän sisimmässään haluaisikin olla tätä 
lähellä. Varsinaista syvää rakkauden tunnetta ei vielä pääse syn- 
tymään, ja runoilija välttää kehittämästä aihetta traagilliseen 
suuntaan. Isänsä linnassa Nausikaa luo Odysseukseen ihailevan 
katseen hänet uudelleen tavatessaan, mutta käsittää alistuneesti, 
ettei hän enää koskaan tule näkemään ihailunsa kohdetta. Nau- 
sikaa jää mieleemme luonnollisen ja teeskentelemättömän nuo- 
ren tytön perikuvana, jonka vertaista maailmankirjallisuus tus- 
kin on luonut toista. . , 

Odysseuksen puoliso Penelope on eeposten monisäikeisin nais- 
luonne. Hän ei yksinomaisesti ole uskollinen vaimo, joka odottaa 
miestään kotiin ja kekseliäin juonin yrittää välttää kosijoiden 
ahdistelun. Sellaisena taru on hänen kuvansa säilyttänyt, mutta 
Odysseiassa Penelopen sielullinen rakenne ei ole näin yksinker- 
tainen. Hän on kyllä miehelleen uskollinen ja vihaa kosijoita 
sydämensä pohjasta. Mutta sittenkään hän ei voi olla sisimmäs- 
sään tuntematta tyydytystä siitä, että kosijat ovat häneen niin 
hullaantuneita. Tämä ilmenee siitä 18. runon kohtauksesta, jossa 
hän yht'äkkiä saa halun näyttäytyä kosijoille. Hän naurahtaa 
itsekin hiukan hämillään tätä äkillistä päähänpistoaan, joka kui- 
tenkin on niin perinjuurin naisellinen. Kun hän samassa yhtey- 
dessä houkuttelee kosijat tuomaan hänelle kallisarvoisia lah- 
joja, ei se lainkaan ole tietoista petosta, vaan hän aikoo aivan 
vilpittömästi lopulta myöntyä kosijoiden vaatimukseen ja ottaa 
yhden heistä miehekseen. Sanoohan hän 19. runossa keskustel- 
lessaan tuntemattomana esiintyvän Odysseuksen kanssa, ettei 

hän enää voi välttää häitä, vaan että hänen on mentävä uusiin 
naimisiin. Nyt kun Telemakhos on varttunut mieheksi, on tullut 
sopiva ajankohta. Myös jousikilpailun järjestäminen on Pene- 
lopen kannalta täyttä totta. Hän on päättänyt mennä sille kosi- 
joista, joka kykenee jännittämään jousen. 

Odysseian Penelope on nainen, joka kauan vastusteltuaan vii- 
mein on tullut siihen tulokseen, että hänen on turha enää odottaa 
miestään. Hän on nähnyt lopulta parhaaksi laskea aseensa. 
Tämän päätöksen tekeminen on hänelle vaikeaa. Sen vuoksi hän 
yhtä mittaa itkee itsensä uuvuksiin. Yhä uudelleen eri tilanteissa 
toistetaan, että Athene vaivuttaa hänet virkistävään uneen. 
Juuri siitä syystä hänen elämänsä on niin raskasta, että hänen 
on suoritettava ratkaisu, jota hän on koettanut mahdollisimman 
kauan viivyttää. Hän ei jaksa enää uskoa, että Odysseus on 
elossa. Mutta hän ei myöskään jaksaisi tehdä siitä aiheutuvaa 
johtopäätöstä. Siksi hän hoippuu kuin unen ja todellisuuden 
rajamailla eikä kykene saamaan elämästä kiinteää otetta. Hän 
kulkee kuin horroksissa ja miettii näkemiensä unien merkitystä. 
Kaikki ajatukset päätyvät siihen, että hänen on uudelleen men- 
tävä miehelään. Sillä hän ei voi päästä siitä toteamuksesta, että 
Odysseus varmasti jo on kuollut. Sen vuoksi hän ei kosijoiden 
surmaamisen jälkeenkään heti ole valmis uskomaan, että hänen 
miehensä todella on palannut, vaan pysyy epäluuloisena, kunnes 
hän saa häntä itsekohtaisesti vakuuttavan todistuksen siitä, että 
mies, joka sanoo itseään Odysseukseksi, todella on hänen puoli- 
sonsa. 

Penelopen luonne ei ole kauttaaltaan kuvattu näin suoraviivai- 
sesti, kuin tässä olen esittänyt. Odysseian pohjana olleet vanhem- 
mat runot ovat sisältäneet keskenään ristiriitaisia piirteitä, joita 
Odysseian luoja ei ole joka suhteessa voinut saattaa täydelliseen 
sopusointuun. Mutta suurin piirtein katsoen saadaan Penelopesta. 
sellainen kuva, joka yllä on hahmoteltu. Runoilija on luonut 
naishahmon, joka on jollakin tapaa haurasta tekoa, mutta kai- 

kesta huolimatta elävä ja uskottava. Luonteenkuvaus rajoittuu 
niin sanoaksemme viittauksiin. Mutta jos lukijalla on kykyä 
mielikuvituksessaan täydentää Penelopen kuvaa viittausten 
osoittamaan suuntaan, muodostuu kokonaisuus, joka kaikessa 
monisärmäisyydessään ja näennäisessä ristiriitaisuudessaan on 
merkillisen havainnollinen. Penelopenkin hahmo on saatu suo- 
raan elämästä. 


Olemme havainneet, että eeposten henkilöt eivät ole naiiveja 
luonnonlapsia, joiden sielunelämä liikkuisi alkukantaisissa 
uomissa, eivätkä myöskään ilmeettömiä nukkeja, joita kömpe- 
lösti talutettaisiin kertomuksen juonen vaatimaan suuntaan. 
Iliaan ja Odysseian henkilöiden sielullinen liikkuvaisuus on häm- 
mästyttävän suuri. Runoilija on nähnyt ihmeellisen syvälle ihmis- 
sielun pimentoihin ja kyennyt muodostamaan intuitiivisesta 
näkemyksestään runollisesti täysikelpoisia kuvia. Hän on ensim- 
mäinen, joka eurooppalaisessa mielessä on keksinyt ihmisen. 
Hänestä kulkee tie traagikkojen ja filosofien kautta Sokrateeseen 
ja Platoniin. Olisi kuitenkin väärin käydä Iliaasta ja Odysseiasta 
etsimään aukotonta ja ristiriidatonta psykologiaa tai etiikkaa. 
Eeposten syntymistapa jo tekee mahdottomaksi täydellisen jär- 
jestelmällisyyden. Siihen ei runoilija edes ole pyrkinytkään. 
Hänen päämääränään on ollut luoda runollisia kuvia, jotka poh- 
jautuvat välittömään sisäiseen tajuamiseen. Sielullisten teki- 
jöiden yksityiskohtaiseen erittelyyn hän ei edes olisi pystynyt, 
eikä se olisi ollut tarpeellistakaan. Eihän hän pyrkinyt olemaan 
filosofi, vaan runoilija. 

Ilias ja Odysseia sisältävät monia sattuvia psykologisia huo- 
mioita. Erityisesti jäävät mieleen Odysseuksen sanat Amfino- 
mokselle, kun hän korostaa, ettei ole mitään häilyvämpää olentoa 
kuin ihminen. Niin kauan kuin jumalat suovat ihmiselle onnea 
ja hänen polvensa ovat notkeat, ei hän usko pahojen päivien kos- 
kaan tulevan. Mutta kun jumalat kääntävät onnen kolkoksi 

murheeksi, hän mukautuu siihenkin. Sillä ihmisen suhtautu- 
minen muuttuu sen mukaan, kuinka päivät vaihtuvat. Monesta 
muusta eeposten kohdasta ilmenee, ettei runoilijalla ole turhia 
kuvitelmia ihmisestä. Mutta hän ei sittenkään ole pessimisti. 
Hänelle on elämä sinänsä korkein arvo, jota ei koskaan kiistetä. 
Kuvaava on Akhilleuksen lause, että raataminen halvimpana 
orjana elävien joukossa on onnellisempaa kuin oleminen kaik- 
kien vainajien ylivaltiaana. Senpä vuoksi ei kuolemaan taistelu- 
kentälläkään liity mitään erityistä kunnian hohdetta. Kaatu- 
nutta sankaria kunnioitetaan, mutta hänen kohtaloaan säälitään. 
Iliaan ja Odysseian ihmiset rakastavat elämää, vaikka he tarpeen 
tullen osaavat kunnialla kuolla. 

Kreikkalaisten tragediain henkilöistä eeposten sankarit eroa- 
vat siinä, ettei heissä vielä tapahdu sitä sisäistä painiskelua, joka 
on murhenäytelmien henkilöille ominainen. Mutta eepoksissa- 
kin ihmiset jo ovat siveellisesti vastuulliset teoistaan. Jumalat 
antavat heille sielullisia sysäyksiä, tukevat ja auttavat tahi taas 
estävät ja vastustavat heitä. Mutta ratkaisu on ihmisten omassa 
vallassa, ja sen seurauksista heidän on itsensä vastattava. Näin 
henkilökuvaus saa eetilliset piirteensä, jotka lisäävät sen kanta- 
vuutta ja syvyyttä. 


YLILUONNOLLINEN MAAILMA 





Diaan ja Odysseian syntymistavasta johtuu, etteivät näissä 
eepoksissa ilmenevät uskonnolliset käsitykset voi olla yhtenäisiä 
ja ettei niistä voida koota minkäänlaista ristiriidatonta jumaluus- 
opillista järjestelmää. Eepoksissa on rinnan ikivanhoja usko- 
muksia ja verraten nuoria piirteitä. Lisäksi on huomattava, että 
monissa tapauksissa se, mikä ensi näkemältä tuntuu kuvastavan 
uskonnollisia käsityksiä, onkin vain runoilijan mielikuvituksen 
tuotetta. Läheskään kaikki, mitä jumalista ja heidän vaikutuk- 
sestaan eepoksissa kerrotaan, ei ole todellisen uskonnon kanssa 
missään tekemisissä. Iliaassa ja Odysseiassa esiintyy runollista 
uskontoa, jota sellaisenaan ei koskaan ole ollut olemassa todelli- 
suuden maailmassa. Kansan keskuudessa ja varsinkin ylimysten 
piirissä vallinneet uskomukset ovat tietenkin muodostaneet poh- 
jan sille uskonnolle, joka eepoksissa .saa ilmaisun. Mutta runolli- 
nen mielikuvitus on vapaasti muovaillut jumalahahmoja ja aset- 
tanut jumalien ja ihmisten suhteet uuteen valaistukseen. 

Jumalien kiistaton ylivaltias.on Zeus, jonka tahtoa kukaan 
muu jumala ei rohkene vastustaa. Zeus on ikivanha taivaan 
jumala ja ilmojen haltija, josta otaksuttavasti mykeneläisaikana 
on kehittynyt ylijumala. Ilmojen haltijana hän oleskelee vuorien 
huipuilla. 'Thessaliassa hänen asuntonsa sijoitettiin Olympos- 
vuoren harjalle, ja kun syntyi käsitys jumalayhteiskunnasta, 


406 Homeros 


jonka päämies Zeus oli, tuli Olympoksesta kaikkien jumalien 
asuinpaikka. Zeuksen valta on niin suuri, ettei mitään maail- 
massa tapahdu hänen tahtomattaan. Hänen päätöksensä toteu- 
tumista ei kukaan voi estää. Kun hän nyökkäämällä ilmaisee 
tahtonsa, järkkyy mahtava Olympos. Itse hän kerskuu, etteivät 
kaikki muut jumalat yhdessä kykene voittamaan häntä köyden- 
vedossa, mutta hänellä on voimaa nostaa ilmoihin riippumaan 
niin jumalat kuin maat ja meret. Zeuksen päätöksestä aiheutuu 
koko se tapahtumasarja, jota Iliaassa kuvataan, ja Zeuksen tah- 
donilmaisusta johtuu, että Odysseus pääsee palaamaan kotisaa- 
relleen. Koskaan Zeus ei astu yläilmoista maan kamaralle ihmis- 
ten joukkoon niinkuin muut jumalat. Tosin kerran sanotaan, 
että Zeuksen voimakas käsi työnsi sankaria eteenpäin taistelu- 
kentällä, mutta tämä ilmaisu on käsitettävä kuvaannoliisesti 
eikä merkitse ylijumalan henkilökohtaista osanottoa kamppai- 
luun. Zeus johtaa maailman tapahtumia kaukaa. Milloin on 
tarvis, hän käyttää välittäjänä jotakuta muuta jumalaolentoa. 
Hänen lähetteinään toimivat Iris tai Hermes, lähettääpä hän 
välistä Athenen toimittamaan määrättyjä tehtäviä. Zeuksen vai- 
kutusilmenee sekä Iliaassa että Odysseiassa kauttaaltaan. Kaikki 
riippuu viime kädessä hänestä. Troian sotaan hän suhtautuu puo- 
lueettomasti suosimatta enempää kreikkalaisia kuin troialaisia. 

Omassa perhepiirissään Zeus ei ole joka suhteessa kaikkivaltias 
majesteetti. Hän pelkää jossakin määrin puolisoaan Heraa, joka 
troialaisten vannoutuneena. vihollisena käyttää vaikutusval- 
taansa kreikkalaisten hyväksi. Ylijumala tulee hiukan nauret- 
tavaksi, kun hän pyrkii väistämään puolisonsa moitteita ja kehoit- 
taa Thetistä nopeasti poistumaan, jottei Hera häntä huomaisi. 
Suhteessaan puolisoonsa Zeus on kuin arka perheenisä, joka tah- 
too kotonaan säilyttää sovun ja välttää toraa. Hän on liiankin 
altis kuulemaan Heran vastaväitteitä, mutta samalla hän on 
ärtyisä kotityranni, jonka raivonpuuskia kaikki jumalaperheen 
jäsenet pelkäävät. Zeuksen kaikkitietäväisyys ei ole ehdoton. 

Hänen puolisonsa kykenee hänet pettämään viekkain juonin hou- 
kutellessaan hänet Ida-vuorella lempeen ja uneen. 

Kaikkein toimeliain jumalista on Zeuksen tytär Pallas Athene. 
Hän ottaa suoranaisesti osaa monen moneen eeposten tapahtu- 
maan. Yhtä jyrkästi kuin Hera hän on kreikkalaisten puolella 
ja troialaisia vastaan. Tuottaakseen kreikkalaisille etua hän ei 
kaihda petosta ja vilppiä. Hän houkuttelee Pandaroksen ampu- 
maan valapattoisesti nuolen Menelaosta kohti — tosin hän tässä 
tehtävässä toimii itsensä Zeuksen määräyksestä — ja hän näyt- 
telee varsin vähän mairittelevaa osaa Hektorin ja Akhilleuksen 
välisessä kaksintaistelussa. Odysseiassa hän on Odysseuksen suo- 
jelija, jonka aloitteesta sankari pääsee palaamaan kotiinsa ja joka 
tehokkaasti avustaa tätä kosijoiden surmaamisessa. Mykene- 
läisajan palatsijumalattaresta on eepoksissa kehittynyt kreikka- 
laisten sankarien suojelusjumala. Hän on samalla kertaa sotais- 
ten taistelujen ja rauhanomaisten taitojen jumala. Rakentajat 
ovat oppineet taitonsa häneltä, ja itse hän on kutonut oman vaip- 
pansa. Jumalien joukossa hän on tunnettu viisaudestaan ja har- 
kinnastaan, ja hän sanoo pitävänsä Odysseuksesta juuri siksi, 
että tällä on samat ominaisuudet. 

Enemmän kunnioitusta herättää se jumala, joka Iliaassa on 
troialaisten voimakkain puoltaja, Apollo. Hän ei koskaan alennu 
karkean vilpilliseen menettelyyn kuten Athene. Viatonta laatua 
on temppu, jolla hän houkuttelee Akhilleuksen juoksemaan jäl- 
keensä Troian muurien edustalta. Hänen silmiinpistävin ominai- 
suutensa on pelottavuus. Kun hän suuntaa nuolensa ihmiseen, 
tämä ei voi välttää kuolemaa. Ruttonuolillaan hän kostaa pap- 
pinsa kärsimän loukkauksen. Hänestä käytetäänkin yleisimmin 
nimitystä »kauasampujav». Yhtä mittaa hän on taistelukentällä 
troialaisia auttaen. Itämaisesta porttien suojelusjumalasta on 
tullut Troian kaupungin puolustaja. Hän pelottaa Diomedeen, 
joka ei kavahda hyökkäämästä jumalienkaan kimppuun, ja työn- 
tää Patrokloksen takaisin Troian muureilta. Iskullaan hän sitten 

huumaa Patrokloksen jättäen hänet Hektorin surmattavaksi. 
Mutta hän ei ole eepoksissa yksistään sotainen olento. Hän on 
myös ennustustaidon jumala, joka on suonut Kalkhaalle ennus- 
tajan lahjat. Esiintyypä hän soittajanakin jumalien pidoissa säes- 
täen runottarien laulua. Ainoaa uskonnollista juhlaa, joka eepok- 
sissa sivumennen mainitaan, vietetään uuden kuun aikana Apol- 
lon kunniaksi. 

Apollon kaksoissisar on Artemis, joka alkujaan on kreetalais- 
mykeneläinen eläinten valtiatar. Eepoksissa hän näyttelee vain 
sivuosaa, mutta hänet mainitaan jumalana, joka nuolillaan tuot- 
taa ihmisille nopean ja tuskattoman kuoleman. Seurassaan met- 
sänneidot hän ajaa villisikoja tai vuorikauriita Taygetoksen ja 
Erymanthoksen rinteillä. Mutta sotatoimiin hän ei kykene. 
Jumalien taistelussa hän on varsin avuton. Uskaltamatta vas- 
tustaa hän antaa Heran riistää häneltä jousen ja viinen ja iskeä 
niillä häntä korville. Arkana kuin kyyhkynen hän itkien poistuu 
taistelukentältä Olympokseen, jossa hän isälleen Zeukselle valit- 
taa kärsimäänsä kohtelua. 

Ylijumalan tytär on myös rakkauden jumalatar Afrodite, jolla 
varsinkin Iliaassa on sangen näkyvä osa. Hän on Troian sodan 
aiheuttaja, sillä hänen avullaan Pariksen on onnistunut viekoi- 
tella Helena mukanaan Troiaan. Parista hän edelleen hellii kai- 
kin tavoin, niinkuin hän myös suojelee troialaista Aineiasta, joka 
on hänen poikansa. Kauneus on hänen lahjansa ihmisille, ja hän 
itse on suurimman sulon ruumiillistuma. Ihania naisia sanotaan 
hänen kaltaisikseen. Häneltä saa Hera lainaksi vyön, jonka taika- 
voima sytyttää Zeukseen vastustamattoman himon. Taistelu- 
tanterellekin Afrodite uskaltautuu, mutta huonolla menestyk- 
sellä. Diomedes haavoittaa häntä, ja hänen täytyy verta vuota- 
vana kiireesti paeta isänsä turviin. Yhtä nolosti käy hänen juma- 
lien taistelussa. Athene iskee häntä rintaan, ja heti hän raukeaa 
maahan. 

Rakkauden jumalattarella Afroäitella on suhde sodan jumalaan 

Areeseen. Ares on, niinkuin on huomautettu, alkujaan traakia- 
lainen jumala, joka edustaa hurjien vuoristoheimojen villiäraivoa. 
Iliaassa hän yleensä on troialaisten puolella, mutta enemmän 
kuin troialaisten auttaminen häntä kiinnostaa taistelun melske 
sinänsä. Troialaiset kuvitellaan aremmiksi kuin kreikkalaiset, 
ja sen vuoksi he ensi sijassa tarvitsevat sodan jumalan innostavaa 
tukea. Troialaisten puolella kamppaillessaan Ares saa kestää 
Diomedeen hyökkäyksen. Silloin ilmenee, ettei hän ole Pallas 
Athenen vertainen voimassa, sillä tämän jumalattaren avulla 
Diomedeen onnistuu lyödä Areeseen haava, joka pakottaa juma- 
lan tunnustautumaan voitetuksi ja jättämään taistelukentän. 
Samoin käy hänelle jumalien taistelussa. Athene iskee hänet 
kivellä maahan ja toteaa hänet ilkkuen heikommakseen. Välistä 
Areen nimi esiintyy Iliaassa pelkästään taistelun vertauskuvana. 
Niinpä ei läheskään aina silloin, kun sanotaan Areen riehuvan 
taistelukentällä, tarkoiteta sitä, että sodan jumala itse varsi- 
naisena henkilönä on mukana kamppailussa. Areen riehuminen 
on tullut pelkäksi puheenparreksi, jolla ilmaistaan taistelun rai- 
voisaa kulkua. 

Jumalallinen seppä Hefaistos on tullut naurettavaksi hahmoksi 
sen johdosta, että hän ontuu. Hän on hyvänsävyinen työmies, 
joka rakentaa rauhaa Zeuksen ja Heran välille ja joka tarjoilu- 
puuhissa kompuroiden palauttaa hyvän tuulen jumalien pöytä- 
seurueeseen. Taitavana takojana hänet mainitaan molemmissa 
eepoksissa. Kaikki taideteokset, jotka ovat erityisen hienoa työtä, 
ovat hänen valmistamiaan. Hän on tehnyt Diomedeen haarniskan 
ja. Agamemnonin valtikan, Alkinooksen palatsin kultaiset ja 
hopeaiset koiranpatsaat, maljan, jonka Menelaos antaa Tele- 
-makhokselle, sekä uurnan, johon kätkettiin Akhilleuksen tuhka. 
Hänen takomansa on varustus, jonka Akhilleus lainaa Patrok- 
lokselle, ja hän myös valmistaa sankarille uuden mestarillisin 
kohokuvin koristetun kilven ja muut varustukset. Tulen juma- 
lana hän lannistaa Skamandros-virran, kun tämä uhkaa peittää 

Akhilleuksen kuohuihinsa. Puolisona on hänellä Iliaassa Sulo- 
tar, kun taas Odysseiassa hänen vaimonaan on Afrodite, jonka 
uskottomuuden hän paljastaa taitavasti valmistetuin sala-ansoin. 

Hermes ei ota lainkaan osaa Iliaan taisteluihin. Vain sivumen- 
nen hänet mainitaan parissa kohdassa ennen Iliaan viimeistä 
runoa, jossa Zeus lähettää hänet suojelemaan Priamosta tämän 
matkalla kreikkalaisten leiriin. Hermeellä on tällöin sama saat- 
tajan tehtävä, joka hänelle myöhemminkin kuuluu. Odysseiassa 
hän saattaa kosijain sielut manalaan, minkä ohella hänestä on 
tullut ylijumalan lähetti. Sellaisena hän toimittaa Zeuksen anta- 
maa tehtävää Aigisthoksen ja Kalypson luona. 

Erityistä huomiota ansaitsee, ettei Dionysos jumala, joka kas- 
vullisuuden ja erityisesti viininviljelyksen haltiana sai myöhem- 
mässä kreikkalaisessa uskonnossa erittäin merkittävän aseman, 
Iliaassa ja Odysseiassa esiinny ensinkään. Tosin hän ei ole eepok- 
sille kokonaan tuntematon. Hänen nimensä mainitaan muutamia 
kertoja, ja hänestä kerrotaan eräs tarina, mutta toimivien juma- 
lien joukosta häntä ei löydä. Myöskään Olympoksen jumala- 
yhteiskunnassa hänellä ei ole sijaa. Ilmeisesti tämä johtui siitä, 
että Dionysos oli rahvaanomaisten uskomusten kohteena. Hän 
ei kuulunut mykeneläisajan jumaliin, eikä hänen palvontansa 
ollut runonlaulun kukoistusaikana ennättänyt saada jalansijaa 
yhteiskunnan ylemmissä kerroksissa. Sen vuoksi eepokset eivät 
hänestä välittäneet. 

Eirikoisasemassa on jumalista Poseidon siksi, että hän meren 
valtiaana ei asu Olympoksessa. Hän on Zeuksen veli ja pitää 
itseään tasavertaisena ylijumalan kanssa. Vieläpä hän Iliaan 
15. runossa väittää veljesten välisessä vallanjaossa maan jääneen 
yhteiseksi. Merta hän kaikissa tapauksissa hallitsee täysival- 
taisesti. Kolmikärjellään hän nostaa aallot ja tyynnyttää ne. 
Hän myös päästää valloille tuulet, suo merenkulkijoille onnelli- 
sen purjehduksen ja pelastaa heidät merihädästä. Jos hän on 
suuttunut, hän upottaa alukset miehineen päivineen. Vaunuil- 

laan hän ajaa yli Jaineiden, ja meren eläimet ovat saattueena 
hänen ympärillään. Troian sotaan hän ottaa osaa kreikkalaisten 
puolella käyttäen hyväkseen Zeuksen vaipumista uneen. Mutta 
kerran hän pelastaa kuolemasta troialaisenkin, nim. Aineiaan, 
jota Akhilleuksen ylivoima uhkaa tuholla. Odysseiassa hän vai- 
noaa Odysseusta siitä syystä, että tämä puhkaisee hänen poi- 
kansa Polyfemoksen silmän. Poseidon on ikivanha meren jumala, 
jota todennäköisesti on palvottu jo mykeneläisaikana. 
Alemmista jumalaolennoista on mainittava Thetis, Akhilleuk- 
sen äiti. Hän on »meren vanhuksen» tytär, jonka itse ylijumalan 
puoliso on kasvattanut. Vastoin tahtoaan hänet on naitettu kuo- 
levaiselle ihmiselle, Fthian kuninkaalle Peleukseile. Tämä avio- 
liitto tuottaa Thetikselle ainoastaan surua, sillä hänen poikansa 
kohtaloksi on tuleva nuorena kuoleminen. Iliaassa Thetis asuu 
syvällä meren alla merenneitojen seurassa. Hän on jättänyt puo- 
lisonsa linnan, joka on käynyt hänelle vastenmieliseksi sen jäl- 
keen, kun hänen poikansa on lähtenyt sotaan. Thetis on kärsi- 
vänä äitinä täysin ihmisen kaltainen. Eräänlainen alistunut suru- 
mielisyys on hänen esiintymiselleen ominainen. Jumalan luonne 
ilmenee hänessä vain sikäli, että hän itse on kuolematon ja että 
hän koska tahansa voi saapua poikansa luokse tätä lohduttamaan. 
Lisäksi hänellä jumalattarena on esteetön pääsy -Olympokseen, 
jossa hän käy anomassa Zeukselta pojalleen hyvitystä. Hän myös 
hankkii pojalleen uuden varustuksen, jotta Akhilleus taas voisi 
rientää taisteluun. Mutta tähänkin tehtävään liittyy traagilli- 
nen piirre, sillä auttamalla poikaansa saamaan uudet aseet hän 
vain kiirehtii sen päivän tuloa, jona Akhilleus on kaatuva. 
Jumalat käsitetään Iliaassa ja Odysseiassa aina ihmisten muo- 
toisiksi. He voivat tosin muuttautua eläinten hahmoon, mutta 
heidän varsinainen olemuksensa on samanlainen kuin ihmisten. 
Ihmisten kaltaisiksihan miyös itämaiset kansat samoin kuin 
kreetalaiset kuvittelivat jumalansa. Tiedämme eräiden kuval- 
listen esitysten perusteella, että kreetalaiset uskoivat jumalien 

esiintyvän myös lintuina. Sellaisesta käsityksestä on jäännöksiä 
kreikkalaisessa eepoksessakin. Iliaan 7. runossa Athene ja Apollo 
asettuvat kotkan muotoon muuttautuneina istuutumaan tuuhea- 
latvaisen puun oksalle. Samaten muuttautuu Uni, joka esiintyy 
jumalaolentona, Iliaan 14. runossa linnun hahmoon ja kätkeytyy 
korkean männyn havuoksien peittoon. Odysseiassa taas Athene 
useita kertoja nousee lintuna yläilmoihin. Mutta on uudelleen 
korostettava, että näissä tapauksissa on kysymys jumalien 
kyvystä muuttautua toiseen hahmoon. Aivan niinkuin jumalat 
voivat esiintyä jonakuna tiettynä ihmisenä, he kykenevät muut- 
tamaan itsensä linnuiksi. Varsinaiselta olemukseltaan he ovat 
ihmisten muotoisia. Eläimien palvomisesta jumalina Iliaassa ja 
Odysseiassa ei enää ole suoranaisia jälkiä. 

Ihmisen muotoisina jumalat eroavat ihmisistä vain siinä, että 
he ovat kuolemattomia ja että heillä on suurempi voima kuin 
ihmisillä. Ei voida sanoa, että eepoksissa kuviteltaisiin jumalat 
kookkaammiksi kuin ihmiset. Tosin sanotaan Areen ruumiin 
hänen kaatuessaan maahan peittäneen seitsemän auranalaa, ja 
sodan jumalan huuto kaikuu kuin yhdeksän tai kymmenen tuhan- 
nen miehen ääni. Mutta tällaisissa tapauksissa on vain kysymys 
runollisesta liioittelusta, jonka tarkoitus on kuvata jumalien eri- 
koisuutta. Niitä vastassa on lukemattomia kohtia, joista ilme- 
nee, että jumalia ei suinkaan käsitetty miksikään jättiläisiksi, 
vaan aivan tavallisten ihmisten kokoisiksi ja muotoisiksi. Niinpä 
Odysseus tuntee Pallas Athenen jumalattareksi, kun tämä näyt- 
täytyy kauniin, kookkaan ja mainioihin taitoihin perehtyneen nai- 
sen hahmossa. Jumalien olemuksessa on ylevyyttä ja kauneutta, 
mutta ei muuta ihmisistä eroavaa. Siksihän juuri ihmisiä, joilla 
on tavallista kauniimpi ulkomuoto tahi tavallista suurempi voima, 
nimitetään jumalaisiksi tahi jonkun tietyn jumalan kaltaisiksi. 

Ihmisen kaltaisina olentoina jumalat tarvitsevat myös ruokaa 
ja juomaa. Heillä on ambrosiansa ja nektarinsa, mutta näiden 
aineiden olemuksesta ei runoilijalla ole selvää käsitystä. Ne ovat 

enää vain pelkkiä nautintoaineita, sillä elääkseen jumalat eivät 
niitä tietenkään kaipaa, kun he joka tapauksessa pysyvät kuole- 
mattomina. Ilmeisesti ajateltiin, että jumalien elämä olisi peräti 
ilotonta, jolleivät hekin voisi tuntea hyvän ruoan ja juoman anta- 
maa nautintoa. Jumalissa virtaa myös erityinen jumalveri, jota 
alkaa virrata Afroditen saamasta haavasta. Mutta kuolematto- 
mien vammat paranevat tuossa tuokiossa. Alkujaan tietysti uhrit 
olivat tarkoitetut jumalien nautittaviksi. Mutta Iliaassa ja Odys- 
seiassa uhraaminen on kehittynyt pelkäksi kunnianosoitukseksi. 
Korkeintaan nauttivat jumalat uhrieläimiä paistettaessa nouse- 
vasta tuoksusta, joka kohoaa taivaalle. 'Tosin eepoksissa kerro- 
taan, että aikaisemmin asianlaita oli toinen. Ennen eeposten 
sankarien aikaa jumalat saapuivat henkilökohtaisesti uhritoimi- 
tuksiin ja ottivat osaa uhriateriaan. Mutta tämä kausi oli jo 
kaukana takanapäin. 

Jumalat muodostavat perheen ja heidän asuinpaikkanaan on 
Olympos. Niinkuin ihmisperheen jäsenet hekin riitelevät keske- 
nään. Zeus on ärtyisä, mutta koettaa pysyä sovussa puoli- 
sonsa kanssa, Hera on toraisa ja sanojaan säästelemätön rouva, 
Athene on isänsä lempitytär, jolta hänen on vaikea mitään kiel- 
tää, ja Ares taas on perheen tappelupukari, joka tosin kotona 
käyttäytyy sävyisästi, mutta kodin ulkopuolella on aina mukana 
siellä, missä ankarimmin taistellaan. Ei ole vaikea nähdä, että 
runoissa on jumalaperhe kuvattu täydellisesti ihmisperheen mal- 
lin mukaan. Tällöin ei ole välitetty uskonnollisista näkökoh- 
dista, jotka olisivat vaatineet kunnioittavaa suhtautumista juma- 
liin, vaan on ennen muuta pidetty silmällä havainnollisten tyyp- 
pien luomista. Näin huoleton jumalien käsittely on ollut mah- 
dollista vasta oloissa, joissa rationalismi on ehtinyt hävittää har- 
taan uskon ja asettaa sen sijalle kevytmielisen epäilyn. 


Periaatteessa jumalat ovat kaikkivaltiaita ja kaikkitietäviä, 
mutta käytännössä. ilmenee eräitä rajoituksia. Kun Zeus on yli- 

jumala, voivat muut jumalat toteuttaa tahtonsa ainoastaan siinä 
tapauksessa, ettei Zeus ole toisin päättänyt. Mutta Zeuksenkin 
yläpuolella on kohtalo, moira, jota hän ei voi järkyttää. Tässä- 
kään ei sentään olla johdonmukaisia, sillä välistä Zeus harkitsee, 
pelastaisiko hän ehkä elämään sankarin, jonka kuoleman kohtalo 
on määrännyt. Täyttä ristiriidattomuutta on eepoksilta turha 
odottaa. Eihän sitä ole edes nykyaikaisen ihmisen uskonnolli- 
sissa käsityksissä. Niinpä jumalat sekä Iliaassa että Odysseiassa 
toisinaan voivat muuttaa vieläpä luonnonlakeja. Hera pakottaa 
kerran auringon vasten sen tahtoa laskemaan taivaanrannan 
taakse ennen määräaikaa, ja Athene pidättää toisen kerran aamu- 
ruskon vaunuja, niin että yö tulee tavallista pitemmäksi. Mutta 
yleensä luonnonlait pysyvät voimassa ja rajoittavat jumalien 
valtaa. Erityisesti korostetaan, etteivät jumalatkaan kykene 
varjelemaan rakastamaansa ihmistä kuolemalta, jos se on tul- 
lakseen. Ja kun Odysseus vakuuttaa Telemakhokselle, että Zeus 
ja Athene auttavat häntä taistelussa kosijoita vastaan, ilmaisee 
Telemakhos hienoisen epäuskonsa sanoen, että nämä tosin ovat 
mainioita auttajia, mutta ovat korkealla pilvissä, mistä he hal- 
litsevat kaikkia ihmisiä. 

Mutta kaikissa tapauksissa eeposten sankarit turvautuvat juma- 
liin ja rukoilevat heitä avukseen. Tällöin he eivät pyydä jumalia 
henkilökohtaisesti laskeutumaan alas maan pinnalle, vaan ano- 
vat jumalilta niin sanoaksemme kaukoapua aivan samoin kuin 
kristilliset rukoilijat. Odysseiassa sanotaan nimenomaan, että 
jumalien on helppo kaukaakin auttaa ketä vain tahtovat. Eepok- 
sissa ihmiset eivät rukoillessaan myöskään käänny Olympokseen, 
vaan ylös korkeuksiin, taivaaseen, josta he odottavat apua. Tämä 
tosiasia näyttää osoittavan, että Iliaassa ja Odysseiassa on ero- 
tettava toisistaan kaksi eri jumalakäsitystä. .Ne jumalaolennot, 
jotka esiintyvät ihmisten joukossa varsinaisessa ihmisen muo- 
toisessa hahmossaan tahi jotka tulevat ihmisten luokse jonkun 
näiden tunteman henkilön hahmossa, kuuluvat tarun ja runouden 

maailmaan. Ne jumalat taas, jotka kuuluvat varsinaisen uskon- 
non piiriin ja joita rukoillaan avuksi, ovat enemmän tai vähem- 
män persoonattomia voimia, jotka vaikuttavat kaukaa. Tosin 
tässäkään suhteessa eepokset eivät ole johdonmukaisia. Mutta 
suurin piirtein voidaan tällainen eroavaisuus panna merkille. 
Äsken esitetyllä toteamuksella on huomattava kantavuus. Sii- 
hen nojautuen voidaan päätellä, mikä osa eeposten jumalamaail- 
masta on runonlaulun kehittämää: Jumalien suoranainen osan- 
otto tapahtumien kulkuun on ensi sijassa vain runollisen perinteen 
tulosta eikä perustu varsinaisiin uskonnollisiin käsityksiin. Kun 
siis Athene estää Akhilleusta käymästä käsiksi Agamemnoniintai 
kehoittaa Odysseusta pidättämään kreikkalaisia ryntäämästä lai- 
voille tahi kun Zeus lähettää Thetiksen ilmoittamaan Akhil- 
leukselle, että hänen on luovutettava Priamokselle Hektorin ruu- 
mis, on kysymyksessä pelkästään runollinen symbolikieli, 
samoin kuin silloinkin, kun Priamos saa Irikseltä kehoituksen 
lähteä kreikkalaisten leiriin. Tosiasiallisesti ratkaisu tapahtuu 
henkilöiden omassa mielessä. Se, että runossa annetaan sysäyk- 
sen tulla jumalien taholta, merkitsee ainoastaan runollisen väli- 
neistön käyttämistä. Iliaan ja Odysseian luoja on tässä suhteessa 
ollut perinteen sitoma. Hän ei ole pitänyt mahdollisena siitä 
luopua, vaikkei se enää täysin sopeutunutkaan siihen psykologi- 
seen syvennykseen, jonka hän henkilöhahmoissaan suoritti. 
Tältä kannalta saa osaksi selityksensä myös jumalien epä- 
moraalisuus. Ne ihmisten tapaiset olennot, jotka kansoittavat 
eeposten Olympoksen, eivät suinkaan ole oikeamielisiä eivätkä 
rehellisiäkään. He pettävät toisiaan eivätkä pidä arvolleen sopi- 
mattomana käyttää vilppiä ihmisiäkään vastaan. Tässä suhteessa 
Dias ja Odysseia ovat luoneet jumalansa täydellisesti ihmisen 
kuvaksi. Jumalat suuttuvat ja leppyvät, vihaavat ja rakastavat, 
kadehtivat ja ovat puolueellisia. Mutta tämä koskee yleensä 
vain niitä jumalahahmoja, jotka ovat suuremmassa tai pienem- 
mässä määrässä runollisen mielikuvituksen tuotetta. Silloin kun 

jumalat ovat todellisen uskonnollisen palvonnan kohteita, he 
tavallisesti suojelevat oikeutta ja kostavat vääryyden. He voi- 
vat kyllä vihastua, mutta siihen on syynä joko ihmisten osoit- 
tama kunnioituksen puute tai näiden tekemät rikokset. Selvim- 
min tämä näkyy siitä Iliaan 16. runon kohdasta, jossa sanotaan 
Zeuksen lähettävän myrskyjä ja rankkasateita ihmisten vitsauk- 
seksi siitä syystä, että nämä lakia vääntäen antavat vääriä tuo- 
mioita ja polkevat oikeutta unohtaen jumalien koston. Tässä 
yhteydessä on syytä jälleen tähdentää, ettei eepoksissa voida 
todeta täydellistä ristiriidattomuutta, vaikka runollisesti väri- 
tetty jumalamaailma jätetäänkin syrjään. Sillä todellisuus itse- 
kään ei ole johdonmukainen. Silloin yhtä hyvin kuin nykyään 
voitiin panna merkille, että vääryydentekijä menestyi elämäs- 
sään erinomaisesti. Sellaisesta toteamuksesta taas ei voitu olla 
tekemättä johtopäätöstä, että jumalat jostakin syystä suosivat 
väärämielistä ihmistä. Jumalia siis ei saatettu käsittää aina. ja 
kaikissa olosuhteissa moraalisiksi, koska he eivät rangaisseet 
ainakaan kaikkia rikoksia, vaan päinvastoin näyttivät usein 
suovan menestystä sille, joka sitä vähimmän ansaitsi. 

Kun erotetaan toisistaan varsinaiset uskonnolliset käsitykset 
ja runollinen leikki, tulee ymmärrettäväksi sekin, että jumalien 
sanotaan olevan kaikkitietäviä, mutta kuitenkin kerrotaan 
tapauksista, joissa heiltä jää jokin seikka huomaamatta. Käsi- 
tellessään jumalia kuin ihmisiä, täytyy runoilijan tinkiä heidän 
kaikkitietävyydestään. Niinpä Proteus, joka tietää kaiken, ei 
ole selvillä siitä, että hänen luolaansa on hylkeennahkoihin kää- 
rittyinä kätkeytynyt kolme ihmistä. Koko kertomushan perus- 
tuu tässä siihen, että suunniteltu petos onnistuu. Samaten ei 
Zeuskaan huomaa, että hänen kääntäessään päänsä poispäin 
Poseidon ryhtyy taistelukentällä auttamaan kreikkalaisia vas- 
toin hänen kieltoaan. Zeuksella ei myöskään ole etukäteen aavis- 
tusta Heran hänelle punomasta juonesta. Poseidon ei tiedä, että 
Odysseus on lähtenyt Kalypson saarelta, vaan havaitsee sen vasta 

nähdessään vihansa kohteen lähestyvän lautallaan faiakien 
saarta. Auringon jumala, jota kuitenkin sanotaan kaikkinäke- 
väksi, saa vasta tyttäreltään kuulla, että hänen karjansa on teu- 
rastettu. Tällaisissa tapauksissa on aina kysymys runollisista 
aiheista, joilla ei ole mitään yhteyttä uskonnollisiin käsityksiin. 
Runoilija luo tilanteita, joissa jumalien on oltava yhtä tietämät- 
tömiä, kuin ihmiset ovat. 

Jumalien rinnastaminen ihmisiin perustuu, niinkuin ylempänä 
on huomautettu, vanhaan runoperinteeseen, joka taas on saanut 
alkunsa taruista. Taruissa kerrottiin, kuinka jumalaolennot liik- 
kuivat ihmisten parissa näiden kaltaisina. Kaikkien kansojen 
sadut kuvailevat kohtauksia, joissa noidat ja jättiläiset näyttele- 
vät ratkaisevaa osaa. Näiden yliluonnollisilla voimilla varustet- 
tujen olentojen sijaan tulivat kreikkalaisessa tarustossa jumalat. 
Satu muuttui siten jumalaistaruksi. Jumalaistarustosta virtasi 
ainesta eepilliseen runonlauluun. Muinaisajan sankarien rinnalla 
olivat esiintyneet jumalat, joista sankarit suurelta osalta pol- 
veutuivatkin. Mutta tullessaan runoissa toimiviksi henkilöiksi 
jumalat itsestään saivat inhimillisiä piirteitä. Näin syntyi eepok- 
sille ominainen jumalamaailma. Vaikka jumalat täten usein jou- 
tuvat huonoon valoon, jopa suorastaan naurettaviksi, ei heidän 
kuvaamisensa Iliaassa tai Odysseiassa koskaan muutu satiiriksi. 
Runoilijaa johtavat pelkästään taiteelliset tarkoitusperät eikä 
hän harjoita minkäänlaista arvostelua. Tarunomaisina ihmis- 
olentoinakin jumalat saattavat esiintyä oikeuden vartijoina. 
Odysseiassa sanotaan nimenomaan, että jumalat kiertävät ihmis- 
ten hahmossa kaupunkeja tutkien vääryyden ja oikeamielisyyden. 

On siis erotettava toisistaan Ihmisinä esiintyvät runollisin piir- 
tein väritetyt jumalat ja voimina vaikuttavat varsinaiset juma- 
lat. Niinpä sanotaan Diaan 1. runossa jumalien lähteneen edelli- 
senä päivänä aithiooppialaisten luokse juhlaan ja palaavan sieltä 
vasta kahdentenatoista päivänä. Siitä huolimatta Apollo kuulee 
Khryseen rukouksen, kun tämä on saanut takaisin tyttärensä, ja 

lopettaa ruttonuolien ampumisen kreikkalaisten leiriin. Myös 
iloitsee jumala ylistyslaulusta, jonka Odysseus tovereineen 
hänelle virittää. Loogilliselta kannalta tässä on ristiriita, mutta 
se selittyy helposti, jos ottaa huomioon sen, mitä edellä olen esit- 
tänyt: Ihmisen kaltaisessa olemuksessaan jumalat ovat poissa, 
mutta uskonnollisen palvonnan kohteina he ovat siitä huolimatta. 
läsnä kaikkialla, missä heitä tarvitaan. 


Nimeltä mainittujen jumalien ohella esiintyy Iliaassa ja Odys- 
selassa nimittämätön jumalavoima, daimon, jonka vastineena 
runoelmien suomennoksessa on käytetty »paha haltia», »joku kuo- 
loton» tahi muita sellaisia ylimalkaisia sanontoja. Eeposten dai- 
mon ei ole aina paha voima, vaan sanaa voidaan käyttää myös 
hyvässä merkityksessä. Esim. Nestor sanoo Hiaan 11.runossa, 
että Patrokloksen kenties onnistuu daimonin avulla taivuttaa 
Akhilleus palaamaan taisteluun. Mutta tavallisimmin sana tar- 
koittaa pahaa voimaa, joka tuottaa ihmiselle onnettomuutta. Se 
saattaa onnettoman Lykaonin Akhilleuksen käsiin, se vaivuttaa 
perheenisän tautivuoteelle, kuljettaa Odysseuksen takaisin Aio- 
loksen luo ja aiheuttaa ylimalkaan ihmisille vastuksia ja vaivoja. 
Tällainen daimon ei koskaan esiinny ihmisen hahmossa, vaan 
pysyy persoonattomana voimana, joka näyttäytyy vain vaiku- 
tuksissaan. Siihen liittyy aina jotakin salaperäistä ja käsittä- 
mätöntä. Varsinkin silloin kun ihminen toimii niin, että hänen 
jälkeenpäin on pakko katua tekoaan, sanotaan, että daimon on 
hänet siihen johtanut. Voidaan todeta, että tämä henkivoima 
tehdään vastuulliseksi sellaisesta, mitä ei saateta lukea jonkun 
yksilöllisen jumalan aiheuttamaksi. Esim. intohimon purkauk- 
set, joiden voimaa ihmisen jälkeenpäin on vaikea selittää, pan- 
naan mielellään daimonin tilille. Daimon on siten eräänlainen 
yleisjumala, jolla ei ole yksilöllisiä piirteitä. 

Aivan toisenlainen voima on eepoksissa esiintyvä »kohtalon, 
moira. Se on alkujaan puhtaasti abstraktinen käsite ja merkitsee 

osuutta. Jokainen ihminen on syntyessään saanut tietyn 
osuuden elämästä, ja se on hänen moiransa. Hänen elämänsä 
pituus on täten edeltä käsin määrätty. Siksi sanotaankin, ettei- 
vät edes jumalat voi siirtää ihmisen kuolinhetkeä. Tässä suh- 
teessa Ilias ja Odysseia edustavat jossakin määrin fatalistista 
maailmankatsomusta, joka kuitenkaan ei ole ristiriidaton eikä 
johdonmukainen. On turha yrittää rakentaa niistä kohdista, 
joissa moira mainitaan, minkäänlaista yhtenäistä järjestelmää. 
Ainoa kiistämätön toteamus, joka voidaan tehdä, on että eepok- 
sissa ilmenevän käsityksen mukaan ihmisen on kuoltava silloin, 
kun se on sallittu. Mitä kaikkea tämä usko tuo mukanaan, sitä 
ei sen enempää pohdittu. Ei myöskään tehty selväksi, kuinka se 
sopeutui jumalien kaikkivaltaan. Uskonnolliset käsitykset eivät 
olleet syntyneet minään loppuun ajateltuna henkisenä rakennel- 
mana, vaan käytännön kokemusten tilapäisluontoisina tuloksina. 
Kokemus opetti, että ihmisen varmasti oli kuoltava ja ettei kuo- 
lemaa, silloin kun se oli tullakseen, voitu saada torjutuksi uhrein 
eikä rukouksin. Kuoleman täytyi siis johtua voimasta, joka ei 
kuulunut varsinaisten jumalien vaikutuspiiriin. Näin kehittyi 
jumalista riippumaton kohtalo. 

Olisi kuitenkin väärin sanoa, että kohtalo on jumalien yläpuo- 
lella. Mistään ei ilmene, että kohtalo vallitsisi jumalien toimin- 
taa. Se on eräänlainen rinnakkaisvoima, joka vaikuttaa jumalien 
ohella. Useimmiten jumalien tahto ja kohtalon määräys käsite- 
tään samansuuntaisiksi. Molemmat täydentävät toisiaan. Loo- 
gilliselta kannalta tämä on omituista, voisipa melkein sanoa sie- 
tämätöntä, mutta logiikalla ei ole uskonnossa yleensäkään sijaa. 
Nykyaikainenkin ihminen, joka uskoo persoonallisen jumalan joh- 
toon, saattaa puhua kohtalosta voimana, jota hän ei aseta yhtey- 
teen jumalan kanssa. Islamin uskoiset luottavat yhtä lujasti 
ennakolta säädettyyn kohtaloon kuin Allahinsa kaikkivaltaan. 
He eivät kykene näkemään uskossaan vähintäkään ristiriitai- 
suutta. Molemmat käsitykset ovat kuin kahdella eri tasolla, 

jotka eivät kosketa toisiaan. Varsinkin äsken päättyneen sodan 
aikana oli sotilaissa, jotka rauhanomaisissa oloissa olivat har- 
taita kristittyjä, todettavissa sokeata kohtalouskoa, joka oli 100- 
gillisesti perustelematonta. 

Kohtalo esiintyy eepoksissa myös jumalaolentona. Siitä on tul- 
lut kohtalotar. Sellaiseksi sen käsittää Iliaan 24. runossa Hekabe 
sanoessaan kohtalon kehränneen Hektorin elämänlankaan, että 
hänen on kaukana vanhemmistaan jouduttava koirien raadelta- 
vaksi. Kohtalo on tässä lankaa punova kehrääjätär, siis persoo- 
nallinen olento. Vielä selvemmäksi tulee kohtalon henkilöllistä- 
minen silloin, kun sana esiintyy monikossa. Samassa Iliaan 
runossa todetaan, että moirat ovat suoneet ihmisille kestävän 
mielen. Tällöin ei enää voi olla kysymys muusta kuin yksilölli- 
sistä jumalaolennoista, kohtalottarista. Odysseiassakin puhu- 
taan monikollisesti kehrääjättäristä, jotka punovat ihmisille elä- 
män langan. Kun näin pitkälle on tultu, ei moira enää säädä yksis- 
tään elämän pituutta, vaikka tämä aina jää kohtalottaren pää- 
tehtäväksi. Kohtalo määrää ihmisen muistakin vaiheista, ei kui- 
tenkaan kaikista eikä poikkeuksettomasti. Eeposten maailman- 
katsomus ei suinkaan ole jyrkän fatalistinen. Päinvastoin koh- 
talolla on piirteitä, jotka muistuttavat kehdon ääreen asettu- 
nutta satujen hyvää tai pahaa haltiatarta. Kohtalo antaa elämän 
pituuden sekä sen ohella joko jotakin hyvää tai pahaa taikka 
molempia, mutta yksityiskohtaisesti se ei säädä ihmisen elämän 
kulkua. Jumalille jää riittävästi vaikutusalaa, eikä ihmisen oma 
vastuu elämästään tule olemattomaksi. 

Kohtalouskon kanssa ei näytä olevan tekemisissä se, että yli- 
jumala Zeus käyttää vaakaa ottaakseen selville, minkä pitää 
tapahtua. Ennen Akhilleuksen ja Hektorin kaksintaistelua Zeus 
panee kultaiseen vaakaan heidän kuoleman haltiattarensa. Kun 
ylijumala nostaa vaakaa, vaipuu se vaakakuppi, jossa on Hektorin 
'*kuolemanhenki. Tämä merkitsee sitä, että Hektorin kuolotar on 
voimakkaampi ja riistää miehensä manalaan. Samaten Zeus 

käyttää vaakaansa Iliaan 8. runossa kuvatun taistelun edellä. 
Silloin edustavat vaakakuppeihin lasketut kuolottaret kreikka- 
laisia ja troialaisia. Edellisten vaakakuppi laskee, mikä merkit- 
see, että he kärsivät taistelussa suurempia menetyksiä. Zeuksen 
vaaka mainitaan Iliaassa pari kertaa muulloinkin. Odysseus 
sanoo 19. runossa, että menestystä taistelussa on turha toivoa, 
milloin Zeus kallistaa vaakaansa. Ja 16. runossa Hektor peläs- 
tyy, kun hän havaitsee, minne päin Zeuksen vaaka kallistuu. On 
väitetty erittäin pätevältä taholta, että varsinkin ensiksi maini- 
tussa tapauksessa, Akhilleuksen ja Hektorin kaksintaistelun 
edellä, Zeus vaa'allaan tutkisi, mikä on kohtalon määräys. Sel- 
laiseen tulkintaan ei mielestäni ole aihetta. Niin vaikea kuin 
vaa'an käyttöä onkin rationalistisesti selittää, sitä ei ole tarvis 
kytkeä kohtalouskoon. Jos niin tehtäisiin, tulisi ylijumalasta 
pelkkä kohtalon määräyksen toteuttaja. Sellaiselle käsitykselle 
Iliaasta ja Odysseiasta ei ole saatavissa tukea. Paremminkin on 
todettava, että Zeus vaakaa käyttäen ottaa selville sen, mitä 
asianhaarat yleensä vaativat, toisin sanoen hän etsii objektiivista 
perustetta omalle päätökselleen. Loogillisesti tämä tietysti on 
nurinkurista, mutta niinkuin useasti olen huomauttanut, logiikka 
ei auta pitkälle silloin, kun on selvitettävä uskomusten sekavaa 
vyyhtiä. 


Yliluonnolliseen maailmaan kuuluvat myös vainajat. Iliaassa 
ja Odysseiassa ilmenevän käsityksen mukaan säilyy ihmisestä 
hänen kuollessaan eräänlainen kuva, joka kaikissa suhteissa on 
hänen kaltaisensa, mutta jolta puuttuu aineellinen olemus. Se on 
saman kokoinen kuin ihminen oli kuolinhetkellään ja sillä on 
samat vaatteet, mutta sillä ei ole ihmisen voimaa eikä tuntoa.. Se 
muistuttaa siis aavetta, mutta se ei pelota ketään eikä kykene 
tekemään mitään pahaa. Seei tarvitse ruokaa eikä juomaa. Siksi 
ei eepoksissa enää hautajaisten jälkeen toimiteta kuolinuhreja 
eikä harjoiteta muutakaan vainajien palvontaa. Selvimmän 

kuvan siitä, millaisiksi vainajien olemus käsitettiin. saamme 
Iliaan 23. runosta. jossa Patrokloksen haamu saapuu Akhilleuk- 
sen luokse tämän nukkuessa. Haamulla on aivan sama koko, 
samat kauniit silmät ja sama ääni sekä samanlaiset vaatteet kuin 
Patrokloksella, mutta kun Akhilleus yrittää sitä syleillä, hän ei 
tavoita sitä, vaan haamu painuu vikisten maan alle niinkuin 
savu. Akhilleus toteaakin, että manalassa siis säilyy ihmisestä 
haamu ja kuva, mutta elämänvoima on poissa. Kun Odysseian 
24. runossa kuvaillaan kosijoiden saapumista manalaan, puhutaan 
niin ikään haamujen vikisevästä äänestä, jota verrataan yökköjen 
uikutukseen. Mutta samasta kohdasta ilmenee, että vainajilla 
uskottiin olevan sielunelämä sellaisenaan tallella. He keskus- 
televat toistensa kanssa niinkuin elävät ihmiset. 

Aivan toisenlainen käsitys vainajista esiintyy Odysseuksen 
manalan-käynnin yhteydessä. Kun Odysseus saapuu manalaan, 
kerääntyvät haamut hänen luokseen, mutta eivät tunne häntä 
eivätkä voi häntä puhutella, ennen kuin ovat saaneet juodakseen 
verta. Odysseus myös toimittaa vainajille uhreja ja lupaa kotiin 
saavuttuaan uhrata vielä runsaammat antimet. Tämä kaikki on 
eepoksissa muualla kuvattujen käsitysten vastaista. Ristiriitaa 
ei voi selittää, jollei otaksu, että tässä on käytetty vierasta tarus- 
tollista ainesta, joka ei kuvasta Vähän-Aasian kreikkalaisissa 
siirtokunnissa vallinneita tapoja. Runoilija on pitänyt tällaista 
vierasta ainesta tarkoituksiinsa sopivana eikä ole välittänyt siitä, 
ettei se sopeutunut eepoksissa yleensä kuvastuviin katsomuksiin. 

Vielä enemmän poikkeaa muusta yhteydestä manalan-kuvauk- 
sen loppuosa, jossa Odysseus näkee manalan tuomarin Minoksen 
jakavan oikeutta, Orionin metsästämässä riistaa, Tityoksen 
makaamassa korppikotkien raadeltavana, Tantaloksen kärsi- 
mässä janon ja nälän tuskia sekä Sisyfoksen vääntämässä kallion- 
lohkaretta vuoren huippua kohden. Tässä kuvauksessa, jota Ver- 
gilius on kehittänyt edelleen Aeneis-runoelmansa 6. kirjassa — 
se on taas ollut esikuvana Dantelle —, vainajat ovat täysin ruu- 

miillisia olentoja, jotka voivat toimia ja kärsiä elävien ihmisten 
tavoin. Mutta vaikka onkin olemassa ilmeinen ristiriita näiden 
manalankuvien ja eepoksissa muuten esiintyvien käsitysten 
välillä, ei silti ole aihetta pitää Odysseuksen manalassa-käyntiä 
eikä edes sen loppuosaa myöhäisenä lisäyksenä, joka muka olisi 
liitetty valmiiseen runoelmaan. On vain todettava, että eepok- 
sissa on erilaisia ja eri-ikäisiä aineksia, jotka eivät aina ole kes- 
kenään sopusoinnussa. Ylempänä on viitattu siihen, että Odys- 
seuksen manalan-käynti otaksuttavasti perustuu itämaisiin 
taruihin, jotka ovat saaneet ilmaisun Gilgames-eepoksessa. Täten 
on Odysseian manalan-kuvaukseen voinut siirtyä itämaisia piir- 
teitä. Ei myöskään voida pitää mahdottomana, että manalan- 
kuvauksessa on jälkiä kreetalais-mykeneläisistä uskomuksista, 
varsinkaan kun siinä mainitaan manalan tuomarina Minos, Kree- 
tan muinainen kuningas. Missään tapauksessa ei ole uskottavaa, 
että kuvaus olisi peräisin vasta 6. vuosisadalta ja että se perus- 
tuisi orfilaisiin käsityksiin, niinkuin Wilamowitz on luullut voi- 
vansa päätellä. 

Siitä, missä vainajat kuoleman jälkeen oleskelevat, eepoksissa 
ei myöskään anneta yhtenäistä kuvaa. Tavallisesti sanotaan tuo- 
nelan olevan suoraan maan alla. Mutta se manala, jonne Odysseus 
suuntaa kulkunsa, on kaukana luoteessa, mihin aurinko laskee 
ja missä suuri maailmanvirta, Okeanos, kiertää mannerta. Suu- 
renmoinen on kuvaus, jonka Kirke Odysseukselle esittää manalan 
lehdoista ja virroista. Myöhempien runoilijoiden mielikuvituk- 
selle se on antanut runsaasti ainesta. Manala on jylhää seutua. 
Sen vastakohtana mainitaan Elysion, autuaiden asunto, jonne 
Proteus ennustaa Menelaoksen joutuvan. Onnelliset, jotka sinne 
pääsevät, saavat viettää todellista ja ihanaa elämää. Siellä ei ole 
lunta, ei myrskyjä eikä sateita. Alati puhaltaa siellä vienosti 
henkäilevä länsituuli. Mutta Elysioniin pääsy ei riipu hurskau- 
desta ja oikeamielisyydestä. Menelaokselle on siellä varattu 
paikka siitä syystä, että hän on Helenan puolisona Zeuksen vävy. 

Se, joka pintapuolisesti tutustuu Iliaaseen ja Odysseiaan, säi- 
lyttää mielessään kuvan yhtämittaisista taisteluista, aseiden 
välkkeestä, sotavaunujen kiitämisestä ja soturien kaatumisesta 
sekä sankarin sadunomaisista seikkailuista, hänen kotiinpaluus- 
taan ja hänen suorittamastaan perusteellisesta kostotyöstä. Sille, 
joka syvemmin perehtyy runoelmien sisällykseen, ne paljastavat 
paljon muuta: henkilöhahmojensa suurpiirteisyyden ja raken- 
teensa määrätietoisen keskityksen. Mutta myös lukemattomat 
yksityiskohdat ovat omiaan kiinnittämään tarkkaavan lukijan 
huomiota. Niistä näkyy, kuinka terävästi runoilija on havainnut 
todellisuuden piirteet ja kuinka taitavasti hän osaa niitä käyttää 
runolliseen tarkoitukseen. Niiden avulla hän panee liikkeelle 
mielikuvituksen ja elävöittää kertomuksensa. Iliasta ja Odys- 
seiaa käsittelevä esitys olisi epätäydellinen, jollei runoelmien 
näitä puolia valaistaisi. On selvitettävä, miten eepoksissa suh- 
taudutaan luontoon ja elämään sekä ihmisten moninaisiin aska- 
reisiin. Tarkoituksenani ei kuitenkaan ole pohtia eepoksissa 
ilmenevää luonnonkäsitystä eikä kirjoittaa eepillisen maailman 
kulttuurihistoriaa. Tarkastelen niihin sisältyviä luonnon ja 
ihmiselämän piiriin kohdistuvia havaintoja vain sikäli, kuin ne 
ovat tulleet runollisesti hedelmällisiksi. 

Taivaan ilmiöiden mielikuvitusta ruokkiva voima on elävänä 

vaikuttanut Iliaan ja Odysseian runoilijaan samoin kuin jo häntä. 
edeltäneeseen runonlauluun. Varhain nouseva aamurusko on 
näyttäytynyt »ruususormisena» ja auringon säteet nuolina, joita. 
Helios-jumala ampuu. On kiinnitetty huomiota tähdenlentoon ja 
sen yhteydessä näkyviin säkenöiviin kipinöihin. Mainitaan syk- 
syn kirkkain tähti Orion, joka noustuaan valtameressä ottamas- 
taan kylvystä loistaa yli muitten lukemattomien tähtien. Ilta- 
tähti, Hesperos, esiintyy taivaan tähdistä ihanimpana. Tähdet. 
saattavat myös tietää tuhoa varsinkin silloin, kun ne yht'äkkiä 
tulevat näkyviin pilvien alta ja sitten heti taas peittyvät pilviin. 
Kauneimpana runoilija on nähnyt tähtitaivaan täyden kuun 
aikana: Kun komea tähtitaivas kimmeltää kuun loistavan kehän 
ympärillä ja ilma on aivan tyyni, näkyvät kaikki tähdet ja pai- 
menen mielen täyttää ilo. Runoilija on täten tajunnut lyyrillisen 
tuokion selvänä ja vaikuttavana. Samanlainen tunnelma valtaa 
hänet, kun äkkiarvaamatta pilvet hajoavat taivaalta ja aurinko 
pääsee paistamaan. Silloin näkyvät kaikki kukkulat, vuorten 
terävät huiput sekä metsäiset laaksot, ja taivaalta avautuu ääre- 
tön siintävä avaruus. 

Poutataivas saattaa yht'äkkiä pilvistyä, ja silloin tulee myrsky. 
Vuoren rinteellä seisoessaan paimen havaitsee pikeä mustemman 
pilven kiitävän yli meren. Se tuo mukanaan rajuilman, ja paimen 
kiiruhtaa viemään laumansa turvaan. Korkeata vuoren huippua 
reunustavat pilvet pysyvät poutailmaila paikoillaan. Mutta kun 
pohjatuuli alkaa puhaltaa, ne hajaantuvat yli taivaan, ja ilma 
muuttuu synkäksi ja pimeäksi. Värikkäästi kuvataan syys- 
myrskyä, joka raskaana painaa mustaa maata. Kaatosade putoaa 
rankkana, joet ovat tulvillaan vettä, vesivyöryt huuhtovat muka- 
naan kumpujen rinteet, syöksyvät hirveästi pauhaten tummaan 
mereen ja hävittävät ihmistyön tuloksia. Metsässä tekee myrsky 
tuhojaan. Kun tuulispää tarttuu tammiin ja saarniin, niiden oksat 
iskevät yhteen ja kuuluu kauhea ryske puunrunkojen murtuessa. 
Havainnollisesti on kuvattu, miten tuuli viskelee kedolla ohdak- 


426 Homeros 


keita, joiden pähkylät ja varret tiiviisti liittyvät toisiinsa. tahi 
miten se iskee olkikasaan hajoittaen sen sinne tänne taikka miten 
se nostaa kesäpäivänä tieltä paksuja pölypilviä. Tuuli saattaa 
olla hyödyllinenkin. Vihurien apua tarvitaan, jotta Akhilleus saa 
Patrokloksen ruumisrovion palamaan, ja pohjatuuli kuivattaa 
maamiehen tyydytykseksi nopeasti sateiden kastaman pellon. 
Runoilijälta ei myöskään ole jäänyt huomaamatta, kuinka kor- 
keavartisena kasvava vilja aaltoilee pellolla, kun voimakkaana 
puhaltava tuuli sitä huojuttaa. 

Lumisadettakin runoilija osaa kuvata mielikuvitukseen vetoa- 
valla tavalla. Lumi ei Vähässä-Aasiassa yleensä tule leppoisina 
hiutaleina tyynellä ilmalla, vaan se tulee raivoisana tuiskuna 
pohjoistuulella. Se iskee maahan rakeiden tavoin. Tiheinä ja 
kiitävinä lentävät lumirakeet ilman halki. Ne ovat Zeuksen 
nuolia, joita tämä näyttää ihmisille. Mutta välistä ylijumala 
saattaa tyynnyttää tuulet lumisateen aikana. Silloin peittyy 
maisema hiljalleen valkoiseen vaippaan. Lumi peittää vuorien 
harjanteet ja korkeat kukkulat, rehevät laidunmaat ja ihmisten 
työn tulokset, viljavainiot. Harmaan merenkin poukamarannat 
ja kallioäyräät peittyvät lumeen. Vain aalto, jonka lyönnit eivät 
koskaan lakkaa, ei ota vastaan lumipeitettä. Kaiken muun lumi 
verhoaa. Tällaisessa lumisen maiseman kuvauksessa runoilija on 
saanut ilmaistuksi aidon ja väkevän tunnelman. 

Meri on antanut aiheen moniin Iliaan ja Odysseian luonnon- 
näkyihin. Meri on aina liikkeessä, sillä ei ole koskaan rauhaa. 
Sen purppuranpunaista siintoa verrataan viinin väriin. Näköala 
kalliotörmältä tummana siintävän meren yli on avarin, mitä on 
olemassa. Meren mahtavuus ilmenee sen maininkien pauhussa. 
Alituisesti, tulkoonpa tuuli miltä ilmansuunnalta hyvänsä, tyrs- 
kyt lyövät jyrkkänä kohoavaan rantakallioon. Kun länsituuli 
puhaltaa, nostaa aalto ulapalla ilmoihin vaahtoavan harjansa 
murtuakseen mantereeseen kauheasti jylisten. Kaartuen se lyö 
rantakallioihin ja sylkee suustaan suolaista vaahtoa. Tahtoes- 

saan kuvata äänen voimakkuutta runoilija ei tiedä sattuvampaa 
vertauskohtaa kuin meren aaltojen pauhun niiden iskiessä kallio- 
rantaan tahi myrskyn ryskeen sen tempoessa mahtavia tammia. 

Taivaalta laskeutuvat alas tuulenpuuskat, jotka kuohuttavat 
orvokintumman meren. Ne iskevät meren pintaan hirveällä pau- 
hinalla, ja kaartuvin harjoin nousevat aallot vaahtopäisinä ula- 
palle, toiset toistensa jälkeen. Toisinaan taas meri alkaa liikkua 
kuin empien, sen aallot ovat aluksi mykkiä, ne eivät vyöry mihin- 
kään varmaan suuntaan, vaan meri ikäänkuin epämääräisesti 
aavistelee pian ilmestyvien tuulenpuuskien teitä. Vasta kun tai- 
vaan tuuli ehtii paikalle, saa mahtava meri sille ominaisen aal- 
toilunsa. Siinäkin meillä on varsin osuva ja suurpiirteisesti 
kuvattu luonnonhavainto. 

Erityisesti tuntee myrskyn voiman merimies laivassaan. Hirveä 
on hyökyaalto, kun se lyö yli aluksen. Vaahtoava vesi peittää 
kaiken, ja tunnelman kaameutta lisää myrskyn kauhea pauke 
purjeissa. Merimiesten mielen valtaa kuolemanpelko. Yksityis- 
kohtaisesti on kuvattu myrskyn kourissa kamppailevaa laivaa 
Odysseian 12. runossa. Tuulispää katkaisee harusköydet kum- 
paiseltakin sivulta, masto kaatuu ja purjeet jäävät lepattamaan 
laivan pohjalle. Kaatuessaan masto surmaa perämiehen, joka 
putoaa peräkeulasta aaltoihin kuin simpukanpyytäjä. Salama 
iskee samalla alukseen, joka ryskyy liitoksissaan. Merimiehet 
suistuvat mereen. Kuin merilinnut he uiskentelevat ympäri lai- 
vaa, kunnes vaipuvat syvyyteen. Meren voima särkee aluksen 
laidat, vain emäpuu on enää jäljellä, ja sen varassa Odysseus yksin 
pääsee pelastumaan. 

Mutta tuuli saattaa tyyntyä yhtä nopeasti kuin se alkaakin. 
Kun jumalavoima asettaa aallot lepoon, niin meren pinta muut- 
tuu sileäksi eikä tuulenhenkäystäkään tunnu. Silloin saadaan 
laskea alas purjeet ja istuutua teljoille. Meri vaahtoaa silloin 
valkeanaan airojen iskuista. Jos tyyntä jatkuu pitemmälti, täyt- 
tää ilo merimiesten mielet, kun lopulta alkaa puhaltaa myötäinen 

tuuli. Realistisen tarkasti kuvataan Odysseian 2. runon lopussa 
purjehtimaan lähtöä. Peräköydet, joista laiva on kiinni maissa, 
päästetään irti, masto käännetään pystyyn, se kiinnitetään 
harusköysin ja valkea purje nostetaan härännahkaisin vetonuo- 
rin, Tuuli pullistuttaa purjeen ja keulan molemmin puolin kobi- 
see aalto laivan kulkiessa. Silloin sidotaan kaikki laivan köydet 
paikoilleen, minkä jälkeen voidaan toimittaa viiniuhri matkan 
onneksi. 

Väkivaltaisessa voimassa vetää myrskyävälle merelle vertoja 
raju tulvavirta. Pauhaten syöksyy vuorivirta kallion onteloon, ja 
paimen kuulee kauaksi sen äänen. Kun joki alkaa tulvia, sen virta 
käy niin voimakkaaksi, että se rikkoo vaivalla rakennetut padot 
ja hävittää kauniisti kukkivat puutarhat, joihin ihmiset ovat 
panneet runsaasti työtä. Tulviva vuoripuro tempaa mukaansa 
kuivia tammia ja mäntyjä ja kuljettaa mukanaan peltomaan 
multaa. Sen vastakohta on vienosti pulppuava lähde, joka valaa 
tummaa vettään alas kallion jyrkänteeltä. Sitä käyttää hyöädyk- 
seen puutarhuri, joka johtaa sen veden kanavia myöten kastele- 
maan puutarhaansa ja taimistoaan. Silloin taas, kun kasvavat 
laihot ovat vaarassa kokonaan kuivua, virvoittaa niitä kesän 
kaste. 

Meren raivoa kykenee vain luja kallio vastustamaan. Kohoten 
aivan harmaan meren vieressä se ottaa mahtavana ja korkeana 
vastaan vinkuvien myrskytuulien puuskat ja paisuvat aallot, 
jotka nostavat sitä kohti kuohujaan. Ärjyvät aallot peittävät 
tyrskyihinsä karit ja kalliot, mutta ne eivät horju. Eivät myös- 
kään vuolaina vyöryvät tulvavirrat voi järkyttää vuorta, joka 
seisoo vankkana paikallaan. Niiden on kierrettävä sitä päästäk- 
seen tasangolle. 

Kasvikunnan voimakkain edustaja on tammi. Se kasvaa vuo- 
ren rinteellä nostaen latvansa korkealle ja kestää iät kaiket 
tuulta ja sadetta, sillä se on lujin juurin kiinni maan kamarassa. 
Kun kirvesmiehet sen katkaisevat tahi kun siihen osuu Zeuksen 

salama, se kaatuu mahtavana valtavasti ryskyen. Kaatuvan puun 
kuva on muutenkin Iliaan runoilijalle läheinen. Havainnollisesti 
hän piirtää alavalla maalla kasvavan poppelin, jonka runko on 
sileä ja jonka latvassa versoo lehdistö. Vaunujen rakentaja kaa- 
taa sen pyörien kehäpuuksi, ja kuivuneena se jää virumaan joen 
rannalle. Mieleen painuvan näyn tarjoaa saarni, joka kasvaa 
kauas siintävällä vuoren huipulla ja joka kirveen satuttamana 
langettaa maahan hennot lehtensä. Kun metsän kaatajat ovat 
työssään vuorten rinteillä, kuuluu hirmuinen ryske kaikkialle 
ympäristöön puiden suistuessa rotkoihin. Paljon vienompana 
kuin metsän puut kallistaa päänsä puutarhassa kasvanut unikko, 
kun sen kukinto on käynyt raskaaksi ja kevätsateet sitä run- 
televat. 

Huolellisesti ihminen vaalii puutarhansa taimia. Yksinäisellä 
paikalla, joka kosteutensa vuoksi on edullinen, hän kasvattaa 
nuorta öljypuuta, joka versoo kauniina ja lupaavana. Tuulet huo- 
juttavat sitä lempeästi ja se on täynnä valkeita kukkia. Mutta 
äkkiarvaamatta tulee myrsky, joka tempaa sen ylös kasvupai- 
kasta ja heittää sen pitkälleen maahan. Niin käy myös kevään 
lukemattomien kukkien ja lehtien. Hetken ne viheriöivät, mutta 
sitten niiden on taas pian aika kuihtua ja kuolla. On voimassa 
ikuinen kiertokulku. Tuuli pudistaa syksyllä lehdet puista, mutta 
seuraavana keväänä metsä taas vihannoi, kun uudet lehdet puh- 
keavat. Siihen verrattava on ihmistenkin elämä, toteaa runoilija. 

Metsäpalon Iliaan runoilija on nähnyt valtavana ilmestyksenä. 
Hävittävä tuli polttaa vuoren harjanteilla mittaamattomat mää- 
rät metsää, ja sen loimu näkyy kaukaa. Zeus iskee silloin maata 
tuliruoskillaan. Kun kulo tunkeutuu tiheään viidakkoon, kul- 
jettaa sitä tuuli kaikkialle ja näreet sortuvat juurineen maahan. 
Silloin kun puut ovat kuivimmillaan, pääsee tuli tekemään 
tuhoaan syvään ja sankkaan metsään, joka kasvaa laaksoissa. 
Tuulien pyörteet levittävät paloa joka suuntaan. Vielä kaa- 
meampi on tuli silloin, kun se pääsee valloilleen kaupungissa: 

Savu nousee sankkana yläilmoihin, kaikki ovat hädän vallassa 
ja monia kohtaa ankara murhe. Toisenlaisen, mutta yhtä kaa- 
mean näyn tarjoavat hätävalkeat, joita sytytetään vihollisen 
äkkiä hyökätessä saarikaupunkiin. Nekin heittävät hohteen tai- 
vaalle, mutta niiden tarkoituksena on kutsua naapurisaarien 
asukkaita avuksi. 


Maisemakuvaukset ovat erityisesti ominaisia Odysseialle. 
Iliaassa on vain yksi tarkkapiirteinen paikallisuuden kuvaus, 
nim. siinä 22. runon kohdassa, jossa mainitaan Troian muurin 
ulkopuolella sijainneet kaksi lähdettä. Toisen lähteen veden 
sanotaan olevan lämmintä, ja siitä nousee ilmaan höyryä. Toisen 
vesi taas on jääkylmää. Lähteiden luona on kivireunaiset pesu- 
altaat, joissa Troian naiset rauhan aikana huuhtelivat vaatteita. 
Tämän maiseman yksityiskohtia runoilija on kuvannut erään- 
laisena idyllin omaisena vastakohtana sille sotaiselle ja traagilli- 
selle näytelmälle, jota saman maiseman keskellä nyt esitettiin. 

Odysseiassa taas on maisemakuvauksia verraten runsaasti. 
Kalypson luolan ympäristö maalataan helein värein. Vehmaana 
kasvava metsä, puiden oksilla pesivät linnut, rehevänä versoava 
viiniköynnös, kirkkaina kumpuavien lähteiden solina ja nurmi- 
kolla kukkivat kasvit kuvataan täyteläisesti ja varmaniirteisesti. 
Yksityiskohtaisesti piirretään niin ikään kuva Alkinooksen puu- 
tarhasta. Sitä ympäröi joka taholta aita ja siinä kasvaa päärynä-, 
omena-, granaattiomena-, viikuna- ja öljypuita. Osa siitä on viini- 
tarhana, jossa kypsyvät runsaat rypäleet. Sen reunassa olevalia 
tasaisella kentällä kuivataan rypäleitä. Vieressä on myös kasvis- 
sarkoja, joissa kesät talvet viljellään monenlaisia hyötykasveja. 
Puro virtaa halki puutarhan, ja siitä saadaan kasteluvettä. Yhtä 
havainnollisesti kuvataan tie meren rannalta Alkinooksen hal- 
lituskaupunkiin. Ensinnä kuljetaan peltomaiden halki, sitten 
seuraa kapea kannas, jonka molemmin puolin on venevalkamia, 
vihdoin saavutaan torille, jossa on meren jumalan alttari. Lukija 

tuntisi näiden kuvausten perusteella helposti Alkinooksen puu- 
tarhan ja löytäisi tien meren rannalta hänen palatsiinsa! 

Ihmeellisen havainnollisia ja tarkkapiirteisiä ovat nekin ku- 
vaukset, jotka annetaan kyklooppien maan vieressä olevasta saa- 
resta tai jyrkästä kallioseinämästä, jonka puolivälissä on Skyllan 
luola, tahi laistrygonien maan luonnonvalkamasta, johon Odys- 
seus ohjaa laivansa, taikka Forkyksen valkamasta, jonne faiakit 
kuljettavat nukkuvan Odysseuksen, tahi vihdoin Ithakan kau- 
pungin laidassa olleesta lähdekaivosta. Sattuva on sekin kuva, 
joka muutamin säkein Odysseian 13. runossa piirretään Ithakan 
saaresta kokonaisuudessaan: Se on kallioinen ja vaunuilla aja- 
minen on siellä hankalaa, mutta se ei kuitenkaan ole karu, vaikka 
maat ovat ahtaat. Viljaa kasvaa saarella runsaasti ja viiniköyn- 
nös viihtyy siellä hyvin. Erityisesti se tarjoaa erinomaiset laitu- 
met karjalle, jota varten myös on mainiot juottopaikat. Ja met- 
sää on saarella riittämiin. Yhä vieläkin tämä kuvaus sopii Itha- 
kan saareen niin hyvin kuin saattaa toivoa. Metsät vain on suu- 
rimmaksi osaksi raiskattu. Tosin on ollut tutkijoita, jotka ovat 
olleet sitä mieltä, ettei Odysseian Ithaka muka lainkaan tarkoita 
nykyistä Ithakaa, vaan sen lähellä olevaa Leukasta. Tämä pää- 
telmä on kuitenkin osoittautunut harhautuneeksi. Odysseian 
Ithaka on Ithaka eikä mikään muu saari. 


Eläinkunnasta on Iliaassa ja Odysseiassa voittopuolisesti etu- 
alalla leijona. Se esiintyy rohkeuden ja väkevyyden tunnus- 
kuvana. Kuinka keskeinen sija eläinten kuninkaalla on runoi- 
lijan mielikuvituksessa, näkyy siitä, että leijona esiintyy huo- 
mion kohteena eepoksissa lähes kolmekymmentä kertaa. Tämä 
tapahtuu aina vertausten puitteissa, sillä varsinaisessa kuvauk- 
sessa ei ole tilaisuutta tuoda leijonaa näytteille. Kaikesta kui- 
tenkin huomaa, että leijona runonlaulun kukoistusaikana ja vielä 
kokonaiseepoksia luotaessa on ollut Vähän-Aasian vuoriseuduilla 
pelätty vahinkoeläin. Yht'äkkiä se syöksyy laitumelle ruhjoen 


432 Homeros 


härän tai hiehon niskat. Se ponnahtaa lehmä- tai lammastar- 
haankin eikä pelästy paimenelta saamaansa iskua, vaan riehuu 
mielin määrin karjassa surmaten jokaisen elukan. Paimenen on 
pakko piillä vajassaan, ja työnsä tehtyään leijona kaikessa rau- 
hassa poistuu hypäten korkean suoja-aidan yli. Toisinaan kuiten- 
kin leijonan ryöstöretki päättyy siihen, että se saa kuolettavan 
haavan vaskisesta keihäästä. Kun leijona yöllä ärjyy metsikön 
laidassa, nousee karjatarhassa ankara kohu. Silloin ei ehditä 
ajatella unta, vaan koetetaan keksiä suojatoimenpiteitä. Jos 
taas leijona huomaa karjan paimenettomaksi, se karkaa oitis 
kimppuun. Kun leijona yön pimeydessä yllättää lehmikarjan, 
yrittävät lehmät suin päin päästä pakoon. Mutta yhden saa peto 
aina kiinni ja sen se rouhii hengiltä kauheilla hampaillaan. Mutta 
jos paimenet ovat varuillaan, tekee leijona turhia hyökkäyksiä 
karjatarhaan. Koko yön se yrittää uudelleen, mutta saa aina vas- 
taansa keihässateen ja palavia soihtuja, joita se kammoaa. Kai- 
kesta huolimatta se voi saada yhden elukan viedyksi mukanaan. 
Se kantaa sitä pois väkevissä leuoissaan. 

Mahtavin leijonan rohkeuden kuvaus on Iliaan 20. runossa. 
Kaupungin kaikki miehet ovat lähteneet ajamaan leijonaa, joka 
on tehnyt paikkakunnalla tuhojaan. Ensinnä leijona kulkee tie- 
tään välittämättä ajajista, mutta kun nuori mies heittää sitä 
kohti keihään, se kyyristäytyy avaten ammolleen kitansa ja 
näyttäen vaahtoavat hampaansa. Sen uljas sydän huohottaa ja 
se pieksee hännällään kylkiään ja lanteitaan. Itse se yllyttää 
itseään kamppailuun, ja säkenöivin silmin se syöksyy vimmaisesti 
päin ahdistajiaan joko tappaakseen jonkun miehistä tahi saadak- 
seen itse surmansa. Tämä kuvaus, johon en ole lisännyt ainoata- 
kaan piirrettä, on merkillisen elävä. Se on suoraan luonnosta 
saatu. Erinomaisen havainnon runoilija niin ikään on tehnyt 
mainltessaan, että kun leijona sitä ahdistettaessa vie poikasiaan 
suojaan, se vetää alas silmilleen koko otsanahkansa. Otaksutta- 
vasti tarkoitetaan, että leijona peittää silmänsä, jottei se näkisi 

sinkoilevia keihäitä ja joutuisi viekoitelluksi jättämään poika- 
sensa. Suurimman tuskan vertauskuvana esitetään leijona, jonka 
pesästä metsästäjä sen poissa ollessa on riistänyt poikaset. 
Vihasta riehuvin rinnoin se etsii ryöstäjän jälkiä hänet ehkä 
vielä saavuttaakseen. 

Toinen voiman ja uskalluksen tunnuskuva on villisika eli metsä- 
karju. Eläimistä vain leijona kykenee sen lannistamaan. Metsä- 
karjukin jää paikoilleen, kun metsästäjät sitä ahdistavat. Sen 
selkäharjakset nousevat pystyyn, sen silmät iskevät tulta ja se 
hioo hampaitaan rynnätäkseen miesten ja koirien kimppuun. 
Koirat ja metsästäjätkin kääntyvät pakoon, kun se tekee hyök- 
käyksensä. Vimmoissaan se kiskoo pensaita juurineen maasta ja 
kalskuttelee kulmahampaitaan. Paljon harvemmin mainitaan 
muita petoeläimiä. Pantteri esiintyy yhtä rohkeana kuin leijona 
tai villisika. Susi sitä vastoin pääsee lauman kimppuun vain sil- 
loin, kun paimen huolimattomasti on antanut sen hajaantua pit- 
kin vuoria. Sakaalit ovat halveksittavia haaskaeläimiä, jotka 
seuraavat metsästäjän haavoittamaa kaurista saadakseen sen saa- 
liikseen, sitten kun sen voimat uupuvat. Mutta jos sattuma joh- 
taa paikalle leijonan, luikkivat sakaalit peloissaan pakoon. 

Sama asema kuin leijonalla maan pinnalla, on ilmassa kot- 
kalla. Tummien pilvien halki se syöksyy kedolle ryöstääkseen 
karitsan tahi aran jäniksen. Sillä on tarkempi silmä kuin millään 
muulla linnulla. Pensaikossa piileskelevä jänis ei jää siltä huo- 
maamatta, vaikka se liiteleekin yläilmoissa. Tuossa tuokiossa 
se sieppaa jäniksen ja riistää siltä hengen. Myöskään hanhet, 
joutsenet ja kurjet eivät ole kotkalta turvassa. Pienempiä lin- 
tuja ahdistaa haukka, joka on nopein kaikista lentäjistä. Kau- 
huissaan pakenevat rastaat ja naakat, kun ne havaitsevat kiitä- 
vän haukan. Kyyhkynen yrittää haukan ahdistaessa heittäytyä 
syrjään, mutta kimeästi ääntäen haukka himokkaana tavoittaa 
saaliinsa. Eeposten lintumaailmaan kuuluvat vielä talven edellä 
kirkuvat kurjet, ulapalla mustina uiskentelevat merikorpit, poi- 

kasiaan suojelevat merikotkat ja aaltojen yläpuolella liitelevät 
lokit. Havainnollinen kuva annetaan lokista, joka ilmasta las- 
keutuu aaltojen tasalle ja kaloja etsien alituisesti kastaa siipensä 
meriveteen. 

Sitkeinä tappelijoina mainitaan kimalaiset. Ne eivät poistu 
pesäkolonsa suulta, vaan puolustavat poikasiaan medenetsijöitä 
vastaan. Milloin poikaviikarit niitä ärsyttelevät, ne saattavat 
hyökätä kenen tahansa ohikulkijan kimppuun luullen tämän yrit- 
tävän tehdä pahaa niiden poikasille. Keväällä ilmestyy kallion 
halkeamasta yhä uusia kimalaisparvia. Kuin rypäleterttuina ne 
lentelevät kevätkukkia kohti ja parveilevat toiset sinne, toiset 
tänne. Kuvailemalla täten kimalaisparvia runoilija haluaa herät- 
tää paljouden mielikuvan. Sama tarkoitus on hänellä, kun hän 
kuvaa, miten kevätaikaan navetassa kärpäset surisevat kiulujen 
ympärillä, jotka on lypsetty täyteen maitoa. Karjan kiusana 
taas on lentelevä paarma, jonka pistoa lehmät pakenevat sinne 
tänne, kun on kevään aika ja päivät ovat pitkiä. 

Kotieläintenkin piiristä runoilija sieppaa eloisia kuvia. Tal- 
lissa seisova orihevonen, joka seimestään syö kauroja, katkaisee 
voimansa tunnossa marhamintansa ja juoksee tömisyttäen kent- 
tää joelle, jossa se on tottunut uimaan. Se pitää päätään kor- 
kealla ja sen harja hulmuaa ympäri kaulan. Se on tietoinen kau- 
neudestaan, ja keveästi sen jalat kuljettavat sen laitumelle hevos- 
laumaan. Uljaat hevoset voivat nopeudessa kilpailla länsituulten. 
kanssa, eikä nelivaljakon kiitoa mikään kykene voittamaan. 
Uuraina vetoeläiminä taas härät ovat voittamattomat. Yksituu- 
maisesti vetää härkäpari auraa uudismaalla, ja runsas hiki valuu. 
sarvien juuresta. Innokkaasti härät astuvat päästäkseen saran 
päähän. Yhtä tärkeän työn ne tekevät puimatanterella, missä. 
niiden jalat joutuisasti irroittavat jyvät keltaisesta elosta. Sit- 
keydessä vetävät härille vertoja vain muulit, jotka louhikkoisella. 
vuoripolulla ponnistavat kaiken voimansa kiskoessaan isoa hirttä 
tai laivan emäpuuta. Itsepäisyys, joka on ominainen aasille, on. 

saanut sekin klassillisen kuvauksensa. Aasi, jota lapset kuljet- 
tavat, riistäytyy irti näiden käsistä ja tunkeutuu viljavainiolle. 
Lasten vimmatuista lyönneistä välittämättä se syö kylläkseen 
eikä lähde liikkeelle, ennen kuin sitä itseään haluttaa. Liikutta- 
vasti on kuvattu koiran uskollisuus siinä Odysseian kohdassa, 
jossa sankari saapuu kotitaloonsa ja näkee vanhan Argoksensa 
makaavan laiminlyötynä ja hylättynä rikkatunkiolla, turkki 
syöpäläisten vallassa. Ikäloppu koira tuntee isäntänsä ja alkaa 
heiluttaa häntäänsä, mutta ei enää kykene liikkumaan lähem- 
mäksi Odysseusta. Sankari pyyhkii kyyneien silmästään tämän 
havaitessaan. Koira taas kuolee heti nähtyään isäntänsä kahden- 
kymmenen vuoden jälkeen. 


Edellä on ollut tilaisuus panna merkille, että Iliaassa ja Odys- 
seiassa kiinnitetään huomiota yksityiskohtiin, joita kuvataan 
tarkasti ja havainnollisesti. Eepoksissa on havaittavana tässä 
suhteessa selvä realistinen tekniikka, jonka tarkoituksena on 
lisätä runollisten piirteiden lukumäärää ja siten välttää kertovan 
aineksen ylimalkaistumista ja väljähtymistä. Noista yksityis- 
piirteistä eeposten tyyli saa verrattoman tuoreutensa ja elämän- 
läheisyytensä. Saman pyrkimyksen voi todeta niissä kuvauk- 
sissa, jotka suoranaisesti kuuluvat ihmiselämän piiriin. Yhtä 
havainnollisesti kuin luonnonmaisemia runoilija kuvailee ihmis- 
ten kätten töitä, olkootpa sitten kysymyksessä rakennukset tai 
tarve-esineet ja aseet tai varustukset. Alkinooksen palatsin mies- 
sali tulee eteemme selkeästi piirrettynä kuvana. Sen seiniä 
peittävät pronssilevyt ja katon rajassa on sinilasista valmistettu 
reunus. Ovet ovat kullatut, kynnys vaskinen, ovipielet ja kamana 
päällystetyt hopealevyin ja ovirengas on täyttä kultaa. Istuin- 
rivi kiertää miessalia ja istuimia peittävät hienot ja pehmeät 
kudonnaiset. Kahden puolen ovea on kullasta ja hopeasta valmis- 
tetut koiran patsaat, jotka kuin vartijoina seisovat palatsin 
sisäänkäytävän edessä. Kuvaamatta ei jää Akhilleuksen leiri- 

majakaan. Se on veistetty honkapuusta ja sen Katto on kaislaa, 
jota sotilaat ovat keränneet vesiperäisiltä rantamailta. Edessä 
on piha, jota ympäröi paaluaita. Valtavan portin salpana on hon- 
kainen hirsi. Elävä kuva saadaan myös Eumaioksen rakennutta- 
masta sikotarhasta kivisine ympärysmuureineen ja tammisine 
paaluvahvikkeineen, lätteineen ja niissä asustavine emakkoineen 
ja porsaineen sekä pedonkaltaisine vartijakoirineen. Kykloopin 
luolan kuvaus on niin ikään realistisen tekniikan näyte, samoin 
kuin Odysseuksen varuskammion kuvaus. 

Mestarillisesti runoilija kykenee elävöittämään kaikkein taval- 
lisimmankin työkalun. Kun Kalypso antaa Odysseukselle kir- 
veen, sanotaan että se oli isokokoinen, käteen hyvin sopiva, vas- 
kinen ja kahdelta puolen teroitettu. Sen varsi taas oli ihmeen 
kaunis, öljypuusta valmistettu ja taitavasti liitetty terään. Mil- 
loin on kysymyksessä taidetyö, saa kuvaus aivan erikoista värik- 
kyyttä. Puhumatta Akhilleuksen kilvestä, jota kuvataan yli 
sadan säkeen mittaisessa kappaleessa, tavataan Iliaassa ja Odys- 
selassa sangen runsaasti erilaisten taiteellisesti valmistettujen 
esineiden kuvauksia. Agamemnonin vaskista haarniskaa koristaa 
etu- ja takapuolella viisi sinilasijuovaa, kuusi kulta- ja kymme- 
nen tinajuovaa. Kolme sinilasista valmistettua käärmettä kier- 
tää haarniskaa kummallakin puolella kuin sateenkaaret. Hänen 
kilpensä reunassa on kymmenen vaskista ympyrää ja siinä on 
kaksikymmentä valkeaa tinakohoamaa sekä niiden keskellä 
tumma sinilasinen kumpura, johon on kuvattu kaameakatseinen 
Gorgo-hirviö ja sen molemmin puolin Kauhu ja Pelko. Kilven 
pidin on hopeaa, ja sitä koristaa kolmipäisenä kiemurteleva sini- 
lasinen käärme. Elävästi on myös piirretty Odysseuksen solki: 
Sitä koristamassa oli kauriin kurkkua raateleva koira. Kauriin 
vimmainen sätkyttely sen pyrkiessä irti koiran otteesta oli 
ihmeen taitavasti ilmennetty. Tässä on vielä syytä muistaa villi- 
sian hampaista valmistettu kypärä sekä Nestorin malja, joita 
ylempänä on toisessa yhteydessä käsitelty. 

Erikoisesti pistää silmään eeposten realistinen piirre siinä, 
missä ovat puheena ihmisten jokapäiväiset askareet tahi juhla- 
tilojen toimitukset. Runoilija on havainnut, että sellaistakin 
ihan tavallista asiaa kuin nukkumaan menemistä voidaan kuvata 
runollisesti merkitsevällä tavalla. Niinpä hän Odysseian 1. runossa 
yksinkertaisen koruttomasti kertoo, kuinka Telemakhos aukai- 
see vankkaseinäisen makuukammionsa oven, istuutuu vuoteel- 
leen ja riisuu yltään pehmeän ihokkaansa, jonka hänen vanha 
hoitajattarensa suoristaa ja panee riippumaan naulakkoon reikä- 
koristeilla varustetun vuoteen viereen. Sitten hoitajatar poistuu 
ja tarttuen oven hopearenkaaseen sulkee sen sekä vetää hihnasta 
lukon kiinni. Siinä kaikki. Vähin keinoin ja kaikkia liikakoris- 
tuksia välttäen runoilija on kyennyt luomaan aitoa taidetta. 

Samaa tyyppiä edustavat ne eeposten kohdat, joissa kuvataan 
henkilöiden pukeutumista. Varsinkin sota-asuun paneutumista 
esitetään usein ja yksityiskohtaisesti. Silloin kun on kysymyk- 
sessä erikoislaatuinen pukeutuminen, suoritetaan kuvaus loista- 
vasti ja värejä säästämättä. Niinpä Hera koristaessaan itseään 
viekoitellakseen Zeuksen ansaan esiintyy ylijumalan puolison 
koko loistossa. Hän huuhtelee ihonsa ambrosialla, voitelee siihen 
sulotuoksuista öljyä, toimittaa hiustensa juhlakampauksen, ottaa 
ylleen taivaiset vaatteet ja kiinnittää rinnalleen kultaisen soljen. 
Vyölleen hän sitoo sataripsuisen vyön ja panee korviinsa ren- 
kaat, joissa riippuu kolme helmeä. Päänsä hän kietoo huntuun 
ja sitoo jalkoihinsa kauniit jalkineet. Näkee, että runoilija on 
pannut erityistä huolta Heran ulkoasun kuvaamiseen. 

Eepoksissa on tavattoman lukuisasti kohtia, joissa arkiset aska- 
reet on terävästi nähty ja havainnollisesti kuvattu. Kun Thetis 
saapuu vierailulle Hefaistoksen luo, jumalallinen seppä korjaa 
työkalut syrjään ja pyyhkii kostealla sienellä kätensä, kasvonsa, 
kaulansa ja rintansa. Tarttuen sitten sauvaansa hän ontuu ovelle. 
Vieraiden saapumiseen liittyvät toimet luetellaan usein yksityis- 
kohtaisesti: Hevoset päästetään valjaista, ne viedään talliin, nii- 

den eteen heitetään kauroja, vaunut nostetaan seinän nojaan, 
vieraat saatetaan sisään, heille valmistetaan kylpy, palvelijat- 
taret voitelevat heidän ihoonsa öljyä ja pukevat heidät ihok- 
kaaseen ja vaippaan. Sitten vasta he ovat valmiit ottamaan 
paikkansa vierassalissa isännän vieressä. Istuimille tuodaan iha- 
nat purppuravaatteet, niiden ääreen nostetaan pöydät ja pöydille 
leipäkoreja, viiniä kaadetaan sekoitusmaljaan ja vieraille tuo- 
daan maljat. Kun kädet on huuhdeltu, alkaa ateria, jonka kulkua 
kuvataan monesti hyvin yksityiskohtaisin piirtein. 

Köyhä mies ottaa vieraansa vastaan paljon yksinkertaisemmin 
menoin. Eumaios saattaa vieraansa istumaan lehtikasalle, jonka 
päälle hän levittää metsävuohen takkuisen taljan. Tarjotessaan 
Odysseukselle aterian, hän tuo lihapalat pöytään vartaissa, joissa 
hän ne on paistanut, pistää puuroa kuppiin ja kaataa puu- 
pikareihin viiniä ja vettä. Sekoitusmaljaa hänellä ei tieten- 
kään ole. 

Uhritoimitusta kuvataan usein realistisen tarkasti. Laajin 
kuvaus on Odysseian 3. runossa: Uhrattava hieho tuodaan laitu- 
melta, seppä, jonka tehtävänä on kullata uhrieläimen sarvet, tulee 
paikalle työkaluineen, alasimineen, vasaroineen ja pihteineen, 
hän saa tarvittavan kullan ja suorittaa työnsä taitavasti, sitten 
kuljetetaan hieho alttarin luo, sen päälle pirskoitetaan uhrivettä 
ja sirotellaan ohria, otsakarvat leikataan ja heitetään uhriksi 
tuleen ja eläimen pään alle asetetaan malja, jotta saadaan talteen 
veri, jota pirskoitetaan alttarille. Rukoillaan hartaasti, minkä. 
jälkeen uhrikirves isketään eläimen niskaan. Sillä hetkellä 
kaikki äänekkäästi huutavat jumalaa, jonka kunniaksi uhri toi- 
mitetaan. Maahan vaipuneen uhrieläimen pää nostetaan pystyyn 
ja sen kaula viilletään auki. Sitten paloitellaan eläimen ruho ja 
poltetaan siitä osa uhriksi jumalalle. Sen jälkeen paistetaan 
muu liha vartaissa ja nautitaan uhriateria. Tähänkin kuvauk- 
seen runoilija on saanut ihmeellistä selkeyttä. Joudumme kuin 
läsnäolijoina olemaan mukana toimituksessa, jonka kulku alusta 

loppuun on esitetty tarkkapiirteisesti, mutta kuitenkin riittävän 
niukasti kertomuksen väsyttämättä lukijaa. 

On mahdoton luetella kaikkia eepoksiin sisältyviä jokapäiväi- 
sen elämän piiriin kuuluvia teräviä huomioita. Yhtä varmasti 
piirretään kuva puuhista, jotka toimitetaan lähdettäessä kuljet- 
tamaan vaatteita meren rantaan pestäviksi kuin itse pesu ja 
vaatteiden kuivattaminen. Runoilija on kiinnittänyt katseensa 
tuleen, joka kaartaa kattilan vatsaa, samoin kuin kattilan sisäl- 
lykseen kuuman veden liuottaessa kiehuvaa sianihraa. Hän on 
tarkannut, kuinka keittäjä alinomaa kääntää tulella vartaassa 
paahtuvaa paistiaan ja kuinka viikuna juoksuttaa maidon. Hän 
kertoo, miten norsunluuta värjätään purppuranpunaiseksi, jotta 
se kelpaisi koristuksiksi hevosten suitsiin, miten kehrääjälle pun- 
nitaan villoja ja miten häränvuotaa venytetään. Hän on myös 
pannut merkille, kuinka kankaan kutoja vetää kangaspuiden kai- 
teet aivan kiinni rintaansa lennättääkseen sukkulan loimien 
välitse. Hän osaa yhtä tarkasti selostaa lautan tai makuusuojan 
rakentamista ja vuoteen veistämistä kuin miessalin lattian puh- 
distamista verilöylyn jäljiltä. Ja hän kykenee tekemään runol- 
lisesti vaikuttavaksi kuvan soittajasta, joka tappia kiertäen 
virittää kitaransa kielet, tahi sokeasta laulajasta, joka tar- 
vitsee apua tavoittaakseen soittimensa naulasta päänsä yläpuo- 
lelta. 

Erityisen havainnollisesti kuvataan Odysseian 9. runossa kyk- 
loopin puuhat hänen saapuessaan illan suussa luolaansa. Mutta 
suorastaan hirveä on realistisuudessaan kykloopin silmän puhkai- 
semisen kuvaus. Teroitettuaan valmiiksi valtavan puunrungon 
Odysseus ja hänen valitsemansa toverit syöksevät tulessa kuu- 
mennetun ja vielä hehkuvan puun hirviön silmään, jossa he kier- 
tävät sitä kuin kirvesmies kairaansa.: Veri pursuaa silmästä, 
ripset ja kulmakarvat kärventyvät ja tuli polttaa silmäkuopan 
tyhjäksi. Kuuluu samanlainen sihinä kuin kuumaa rautaa kyl- 
mään veteen upotettaessa. Hirmuisena kaikuu luolassa kykloo- 

pin tuskan ja raivon huuto. On vaikea löytää kuvausta, joka 
osuvuudessa ja väkevyydessä vetäisi tälle vertoja. 

Mutta runoilija osaa esittää myös leppoisampia kohtauksia 
ihmiselämästä. Akhilleuksen kilpeä kuvatessaan hän loihtii 
näkyviimme kaupungin läpi kulkevan morsiussaaton, jonka etu- 
nenässä käyvät soihdunkantajat ja jossa häälaulu kaikuu. Nuo- 
ret ottavat tanssiaskeleita huilujen ja kielisoittimien tahdissa. 
Erinomaisesti havainnollistavana pikkupiirteenä lisätään, että 
naapurista naiset ryntäävät ovilleen ihailemaan näytelmää. Yhtä 
eloisasti kuvataan samassa yhteydessä elonleikkuuta. Leikkaa- 
jat hyörivät sirppeineen, taajana kaatuu vilja, joka kootaan lyh- 
teiksi ja kiinnitetään olkisin sitein. Vikkelät poikaset keräävät 
maahan kaatuneen elon ja kantavat sitä sylissään sitojille. Isäntä 
seisoo tyytyväisenä keskellä sauvaansa nojaten. Tammen alle 
vainion viereen valmistetaan paraikaa ateriaa. Siinä on teuras- 
tettuna härkä ja puurokeitokseen kaadetaan lumivalkoisia ohra- 
jauhoja. Runoilija osaa kuvata rauhallisia idyllejä yhtä sattu- 
vasti kuin melskeisiä kamppailuja, joissa ihmishenki on vaaka- 
laudalla. 

Sellaisiinkin elämän puoliin, jotka vain herkkä mieli kykenee 
tavoittamaan, runoilija on kääntänyt katseensa. Hän piirtää 
kuvan tyttösestä, joka pyrkien äitinsä syliin juoksee hänen jäl- 
jessään ja tarttuen hänen hameensa liepeisiin katsoo kyynel- 
silmin äitiään niin hartaasti, että tämä nostaakin hänet syliinsä. 
Hän on niin ikään tarkannut, kuinka lapsi meren rantahiekkaan 
muovailee rakennelmia ja kuinka samainen rakentelija leikiten 
ne jälleen hajoittaa kädellään tai jalallaan. Ja liikuttavan her- 
kästi hän kertoo vanhasta jauhajaorjattaresta, joka ei ole päivän 
mittaan saanut valmiiksi hänen jauhettavakseen määrättyä 
osuutta, vaan on joutunut käyttämään työhön melkein koko yön. 
Sydämen kyllyydestä puhkeaa orjattaren rukous, että jumalat 
antaisivat tällaisen vaivan häneltä loppua. Erinomainen psyko- 
loginen havainto esiintyy siinä Iliaan kohdassa, jossa sotavan- 

keina orjattariksi joutuneet naiset valittavat Patrokloksen kuo- 
lemaa, mutta itse asiassa surevatkin omaa kohtaloaan. 


Iliaassa ja Odysseiassa on paljon mietelmän luontoisia lausumia, 
jotka todistavat psykologista terävänäköisyyttä, syvää elämän- 
tuntemusta ja monumentaalista muotoilukykyä. Ensimmäisenä 
on niistä mainittava jo aikaisemmin eri yhteyksissä esitetty 
Hektorin iskevä tunnuslause: 


Yks ylin ennusmerkki on: puoltaa syntymämaata. 


Valtioelämän piiriin kuuluu toinenkin mainio toteamus: Ei ole 
hyvä monivaltius, yksi olkoon valtias. Luettelen tässä eräitä 
muita mietelmiksi kiteytyneitä lauseita: Ei ole olemassa kur- 
jempaa olentoa kuin ihminen. Jumalat kehräsivät kurjien kuole- 
vaisten vaiheet surkeudesta. Kerkeä on ihmisten kieli, sen päällä 
on kaikenlaista puhetta ja sanojen liikkuma-ala on avara joka 
suuntaan. Millaisen sanan lausut, sellaisen saat kuulla. Zeus 
ottaa pois puolet kuntoa ihmiseltä, jonka kohtaloksi tulee orjuus. 
Taistelussa tarvitaan kättä, neuvottelussa sanoja. Yli voiman ei 
kukaan kykene taistelemaan, olkoonpa halu millainen tahansa. 
Kaikkeen ihminen kyllästyy. Vainajia ei pidä surra vatsalla. 
Hyvä on ystävän kehoitus. Lyhyt on hengähdystauko taistelussa. 
Heikotkin miehet saattavat yhteisvoimin osoittaa urhoollisuutta. 
Liika unikin on rasitukseksi. Tyhmäkin on viisas jälkeenpäin. 
Kehnon miehen ampuma nuoli on tylppä. Jalojen miesten mieli 
on taivutettavissa. Rohkea mies on kaikissa toimissa paremmalla. 
puolella. Jumala saattaa aina yhdenkaltaiset yhteen. Itsestään 
vie miekka mukanaan miehen. Jumala johtaa kaiken päätök- 
seen. Mietelmän tapaisena voi myös pitää toteamusta, että viini 
on monen tuho, kun sitä ei juoda kohtuullisesti. Siksi Hektorkaan 
ei suostu virkistämään itseään taistelun kestäessä viinillä, koska. 
se vain heikentäisi hänen taistelukuntoaan. Kykloopin Odysseus 

taas tekee vaarattomaksi juottamalla hänelle väkevää traakia- 
laista viinlä. Runoilijan jossakin määrin kielteinen suhtautu- 
minen viiniin on erityisesti pantava merkille. 


Ennen kaikkea ilmenee eeposten luojan mestarillinen havainto- 
ja ilmaisukyky taistelukuvauksissa. Iliaassa on tavattoman 
lukuisasti kohtia, joissa kuvataan taistelun tuoksinaa, soturien 
ryntäystä eteenpäin, heidän peräytymistään ja pakenemistaan 
sekä kaatumistaan. Runoilija osaa kuitenkin taitavasti saada 
aikaan vaihtelua, niin etteivät tilanteet toistu samanlaisina, vaan 
niissä on aina uusia vaiheita ja uusia piirteitä. Lukemattomia 
kertoja mainitaan soturien kaatumisesta, mutta ilmaisuja vaih- 
dellaan siitä huolimatta, että eepillinen tyyli hyväksyy toista- 
misen varsin laajassa mitassa. Isku osuu milloin toiseen, milloin 
toiseen kohtaan ruumista, ase tunkeutuu läpi miiloin toisesta, 
milloin toisesta varuskappaleesta ja soturi kaatuu maahan mil- 
loin toisella, milloin toisella tavalla. Samoin vaihtelee kuvaus, 
kun on kysymys haavoittumisesta. Odysseiassakin kosijat saa- 
vat surmansa eri tavoin. Antinookseen sattuu nuoli, kun hän 
juuri on kohottamassa huulilleen viinimaljaa ja ajattelee kaikkea 
muuta kuin kuolemaa. Se osuu hänen kurkkuunsa, malja kirpoaa 
hänen kädestään, veri pursuaa suihkuna sieraimista ja hänen suis- 
tuessaan istuimelta kaataa jalka hänen edessään olevan ruoka- 
pöydän. Eurymakhos taas kaatuu nuolesta, joka sattuu mak- 
saan, ja Amfinomoksen hartiakuoppaan iskee Telemakhos takaa- 
päin keihäänsä. Runoilija kykenee vaihtelua käyttämällä vält- 
tämään yksitoikkoisuuden vaaran. 

Suuri osuus on tässä realistisilla pikkupiirteillä, joita eepokset 
ovat täynnä. Ne jäävät monesti lukijalta huomaamatta, sillä ne 
liittyvät kuvaukseen kuin itsestään selvinä, mutta osoittavat 
lähemmin tarkasteltaessa runoilijan terävää taiteellista silmää. 
Ne elävöittävät kuvausta verrattomalla tavalla. Luettelemme 
eräitä esimerkkejä. Kun Odysseus lyö Thersitestä valtikalla sel- 

kään, nousee kohtaan, johon isku sattuu, verinen pahkura. Huo- 
mauttaessaan taistelun edellä, että siitä on koituva ankara 
urakka, Agamemnon sanoo, että yksi ja toinen kilven kannike- 
hihna on sinä päivänä hiestyvä. Miehen kaatuessa vaunuilta hyp- 
päävät hevoset syrjään. Kun Sarpedon haavoittuu reiteen iskey- 
tyneestä keihäästä ja toverit kantavat häntä taistelusta, jää ase 
laahaamaan perässä ja tuottaa sankarille suuria tuskia. Kukaan 
ei näet kiireessä muista vetää sitä pois haavasta. Kun taas Dio- 
medes miekan iskulla katkaisee Dolonin kaulan, on surmatun 
suussa vielä äännähdys pään vieriessä kentälle. Ohjaajan pidä- 
.tellessä hevosiaan seisten selin niihin, niiden tulinen henkäys 
polttaa hänen selkäänsä. Kun keihäs osuu sydämeen, panee sydä- 
men tykintä sen värisemään. Toisen kerran taas sanotaan, että 
vauhti vapisuttaa keihästä vielä sen jälkeen, kun se jo on saa- 
vuttanut maalinsa. Lähdettäessä kylmänä yösydännä kenttä- 
vartioon peittyy vaskinen kilpi jääriitteeseen. Rauhallisemmilta 
aloilta ovat sellaiset pikkupiirteet, kuin esim. että Akhilleuksen 
illallispöytä on vielä korjaamatta Priamoksen saapuessa hänen 
luokseen tai että Odysseus istuutuu maahan vihaisten paimen- 
koirien rynnätessä häntä kohti taikka vihdoin että talosta salaa 
pakeneva orjatar käyttää vielä lähtöhetkeillä tilaisuutta hyväk- 
seen siepatakseen pöydältä kallisarvoisia maljoja. 

Joskus käyttää runoilija tällaisia pikkupiirteitä leikilliseen 
tarkoitukseen. Kun mies putoaa vaunuilta tai muurin harjalta 
pää edellä maahan, sanotaan hänen syöksyvän alas kuin simpu- 
kanpyytäjän. Tähän vertaukseen ei sinänsä sisälly humoristista 
piirrettä. Mutta kun Patroklos kaataa troialaisen ja tämä suis- 
tuu suinpäin vaunuiltaan, ilkkuu hän miehen hyppyä sanoen, että 
kaatuneella troialaisella olisi erinomaiset mahdollisuudet sim- 
pukanpyynnissä. 'Taidollaan hän kykenisi elättämään suuren 
perheen, sillä niin sulavasti hän syöksyi vaunuiltaan kenttään! 
Ja kun kreikkalainen Meriones nopeasti kyyristyy väistääk- 
seen Aineiaan lennättämää keihästä, Aineias pilkkaa hänen erin- 

omaista tanssitaitoaan. Samaan aihepiiriin kuuluu Pulydamaan 
huudahdus, kun hän on saanut keihäänsä osumaan kreikkalai- 
seen. Hän ilkkuu, että mies, joka sai keihään ruumiiseensa, nyt 
varmaan on matkalla tuonelaan käyttäen sitä sauvanaan. 


Iliaan ja Odysseian sisältämät kuvaukset ovat pohjattoman 
runsaita ja monivivahteisia. Mutta rikkaudestaan huolimatta 
kertomus säilyttää eepillisen majesteettisuuden, jonka vaati- 
muksia runoilija ei koskaan unohda. Ihmeellisen helposti hän 
palaa realistisesta yksityiskohtaisuudesta ylevään suurpiirtei- 
syyteen. Eepillisen virran tasaiseen kulkuun vaikuttaa suuresti 
runoelmien mahtavana etenevä runomitta sekä niiden yksinker- 
taisen selkeä kieli. Eeposten kieli on harvinaisen läpikuultavaa 
ja lauserakenne vailla kaikkea monimutkaisuutta tai keino- 
tekoisuutta. Sanajärjestys on luonnollinen ja milloin lause jakau- 
tuu useamman säkeen osalle, tämä tapahtuu ajatusyhteyttä sil- 
pomatta. Iliaan ja Odysseian suomennos ei tee täyttä oikeutta 
kreikkalaisille alkuteoksille. Olen aikoinani antanut Mannisen 
käännöksille suurta tunnustusta, ja sen ne ansaitsevatkin eri- 
tyisesti ottaen huomioon suuren teknillisen taidon, jolla suomen- 
taja käyttää kuusimittasäettä. Ihailtava on myös se ilmiömäi- 
nen kyky, jolla Manninen on säilyttänyt kaikki alkuteosten sisäl- 
lykselliset piirteet hänen tarvitsematta niistä hukata tuskin 
ainoatakaan. Mutta juuri tässä suhteessa kääntäjän mestarilli- 
nen helppous on vienyt hänet liian pitkälle. Sillä tarkemmin 
verratessani käännöksiä alkuteoksiin olen havainnut, että suo- 
mennoksissa on tavattoman lukuisasti piirteitä, joita ei lainkaan 
esiinny alkuteoksissa. Ei koskaan voi olla varma siitä, eikö 
jokin sinänsä erinomainen kuva ole peräisin suomentajan lisäile- 
västä mielikuvituksesta. On siis kysymys hyvin suuressa mitassa 
tapahtuneesta uudestaan runoilusta. Kunnianarvoisa Homeros 
on saanut lisäkoristuksia, jotka eivät hänelle oikeastaan kuulu. 
Tavallisen lukijan kannalta on vielä kiusallisempaa, että Home- 


Luonto ja elämä 445 


roksen yksinkertainen sanonta on suomennoksessa kauttaaltaan 
muuttunut monimutkaiseksi ja vaikeatajuiseksi. Sanajärjestys 
on useasti aivan luonnoton. Sitä paitsi suomentaja käyttää 
sanoja, joita ei nykysuomen runokielessäkään esiinny ja joiden 
merkityksestä lukija saa selvän vasta pitkän miettimisen jälkeen. 
Liiallinen alkusoinnun tavoittelu johtaa suomentajan myös 
välistä luonnottomaan sananvalintaan. On näet huomattava, 
ettei alkuteoksissa lainkaan käytetä alkusointua runollisena kau- 
nistuskeinona. Se on siis suomennoksissa vieras piirre, jota olisi 
ollut syytä käyttää säästeliäämmin. Iliaan ja Odysseian suomen- 
nokset olisi uusittava yksinkertaisempaan ja alkuteoksia parem- 
min vastaavaan runotyyliin. 


VERTAUKSET 





Niitä tuoreita luonnonkuvia, joihin kohdistimme huomion edel- 
lisen luvun alkupuolella, käytetään varsinkin vertauksissa. Ver- 
tauksia Iliaassa ja Odysseiassa on erittäin runsaasti. Ne eivät 
yleensä ole lyhyitä rinnastuksia niinkuin esim. Kalevalan ver- 
taukset, vaan pitkähköjä, tavallisesti usean säkeen mittaisia. 
Eikä niissä joitakin poikkeuksia lukuun ottamatta luonnehdita 
vain yksinkertaisesti jotakuta henkilöä tai esinettä, vaan niissä 
on vertailun kohteena toiminta tahi tila. Silloinkin kun vertaus 
kohdistuu tiettyyn henkilöön, ei sen tarkoituksena ole luon- 
nehtia häntä ylimalkaisesti, vaan kuvata hänen esiintymistään 
juuri siinä tilanteessa, josta kulloinkin on kysymys. Diaan ja 
Odysseian vertaukset laajenevat välistä pieniksi kertomuksiksi, : 
niinkuin esim, siinä Iliaan 20. runon kohdassa, jossa Akhilleuk- 
sen hyökkäysintoa verrataan ahdistetun leijonan raivoon, kun 
se kääntyy ajajiaan vastaan. 

Kreikkalaisten eeposten vertauksissa on hallitsevana vahva 
tunnepitoisuus. Runoilija tahtoo ikäänkuin syövyttää mieliin 
jonkun hahmon tai jonkin tilanteen väkevämmin keinoin kuin 
tavallisessa kuvauksessa käytetään. Vertausten tarkoituksena 
ei ole pelkkä havainnollistaminen, vaan ensi sijassa ne pyrkivät 
vaikuttamaan tunteeseen. Itse asiassahan ne pohjautuvat samoi- 
hin sielullisiin tekijöihin kuin runokuvat yleensä. Mutta väkevä- 

tehoisissa vertauksissa on tilaisuus niin sanoaksemme avata laa- 
jempia tunneperspektiivejä. Vertausten tunnekylläisyydestä joh- 
tuu myös, että niitä on Iliaassa paljon runsaammin kuin Odys- 
selassa. Ensiksi mainitussa eepoksessa on noin kaksisataa pit- 
kähköä vertausta, kun taas viimeksi mainitussa niitä on vain 
nelisenkymmentä. On väitetty tämän epäsuhteen johtuvan siitä, 
että Odysseian tekijä muka on jäljittelijä, jolla ei enää ole ollut. 
Iliaan luojan runollista voimaa. Vertausten suhteellinen harva- 
lukuisuus Odysseiassa saa kuitenkin aivan luonnollisen selityk- 
sen, kun muistetaan tämän eepoksen »porvarillinen» luonne. Jos 
Odysseiassa olisi käytetty yhtä paljon vertauksia kuin Iliaassa, 
se olisi helposti muuttunut mahtipontiseksi ja teennäiseksi. 
Runoilija on siis osoittanut hyvää aistia vähentäessään vertaus- 
ten lukumäärää siinä eepoksessa, joka oli lähempänä jokapäi- 
väistä elämää. Sitä vastoin Iliaan juhlallisiin taistelukuvauksiin 
ja siinä ilmenevään hehkuvaan sankarien palvontaan vertausten 
käyttäminen sopi erinomaisesti. 

Saadaksemme taustaa kreikkalaisten eeposten sisältämien ver- 
tausten käsittelylle meidän on syytä luoda. silmäys vertausten. 
käyttämiseen GilgameS-eepoksessa ja Kalevalassa. 

GilgameS-eepoksessa on sen pienehköön kokoon katsoen aika. 
runsaasti vertauksia, mutta ne ovat yleensä varsin lyhyitä ja 
vertailun ala on niissä varsin suppea. Sitä paitsi on Gilgameš- 
eepokselle ominaista, että sama vertaus toistuu eri paikoissa 
hyvinkin monta kertaa. Eräät vertaukset toistuvat jopa seitse- 
män kertaa suunnilleen samanmuotoisina. Sellaisia ovat: »Vael- 
tajan tien kaukaisen oli kaltaiset kasvonsa» ja »kuin Anun vah- 
vuus (= taivas) valtava hänen voimansa on». Useammin kuin 
kerran käytetään myös seuraavia vertauksia: »(Gilgames on) 
kuin villisonni väkevämpi miehiä.» »Kuin naisesta sä nautit.» 
»Mylvien kuin sonnit.» »Hänen mylvintänsä on paisumus vetten.» 
»Kuin nuoli hän syöksyi keskelle niitä.» »Uni kuin myrsky hänen 
päällensä karkasi.» »Hän saastansa vedellä lumeksi pesi.» »Ovat 

rintansa kuin maljat, niin moitetta vailla.» Sellaisia vertauksia, 
jotka meille säilyneissä Gilgames-eepoksen kappaleissa esiinty- 
vät vain yhden kerran, ovat seuraavat: »Kädestä häntä kuin äiti 
hän vei.» »Gilgamesilla vertainen kuin jumala on siinä.» »Kuin 
pienet ruo'ikon kärpäset [sen edessä olimmel.» »Kynnet kuin 
kotkan.» »Valittaen katkerasti kuin itkijävaimot.» »Kirkaisee 
Ištar kuin lapsivuoteen nainen.» »Jumalat kuin kärpäset kerään- 
tyivät uhraajan luo.» »Kuin vanhaa vaatetta toukat nyt syövät.» 
Hiukan täyteläisemmäksi kuvaksi vertaus muodostuu, kun sii- 
hen liitetään jokin lisäpiirre, niinkuin on tapahtunut verrat- 
taessa GilgamesSin valitusta leijonan karjuntaan: »Karjui kuin 
leijona [tuskien lyömä], kuin naarasleijona, jolta pennut on viety.» 
Vihdoin on Gilgames-eepoksessa pitkä vertaussarja, jossa Ištar- 
jumalatarta vuoron perään verrataan eri esineihin. Torjuessaan 
jumalattaren lemmen tarjouksen Gilgameš sanoo: 


[Uuni sinä olet, joka lämmitä ei] kylmää, 

Takaovi vain olet, joka tuulta ja myrskyä pidätä ei! 
Palatsi vain, mi murskaapi urhon, 

Norsu, mi [kiskoopi] peitteensä [pois]! 

Maapihkaa vain, mi kantajansa [ryvettää], 
Nahkainen leili, mi kantajansa [kastaa]! 

Vain kalkkikivi, mi kivisestä muurista [lohjeta voi], 
Vain jaspiskivi, mi vihollismaan [luo houkuttaa voi]! 


Vaikka näillä peräkkäisillä rinnastuksilla ei ole vertauksen 
muotoa, niitä kuitenkin on pidettävä vertauksina. 

Edellä on lueteltu kaikki varsinaiset vertaukset, jotka Armas 
Salosen GilgameS-eepoksen suomennoksesta olen poiminut. On 
huomattava, että »vaeltajan tien kaukaisen» tarkoittaa samaa 
kuin »vkaukomatkaajan»n ja että Knut Tallavist ruotsinnoksessaan 
»Anun vahvuuden» sijasta kääntää »en Anus krigares». Eräitä 
aivan rikkonaisina säilyneitä kohtia, joissa käännös pääasialli- 
sesti perustuu tutkijain tekemiin täydennyksiin, en ole ottanut 
mukaan. Ne sanat, jotka esittämissäni lainauksissa on pantu 

hakasiin, ovat täilaisia täydennyksiä. Jokainen voi helposti 
havaita, että Gilgames-eepoksen vertaukset muistuttavat Van- 
hassa testamentissa, varsinkin Korkeassa veisussa ja Sananlas- 
kuissa, esiintyviä vertauksia. Korkeassa veisussa on eräs tapaus, 
jossa niin ikään verrataan naisen rintaa maljaan: »Sinun povesi 
on ympyriäinen malja, josta sekoviini älköön puuttuko.» 

Kalevalasta olen poiminut hyvän joukon toista sataa vertausta. 
Mutta ne ovat enimmäkseen aivan lyhyitä, vyhden sanan» ver- 
tauksia. Kun Kalevalan tyylin hallitsevana periaatteena on ker- 
ron käyttäminen, on vertauksiakin melkein poikkeuksetta useita 
peräkkäin. Suunnilleen yhtä usein esiintyy sellaisia tapauksia, 
joissa vertaussana on essiivissä, ja sellaisia, joissa vertaus liittyy 
yhteyteensä Kuin- partikkelin välityksellä, Hyvin harvoin 
vertauksella on muunlainen muoto. Yksinkertaisin tyyppi on 
se, jossa vertaus muodostuu vain yhdestä essiivissä olevasta 
sanasta, esim. kun kuvataan neitoa jauhamassa: 


Kivenpuu käkenä kukkui, 
laklana kiven lapatta, 
kiven siili sirkkusena, 
kivi helmenä heläsi. 


Täyteläisemmän muodon vertaus saa, kun siinä käytettyyn 
substantiiviin liittyy laatusana: 


Niin on mieli miekkoisien, 
autuaallisten ajatus, 

kuin keväinen päivännousu, 
kevätaamun aurinkoinen. 
Mitenpä minunki mieli, 
minun synkeä sisuni? 

On kuin laaka lammin ranta, 
kuin pimeä pilven ranta, 
kuin syksyinen yö pimeä, 
talvinen on päivä musta; 
viel' on mustempi sitäki, 
synkeämpi syksy-yötä. 


29 — Homeros, 

Tavallisimmin lisätään kuitenkin vertauksessa esiintyvään sub- 
stantiiviin paikanmääräys, joka on omiaan suuresti enentämään 
sen havainnollisuutta: 


Sukkulainen suikahteli 
kuin kärppä kiven kolossa, 
pirkaeli pirran pii'it 

kuin on tikka puun kylessä, 
käärilauta käännähteli 

kuin orava oksapuussa. 


Ainoastaan yhden kerran olen huomannut vertauksen Kaleva- 
lassa saavan laajemmat puitteet, niin että se ylimalkaisesta viit- 
tauksesta on muuttunut yksityiskohtaisemmaksi kuvaukseksi. 
Sellainen vertaus on 27. runon säkeissä 385—8: 


Päähyt pyörähti pihalle, 
miehen kallo kartanolle, 
kuni nuolen noutaessa 
puusta koppelo putosi. 


Tässä kohdassa annetaan havainnollinen kuva todellisuuden 
tapahtumasta, puussa istuvan Koppelon putoamisesta, 
kun nuoli siihen osuu, ja käytetään tätä kuvaa ilmentämään sitä 
vaivattomuutta, jolla Lemminkäinen sivaltaa poikki Pohjolan 
isännän pään. En ole voinut tarkistaa, onko tämä vertaus kansan- 
omainen vai onko se kenties Lönnrotin muodostelema. Kaikissa 
tapauksissa se edustaa toisenlaista tyyppiä kuin muut Kalevalan 
vertaukset. Nämä ovat perjiaatteellisesti samantyyppisiä kuin 
Gilgames-eepoksessa esiintyvät, joskin on pantava merkille, että 
suomalaisessa eepoksessa vertaukset edustavat niin sanoakseni 
kehittyneempää astetta sekä ovat paljon taipuisampia ja värik- 
käämpiä kuin Kaksoisvirranmaan sankarirunoelmassa. Suoma- 
laisen kansanrunon vertauksissa on maalauksellinen piirre, joka 
laadussaan on voittamaton. 

Iliaan ja Odysseian vertaukset ovat aivan toisenluontoiset. 


- 

Niissä on melkein aina kehitetty vertauksena käytettyä aihetta 
siten, että muodostuu tarkkapiirteisempi kuva kuin pelkän sub- 
stantiivin ja siihen liittyvän adjektiivin tai paikanmääräyksen 
avulla on mahdollista. Tosin kreikkalaisissa eepoksissa on ver- 
tauksia, jotka ovat samantapaisia kuin ne, jotka Kalevalassa 
esiintyvät. Sellaista tyyppiä on esim. Iliaan 2. runossa oleva ver- 
taus, jossa Agamemnonia verrataan sonniin. Siinä käytetään 
vieläpä eräänlaista kertoakin: »Niinkuin sonni laumassa on täy- 
sin vertaa vailla, sillä se on uljain laitumen karjasta, sellaiseksi 
teki Zeus tuona päivänä Agamemnonin, etevimmäksi joukosta ja 
mainioimmaksi sankareista.» Mutta tavallisesti vertaus ei ole 
näin ylimalkainen. Saamme käsityksen siitä, kuinka Iliaassa ja 
Odysseiassa vertauksen puitteet laajenevat, kun asetamme ylem- 
pänä esitetyn GilgameS-eepoksen leijona-vertauksen rinnalle 
Iliaassa tavattavan vastaavan vertauksen. Gilgames-eepoksessa 
sanotaan, että Gilgameš surun vallassa karjui »kuin naarasleijona, 
jolta pennut on viety». Iliaan 18. runossa esiintyy aivan sama 
vertaus, mutta paljon täyteläisempänä ja havainnollisempana: 
»Ensimmäisenä heistä päästi valitushuudon Akhilleus asettaen 
miestensurmaaja-kätensä toverinsa rinnoille ja ähkyen yhtämit- 
taa niinkuin tuuheaharjainen leijona, jolta metsänriistaa ajava 
mies on ryöstänyt poikaset sankasta metsästä: leijona on tuskis- 
saan liian myöhään saapumisestaan ja samoaa monen laakson 
kautta vainuten miehen jälkiä toivossa, että voisi hänet jostakin 
löytää; se on näet hirvittävän raivon vallassa.» Tässä on oivalli- 
nen esimerkki siitä, miten kreikkalaisessa eepoksessa vertaus saa 
niin sanoaksemme itsenäisen luonteen. Siitä tulee runollinen 
kaunistuskeino, joka vaikuttaa aivan toisin kuin ylimalkaiseen 
viittaukseen rajoittuva rinnastus. 

Kreikkalaisen eepoksen sisältämien vertausten erikoisluon- 
netta voidaan valaista toisellakin esimerkillä. Gilgames-eepok- 
sessa sanotaan: »Jumalat kuin kärpäset kerääntyivät uhraajan 
luo.» Iliaassa verrataan taajana joukkona kerääntyviä sotilaita 

kärpäsparviin. Mutta niissä kahdessa kohdassa, joissa tämä ver- 
taus esiintyy, siihen on liitetty havainnollistavia lisäpiirteitä, 
jotka vasta antavat vertaukselle sen runollisen tehon. liaan 
2. runossa on ensimmäinen kärpäs-vertaus: »Niinkuin lentelevien 
kärpästen joukot, jotka parveilevat karjatarhan vaiheilla kevät- 
aikana, kun maito kastaa kiulut, yhtä lukuisina järjestyivät ken- 
tällä troialaisia vastaan kreikkalaiset palaen innosta heidät tuho- 
takseen.» Toinen saman aiheinen vertaus on 16. runossa: »Niin- 
kuin kärpäset navetassa surisevat täpötäysien maitoastioiden 
vaiheilla kevätaikana, kun maito kastaa kiulut, niin miehet 
kerääntyivät ruumiin ympärille.» Molemmissa vertauksissa siis 
käytetään osittain samoja ilmaisuja. Joskus muulloinkin tapah- 
tuu, että vertauksissa toistuu samoja piirteitä ja samoja ilmai- 
suja. Esiintyypä muutamia kertoja vertaus aivan samanmuotoi- 
sena eri yhteyksissä. 


Ylempänä korostimme Iliaan ja Odysseian vertausten vahvaa 
tunnepitoisuutta. Vertauksia käytetäänkin sangen usein sellai- 
sissa tapauksissa, joissa niiden avulla on tilaisuus tehostaa 
toiminnan pelottavaa voimaa, Kaikkein useimmin vertaukset 
havainnollistavat raivoisaa hyökkäystä. Diomedeen hyökätessä 
häntä verrataan jalopeuraan, joka syöksyy karjatarhaan paime- 
nen voimatta sitä torjua ja joka vimmassaan yhä yltyy tappaen 
kaikki elukat. Ares ryntää taisteluun kuin myrskytuuli, joka 
alas viskautuen kuohuttaa tumman meren. Sankarit syöksyvät 
miesjoukkoon kuin metsäkarjut, jotka pelkäämättä käyvät ajo- 
koirien kimppuun. Hektor hyökkää kreikkalaisia vastaan kuin 
leijona tai villisika, joka ei säiky sitä vastaan singottuja kei-. 
häitä, vaan pelottomin rinnoin syöksyy päin ahdistajiaan, joiden 
on pakko väistyä sen vimmaa. 'Troialaiset ryntäävät kuin tuulen- 
puuskat, jotka pauhaten lyövät meren pintaan ja nostattavat ' 
kaartuvina vyöryviä, vaahtopäisiä aaltoja. He syöksyvät yli 
muurin kuin hyökyaalto, joka lyö yli laivan. Heidän joukossaan 

taistelee Hektor kuin kotka, joka iskee virran rannalla olevaan 
lintuparveen. Kreikkalaiset ja troialaiset iskevät yhteen, niin- 
kuin rajumyrsky lyö vastakkain laakson puut, niin että ne rys- 
kyen murtuvat. Hyökkäyksen melske kantaa yhtä kauas kuin 
rantakallioihin murtuvan jättiläisaallon pauhu. Aias kiitää yli 
kentän kuin tunturivirta, joka vie mukanaan kaiken, mikä on 
sen vyöryjä estämässä. Akhilleus taas riehuu taistelussa kuin 
metsäpalo, jota tuuli levittää joka suuntaan. On syytä huomaut- 
taa, etteivät vertaukset ole niin niukkoja ja ylimalkaisia kuin 
tässä selostuksessa, vaan niihin sisältyy runsaasti havainnollis-- 
tavia yksityispiirteitä. 

Tunnepitoisuus on selvänä havaittavissa myös niissä vertauk- 
sissa, jotka kuvaavat liikkeen nopeutta. Hektor ja Akhilleus 
juoksevat jäljekkäin niinkuin hevoset vinhasti kiertävät kääntö- 
patsaan kilpailussa, jossa voittajaa odottaa suuri palkinto. Akhil- 
leus ahdistaa Hektoria kuin haukka, joka on nopein ilman lin- 
nuista. Jumalain hevoset kiitävät yhdellä harppauksella niin 
pitkän matkan kuin miehen katse kantaa yli ulapan. Iriksen 
vauhti on yhtä nopea kuin talvisen raekuuron, joka tulee ylhäältä 
pilvistä. Erityisen voimakkaaksi tulee tunnetehostus silloin, kun 
on kysymys pakenemisesta. Troialaiset pakenevat kaupunkiin 
kuin vuorikauriin vasikat. He kiitävät yli kaivannon nopeasti 
kuin myrskypilvi taivaalla. Paetessaan he ovat kuin sinne tänne 
juoksentelevat lehmät, joiden keskelle yön pimeydessä on syök- 
synyt jalopeura. Artemis taas pakenee Heraa kuin kyyhkynen, 
joka haukan ahdistaessa kiitää kallion koloon, minne haukka ei 
pääse sitä seuraamaan. Kosijat, joita uhkaa kuolema, pakenevat 
ympäri salia kuin karja, jota paarma kevätpäivänä ahdistaa. 
Heitä odottaa tuho, niinkuin lintuja metsästäjän virittämässä 
verkossa. 

Silloin kun sankarit eivät väisty vaaraa, vaan seisovat vankku- 
mattomina paikallaan, heidän lujuutensa vetoaa tunteeseen ja 
antaa aihetta vertausten käyttämiseen. Hektorin mieli on mur- 

tumaton kuin kirves, jolla veneentekijä veistää hirttä. Kreikka- 
laiset pysyvät troialaisten hyökätessä järkkymättöminä kuin 
poutasäällä pilvi, jota Zeus pitää liikkumattomana vuoren hui- 
pulla. Portilla seisovat vartiomiehet ovat sitkeästi paikoillaan 
niinkuin kimalaiset pesänsä suulla poikasiaan suojelemassa. He 
seisovat vankkumatta niinkuin vuorilla kasvavat tammet, jotka 
kestävät myrskyn ja tulvavirran paineen. Idomeneus odottaa 
väistämättä hyökkäystä niinkuin kulmahampaitaan hiova metsä- 
karju ajomiehiä. Soturien rivit seisovat lujina kuin meren ran- 
nalla kallio, jota vasten aallot pauhaten paiskautuvat. Aiaat 
torjuvat troialaisten yritykset niin, kuin vuori asettuu tulva- 
virran tielle ja pakottaa sen kiertotietä etsimään pääsyä tasan- 
golle. Agenor, joka ei pelkää Akhilleusta, on kuin pantteri, joka 
ei lainkaan säiky koirien haukuntaa, vaan pelottomana ryntää 
viidakosta metsästäjän kimppuun. Ennen viimeistä taisteluaan 
Hektor pysyttelee Troian muurien ulkopuolella kuin vuorilla 
elävä käärme, joka kallionkolon suulla odottaa ihmistä hirvittä- 
vän vimman vallassa ja kammottava ilme silmissään. 

Monissa vertauksissa kuvataan soturin kaatumista. Osittain 
juuri tällaisten vertausten avulla runoilija saa aikaan vaihtelua 
kaatumiskuvauksiinsa. Troialainen soturi, jonka Aias surmaa, 
kaatuu kuin poppeli, joka on lehtilatvaisena kasvanut virran reu- 
nalla, mutta joka nyt jää kuivuneena makaamaan kasvupaikal- 
leen. Toinen troialainen kaatuu kuin vuoren rinteellä kasvanut 
saarni, joka on näkynyt kauas ympäristöön. Niinkuin härkä kei- 
kahtaa kumoon, kun teurastajan kirveen isku osuu sen sarvien 
taakse, niin kaatuu troialainen soturi keihään satuttamana seläl- 
leen maahan. 'Toisen kerran taas kaatuva soturi mylvähtää kuin 
sonni, jota kuljetetaan meren jumalalle uhrattavaksi. Kaunein 
kaatumista havainnollistava vertaus on Iliaan 8. runossa: »Niin- 
kuin puutarhassa kasvava unikko kallistaa päänsä, kun sitä pai- 
naa kukinto ja keväinen sade, niin hän vaivutti alas päänsä, 
jossa oli raskas kypärä.» Tämä vertaus tuo etsimättä mieleen 

eräät myöhemmän ajan kuvapatsaat, jotka esittävät kuolevaa 
soturia. 

Ilmeinen tunneväritys on niilläkin vertauksilla, jotka kuvaa- 
vat ääniaistimusten voimakkuutta. Kreikkalaiset soturit pääs- 
tävät ilmoille huudon, jota verrataan etelätuulen vyöryttämään 
aaltoon, kun se iskee korkeata rantakalliota vastaan. Troialaiset 
käyvät taisteluun äänekkäinä kuin lampaat, jotka kuullessaan 
vuonain ääniä lakkaamatta määkyvät. Taistelijain huuto ja 
kamppailun melske kaikuu kuin kahden tulvivan vuorivirran 
syöksyminen alas syvään rotkoon. Aseet kalskuvat kuin metsä- 
karjun hampaat sen teroittaessa niitä puolustusaseikseen. Sota- 
huuto kuuluu väkevämpänä kuin aaltojen pauhu, metsäpalon 
räiske tai myrskyn mylvintä. Pakenevien hevosten töminä on 
yhtä voimakas kuin syysmyrskyn ja tulvavirran kohina. Kun 
miehet iskevät miekoin ja teräväkärkisin keihäin, syntyy sellai- 
nen vaskisten aseiden kalske ja nahkaisten kilpien kumu, että se 
muistuttaa ryskettä, joka kuuluu laaksosta, kun puunhakkaajat 
ovat työssään ja kaiku leviää joka suuntaan. Akhilleuksen huuto 
kaikuu voimakkaana kuin torven ääni kaupungissa, jonka vihol- 
liset ovat piirittäneet. 

Tunnekylläisin värein kuvataan vertauksissa myös suurta luku- 
määrää. Kreikkalaiset ryhmittyvät taisteluun luvuttomina kuin 
keväisin puhkeavat lehdet ja kukat tahi kuin samaan vuoden- 
aikaan lentelevät kärpästen parvet. Akhilleuksen lähtiessä tais- 
teluun joukot seuraavat häntä yhtä sankkoina kuin lumihiuta- 
leet putoavat taivaasta. Myös taajoina sinkoilevia kiviä verra- 
taan sakeaan lumituiskuun. Kun järjestytään tiheään puolustus- 
rivistöön, liittyy kypärä kypärään ja kilpi kilpeen,niinkuin 
rakentaja liittää kiven toiseensa kiinni pystyttäessään vankka- 
tekoista seinää. Akhilleuksen riehuessa Ksanthoksen partaalla 
suistuu joen uomaan troialaisten vaunuja ja miehiä kasoittain, 
niinkuin heinäsirkkoja putoaa veteen kulon nopeasti edetessä 
kohti virtaa. 

On selvää, että vertauksissa usein joutuvat havainnollistetta- 
viksi ihmisten tunteet. Suhteellisen lukuisia ovat tapaukset, 
joissa kuvataan ilon ja riemun voimakkuutta. Kun Odysseus 
kauan merellä harhailtuaan näkee edessään rannan, hän riemas- 
tuu niinkuin lapset huomatessaan isänsä, joka kauan on maan- 
nut ankaran taudin kourissa, rupeavan elpymään. Odysseuksen 
palatessa Kirken linnasta toveriensa luokse nämä iloitsevat kuin 
vasikat lehmien saapuessa laitumelta tarhaan. Heistä tuntuu 
aivan kuin he jo olisivat päässeet kotisaarelleen, jossa olivat 
syntyneet ja kasvaneet. Tuntiessaan Odysseuksen puolisokseen 
Penelope riemuitsee kuin merimies, joka haaksirikkoutuneena 
on lähtenyt uimaan kohti rantaa ja viimeiset voimansa pinnis- 
tettyään lopulta on onnistunut pääsemään maihin. Kun Aineias 
näkee joukkojen seuraavan häntä, hän on iloissaan kuin paimen, 
joka katselee juottopaikalle astelevaa laumaansa. Hektorin ja 
Pariksen palatessa taisteluun troialaiset ilostuvat kuin meri- 
miehet, joille joku jumala suo toivotun tuulen heidän väsyksiin 
asti saatuaan soutaa laivaansa. Toisen laatuista on Menelaoksen 
riemu hänen huomatessaan verivihollisensa Pariksen. Hän ilos- 
tuu kuin leijona, jonka tielle osuu metsämiehen kaatama vuori- 
kauris tai hirvi. 

Liikutuksen tunnetta ilmentämään käytetään Odysseiassa erit- 
täin väkevää vertausta. Demodokoksen laulun liikutukseen saat- 
tamana Odysseus on kuin vaimo, joka vaikeroiden heittäytyy 
kotikaupungin valloituksessa kaatuneen miehensä ruumiin ylitse, 
mutta jota viholliset keihään varrella selkään iskien hoputtavat 
lähtemään orjuuteen, missä tuska kuihduttaa hänen poskensa. 
Vertaus on liiankin voimakas siinä yhteydessä, johon se on sijoi- 
tettu, mutta sinänsä se tuo silmien eteen liikuttavimman kuvan, 
mitä saattaa ajatella. Toinen mielenliikutusta kuvastava ver- 
taus on niin ikään Odysseiassa: Tavatessaan toisensa Odysseus 
ja Telemakhos jälleennäkemisen riemussa joutuvat niin herkän 
tunnelman valtoihin, että he itkevät yhtä hillittömästi kuin meri- 

kotka päästelee valitusääniä, silloin kun siltä on viety poikaset. 
Iliaassa on vastaavan laatuisia vertauksia: Ensimmäisen tappion 
jälkeen Agamemnon on niin järkyttynyt, että hänen silmistään 
vierivät kyynelet, niinkuin lähde valaa tummaa vettään alas kal- 
lion jyrkänteeltä. Suunnilleen samaa vertausta käytetään Pat- 
rokloksesta, kun hän mieli järkyksissä kreikkalaisten tappiosta 
palaa Akhilleuksen majaan. Edellä on jo esitetty vertaus, jolla 
ilmennetään Akhilleuksen hirvittävää tuskaa Patrokloksen ruu- 
miin ääressä. Agamemnonin tuskat hänen haavoituttuaan ovat 
ankarat kuin synnyttäjän poltteet, jotka kuvataan Eileithyiain, 
Zeuksen tyttärien, lähettämiksi. 

Erityinen mieltymys näyttää runoilijalla olevan välkkyvien 
varustusten kuvaamiseen vertauksin. Kun kreikkalaiset rientä- 
vät kentälle, heidän aseistaan ja haarniskoistaan lähtee yläilmoi- 
hin sellainen välke kuin kauas loimuavasta metsäpalosta. Hek- 
torin vaskinen sotisopa loistaa kuin tuhoa ennustava tähti. 
Akhilleuksen keihään kärki välkkyy kuin iltatähti, joka loistaa 
muita tähtiä kirkkaampana. Hänen varustuksensa kimaltelevat 
kuin Orion syksyisellä taivaalla. Yhtä kirkkaana kuin myrskyn 
kourissa kamppaileva merimies näkee paimenten nuotiotulen roi- 
huavan rannalla, loistaa Akhilleuksen saama uusi kilpi, Hefais- 
toksen takoma taideteos. Sankarin päästä nousee pelottava hohde, 
jota verrataan saarretun kaupungin asukkaiden sytyttämiin hätä- 
valkeoihin. Samaan käsitepiiriin kuuluu vertaus, jossa troialais- 
ten sytyttämät lukemattomat nuotiotulet rinnastetaan taivaalla 
tuikkiviin tähtiin. Hevosten karva taas hohtaa kuin lumi tai 
auringon paiste, ja sankarin silmät katsovat tuimasti, kuin jos 
ne iskisivät tulta. 

Tässä ei tietenkään ole voitu käsitellä kaikkia eeposten sisä]- 
tämiä vertauksia. On paljon sellaisiakin tapauksia, joita ei voida 
sijoittaa mihinkään käsitepiireittäin jaoiteltuihin ryhmiin. Mai- 
nittakoon niistä vielä muutamia: Apollo sortaa kreikkalaisten 
rakentaman muurin yhtä helposti kuin lapsi jalallaan tai kädel- 

lään hajoittaa hiekkaan muovailemansa rakennelmat. Odysseus 
puolestaan jännittää jousen, jota ainoakaan kosijoista ei ole 
kyennyt virittämään, yhtä vaivattomasti kuin soittaja pingoit- 
taa kitaransa kielet tappia vääntäen. Skyllan suuhunsa tempaa- 
mat miehet sätkyttelevät kuin kala, jonka onkimies vavallaan 
nostaa ilmaan. Hevoset seisovat liikkumattomina niinkuin pat- 
sas, joka on pantu merkiksi hautakummulle. Odysseus odottaa 
faiakien luona iltaa, jona hänen on määrä lähteä kotimatkalle, 
niinkuin kyntäjä, joka koko päivän on astunut auran kurjessa, 
odottaa auringon laskua ja ehtooateriaansa. 


Edellä esitetystä on samalla ilmennyt, mistä käsitepiireistä 
runoilija tavallisimmin ottaa vertauksiensa sisällyksen. Luon- 
nonilmiöt tarjoavat hänelle useimmin hänen tarvitsemiansa 
kuvia. Myrsky ja meren pauhu kuvaavat hyökkäyksen voimaa. 
Se, joka torjuu hyökkäyksen, on kuin kallio. Sotajoukkoa ver- 
rataan tummaan pilveen. Sankari, joka raivaa viholliset tieltään, 
on kuin vuoripuro tai tulvavirta. Taistelu riehuu kuin rajuilma. 
Aseet välkkyvät kuin lumi tahi kuin salama. Sanat tai kivet 
putoavat kuin lumirakeet. Aseiden välkettä verrataan tähtitai- 
vaan loisteeseen, samoin nuotiotulten loimua. Pallas Athene ver- 
houtuu sateenkaaren väriseen pilveen. Jumalatar lennähtää ken- 
tälle kuin räiskyvä tähdenlento. Joukot syöksyvät yhteen vihu- 
rin nostattamana pölypilvenä. Kyynelet virtaavat kuin kallion 
jyrkänteelle lähteestä valuva vesi. Sankari seisoo lujana kuin 
kallio rantatyrskyjä vastaan. 

Kasvikunnasta kiintyy runoilijan huomio erityisesti korkeisiin 
puihin. Soturi on vankkumaton kuin tammi. Kun hän sortuu, 
häntä verrataan puunhakkaajan kaatamaan poppeliin tai saar- 
neen. Taistelun melske muistuttaa ryskettä, joka kuuluu puita 
kaadettaessa. Mutta vertauksissa esiintyy myös leppoisampia 
kasvikunnan kuvia. Siinä on nuori öljypuu, joka on valkeanaan 
kukkia, puuntaimet, joita vaalien hoidetaan, lehdet, jotka verso- 

vat keväällä ja kuihtuvat syksyllä, ja unikko, joka kallistaa 
päänsä ja kuolee. Siinä on myös kesävilja, jota tuuli huojuttaa 
ja jota kesäinen kaste virvoittaa. Puutarhurin kastelukanava- 
kin on saanut sijansa vertauksissa. 

Tulen voimaa runoilija on monesti kuvannut vertauksissaan. 
Sankari riehuu taistelussa kuin kulovalkea tiheässä metsässä. 
Akhilleus saattaa troialaiset samanlaisen kauhun valtaan kuin 
mikä valtaa kaupungin asukkaat, kun savu nousee sankkana 
palavista rakennuksista. Väkevätehoisesti on myös piirretty 
kuva hätävalkeoista, joita saarretun saarikaupungin asukkaat 
sytyttävät kutsuakseen naapurisaarien miehiä apuun. 

Eläinkunnasta on vertauksissa etualalla leijona. Se on väke- 
vyyden, uljuuden ja pelottomuuden, mutta myös silmittömän rai- 
von tunnuskuva. Leijona on saanut sijan lähes kolmessakymme- 
nessä vertauksessa, mikä merkitsee, että se on kaikkein tavalli- 
sin vertauksissa käytetty aihe. Samanlaisena pelottomana ja rai- 
vokkaana eläimenä kuvataan villisikaa. Susi, joka mainitaan 
vertauksissa pari kertaa, edustaa ahneutta ja raatelunhalua. 
Käärme, joka äkkiä ilmestyy kulkijan tielle, on kaamea ja pelot- 
tava näky. Ajokoirat ilmentävät nekin pelotonta hyökkäyshalua, 
vaikka niiden onkin lopulta väistyttävä voimakkaiden petoeläin- 
ten tieltä. Lintumaailmaa edustavat vertauksissa tarkkasilmäi- 
nen kotka, nopea haukka, petolintujen ahdistamina pakenevat 
haukat ja rastaat, talven tullessa kirkuvat kurjet sekä ulapalla 
uiskentelevat merikorpit ja lokit. Pienemmätkään lentäjät eivät 
jää huomiotta. Kimalaiset, sirkat, yököt, paarmat ja kärpäset 
ovat nekin saaneet paikkansa vertauksissa. Meren pinnassa pou- 
kahtelevat tai onkimiehen saaliina sätkyttelevät kalat ovat myös 
tarjonneet vertausaiheita. Kotieläinten osuus vertauksissa on 
niin ikään huomattava. Siinä on karjalauman valtias, sonni, ja 
sen ympärillä helposti hätääntyvät lehmät. Siinä on lammas- ja 
vuohilaumat sekä niiden johtaja, pukki ja jäärä. Lehmien ympä- 
rillä hyppelevät vasikat ja esikoistaan ammuen kiertelevä emo 

ovat myös saaneet osakseen runoilijan mielenkiinnon. Itsepäinen 
aasi ja sitkeä muuli ovat nekin tarjonneet runoilijalle havain- 
nollisia kuvia. Mutta ennen kaikkea on hänen huomionsa kiin- 
tynyt hevoseen, joka on kotieläimistä uljain ja jaloin. Oriin lauk- 
kaaminen juottopaikalle ja nelivaljakon vinha kiitäminen ovat 
antaneet aiheen parille kauneimmalle vertaukselle. 
Vähemmässä määrässä runoilija käyttää ihmismaailman kuvia. 
Mutta niitäkin esiintyy Iliaan ja Odysseian vertauksissa yhteensä 
viitisenkymmentä kertaa. Siinä on henkipatto mies, jonka on 
ollut pakko lähteä vieraalle maalle, ja merimies, joka haaksi- 
rikosta pelastuu rannalle. Ennen kaikkea runoilija kiinnittää 
huomionsa. erilaisten ihmisaskareiden suorittajiin. Vertauksissa 
esiintyy simpukanpyytäjä, joka hypäten sukeltaa mereen, taito- 
ratsastaja, joka ohjaa neljää ratsua ja vuorotellen heittäytyy toi- 
sen selästä toisen selkään, onkimies, joka heittää veteen siimansa 
tai kiskoo ylös vedestä sätkyttelevän kalan, kyntäjä, joka astelee 
auransa jäljessä ja odottaa iltaistaan, niittäjät, jotka kulkevat 
vastakkaisiin suuntiin ohrapellolla, teurastaja, joka iskee kir- 
veensä härän sarvien taakse, soittaja, joka virittää kitaraansa, 
kirvesmies, joka asettaa -veistoslankansa mahdollisimman suo- 
raan, rakentaja, joka liittää kiven kiveen, kutojatar, joka vetää 
kangaspuiden kaiteet lähelle rintaansa, vuodan venyttäjät, jotka 
kulmista kiskoen pingoittavat sonninnahkaa, kehrääjä, jolle pun- 
nitaan hänen villaosuuttaan, värjääjä, joka kastaa norsunluuta 
purppuranesteeseen, keittäjä, joka kääntää paistia vartaassa, 
sekä ennen kaikkea metsänhakkaaja, joka kaataa korkean puun, 
ja metsästäjä, joka ajaa jaloa riistaa. Muunkinlaisia kohtauksia 
ihmiselämästä tapaamme vertauksissa. Siinä on taudin kourissa 
kamppaileva isä, synnytyspoltteissa vääntelehtivä nainen sekä 
maanviljelijä, jolla on rajariita naapurinsa kanssa. Mieleenpai- 
nuvimpia on ylempänä selostamamme vertaus, jossa esiintyy 
nainen heittäytyneenä kaatuneen miehensä ruumiin ylitse ja vie- 
ressä vihollinen raastamassa häntä orjuuteen. Leppoisampaan 

elämänpiiriin taas joudumme, kun eteemme tulee lapsi, joka pyr- 
kii äitinsä syliin, tahi toinen, joka käden tai jalan pyyhkäisyllä 
hajoittaa hiekkarakennelmansa. 

Monet Iliaan ja Odysseian vertauksista saattavat nykyaikai- 
sesta lukijasta tuntua niin sanoakseni kuluneilta. Hän on tottu- 
nut kuvakieleen, jota vuosituhansien perinteet ovat kehittäneet, 
hänen aistinsa ovat sen johdosta tylsyneet eikä hän enää kykene 
havaitsemaan kreikkalaisen eepoksen runokuvien alkuvoimai- 
suutta ja tuoreutta. Tällaisen lukijan asenne on aivan virheelli- 
nen. On näet muistettava, että Iliaassa ja Odysseiassa nämä 
runokuvat esiintyvät ensimmäistä kertaa ja että kaikki myö- 
hempi runous on välittömästi tai välillisesti käynyt kreikkalaisen 
eepoksen koulua. Iliaassa ja Odysseiassa on meillä länsimaisen 
runouden kuvakielen alkumuoto, jolla on ollut mitä laajimmalle 
ulottuva vaikutus. Kun tarkastelu täten saa oikean lähtökohdan, 
emme voi olla ihailematta kreikkalaisen eepoksen elämänlähei- 
syyttä ja plastillisen muotoilun mestaruutta, joka vertauksissa- 
kin ilmenee. 


On paljon kiistelty siitä, missä määrin kreikkalaisen eepoksen 
vertausten kaikki yksityiset piirteet yhtyvät siihen toimintaan, 
jota vertaus valaisee. Kysymys tulee selvemmäksi, jos sitä havain- 
nollistetaan esimerkillä. Iliaan 2. runossa sanotaan, että niin 
monet sotilaat astuivat esiin laivojen ja majojen luota kuin on 
hyöriviä kimalaisparvia, joita yhtämittaisena virtana tulee kal- 
lion halkeamasta. Tätä vertausta tarkasteltaessa on pääteltävä, 
tahtooko runoilija verrata keskenään ainoastaan sotilaiden ja 
kimalaisten monilukuisuutta vai ulottuuko vertauksen ala laa- 
jemmalle. Aikaisemmin oli vallalla sellainen käsitys, että ver- 
taus liittyy yhteyteensä ainoastaan yhdessä kohdassa. Sanot- 
tiin, että Homeroksen vertauksissa on vain yksi vertailukohta. 
Se olisi tässä tapauksessa monilukuisuus. Sellainenkin ymmär- 
tävä Iliaan ja Odysseian tulkitsija kuin Finsler oli tällä kannalla. 

Hän teki tosin sen myönnytyksen, että harvoissa poikkeustapauk- 
sissa vertailukohtia on kaksi. Mutta periaatteessa hän oli sitä 
mieltä, että kreikkalaisen eepoksen vertausten tarkoituksena on 
valaista pääaihetta ainoastaan yhdessä suhteessa ja että on tur- 
haa etsiä enempiä yhtymäkohtia vertausten ja pääaiheiden välillä. 
Homeroksen vertauksia käsittelevässä erikoistutkimuksessa Her- 
mann Fränkel v. 1921 kuitenkin osoitti, että aikaisemmin vallin- 
nut katsantokanta ei voinut olla oikea. On monia vertauksia, 
joissa vastaavaisuus ei suinkaan rajoitu yhteen kohtaan, vaan 
käsittää vertauksen koko sisällyksen. Niin on asianlaita edellä 
lainaamassani vertauksessa. Vertauksen tehoa laimennetaan 
tekijän tarkoitusten vastaisesti, jos ainoaksi vertailukohdaksi 
todetaan monilukuisuus. Vertailu kohdistuu ilmeisesti myös 
kimalaisten hyörimiseen ja parvien yhtämittaiseen purkautumi- 
seen Kallion kolosta. Samalla tapaa tuli majoista ulos puuhak- 
kaita sotureja. Vasta kun tämä tajutaan, selviää eepoksen ver- 
tausten havainnollistava voima. 

Tosin eepoksissa on sellaisiakin vertauksia, joissa liittymä- 
kohta supistuu yhteen ainoaan seikkaan. Tällainen tapaus on 
esim. silloin, kun Odysseuksen mielenliikutusta verrataan kaa- 
tuneen puolisonsa rinnoille heittäytyneen naisen järkytykseen. 
Siinä ei ole muuta vastaavaisuutta vertauksen ja pääaiheen välillä 
kuin syvä liikutus. Sama on asianlaita, kun taajoina sinkoavia 
kiviä verrataan sankkoina putoaviin lumihiutaleisiin ja maala- 
taan yksityiskohtaisesti valkoiseen vaippaan peittyvää maise- 
maa. Siinäkään on mahdoton keksiä muita yhtymäkohtia kuin 
ilmassa lentävien kivien ja hiutaleiden taajuus. Mutta lopulta 
ovat tällaiset vertaukset sittenkin vähemmistönä. Useimmiten 
on ainakin tunnelmassa, jonka vertaus synnyttää, enemmän kuin 
yksi piirre, joka liittää vertauksen pääaiheeseen. Vertauksilta 
ei voi odottaakaan täyttä ja yksityiskohtaista vastaavaisuutta. 
Runokuvien luonteeseen kuuluu vapaus, jota ei saa kahlehtia 
kaavamaisen järkeilyn pakkopaitaan. 

Eniten on tutkijoille tuottanut päänvaivaa se tapaus, jossa 
Aiaan sitkeää puolustuskamppailua verrataan viljavainiolle riis- 
täytyneen aasin itsepintaisuuteen. Lasten lyönneistä välittä- 
mättä se jatkaa luvatonta ateriaansa, kunnes on saanut kylläk- 
seen. On pidetty mahdottomana, että runoilija vertaisi sanka- 
riaan niin halveksittavaan elukkaan kuin aasiin. Pulmasta on 
luultu päästävän sillä, että todetaan ainoaksi vertailukohteeksi 
sitkeys. Tämä päätelmä ei kuitenkaan tee oikeutta vertaukselle. 
Sillä runoilijan tarkoituksena ei suinkaan ole ollut valaista yksis- 
tään Aiaan sitkeyttä. Päin vastoin tulee kuva oikein tajutuksi 
vasta kun huomaamme, että troialaisten hyökkäystä verrataan 
lasten iskuihin ja että Aias troialaisista välittämättä perääntyy 
juuri silloin, kun hän itse pitää hetkeä sopivana. Vertaus ulottuu 
siis kaikissa tapauksissa laajemmalle alalle kuin pelkästään 
yhteen kohtaan. Sitä paitsi saattaa olla mahdollista, että runoi- 
lija on aasi-vertausta käyttämällä tahtonut valaista Aiaassa ilme- 
nevää älyllisen liikkuvaisuuden puutetta. Siihen on ylempänä 
toisessa yhteydessä viitattu. 

Mutta monesti voidaan havaita, että vertaus muodostuu enem- 
män tai vähemmän itsenäiseksi kuvaukseksi, jonka yksityispiir- 
teet vain löyhästi liittyvät pääaiheeseen. Runoilijaa ikäänkuin 
houkuttelee hänen valitsemansa runokuva ja hän kehittää sitä 
täyteläiseksi maalaukseksi yli hetken tarpeen. Tällöin vertaus 
muuttuu lyyrillisluontoiseksi pysähdykseksi, jolla on oma pää- 
toiminnasta erillinen tunnelmansa. Niin on käynyt vertauksessa, 
jossa kuvataan maiseman peittymistä lumeen. Siinä on loitottu 
melkoisen pitkälle lähtökohdasta, kivien sinkoamisesta. Sama- 
ten käy silloin, kun äänekkäästi eteneviä troialaisia verra- 
taan kurkiparveen, joka talven tullessa lähtee kirkuen etelään. 
Vertaus ei lopu tähän, vaan kuvausta jatketaan kertomalla, 
että kurjet Okeanos virran äärellä ahdistavat kääpiökansaa, 
jonka kanssa aamulla alkaa kova taistelu. Tämä tarunomai- 
nen lisäpiirre ei enennä vertauksen selvyyttä, mutta se lisää 

mielenkiintoamme kurkiin ja on sellaisenaan runollisesti vai- 
kuttava. 


Iliaan ja Odysseian syntyä ajatellen on tärkeätä selvittää, 
ovatko vertaukset runonlaulun vanhaa perua vai kuuluvatko ne 
eepoksen luojan henkilökohtaiseen panokseen. Kun ottaa huo- 
mioon, että jo Gilgames-eepoksessa esiintyy vertauksia, joilla 
tosin on ylimalkaisesti viittaileva luonne, ei missään tapauksessa 
ole todennäköistä, että varhaisemman kreikkalaisen runonlaulun 
tuotteista vertaukset olisivat kokonaan puuttuneet. Ainakin osa 
vertauksista on siis periytynyt aikaisemmista runoista. Tätä 
todistaa sekin, että eräissä tapauksissa samoja vertauksia käyte- 
tään toistuvasti. Toistot ovat perinteelliselle runonlaululle omi- 
naisia, eikä ole luultavaa, että runoilija, jos hän itse olisi luonut 
nämä vertaukset, olisi viehättynyt niitä toistamaan. Tosin täl- 
laiset vertausten toistamiset ovat suhteellisen harvinaisia. Kaksi 
kertaa eri yhteyksissä esiintyvät seuraavat vertaukset: Ori, joka 
marhamintansa katkaistuaan tallista kiitää juottopaikalle mui- 
den hevosten joukkoon; leijona, joka koko yön tekee hyökkäyksiä 
karjatarhaan, mutta jonka paimenten keihäät ja palavat soihdut 
joka kerran karkoittavat; tammi, poppeli tai honka, jonka kirves- 
miehet kaatavat aluksen rakennuspuiksi; yhdeksän tai kymme- 
nen tuhannen miehen yhteishuuto; kimmeltävä taivas tyynellä 
ilmalla. Sen lisäksi esiintyy joitakin vertauksia eri yhteyksissä 
hiukan muutetussa asussa. On uskottavaa, että nämä saman- 
laisina tai hiukan muuntuneina toistuvat vertaukset ovat kuulu- 
neet vanhaan runovarastoon, josta runoilija suureepokset luodes- 
saan ammensi. 

Sama johtopäätös soveltuu niihin vertauksiin, jotka ovat yhtey- 
dessään jossakin suhteessa sopimattomia. Räikein sellainen esi- 
merkki on Iliaan 16. runossa, kun taisteluun lähteviä Akhilleuk- 
sen miehiä verrataan kylläisiin susiin, jotka raadeltuaan vuori- 
kauriin juoksevat lähteelle ja latkivat vettä kielellään. On vai- 

keaa otaksua, että vapaasti luova runoilija olisi antanut ajatuk- 
selleen tällaisen suunnan. Vertaus sopisi paremminkin kuvauk- 
seen, jonka kohteena olisivat taistelusta palaavat sotilaat. Luon- 
nollisin selitys on, että runoilija on vanhan runonlaulun varas- 
tosta tullut ottaneeksi vertauksen, joka ei kaikinpuolisesti sopi- 
nut tilanteeseen, mutta jossa petojen verenhimoisuus kyllä oli 
omiaan ilmentämään myrmidonien taistelunhalua. 

Kun ainakin osa vertauksista siis todennäköisesti palautuu var- 
haisempaan runonlauluun, herää kysymys, kuinka kaukaiselta 
ajalta vertausten voidaan katsoa periytyvän. On ollut tutkijoita, 
jotka ovat uskoneet monien vertausten olevan peräisin mykene- 
läisajalta. He ovat viitanneet leijonanmetsästysaiheisiin, joita 
esiintyy mykeneläisen kauden taideteollisuuden tuotteissa, ja 
ovat yhdistäneet tämän huomion siihen tosiasiaan, että leijona 
on Iliaan ja Odysseian vertauksissa kaikkein suosituin aihe. 
Uman muuta ei voidakaan torjua ajatusta, että eräät vertauk- 
gissa tavattavat piirteet ovat voineet esiintyä jo kaikkein van- 
himmassa kertovassa runoudessa. Koska Gilgames-eepoksessakin 
on vertauksia, on niitä tietysti saattanut olla myös mykeneläis- 
ajan eepillisissä runoissa. Mutta juuri vertailemalla kreikka- 
laisten eeposten sisältämiä vertauksia GilgameS-eepoksen ver- 
tauksiin havaitaan niiden välillä oleva tavaton ero. Iliaan ja 
Odysseian vertaukset eivät voi olla peräisin alkukantaiselta runon 
viljelyn kaudelta, vaan niiden kehittynyt muoto todistaa plastil- 
lista aistia, jonka täytyy olla suhteellisen myöhäsyntyinen. Sitä 
paitsi niillä on niin sanoakseni kreikkalainen luonne, joka osoit- 
taa niiden syntyneen vasta sitten, kun kreikkalaisille ominainen 
henkinen asennoituminen oli päässyt kehkeytymään. Mitä aiheita 
siis lieneekin periytynyt varhaisilta ajoilta, eepoksissa ilmene- 
vän muotonsa nämä vertaukset ovat voineet saada vasta suunnil- 
leen niihin aikoihin, jolloin kokonaiseepokset luotiin. Mitä eri- 
* tyisesti tulee leijona-aiheisiin vertauksiin, on monissa niistä 
todettavissa siinä määrin tarkka havainnollisuus, että se todistaa - 

eeposten luojan omasta näkemästään tunteneen leijonan metsäs- 
tykseen liittyneet seikat. Vertauksissa esiintyy sitä paitsi monia 
sisällyksellisiä piirteitä, jotka viittaavat suhteellisen myöhäi- 
seen aikaan. Niitä ei mitenkään voida palauttaa kovin varhaiseen 
kauteen. 

Puolestani pidän todennäköisenä, että suurimman osan eepos- 
ten vertauksista Iliaan ja Odysseian runoilija on itse luonut. 
Tosin hän on eräitä vertauksia kaikissa tapauksissa perinyt edel- 
täjiltään, mutta pääosa on sellaisia, joita mikään ei estä pitä- 
mästä hänen tuotteinaan. Ei kylläkään voida mistään yksityi- 
sestä vertauksesta sanoa: tämä on runoilijan omaa työtä. Perinne 
ja luova runoilijantyö ovat eepoksissa kauttaaltaan siinä määrin 
kiinteästi liittyneet yhteen, että tässä tapauksessa erottaminen 
ei ole sen helpompaa kuin varsinaisessa kertomuksessakaan. 
Mutta vertausten havainnollinen tuoreus, niiden psykologinen 
osuvuus ja niiden lyyrillinen tunnelmallisuus viittaavat samaan 
runoilijaan, jonka mestarin käden jälkiä olemme eeposten koko- 
naisrakenteessa seurailleet. Tarvitsee tuskin pelätä erehtyvänsä. 
pitäessään vertausten pääosaa hänen luomanaan. 


KREIKKALAISET EEPOKSET JA KALEVALA 


Ilias ja Odysseia eivät ole syntyneet samalla tavalla kuin Kale- 
vala. Lönnrotia johti oppineen harrastus, ja hänen pyrkimykse- 
nään oli sijoittaa Kalevalaan kaikki Suomen kansan vanhat ker- 
tovat runot. Kreikkalaisten eeposten luoja ei varmastikaan ollut 
oppinut, sillä sellaisia ei niihin aikoihin kreikkalaisessa maail- 
massa ollut. Hän oli taiteilija, ja hänen mielessään väikkyi tai- 
teellinen kokonaisnäkemys. Hänkin kyllä käytti hyväkseen van- 
hoja runoja, mutta vain siinä määrin, kuin ne soveltuivat.hänen 
hahmottelemansa kokonaisuuden puitteisiin. Suurimman .'osan 
vanhan eepillisen runonlaulun tuotteista hän jätti syrjään. Jo 
tästä syntymistavan erilaisuudesta johtuu, että Ilias. ja. Odysseia 
ovat paljon kiinteämpiä kokonaisuuksia kuin Kalevala. .. 

Mutta runotkin, joita Iliaan ja Odysseian tekijä käytti luomis- 
työnsä pohjana, ovat varmasti olleet toisenluontoisia kuin suoma- 
laisten runonlaulajain tuotteet. Kreikkalaista runonlaulua .oli- 
vat viljelleet ammattilaulajat, joille heidän taitonsa hankki toi- 
meentulon ruhtinasten hoveissa tai ylimysten kartanoissa. Kun 
runonlaulanta oli ammattina, kehittyi tietysti myös runotek- 
niikka korkeammalle, kuin se olisi voinut nousta harrastelijain 
käyttelemänä. Kreikkalaiset runonlaulajat olivat ilmeisesti 
lähinnä verrattavissa taiderunoilijoihin, vaikka heidän tuotteensa. 
säilyivätkin vain muistin varassa ja vaikka runot olivatkin suu- 

relta osalta improvisaatioita, jotka rakentuivat perinnäisen 
runollisen ilmaisuvaraston pohjalle. Iliasta ja Odysseiaa luo- 
taessa siis käytettiin tuotteita, jotka pikemmin on luettava taide- 
kuin varsinaisen kansanrunouden piiriin. Sitä paitsi kreikka- 
laiset runonlaulajat toimivat aivan toisenlaisessa henkisessä 
ilmapiirissä kuin Kalevalan laulajat. 

Suomalaiset runonlaulajat olivat todellisia kansanrunoilijoita. 
He eivät harjoittaneet laulantaa ammattinaan, vaan esittivät 
oppimiaan tai sepittämiään runoja raskaan työn jälkeen ilto- 
jensa iloksi tai juhlahetkien kunniaksi. Heillä oli harvoin tilai- 
suutta liikkua ahtaan kotoisen ympäristönsä ulkopuolella. Har- 
maa savupirtti oli useimmiten heidän esitystensä näyttämönä. 
Kaikki tämä antoi tietysti leiman myös heidän runoilleen. Niihin 
kutoutui eräänlainen maanläheinen sävy, joka täydellisesti erot- 
taa ne kreikkalaisen runonlaulun tuotteista. Sanonnan kimmoi- 
saa joustavuutta ja runokuvien loppumatonta rikkautta ei voinut 
kehittyä sellaisissa oloissa, joissa suomalaista runonlaulua viljel- 
tiin. Kansamme perusluonne ei myöskään tehnyt mahdolliseksi 
kerronnan vilkkautta ja kuvauksen eloisuutta. Yleensäkään 
runotekniikka ei suomalaisessa kertovassa kansanrunoudessa voi- 
nut saavuttaa sitä astetta, jolla voimme päätellä kreikkalaisen 
runonlaulun tekniikan olleen ennen Iliaan ja Odysseian synty- 
mistä. 

- Tämä syntymistavan ja kasvupohjan erilaisuus on otettava huo- 
mioon verrattaessa toisiinsa Kalevalaa ja kreikkalaisia eepoksia. 
Kalevalasta ei ole voinut syntyä samanlaista esteettisesti nau- 
tittavaa kokonaisuutta kuin Iliaasta ja Odysseiasta, koska Kale- 
vala on jossakin määrin keinotekoinen luomus, johon on sijoitettu 
verraten hajanaisia aineksia. Eikä Kalevala muutenkaan voi 
edustaa yhtä korkeaa henkisen kehityksen tasoa kuin kreikka- 
laiset eepokset, koska se kuvastaa alkukantaisempia käsityksiä 
ja katsomuksia. Mutta omassa lajissaan Kalevala sittenkin on 
kertova runoelma, johon sisältyy sekä kauneutta että elämän- 

viisautta yhtä paljon kuin kreikkalaisiin eepoksiin. Täytyy ihme- 
tellä, että oppimattomat kansanmiehet ovat kyenneet niin tehok- 
kain värein maalaamaan luontoa ja niin terävin asein erittele- 
mään ihmisajatusta. Emme tosin tiedä, kuka on sepittänyt ker- 
tovien runojen kantamuodot, emmekä sitä, milloin tämä on tapah- 
tunut. Mutta se on kaikissa tapauksissa selvää, että kansan- 
omaiset runonlaulajat ovat vapaasti kehitelleet saamaansa runo- 
perintöä ja että ne runot, joista Lönnrot pani kokoon Kalevalan, 
suurimmalta osalta ovat heidän luomistyönsä tuloksia. Se vähä, 
mikä on sellaisenaan säilynyt oletettavista kantarunoista, ei voi 
olia enempää kuin jonkinlainen runko, jonka ympärille varsinai- 
nen runollinen aines myöhemmin on kutoutunut. Suomalainen 
kansanrunoilija ansaitsee epäsuotuisissa olosuhteissa kehittä- 
mästään runon taiteesta yhtä suuren kunnian kuin kreikkalainen 
ammattilaulaja teknillisesti korkeampitasoisesta ja henkisesti 
joustavammasta saavutuksestaan. 

Kun kreikkalaiset eepokset ja Kalevala asetetaan rinnakkain, 
kiintyy huomio ennen muuta Kalevalan sadunomaisuuteen. Tosin 
Iliaassa ja Odysseiassa on niissäkin sadunomaisia piirteitä. Juma- 
lat ottavat tehokkaasti osaa eeposten toimintaan, ja Odysseiassa 
on verraten runsaasti yliluonnollisia olentoja, minkä lisäksi san- 
kari vieläpä tekee matkan manalaan. Mutta Iliaasta ja Odys- 
seiasta voitaisiin poistaa koko yliluonnollinen maailma kerto- 
musten juonen siitä sanottavasti muuttumatta. Mikään piirre; 
joka kuvauksen etenemisen kannalta on olennainen, ei ole lujasti 
kiinni yliluonnollisessa. Sitä vastoin Kalevalassa yliluonnollinen 
aines muodostaa erottamattoman osan varsinaisesta kertomuk- 
sesta. Henkilöt itse suorittavat tekoja, jotka käyvät yli ihmisen 
luonnollisten voimien: Väinämöinen laulaa Joukahaisen suohon. 
Joukahaisen Aino sisko muuttuu kalaksi, Haavat parannetaan 
loitsuilla. Lemminkäisen äiti palauttaa kappaleiksi silvotun poi- 
kansa ruumiin jälleen elämään. Vipunen nielee vatsaansa Väinä- 
möisen, joka kuitenkin pääsee sieltä taas ihmisten ilmoille. Kul- 

lervo ajaa karhu- ja susilauman lehmikarjana Ilmarisen tarhaan. 
Ilmarinen muuttaa ryöstämänsä Pohjolan tyttären lokiksi. Sam- 
monretkeläisten vene tarttuu ison hauen selkään. Koko luonnon 
väki saapuu kuulemaan Väinämöisen soittoa. Väinämöinen vai- 
vuttaa soitolla uneen Pohjolan väen. Pohjolan emäntä muuttaa 
itsensä valtavaksi kotkaksi, jonka pyrstö kannattaa tuhatta 
soturia. Kuu ja aurinko laskeutuvat kuulemaan Väinämöisen 
soittoa. Pohjolan emäntä saa ne käsiinsä ja kätkee ne vuoren 
sisään. Hän ryöstää Kalevalan asukkailta tulenkin. Tuli löyde- 
tään kalan sisuksista. — Tässä on lueteltu eräitä Kalevalan yli- 
luonnollisia piirteitä, jotka ovat kertomuksen kulun kannalta 
aivan olennaisia. Niiden eliminoiminen runosta ei ensinkään olisi 
mahdollista. 

Toinen piirre, joka erottaa Kalevalan kreikkalaisista eepok- 
sista, on varsinaisen kertovan aineksen suhteellinen niukkuus. 
Sellaisia säkeitä, jotka todella kuljettavat juonta eteenpäin, on 
Kalevalassa suhteellisen vähän. Tavan takaa uppoudutaan het- 
ken tilanteeseen, ja kertomuksen lanka ikäänkuin katkeaa. 
Kalevala on täynnä tunnelmakuvauksia ja muita lyyrillisiä 
aineksia, jotka sinänsä ovat monesti erittäin kauniita, mutta 
eivät edistä eepillisen kerronnan kulkua. Iliaassa ja Odysseiassa 
on myös lyyrillisiä aineksia, mutta ne elävöittävät toiminnan 
kuvausta eivätkä saata peittoon alati etenevää eepillistä :virtaa. 
Kalevalassa on kertomuksen vauhti sen johdosta paljon verkkai- 
sempi kuin kreikkalaisissa sankarirunoelmissa. Viimeksi mai- 
nittujen luonteenomaisimpia piirteitä on tavaton aktiivisuus. 
Kalevalassa taas kertomus etenee hitaasti ja sysäyksittäin. Suo- 
men kansalliseeposta voidaankin siksi täydellä syyllä nimittää 
lyyrilliseksi eepokseksi. Tähän paradoksimaiseen määritelmään 
sisältyy toteamus, että Kalevala on koostunut enemmän tai 
vähemmän itsenäisistä katkelmista, jotka välistä ainoastaan 
hyvinkin irrallisesti liittyvät toisiinsa. Lönnrot on joskus var- 
sin väkinäisesti liittänyt tällaiset ainekset toisiinsa muodostele- 

malla siirtymäsäkeitä, joissa pihtien pitämät ovat selvästi havait- 
tavina. 

Mutta vaikka onkin myönnettävä, ettei Kalevala taiteellisena 
kokonaisuutena vedä vertoja Iliaalle tai Odysseialle, siinä on piir- 
teitä, jotka vievät jopa voiton kreikkalaisista eepoksista. Ennen 
kaikkea on tällöin mainittava Kalevalan ainoalaatuinen maa- 
lauksellisuus. Siinä käytetään kielivaroja mestarilliseen sana- 
maalailuun, johon kreikan kieli ei tarjonnut mahdoilisuuksia. 
Runon kaunistuskeinona käytetty kerto on lisäämässä kaleva- 
laisen sanonnan maalauksellista tehoa. Oma osuutensa runolli- 
sen vaikutuksen syntymiseen on suomen monilukuisilla deskrip- 
tiivisillä verbeillä. Esim. soudun kiihkeyttä olisi mahdoton mil- 
lään muulla kielellä kuvata yhtä runollisen tehokkaasti kuin 
näissä Kalevalan säkeissä: 


Lyllyivät melat lylyiset, 
hangat piukki pihlajaiset, 
vene honkainen vapisi; 
nenä hyrski hylkehenä, 
perä koskena kohisi, 

vesi kiehui kelloloissa, 
vaahti palloissa pakeni. 


Odysseiassakin kuvataan voimakasta soutamista, mutta näin 
väkevää tehoa ei kyetä saavuttamaan. Huomattakoon lisäksi, 
ettei sanonnan maalauksellisuus ja kahden vertauksen käyttämi- 
nen ole vähimmässäkään määrässä häirinnyt kuvauksen havain- 
nollisuutta. Mielikuvat seuraavat toisiaan johdonmukaisesti, 
eikä säkeihin sisälly minkäänlaisia liikoja koristuksia. Yhdessä 
muodostuu niistä pieni kokonaisuus, joka on mestarillisesti muo- 
vailtu. Useammin Kalevala kuitenkin tarjoaa esimerkkejä lavea- 
sanaisesta maalailusta, joka ei kaihda saman asian kertaamista 
peräkkäisissä säkeissä. Mutta silloinkin kuvauksella on oma- 
laatuinen viehätyksensä, joka pakosta tempaa mukaan ainakin 
suomalaisen lukijan. Tuossa levittäytymisessä ja kiirehtimättö- 

myydessä on jotakin supisuomalaista, joka ei voi olla saamatta 
hyväksymistämme silloinkaan, kun se ajatuksellisesti on hamä- 
rää ja vaikeaselkoista. Itse asiassa saattaa pitkä luettelokin 
runollisin kaunistuskeinoin esitettynä muodostua vaikuttavaksi, 
jopa suurenmoiseksi. Niin on käynyt nostotaudin syntysanoissa, 
jotka sisältyvät Kalevalan 17. runoon. Loitsija etsii taudin syntyä 
kaikista mahdollisista paikoista maan alta, maan päältä ja ylä- 
ilmoista: 


Kontion kivikolosta, 
karhun louhikammiosta; 
Pohjan pitkästä perästä 


tuolta Kalman kankahilta, 
maasta manteren sisästä, 
miehen kuollehen ko'ista, 


kaonnehen kartanosta; 
muliista muhajavista, 
maista liikuteltavista, 
somerilta pyöriviltä, 
hiekoilta heliseviltä; 
notkoilta noroperiltä, 
soilta sammalettomilta, 
here'istä hettehistä, 
läikkyvistä lähtehistä; 
metsän hiien hinkalosta, 
viien vuoren vinkalosta, 
vaaran vaskisen laelta, 
kuparisen kukkulalta; 
kuusista kuhisevista, 


Lapin maasta laukeasta, 
ahoilta vesattomilta, 
mailta kyntämättömiltä; 
suurilta sotakeoilta, 
miehentappo-tanterilta, 
ruohoista rohisevista, 
hurmehista huuruvista; 
suurilta meren seliltä, 
ulapoilta aukeilta, 
meren mustista mu'ista, 
tuhannen sylen syvästä; 
virroista vihisevistä, 
palavoista pyörtehistä, 
Rutjan koskesta kovasta, 


hongista hohisevista, 
latvasta lahon petäjän, 
mätäpäistä mäntylöistä; 
revon rääyntäsijoilta, 
hirven hiihtokankahilta, 


ve'en vankan vääntehestä; 
takaisesta taivahasta, 
poutapilvien periltä, 
ahavan ajeloteiltä, 

tuulen tuutimasijoilta. 


Kreikkalaisen eepoksen sisältämät luettelot eivät ole saaneet 
näin alkuvoimaisen iskevää muotoa. Ne ovat asiallisempia ja 
yksitoikkoisempia, niin sanoaksemme runottomampia. Edellä 
lainatussa luettelomaisessa kuvauksessa näkyykin suomalaisen 
kertovan runon sanataito ilmiömäisen selvänä. Kuivasta luette- 
losta on siinä muovailtu voimakkaasti tehoava luonnonmaalaus. 
Tosin moni voi pitää sitä liian pitkänä, eikä voidakaan kieltää, 
etteikö se lyhyempänä olisi nautittavampi. Mutta kun ottaa huo- 

mioon, että se sisältyy loitsurunoon, jonka varsinainen tarkoitus 
ei ole esteettinen, täytyy kummeksien katsella sen runokuvien 
runsautta. 

Kalevalassa ei kyetä maalailemaan ainoastaan luontoa, vaan 
myös ihmistä ja hänen mielialojaan. Kun Joukahainen hädis- 
sään lupaa Väinämöiselle Aino sisarensa, hän ei käytä yksin- 
kertaisesti sanaa »vaimon», vaan lausuu ajatuksensa maalaile- 
vasti kiertäen: 

annan Aino siskoseni, 
lainoan emoni lapsen 
sulle pirtin pyyhkijäksi, 
lattian lakaisijaksi, 
hulikkojen huuhtojaksi, 
vaippojen viruttajaksi, 


kutojaksi kultavaipan, 
mesileivän leipojaksi. 


Tällaisissa tapauksissa ilmenee selvästi Kalevalan ja kreikka- 
laisten eeposten välinen tyylillinen ero. Näissä säkeissä esiintyvä 
monijäseniseen kertoon perustuva kuvailevuus on suomalaiselle 
eepokselle luonteenomainen piirre, mutta se on Iliaalle ja Odys- 
seialle täysin vieras. Kreikkalainen eepos panee pääpainon kuvien 
plastilliseen kokonaisvaikutukseen ja on suhteellisen pidättyvä 
niiden käyttämisessä. Suomalainen kansanrunous taas viehättyy 
lisäämään kuvan toisensa jälkeen ja pyrkii tätä tietä samaan 
täyteläisyyteen, jota kreikkalainen runoilija tavoittelee toisin 
keinoin. Ei ole mahdollista antaa esteettisessä mielessä etusijaa 
kummallekaan tyylipyrkimykselle. Runouden puutarhassa Kas- 
vaa monenlaisia kukkia, ja toisen kauneutta on vaikea verrata 
toisen loistoon. Kaikki riippuu runollisten ilmaisujen taiteelli- 
sesta aitoudesta, ja siinä suhteessa Ilias ja Odysseia ja Kalevala 
= ovat toistensa vertaiset. 

Ihmisten mielialoja Kalevala parhaimmillaan ollessaan kyke- 
nee kuvastelemaan herkemminkin kuin kreikkalaiset eepokset. 

Käen kukunnan vaikutus surun murtamaan mieleen on saanut 
ilmaisun tunnetuissa säkeissä: 


Elköhön emo poloinen 
kavan kuunnelko käkeä! 
Kun käki kukahtelevi, 
niin syän sykähtelevi, 
itku silmähän tulevi, 
ve'et poskille valuvi, 
hereämmät herne-aarta, 
paksummat pavun jyveä: 
kyynärän ikä kuluvi, 
vaaksan varsi vanhenevi, 
koko ruumis runnahtavi, 
kuultua kevätkäkösen. 


Tämä tunnelmapalanen ei ole joka kohdassa moitteeton. Mutta 
se on aidon lyyrillisen tunteen sanelema ja sävyltään perin suoma- 
lainen. Siihen sisältyvän vertauksen kuvat on otettu talonpojan 
lähimmästä kokemuspiiristä. Kun Homeroksen eepoksissa kuva- 
taan poskille valuvia kyyneleitä, verrataan niitä lähteen veteen, 
joka valuu alas vuoren jyrkännettä. Kieltämättä Kalevalan ver- 
taus herneisiin tai papuihin vaikuttaa hiukan liian arkipäiväi- 
seltä näin tunnepitoisessa kohdassa. Mutta on myönnettävä, että 
Dias ja Odysseia käyttävät joskus yhtä arkipäiväisiä vertaus- 
kuvia havainnollistaessaan jotakin korkeatyylistä kuvausta. Lai- 
naamiemme Kalevalan säkeiden painopiste on käen kukahtelun 
ja sydämen sykähtelyn rinnastuksessa sekä sen seikan korostuk- 
sessa, että syvä mielenliikutus jäytää ihmisen elinvoimaa ja proo- 
sallisesti sanoen lyhentää hänen ikäänsä. Suomen kielellä tuskin 
voitaisiin ilmaista tunneliikutuksen riuduttavaa vaikutusta mes- 
tarillisemmin, kuin näissä Kalevalan säkeissä on tehty. Kreikka- 
lainen eepos ei kykene tällaisin viittauksin koskettamaan ihmi- 
sen sisintä. 

Empimistä ja päätöksen tekemistä ei liene missään ilmaistu 
yhtä lyhyesti ja sattuvasti, mutta samalla runollisen vaikutta- 

vasti kuin siinä Kalevalan kohdassa, jossa Joukahainen jousi 
kädessä väijyy Väinämöistä: 


käsi käski ampumahan, 
käsi käski, toinen kielti, 
sormet suoniset pakotti. 


Käsitteellisesti nämä säkeet eivät sano paljoa. Mutta niillä on 
siitä huolimatta väkevä teho, joka syövyttää ne lähtemättömästi 
mieleen. Kreikkalaisessa eepoksessa on kohtia, joissa niin ikään 
kuvataan sankarien empimistä, mutta tällaista iskevyyttä niissä 
ei ole. Voittamaton osuvuudessaan on myös se Kalevalan kohta, 
jossa kuvataan vieraalla maalla ja oudoissa oloissa liikkuvan 
ihmisen tunnelmaa: 


Kaikki täällä puut purevi, 
kaikki havut hakkoavi, 
joka koivu koikkoavi, 
joka leppä leikkoavi. 


Ainoastaan sellainen runoilija, joka on kuin kiinni kasvanut 
häntä ympäröivään luontoon, on saattanut näin mestarillisesti 
elollistaa metsän puut ja panna ne jakamaan iskuja kulkijalle. 
Toisen runoilijan käyttämänä tällaiset vertauskuvat voisivat 
tuntua teennäiseltä, mutta Kalevalassa ne ovat aivan luonnolli- 
set eivätkä vähimmässäkään määrässä vaikuta etsityiltä. Iliaassa 
ja Odysseiassa luonnon ja ihmisten vuorovaikutus ei ole yhtä 
likeinen kuin Kalevalassa siitä huolimatta, että kreikkalaisten 
eeposten luonnonkuvaukset ovat paljon suurpiirteisemmät ja 
väkevämmät kuin Kalevalan. Kreikkalaiset runonlaulajat eivät 
koskaan olisi voineet kuvata kodista vieraantumista tällaisin 
kuvin: 

Askelt' on piha pitempi, 
kynnys hirttä korkeampi 


sinun toiste tullessasi, 
kerran kertaeliessasi. 

Vaikka Kalevalassa yleensä ei ole samaa tarkkapiirteistä todel- 
lisuudenkuvausta kuin Iliaassa ja Odysseiassa, on siinä kuitenkin 
kohtia, joissa yksityisseikkoihin menevä todellisuuden jäljentä- 
minen on viety pitemmällekin kuin kreikkalaisissa eepoksissa. 
Ylempänä mainittiin, että Odysseiassa kuvataan usein verraten 
laveasti vieraan vastaanottoa. Samanlainen vielä yksityiskoh- 
taisempi kuvaus sisältyy vävyntulo-virteen, jonka Lönnrot on 
sijoittanut Pohjolan häiden yhteyteen. Siinä kehoitetaan orjaa 
pitämään huolta vävyn hevosesta. Ensin se on riisuttava val- 
jaista. Sitten se on talutettava piehtaroimaan pehmeälle lumelle 
ja vietävä juomaan lähteestä. Sen jälkeen sille on annettava 
apetta vaskisesta vakasta. Vihdoin se on kuljetettava »soimelle 
sopimmaiselle taimpahan tanhuahan» ja sidottava rautaiseen ren- 
kaaseen. Sen on saatava eteensä kauroja, heiniä ja ruumenia, 
minkä jälkeen se vielä on suittava ja peitettävä loimella. Kaikki 
tämä esitetään runollisin koristuksin, niin että kehoitus yhteensä 
on lähes viidenkymmenen säkeen mittainen. Vastaavaa yhtä 
tarkkaa kuvausta ei ole kreikkalaisessa eepoksessa, mikä tosin 
on sille vain etu, sillä Kalevalan ohjeluettelo on kieltämättä 
pitkäveteinen. 

Toinen realistisen tekniikan mukainen kuvaus on Kalevalassa 
se, jossa kerrotaan Ilmarisen pukeutumisesta hänen kosioretkelle 
lähtiessään. Eri vaatekappaleet luetellaan siinä järjestyksessä, 
kuin hän ne panee ylleen. Siinä on paita ja kaatiot, sukat ja 
saappaat, haljakka ja sarkakauhtana, turkki ja vyö sekä lopuksi 
kintaat ja kypärä. Epäilemättä jokainen, joka vertaa tätä Ilma- 
risen pukeutumista Iiaan vastaaviin kuvauksiin, on valmis myön- 
tämään, ettei Kalevalan säkeisiin ole saatu sellaista värikkyyttä, 
jolla kreikkalainen eepos kuvailee sankariensa pukeutumista. 
Tämä johtuu osittain siitä, ettei Ilmarinen ota ylleen sotavarus- 
tuksia, vaan tavallisen juhla-asun. Mutta syy ei ole yksistään 
tässä, vaan pääasiallisesti siinä, ettei Kalevalassa ole kyetty teke- 
mään vaatekappaleiden luettelemista runollisesti mielenkiintoi- 

seksi. Kuvaus jää sen takia vain osoitukseksi suomalaisessakin 
eepoksessa paikoitellen havaittavasta pyrkimyksestä realistiseen 
yksityiskohtaisuuteen. 


Sitä vastoin jousen jännittäminen on havainnollistettu erittäin 

tehoisasti: 
Jännitti tulisen jousen, 
veti vaskisen vekaran 
vasten polvea vasenta, 
jalan alta oikeansa. 
Veti viinestä vasaman, 
sulan kolmikoipisesta, 
otti nuolen orhe'imman, 
valitsi parahan varren; 
tuon on juonelle asetti, 
liitti liinajäntehelle. 


Tämä kuvaus vetää täysin vertoja Iliaan ja Odysseian vastaa- 
ville kohdille. Siinä on saavutettu suuri runollinen teho toimin- 
nan tarkkanpiirteisellä erittelyllä. Kertosäkeiden sekä sääste- 
liäästi käytettyjen laatusanojen avulla on kuvaukseen lisäksi 
saatu maalauksellisuutta, johon kreikkalainen eepos ei samassa 
määrässä kykene. Monesta muustakin Kalevalan kohdasta ilme- 
nee, että suomalaisilla kansanlaulajilla on ollut aivan erikoisen 
tarkka silmä runollisesti hedelmällisille havainnoille. Tuskin 
minkään muun maan kansanrunoudesta on löydettävissä esim. 
niin omaperäistä kuvaa, kuin on siinä Kalevalan kohdassa, jossa 
saaren immet jäävät rannalle itkemään Lemminkäisen lähtöä: 


Sini itki saaren immet, 
niemen neiet voikerrehti, 
kuni purjepuu näkyvi, 
rautahankki halmentavi. 
Ei he itke purjepuuta, 
rautahankkia haloa: 

itki purjepuun alaista, 
hankkinuoran haltijata. 


Kahteen viimeiseen säkeeseen sisältyy erinomaisen sattuva 
kuvaannollinen kiertoilmaisu. Erityisesti sanonta »purjepuun 

alainen» käytettynä veneen perässä istuvasta purjehtijasta on 
loistava sekä todistaa tavatonta runollista huomiokykyä ja 
suurta ilmaisullista taitoa. Tällaisin luonnonvaraisin, mutta voi- 
makasta taiteellista näkemystä kuvastavin keinoin Kalevalan 
sanataide saavuttaa parhaimmat voittonsa. Pieni sanakäänne 
virittää lukijan oikeaan tunnelmaan. Olemme näkevinämme 
Lemminkäisen veneen loittonemassa ulapalle ja hänet itsensä 
mustana pisteenä purjepuun alla. Jos kuvaus olisi suoritettu 
ilman sitä runollista ilmaisua, johon tässä olemme viitanneet, 
se ei lainkaan tekisi samanlaista vaikutusta. Kreikkalainen 
runonlaulaja kykeni tarkempaankin luonnonhavaintoon kuin 
kalevalainen runoseppä. Mutta yhtä suurta sanataidetta hän ei 
osannut havaintojensa ilmentämiseen liittää. 

Vielä on mainittava eräs Kalevalan yksityiskohta osoituksena 
siitä, että suomalainen kansanrunous kykenee tekemään ihmis- 
elämästä saadut havainnot runollisesti ihmeellisen hedelmälli- 
siksi. Tarkoitan morsiamen opastusvirressä olevaa kehoitusta 
välttää apen ja anopin epäluuloja. Morsianta käsketään olemaan 
ähkymättä jauhinkiveä vääntäessä. Muuten appi ja anoppi voisi- 
vat luulla hänen ähkyvän äkeissään. Nuorikko ei myöskään saa 
viipyä kauan kaivolla. Sillä jos hän jää sinne pitkäksi aikaa, 
saattavat appi ja anoppi arvella hänen katselevan kaivon vedessä 
omaa kuvaansa ja ihastelevan itseään sekä omaa .verevyyttään ja 
kauneuttaan. Tässä saamme runollisin keinoin vanhojen suoma- 
laisten elämästä välähdyksen, joka vaikuttaa väkevästi ja iskee 
asian lähtemättömästi mieleemme. 

Kalevalan ihmishahmoissa ei ole yhtä paljon lihaa ja verta kuin 
Tiaan ja Odysseian henkilöissä. On pakko tunnustaa, että suurin 
osa Kalevalan sankareista on hyvin ylimalkaisesti luonnehdittu. 
He jäävät enemmän tai vähemmän varjokuvamaisiksi, eräänlai- 
siksi yleistyypeiksi, joissa on verraten vähän persoonallista elä- 
mää. Väinämöinen on vanha, vakaa ja viisas, hän tuntee synnyt 
syvät ja hänellä on tarvittaessa yliluonnollinen voima, mutta 

mikään edes suhteellisen selväpiirteinen yksilö hän ei ole. Hänessä 
on naurettaviakin puolia, kuten suuri kärkkäys nuoriin naisiin. 
Hänen tungettelunsa Joukahaisen langoksi aiheuttaa Ainon mur- 
heellisen kohtalon eikä hänellä ole parempaa menestystä yrittäes- 
sään kosia Pohjolan neitoa. Hänen töykeä käytöksensä Marjatan 
poikaa kohtaan ei myöskään ole myötätuntoa herättävä. Väinä- 
möinen on jonkinlainen jumalan ja ihmisen välimuoto, jonka 
piirteitä ei ole voitu koota johdonmukaiseksi kokonaisuudeksi. 
Yhtä valjuksi jää Ilmarisenkin kuva. Hän on toimelias ja rehelli- 
nen mies, erinomainen seppä, hän takoo sammon ja saa Pohjolan 
neidon puolisokseen. Mutta varsinaista luonnetta ei hänelläkään 
ole. Kalevalan molemmat päähenkilöt jäävät täten jonkinlaisiksi 
yleisluontoisten ominaisuuksien henkilöitymiksi. Voidaan kyllä 
sanoa, että he edustavat eräitä suomalaisen luonteen peruspiir- 
teitä, mutta näin sanottaessa on korostettava, että he vain edus- 
tavat niitä eivätkä muodostu eläviksi yksilöiksi. 

Todellista elämää on sitä vastoin Lemminkäisen ja Kullervon 
hahmoissa. Edellinen on vallaton huimapää, joka naurattaa nai- 
set ja on aina valmis ajattelemattomiin seikkailuihin. Jälkim- 
mäinen taas esiintyy synkän uhman ruumiillistumana. Hänen 
kohtalonsa on syntymästä asti määrätty traagilliseksi. Myös 
Joukahaisella on Kalevalassa inhimillisiä erikoispiirteitä, jotka 
tekevät hänet selvästi tajuttavaksi henkilöksi. Hänessä on nuo- 
rekasta ylimielisyyttä ja kyräilevää kostonhimoa. Kalevalan 
naishahmot ovat jälleen pelkkiä tyyppejä, joko äitejä tahi nuoria 
neitoja. Ei voida sanoa, että esim. Ainossa tahi Pohjolan neidossa. 
. olisi mitään, mikä toisi heidät todellisina yksilöinä meitä lähelle. 
Jälkimmäinen liikkuu sadunomaisessa valaistuksessa, joka ei ole 
edullinen varsinaiselle yksilökuvaukselle. Lemminkäisen äiti ja 
Kullervon äiti edustavat kumpikin tahollaan korkeaa ihmisyyden 
astetta. Mutta heidänkään kuvansa ei saa riittävästi ulottuvai- 
suutta, he pysyvät suurimmalta osalta pelkkinä tyyppeinä. 

Vaikka Kalevalan henkilökuvaus pakosta jää jossakin määrin 

hapuilevaksi, on suomalaisessa eepoksessa kieltämättä monesti 
ilmennetty inhimillisiä tunteita sangen osuvasti ja syvästi. Nuo- 
ren neidon epätoivo, kun hänet aiotaan pakottaa vanhalle mie- 
helle, on Ainon tarinassa kuvattu erittäin herkästi ja vakuutta- 
vasti. Vaikka Ainossa ei olekaan sanottavasti yksilöllisiä piir- 
teitä, hänen kohtalonsa liikuttaa mieltämme, koska runossa kye- 
tään virittämään sen ympärille aito lyyrillinen tunnelma. Äidin- 
rakkauden pohjattomuus taas ilmenee Lemminkäisen äidin pon- 
nistuksissa poikansa henkiin herättämiseksi, vaikka kuvauksen 
sadunomaisuus vähentääkin sen tehoa. Mutta varsinkin Kuller- 
von äidin sanoissa kuvastuu äidille ominainen alttius erittäin 
vakuuttavasti. Kullervo ei saa äidiltään moitteen sanaa syylli- 
syydestään, vaan päinvastoin äiti neuvoo häntä piileskelemään, 
kunnes paha teko unohtuu. Jo sitä ennen, kun kaikki kotoväki 
veljeä, sisarta ja isää myöten toivoo Kullervoa olemattomaksi, 
äiti poikansa sitä kysyessä sanoo itkevänsä hänen kuolemaansa, 
niin että siitä lumet sulavat ja maat alkavat viheriöidä. Vaikka 
siis Kalevalassa ihmiskuvaus varsinaisessa mielessä ei ole kor- 
kealla tasolla, eepoksessa kuitenkin esiintyy kohtauksia, joissa 
ihmistunteita kuvataan harvinaisen väkevätehoisesti. Koko 
Kullervo-runosto on siitä oivallisena todistuksena. Kullervon 
tarinassa esiintyy myös selvästi eetillinen katsomus. Sankari 
on itse selvillä syyllisyydestään ja ilmaisee sen erittäin vaikut- 
tavin sanoin. Tällaisissa kohdissa Kalevala sivuuttaakin Hiaan 
ja Odysseian saavuttaman tason, joskaan se ihmisluonteiden 
kuvaamisessa yleensä ei pääse kreikkalaisten eeposten verroille. 
Sitä luonnepiirteiden moninaisuutta ja ihmishahmojen elävyyttä, . 
joka on Iliaalle ja Odysseialle ominainen, Kalevalassa ei voi myön- 
tää olevan. Mutta inhimillisyydessä Kalevala ei jää kreikkalai- 
sistä eepoksista jälkeen. Päin vastoin on Kalevalan koko sävy voi- 
makkaasti inhimillinen, kenties inhimillisempikin kuin kreikka- 
laisten eeposten. 

Verraten harvoin kuvaus Kalevalassa kiihtyy draamallisen 

vauhdikkaaksi. Eräitä sellaisia kohtia kuitenkin on. Niinpä 
Väinämöisen ja Joukahaisen kohtaaminen, rekien tarttuminen 
toisiinsa, sitä seurannut sananvaihto, Joukahaisen laulaminen 
suohon, hänen esittämänsä tarjoukset ja hänen viimeiseksi teke- 
mänsä lupaus on kehitetty toinen toisistaan erittäin taitavasti ja 
— eloisasti. Samanlainen draamallinen vauhti on siinä kuvauk- 
sessa, jossa Louhi lähtee seuraamaan sammon ryöstäjiä. Purres- 
taan ryöstäjät tähyilevät, näkyykö takaa-ajajia, pian nämä tule- 
vat näkyviin, mutta heidän purtensa ajaa Väinämöisen nostat- 
tamalle karille. Pohjolan emäntä muuttautuu nyt kotkaksi ja 
saavuttaa ryöstäjät. Kaikki tämä tapahtuu Kalevalan tavalli- 
seen vauhtiin verrattuna sangen nopeasti. Kuvaus ei tosin ole 
erityisen selväpiirteinen varsinkaan siltä osalta, jossa kerrotaan 
taistelun syntymisestä ja sammon vyörymisestä mereen. Myös- 
kään siihen liittyvät vuorosanat eivät kaikitellen yhdy elimelli- 
sesti tilanteeseen. Yleensäkin täytyy todeta, etteivät Kalevalassa 
esiintyvät lukuisat vuorolauseet liity yhteyteensä yhtä pakotto- 
masti eivätkä ole psykologisesti yhtä merkitseviä kuin Iliaan ja 
Odysseian henkilöiden puhe. 

Olen edellä koettanut ennakkoluulottomasti verrata toisiinsa 
kreikkalaisia eepoksia ja Kalevalaa, sikäli kuin ne ylipäätänsä 
ovat verrannollisia. Iliaassa ja Odysseiassa eepillinen kymi virtaa 
vuolaana. Lyyrillisluontoiset pysähdykset ovat vain lyhyitä 
suvantopaikkoja, joiden jälkeen virta taas etenee entisellä vauh- 
dillaan. Kalevalan kerronta on paljon verkkaisempaa. Tavan 
takaa eepillinen vuo laajenee tyynipintaisiksi järviksi, joihin ran- 
nan harmaat talot ja tummat havumetsät kuvastuvat. Tunnelma 
muuttuu yhtä mittaa eepillisestä lyyrilliseksi. Mutta juuri lyy- 
rilliseen ainekseen sisältyy Kalevalan pääviehätys. Maalauksel- 
liset yksityiskohdat sekä kokonaissävyllekin ominainen maa- 
lauksellisuus kohottavat Kalevalan eräissä suhteissa kieltämättä 
korkeammalle kuin kreikkalaiset eepokset. Mutta varsinaisesti 
eepillisen aineksen käsittelyssä Ilias ja Odysseia jättävät Kale- 

valan kauaksi jälkeen. Se ei olekaan kumma, koska kreikka- 
laisen runonlaulun kehittäjiä olivat ammattilaulajat ja koko- 
naiseeposten luoja oli suuri runoilijapersoonallisuus. Kalevalan 
sadunomaisuus on vielä omiaan hämärtämään sen sisällystä, jos- 
kin sen myytillis-salaperäinen luonne toisten mielestä voi sen 
viehätystä lisätä. Eepillisinä kokonaisuuksina Ilias ja Odysseia 
ovat paljon kiinteämmät. Niiden plastillinen rakenne tekee ne 
taideteoksiksi aivan nykyaikaisessa mielessä. Kalevala taas säi- 
lyy suomalaisen hengen ilmentymänä meitä lähempänä, samoin 
kuin se syvässä inhimillisyydessään monesti koskettaa sydän- 
tämme välittömämmin kuin muinaisen Kreikan loistavat sankari- 
runoelmat. 


KIRJALLISUUTTA 


Uusin johdatus Homeroksen eepoksia käsittelevään tutkimukseen on tanska- 
laisen Per Krarupin Hamer og det Homeriske sporgsmaat, 2. painos, Kööpen- 
hamina 1945. Siinä luodaan laaja selostava katsaus Iliaan ja Odysseian raken- 
teeseen sekä esitetään lyhyesti tekijän käsitys runoelmien synnystä. Lisäksi 
siihen sisältyy uusimman tutkimuksen historia ja suhteellisen täydellinen 
kirjallisuuden luettelo. Krarup puolustaa melkein intohimoisesti Iliaan ja 
Odysseian yhtenäisyyttä. Hänen teoksensa saa sen johdosta monesti melkein 
apologian luonteen, mikä ei ole omiaan lisäämään sen tieteellistä arvoa. Hän 
näet koettaa selittää olemattomiksi sellaisiakin ristiriitaisuuksia ja hata- 
ruuksia, jotka ennakkoluuloton tarkastelija havaitsee ilmeisiksi. Selvää kuvaa 
siitä, kuinka Ilias ja Odysseia ovat syntyneet, hän ei ole itselleen muodostanut. 

Paras Homeroksen runoja ja niiden maailmaa käsittelevä yleisteos on yhä 
vielä sveitsiläisen Georg Finslerin saksankielinen Homer, jonka toinen 
painos ilmestyi Leipzigissä kahtena osana 1914 ja 1917. Siinä on myös laajahko 
tutkimuksen historia antiikin ajoista lähtien vuoteen 1910. Finsler erittelee 
eepoksia sangen hienovaraisesti, mutta hänellä on liiallinen usko analyyttisen 
menetelmän avulla saavutettavien tulosten varmuuteen ja täsmällisyyteen. 

Tämän vuosisadan alkuvuosikymmeninä oli yleensäkin niin kuin viime vuosi- 
sadalla vallitsevana tutkimussuunta, joka luotti analyyttisen menetelmän 
melkein rajattomiin mahdollisuuksiin. Huomattavimmat tätä suuntaa edusta- 
neista tutkimuksista ovat seuraavat: 

Ulrich von Wilamowitz-Moellendorff: Die Nias und Homer, 
Berlin 1916, toinen muuttamaton painos 1920. Saman tekijän Die Heimkehr des 
Odysseus, Berlin 1927. Wilamowitz oli jo 1884 julkaissut teoksen Homerische Unter- 
suchungen, jossa eriteltiin Odysseian sisällystä. Wilamowitz luulee varsinkin 
tyylin perusteella voivansa erottaa Iliaassa ja Odysseiassa eri runoilijain käsi- 
aloja. Hänen esittämänsä ajatukset eivät ole saaneet niin suurta kannatusta, 
kuin hänen asemansa perusteella aikansa klassillisen filologian etevimpänä 
edustajana olisi odottanut. Oikeastaan ei ole olemassa ainoatakaan tutkijaa, 

joka sellaisinaan olisi omaksunut hänen tuloksensa. Ne onkin leimattava hyvin 
suuressa määrässä subjektiivisiin käsityksiin perustuviksi. 

Erich Bethe, Homer I-III, Leipzig 1914, 1922 ja 1927. Tämä teos sisältää 
Homeroksen ecposten parhaan erittelyn. Bethe on menetelmässään paljon 
varovaisempi kuin Wilamowitz ja koettaa yleensä nojautua objektiivisiin perus- 
teisiin. Sitä paitsi hänen kirjansa ovat helppolukuisempia, mikä johtuu hänen 
keveämmästä otteestaan ja eloisammasta tyylistään. Mutta hänenkään tulok- 
sensa eivät kestä arvostelua. Analyysin tietä ei kerta kaikkiaan voida päästä 
niin tarkkoihin jaoitteluihin, kuin hän cdellyttää mahdolliseksi. Sijoittaes- 
saan Iliaan ja Odysseian 6. vuosisadalle e. Kr. Bethe joutuu tekemään väki- 
valtaa selville tosiasioille. 

Eduard Schwarz, Die Odyssec, Leipzig 1924, luottaa niin ikään lujasti 
loogillisten johtopäätösten todistusvoimaan uskoen voivansa tarkasti erottaa 
Odysseiassa eri tekijäin työn jäljet. Hänen ei voida myöntää saavuttaneen 
edes sitä vakuuttavuuden astetta, johon Bethe eräissä yksityisissä havain- 
noissa on päässyt. 

Analyyttisen menetelmän edustajien itseluottamusta koetti horjuttaa jo 
kuuluisa italialainen tutkija Domenico Comparetti teoksessaan 
N Kalevala, joka italiankielisenä ilmestyi 1891 (saksalainen käännös julkaistiin 
Hallessa 1892). Comparetti huomauttaa, että Homeroksen runoelmiin sovel- 
lettu sanatominens; menetelmä johtaa täysin epävarmoihin päätelmiin. Mur- 
haavan yksityiskohtaisen arvostelun analyyttiseen Homeroksen kritiikkiin 
suuntasi Engelbert Drerup tutkimuksessaan Homerische Poetik I, Würz- 
burg 1921. Siinä tekijä perusteellisesti tarkastelee Homeroksen runoelmien 
selittämiseen sovellettuja periaatteita ja menetelmiä. Hänen arvostelunsa 
osuu yleensä oikeaan, mutta itse hän ei osaa antaa selväpiirteistä kuvaa eepos- 
ten synnystä. Hän korostaa kuitenkin voimakkaasti niiden rakenteen yhte- 
näisyyttä. 

Drerupin laskemalle pohjalle rakensivat sitten englantilainen C. M. Bowra 
ja ruotsalainen Martin P. Nilsson tutkimuksensa, joiden johtavana 
periaatteena on Iliaan ja Odysseian tarkasteleminen yhtenäisinä runoelmina. 
Molemmat tietenkin myöntävät, että eeposten perustana on ollut vuosisatoja 
jatkunut runonlaulu, mutta suhtautuvat epäuskoisesti analyyttisen menetel- 
män mahdollisuuksiin. Bowran tutkimus ilmestyi Oxfordissa 1930 nimenään 
Tradition and Design in the Ilias. Sen tarkoituksena on, niinkuin nimestä ilme- 
nee, sen seikan selvittäminen, mitä Iliaassa on sellaista, joka pohjautuu perin- 
teeseen, ja mitä taas sellaista, joka osoittaa kokonaiseepoksen luojan suunni- 
telmaa. Teos on selkeydessään esikuvallinen, mutta sen haittana on, ettei 

tekijä ole muodostanut itselleen havainnollista kuvaa tavasta, jolla eepos on 
syntynyt. Varsinkaan hän ei ole tehnyt itselleen selväksi, että Ilias samoin 
kuin Odysseia on voinut syntyä vain kirjallisena tuotteena ja että sen säily- 
minen muistin varassa olisi ollut mahdotonta. 

Nilssonin tutkimuksen nimi on Homer and Mycenace ja se ilmestyi Lontoossa 
1933. Sen varsinaisena tarkoituksena on käyttää viimeaikaisen historiallisen 
tutkimuksen saavutuksia Homeroksen kysymyksen selvittämiseksi. Nilsson 
lausuu hylkäystuomion koko analyyttisestä menetelmästä ottamatta huod- 
mioon, että sillä kuitenkin tietyissä rajoissa on tärkeä tehtävä. Vain sen avulla 
esim. voidaan ylipäätänsä todeta, että Ilias ja Odysseia eivät ole täysin oma- 
peräisen ja itsenäisen luomistoiminnan tuotteita, vaan että näiden kokonais- 
eeposten pohjana on ollut varhaisempia runoja. Jos analyytikot luottavat 
liiaksi erittelyynsä, uskoa Nilsson puolestaan liikoja historiallisen tutkimuk- 
sen mahdollisuuksista. Hän näkee Iliaassa enemmän historiaa, kuin siinä tosi- 
asiallisesti on. Mutta kaikesta huolimatta on myönnettävä, että Nilssonin 
teos on arvokkainta, mitä Homeroksesta on kirjoitettu. 

Ettei analyyttinen menetelmä sellaisenaan ole tuomittava, kunhan se vain 
tuntee rajoituksensa, näkyy Wolfgang Schadewaldtin tutkimuk- 
sesta Niasstudien, Leipzig 1938. Schadewaldt harjoittaa hänkin analyysia, mutta 
ei käytä sitä paloittelemiseen, vaan kokonaisrakenteen suunnitelmailisuuden 
selvittämiseen. Hänen teoksensa on merkitsevintä, mitä Homeroksen runoel- 
mien rakenteesta on esitetty. Käyttäen hyväkseen interpretaatiota todellisen 
filologin taidolla hän osoittaa, että Iliaassa on pitkin matkaa havaittavissa 
paljon ilmeisempää suunnitelmallisuutta, kuin kukaan ennen häntä oli kyen- 
nyt huomaamaan. Hän ei kuitenkaan esitä mitään omaa käsitystä Iliaan syn- 
nystä. Sitä hän ei myöskään tee tutkielmassaan Homer und sein Jahrhundert, 
joka on julkaistu kokoomateoksessa Das Neue Bild der Antikes, Leipzig 1942. 
Siinä Schadewaldt koettaa näyttää, että Ilias ja Odysseia erinomaisesti sopivat 
geometrisen taiteen aikakauteen. Hän ei mielestäni ole todistelussaan onnis- 
tunut. Hän ei myöskään muista, ettei Homeroksen runojen yleissävy todista 
mitään kokonaiseeposten syntymisajasta. Runot, joihin Ilias ja Odysseia perus- 
tuvat, ovat tietysti suurelta osalta vanhempia kuin meille säilyneet yhtenäiset 
runoelmat, 

Omia teitään kulkee Homeroksen eeposten syntyä selvitellessään englanti- 
lainen Gilbert Murray kirjassaan The Rise of the Greek Epic, Oxford 
1907, 3. painos 1924. Siinä pidetään eepoksia +perinnekirjanas, jota sukupolvet 
ovat täydentäneet. Tekijän ajatusrakennelma on suurpiirteinen, mutta ei 
sopeudu historialliseen todellisuuteen, 

Vielä on mainittava eräitä Homeroksen kysymystä selvitteleviä erityistutki- 
muksia: 

Charles Autran, Homère et les origines sacerdotales de l'épopée Grecgue 
I- LUIN, Paris 1938—43. Teoksen tarkoituksena on osoittaa, että eepillisellä runou- 
della on alunperin ollut uskonnollinen luonne ja että papit ja erityisesti oraak- 
kelit ovat sen kehityksessä näytelleet huomattavaa osaa. Käsittely on osittain 
aivan mielikuvituksellista, eikä laajalla julkaisulla ole sanottavasti tieteellistä 
arvoa. 

Hermann Fränkel, Die homerischen Gleichnisse, Göttingen 1921. Kir- 
jasella on Homeroksen vertausten tutkimisessa perustava merkitys. 

Antoine Meillet, Les origines indo-européennes des mètres grecs, Paris 
1923. Selvittelee mm. heksametrin rakennetta päätyen tulokseen, ettei se toden- 
näköisesti ole kreikkalaista alkuperää. 

Karl Meister, Die homerische Kunstsprache, Leipzig 1921, Teoksessa 
selvitetään perusteellisesti Homeroksen runomitan ja kielellisen muodon välillä 
vallitseva suhde ja vuorovaikutus. Siihen sisältyy erittäin arvokkaita totea- 
muksia. 

Jacob Wackernagel, Sprachliche Untersuchungen zu Homer, Göttingen 
1916. Sisältää sangen merkityksellisiä kielihistoriallisia havaintoja varsinkin 
eeposten kielen attikalaisista ominaisuuksista, joskin tekijän niistä tekemät 
johtopäätökset menevät liian pitkälle. 

Huomautettakoon lisäksi, että mykeneläiseen aikaan kohdistuneiden histo- 
riallisten tutkimusten yleistuloksia esitetään ylempänä mainitussa Nilssonin 
teoksessa, jossa myös on viittauksia alan tieteelliseen kirjallisuuteen. Arvok- 
kaita Homeroksen kysymystä valaisevia kirjoituksia on verraten runsaasti 
ilmestynyt saksalaisen +Die Antike» aikakauskirjan vuosikerroissa 1930-luvulla. 

Johdatuksen Homeroksen runoelmiin tarjoavat myös monet kirjallisuuden- 
historialliset esitykset, esim. Wilhelm Schmid, Geschichte der grie- 
chischen Literatur I (Handbuch der Altertumswissenschaft VII, 1.1), München 
1929, Johannes Geffcken, Griechische Literaturgeschichte I, Heidel- 
berg 1926, ja Henrik Schück, Världslitteraąturens historia I, Antiken, Stock- 
holm 1900 (viimeksi mainittu teos tietysti vanhentunut, mutta yhä lukemisen 
arvoinen). 

Luotettavin Homeroksen eeposten tekstijulkaisu on Bibliotheca Oxonien- 
siksessa ilmestynyt Monron ja Allenin toimittava tieteellinen painos, 
London 1901—02. Ranskassa julkaistiin ranskankielisin käännöksin varustettu 
painos 1937—43. Selityksillä varustettua nykyaikaisia vaatimuksia tyydyt 
tävää painosta ei ole olemassa. Walter Leafin englanninkieliset seli- 

tykset ja Ameis-Hentze—-Cauerin saksankieliset ovat vanhen- 
tuneita. 

Kaikkein viimeaikaisinta Homeroksen tutkimusta edustavat seuraavat Svelt- 
sissä ilmestyneet teokset, jotka tunnen ainoastaan Krarupin ruotsalaisessa 
Eranos aikakauskirjassa julkaisemasta selostuksesta: 

Heinrich Pestalozzi, Die Achilleis als Quelle der Ilias, Erlenbach— 
Zurich 1945. 

Ernst Howald, Der Dichter der Ilias, Erlenbach—Zirich 1946. 

Willy Theiler, Die Dichter der Ilias, Edouard Tiöchelle omistettu juhla- 
kirja 1947. 

Selostuksesta päättäen Howaldin tutkimus on niistä paras, mutta sekään ei 
näytä olevan erityisen merkitsevä. 

Edellä esitetty katsaus ei sisällä läheskään kaikkea sitä, mitä tätä teosta 
varten on käytetty. Homerosta käsittelevä kirjallisuus kokonaisuudessaan 
on mittaamaton. 

